
KATA PENERBIT 


SEN |p 


Dengan Nama Allah Yang Maba 
Pemurah lagi Maha Mengaribani 


ay Ea EA Sa o MU dl sil a E 


2r z 


Asa YA AA opa PE 
Si Å p g in Sa a. Eun bro d 
Sa Ae BG lo Yo i pepr 


AAE 


Giya ÉJ MAS A Sa Aa Onr sa 


Segala pujian hanya bagi Allah semata, Tuhan sekalian alam. Selawat dan 
salam semoga tercucurkan kepada junjungan kita Nabi Muhammad s.a.w. yang 
telah membawa risalah, menunaikan amanah dan pemberi nasihat kepada 
umat, serta kepada ahli keluarganya, sahabat-sahabatnya dan mereka yang 
sentiasa mengikut sunnahnya. 


Kami sebagai penerbit berasa bangga dan bahagia kerana dapat menerbitkan 
buku lagi yang bertajuk: 


“PEMERINTAHAN KERAJAAN BANI ABBASIYAH”" 


Kitab yang ada di hadapan pembaca ini merupakan kitab yang 
membincangkan tentang sejarah kerajaan Islam di masa lalu. Kerajaan-kerajaan 
Islam yang diperintah oleh penguasa-penguasa Muslim yang telah mengukir 
sejarah peradaban umat. Pemerintahan yang diterajui oleh para Bani 
Abbasiyyah ini telah mengalami pasang surut dalam kepimpinannya. Ada 
kalanya ia dipimpin oleh seorang raja yang adil namun terdapat juga penguasa 
yang zalim. 


Walau bagaimanapun dalam pemerintahan Kerajaan Bani Abbasiyyah 
sejarah pernah mencatat bahawa sepanjang kerajaan tersebut memerintah ia 
pernah dipimpin oleh seorang raja yang sampai hari ini kisah dan 
pengajarannya masih segar dalam ingatan. Hal ini kerana kecerdikan dan 
perhatian baginda dalam dunia ilmu begitu besar sehingga dari jasa dan usaha- 

usahanya telah membawa umat ke zaman keemasan iaitu zaman kemuncak 
tamadun umat Islam yang tersohor dan diakui di seluruh dunia. Penguasa 
tersebut tidak lain adalah raja Harun ar-Rasyid di mana kisah-kisahnya lebih 
lanjut dapat dibaca dalam buku ini. 


Selanjutnya kami dari pihak penerbit berasa senang dan berbangga hati 
semoga usaha yang memeras tenaga dan fikiran dalam menyusun serta 
melakukan beberapa peringkat kerja keras lainnya bagi terbitnya buku ini, 
sehingga ia dapat dibaca dan mendatangkan manfaat bagi umat Islam secara 
amnya. Dari semua ini apa yang terpenting bagi kami adalah mendapatkan 
keredaan dari Allah SWT. 


Semoga penyajian, huraian dan paparan dalam buku ini dapat 
mendatangkan manfaat serta pengajaran yang berguna bagi kita. Akhirnya 
kami dari pihak penerbit tidak lupa mengucapkan berbanyak terima kasih 
kepada pihak EIMEDIA yang sudi bekerja sama sehingga buku ini dapat 
diterbitkan. Segala kebenaran datangnya hanya dari Allah SWT semata, oleh 
kerananya kami sangat mengalu-alukan saranan dan cadangan dari pembaca 
bagi kesempurnaan pada cetakan yang akan datang dari segala kesilapan dan 
kekurangan. Hanya Allah yang Maha Sempurna lagi Maha Benar. 


Penerbit, 
Perniagaan Jahabersa 

SEPATAH KATA 
DARI PENYUSUN 


A (Bu 


Dengan Nama Allah Yang Maha 
Pemurah Lagi Maka Mengasihani 


Munculnya kerajaan dinasti bani Abbasiyyah ialah setelah tumbangnya 
kerajaan bani Umayyah yang berjaya menguasai takhta pemerintahan kerajaan 
Islam selama 91 tahun. Kalau khalifah-khalifah bani Umayyah cuma berjumlah 
14 orang sahaja, jumlah khalifah-khalifah bani Abbasiyyah kesemuanya ialah 
seramai 37 orang. Tetapi khalifah-khalifah bani Abbasiyyah yang terkemuka 
hanyalah seramai 9 orang sahaja iaitu bermula di peringkat awal pemerintahan. 
Seterusnya adalah khalifah-khalifah atau pemerintah yang lemah dan cuma 
sebagai lambang atau boneka kepada orang lain sahaja. Manakala kekuasaan 
yang sebenarnya berada di tangan bangsa atau kaum Turki. 


Kalau zaman pemerintahan kerajaan bani Umayyah, keagungan kerajaan 
mereka terletak pada kejayaan melebarkan empayar kerajaan Islam atau 
meluaskan jajahan takluk Islam di seluruh penjuru dunia, tetapi pada zaman 
pemerintahan kerajaan bani Abbasiyyah keagungannya terletak pada kemajuan 
tamadun dan perkembangan ilmu yang bukan sahaja di dalam bidang ilmu 
agama, tetapi juga di dalam bidang ilmu-ilmu keduniaan seperti falsafah, 
perubatan (kedoktoran), kaji bintang (astronomi), matematik, sains (biologi, 
kimia dan fizik), sejarah, geografi, kesusasteraan, nyanyian, reka cipta dan 
sebagainya. Kerana pada zaman pemerintahan kerajaan bani Abbasiyyah, 
banyak buku-buku karangan intelek-intelek Greek atau Yunani, Mesir, Rom, 
Farsi dan India telah diterjemahkan ke dalam bahasa Arab. Tambahan pula 
pada zaman pemerintahan kerajaan bani Abbasiyyah ramai sekali tokoh-tokoh 
intelek Islam dari berbagai-bagai bangsa dan keturunan terutama dari India, 
Farsi, Turki dan Arab sendiri telah datang menyumbang kebolehan mereka 
kepada agama Islam. 


Sejarah pemerintahan kerajaan bani Abbasiyyah telah dipengaruhi oleh tiga 
peringkat bangsa. Peringkat pertama dipengaruhi oleh bangsa Arab sendiri. 
Peringkat kedua oleh bangsa Farsi dan peringkat ketiga oleh bangsa Turki. 
Pengaruh bangsa Arab bermula pada zaman pemerintahan Khalifah Abul 
Abbas as-Saffah sehinggalah ke zaman pemerintahan Khalifah al-Amin. Empat 
orang khalifah. Pengaruh bangsa Farsi pula mulai pada zaman pemerintahan 
Khalifah Harun ar-Rasyid dan berakhir pada zaman pemerintahan Khalifah al- 
Ma'mun. Manakala ketiga pengaruh bangsa Turki bermula pada zaman 
pemerintahan Khalifah al-Mu'tasim sehinggalah ke zaman keruntuhan kerajaan 
ini jaitu pada zaman pemerintahan Khalifah al-Musta'sim billah iaitu khalifah 


kerajaan bani Abbasiyyah yang ketiga puluh tujuh atau yang terakhir. 


Kalau kerajaan bani Umayyah berasal dari keturunan Umayyah bin Abdul 
Syams yang kalah bertaruh di dalam soal kemuliaan dan keutamaan peribadi di 
kalangan bangsa Arab dengan Hasyim bin Abdul Manaf bapa saudaranya 
sendiri dan ia telah terpaksa keluar dari kota Mekah selama sepuluh tahun dan 
berdiam di negeri Syam, maka kerajaan bani Abbasiyyah adalah berasal dari 
keturunan al-Abbas bin Abdul Muttalib, cucunda kepada Hasyim bin Abdul 
Manaf yang telah menang di dalam pertandingan kemuliaan dan ketinggian 
darjat di kalangan bangsa Arab dengan Umayyah bin Abdul Syams, moyang 
Mu awiyah bin Abu Sufyan. 


Dari seramai-ramai anak-anak al-Abbas bin Abdul Muttalib, Allah swt telah 
memilih Abdullah bin al-Abbas untuk menjadi moyang kepada khalifah- 
khalifah atau pemerintah-pemerintah kerajaan bani Abbasiyyah. Bukan dari 
sulbi atau keturunan al-Fadhl atau Outsam atau Tammam atau Abdul Rahman 
atau lain-lain anak-anak al-Abbas yang berjumlah dalam lingkungan sepuluh 
orang itu. 


Tanda-tanda akan wujudnya kerajaan bani Abbasiyyah telah diisyaratkan 
oleh putera Ibnu Abbas sendiri iaitu Ali bin Abdullah bin al-Abbas ketika 
Khalifah al-Walid bin Abdul Malik yang telah menganiayai beliau berkaitan 
dengan soal pernikahan. Dalam peristiwa itu bukanlah Ali bin Abdullah bin 
Abbas ada melakukan sebarang kesalahan sama ada terhadap agama atau 
pemerintah kerajaan bani Umayyah, tetapi semata-mata kerana Ali bin 
Abdullah bin al-Abbas telah mengahwini janda Khalifah al-Walid bin Abdul 
Malik yang diceraikan oleh baginda. Khalifah al-Walid bin Abdul Malik telah 
melakukan tindakan yang telah menyakiti hati dan badan Ali bin Abdullah bin 
al-Abbas yang menyebabkan Ali bin Abdullah bin al-Abbas berkata kepada al- 
Walid: 


“Nanti akan lahir dari kalangan anak cucuku orang-orang yang akan 
menumbangkan kerajaan kamu.” 


Tenyata kata-kata Ali bin Abdullah bin al-Abbas ini telah dimakbulkan oleh 
Allah swt yang mana kita dapat lihat pada perjalanan sejarah Islam. 


Meskipun kerajaan bani Abbasiyyah adalah dari keturunan al-Abbas bin 
Abdul Muttalib yang merupakan keturunan dari Hasyim bin Abdul Manaf 
yang pernah bersengketa dengan Umayyah bin Abdul Syams, dan telah 
memberi keaiban kepada orang-orang bani Umayyah, tetapi yang menyedihkan 
juga ialah kerajaan ini juga telah bersengketa dengan anak-anak bapa saudara 
mereka iaitu keturunan Rasulullah s.a.w. dan juga keturunan Sayidina Ali bin 
Abu Talib. Inilah yang malangnya. 


Memang perjuangan untuk menumbangkan kerajaan bani Umayyah telah 
dipelopori oleh bani Hasyim yang di dalamnya bersatu bani al-Abbas dan bani 
Abu Talib serta bani Fatimah puteri kesayangan Rasulullah s.a.w. Memang 
pada mulanya pergerakan perjuangan golongan al-Hasyimi untuk 

menggulingkan kerajaan bani Umayyah diketuai oleh para tokoh dari bani Abu 
Talib dan bani Rasulullah s.a.w. Sejak permulaan zaman pemerintahan Khalifah 
Yazid bin Mu'awiyah iaitu khalifah kerajaan bani Umayyah yang kedua lagi, 
pergerakan perjuangan untuk menegakkan pemerintahan keluarga Rasulullah 
s.a.w. atau Ahlil Bait terhadap pemerintahan Khalifah Yazid bin Mu'awiyah 
telah dilakukan oleh Sayidina al-Husein bin Ali, putera kedua Sayyidah 
Fatimah az-Zahra' rha dan cucunda kesayangan Rasulullah s.a.w. Tidak ada 
seorangpun tokoh-tokoh dari bani al-Abbas yang telah bangkit berjuang 
menentang pemerintahan kerajaan bani Umayyah pada zaman atau tempoh 
keteguhan kerajaan atau pemerintahan mereka. Bahkan mereka berdiam diri 
sahaja. Paling kuat pun mereka turut bersimpati. Kita tahu ketika Sayidina 
Husein mahu berangkat ke kota Kufah, yang ikut bersama-sama beliau 
hanyalah anak-anak Sayidina Ali bin Abu Talib dari isteri-isteri yang lain, anak- 
anak Agil bin Abu Talib dan anak-anak Ja'far bin Abu Talib. Anak-anak al- 
Abbas tidak ada. Cuma Abdullah bin Abbas sahaja yang banyak menasihati 
Sayidina Husein agar janganlah berangkat ke negeri Irag kerana bahaya yang 
sedang menantinya di sana. Dan Abdullah bin al-Abbas menasihatkan Sayidina 
Husein kalau mahu pergi juga ke Irag (kota Kufah), janganlah membawa 
bersama-samanya para isteri dan anak-anaknya dan kerabatnya yang masih 
kecil. Pergilah dengan sepupu-sepupunya kaum lelaki yang telah dewasa 
sahaja. 


Pergerakan pemberontak dari kota Merw, negeri Khurasan, salah sebuah 
negeri yang terletak di timur negara Farsi yang dipimpin oleh Panglima Abu 
Muslim al-Khurasani sangat mengerti bahawa perjuangan kaum bani Hasyim 
untuk menggulingkan pemerintahan kerajaan bani Umayyah adalah untuk 
tujuan mengalihkan pimpinan pemerintahan dari tangan bani Umayyah kepada 
bani Rasulullah s.a.w. melalui anak-anak Sayidina Ali bin Abu Talib dari isteri 
beliau Sayyidah Fatimah az-Zahra' rha. Sebab itu sebaik sahaja Abu Salamah al- 
Khallali, seorang pemimpin pergerakan perjuangan bani Hasyim di negeri Irag 
menyedari kerajaan bani Umayyah telah tumbang pada tahun 132 hijrah/750 
Masihi, beliau secara tergesa-gesa pergi berjumpa dengan Imam Ja'far as- 
Siddig, piut Sayidina Ali bin Abu Talib dari putera beliau Sayidina al-Husein, 
cucunda tercinta Rasulullah s.a.w. putera kedua Sayyidah Fatimah az-Zahra' 
rha mahu membaiatnya selaku Khalifah bani Hasyim yang pertama. Tetapi 
Imam Ja'far as-Siddig telah menolaknya. Tidak bersedia menerima jawatan itu 
kerana merasa hairan bagaimana Abu Salamah al-Khallali yang tidak pernah 
dikenalinya tiba-tiba mahu melantiknya sebagai khalifah yang bakal 
ditubuhkan? Begitu juga Abdullah bin Hasan yang mula-mula beria-ia untuk 
menerima tawaran yang agong itu, tetapi kemudian ditolak juga setelah 
mendapat penjelasan dari Imam Ja'far as-Siddig. Umar al-Asyraf yang 
ditawarkan jawatan khalifah setelah Abdullah bin Hasan menolaknya telah 
menolak juga dengan jawapan, “ Aku tidak kenal pengirimnya (Abu Salamah al- 
Khallali), jadi bagaimana aku mahu menjawabnya?” 


Setelah Abul Abbas as-Saffah dilantik menjadi khalifah kerajaan bani 


vii 


Abbasiyyah yang pertama, baginda yang menyedari kelicikan Abu Salamah al- 
Khallali itu, terus membunuh Abu Salamah al-Khallali. Panglima Abu Muslim 
al-Khurasani yang menyedari keadaan sudah bertukar arah itu telah sempat 
menyembunyikan kemahuan hatinya. Mujurlah dia tidak bertindak terlebih 
dahulu daripada Abu Salamah al-Khallali, kalau tidak dia juga telah menerima 
nasib yang serupa dengan Abu Salamah al-Khallali. Tetapi saudara Khalifah 
Abul Abbas as-Saffah iaitu Abu Ja'far al-Mansur telah dapat mencium isi hati 
Panglima Abu Muslim al-Khurasani dengan mengambil iktibar daripada apa 
yang telah dilakukan oleh Abu Salamah al-Khallali. Tetapi Abu Ja far al-Mansur 
menyimpan di dalam hatinya sahaja. Sebab itu sebaik sahaja dia dilantik 
menjadi khalifah menggantikan tempat adinda beliau Abul Abbas as-Saffah, dia 
telah membunuh Panglima Abu Muslim al-Khurasani dengan cara yang licik 
sekali. 


Selama zaman pemerintahan kerajaan bani Abbasiyyah sejak dari tahun 132 
Hijrah/749 Masihi, di antara musuh para khalifah kerajaan bani Abbasiyyah 
yang terbesar ialah anak-anak keturunan Rasulullah s.a.w. dari keturunan 
puteri bongsu kesayangan baginda Sayidah Fatimah az-Zahra' rha yang juga 
adalah keturunan Sayidina Ali bin Abu Talib. Para khalifah kerajaan bani 
Abbasiyyah terus menerus membantai anak-anak keturunan Rasulullah s.a.w. 
yang disebut Ahlil Bait atau kaum Syiah atau kaum Alawiyyeen yang 
dinisbahkan kepada nama Sayidina Ali bin Abu Talib sendiri. 


Sepatutnya kalau anak cucu Sayidina al-Abbas bin Abdul Muttalib yang 
menjadi pemerintah umat Islam, wajar sekali anak-anak keturunan Rasulullah 
s.a.w. dan anak-anak keturunan Sayidina Ali bin Abu Talib menjadi para 
menteri. Kalau tidak menjadi para menteri, setidak-tidaknya dapat hidup selesa 
di bawah pemerintahan mereka. Sebab Rasulullah s.a.w. pun tidak mahu anak- 
anak keturunan baginda menjadi para pemerintah ke atas umat Muslimin. 
Baginda tahu risiko yang terpaksa diambil oleh setiap orang yang menjadi 
pemerintah terutama pemerintah tertinggi negara. Kebanyakan mereka 
terpaksa menjual akhirat untuk menjaga kepentingan kebesaran, kemegahan 
dan kenikmatan duniawi melalui kuasa memegang kerajaan. Kalau tidak 
mereka tidak akan dapat menjadi pemerintah atau mengekalkan kerajaan 
mereka dalam jangka masa waktu yang panjang. 


Apa pun dengan berjayanya para tokoh dari kalangan keturunan Hasyim bin 
Abdul Manaf berjaya menumbangkan kerajaan anak keturunan Umayyah bin 
Abdul Syams, maka bererti sekali lagi kaum Hasyimiyyah atau Hasyim bin 
Abdul Manaf telah mengalahkan kaum Umayyah atau Umayyah bin Abdul 
Syams setelah diri Hasyim bin Abdul Manaf yang sebenar-benarnya berjaya 
menewaskan diri Umayyah bin Abdul Syams yang sebenar-benarnya di dalam 
pertandingan merebut kemuliaan dan keunggulan darjat diri di kalangan kaum 
Quraisy Mekah pada zaman jahiliyyah dahulu. 


Apa yang sangat disesalkan terhadap khalifah-khalifah bani Abbasiyyah 
selain tindakan mereka mencetuskan permusuhan dengan keluarga Ahlil Bait, 


ialah pegangan beberapa orang di kalangan mereka kepada mazhab Mu'tazilah 
iaitu salah satu mazhab yang menyeleweng dari ajaran agama Islam yang 
sebenar. Mazhab ini mula wujud atau terasas pada zaman pemerintahan 
Khalifah al-Amin dan telah menjadi subur pada zaman pemerintahan Khalifah 
al-Ma'mun. Dan terus subur hingga ke zaman pemerintahan Khalifah al- 
Mu tasim dan al-Wathig. Ketiga-tiga khalifah ini telah menyokong dan menjadi 
penganut kepada fahaman Mu'tazilah khususnya di dalam furu' akidah. Pada 
zaman ketiga-tiga khalifah ini, para ulama' Ahlis Sunnah wal Jamaah telah 
mengalami hidup yang sangat menderita kerana ketiga-tiga khalifah yang 
menganut aliran mazhab ini telah menyeksa setiap ulama' yang enggan 
menganut fahaman Mu'tazilah terutama di dalam bidang akidah. Mazhab 
Mu'tazilah menetapkan bahawa al-Ouran adalah makhluk, manakala 
pegangan golongan Ahlis Sunnah wal Jamaah ialah al-Qur'an adalah Kalam 
Allah yang gadim. Beberapa orang ulama' atau kepala ulama' yang mengetuai 
golongan mazhab Ahlis Sunnah wal Jamaah telah mengalami penderitaan yang 
hebat kerana telah disiksa oleh kerajaan termasuklah Imam Ahmad bin Hanbal 
yang dipukul setiap hari oleh ketiga-tiga khalifah penganut mazhab Mu'tazilah 
itu. 


Sebagai akhir kata dari penyusun, penyusun sangat-sangat mengharapkan 
semoga buku ini diterima oleh Allah swt sebagai suatu amal salih yang dapat 
menjadi bahan tatapan dan pentelaahan umum oleh seluruh umat Islam yang 
cintakan pengetahuan khasnya sejarah Islam. Ambillah pengetahuan dan 
pengajaran daripadanya. Mana-mana yang tidak menepati kebenaran buang 
sahaja, usah dipakai atau diambil sebagai maklumat sejarah. Sekiranya masih 
terdapat di kalangan para pembaca yang mempunyai pengetahuan yang cukup 
atau benar berkaitan dengan sejarah kerajaan bani Abbasiyyah ini, eloklah 
pengetahuan tuan-tuan dan puan-puan itu disalurkan ke dalam buku ini. 
Semoga seluruh isi buku ini terisi dengan maklumat dan fakta-fakta sejarah 
yang tepat dan sahih. Penyusun tidak merasa besar diri untuk bermegah 
bahawa apa yang datang dari usaha penyusun adalah semuanya benar, 
manakala yang datang dari usaha para pembaca semuanya tidak benar dan 
tidak tepat. Penyusun tidak mahu termasuk ke dalam golongan orang-orang 
yang menyombong diri, tetapi penyusun mengharapkan semoga Allah SWT 
memasukkan penyusun ke dalam golongan orang-orang yang beriman sejati 
dan melakukan amal-amal salih dengan penuh keikhlasan semata-mata kerana 
mengharapkan keredhaan Allah SWT semata. Semoga buku yang tidak 
sepertinya ini dapat diterima oleh seluruh umat khasnya umat Islam yang 
mahu pengetahuan sejarah Islam berada di dalam hati dan pemikiran mereka. 
Selamat membaca. Sekian. Wassalam. 

BAGAIMANA KERAJAAN 
BANI ABBASIYYAH DITEGAKKAN 
(132-656 Hijrah = 749-1289 Masihi) 


Peranan Golongan Syiah Ahlil Bait 


Kita sudah tahu kerajaan atau pemerintahan kerajaan bani Abbasiyyah 
didirikan selepas mereka berjaya meruntuhkan kerajaan bani Umayyah pada 
tahun 132 hijrah/749 Masihi yang telah memerintah selama kira-kira 91 tahun. 
Tahukah kita bagaimanakah kerajaan bani Abbasiyyah boleh ditegakkan? 
Siapakah tokoh-tokoh yang mula-mula memperjuangkan idea ini? Marilah kita 
lihat sejarah perjuangannya:- 


Perjuangan untuk menumbangkan kerajaan bani Umayyah dan cita-cita 
untuk menggantikannya dengan kerajaan bani Hasyim (bani Abbasiyyah) telah 
diusahakan oleh dua cabang keturunan bani Hasyim iaitu pertama oleh 
keturunan Sayidina Ali bin Abu Talib dari pihak kedua isteri baginda iaitu 
keturunan Sayidah Fatimah az-Zahra' rha yang dikenali sebagai golongan Ahlil 
Bait, dan dari pihak isteri baginda wanita bani Hanifah iaitu oleh Muhammad 
bin al-Hanafiyyah yang merupakan anak kepada Khaulah binti Ja'far bin Qais 
al-Hanafi dan anak Muhammad bin al-Hanafiyyah iaitu Abu Hasyim. Manakala 
pihak yang kedua dilakukan oleh keturunan Abdullah bin al-Abbas yang 
diketuai oleh Muhammad bin Ali bin Abdullah bin al-Abbas. Namun 
perlaksanaannya tidak berjalan serentak. Keturunan Sayidina Ali bin Abu Talib 
dari keturunan isteri beliau Sayidah Fatimah az-Zahra' rha yang memulakan 
dahulu. Kemudian baru diikuti oleh cucu Sayidina Ali bin Abu Talib yang 
bernama Abdullah bin Muhammad bin al-Hanafiyyah yang terkenal dengan 
nama Abu Hasyim serentak dilakukan dengan anak-anak Ali bin Abdullah bin 
al-Abbas. 


Usaha pertama dilakukan oleh Sayidina Husein cucunda kesayangan 
Rasulullah s.a.w. yang telah bangkit memberontak terhadap pemerintahan 
Khalifah Yazid bin Mu'awiyah iaitu Khalifah bani Umayyah yang kedua pada 
bulan Muharam 10 hari bulan tahun 61 hijrah/680 Masihi. Namun usaha ini 
telah mengalami kegagalan yang dahsyat kerana Sayidina Husein telah 
terbunuh bersama-sama sejumlah anggota keluarganya yang terdekat yang 


PEMERINTAHAN KERAJAAN BANI ABBASIYYAH 


merupakan penyokong-penyokong beliau yang datang bersama-sama beliau ke 
kota Kufah kerana mahu menegak keadilan dengan menggulingkan 
pemerintahan Khalifah Yazid bin Mu'awiyah. 


Setelah kewafatan Sayidina Husein akibat terbunuh di Padang Karbala', 
maka kaum Alawiyyeen telah berpecah kepada dua golongan atau puak. 
Golongan pertama mahukan putera Sayidina Husein iaitu Imam Ali Zainal 
Abidin menjadi pemimpin atau Imam Syiah Ahlil Bait. Manakala golongan 
yang kedua mahukan putera Sayidina Ali bin Abu Talib yang beribukan wanita 
suku Hanifah iaitu Khaulah binti Ja far bin Qais al-Hanafi iaitu Muhammad bin 
al-Hanafiyyah yang gagah perkasa sebagai pemimpin kaum Alawiyyeen. 
Perpecahan golongan Syiah Alawiyyeen semakin teruk berlaku setelah 
wafatnya Imam Ali Zainal Abidin kerana para penyokong perjuangan Syiah 
Ahlil Bait mahukan anak-anak Imam Ali Zainal Abidin yang berlainan sebagai 
pemimpin atau imam mereka. Sebagai contoh ada yang mahukan Imam 
Muhammad al-Bagir dan ada pula yang mahukan Imam Zaid bin Ali Zainal 
Abidin. Manakala golongan Syiah Kaisaniyyah mahukan putera Muhammad 
bin al-Hanafiyyah iaitu Abu Hasyim sebagai pemimpin kaum Syiah setelah , 
Muhammad bin al-Hanafiyyah wafat. 


Pada zaman Imam Ali Zainal Abidin menjadi Imam Syiah Ahlil Bait, kaum 
Syiah tidak melakukan apa-apa perjuangan, baik secara sembunyi-sembunyi 
mahupun secara terang-terangan. Ini adalah kerana peribadi Imam Ali Zainal 
Abidin yang wara', salih, zahid dan tidak mempunyai cita-cita atau agenda 
politik. Beliau tidak pernah berniat untuk menjadi khalifah. Cukuplah sekadar 
imam di dalam persoalan-persoalan agama sahaja. Dengan kata yang lain Imam 
Ali Zainal Abidin adalah seorang insan yang suka ilmu, beribadat dan hidup di 
dalam kedamaian. Beliau telah berbaik-baik dengan para pemimpin bani 
Umayyah sejak ayahanda beliau Sayidina Husein terkorban di medan Karbala' 
tahun 61 hijrah/680 Masihi. Ketika terjadi pemberontakan Madinah pada bulan 
Zulhijjah tahun 63 Hijrah/682 Masihi, yang dicetuskan oleh penduduk kota 
Madinah yang dipimpin oleh seorang tokoh yang bernama Abdullah bin 
Hanzalah yang telah berjaya mengusir seluruh kaum bani Umayyah dari kota 
Madinah. Imam Ali Zainal Abidin telah melindungi Marwan bin al-Hakkam 
yang datang meminta perlindungan di rumahnya, padahal Abdullah bin Umar 
bin al-Khattab tidak bersedia untuk melindungi tokoh bani Umayyah yang 
penuh kontroversi itu. 


Pendekata para Imam Ahlil Bait dari mazhab Ithna Asya'ariyyah selepas 
Sayidina Husein tidak melakukan apa-apa perjuangan untuk menggulingkan 
pemerintahan bani Umayyah. Kecuali Imam Zaid bin Ali Zainal Abidin dari 
mazhab Zaidiyyah (beliau adalah pengasas mazhab ini) yang telah bangkit 
melakukan pemberontakan bersenjata terhadap pemerintahan Khalifah Hisyam 
bin Abdul Malik pada tahun 122 hijrah/740 Masihi dan juga telah terbunuh di 
dalam perjuangannya itu. 

Demikianlah perjuangan golongan Syiah Ahlil Bait. Bagaimanakah pula 
dengan peranan yang dimainkan oleh tokoh-tokoh dari kalangan keturunan 
Sayidina Ali bin Abu Talib dari pihak anak beliau yang bernama Muhammad 
bin al-Hanafiyyah yang beribukan perempuan suku Hanifah itu dan dari 
kalangan bani al-Abbas bin Abdul Muttalib yang kemudian telah berjaya 
menerajui pemerintahan kerajaan bani Abbasiyyah setelah tumbangnya 
kerajaan bani Umayyah? 


Peranan Golongan Syiah Kaisaniyyah 


Kumpulan atau pengikut Muhammad bin al-Hanafiyyah dikenali sebagai 
penganut mazhab syiah Kaisaniyyah. Muhammad bin al-Hanafiyyah 
memainkan peranannya di kota Kufah tempat beliau menetap sejak zaman 
pemerintahan ayahandanya lagi. Perjuangan beliau untuk mengguling 
pemerintahan kerajaan bani Umayyah telah disokong oleh al-Mukhtar bin Abu 
Ubaid ath-Thagafi, putera kepada pahlawan yang terkorban di medan al-Jisr 
pada zaman Khalifah Umar bin al-Khattab yang juga adalah ipar kepada 
Abdullah bin Umar bin al-Khattab. Setelah wafatnya Muhammad bin al- 
Hanafiyyah dan terbunuhnya al-Mukhtar bin Abu Ubaid ath-Thagafi pada 
tahun 65 hijrah/684 Masihi, perjuangan kaum Syiah Kaisaniyyah ini telah 
diteruskan oleh anak Muhammad bin al-Hanafiyyah yang bernama Abu 
Hasyim. Abu Hasyim adalah seorang yang mulia, bijak dan petah bercakap. 
Selama perjuangannya menentang pemerintahan kerajaan bani Umayyah, Abu 
Hasyim telah didokong oleh pengikut-pengikutnya yang tidak sedikit 
meskipun nama beliau tidak begitu menonjol sebagaimana nama tokoh-tokoh 
Syiah Alawiyyeen yang lain. Namun disebabkan kekuatan pemerintahan 
kerajaan bani Umayyah terutama pada zaman pemerintahan Khalifah Abdul 
Malik bin Marwan dan Khalifah al-Walid bin Abdul Malik, perjuangan Abu 
Hasyim tidak begitu bererti kerana tidak berjaya menggoncangkan kerajaan 
bani Umayyah apa lagi menggulingkannya. 


Perjuangan Abu Hasyim terus berjalan setakat zaman pemerintahan Khalifah 
Hisyam bin Abdul Malik sahaja (105-125 hijrah/723-743 masehi). Diriwayatkan 
oleh al-Mas'udi di dalam kitabnya Murujuz Zahab bahawa Abu Hasyim pada 
suatu hari telah datang menghadap Khalifah Hisyam bin Abdul Malik. Seperti 
yang telah disebutkan di atas bahawa Abu Hasyim adalah seorang yang mulia, 
bijak dan petah bercakap. Apabila Khalifah Hisyam bin Abdul Malik melihat 
kemuliaan akhlak, kepintaran dan kefasihan Abu Hasyim berbicara, maka 
baginda bimbang orang yang semacam itu lambat laun akan membahayakan 
kerajaan bani Umayyah. Lidah yang sebegitu fasih di dalam berkata-kata 
dengan akal yang pintar dan cerdik, kalau digunakan untuk mempengaruhi 
rakyat agar menentang pemerintah, ditambah lagi dengan akhlak yang mulia 
sudah pasti rakyat akan terpesona dan terpengaruh. Ketika Abu Hasyim bin 
Muhammad bin al-Hanafiyyah keluar meninggalkan baginda, Khalifah Hisyam 

bin Abdul Malik telah memerintah kepada seseorang pesuruh baginda supaya 
mengekori Abu Hasyim dan memasukkan racun ke dalam susu yang akan 
diminum oleh Abu Hasyim. Ketika Abu Hasyim merasa dirinya telah diracun, 
dia tidak pulang ke kota Kufah, sebaliknya telah menukar haluan menuju ke 
kota Humaimah dan menyerahkan kepimpinan kaum Alawiyyeen berserta para 
pengikutnya kepada pemimpin pergerakan bani Hasyim cawangan bani al- 
Abbas iaitu Muhammad bin Ali bin Abdullah bin al-Abbas. Sejak itu pemimpin 
perjuangan bani Hasyim berada di dalam tangan golongan bani al-Abbas 
sahaja. 


Tetapi mengikut apa yang dicatit oleh Dr Yusuf al-Isy di dalam bukunya 
Dinasti Abbasiyyah bahawa Abu Hasyim menyerahkan kuasa perjuangan bani 
Alawiyyeen golongan Kaisaniyyah kepada Muhammad bin Ali sejak tahun 98 
hijrah/716 Masihi lagi. 


Peranan Golongan Bani Al-Abbas 


Sekarang sampailah masanya untuk kita memperkatakan tentang 
perjuangan yang digerakkan oleh tokoh-tokoh bani Hasyim dari cawangan bani 
al-Abbas bin Abdul Muttalib yang merupakan kemuncak perjuangan yang 
merintis kepada tumbangnya pemerintahan kerajaan bani Umayyah dan 
tertegaknya kerajaan bani Abbasiyyah. Peranan yang dimainkan oleh tokoh- 
tokoh bani al-Abbas bermula dari keluarga seorang tokoh yang bernama Ali bin 
Abdullah bin al-Abbas. Ali bin Abdullah adalah seorang yang terkemuka dan 
berpengaruh kerana beliau adalah putera kepada Abdullah bin al-Abbas, 
sahabat Rasulullah s.a.w. merangkap sepupu baginda yang paling alim di 
dalam ilmu tafsir, hadis, sangat pintar, cerdik, licin, salih dan ahli politik yang 
handal. Namun Ali bin Abdullah adalah seorang yang tidak mempunyai cita- 
cita di dalam politik. Beliau adalah seorang yang sangat cintakan kehidupan 
yang baik, bersih, sederhana dan penuh keharmonian sebagaimana juga dengan 
sikap, peribadi dan jiwa Imam Ali Zainal Abidin. Ini disebabkan Ali bin 
Abdullah adalah seorang yang kuat imannya, membenci kemewahan hidup di 
dunia dan sangat suka beribadat dan bergiat di dalam persoalan-persoalan yang 
berkaitan dengan ilmu pengetahuan khususnya pengetahuan agama. Kecintaan 
beliau kepada agama dan sangat memikirkan tentang akhirat kerana keimanan 
beliau yang kuat dapat dilihat pada tindakan beliau yang menamakan 
sebahagian besar anak-anak beliau dengan nama para nabi dan rasul 
sebagaimana tindakan seorang sahabat Nabi yang terkemuka ahli syurga iaitu 
Talhah bin Ubaidullah juga. Ali bin Abdullah mempunyai seramai sepuluh 
orang anak lelaki iaitu Muhammad, Abdullah, Daud, Salih, Musa, Isa, Ibrahim, 
Ismail, Idris dan Abdul Samad. Sikap beliau yang tidak memperlihatkan 
tindakan dan kelakuan yang berunsur membenci pemerintahan kerajaan bani 
Umayyah telah menyebabkan para khalifah bani Umayyah terutamanya 
Khalifah al-Walid bin Abdul Malik menyukai beliau. 


BAGAIMANA KERAJAAN BANI ABBASIYYAH DITEGAKKAN 


Ketika Khalifah al-Walid bin Abdul Malik dilantik menjadi khalifah, baginda 
telah mengkhususkan sebuah kawasan kepada Ali bin Abdullah dan 
keluarganya di kota Humaimah, sebuah kota kecil yang terletak dekat dengan 
Palestin dan juga dengan kota Damsyik sendiri. Ini setelah Ali bin Abdullah dan 
keluarganya terhalau dari kota Mekah pada zaman pemerintahan Abdullah bin 
az-Zubair dari tahun 64 hijrah/683 Masihi hingga ke tahun 73 hijrah/692 
Masihi. Namun kemudiannya telah terjadi persengketaan di antara Ali bin 
Abdullah dengan Khalifah al-Walid bin Abdul Malik gara-gara Ali telah 
mengahwini bekas isteri Khalifah al-Walid yang diceraikan baginda. Tetapi 
permusuhan Khalifah al-Walid dengan putera Abdullah bin al-Abbas itu 
tidaklah berpanjang kerana sikap Ali yang asyik dengan ilmu dan ibadat tidak 
mempedulikan persoalan politik itu. Meskipun Ali bin Abdullah seorang yang 
sangat memikirkan persoalan Hari Akhirat dan tidak mempedulikan kerenah- 
kerenah dunia, namun anak-anak beliau yang ramai itu tidak semuanya 
bersikap seperti ayah mereka. Terutamanya anak sulung beliau Muhammad. 
Putera sulung Ali bin Abdullah ini adalah seorang pemuda yang mempunyai 
sifat-sifat yang sesuai untuk menjadi seorang pemimpin negara atau khalifah. 
Beliau seorang yang mempunyai jiwa yang kuat, bersemangat tinggi, 
berkemahuan keras, mempunyai cita-cita yang tinggi, berakal tajam dan 
mempunyai pandangan yang jauh serta sangat cergas. Akal beliau di dalam 
mengatur strategik perjuangan politik amat tajam sekali. 


Perjuangan Dan Idea Muhammad bin Ali 


Muhammad bin Ali cucu Abdullah bin al-Abbas mempunyai niat dan cita- 
cita untuk menggulingkan pemerintahan kerajaan bani Umayyah setelah beliau 
melihat khalifah-khalifah bani Umayyah dan para pegawai mereka terutama al- 
Hajjaj bin Yusuf ath-Thagafi yang telah memerintah secara zalim dan kejam ke 
atas rakyat. Tetapi disebabkan beliau adalah seorang yang bijaksana, maka 
beliau telah mengambil iktibar daripada tindakan-tindakan yang dilakukan 
oleh keluarga Sayidina Ali bin Abu Talib khususnya oleh Sayidina Husein yang 
telah bangkit memberontak terhadap pemerintahan Khalifah Yazid bin 
Mu'awiyah secara kekerasan dan telah mengakibatkan beliau gugur di medan 
yang berat sebelah. Para pengikut Syiah pula pada mulanya memokaskan 
matlamat perjuangan mereka hanya kepada seorang tokoh atau pemimpin 
sahaja dalam satu-satu waktu. Setelah pemimpin yang diharap-harapkan akan 
menduduki kerusi khalifah gugur atau ditangkap, maka sudah tidak ada lagi 
tokoh penggantinya kerana mereka menumpukan kepada seorang tokoh sahaja. 
Kemudian setelah zaman Sayidina Husein, mereka memfokuskan kepada ramai 
individu terkemuka sehingga mengakibatkan perpecahan dan kelemahan. 
Muhammad bin Ali melihat ada tiga tindakan yang perlu dilakukan di dalam 
usaha untuk menggulingkan kerajaan bani Umayyah yang sedang kuat dan 
masih belum menunjukkan tanda-tanda kelemahan itu. 

Pertama, perjuangan hendaklah dimatlamatkan kepada mencapai Redha 
Keluarga Nabi Muhammad s.a.w., bukan kepada seorang tokoh sahaja. Apa 
maksudnya? Maksudnya perjuangan yang akan dilancarkan nanti hendaklah 
untuk ahli keluarga Rasulullah s.a.w., bukan untuk orang lain. Dan ianya tidak 
boleh dibuat dengan bermatlamatkan seorang tokoh sahaja untuk menerajui 
kerajaan sekiranya pemerintah yang ada runtuh. Sebab itu Muhammad bin Ali 
merencanakan perjuangan mereka adalah untuk mencapai redha keluarga Nabi 
Muhammad s.a.w., memberi maksud bahawa perjuangan adalah untuk sesiapa 
sahaja daripada anggota keluarga Rasulullah s.a.w. yang layak dan 
berkebolehan untuk menduduki kerusi pemimpin tertinggi negara atau 
khalifah. Ini bererti sekiranya seorang tokoh yang mengepalai perjuangan 
terkorban, maka perjuangan janganlah terhenti atau terputus. Dan seruan 
seperti ini tidak menimbulkan kemarahan siapa-siapa dari sepupu-sepupu bani 
al-Abbas iaitu anak keturunan Sayidina Ali bin Abu Talib yang lebih dahulu 
berjuang itu kerana sebutannya sangat umum. Meskipun orang ramai atau 
rakyat lebih merasakan jawatan khalifah nanti akan diserahkan kepada anak- 
anak keturunan Sayidina Ali bin Abu Talib dari pihak isteri pertama beliau 
Sayidah Fatimah az-Zahra' rha kerana kedudukannya yang dekat dengan 
Rasulullah s.a.w., namun cita-cita dalam hati para pejuang anak-anak keturunan 
bani al-Abbas adalah jawatan khalifah itu adalah tetap untuk mereka. 


Kedua, kaum atau golongan bani Hasyim janganlah bangkit berjuang secara 
terang-terangan atau secara kekerasan, tetapi hendaklah dilakukan dalam 
bentuk dakwah dan lisan sehinggalah ke satu waktu yang sesuai. Pelan 
perjuangan hendak disusun dengan teratur dan kemas, sehinggalah sebahagian 
besar rakyat telah menerima perjuangan mereka dan sudah menjadi sangat 
benci kepada kerajaan bani Umayyah yang sedang memerintah. 


Ketiga, membentuk rangkaian perjuangan di antara tiga kota atau wilayah 
iaitu kota Humaimah di negeri Syam, kota Kufah di Iraq dan kota Merw di 
negeri Khurasan. Kota Humaimah dijadikan sebagai pusat pentadbiran dan 
penyusunan perjuangan. Kota Kufah pula sebagai pusat perhubungan dalam 
menyampaikan maklumat dan pesanan-pesanan oleh pemimpin-pemimpin di 
kota Humaimah kepada para pejuang di negeri Khurasan. Manakala negeri 
Khurasan pula dijadikan sebagai pusat kegiatan ketenteraan. 


Kenapa kota Humaimah dijadikan pusat pentadbiran dan penyusunan 
sahaja, tidak tempat kegiatan? Ini adalah kerana kota Humaimah letaknya 
sangat berdekatan dengan kota Damsyik, pusat pemerintahan kerajaan bani 
Umayyah. Kalau kegiatan perjuangan dilakukan di kota ini, sudah pasti dalam 
masa yang singkat sahaja rahsianya akan terbongkar atau diketahui oleh pihak 
pemerintah kerajaan bani Umayyah. Dengan itu perjuangan mereka akan 
menemui kegagalan. 


Manakala kota Kufah sesuai dijadikan pusat perhubungan antara kota 
Humaimah dengan kota Merw kerana di sana terdapat ramai sekali para 

pembenci kerajaan bani Umayyah kerana mereka merupakan para pendukung 
Khalifah Ali bin Abu Talib dan mudah untuk bekerja bagi pihak propaganda 
perjuangan menentang kerajaan bani Umayyah dan pula letaknya yang di 
tengah-tengah antara kedua-dua negeri yang merancang dengan negeri yang 
melaksanakan. Negeri Khurasan sesuai dijadikan pusat kegiatan ketenteraan 
adalah kerana tempat itu amat jauh daripada negeri Syam atau kota Damsyik 
dan kebanyakan rakyat di sana adalah keturunan Yaman dan sangat tidak 
menyukai kepada pemerintahan kerajaan bani Umayyah yang telah 
'menganaktirikan ' mereka ke atas suku Qais. Memang para khalifah bani 
Umayyah mengutamakan suku Oais berbanding suku Yaman kecuali beberapa 
orang khalifah sahaja yang cuba menyamaratakan antara kedua-dua suku ini 
seperti Khalifah Umar bin Abdul Aziz dan Khalifah Hisyam bin Abdul Malik. 
Penduduk negeri Khurasan telah menerima Islam pada zaman Khalifah 
Mu'awiyah bin Abu Sufyan lagi iaitu pada tahun 42 hijrah/662 Masihi di mana 
gabenor Irag iaitu Abdullah bin Amir telah berjaya menakluk negeri Farsi timur 
iaitu wilayah Khurasan. Tetapi pada zaman Ziyad bin Abihi menjadi gabenor 
Irag pada tahun 45 hijrah/665 Masihi, beliau telah memindahkan seramai 50,000 
penduduk Irag yang kebanyakannya terdiri daripada orang-orang keturunan 
Yaman yang terdiri daripada suku Tamim, Azd dan Abdul Oais ke negeri 
Khurasan. Disamping itu para penduduk negeri Khurasan adalah orang-orang 
Farsi yang mana mereka sejak dari zaman berzaman lagi sebelum memeluk 
agama Islam sangat berpegang kepada konsep Keluarga Di Raja Yang Suci dan 
Kerajaan Waris di Raja. Dan mereka juga sangat marah kepada kerajaan bani 
Umayyah yang telah meruntuhkan kerajaan mereka dan menjadikan mereka 
golongan bawahan yang hina sedangkan mereka sebelum kedatangan atau 
dikalahkan oleh pihak Islam adalah lebih mulia dan gagah daripada bangsa 
Arab. 


Tokoh Penting Di Kota Kufah 


Kalau tokoh-tokoh penting di kota Humaimah yang merupakan perancang 
dan penyusun perjuangan terdiri daripada anak-anak Ali bin Abdullah bin al- 
Abbas yang dikepalai oleh Muhammad bin Ali, maka siapakah pula tokoh 
penting yang mengetuai perjuangan rahsia di kota Kufah? Dia ialah seorang 
yang bernama Maisarah. Maisarah asalnya adalah seorang hamba yang 
berkhidmat kepada seorang lelaki bani al-Abbas. Kerana kebolehan Maisarah, 
maka pihak tokoh-tokoh bani al-Abbas telah bersetuju melantik beliau sebagai 
ketua pejuang rahsia di kota Kufah. Beliau kemudian telah didatangi oleh 
seorang saudagar yang kaya dari negeri Sind India bernama Bukair bin Mahan. 
Berdasarkan nama ayahnya, jelas Bukair bukan seorang India, tetapi seorang 
Farsi yang berkemungkinan sekali selalu berulang alik berniaga ke negeri Sind. 
Atau Bukair menetap di negeri Sind. Bukair bin Mahan selain kaya adalah 
seorang yang sangat pintar dan mempunyai cita-cita dalam politik. Maisarah 
kemudian menceritakan tentang perjuangan yang sedang bergerak secara rahsia 


PEMERINTAHAN KERAJAAN BANI ABBASIYYAH 


untuk menumbangkan kerajaan bani Umayyah yang dianggap zalim oleh 
tokoh-tokoh dari bani Hasyim untuk menegakkan kerajaan keluarga Rasulullah 
s.a.w. kepada Bukair bin Mahan. Ini menjadikan Bukair bin Mahan bersetuju 
untuk turut serta di dalam perjuangan menggulingkan kerajaan bani Umayyah 
(yang zalim) itu. Oleh itu Bukair bin Mahan telah memberi kekayaannya untuk 
membantu perjuangan yang baru bermula itu dengan hati yang jujur dan ikhlas 
mahu melihat kerajaan bani Umayyah tumbang dan kerajaan baru yang 
diterajui oleh anggota keluarga Rasulullah s.a.w. pula memerintah dunia Islam 
dan umat Islam. 


Setelah Maisarah wafat, Muhammad bin Ali telah melantik pula Bukair bin 
Mahan sebagai ketua perjuangan rahsia bani Hasyim (pergerakan sulit 
Abbasiyyah) di kota Kufah. Sebaik sahaja menerima tanggungjawab yang besar 
dan berat itu, maka Bukair bin Mahan tidak berlengah-lengah lagi telah 
meneruskan usaha yang dirintis oleh Mairasah sebelumnya dengan 
bersungguh-sungguh. Beliau telah bekerja dengan kuat untuk menarik seramai 
mungkin rakyat di kota Kufah agar menyokong perjuangan untuk 
menumbangkan pemerintahan kerajaan bani Umayyah dan menggantikannya 
dengan kerajaan Keluarga Nabi Muhammad s.a.w. pula. Bukair bin Mahan 
telah mendapat ramai pengikut di antaranya ialah seorang pemuda yang cergas, 
bercita-cita tinggi dan bijak bernama Hafs bin Sulaiman. Kerana sangat tertarik 
hati kepada pemuda yang bernama Hafs itu, maka Bukair bin Mahan telah 
menjodohkan salah seorang anak perempuan beliau dengan Hafs bin Sulaiman. 
Di kemudian hari Hafs bin Sulaiman terkenal dengan gelaran Abu Salamah al- 
Khallali. Dalam pada itu juga Bukair bin Mahan ada memiliki seorang hamba 
bernama Abdul Rahman bin Muslim yang kemudian hari terkenal dengan 
nama Abu Muslim al-Khurasani. Kedua-dua Abu Salamah al-Khallali dan Abu 
Muslim al-Khurasani sama sebangsa dengan Bukair bin Mahan, sama-sama 
berkebangsaan Farsi. 


Perjuangan untuk menggulingkan pemerintahan kerajaan bani Umayyah 
dan menegakkan pemerintahan kerajaan bani Hasyim (kerajaan bani 
Abbasiyyah) terbahagi kepada dua peringkat atau dua corak perjuangan. 
Peringkat pertama ialah peringkat rahsia sebagaimana yang telah disebutkan 
atau kerja di bawah tanah, dan peringkat kedua ialah perjuangan secara terbuka 
atau secara terang-terangan. Peringkat bawah tanah atau tersembunyi 
dimulakan pada tahun 98 hijrah/716 masehi sehinggalah ke tahun 127 
hijrah/745 masehi. Ini bererti perjuangan pergerakan bani Hasyim secara rahsia 
dimulakan pada akhir zaman pemerintahan Khalifah Sulaiman bin Abdul Malik 
sampailah ke zaman pemerintahan Khalifah Ibrahim bin al-Walid atau 
permulaan zaman pemerintahan Khalifah Marwan bin Muhammad, pemerintah 
terakhir kerajaan bani Umayyah. 


Masa kelancaran dan kecergasan pergerakan perjuangan secara rahsia ini 
apabila masuk zaman pemerintahan Khalifah Umar bin Abdul Aziz (99 

hijrah/717 masehi hingga 101 hijrah/719 masehi). Ini adalah kerana watak 
Khalifah Umar bin Abdul Aziz yang wara', salih, menyukai kebaikan dan 
perdamaian dan tidak memandang curiga kepada manusia. Para pejuang bani 
Hasyim melihat keramahan, kepenyabaran dan kelembutan hati Khalifah Umar 
bin Abdul Aziz terhadap musuh politik kerajaan bani Umayyah telah 
menjadikan mereka semakin berani dan bersemangat untuk meneruskan 
perjuangan rahsia mereka. Kalau kaum Khawarij yang dipimpin oleh Syauzab 
al-Yasykuri telah didekati oleh Khalifah Umar bin Abdul Aziz dengan cara yang 
baik iaitu mengajak mereka berbincang tentang pegangan masing-masing di 
dalam persoalan-persoalan agama dan baginda bersedia mendengar hujjah 
masing-masing, padahal sebelumnya kaum Khawarij diburu dan diperangi oleh 
para khalifah kerajaan ini, maka Muhammad bin Ali merasakan betapa 
terselamatnya mereka di dalam perjuangan mereka yang bukan mengangkat 
senjata itu, cuma berdakyah dengan mulut sahaja tentulah lebih dapat 
dimaafkan oleh Khalifah Umar bin Abdul Aziz sekiranya beliau tertangkap. 


Disamping itu pula pada ketika itu tokoh-tokoh Syiah atau Alawiyyeen yang 
dapat menyaingi ketokohan Muhammad bin Ali sudah tidak ada lagi. Bahkan 
jawatan ketua Syiah Kaisaniyyah pula telah diserahkan oleh Abu Hasyim bin 
Muhammad Ibnul Hanafiyyah kepada Muhammad bin Ali setelah beliau 
merasa akan mati dipercayai diracun oleh Khalifah Hisyam bin Abdul Malik 
seperti yang telah disebutkan sebelumnya. 


Mengatur Perjuangan Bawah Tanah Di Khurasan 


Dalam masa yang dikira “aman ' dan sangat “berpeluang ' itu, Muhammad 
bin Ali sangat cerdik menyembunyikan identiti dirinya. Dia bersama-sama 
saudara-saudara dan anak-anaknya telah menampakkan diri-diri mereka 
sebagai ahli-ahli ibadat yang wara' (mereka sebenarnya adalah manusia- 
manusia yang alim). Mereka mengambil masa yang lebih untuk duduk di 
dalam masjid untuk beribadat dan beriktikaf. Mereka tenar-benar 
mempamirkan kewara'an dan kekuatan mereka beribadat sesuai mereka adalah 
anak-anak atau keluarga Ali bin Abdullah bin al-Abbas yang terkenal kuat 
beribadat, menumpu hanya kepada persoalan-persoalan akhirat dan tidak ada 
keinginan kepada kerajaan dan kerana mereka adalah putera-putera kepada Ali 
bin Abdullah dan cucu kepada Ibnu Abbas, sahabat Rasulullah s.a.w. 
merangkap sepupu baginda yang paling alim di dalam ilmu tafsir dan hadis. Ini 
menambah lagi keyakinan hati-hati para penguasa kerajaan bani Umayyah 
bahawa keluarga Ali bin Abdullah bin al-Abbas memang tidak mempunyai cita- 
cita politik dalam hidup mereka. 


Usaha Muhammad bin Ali menjalankan kegiatan dakyah di negeri Khurasan 
dilakukan dalam dua cara. Pertama pihak tokoh-tokoh bani Hasyim khususnya 
bani al-Abbas di negeri Humaimah membuat hubungan dengan ketua-ketua 
atau pemimpin-pemimpin kaum di sana yang dipercayai cenderung hati 

mereka kepada keturunan Sayidina Ali bin Abu Talib atau kaum Syiah 
Alawiyyeen. Kedua dengan cara membentuk pasukan pendakyah yang pintar- 
pintar kemudian dihantar bekerja (berdakyah) di sana. Menjelang tahun 103 
hijrah/721 masehi, iaitu pada zaman pemerintahan Khalifah Yazid bin Abdul 
Malik, Muhammad bin Ali telah membentuk sekumpulan para pendakyah atau 
penyebar dakyah untuk bekerja dengan lebih keras dan bersungguh-sungguh di 
negeri Khurasan menggerakkan hati seluruh rakyat Khurasan supaya 
membenci pemerintahan bani Umayyah. Mereka adalah seramai dua belas 
orang pendakyah. Pembentukan penyebar dakyah ini adalah mencontohi cara 
yang dilakukan oleh Rasulullah s.a.w. yang melantik dua belas orang nagib 
yang terdiri daripada orang-orang Aus dan Khazraj disaat-saat akan terjadinya 
hijrah ke kota Madinah. Muhammad bin Ali telah melantik empat orang 
penyebar dakyah itu dari suku Khuza'ah, empat dari suku Tamim, seorang Ta'i, 
seorang Syaiban, seorang Bujailah dan seorang lagi dari kaum mawali (orang 
bukan Arab) yang bernaung di bawah suku bani Hanifah. Semua dua belas 
orang penyebar dakyah itu adalah terdiri daripada penduduk yang tinggal di 
kota Merw, ibu negeri Khurasan. 


Bagi setiap penyebar dakyah bani Hasyim itu dilantik pula seramai 12 orang 
ketua kumpulan. Ketua kumpulan ini dilantik oleh penyebar dakyah itu sendiri 
atau oleh Muhammad bin Ali dan mereka tidak mengenali atau mengetahui 
siapakah pemimpin atau imam mereka. Dengan erti kata setiap ketua 
kumpulan yang seramai 144 orang itu tidak pernah mengenali Muhammad bin 
Ali bin Abdullah bin al-Abbas pemimpin tertinggi mereka. Ini adalah perbezaan 
yang sangat nyata di antara penyebar-penyebar dakyah dengan ketua-ketua 
kumpulan. Bagi setiap ketua kumpulan yang berjumlah seramai 144 orang itu 
masing-masing mempunyai seramai 70 orang murid pula. Manakala para 
murid yang berjumlah sekurang-kurangnya 10,000 orang itu mempunyai 
murid-murid mereka pula. Alangkah ramainya para pejuang bani Hasyim yang 
berjuang secara rahsia di negeri Khurasan. Penyebar dakyah yang paling 
masyhur di negeri Khurasan bernama Sulaiman bin Kathir al-Khuza'i al- 
Yamany. Sulaiman bin Kathir al-Khuza'i al-Yamany telah lama menetap di kota 
Merw, ibukota negeri Khurasan. Mungkin dia termasuk orang-orang Yaman 
yang dihantar secara beramai-ramai oleh Ziyad bin Abihi yang menjadi gabenor 
Irag pada tahun 45 hijrah/665 masehi yang telah memindahkan seramai 50,000 
penduduk Irag yang kebanyakannya terdiri daripada orang-orang keturunan 
Yaman yang terdiri daripada suku Tamim, Azd dan Abdul Oais ke negeri 
Khurasan. 


Semua penyebar-penyebar ini menyamar sebagai saudagar-saudagar yang 
memperdagangkan barang-barang mereka di negeri Khurasan, padahal mereka 
sebenarnya bekerja keras menghasut rakyat sambil ‘berniaga itu agar 
membenci pemerintahan kerajaan bani Umayyah dan para pegawai mereka. 
Mereka melaung-laungkan bahawa para pemerintah atau khalifah-khalifah 

kerajaan bani Umayyah adalah raja-raja dan pembesar-pembesar yang 
mengutamakan kehidupan dunia dan sangat banyak melakukan kemungkaran 
di atas muka bumi ini. Mereka juga menyebut-nyebut tentang persamaan darjat 
di antara orang-orang Arab dengan yang bukan Arab (Ini tidak dilakukan oleh 
kerajaan bani Umayyah yang menganaktitikan bangsa Farsi ke atas bangsa 
Arab). Inilah yang akan dilakukan oleh kerajaan bani Hasyim sekiranya 
kerajaan bani Umayyah dapat ditumbangkan. Dan mereka juga 
mengumandangkan kepada rakyat seluruh negeri Khurasan bahawa keturunan 
Ahlil Bait adalah pihak yang sebenarnya berhak terhadap jawatan khalifah, 
bukan orang-orang bani Umayyah. 


Empat tahun kemudian iaitu menjelang tahun 107 hijrah/725 masehi, Bukair 
bin Mahan telah menghantar atas persetujuan Muhammad bin Ali 
kakitangannya ke negeri Khurasan untuk meninjau perkembangan gerakan di 
sana, apakah mendapat kemajuan atau penolakan para penduduk negeri 
Khurasan. Kakitangan yang dimaksudkan itu ialah Ammar al-Abdi. Dia adalah 
kakitangan pertama yang dihantar oleh pihak pergerakan perjuangan bani 
Hasyim ke negeri Khurasan. Setelah Ammar al-Abdi bekerja selama dua tahun 
iaitu pada tahun 109 hijrah/727 masehi, kakitangan kerajaan bani Umayyah di 
sana telah berjaya menangkap Ammar al-Abdi setelah dapat mengesan 
pergerakannya. Ammar al-Abdi telah ditangkap dan dibunuh. Tanpa berlengah 
lagi di atas persetujuan Muhammad bin Ali sekali lagi, pada tahun itu juga, 
Bukair bin Mahan telah menghantar seorang lagi kakitangannya yang sangat 
memahami keadaan di negeri Khurasan. Kakitangan itu adalah dari kabilah 
Khaddasy, satu kabilah Farsi. Kerana kepandaiannya, tokoh itu telah mencapai 
beberapa kejayaan atau meningkatkan pengaruh pergerakan atau sokongan 
rakyat Khurasan kepada perjuangan menegak kerajaan bani Hasyim di sana. 
Sehingga kerana sangat cergas dan bersemangatnya yang meluap-luap untuk 
memperjuangkan cita-cita bani Hasyim, lelaki Khaddasy itu telah membuat 
perhubungan yang salah iaitu dia telah membuat perhubungan dengan kaum 
al-Kharramiyyah iaitu satu perkumpulan orang-orang Farsi yang bukan dari 
kalangan para penganut Islam. Bahkan mereka adalah satu kumpulan yang 
melampaui di dalam aktiviti mereka. Ini telah menyebabkan para penyokong 
Ahlil Bait atau orang-orang Syiah Alawiyyeen menjadi sangat marah 
kepadanya. Orang-orang Syiah itu telah menghantar satu perutusan kepada 
Muhammad bin Ali di kota Humaimah memintanya agar memecat atau 
menyingkir si Khaddasy itu daripada meneruskan kerja-kerjanya. Tetapi 
Muhammad bin Ali memejam matanya terhadap saranan kaum Syiah 
Alawiyyeen itu kerana merasa kagum terhadap keupayaan si Khaddasy di 
dalam melakukan kerja-kerja atau usaha-usahanya di negeri Khurasan itu. 
Setelah berjuang dan bekerja selama kira-kira sembilan tahun di negeri 
Khurasan, iaitu satu jangka masa yang lama dan telah banyak mencapai 
kejayaan di dalam usaha-usahanya itu akhirnya iaitu pada tahun 118 hijrah/736 
masehi, nasib malang telah menimpa si Khaddasy itu kerana pergerakannya 

juga telah dapat dikesan oleh kakitangan kerajaan bani Umayyah di sana. 
Akibatnya si Khaddasy telah ditangkap dan dibunuh sebagaimana yang terjadi 
ke atas Ammar al-Abdi juga. 


Kebetulan sekali pada tahun itu juga (tahun 118 hijrah/736 masehi) ayah 
kepada Muhammad iaitu Ali bin Abdullah bin al-Abbas wafat, namun 
semangat perjuangan Muhammad bin Ali tidak pernah luntur untuk 
meneruskan perjuangannya yang telah berjalan sekian lama itu sehinggalah 
beliau berjaya mencapai cita-citanya. Dan meskipun Ammar al-Abdi dan si 
Khaddasy telah dibunuh ketika sedang bekerja dengan gigih di negeri 
Khurasan, namun maklumat tentang perkembangan perjuangan untuk 
menumbangkan kerajaan bani Umayyah dan menegakkan kerajaan bani 
Hasyim (bani Abbasiyyah) di negeri Khurasan tetap sampai kepada 
Muhammad bin Ali setiap tahun ketika musim haji. Para pendakyah dari negeri 
Khurasan yang datang bersama-sama penduduk negeri Khurasan untuk 
menunaikan ibadat haji di kota Mekah dan mereka telah singgah dan berjumpa 
dengan Muhammad bin Ali serta menyampaikan maklumat kepada beliau yang 
berdiam di kota Humaimah itu. Ini sangat mudah dilakukan oleh pendakyah- 
pendakyah itu kerana kota Humaimah tidak jauh untuk ditempohi oleh sesiapa 
yang datang dari negeri Khurasan untuk pergi ke kota Mekah atau untuk 
mengerjakan ibadat haji. 


Setelah itu Muhammad bin Ali telah mengarahkan pula kepada Bukair bin 
Mahan sendiri agar dia berangkat ke negeri Khurasan untuk menyelidik 
perkembangan perjuangan di sana. Apakah bertambah maju, bertahan atau 
tidak berkembang. Disamping untuk membantu nagib-nagib dan para 
pendakyah yang sedang bekerja bertungkus lumus di sana sejak sekian lama. 
Ketika Bukair bin Mahan baru sahaja sampai di kota Merw, beliau mendapati 
sokongan penduduk di sana tidak begitu menggalakkan. Malah ketika beliau 
sampai di kota Merw, para penduduk di situ tidak begitu memberi sambutan 
yang memberangsangkan kepada beliau. Ini adalah disebabkan besar 
kemungkinan kerana mereka belum lagi mesra dengan tokoh dari kota Kufah 
ini. Tetapi setelah berlalu beberapa masa, para penduduk kota Merw semakin 
ramai menerima dakyah Bukair bin Mahan yang terus menerus mendakyah 
mereka agar menyertai perjuangan untuk menumbangkan kerajaan bani 
Umayyah yang dikatakan zalim itu dan menegakkan kerajaan bani Hasyim 
khususnya dari keluarga Nabi Muhammad s.a.w. pula. Tetapi Muhammad bin 
Ali tidak mahu Bukair bin Mahan terus berada di negeri Khurasan kerana 
memerlukan kepada tenaga beliau dan agar beliau terus bergiat di negeri Irag. 
Muhammad bin Ali kemudiannya mengarahkan kepada Bukair bin Mahan 
supaya kembali semula ke kota Kufah untuk menguruskan kerja-kerja di sana. 


Pada tahun 125 hijrah/743 Masihi, Muhammad bin Ali jatuh sakit dan wafat. 
Sebelum wafat beliau telah mewasiatkan kepada putera sulung beliau Ibrahim 
agar mengambil alih tempat beliau sebagai imam atau pemimpin perjuangan 

menegakkan kerajaan bani Hasyim. Ibrahim dikenali sebagai Ibrahim al-Imam. 


Memulakan Perjuangan Secara Terang-Terangan 


Betul-betul perjuangan pergerakan mendirikan kerajaan bani Abbasiyyah 
mencontohi perjuangan yang dilaksanakan oleh baginda Rasulullah s.a.w., di 
mana baginda memulakan dengan perjuangan (seruan dakwah) secara 
sembunyi-sembunyi selama kira-kira tiga tahun, barulah baginda melaksanakan 
secara terbuka atau terang-terangan. Namun perjuangan yang dilakukan oleh 
para pejuang bani Hasyim ini yang dilakukan secara sembunyi-sembunyi 
memakan masa selama kira-kira selama 29 tahun (bermula tahun 98 hijrah/716 
hijrah hingga 127 hijrah/745 Masihi). 


Ibrahim al-Imam pemimpin tertinggi perjuangan pergerakan bani Hasyim 
yang baru yang menggantikan tempat ayahandanya yang wafat telah meminta 
kepada para propaganda atau pendakyah-pendakyah di negeri Khurasan 
khususnya untuk menyebut kepada orang ramai bahawa perjuangan mereka 
adalah untuk membalas dendam di atas terkorbannya tokoh-tokoh Ahlil Bait di 
dalam perjuangan mereka sebelum ini. Dengan cara ini menambahkan lagi 
semangat orang ramai untuk menyokong perjuangan menegakkan perjuangan 
bani Hasyim untuk menggulingkan kerajaan bani Umayyah yang sudah 
semakin lemah dan menunggu saat-saat kemusnahan itu. 


Ibrahim al-Imam telah meminta kepada pemimpin perjuangan di kota Kufah 
iaitu Bukair bin Mahan agar bekerja dengan lebih bersungguh-sungguh lagi 
daripada yang telah dilakukan sebelumnya. Bukair bin Mahan kemudian telah 
berangkat sekali lagi ke negeri Khurasan untuk memaklumkan kepada para 
petugas di sana tentang kewafatan Muhammad bin Ali dan diganti dengan 
putera beliau Ibrahim bin Muhammad yang lebih dikenali dengan nama 
Ibrahim al-Imam itu. 


Namun pada tahun itu juga (tahun 125 hijrah/743 Masihi), Bukair bin Mahan 
turut wafat setelah dia kembali dari negeri Khurasan. Maka Ibrahim al-Imam 
yang baru menerajui jawatan pemimpin tertinggi pergerakan perjuangan untuk 
menegakkan kerajaan bani Hasyim telah melantik pula menantu Bukair bin 
Mahan iaitu Hafs bin Sulaiman yang lebih dikenali dengan gelaran Abu 
Salamah al-Khallali untuk menggantikan tempat bapa mertuanya Bukair bin 
Mahan dan meneruskan kerja-kerjanya. Ibrahim al-Imam telah menghantar Abu 
Salamah al-Khallali ke negeri Khurasan untuk meninjau perkembangan 
sokongan di sana dengan ditemani oleh Abu Muslim al-Khurasani, bekas 
hamba kepada Bukair bin Mahan. Abu Muslim al-Khurasani adalah seorang 
berkebangsaan Farsi dari suku Khaddasy. 


Setelah berada di negeri Khurasan selama kira-kira empat bulan dan 
mendapati keadaan di sana telah mendatangkan keuntungan kepada 
perjuangan bani Hasyim, maka Abu Salamah al-Khallali dan Abu Muslim al- 

Khurasani telah pulang semula ke kota Kufah setelah melantik Sulaiman bin 
Kathir al-Khuza'i al-Yamany sebagai tokoh yang akan mengendali perjuangan 
di sana. Tetapi keadaan di negeri Khurasan telah berubah menjadi suatu 
keadaan yang tidak menentu semula sebaik sahaja kedua-dua tokoh itu pulang 
semula ke Irag. Ibrahim al-Imam merasakan keadaan di negeri Khurasan sudah 
sukar untuk dipulihkan kembali melainkan dengan menghantar Abu Muslim 
al-Khurasani ke sana semula. Maka beliau memerintah kepada Abu Muslim al- 
Khurasani agar kembali semua ke negeri Khurasan dan memulihkan keadaan 
yang telah kembali runcing itu. Sebelum berangkat Ibrahim al-Imam telah 
mengingatkan kepada Abu Muslim al-Khurasani supaya mengutamakan 
‘Syeikh’ dan membuat keputusan setelah bermesyuarat terlebih dahulu 
dengannya. Maka berangkatlah Abu Muslim al-Khurasani ke Khurasan pada 
tahun 127 hijrah/745 Masihi dan beliau sampai di sana menjelang tahun 128 
hijrah/746 Masihi. Siapakah ‘Syeikh’ yang dimaksudkan oleh Ibrahim al-Imam 
agar Abu Muslim al-Khurasani mentaati perintahnya dan bermesyuarat 
dengannya setiap ketika? Dia tidak lain daripada Sulaiman bin Kathir al- 
Khuza'i al-Yamany yang merupakan ketua para pendakyah perjuangan bani 
Hasyim di negeri Khurasan. Dengan ini bererti terlantiklah Abu Muslim al- 
Khurasani sebagai panglima pejuang untuk menumbangkan pemerintahan 
kerajaan bani Umayyah di negeri Khurasan. 


Abu Muslim Al-Khurasani Memecah Perpaduan Tentera 
Bani Umayyah Di Khurasan 


Sebelum kita membicarakan tentang perjuangan Abu Muslim al-Khurasani 
yang akan memulakan perjuangan mendirikan kerajaan bani Hasyim (kerajaan 
Abbasiyyah) secara terbuka atau terang-terangan di negeri Khurasan dan 
pelantikan beliau sebagai panglima perang serta kejayaan-kejayaan beliau di 
dalam perjuangan di negeri itu, ada baiknya kita terlebih dahulu mengenal 
peribadi tokoh pahlawan yang perkasa dan bijaksana ini. 


Nama sebenar Abu Muslim al-Khurasani ialah Abdul Rahman bin Muslim. 
Sebagaimana yang telah dinyatakan, beliau berbangsa Farsi dari suku 
Khaddasy yang tinggal di kota Kufah bersama-sama tuannya Bukair bin 
Mahan. Kemungkinan sekali Abu Muslim al-Khurasani dibawa oleh Bukair bin 
Mahan dari Farsi ketika Bukair bin Mahan mula-mula masuk dan menetap di 
kota Kufah. Beliau diberi gelaran atau kuniyyah Abu Muslim adalah 
mengandungi tujuan yang sangat penting kepada perjuangan menegakkan 
kerajaan bani Hasyim. Abu Muslim bererti Bapa Kepada Semua Orang-Orang 
Islam. Jadi nama ini memberi erti bahawa perjuangan kaum bani Hasyim 
menentang pemerintahan kerajaan bani Umayyah adalah untuk 
menyamaratakan semua orang Islam tanpa mengira bangsa atau suku 
keturunan mereka. Ini adalah berbeza dengan sikap para pemerintah kerajaan 
bani Umayyah yang menganaktirikan orang-orang Islam bukan Arab 
khususnya orang-orang Farsi. Jadi perjuangan golongan bani Hasyim di negeri 

Khurasan amatlah sesuai sekali dan patut disokong oleh semua orang-orang 
Farsi kerana perjuangan bani Hasyim adalah untuk keadilan semua. Adapun 
lagab atau julukan al-Khurasani di belakang nama gelaran beliau adalah untuk 
menarik lebih kuat lagi kesetiaan penduduk negeri Khurasan kepada 
perjuangan bani Hasyim. 


Ketibaan Abu Muslim al-Khurasani di negeri Khurasan buat kali kedua itu 
telah menyebabkan rasa kurang senang di hati ketua penyebar dakyah dan 
perjuangan bani Hasyim di sana iaitu Sulaiman bin Kathir al-Khuza'i al- 
Yamany kerana beranggapan akan menyaingi kewibawaan dirinya. Namun 
perasaan ini hanya tertanam di dalam hati Sulaiman bin Kathir al-Khuza'i al- 
Yamany sahaja tanpa melempah keluar. Tetapi Abu Muslim al-Khurasani dapat 
melihat perasaan yang berlindung di dalam dada Sulaiman bin Kathir melalui 
sikap dan tindak tanduk serta air muka ‘Syeikh’ itu. Namun Abu Muslim al- 
Khurasani tidak mempedulikan itu semua bahkan beliau terus bekerja untuk 
mengatasi semua masalah di negeri Khurasan tanpa merasa tekanan atau 
ketidakselesaan di sana. Diriwayatkan setibanya di negeri Khurasan, Abu 
Muslim al-Khurasani telah berpidato kepada para penyokong di sana. 
Kebanyakan para penyokong atau kaum yang mula-mula menjadi penyokong 
beliau ialah kaum tani dan kaum mawali berbangsa Farsi di kota Merw (ketika 
itu bangsa Arab juga sudah ramai berdiam di Khurasan). Di antara isi pidato 
Abu Muslim al-Khurasani adalah sebagaimana berikut:- 


“Aku berjanji kepada tuan-tuan dengan Kitab Allah Azawajalla, dengan 
sunnah NabiNya dan taat untuk redha kepada Ahlil Bait Rasulullah. Tuan-tuan 
harus menjaga janji dan perlembagaan Allah serta bertolak, pergi dan berjalan 
ke Baitullah. Tuan-tuan tidak boleh meminta rezeki dan makanan hingga 
pemimpin tuan-tuan memulai (memberi) nya. Sekiranya salah seorang musuh 
tuan-tuan ditangkap, tuan-tuan tidak boleh menghinanya kecuali di atas 
perintah pemimpin tuan-tuan.” 


Pidato Abu Muslim al-Khurasani ini adalah untuk mengingatkan semula 
kepada penduduk negeri Khurasan (yang merupakan orang-orang berdarah 
Farsi itu) bahawa orang-orang Farsi selamanya tidak pernah mempersoalkan 
perintah pemimpin mereka. Oleh itu mudahlah Abu Muslim al-Khurasani 
untuk memperkudakan para pengikutnya mengikut setiap perintah yang 
dikeluarkan olehnya tanpa banyak soaljawab atau bantahan. 


Sebenarnya sebelum Abu Muslim al-Khurasani sampai di negeri Khurasan, 
penduduknya yang terdiri daripada keturunan Arab Oais dan Arab Yaman 
sedang berkelahi. Kaum Arab Oais terbahagi kepada dua golongan pula iaitu 
kaum Rabiah dan Mudhar. Manakala kaum Arab Yaman hanya satu kaum 
sahaja. Kaum Rabiah diketuai oleh seorang tokoh yang bernama Syaiban bin 
Harun. Manakala kaum Mudhar berpihak kepada gabenor Khurasan iaitu Nasr 
bin Saiyar. Manakala kaum Yaman diketuai oleh Juda'i bin Ali al-Kirmani. Di 
dalam bukunya Sejarah Dan Kebudayaan Islam (3), Prof Dr Ahmad Syalabi 

mengatakan Juda'i bin Syu' aib al-Kirmani. Manakala anaknya bernama Ali. Dua 
golongan kaum ini jarang-jarang sahaja dapat bersatu atau berdamai. 
Sebagaimana sejak zaman awal-awal pemerintahan kerajaan bani Umayyah 
lagi, golongan keturunan Oais disokong oleh pihak pemerintah, kerana orang- 
orang atau suku Oais adalah suku Arab yang menurunkan kaum Ouraisy. 
Sedangkan golongan Yaman bukan sama keturunan dengan orang-orang 
Ouraisy, sebab itu mereka dianaktirikan oleh pemerintah bani Umayyah 
(kecuali Khalifah Umar bin Abdul Aziz dan seorang dua khalifah lagi). Begitu 
juga di negeri Khurasan. Orang-orang Arab suku Oais adalah golongan yang 
berpihak dan disayangi oleh gabenor negeri Khurasan iaitu Nasr bin Saiyar. 
Tetapi ketika Abu Muslim al-Khurasani sampai di negeri Khurasan, kedua-dua 
kaum Arab itu telah bersatu kerana mahu mempertahankan negeri Khurasan 
daripada dirampas oleh Abu Muslim al-Khurasani. Ini menyebabkan Abu 
Muslim al-Khurasani dengan segala kecerdikan dan kelicikannya yang ada 
pada dirinya telah berjaya memecah belahkan semula perpaduan yang telah 
bercantum antara suku Oais dengan suku Yaman itu. Abu Muslim al-Khurasani 
telah menyatakan sokongannya kepada suku Yaman dan membakar semangat 
orang-orang suku Yaman agar mereka membalas dendam terhadap orang- 
orang suku Oais. Inilah masanya yang terbaik untuk orang-orang suku Yaman 
menghancurkan orang-orang suku Oais kerana beliau bersedia untuk 
membantu mereka dengan sepenuh kekuatannya. Abu Muslim al-Khurasani 
menghasut orang-orang suku Yaman supaya membalas dendam atau menuntut 
bela di atas penganiayaan yang telah dilakukan oleh suku Oais terhadap 
mereka selama ini. Abu Muslim al-Khurasani benar-benar menyakinkan orang- 
orang suku Yaman bahawa beliau kini sudah menjadi sebahagian dari orang- 
orang suku Yaman. 


Ini menyebabkan terjadi pula berbalahan di antara suku Oais dengan suku 
Yaman yang tadinya bersatu yang menyebabkan pertahanan Nasr bin Saiyar 
menjadi lemah kerana perpecahan kaum itu. Pengaruh Abu Muslim al- 
Khurasani semakin bertambah dan akhirnya dia berjaya menguasai sebahagian 
besar wilayah negeri Khurasan. 


Setelah sebahagian negeri Khurasan sudah dapat dikuasai oleh Abu Muslim 
al-Khurasani, maka jawatan pemimpin perjuangan bani Hasyim di negeri 
Khurasan telah diambil alih pula oleh Abu Muslim al-Khurasani dari tangan 
Sulaiman bin Kathir al-Khuza'i al-Yamany. Ini menjadikan ‘Syeikh’ hanya 
sebagai pembantu sahaja. Ini menyebabkan Sulaiman bin Kathir menjadi 
semakin tidak menyukai kehadhiran Abu Muslim al-Khurasani di negeri 
Khurasan. 


Abu Muslim Al-Khurasani Menakluk Khurasan 


Setelah berjaya menguasai sebahagian besar negeri Khurasan dan telah 
berjaya mengumpul kekuatan di sana, maka Abu Muslim al-Khurasani 

memulakan kerjanya dengan mengatur dan menyusun dengan lebih kemas dan 
teratur lagi perjuangannya di sana. Abu Muslim al-Khurasani telah bertindak 
bijak dengan menjalankan propaganda yang sangat licin. Oleh kerana sejak 
awal-awal lagi perjuangan ini dinamakan perjuangan untuk mencapai 
'Keredhaan Keluarga Nabi Muhammad s.a.w. ' yang pada anggapan 
kebanyakan orang perjuangan ini adalah untuk kaum Syiah Alawiyyeen iaitu 
untuk mengembalikan takhta khalifah umat Islam kepada Ahlil Bait Rasulullah 
s.a.w. iaitu kepada anak-anak keturunan Sayidina Ali bin Abu Talib dari pihak 
isteri pertama beliau Sayidah Fatimah az-Zahra' rha, maka Abu Muslim al- 
Khurasani telah mengibar bendera berwarna hitam yang merupakan lambang 
bendera golongan golongan bani Hasyim yang termasuk di dalamnya kaum 
Alawiyyeen di perkampungan orang-orang Khuza'ah di kota Merw yang 
menandakan perjuangan telah bermula dan kemenangan telah dicapai. 
Tindakan ini bukan sahaja dipersetujui oleh anggota Ahlil Bait, tetapi juga oleh 
kaum Syiah yang bukan anggota Ahlil Bait, golongan bani al-Abbas, seluruh 
keturunan bani Hasyim malah seluruh orang-orang Islam yang membenci 
pemerintahan bani Umayyah terutama orang-orang Farsi di negeri Khurasan 
itu. Peristiwa ini terjadi pada tahun 129 hijrah/746 Masihi iaitu iaitu ketika 
zaman pemerintahan Khalifah Marwan bin Muhammad, khalifah kerajaan bani 
Umayyah yang terakhir. 


Para pengikut atau penyokong Abu Muslim al-Khurasani adalah terdiri 
daripada para penduduk kota Merw yang kebanyakannya kaum mawali 
(berbangsa Farsi) dan para petani dan orang-orang Arab keturunan Yaman 
yang dipindahkan oleh Ziyad bin Abihi dari kota Kufah pada tahun 42 
hijrah/662 Masihi itu. Maklumlah orang-orang yang dianaktirikan tiba-tiba 
datang seorang pahlawan besar membela mereka, maka siapa lagi yang tidak 
mahu menyokong? 


Pada 1 Syawwal tahun 129 hijrah/746 Masihi, Abu Muslim al-Khurasani 
telah mengibar bendera hitam di perkampungan bani Khuza'ah di kota Merw. 
Dalam masa dua hari sahaja beliau telah didokong oleh seramai 2,200 orang 
penyokong yang datang kepada beliau untuk berjuang bersama-sama beliau. 
Tetapi setelah berlalu masa kira-kira tiga minggu atau riwayat lain mengatakan 
tidak sampai satu bulan setengah, jumlahnya telah meningkat menjadi 7,000 
orang. Ini adalah satu kemenangan yang sangat menggalakkan. Nama-nama 
mereka, nama-nama ayah mereka dan nama-nama kampung mereka diarahkan 
supaya ditulis ke dalam buku catitan atau didewankan. Mereka digelar 'Orang- 
Orang Khurasaniyyah ' tanpa mempersoalkan bangsa dan suku. Semua mereka 
didaftarkan sebagai tentera yang mendapat gaji. Termasuk juga yang 
menyokong Abu Muslim al-Khurasani ialah Juda'i bin Ali al-Kirmani seorang 
tokoh Arab yang tinggal di Khurasan dan bekerja di bawah pemerintahan Nasr 
bin Saiyar, gabenor Khurasan pada masa pemerintahan Khalifah Hisyam bin 
Abdul Malik dahulu bersama-sama sejumlah pengikutnya. Dan seorang lagi 

tokoh yang turut menyertai Abu Muslim al-Khurasani ialah Abdullah bin 
Mu'awiyah seorang pemimpin kaum Syiah Alawiyyeen Iraq yang 
memberontak terhadap kerajaan bani Umayyah yang kemudiannya melarikan 
diri ke negeri Khurasan. 


Memang pada tahun 129 hijrah/746 Masihi, kedudukan Abu Muslim al- 
Khurasani amat teguh sekali di Khurasan. Kerana yakin pada kekuatannya, 
Abu Muslim al-Khurasani telah mula 'mengacah ' gabenor Khurasan bagi pihak 
Khalifah Marwan bin Muhammad iaitu Nasr bin Saiyar. Beliau telah pergi 
meninjau markas tentera kerajaan bani Umayyah di desa Ali dekat kota Merw. 
Kerana merasa angkatan tentera yang dipimpinnya sudah sanggup menentang 
angkatan tentera gabenor Nasr bin Saiyar, maka Abu Muslim al-Khurasani telah 
menulis surat kepada Nasr bin Saiyar yang berbunyi, 


“Kemudian daripada itu, sesungguhnya Allah yang Maha Agong menghina 
beberapa kaum dengan firmanNya yang berbunyi (maksudnya): Dan mereka 
bersumpah kepada Tuhan dengan sekuat-kuat sumpah, kalau datang kepada 
mereka seorang pemberi peringatan (Rasul), tentu mereka akan lebih 
mengikut pimpinan yang benar itu, lebih daripada umat yang manapun. 
Tetapi tatkala datang kepada mereka orang yang memberi peringatan, maka 
kedatangannya itu tidak menambah kepada mereka, melainkan jauhnya 
mereka (dari kebenaran). Disebabkan kesombongan mereka di atas muka 
bumi ini dan rencana mereka yang jahat. Dan rencana yang jahat itu tidak 
akan menimpa melainkan ke atas orang yang membuat rencana itu sendiri. 
Maka tiadalah yang mereka nanti, melainkan (berlakunya) sunnah (aturan 
tetap Allah) terhadap orang-orang purbakala. Dan aturan Tuhan itu tiada 
engkau dapati ianya berubah. Dan aturan Tuhan itu tiada engkau 
mendapatinya menyimpang.” (Surah Fatir ayat 42-43). 


Nasr bin Saiyar sangat marah setelah membaca surat dari Panglima Abu 
Muslim al-Khurasani kepadanya itu. Apa yang sangat menyakitkan hati Nasr 
bin Saiyar tentang surat itu ialah perbuatan Panglima Abu Muslim al-Khurasani 
yang menulis namanya dahulu kemudian baru nama Nasr. Ini bererti Panglima 
Abu Muslim al-Khurasani telah menghina Nasr bin Saiyar dengan 
mengisyaratkan bahawa perjuangannya telah mencapai kejayaan dan dia 
adalah pemimpin atau pemerintah di negeri Khurasan pada saat itu, bukan 
Nasr bin Saiyar lagi. 


Kerana sangat marah kepada Panglima Abu Muslim al-Khurasani, maka 
Nasr bin Saiyar telah menghantar satu angkatan tentera yang besar untuk 
menghalang pergerakan pasukan tentera penyokong perjuangan menubuhkan 
kerajaan bani Hasyim pimpinan Panglima Abu Muslim al-Khurasani yang 
sudah menampakkan taring itu. Pasukan tentera gabenor Khurasan dipimpin 
oleh Panglima Yazid iaitu bekas hamba kepada Nasr bin Saiyar sendiri. 
Manakala pasukan Panglima Abu Muslim al-Khurasani dipimpin oleh 
Panglima Malik bin al-Haitham al-Khuza'i. 

Panglima Abu Muslim al-Khurasani telah mengingatkan kepada tentera- 
tenteranya bahawa perjuangan mereka adalah penentu nasib hidup mati 
kepada perjuangan untuk menegakkan kerajaan bani Hasyim kerana 
perjuangan ini adalah yang pertama dan terpenting. Kalau mereka tewas dalam 
pertempuran dengan tentera Nasr bin Saiyar, bererti tewaslah perjuangan 
menegakkan kerajaan bani Hasyim yang mereka cita-citakan setelah sekian 
lama mereka bertungkus lumus turut membantu dengan tenaga, masa dan 
harta mereka. Kerana mengingatkan kepada pesanan-pesanan yang diberikan 
oleh Panglima Abu Muslim al-Khurasani kepada mereka telah menyebabkan 
tentera penyokong revolusi telah berjuang dengan sekuat tenaga dan 
bersungguh-sungguh. Pasukan tentera Nasr bin Saiyar telah mengalami 
kekalahan dan Panglima Yazid sendiri telah dapat ditawan setelah mengalami 
kecederaan. 


Panglima Abu Muslim al-Khurasani mengarahkan kepada tenteranya 
supaya jangan membunuh Panglima Yazid. Ini kerana selaku seorang pahlawan 
yang bijaksana, beliau mahu melakukan satu muslihat yang akan memberi 
keuntungan yang sangat besar kepada pihak perjuangan menegak kerajaan bani 
Hasyim. Beliau telah mengarahkan supaya Panglima Yazid diberi rawatan yang 
sebaik-baiknya sehingga sembuh. Setelah Panglima Yazid sembuh atau 
keadaannya semakin pulih, Panglima Abu Muslim al-Khurasani telah membuat 
tawaran kepada Panglima Yazid yang mana dia boleh memilih sama ada mahu 
tinggal bersama-sama mereka dan berjuang dengan mereka atau pulang kepada 
bekas tuannya Nasr bin Saiyar. 


Bagi penilaian Panglima Abu Muslim al-Khurasani, mana-mana yang dipilih 
oleh Panglima Yazid semuanya akan memberi keuntungan kepada perjuangan 
tentera revolusi. Ini kerana sekiranya Panglima Yazid kembali kepada Nasr bin 
Saiyar, sudah tentu segelintir penduduk negeri Khurasan yang masih berbelah 
bagi untuk menyokong perjuangan bani Hasyim pasti akan memberi sokongan 
tanpa ragu-ragu kerana mengagumi kemuliaan peribadi dan kebaikan hati 
beliau yang telah berbuat baik kepada panglima atau pahlawan musuh itu. 
Biasanya apabila pahlawan musuh dapat ditawan, pihak lawan sekurang- 
kurangnya akan memenjara, kalau tidak membunuhnya. 


Ibnu Athir seorang sejarawan Islam menceritakan di dalam kitabnya al- 
Kamil fit Tarikh kisah dialog Panglima Yazid dengan Nasr bin Saiyar setelah 
beliau dibenarkan pulang oleh Panglima Abu Muslim al-Khurasani kepada 
bekas tuannya itu, 


Nasr bin Saiyar telah menyambut dengan gembiranya kepulangan Panglima 
Yazid kepadanya dan berkata kepada bekas hambanya itu, “Demi Allah! Aku 
sangka mereka tentu menahanmu untuk membuat dakwaan ke atas kami.” 


Jawab (Panglima) Yazid, “Saya juga mengira begitu. Tetapi mereka telah 
meminta saya berjanji tidak akan berbohong tentang diri mereka. Saya suka 


19 


PEMERINTAHAN KERAJAAN BANI ABBASIYYAH 


memberitahu bahawa mereka sembahyang tepat pada waktu-waktunya dengan 
menyempurnakan azan dan iqamat, mereka membaca al-Qur'an, sentiasa 
berzikir. Mereka menyeru kepada kerabat Rasulullah s.a.w. Saya mengira 
seruan mereka akan mendapat sokongan yang meluas. Dan sekiranya bukan 
kerana tuan telah memberi kemerdekaan kepada saya dari belenggu 
perhambaan, sudah tentu saya tidak akan pulang ke mari, dan sebaliknya akan 
tinggal bersama-sama mereka.” 


Memang jangkaan Panglima Abu Muslim al-Khurasani itu tepat sekali. 


Setelah tersiar berita bahawa Panglima Abu Muslim al-Khurasani yang 
mendapat kejayaan di dalam pertempuran dengan tentera kerajaan bani 
Umayyah di negeri Khurasan dan pembebasan Panglima Yazid yang 
sepatutnya mereka bunuh serta berita tentang keimanan, kesalihan dan 
ketakwaan Panglima Abu Muslim al-Khurasani dan para pendukung 
perjuangan menegakkan kerajaan bani Hasyim setelah diberitahu oleh 
Panglima Yazid kepada Nasr bin Saiyar sedangkan apa yang digembar 
gemburkan oleh pihak kerajaan bani Umayyah bahawa pemberontakan 
menyeru kepada menegakkan kerajaan bani Hasyim untuk kerabat Rasulullah 
s.a.w. adalah semata-mata bertopengkan agama, sedangkan mereka adalah 
orang-orang mulhid yang membelakangi agama, maka ramailah orang yang 
menyokong perjuangan untuk menubuh kerajaan bani Hasyim. Dengan itu 
perjuangan Panglima Abu Muslim al-Khurasani menjadi semakin kuat, semakin 
bertenaga kerana sokongan yang semakin bertambah setiap hari di negeri 
Khurasan. 


Pihak Panglima Abu Muslim al-Khurasani telah berperang sekali lagi dengan 
tentera Nasr bin Saiyar. Kali ini Panglima Abu Muslim al-Khurasani 
memerintah Juda'i bin Ali al-Karmani supaya menyerang tentera Nasr bin 
Saiyar dahulu. Sementara Panglima Abu Muslim al-Khurasani sengaja 
melambat-lambatkan untuk memberi bantuan kepada tentera pimpinan Juda'i 
bin Ali al-Karmani. Ahli-ahli sejarah sudah dapat membaca tujuan Panglima 
Abu Muslim al-Khurasani berbuat demikian. Ini adalah bertujuan sekiranya 
pihak tentera Juda'i bin Ali al-Karmani sudah hampir tewas dan korban supaya 
banyak yang berjatuhan, barulah dia akan mara membantu. Sebab pada ketika 
itu tentera Nasr bin Saiyar pun sudah lemah dan sudah banyak tentera yang 
terkorban atau cedera. Inilah salah satu taktik licik Panglima Abu Muslim al- 
Khurasani di dalam perjuangannya di negeri Khurasan itu. 


Untuk mengambil kesempatan ketika tentera Juda'i bin Ali al-Karmani 
sedang bertempur dengan pasukan Nasr bin Saiyar, Panglima Abu Muslim al- 
Khurasani telah mengambil kesempatan dengan memimpin pasukannya 
menyerbu ke dalam kota Merw dengan tujuan untuk merampas kuasa dari 
Nasr bin Saiyar. Sambil melangkah masuk ke dalam kota itu, dia membaca ayat- 
ayat al-Our'an yang bermaksud, “Dan dia masuk ke kota ketika penduduknya 
sedang lengah dan didapatinya di sana ada dua orang yang berselisih, 

seorang dari kaumnya dan seorang lagi dari musuhnya. (Al-Oassas ayat 15) 


Kerana menyedari betapa bahayanya sekiranya Juda'i bin Ali al-Kirmani 
bekerjasama dengan Panglima Abu Muslim al-Khurasani yang dapat 
mengepungnya, maka secara diam-diam Nasr bin Saiyar telah memerintah 
Hatim bin al-Harith bin Suraij supaya berusaha membunuh Juda'i bin Ali al- 
Kirmani sebagai membalas dendam ke atas pembunuhan bapanya. Maka 
tempat Juda'i bin Ali al-Kirmani telah diganti oleh anaknya yang bernama Ali. 
Akhirnya pasukan tentera kerajaan bani Umayyah yang dipimpin oleh Nasr bin 
Saiyar telah tewas dan gabenor negeri Khurasan itu telah melarikan diri 
mencari perlindungan di negeri Naisaphur, namun beliau meskipun sudah tua 
masih bersemangat dan menanam niat untuk meneruskan perjuangan 
merampas kembali negeri Khurasan yang telah dirampas oleh pihak pejuang 
untuk menegakkan kerajaan bani Hasyim itu. Panglima Abu Muslim al- 
Khurasani telah mengisytiharkan dirinya sebagai ‘Amir Ali Muhammad' yang 
bermaksud “Pemimpin Keluarga Nabi Muhammad saw'. Beliau bukan sahaja 
menjadi gabenor yang baru bagi negeri Khurasan, malah merupakan pemimpin 
agong perjuangan menegakkan kerajaan bani Hasyim atau bani Abbasiyyah, 
dan menyeru semua orang supaya menyatakan kesetiaan kepada al-Redha dari 
keluarga Nabi Muhammad s.a.w. sebagaimana yang telah diketahui umum. 
Tetapi Ali bin Juda'i bin Ali al-Kirmani dan para penyokongnya tidak ada yang 
ikut di dalam persetiaan itu. Ini menunjukkan bahawa perjuangan Ali bin Juda'i 
bin Ali al-Kirmani bukan untuk menegak kerajaan bani Hasyim, tetapi semata- 
mata untuk kepentingan peribadi beliau sahaja. 


Nasr bin Saiyar memang seorang ahli politik dan pahlawan yang bijak. 
Ketika Panglima Abu Muslim al-Khurasani telah memimpin orang-orang 
Khurasan masuk ke dalam kota Merw, dia telah mengingatkan kepada Khalifah 
Marwan bin Muhammad dan Yazid bin Umar bin Hubairah yang merupakan 
gabenor di Irag bahawa perjuangan pergerakan untuk menegakkan kerajaan 
bani Hasyim di negeri Khurasan akan sampai ke negeri Irag dan Syam akhirnya 
kalau tidak segera dibendung. Dia menghantar sebanyak tiga pucuk surat yang 
mana dua pucuk dihantar kepada Khalifah Marwan bin Muhammad dan 
sepucuk kepada Ibnu Hubairah. Tetapi tiada sebarang bantuan dihantar ke 
negeri Khurasan oleh Khalifah Marwan mahupun Ibnu Hubairah. Ini kerana 
ketika itu Khalifah Marwan dan Ibnu Hubairah juga sedang menghadapi 
masalah yang berat di tempat masing-masing. Khalifah Marwan bin 
Muhammad sedang menghadapi pemberontakan kaum Khawarij dan Nu aim 
bin Thabit di negeri Syam. Khalifah Marwan meminta Nasr bin Saiyar 
mengatasi sendiri masalah di negeri Khurasan itu. 


Surat kedua yang dihantar kepada Ibnu Hubairah juga tidak mendapat apa- 
apa jawapan. Di dalam surat kepada Ibnu Hubairah inilah Nasr bin Saiyar 
menyebut tentang gerakan perjuangan menegakkan kerajaan bani Hasyim di 
negeri Khurasan akan menjalar juga sampai ke negeri Irag, andainya tidak ada 

kerjasama dari negeri Irag. Tetapi Ibnu Hubairah juga tidak dapat melayani 
permintaan Nasr bin Saiyar kerana kesibukannya menghadapi pemberontakan 
di tempatnya. Manakala surat ketiga dihantar sekali lagi kepada Khalifah 
Marwan setelah dia kalah berperang dengan Abu Muslim al-Khurasani dan 
telah lari bersembunyi di negeri orang. Di dalam surat itu Nasr bin Saiyar juga 
ada menyebut bahawa api perjuangan untuk kaum bani Hasyim di Khurasan 
yang dicetuskan oleh Panglima Abu Muslim al-Khurasani akan merebak 
membakar seluruh negeri, bukan di Khurasan sahaja. Tetapi Khalifah Marwan 
melihat sahaja surat ketiga itu dengan hati yang tabah meskipun terasa juga 
gelisahnya. 


Ibrahim Al-Imam Ditangkap Dan Dibunuh 


Memang ketika perjuangan untuk menumbangkan kerajaan bani Umayyah 
berjalan, pemimpin agong pergerakan tidak diketahui siapa orangnya. Orang 
ramai tidak mengetahui pergerakan perjuangan untuk menegakkan kerajaan 
bani Hasyim diarah oleh Muhammad bin Ali cucunda Abdullah bin al-Abbas 
yang berpusat di kota Humaimah. Yang mengetahui hanyalah para penyebar 
dakyah sahaja. Yang orang ramai tahu ada orang yang merupakan saudagar- 
saudagar datang menjelaskan kepada mereka bahawa sudahlah kerajaan bani 
Umayyah merampas hak keluarga Rasulullah s.a.w. di dalam memerintah 
negara, malah sekarang mereka sudah semakin jauh terpesong di dalam 
perjalanan hidup mereka. Mereka sudah sangat jauh dari berpegang dan 
beramal dengan ajaran al-Our'an dan jauh dari mengamalkan sunnah-sunnah 
Rasulullah saw. 


Begitu juga ketika Ibrahim al-Imam menjadi pemimpin agong perjuangan 
pergerakan untuk menegakkan kerajaan bani Hasyim. Orang ramai tidak 
mengetahui apatah lagi mengenali beliau. Orang ramai khasnya yang berdiam 
di negeri Syam tidak mengenali peribadi Panglima Abu Muslim al-Khurasani, 
Abu Salamah al-Khallali, Bukair bin Mahan dan lain-lain yang bergerak cergas 
menjalankan dakyah dan memimpin pasukan tentera di negeri yang jauh 
daripada pusat pemerintahan kerajaan bani Umayyah. Namun pada tahun 132 
hijrah/749 Masihi, siapakah pemimpin utama atau ketua pergerakan terbesar 
pergerakan perjuangan untuk menubuhkan kerajaan bani Hasyim telah bocor 
kepada pengetahuan Khalifah Marwan bin Muhammad kerana perjuangan 
yang sudah dilakukan secara terbuka atau terang-terangan sudah memakan 
masa selama kira-kira lima tahun. Ini apabila Khalifah Marwan bin Muhammad 
merasa pergerakan perjuangan untuk menegakkan kerajaan bani Hasyim sudah 
semakin ketara dan hebat terutama di negeri Khurasan setelah mengetahui 
Panglima Abu Muslim al-Khurasani sedang bergerak cergas di sana. Kebetulan 
sekali ada seorang utusan yang dihantar oleh Ibrahim al-Imam kepada 
Panglima Abu Muslim al-Khurasani di negeri Khurasan telah bocor rahsianya 
kepada Khalifah Marwan bin Muhammad. Dan ketika Panglima Abu Muslim 

al-Khurasani membalas jawapan kepada Ibrahim al-Imam, pihak Khalifah 
Marwan bin Muhammad telah menangkapnya. 


Ahli sejarah yang terkemuka al-Mas'udi menceritakan di dalam bukunya 
Murujuz Zahab bahawa Khalifah Marwan bin Muhammad sebaik sahaja 
mendapat khabar ada seorang utusan telah dihantar oleh Panglima Abu Muslim 
al-Khurasani kepada Ibrahim al-Imam, terus memerintah para pengawalnya 
supaya utusan itu ditangkap dan dihadapkan kepadanya untuk disoal siasat 
tentang rahsia pergerakan perjuangan untuk menegakkan kerajaan bani Hasyim 
di negeri Khurasan. Khalifah Marwan bertanya kepada utusan itu, 


“Berapa kau dibayar (upah) oleh tuanmu?” 


Utusan itu lantas menyebut jumlahnya sekian-sekian. Maka Khalifah 
Marwan bin Muhammad berkata kepadanya, “Nah, ini sepuluh ribu dirham 
untukmu. Sesungguhnya bayaran yang diberikan oleh tuanmu itu amat sedikit 
sekali. Sampaikan surat tersebut kepada Ibrahim dan jangan memberitahunya 
apa yang berlaku. Kemudian bawa jawapannya dan serahkan kepadaku.” 


Utusan itu telah menurut perintah Khalifah Marwan bin Muhammad 
kepadanya. Setelah dia selesai berurusan dengan Ibrahim al-Imam, maka dia 
telah datang menghadap Khalifah Marwan bin Muhammad dan menyerahkan 
surat yang ditulis sendiri oleh Ibrahim al-Imam kepada Panglima Abu Muslim 
al-Khurasani. Isi surat itu mengandungi perintah Ibrahim al-Imam kepada 
Panglima Abu Muslim al-Khurasani agar bekerja dengan lebih kuat lagi, rajin 
dan menggunakan segala tipuhelah terhadap musuh. Membunuh sesiapa sahaja 
yang dicurigai di Khurasan........ dan lain perintah serta larangan................ 


Tanpa berlengah lagi Khalifah Marwan bin Muhammad terus memerintah 
kepada gabenornya di kota Damsyik iaitu al-Walid bin Mu'awiyah bin Abdul 
Malik bin Marwan supaya memerintah kepada gabenor kota Balga' agar segera 
berangkat ke kota Humaimah dan memberkas Ibrahim al-Imam. Gabenor 
Balga' mendapati Ibrahim al-Imam sedang beri'tikaf di dalam masjid dan terus 
menangkapnya dan menghantar kepada Khalifah Marwan bin Muhammad di 
kota Damsyik. Setelah itu Ibrahim al-Imam menyerahkan tugasnya kepada 
saudaranya Abul Abbas as-Saffah. Dan meminta kepada Abul Abbas as-Saffah 
agar meninggalkan kota Humaimah dan pergi ke kota Kufah. Beliau juga 
menyuruh semua anggota keluarganya yang berjuang supaya mengikut Abul 
Abbas as-Saffah ke kota Kufah. Maka berangkatlah Abul Abbas as-Saffah 
menuju ke kota Kufah bersama-sama saudaranya Abu Ja'far al-Mansur, dua 
orang bapa saudaranya Abdullah bin Ali dan Daud bin Ali, saudara sepupunya 
yang gagah perkasa Isa bin Musa bin Muhammad bin Ali bin Abdullah bin al- 
Abbas dan lain-lain. 


Dengan itu berakhirlah peranan kota Humaimah sebagai pusat penyusunan, 
perancangan dan pentadbiran perjuangan untuk menegakkan kerajaan bani 
Hasyim (bani Abbasiyyah) dan menumbangkan pemerintahan bani Umayyah 

setelah mencatitkan sejarah yang pahit tetapi terus melangkah ke arah kejayaan 
selama kira-kira 34 tahun. 


Kerajaan Bani Umayyah Tumbang Diganti Dengan Kerajaan Bani 
Abbasiyyah 


% Kemaraan Pasukan Abu Muslim Ke Negeri Iraq Dan Penubuhan 
Kerajaan Bani Abbasiyyah 


Ketika keadaan di Khurasan masih lagi haru biru, tibalah satu angkatan 
tentera perjuangan bani Hasyim dari Irag di bawah pimpinan Panglima 
Oahtabah bin Syubaib at-Ta'i. Pasukan ini dihantar oleh Ibrahim al-Imam untuk 
membantu perjuangan Panglima Abu Muslim al-Khurasani di negeri Khurasan 
sebelum beliau ditangkap dan dibunuh oleh Khalifah Marwan bin Muhammad. 
Dalam pada itu, setelah Nasr bin Saiyar lari berlindung di negeri Naisaphur 
setelah kalah kepada tentera Panglima Abu Muslim al-Khurasani, saki baki 
tentera Nasr telah dipimpin pula oleh anaknya yang bernama Tamim dan 
berkubu di luar kota Tus. Panglima Abu Muslim al-Khurasani yang amat 
menyedari perkara ini lantas menghantar Panglima Oahtabah bin Syubaib at- 
Ta'i memimpin pasukannya pergi memerangi Tamim dekat kota Tus itu. 
Pasukan Tamim tewas dan kota Tus telah ditawan oleh Panglima Oahtabah bin 
Syubaib at-Ta'i. Serangan diteruskan ke atas negeri Naisaphur yang 
menyebabkan Nasr bin Saiyar yang berlindung di situ terpaksa melarikan diri 
ke negeri sebelah barat dan melupakan hasrat dan niat beliau untuk merampas 
kembali Khurasan. Nasr bin Saiyar kemudian meninggal dunia iaitu setelah 
beberapa bulan beliau meninggalkan Naisaphur. 


Seterusnya Panglima Oahtabah bin Syubaib at-Ta'i meneruskan perjuangan 
bagi menghapuskan saki baki tentera kerajaan bani Umayyah seperti 
mengalahkan pasukan pimpinan Panglima Nubata bin Hanzalah yang 
memimpin tentera berjumlah 10,000 orang di kota Gurgan pada bulan Zulhijjah 
tahun 130 hijrah/747 Masihi. Pasukan tentera kerajaan bani Umayyah telah 
mengalami kekalahan yang teruk. Pasukan Oahtabah mara ke kota Rayy dan 
tinggal di sana selama lima bulan menyediakan kelengkapan pasukannya untuk 
menghadapi keadaan yang lebih penting lagi. Kira-kira setahun kemudian iaitu 
pada tahun 131 hijrah/748 Masihi, pasukan pimpinan Panglima Oahtabah bin 
Syubaib at-Ta'i telah berhadapan dengan satu pasukan tentera kerajaan bani 
Umayyah yang besar di kota Jablag, sebuah kota yang tidak jauh daripada kota 
Isfahan. Tentera kerajaan bani Umayyah ini berjumlah seramai 50,000 tentera 
dan dipimpin oleh Panglima Amir bin Dubarah. Juga telah ditewaskan oleh 
pasukan pimpinan Panglima Oahtabah bin Syubaib at-Ta'i. Kemudian angkatan 
tentera perjuangan untuk menegak kerajaan bani Abbasiyyah itu mara dan 
mengepung pula kota Nahwanda, sebuah tempat di mana angkatan tentera 
Islam di bawah pimpinan Panglima Nu'man bin Mugarrin telah bertempur 
dengan angkatan tentera Farsi pada zaman pemerintahan Khalifah Umar bin al- 

Khattab dahulu. Setelah kota Nahwanda berjaya ditawan oleh pasukan 
Panglima Oahtabah, maka terbukalah jalan menuju ke Irag dari arah utara atau 
barat laut. 


Dengan pergerakan yang pantas, Panglima Oahtabah bin Syubaib at-Ta'i 
dengan dibantu oleh anaknya yang bernama Hasan terus memimpin 
pasukannya mara ke negeri Irag dan menggempur secara mengejut ke atas kota 
Kufah yang ketika itu dipertahankan oleh gabenornya Yazid bin Umar bin 
Hubairah menjelang hari Rabu 1 Muharam tahun 132 hijrah/749 Masihi, tetapi 
pasukan tentera perjuangan menegakkan kerajaan bani Hasyim itu telah 
ditentang dengan hebat oleh pasukan tentera kerajaan bani Umayyah yang 
dipimpin oleh Panglima Ma'an bin Zaidah al-Syaibani di mana Panglima 
Oahtabah sendiri telah terbunuh. Pimpinan pasukan tentera bani Bani Hasyim 
kemudian telah diambil alih oleh anak Panglima Oahtabah iaitu Hasan bin 
Oahtabah. Panglima Hasan bin Oahtabah at-Ta'i telah mara menyerang tentera 
Ibnu Hubairah yang menyebabkan Ibnu Hubairah terpaksa meninggalkan kota 
Kufah dan berlindung ke kota Wasit yang terletak agak ke utara negeri Irag 
bersempadan dengan negeri Syam. Kota Wasit adalah kota yang didirikan oleh 
al-Hajjaj bin Yusuf ath-Thagafi. Tentera perjuangan untuk menegakkan kerajaan 
bani Hasyim (bani Abbasiyyah) pimpinan Panglima Hasan bin Oahtabah at-Ta'i 
itu terus mengepung kota Wasit sehinggalah Khalifah Marwan bin Muhammad 
terbunuh di Mesir. Masanya selama kira-kira sembilan bulan. 


Setelah angkatan tentera perjuangan menegakkan kerajaan bani Hasyim 
berjaya menakluk kota Kufah, maka Abu Salamah al-Khallali telah dilantik 
sebagai “Wazir Ali Muhammad' yang bererti “Menteri Keluarga Nabi 
Muhammad saw' yang berpusat di kota Kufah. Untuk menggantikan tempat 
Abu Salamah al-Khallali yang dinaikkan pangkat itu, Panglima Abu Muslim al- 
Khurasani telah melantik seorang tokoh lain yang bernama Abu Jahm bin 
Atiyyah sebagai ketua baru pergerakan perjuangan bani Hasyim di kota Kufah. 
Kedudukan Menteri Keluarga Nabi Muhammad s.a.w. (Abu Salamah al- 
Khallali) adalah lebih tinggi daripada jawatan Ketua Pergerakan Perjuangan Di 
Wilayah (Abu Muslim al-Khurasani). 


Abu Salamah al-Khallali telah menggunakan kedudukannya selaku 'Wazir 
Ali Muhammad' dengan melantik beberapa orang ketua-ketua orang-orang 
Khurasan ke jawatan-jawatan penting dan mengesahkan lain-lain jawatan yang 
mereka telah pegang di dalam tentera. Beliau telah menambah gaji tentera 
daripada 300 dirham setahun kepada 80 dirham sebulan. Ini bererti gaji tentera 
di bawah pentadbiran Abu Salamah al-Khallali ialah sebanyak 960 dirham 
setahun. 


Abu Muslim Mengukuhkan Kedudukannya Di Khurasan 


Ketika kota Kufah mula berpindah tangan kepada golongan pejuang bani 
Hasyim, Panglima Abu Muslim al-Khurasani masih lagi berusaha untuk 

mengukuhkan kedudukannya di negeri Khurasan. Ketika itu masih banyak lagi 
wilayah-wilayah di sana yang belum tunduk atau menyokong perjuangan 
menegakkan kerajaan bani Hasyim. Oleh itu Panglima Abu Muslim al- 
Khurasani telah menghantar pasukan tentera ke seluruh wilayah yang masih 
dibawah pentadbiran gabenor-gabenor kecil termasuklah kota atau wilayah 
Balkh dan Tirmiz. Semua wilayah lain mudah sahaja ditakluk kecuali wilayah 
Balkh dan Tirmiz sahaja yang agak sukar. Gabenor di kota Balkh ialah Ziyad bin 
Abdul Rahman al-Ousyairi. Manakala di kota Tirmiz ialah Muslim bin Abdul 
Rahman bin Muslim al-Bahili. Panglima Abu Muslim al-Khurasani telah 
menghantar pahlawan yang beliau percayai iaitu Panglima Khalid bin Ibrahim 
yang lebih dikenali dengan gelaran Abu Daud untuk menyerbu kota Balkh. 
Apabila Ziyad bin Abdul Rahman al-Ousyairi mengetahui perkara itu, maka dia 
terus mengumpul kekuatan dan keluar memimpin pasukan untuk menghalang 
kemaraan angkatan tentera pimpinan Panglima Abu Daud itu. Setelah 
mengetahui kekuatan tentera pimpinan Panglima Abu Daud, maka pasukan 
Ziyad telah meninggalkan kota Balkh dan berkumpul di kota Tirmiz. Kota 
Balkh jatuh ke tangan pasukan tentera pimpinan Panglima Abu Daud. 


Panglima Abu Daud meninggalkan kota Balkh kepada Yahya bin Nu'aim 
setelah melantiknya sebagai gabenor di kota itu. Pihak di kota Tirmiz yang 
dikelolai oleh bekas gabenor kota Balkh telah berusaha mengumpul kekuatan 
dan cuba memujuk gabenor kota Balkh agar belot. Dia berjaya. Untuk 
menambah kekuatannya, Ziyad bin Abdul Rahman al-Ousyairi berusaha 
memujuk putera-putera mahkota di negeri Turkharistan agar menyertai 
mereka. Kemudian terbentuklah sebuah angkatan tentera yang besar di bawah 
pimpinan Panglima Mugatil bin Hayyan an-Nabati, seorang anak anggota 
pengawal lama di kota Merw. Pasukan ini terus mara ke kota Balkh dan 
berkhemah di luar kota. Sekali lagi Panglima Abu Muslim al-Khurasani telah 
mengarahkan kepada Panglima Abu Daud agar menggempur kota Balkh dan 
berjaya menewaskan tentera Ziyad bin Abdul Rahman al-Ousyairi sekali lagi. 
Sekali lagi tentera Ziyad terpaksa berlindung di kota Tirmiz dan sekali ini 
Uthman bin Juda'i al-Kirmani iaitu saudara kepada Ali al-Kirmani dilantik 
menjadi gabenor kota Balkh. Entah apakah sebabnya tiba-tiba Uthman bin 
Juda'i telah meninggalkan kota Balkh. Ini menyebabkan tentera Ziyad al- 
Ousyairi yang berkubu di kota Tirmiz telah mengambil kesempatan itu dengan 
merampas semula kota Balkh. Apabila Uthman bin Juda'i mengetahui perkara 
ini, beliau telah berpatah balik untuk menyelamatkan kota Balkh, tetapi dapat 
dikalahkan dengan mudah oleh tentera Ziyad di kota Balkh. Panglima Abu 
Muslim al-Khurasani terpaksa menghantar Abu Daud untuk menyelamatkan 
kota Balkh buat kali ketiga. Panglima Abu Muslim al-Khurasani melihat 
perhubungan beliau dengan pihak al-Karmani tidak mendatangkan 
keuntungan kepada perjuangan beliau. Maka beliau memutuskan perhubungan 
itu dan mengarahkan kepada Abu Daud supaya menghapuskan Uthman dan 
secara diam-diam supaya membunuh Ali bin Juda'i al-Kirmani, saudara 

Uthman itu. Dengan itu Panglima Abu Muslim al-Khurasani menjadi penguasa 
tunggal di negeri Khurasan yang berpusat di kota Merw dan juga bagi wilayah- 
wilayah di sebelah timur. 


Kemelut Ketika Akan Menubuhkan Kerajaan Bani Abbasiyyah 


Sebenarnya ketika akan menubuh atau melantik salah seorang tokoh dari 
kalangan bani Hasyim untuk menduduki kerusi khalifah, telah berlaku sedikit 
kemelut yang agak membingungkan para sejarawan apabila Wazir Keluarga 
Rasulullah s.a.w. iaitu Abu Salamah al-Khallali telah melakukan tindakan yang 
dilihat secara luar adalah untuk melantik keturunan Rasulullah s.a.w. iaitu 
Imam Ja'far as-Siddig cucunda Sayidina Ali bin Abu Talib dari isteri beliau 
Sayidah Fatimah az-Zahra' rha sebagai khalifah pertama bani Hasyim. Apabila 
Imam Ja'far as-Siddig enggan menerimanya, utusan Abu Salamah al-Khallali 
telah datang pula kepada Abdullah bin Hasan bin al-Hasan bin Ali bin Abu 
Talib seterusnya Umar al-Asyraf bin Ali Zainal Abidin untuk melantiknya 
kekedudukan jawatan khalifah kerajaan baru setelah Abdullah bin Hasan juga 
tidak mahu menerimanya. Tetapi dengan cara yang tidak disangka-sangka 
jawatan khalifah telah jatuh ke dalam tangan Abdullah bin Muhammad bin Ali 
bin Abdullah bin Abbas dari keturunan Abdullah bin Abbas. Beliau digelar 
Khalifah Abul Abbas as-Saffah. 


Ahli-ahli sejarah bingung kerana mereka mengira tindakan Abu Salamah al- 
Khallali itu, apakah dia sengaja mahu melantik keluarga Sayidina Ali bin Abu 
Talib ke kerusi khalifah yang pertama kerajaan baru (kerajaan bani Abbasiyyah) 
dengan meninggalkan keluarga al-Abbas bin Abdut Muttalib yang telah 
bersusah payah dan berkorban seluruh tenaga, masa, harta malah nyawa di 
dalam perjuangan untuk menumbangkan pemerintahan bani Umayyah, atau 
dia terkeliru. Dalam erti kata Abu Salamah al-Khallali telah terkeliru kerana 
benar-benar mengira perjuangan bani Hasyim untuk menggulingkan 
pemerintahan kerajaan bani Umayyah oleh bani Alawiyyeen dan bani al-Abbas 
yang kedua-duanya bekerjasama di dalam berjuang itu adalah untuk bani 
Alawiyyeen keturunan Rasulullah s.a.w. dari keturunan Sayidah Fatimah az- 
Zahra' rha? 


Kalau dikatakan Abu Salamah al-Khallali memang tahu benar perjuangan ini 
adalah untuk bani al-Abbas, tetapi setelah kejayaan sudah tergenggam di dalam 
tangan bani Hasyim, lantas dia tidak mahu Khalifah berada di tangan bani al- 
Abbas kerana dia lebih mencintai bani Alawiyyeen, ini bererti Abu Salamah al- 
Khallali sengaja melakukan perbuatan berkhianat kepada bani al-Abbas yang 
boleh mengancam nyawanya. Apakah tuan-tuan dan saudara-saudari para 
pembaca menyakini demikian juga? Abu Salamah al-Khallali memang sangat 
tahu hujung dan pangkal perjuangan ini dan mengetahui matlamat untuk siapa! 
Kalau kita katakan Abu Salamah al-Khallali tidak mengetahui kerana slogan 
yang dilaungkan oleh pemimpin pertama perjuangan menegakkan 

pemerintahan bani Hasyim iaitu Muhammad bin Ali adalah untuk “Keredhaan 
Keluarga Nabi Muhammad saw' adalah untuk keturunan Sayidah Fatimah az- 
Zahra' rha, ini sudah tentu Abu Salamah al-Khallali meyakini perjuangan untuk 
menggulingkan pemerintahan kerajaan bani Umayyah adalah untuk 
mengangkat keluarga Rasulullah s.a.w. atau Ahlil Bait dari keturunan Sayidah 
Fatimah az-Zahra' rha sebagai Ketua Pemerintah Umat Islam atau khalifah 
setelah kerajaan bani Umayyah tumbang. 


Inipun boleh jadi. 


Kedua, apakah kita dapat menerima bahawa Abu Salamah al-Khallali benar- 
benar tahu perjuangan ini adalah untuk bani al-Abbas, bani Alawiyyeen cuma 
sebagai penolong sahaja? Kalau ini yang ada di dalam kepala Abu Salamah al- 
Khallali, bererti Abu Salamah al-Khallali sengaja melakukan penyelewengan 
terhadap bani al-Abbas. 


Pada pendapat penyusun yang sebenarnya lemah di dalam membuat analisa 
tentang persoalan ini, apa yang Abu Salamah al-Khallali tahu bahawa 
perjuangan untuk menegakkan kerajaan bani Hasyim adalah perjuangan untuk 
tokoh bani Hasyim, bukan semata-mata untuk bani Alawiyyeen atau untuk bani 
al-Abbas. Ketika itu Abu Salamah al-Khallali melihat, disebabkan dirinya juga 
adalah seorang yang jujur dan cintakan kebenaran dan kebaikan, maka tokoh 
yang layak atau paling layak untuk jawatan khalifah bani Hasyim (bani 
Abbasiyyah) ialah seorang yang terkenal beriman, salih, zahid, bertaraf aulia' 
Allah iaitu Imam Ja'far as-Siddig, kemudian Imam Abdullah bin Hasan bin al- 
Hasan bin Ali bin Abu Talib kemudian seorang lagi tokoh Alawiyyeen yang 
bernama Umar al-Asyraf bin Ali Zainal Abidin dari keturunan Sayidah Fatimah 
az-Zahra' rha juga. Kebetulan pula orang-orang atau tokoh yang paling layak 
itu adalah dari keturunan Rasulullah s.a.w. melalui Sayidina Ali bin Abu Talib. 
Inilah yang penyusun pilih. Hanya Allah SWT sahaja yang lebih mengetahui 
kedudukan perkara yang sebenarnya. 


Kembali kita kepada membicarakan kisah seterusnya. 


Khalifah Marwan bin Muhammad Terbunuh 


Setelah beliau dilantik menjadi khalifah bani Abbasiyyah yang pertama, 
maka Khalifah Abul Abbas as-Saffah telah mengarahkan kepada bapa saudara 
baginda yang bernama Abdullah bin Ali bin Abdullah bin Abbas yang pintar di 
dalam pertempuran dan gagah perkasa supaya memimpin satu angkatan 
tentera yang besar pergi memerangi Khalifah Marwan bin Muhammad dan 
para penyokongnya yang sedang berkumpul di negeri Syam. Maka tanpa 
berlengah lagi berangkatlah Abdullah bin Ali memimpin pasukan tentera 
kerajaan bani Abbasiyyah yang besar jumlah tenteranya menuju ke negeri Syam 
untuk memerangi Khalifah Marwan bin Muhammad. Dikatakan jumlah tentera 
Khalifah Marwan bin Muhammad lebih besar lagi iaitu seramai 120,000 orang. 

Para sejarawan membuat penilaian tentang semangat berjuang kedua-dua 
pasukan tentera Islam itu. Pasukan pimpinan Abdullah bin Ali pergi ke medan 
dengan semangat yang berkobar-kobar untuk kemenangan yang telah mereka 
kecapi sejak dari negeri Khurasan lagi. Jadi askar-askar pimpinan Abdullah bin 
Ali atau angkatan perang kerajaan bani Abbasiyyah yang baru didirikan 
berjuang dengan semangat yang membara. Manakala pasukan Khalifah 
Marwan bin Muhammad pula berjuang semata-mata untuk mempertahankan 
saki baki bumi kekuasaan mereka yang mana telah banyak dirampas oleh 
tentera kerajaan bani Abbasiyyah khasnya di belahan negeri Farsi dan 
Khurasan. Jadi semangat perjuangan tentera Khalifah Marwan bin Muhammad 
sudah luntur atau mengendur, manakala semangat perjuangan pasukan tentera 
kerajaan bani Abbasiyyah sedang hebat membara. 


Kedua-dua pasukan tentera Islam itu akhirnya telah bertembung di pinggir 
sungai az-Zab iaitu satu cabang dari beberapa cabang sungai Dajlah (Tigris) di 
sebelah timur. Semangat yang kuat membara sudah tentu dapat mengalahkan 
semangat yang sudah luntur biarpun jumlah atau bilangan tenteranya lebih 
ramai. Pasukan Khalifah Marwan bin Muhammad atau pasukan kerajaan bani 
Umayyah yang sudah hampir tumbang telah tumbang di medan itu yang mana 
Khalifah Marwan bin Muhammad telah berundur bersama-sama sejumlah 
askar-askarnya ke kota Harran. Apabila Abdullah bin Ali mengejarnya, baginda 
telah lari ke kota Oinasrin yang terletak di utara negeri Syam. Kemudian 
berundur lagi ke kota Homs seterusnya ke kota Damsyik. Abdullah bin Ali 
terus mengejar baginda sambil menakluk kota-kota yang ditempuhi. Khalifah 
Marwan bin Muhammad berundur lagi ke Palestin dan terus masuk ke negeri 
Mesir. Manakala Abdullah bin Ali tidak lagi mengejar Khalifah Marwan bin 
Muhammad dan beliau menetap di kota Damsyik, negeri Syam, menduduki 
istana Khalifah Marwan bin Muhammad yang ditinggalkan itu. Kemudian 
Abdullah bin Ali telah mengarahkan kepada saudaranya yang bernama Salih 
bin Ali supaya mengejar Khalifah Marwan bin Muhammad di Mesir. 


Akhirnya berlaku pula pertempuran di kampong Busir yang terletak di 
daerah bani Suweif, negeri Mesir itu. Khalifah Marwan bin Muhammad telah 
terbunuh di dalam pertempuran itu. Kepalanya telah dipotong dan dihantar 
kepada Khalifah Abul Abbas as-Saffah yang bersemayam di kota Kufah. 
Apabila Khalifah Abul Abbas as-Saffah melihat kepala Khalifah Marwan bin 
Muhammad tergolek di hadapan baginda, maka baginda terus sujud kepada 
Allah SWT yang telah memberi kemenangan kepada baginda. Setelah baginda 
mengangkat kepala, baginda berkata, “Segala puji bagi Allah, Tuhan yang telah 
mengurniakan kemenangan (kepadaku) di atasmu. Tidak ada lagi tuntutan ke 
atasmu.” 


Peristiwa ini terjadi pada tahun 132 hijrah/749 Masihi. 


Dengan terbunuhnya Khalifah Marwan bin Muhammad bin Marwan bin al- 
Hakkam bin Abul Ass bin Umayyah bin Abdul Syams bin Abdul Manaf bin 

Ousai bin Kilab, maka berakhirlah pemerintahan kerajaan bani Umayyah yang 
diasaskan oleh Khalifah Mu'awiyah bin Abu Sufyan, seorang sahabat 
Rasulullah s.a.w. yang terkemuka. Kerajaan bani Umayyah tegak menguasai 
kaum Muslimin selama kira-kira 91 tahun bermula dari tahun 41 hijrah/661 
Masihi dan berakhir pada tahun 132 hijrah749 Masihi. Dan Khalifah Abul Abbas 
as-Saffah merupakan khalifah tunggal kerajaan Islam di seluruh dunia Islam 
kecuali negeri Sepanyol sahaja kerana pada masa itu negara Sepanyol telah 
dirampas oleh cucu Khalifah Hisyam bin Abdul Malik iaitu Abdul Rahman bin 
Mu'awiyah dari tangan pemerintah kerajaan bani Abbasiyyah di sana. 


Semoga Allah SWT mencucuri rahmatNya dan mengampuni kesemua para 
khalifah dinasti Umayyah ini dan mencurahkan keredhaanNya ke atas semua 
kakitangannya. Dan terhadap mereka-mereka yang telah dianiaya oleh 
khalifah-khalifah dan para pegawainya diharapkan Allah SWT meninggikan 
darjat mereka di akhirat nanti. Saya sangat mengharapkan semoga seluruh 
umat Islam diampunkan dan dimaafkan kesalahan dan dosa-dosa mereka oleh 
Allah swt, yang mana diharapkan kesemua umat Islam akan dimasukkan ke 
dalam syurga Jannatul Firdaus yang gilang gemilang dan bergemalapan 
cahayanya itu. 


Memerangi Ibnu Hubairah Dan Saki Baki Pendukung 
Kerajaan Bani Umayyah 


Ketika tentera kerajaan bani Abbasiyyah yang dipimpin oleh Panglima Abu 
Muslim al-Khurasani tiba di kota Kufah dan melantik Abul Abbas as-Saffah 
sebagai Khalifah kerajaan bani Abbasiyyah yang pertama di situ, gabenor Irag 
iaitu Yazid bin Umar bin Hubairah telah berundur ke kota Wasit yang terletak 
di utara kota Kufah dan betul-betul di tengah-tengah sempadan antara negeri 
Irag dengan Syam dan bertahan di kota itu. Ketika Abdullah bin Ali memerangi 
dan mengejar Khalifah Marwan bin Muhammad yang tewas di dalam 
pertempuran di tebing sungai az-Zab, Ibnu Hubairah sedang dikepung oleh 
pasukan tentera kerajaan bani Ababsiyyah yang dipimpin oleh Panglima Hasan 
bin Oahtabah at-Ta'i. Setelah Abul Abbas as-Saffah dilantik menjadi khalifah 
kerajaan bani Abbasiyyah yang pertama, maka baginda telah melantik saudara 
baginda iaitu Abdullah yang terkenal dengan nama Abu Ja'far al-Mansur untuk 
mengganti tempat Panglima Hasan bin Oahtabah at-Ta'i mengepung kota Wasit 
itu. Tentera kerajaan bani Abbasiyyah telah mengepung kota Wasit dengan 
ketat dibawah pimpinan Abu Ja'far al-Mansur pula. Ibnu Hubairah 
menceritakan detik-detik dia dikepung oleh Abu Ja'far al-Mansur dan rasa 
cemasnya yang dibuat oleh Abu Ja'far al-Mansur yang pintar, licik, kuat, cerdik 
dan bersemangat waja itu. Ibnu Hubairah bercerita sebagaimana yang 
dicatitkan oleh sejarawan terkemuka Ibu Tabatiba di dalam kitabnya al-Fakhri, 


“Aku belum pernah menjumpai seorang lelaki di masa perang mahupun 
damai yang lebih menipu helah, lebih bijak dan lebih berhati-hati daripada 

(Abu Ja'far) al-Mansur. Dia telah mengepungku selama sembilan bulan, 
sedangkan aku bersama-sama dengan ramai pahlawan-pahlawan Arab dan 
kami telah berusaha dengan segala daya upaya untuk mempengaruhi askar- 
askarnya (agar belot dan menyeberangi ke pihakku - P), tetapi tidak berjaya 
kerana dia (Abu Ja'far al-Mansur) bekerja sangat keras mengawal askar- 
askarnya dan sangat berhati-hati. Dia (Abu Ja'far al-Mansur) telah 
mengepungku sehingga kepalaku di penuhi uban, sedangkan sebelum itu tidak 
terdapat sehelai ubanpun di rambutku.” 


Setelah Abu Ja'far al-Mansur mengambil alih pimpinan mengepung Ibnu 
Hubairah di kota Wasit itu, beliau yang mengetahui kekuatan Ibnu Hubairah 
yang didokong oleh pahlawan-pahlawan Arab yang bersama-samanya bertahan 
di dalam kota Wasit itu telah mula membujuk Ibnu Hubairah supaya berdamai 
dengan kerajaan bani Abbasiyyah yang telah ditegakkan itu untuk mengelak 
pertumpahan darah. Beliau sendiri menyatakan kesediaan menjamin 
keselamatan darah Ibnu Hurairah dan semua tentera yang bertahan di dalam 
kota itu kepada Khalifah Abul Abbas as-Saffah. Setelah berita tewas dan 
terbunuhnya Khalifah Marwan bin Muhammad di Mesir sampai kepada Yazid 
bin Umar bin Hubairah, barulah beliau bersedia untuk berdamai dengan 
menyerah diri kepada kerajaan bani Abbasiyyah setelah bermesyuarat dengan 
empat puluh orang ulama' di dalam kota Wasit itu, apakah wajar dia menyerah 
diri kepada pemerintah kerajaan bani Abbasiyyah dan setelah para ulama' itu 
membuat: keputusan membenarkannya berbuat demikian, barulah Ibu 
Hubairah bersedia untuk menyerahkan dirinya dan seluruh isi kota itu kepada 
Abu Ja'far al-Mansur. Maka keluarlah Yazid bin Umar bin Hubairah dari kubu 
pertahanannya dan menyerah diri kepada Abu Ja'far al-Mansur. 


Tetapi apabila Panglima Abu Muslim al-Khurasani mendapat tahu perkara 
itu, maka beliau terus menulis surat kepada Khalifah Abu Abbas as-Saffah yang 
berbunyi, “Tidak ada jalan yang akan selamat selagi Ibnu Hubairah (Yazid bin 
Umar bin Hubairah) melaluinya.” 


Sebaik sahaja Khalifah Abu Abbas as-Saffah membaca surat dari Panglima 
Abu Muslim al-Khurasani itu, maka baginda terus memerintah Abu Ja'far al- 
Mansur agar membunuh Ibnu Hubairah berserta para pengikutnya yang 
menyerah diri itu kerana baginda faham maksud isi surat itu. 


Demikianlah berakhirnya pemerintahan kerajaan dinasti bani Umayyah 
setelah matinya pendukung kuatnya yang terakhir iaitu gabenor Irag Yazid bin 
Umar bin Hubairah yang pada mulanya dijamin keselamatan nyawanya 
sekiranya dia menyerah diri. 

(132-136 Hijrah /749-753 Masihi) 


Pengenalan 


Abul Abbas as-Saffah adalah Khalifah Kerajaan Dinasti Bani Abbasiyyah 
yang pertama. Baginda terkenal sebagai Pengasas Kerajaan Dinasti Bani 
Abbasiyyah kerana baginda dilantik menjadi khalifah kerajaan ini yang 
pertama. Kalau hendak dikira bukan baginda yang mengasaskan kerajaan bani 
Abbasiyyah, tetapi ayahanda baginda iaitu Muhammad bin Ali bin Abdullah 
bin al-Abbas kemudian saudara baginda Ibrahim al-Imam yang bergerak cergas 
dengan kerjasama tokoh-tokoh Ahlil Bait atau kaum Alawiyyeen dengan 
disokong kuat oleh orang-orang Irag dan juga tokoh-tokoh dan orang-orang 
dari negeri Khurasan yang di kemudikan oleh Panglima Abu Muslim al- 
Khurasani yang juga adalah pahlawan yang dihantar oleh Ibrahim al-Imam bin 
Muhammad bin Ali ke sana. 


Tidak sebagaimana Mu'awiyah bin Abu Sufyan yang berjuang sendiri sejak 
dari zaman Khalifah Uthman bin Affan sampailah ke zaman pemerintahan 
Khalifah Ali bin Abu Talib, dengan mengharungi pahit maun peperangan dan 
kelicikan akal dan kecerdikan yang luarbiasa, Abul Abbas as-Saffah dilantik 
menjadi khalifah pertama kerajaan bani Abbasiyyah setelah para pejuang yang 
unggul-unggul terdiri daripada tokoh-tokoh dari bani al-Abbas dan bani 
Alawiyyeen telah berkorban dan tidak sempat menikmati hasil kejayaan 
perjuangan mereka. 


Kalau kita perhatikan perjalanan perjuangan kaum bani Abbasiyyah, kita 
merasakan Abul Abbas as-Saffah adalah seorang manusia yang benar-benar 
bertuah. Selain baginda bukanlah tokoh yang paling menonjol di kalangan para 
pejuang bani al-Abbas, baginda adalah adik kepada saudara baginda yang 
jawatan khalifah kerajaan bani Abbasiyyah yang pertama sudah menjadi rezeki 
baginda, maka Abul Abbas as-Saffah telah dipilih dan dilantik untuk menerajui 
kerajaan bani Abbasiyyah sebaik sahaja perjuangan kaum bani Hasyim telah 
mencapai matlamatnya apabila berjaya menumbangkan pemerintahan kerajaan 
bani Umayyah setelah khalifahnya yang terakhir iaitu Marwan bin Muhammad 

bin Marwan bin al-Hakkam terbunuh di Mesir pada tahun 132 Hijrah/749 
Masihi. 

Memang bagi saudara-saudara yang telah mempelajari atau membaca 
sejarah kerajaan bani Abbasiyyah, tentu saudara-saudara mendapati semua 
khalifahnya memakai julukan di belakang nama gelaran atau nama mereka 
sendiri, begitu juga dengan Khalifah Abul Abbas as-Saffah. Kenapakah Khalifah 
Abul Abbas as-Saffah dijuluk dengan gelaran 'As-Saffah'? 


Gelaran ini diberikan kepada baginda adalah berdasarkan kepada ucapan 
baginda juga sebaik sahaja dilantik menjadi khalifah. Baginda dilaporkan 
berkata, “Aku adalah as-Saffah, tiada pantang, pemberontak, pemusnah.” 


Apa makna “As-Saffah '? Perkataan 'as-Saffah ' mempunyai beberapa erti 
atau makna. Di antaranya penumpah darah dan tersangat pemurah. Oleh 
kerana Khalifah Abul Abbas as-Saffah mempunyai kedua-dua sifat ini, maka 
gelaran 'as-Saffah dengan makna 'seorang yang sangat pemurah dan juga 
penumpah darah manusia’. Tetapi para sejarawan lebih bersetuju memilih 
pendapat bahawa gelaran 'as-Saffah' di belakang nama khalifah Abul Abas 
layak diertikan dengan 'Penumpah Darah' kerana kata-kata yang diucapkan di 
belakang kata-kata 'as-Saffah' iaitu tiada pantang, pemberontak dan pemusnah 
menguatkan makna bahawa 'as-Saffah ' yang khalifah Abul Abas bangsakan 
kepada diri baginda ialah “penumpah darah kerana kalimah tiada pantang, 
pemberontak, pemusnah itu lebih dekat sifatnya dengan sikap seorang 
penumpah darah. 


Imam as-Sayuti menulis di dalam kitabnya Tarikh Khulafa' bahawa as-Saffah 
adalah seorang yang sangat pantas menumpahkan darah. Dan diikuti oleh para 
pegawainya.” 


Kelahiran Dan Peribadi 


Khalifah Abul Abbas as-Saffah dilahirkan di kota Humaimah atau Hamimah 
pada tahun 104 hijrah/722 Masihi. Ketika itu khalifah yang sedang memerintah 
dunia Islam ialah Khalifah Yazid bin Abdul Malik, khalifah ke sembilan dari 
dinasti kerajaan bani Umayyah yang menggantikan Khalifah Umar bin Abdul 
Aziz yang wafat. Penyusun masih belum menemui maklumat tentang 
pendidikan yang diperoleh oleh baginda ini. Tetapi penyusun percaya Khalifah 
Abul Abbas as-Saffah telah diberi pendidikan agama yang secukupnya oleh 
ayahanda baginda kerana baginda adalah datang dari keluarga ahli ilmu dan 
ahli ibadat yang zahid. Sebagaimana yang telah dijelaskan, datuk baginda Ali 
bin Abdullah bin al-Abbas bin Abdul Muttalib adalah seorang insan yang 
sangat salih hidupnya, zahid terhadap dunia, wara', alim, kuat beribadat dan 
tidak mempunyai cita-cita politik yang telah dididik oleh ayahnya Abdullah bin 
al-Abbas, sahabat Rasulullah s.a.w. yang paling alim yang dianggap sebuah 
lautan ilmu yang tidak bertepi dan tidak berpantai. Ada orang menyifatkan 

Abdullah bin al-Abbas seperti berikut, “Apabila engkau melihat Abdullah bin 
al-Abbas, nescaya engkau akan mengatakan bahawa dia adalah seorang 
manusia yang kacak menawan. Apabila engkau berkata-kata dengannya, 
engkau akan mengatakan dia adalah seorang yang manusia paling fasih 
lidahnya. Dan kalau engkau membicarakan ilmu dengannya, nescaya engkau 
akan mengatakan beliau adalah seorang lautan ilmu.” 


Salasilah keturunan baginda yang selengkapnya ialah Abul Abbas as-Saffah 
Abdullah bin Muhammad bin Ali bin Abdullah bin al-Abbas bin Abdul 
Muttalib bin Hasyim bin Abdul Manaf bin Ousai bin Kilab bin Murrah bin Kaab 
bin Lu'ai bin Ghalib bin Fihr bin Malik bin an-Nadhir bin Kinanah bin 
Khuzaimah bin Mudrikah bin Ilyas bin Mudhar bin Nizar bin Maad bin Adnan. 


Manakala salasilah baginda dari pihak ibunda pula ialah Abul Abbas as- 
Saffah Abdullah bin Rabtah binti Ubaidullah bin Abdullah bin Abdul Madan al- 
Harithi, seorang perempuan merdeka bukan dari kalangan hamba. 


Kisah hidup Khalifah Abul Abbas as-Saffah tidak pernah diketahui 
sehinggalah beliau dilantik menerajui kerajaan bani Abbasiyyah yang pertama 
setelah kerajaan dinasti bani Umayyah tumbang. 


Memperkatakan tentang sifat-sifat fizikal iaitu tentang rupa paras dan 
bentuk badan baginda dikatakan bahawa Khalifah Abul Abbas as-Saffah adalah 
seorang lelaki yang kacak menawan, tampan dan segak. Ini adalah kerana 
beliau adalah cicit kepada Abdullah bin al-Abbas yang terkenal seorang lelaki 
yang sangat kacak, tampan dan segak. 


Al-Mas' udi sejarawan terkemuka menulis di dalam kitabnya Murujuz Zahab 
bahawa Khalifah Abul Abbas as-Saffah adalah seorang lelaki yang kacak dan 
segak. Namun beliau tidak sebagaimana kebanyakan para khalifah bani 
Umayyah, berkahwin sehingga empat orang atau lebih. Khalifah Abul Abbas 
as-Saffah tidaklah demikian. 


Di dalam bukunya berjudul Sejarah Kerajaan Bani Abbasiyyah (3) Prof Dr 
Ahmad Syalaby menggambarkan Khalifah Abul Abbas as-Saffah adalah 
seorang yang kacak menawan dan suka kepada memakai harum haruman. 
Memang kaum Ouraisy biasalah merupakan manusia-manusia yang tampan 
dan kacak lebih-lebih lagi mereka dari keturunan Hasyim bin Abdul Manaf. 
Datuk beliau Abdullah bin al-Abbas terkenal sebagai seorang lelaki yang sangat 
tampan. 


Adapun tentang sifat-sifat jiwa atau hati beliau dikatakan beliau adalah 
seorang yang sangat pemurah, berpengasihan belas, berakhlak mulia, pemalu, 
pintar dan amat menjaga janji yang dibuat. Imam Sayuti menulis di dalam 
kitabnya Tarikhul Khulafa' bahawa menurut as-Suli, (Khalifah Abul Abbas) as- 
Saffah adalah seorang yang sangat dermawan, apabila berjanji, ia tidak pernah 
melewat-lewatkan daripada menepatinya (kerana sangat pemalunya dan 

takwanya kepada Allah SWT - P), ketika bertemu dengan orang ramai, ia tidak 
akan meninggalkan tempat duduknya sehingga selesai.” 


Terdapat cerita-cerita yang membuktikan tentang kemurahan hati Khalifah 
Abul Abbas as-Saffah. Diriwayatkan ketika baginda berucap di masjid Kufah 
sebaik sahaja baginda dilantik menjadi khalifah, setelah memuji Allah dan 
menyebut tentang kemuliaan keturunan Rasulullah s.a.w. dan hak-hak mereka 
untuk jawatan khalifah, dan menyebut tentang kezaliman serta kekejaman 
pemerintah kerajaan bani Umayyah (kecuali Umar bin Abdul Aziz seorang 
sahaja), baginda kemudian memuji-muji penduduk kota Kufah tentang 
pertolongan yang telah diberikan oleh mereka di dalam perjuangan 
menumbang pemerintah kerajaan bani Umayyah, antara pidato Khalifah Abul 
Abbas as-Saffah di situ ialah, ........ “kami tambahkan lagi seratus dirham ke 
atas pendapatan kamu. Oleh itu bersedialah kamu untuk memikul 
amanah....... 


Satu cerita lagi yang membuktikan tentang kemurahan hati Khalifah Abul 
Abbas as-Saffah ialah yang diriwayatkan oleh al-Asfahani di dalam kitabnya al- 
Aghani, “Abu Dulamah telah datang menghadap (Khalifah) Abul Abbas as- 
Saffah memohon agar diberikan kepadanya seekor anjing untuk berburu 
berserta seekor binatang tunggangan dan dua orang hamba lelaki dan 
perempuan. Hamba lelaki sebagai penjaga anjing, manakala hamba perempuan 
sebagai pengurus makanan dan minuman anjing-anjing itu. Tetapi setelah 
Khalifah Abul Abbas as-Saffah mengabul permintaannya itu, lantas Abu 
Dulamah memohon pula supaya diberi sebidang tanah kosong sebagai tempat 
mencari rezeki kedua-dua hamba tersebut. Tetapi Khalifah Abul Abbas as- 
Saffah telah memberinya sebidang tanah yang penuh dengan pohon-pohon 
yang sedang mengeluarkan hasil. Akhir sekali Abu Dulamah meminta izin 
untuk mengucup tangan baginda, tetapi untuk yang ini Khalifah Abul Abbas 
as-Saffah tidak dapat menunaikannya.” 


Pelantikan Dan Pemerintahan 


Khalifah Abul Abbas as-Saffah mula memegang jawatan khalifah bermula 
pada tahun 132 hijrah/749 Masihi sebaik sahaja angkatan tentera revolusi bani 
Abbasiyyah dari negeri Khurasan yang dipimpin oleh Panglima Abu Muslim al- 
Khurasani tiba di kota Kufah. Sebelum itu Khalifah Abul Abbas as-Saffah atau 
lebih tepat dikatakan keluarga bani al-Abbas hampir-hampir kehilangan kerusi 
kerajaan atau pemerintah apabila Menteri Keluarga Nabi Muhammad SAW 
iaitu Abu Salamah al-Khallali yang merupakan tokoh pejuang di kota Kufah 
bagi pihak perjuangan menumbang kerajaan bani Umayyah dan menegakkan 
kerajaan bani Abbasiyyah telah terkeliru dengan cuba menyerahkan jawatan 
khalifah bani Hasyim kepada anggota Ahlil Bait. Tetapi mujurlah ketiga-tiga 
tokoh Ahlil Bait yang ditawarkan jawatan khalifah oleh Abu Salamah al-Khallali 
yang dimulai dengan Imam Ja'far as-Siddig kemudian Abdullah bin Hasan dan 

kemudian Umar al-Asyraf bin Ali Zainal Abidin telah menolak jawatan itu 
dengan alasan mereka tidak berhak menerima jawatan khalifah kerana 
mendakwa para pejuang atau tokoh-tokoh yang berjuang untuk menumbang 
kerajaan bani Umayyah dan menegakkan kerajaan bani Hasyim tidak pernah 
berjuang untuk Ahlil Bait. 


Sesungguhnya pelantikan Khalifah Abul Abbas as-Saffah sebagai Khalifah 
Pertama Kerajaan Bani Abbasiyyah berlaku secara yang amat tidak diduga. 
Ianya bermula apabila seorang anggota tentera Khurasan yang di bawah 
pimpinan Panglima Abu Muslim al-Khurasani yang baru sampai di kota Kufah 
dan berkhemah di tempat yang bernama Hamam A'yun bernama Ahmad bin 
Ibrahim al-Hamidi yang dikenali sebagai Abu Hamid al-Samargandi telah 
secara tidak sengaja terjumpa seorang hamba yang dihadiahkan oleh penduduk 
negeri Khurasan kepada Ibrahim al-Imam dan telah bertanya khabar kepadanya 
tentang Ibrahim al-Imam. Hamba itu memberitahu kepada Abu Hamid al- 
Samargandi bahawa Ibrahim al-Imam telah mati kerana dibunuh oleh Khalifah 
Marwan bin Muhammad. Dan sebelum dibunuh, Ibrahim al-Imam telah 
mewasiatkan agar saudaranya yang bernama Abul Abbas as-Saffah supaya 
menggantikan tempatnya sebagai Pemimpin Perjuangan Menegakkan Kerajaan 
Bani Hasyim. Dan memberitahu kepada Abu Hamid al-Samargandi bahawa 
Abul Abbas as-Saffah telahpun sampai di kota Kufah pada saat itu bersama- 
sama anggota keluarga bani al-Abbas. Abu Hamid al-Samargandi terus pergi 
bersama-sama hamba tersebut untuk menemui rombongan Abul Abbas as- 
Saffah yang menginap disebuah rumah tumpangan untuk memberi takziah 
kepada mereka di atas terbunuhnya saudara mereka Ibrahim al-Imam. 
Kemudian setelah hamba itu memperkenalkan Abu Hamid al-Samargandi 
kepada Abul Abbas as-Saffah, maka Abul Hamid Samargandi tanpa berlengah 
lagi terus mengucup tangan dan kaki Abul Abbas as-Saffah dan melafazkan 
baiat taat setia kepada Abul Abbas as-Saffah. Kemudian dia meninggalkan 
tempat itu dan pergi ke tempat tentera Khurasan untuk memberitahu kepada 
para panglima yang sedang berkhemah di Hamam A'yan itu tentang 
kehadhiran Abul Abbas as-Saffah dan rombongannya di kota Kufah itu. Semua 
panglima itu mengambil keputusan untuk pergi menghadap Abul Abbas as- 
Saffah untuk melafazkan baiat sebagai tanda pengakuan mereka terhadap 
pelantikannya sebagai Khalifah pertama kerajaan bani Abbasiyyah. 


Apabila Abu Salamah al-Khallali mendapat tahu perkara itu, maka dia terus 
bergegas ke tempat penginapan Khalifah Abul Abbas as-Saffah dan 
rombongannya itu bersama-sama beberapa orang sahabatnya. Apabila dia 
sampai di situ, dia mendapati pintu rumah itu tertutup rapat seperti tidak ada 
penghuni di dalamnya. Sahabat-sahabat Abu Salamah al-Khallali telah meminta 
agar pintu rumah itu dibuka kerana yang datang ialah Menteri Keluarga Nabi 
Muhammad s.a.w. Tiba-tiba terdengar jawapan dari dalam rumah itu yang 
kata-katanya tidak sedap didengar oleh telinga Abu Salamah al-Khallali. 


37 


PEMERINTAHAN KERAJAAN BANI ABBASIYYAH 


Kemudian pintu rumah dibuka juga dan Abu Salamah al-Khallali dan kawan- 
kawannya diizinkan masuk. Setelah masuk, Abu Salamah al-Khallali terus 
menghadap kearah kiblat dan melakukan sujud ke hadhirat Allah SWT. Setelah 
selesai melakukan sujud syukur, maka Abu Salamah al-Khallali berpaling 
kepada Abul Abbas as-Saffah dan memberi salam kepada baginda kemudian 
terus mengucup tangan dan kaki Abul Abbas as-Saffah sambil meminta maaf 
kerana tidak menyambut ketibaan rombongan baginda. Abul Abbas as-Saffah 
hanya menjawab, 


“Ya, kami maafkan (kamu) dengan tidak payah diminta. Dirimu di sisi kami 
adalah sentiasa disanjung. Kedahuluanmu mengaku kedaulatan kami adalah 
sentiasa dikenang, dan kesalahanmu tetap diampun. Pergilah kepada bala 
tenteramu agar tidak berlaku sebarang kepincangan.” 


Maka Abu Salamah al-Khallali terus pergi ke Hamam A'yun. 


Tetapi sebenarnya apa yang di atas lidah dengan yang tersimpan di dalam 
hati Khalifah Abul Abbas as-Saffah tidaklah sama. Khalifah Abul Abbas as- 
Saffah sebenarnya sangat marah dan menyimpan dendam kepada Abu Salamah 
al-Khallali. 


Khalifah Abul Abbas as-Saffah ketika dilantik menjadi khalifah bani 
Abbasiyyah yang pertama masih sangat muda. Ketika itu baginda baru berusia 
28 tahun. Tentulah darah orang yang semuda ini begitu panas dan mudah 
menyimpan dendam terhadap kesalahan yang dilakukan oleh mana-mana 
pihak terhadap diri atau pihaknya. Sebab itu kita akan lihat beberapa tindakan 
yang dilakukan oleh Khalifah Abul Abbas as-Saffah terhadap pihak atau orang 
yang pernah menjadi musuh baginda atau pernah cuba berkhianat kepada 
baginda sebaik sahaja baginda dilantik menjadi khalifah begitu kejam dan 
dahsyat. 


Ketika baginda dilantik menjadi khalifah, baginda sedang demam. Di atas 
sebab ini baginda tidak dapat membuat ucapan atau pidato pelantikan dengan 
panjang lebar dan tidak dapat menerima pembaiatan dari rakyat. Pidato 
baginda telah disambung oleh bapa saudara baginda yang bernama Daud bin 
Ali, manakala tugas menerima baiat daripada rakyat diambil alih sebagai ganti 
diri baginda oleh kakanda baginda Abu Ja'far al-Mansur. 


Marilah kita lihat pidato atau ucapan pelantikan oleh Khalifah Abul Abbas 
as-Saffah di Masjid kota Kufah yang dibuatnya sebaik sahaja baginda dengan 
resminya dilantik sebagai Khalifah Kerajaan Bani Abbasiyyah yang pertama 
sebagaimana yang ditulis oleh Prof Dr Ahmad Syalaby di dalam bukunya 
Sejarah Dan Kebudayaan Islam (3) yang diambil dari sumber Imam at-Tabari 
sebagaimana berikut:- | 


Setelah memuji-muji Allah SWT dan mengucap selawat ke atas Nabi Besar 
Muhammad s.a.w. dan menyebut hak keluarga baginda yang sepatutnya 

menjadi khalifah dan setelah menyebut kekejaman yang dilakukan oleh 
pemerintahan kerajaan bani Umayyah selama masa mereka memerintah dan 
setelah memuji-muji dan menyanjung kebaikan yang diberikan oleh penduduk 
kota Kufah terhadap perjuangan kaum bani Hasyim di dalam usaha untuk 
menumbangkan kerajaan bani Umayyah dan menegak kerajaan bani 
Abbasiyyah, beliau menyebut, “Kamu adalah tempat kesayangan dan kasih 
mesra kami. Kamu tidak berganjak dan tidak mengubah sikap di sebalik 
tekanan oleh golongan yang kejam ke atas kamu sehinggalah kamu menemui 
kami. Allah telah mengurniakan kedaulatan kepada kami melalui kamu. Kamu 
adalah manusia yang paling gembira di dalam menerima kami dan paling 
murah hati ke atas kami. (Mulai saat ini - P) kami tambah sebanyak 100 dirham 
lagi ke atas pendapatan kamu. Oleh itu bersedialah kamu untuk memikul 
amanah. Aku adalah as-Saffah, tiada pantang dan pemberontak pemusnah.” 


Kemudian baginda duduk di atas mimbar dan pidato baginda diteruskan 
oleh bapa saudara baginda Daud bin Ali bin Abdullah bin al-Abbas. Daud telah 
berpidato dengan panjang lebar menyebut tentang Ahlil Bait dan tentang hak 
mereka terhadap jawatan khalifah. Daud juga menjelaskan tentang matlamat- 
matlamat perjuangan golongan bani Abbasiyyah setelah mereka menduduki 
kerusi pemerintahan. Antara isi pidato beliau (Daud bin Ali) ialah, “Demi Allah, 
kami bukan bertujuan untuk menambah kekayaan emas dan perak dari 
perjuangan kami ini. Kami tidak menggali sungai dan membina mahligai. 
Tetapi kami telah diketepikan oleh kaum bani Umayyah dengan melakukan 
pemerasan ke atas kami. Dan telah memberi layanan yang buruk ke atas kami 
dan telah menceroboh (ke atas kehormatan dan hak) kami.” Kemudian Daud 
bin Ali menyebut tentang kebaikan rakyat negeri Khurasan dan memuji-muji 
mereka. 


Setelah Daud bin Ali selesai menyampaikan ucapan atau pidato tambahan 
sebagai menyambung pidato anak saudaranya Khalifah Abul Abbas as-Saffah 
yang tidak berdaya untuk berpidato dengan panjang lebar kerana sedang 
demam, maka Khalifah Abul Abbas as-Saffah turun dari atas mimbar dengan 
diikuti oleh bapa saudara baginda Daud bin Ali itu yang mana kedua-duanya 
kemudian menuju ke istana yang ditinggalkan oleh gabenor kota Kufah. 
Manakala Abu Ja'far al-Mansur mengambil alih atau mengganti tempat 
Khalifah Abul Abbas as-Saffah untuk menerima baiat atau akuan taat setia (di 
atas pengangkatan Abul Abbas as-Saffah sebagai Khalifah Kerajaan Bani 
Abbasiyyah yang pertama) daripada seluruh penduduk kota Kufah. 


Para Pembantu, Menteri Dan Penasihat 


Sebelum kita memperkatakan tentang perjalanan pemerintahan Khalifah 
Abul Abbas as-Saffah secara lebih menyeluruh, marilah kita memperkatakan 
dahulu tentang para pembantu atau tokoh-tokoh yang sentiasa membantu 
baginda di dalam pemerintahan baginda. Para pembantu Khalifah Abul Abbas 

as-Saffah terdiri daripada anggota keluarga baginda sendiri kerana baginda 
mempunyai keluarga yang besar. Bapa-bapa saudara baginda adalah berjumlah 
seramai sembilan orang tidak termasuk kira lagi saudara-saudara baginda 
sendiri di samping para pejuang atau tokoh-tokoh yang turut berjuang 
menegakkan kerajaan bani Abbasiyyah. 


Tokoh-tokoh yang masyhur dari kalangan keluarga baginda sendiri yang 
menjadi pembantu dan penasihat kepada baginda ialah saudara baginda sendiri 
Abu Ja'far al-Mansur yang merupakan kakanda baginda, bapa-bapa saudara 
baginda iaitu Daud bin Ali, Abdullah bin Ali dan Salih bin Ali, saudara sepupu 
baginda Isa bin Musa bin Muhammad bin Ali, para pejuang yang gagah 
perkasa, bijak, gigih dan tabah seperti Khalid bin Barmak dan Abu Muslim al- 
Khurasani. Manakala Abu Salamah al-Khallali tidak sempat berkhidmat kepada 
baginda setelah kerajaan bani Abbasiyyah berjaya ditegakkan kerana tokoh ini 
telah dibunuh oleh baginda. 


Manakala pusat pemerintahan atau pentadbiran kerajaan baginda ialah kota 
Anbar yang terletak di utara negeri Irag. Ketika itu kota Baghdad masih belum 
wujud lagi kerana ianya dibangun pada zaman pemerintahan Khalifah Abu 
Ja far al-Mansur. 


Siapakah Khalid Bin Barmak? 


Siapakah Khalid bin Barmak? Dari manakah asal usulnya? Bagaimanakah 
peribadi dan personalitinya? 


Khalid bin Barmak adalah seorang yang berkebangsaan Farsi. Beliau adalah 
seorang pahlawan yang gagah perkasa dan seorang yang berhati mulia di 
samping seorang yang cerdik dan bijaksana. Pada mulanya beliau hanyalah 
salah seorang tentera biasa yang turut di dalam pasukan tentera bani Hasyim 
yang berjuang untuk menumbangkan pemerintahan kerajaan bani Umayyah 
dan menegakkan kerajaan bani Hasyim yang dipimpin oleh Panglima Oahtabah 
bin Syubaib at-Ta'i yang datang menyerbu kota Kufah dari negeri Khurasan 
dan telah berjaya menghalau gabenor Irag yang bertakhta di kota Kufah ketika 
itu iaitu Yazid bin Umar bin Hubairah yang kemudiannya telah berundur dan 
bertahan kedalam kota Wasit. Meskipun Khalid tentera biasa, tetapi beliau tidak 
segan-segan untuk memberi buah fikiran atau pandangan kepada panglima 
pasukan. 


Tugas yang diberikan oleh Panglima Oahtabah bin Syubaib at-Ta'i kepada 
Khalid bin Barmak ialah menjadi pengutip atau pemungut cukai kharaj (hasil 
tanah pertanian) di mana sahaja tempat atau daerah yang berjaya ditakluki oleh 
pasukan tentera yang dipimpin oleh beliau (Panglima Oahtabah bin Syubaib at- 
Ta'i). Khalid juga diberi tugas menjadi ketua pengumpul harta ghanimah atau 
rampasan perang kemudian mengatur pembahagian kepada setiap askar-askar 
yang berjuang. Di dalam melaksanakan tugasnya sebagai pengutip hasil tanah 

pertanian (kharaj), Khalid bin Barmak sangat bertimbang rasa dan berkasihan 
belas kepada para petani. Penduduk negeri Khurasan sangat mengenang jasa 
beliau di dalam membuat pembayaran hasil kharaj. Ini adalah kerana Khalid 
bin Barmaklah yang telah memperkenalkan cara membayar cukai kharaj oleh 
rakyat kepada pihak kerajaan secara ansuran. Ini sangat meringankan beban 
penduduk di dalam melaksanakan bayaran hasil tanah pertanian mereka 
kepada pihak pemerintah. Kebaikan budi Khalid bin Barmak semasa beliau 
menjadi pegawai pemungut cukai kharaj tetap dikenang oleh seluruh 
penduduk yang beliau pernah berkhidmat kepada mereka sampai ke akhir 
hayat mereka. 


Di antara kebijaksanaan Khalid bin Barmak ialah beliau dapat menelah 
peristiwa-peristiwa yang akan terjadi berdasarkan pengamatan beliau kepada 
peristiwa-peristiwa yang sedang berlaku sebagaimana cerita berikut:- 


Al-Jahsyiari menceritakan bahawa pada suatu hari Khalid bin Barmak 
sedang berdiri bersama-sama Panglima Oahtabah bin Syubaib at-Ta'i di atas 
bumbung sebuah rumah di sebuah perkampungan. Di situ tentera Panglima 
@ahtabah bin Syubaib at-Ta'i berkhemah. Khalid bin Barmak tiba-tiba 
terpandang dari jauh sekumpulan binatang (ternakan - P) sedang menuju 
(berkeliaran lari - P) masuk ke dalam kampong itu. Khalid bin Barmak segera 
menasihatkan kepada Panglima Oahtabah bin Syubaib at-Ta'i supaya 
memerintah kepada tenteranya bersiap sedia untuk bertempur. Apa “la 
Panglima Oahtabah bin Syubaib at-Ta'i bertanya balik kepada Khalid in 
Barmak kenapa dia menasihatinya supaya berbuat demikian? Khalid vin 
Barmak tidak memberitahu, sebaliknya hanya mendesak Panglima Oahtabah 
bin Syubaib at-Ta'i supaya mengikut nasihatnya itu. 


Setelah Panglima Oahtabah bin Syubaib at-Ta'i memerintah askar-askarnya 
supaya bersiap sedia untuk menghadapi musuh yang bakal menyerang yang 
diramalkan oleh Khalid bin Barmak, tiba-tiba muncullah sepa: 'kan tentera 
kerajaan bani Umayyah yang dipimpin oleh seorang pahlawan yang digelar 
Ibnu Dhubarah. Pertempuran meletus dengan hebatnya. Nasib baik sungguh 
tentera perjuangan untuk menegakkan kerajaan bani Hasyim (bani Abbasiyyah) 
kerana bersiap sedia itu kalau tidak sukarlah mereka untuk menghadapi 
serangan tentera Khalifah Marwan bin Muhammad yang muncul mengejut itu. 
Peperangan ini berakhir dengan kemenangan diperoleh oleh pihak tentera 
revolusi bani Abbasiyyah. Panglima Ibnu Dhubarah turut terbunuh. Kepala 
Ibnu Dhubarah dipenggal dan diserahkan kepada Panglima Abu Muslim al- 
Khurasani. Tetapi sebenarnya kepala yang dihantar kepada Panglima Abu 
Muslim al-Khurasani bukan kepala Panglima Ibu Dhubarah, sebaliknya kepala 
salah seorang tentera biasa yang terbunuh. Ini menyebabkan Panglima 
@ahtabah bin Syubaib at-Ta'i mahu menghantar kepala yang sebenar kepala 
Panglima Ibnu Dhubarah kepada Panglima Abu Muslim al-Khurasani, tetapi 
Khalid bin Barmak telah menasihatkan kepada Panglima Oahtabah bin Syubaib 

at-Ta'i katanya, “Lebih baik tuan jangan hantar, kalau tuan hantar juga 
mungkin tidak akan ada sebuah kepala yang diakui sebagai kepala Ibnu 
Dhubarah (oleh Panglima Abu Muslim al-Khurasani).” 


Setelah perang berakhir, Khalid bin Barmak ditanya oleh Panglima Oahtabah 
bin Syubaib at-Ta'i, bagaimanakah dia dapat menelah atau menjangka tentera 
kerajaan bani Umayyah akan menyerang mereka tadinya? Khalid bin Barmak 
menjelaskan bahawa apabila dia melihat sekumpulan binatang melarikan diri 
masuk ke dalam kampong, dia dapat menjangka ada sesuatu yang menakutkan 
binatang-binatang itu. 


Satu lagi kisah yang memperlihatkan betapa Khalid bin Barmak adalah 
seorang manusia yang bijaksana:- 


Ibnu Tabatiba meriwayatkan apabila kos perbelanjaan membina kota 
Baghdad semakin bertambah besar, menteri Khalifah Abu Ja'far al-Mansur iaitu 
Abu Ayub al-Muryani mencadangkan kepada khalifah supaya meruntuhkan 
sebuah mahligai Kisra dan batu-batunya digunakan untuk pembinaan kota 
Baghdad. Sebelum menerima nasihat daripada Abu Ayub al-Muryani, Khalifah 
Abu Ja'far al-Mansur terlebih dahulu telah membawa perkara itu berunding 
dengan Khalid bin Barmak. Khalid membantah cadangan Abu Ayub al- 
Muryani itu dengan mengemukakan alasannya:- 


“Wahai Amirul Mu'minin! Mahligai itu adalah lambang kebesaran Islam 
(kerana sudah menjadi milik pemerintah dan umat Islam seluruhnya) dan 
adalah tempat sembahyang Sayidina Ali bin Abu Talib. Disamping kos 
perbelanjaan meruntuhnya lebih besar daripada faedah yang akan diperolehi 
kelak.” 


Tetapi Khalifah Abu Ja'far al-Mansur telah menolak pandangan atau 
pendapat Khalid bin Barmak itu. Baginda tetap mahu mahligai Maharaja Farsi 
itu dirobohkan. Setelah kerja-kerja meroboh berjalan belum pun hampir 
separuh, dianggarkan atau didapati kosnya sudah begitu tinggi melebihi atau 
lebih besar daripada faedah yang diperolehi, maka dengan serta merta Khalifah 
Abu Ja'far al-Mansur memerintah agar kerja-kerja meroboh itu dihentikan. 
Apabila baginda menyampaikan perkara itu kepada Khalid bin Barmak yang 
sememangnya ketika itu bukan lagi menteri dan penasihat baginda secara 
rasmi, maka sekali lagi Khalid bin Barmak melarang baginda berbuat demikian, 
katanya, “Wahai Amirul Mu'minin, sekarang ini saya berpendapat lebih baik 
tuanku meneruskan kerja-kerja meruntuhkannya, agar kelak nanti tidak akan 
ada orang mengatakan bahawa tuanku tidak berdaya meruntuh mahligai yang 
dibina oleh orang lain.” 


Tetapi Khalifah Abu Ja'far al-Mansur tidak menerima nasihat dan 
pandangan Khalid bin Barmak itu dan baginda mahu kerja-kerja bodoh itu 
dihentikan juga. 


42 


ABUL ABBAS AS-SAFFAH 


Khalid bin Barmak menjadi menteri dan penasihat kepada Khalifah Abul 
Abbas as-Saffah sehinggalah Khalifah Abul Abbas as-Saffah wafat. 


Demikianlah kebijaksanaan dan kecerdikan akal Khalid bin Barmak yang 
kemudian diwarisi pula oleh anak-anak dan cucu-cucunya yang sebahagian 
besarnya memainkan peranan yang penting pada masa pemerintahan Khalifah 
Harun ar-Rasyid. 


Apakah Tugas Yang Dilaksanakan Sebaik Dilantik Menjadi Khalifah? 
** Usaha Meneguh Dan Memantapkan Kerajaan Yang Baru Ditubuhkan 
% Melakukan Pembunuhan Politik 

% Pembunuhan Abu Salamah al-Khallali 


Apakah tindakan atau langkah pertama yang telah diambil oleh Khalifah 
Abul Abbas as-Saffah sebaik sahaja baginda dilantik menerajui kerajaan bani 
Abbasiyyah selaku khalifahnya yang pertama untuk mengukuhkan, meneguh 
dan memantapkan kerajaan yang baru muncul dan berdiri itu? 


Tindakan yang pertama dilakukan oleh Khalifah Abul Abbas as-Saffah 
sebaik sahaja baginda dilantik menjadi khalifah ialah menghapuskan seorang 
tokoh yang telah memperlihatkan tanda-tanda untuk berkhianat kepada 
kerajaan yang baru ditegakkan itu. 


Siapakah tokoh yang dimaksudkan telah cuba berkhianat kepada perjuangan 
kaum bani al-Abbas? Dia ialah Abu Salamah al-Khallali, menantu kepada 
Bukair bin Mahan dan merangkap Menteri Keluarga Nabi Muhammad SAW 
yang cuba berkhianat kepada para pejuang bani al-Abbas khususnya kepada 
(Khalifah) Abul Abbas as-Saffah yang merupakan orang yang diberi 
tanggungjawab memimpin perjuangan bani Hasyim setelah kewafatan Ibrahim 
al-Imam yang dibunuh oleh Khalifah Marwan bin Muhammad dan merupakan 
bakal khalifah setelah kerajaan bani Umayyah musnah dan runtuh. 


Khalifah Abul Abbas as-Saffah memandang Abu Salamah al-Khallali adalah 
musuh yang sangat bahaya kepada orang-orang bani al-Abbas seterusnya 
kepada kerajaan bani Abbasiyyah yang baru didirikan kerana perbuatannya 
yang telah cuba berkhianat kepada perjuangan orang-orang bani al-Abbas 
dengan cuba mengangkat orang-orang bani Alawiyyeen sebagai khalifah 
meskipun Abu Salamah al-Khallali telah menumpah banyak tenaga, harta 
kekayaan, masa dan juga keluarga kerana berjuang untuk menumbangkan 
kerajaan bani Umayyah dan menegakkan kerajaan bani Hasyim (bani 
Abbasiyyah). 


Kenapa Khalifah Abul Abbas as-Saffah beranggapan demikian terhadap Abu 
Salamah al-Khallali? 


Ini berpunca apabila Abu Salamah al-Khallali telah berusaha cuba melantik 

imam-imam Ahlil Bait bermula dengan Imam Ja'far as-Siddig, Abdullah bin 
Hasan dan Umar al-Asyraf bin Ali Zainal Abidin sebaik sahaja kerajaan bani 
Umayyah tumbang sebagai khalifah bani Hasyim (bani Alawiyyeen) dan ketika 
itu baginda sudahpun sampai di kota Kufah dan sedang demam. 


Khalifah Abul Abbas as-Saffah telah menyuarakan hasrat hati baginda ini 
kepada bapa saudara baginda Daud bin Ali, bapa saudara baginda itu telah 
meminta baginda bersabar. Janganlah tergopoh gapah untuk membunuh 
seorang tokoh yang telah banyak berbuat jasa kepada perjuangan kaum bani 
Hasyim. Yang sangat dibimbangkan ialah tanggapan dari Panglima Abu 
Muslim al-Khurasani yang merupakan sahabat baik dan masih berkeluarga 
dengan Abu Salamah al-Khallali terhadap pembunuhan yang agak aneh itu. 
Tindakan membunuh Abu Salamah al-Khallali tanpa sebab yang tidak dapat 
difahami oleh Abu Muslim al-Khurasani boleh menyebabkan Panglima Abu 
Muslim al-Khurasani akan bangkit menderhaka terhadap kerajaan bani 
Abbasiyyah. Ini akan mengalut kibutkan keadaan yang baru tenang itu. Tetapi 
kalau baginda mahu juga melakukannya, hendaklah terlebih dahulu 
memaklumkan perkara ini kepada Panglima Abu Muslim al-Khurasani. 


Setelah Khalifah Abul Abbas as-Saffah memberitahu niat baginda itu kepada 
Abu Muslim al-Khurasani, tanpa berdolak dalik lagi Abu Muslim al-Khurasani 
telah menyatakan persetujuannya dan dia sendiri bersedia untuk bertindak apa 
yang diinginkan oleh Khalifah Abul Abbas as-Saffah ke atas 'anggota 
keluarganya yang menderhaka itu. Tetapi ada syaratnya pula. Abu Muslim al- 
Khurasani mahu dia diberi kebebasan untuk bertindak ke atas 'Syeikh' di negeri 
Khurasan iaitu Sulaiman bin Kathir al-Khuza'i. Setelah Panglima Abu Muslim 
al-Khurasani mendapat keizinan daripada Khalifah Abul Abbas as-Saffah untuk 
melakukan apa sahaja yang dia mahu termasuk menghapuskan Sulaiman bin 
Kathir al-Khuza'i, asalkan dia meredhai Khalifah Abul Abbas as-Saffah 
membunuh Abu Salamah al-Khallali, maka Panglima Abu Muslim al-Khurasani 
terus menghantar beberapa orang pengikutnya ke kota Kufah untuk 
menghapuskan Abu Salamah al-Khallali. Ketika itu Khalifah Abul Abbas as- 
Saffah di atas dasar muslihat untuk menampakkan baginda sayang dan suka 
kepada Abu Salamah al-Khallali telah mengumumkan bahawa baginda sangat 
suka dan redha kepada Menteri Keluarga Nabi Muhammad s.a.w. itu. Setelah 
Abu Salamah al-Khallali dibunuh oleh orang-orang Abu Muslim al-Khurasani, 
maka pihak istana mengumumkan bahawa Abu Salamah al-Khallali telah 
dibunuh oleh kaum Khawarij. Untuk menggantikan tempat Abu Salamah al- 
Khallali, Khalifah Abul Abbas as-Saffah melantik pula Khalid bin Barmak 
sebagai menteri dan penasihat baginda. 


Pembasmian Kaum Bani Umayyah 


Setelah menghapuskan tokoh yang dianggap paling berbahaya kepada 
kerajaan bani Abbasiyyah setelah ianya sebelum ini cuba berkhianat kepada 

tokoh-tokoh bani al-Abbas iaitu Abu Salamah al-Khallali, maka Khalifah Abul 
Abbas as-Saffah menumpukan perhatian baginda untuk menghapuskan kaum 
bani Umayyah. Ini adalah kerana baginda sangat berdendam terhadap 
pemerintahan kerajaan bani Umayyah kerana kezaliman para pemimpin 
mereka semasa memerintah dahulu terutama pada zaman pemerintahan 
Khalifah Abdul Malik bin Marwan dan puteranya Khalifah al-Walid bin Abdul 
Malik di mana al-Hajjaj bin Yusuf ath-Thagafi yang menjadi gabenor di Hijaz 
dan Irag telah menggunakan kekuasaannya dengan sewenang-wenangnya 
bertindak semahu-mahunya terhadap sesiapa sahaja yang dianggap tidak 
menyukai pemerintahan kerajaan bani Umayyah. Khalifah Abul Abbas as- 
Saffah telah mengarahkan kepada para pegawai kerajaan supaya mengejar dan 
memburu orang-orang bani Umayyah dan juga para penyokong mereka di 
mana sahaja mereka itu berada. Mana-mana yang dapat, dibunuh atau 
dipenjara. Manakala yang mati digali kubur-kubur mereka terutama para 
khalifah mereka. Kecuali sebuah kubur sahaja iaitu kubur Khalifah Umar bin 
Abdul Aziz. Ini kerana Khalifah Abul Abbas as-Saffah mengakui tentang 
keadilan, kesalihan dan kewara'an baginda ini semasa memerintah dahulu. 
Khalifah Umar bin Abdul Aziz berlaku adil dan berbuat baik kepada semua 
rakyat baginda tanpa mengira keturunan atau suku. 


Ketika membongkar kubur Khalifah Hisyam bin Abdul Malik didapati 
mayatnya tidak reput. Khalifah Abul Abbas as-Saffah memerintah supaya 
mayat Khalifah Hisyam bin Abdul Malik dibakar. 


Abdul Rahman Bin Mu'awiyah Lari Ke Sepanyol 


Dalam masa pihak pemerintahan kerajaan bani Abbasiyyah yang baru 
ditubuhkan memburu dan mengejar orang-orang bani Umayyah untuk 
dibunuh atau dipenjara, seorang keturunan bani Umayyah iaitu Abdul Rahman 
bin Mu'awiyah yang merupakan cucu kepada Khalifah Hisyam bin Abdul 
Malik telah sempat menyelamatkan diri ke Sepanyol. Di sana dia kemudian 
mendirikan kerajaan yang dinamakan kerajaan bani Umayyah Sepanyol. 


Menyelesaikan Masalah Tentera Dan Pemberontakan 


Setelah selesai membersihkan seorang tokoh yang dianggap telah 
mengkhianati perjuangan bani al-Abbas dan menghapuskan kaum bani 
Umayyah yang dianggap telah melaksanakan pemerintahan secara zalim 
terhadap rakyat pada masa pemerintahan mereka yang memakan masa selama 
91 tahun, masih ada lagi masalah-masalah lain yang mengganggu fikiran 
Khalifah Abul Abbas as-Saffah. Masalah itu ialah ketidak sabaran askar-askar 
Khurasan yang datang berjuang ke negeri Irag untuk kembali semula ke 
kampong halaman masing-masing di negeri Khurasan setelah sekian lama 
meninggalkan keluarga mereka. Khalifah Abul Abbas as-Saffah telah berusaha 
untuk menghalang mereka pulang ke negeri Khurasan dengan cara menaikkan 

kadar gaji mereka kepada 80 dirham sebulan. Sebelumnya gaji tentera sebulan 
di bawah 80 dirham. Dengan menerima penambahan gaji itu, telah 
menyebabkan tentera-tentera Khurasan bersedia untuk meneruskan berkhidmat 
di negeri Irag buat beberapa ketika sahaja. Mereka tidak dapat berjanji untuk 
terus tinggal di negeri Irag dalam masa yang lebih lama kerana mereka tetap 
merasa rindu untuk pulang ke negeri tanah tumpah darah mereka Khurasan. 


Masalah lain yang telah dihadapi oleh Khalifah Abul Abbas as-Saffah ialah 
berkaitan dengan penduduk di tiga buah negeri iaitu Khurasan, Tirmiz dan 
Balaghis cuba bangkit memberontak terhadap pemerintahan baginda. Ini gara- 
gara disebabkan ketiga-tiga negeri ini begitu lama berada di bawah 
pemerintahan Nasr bin Saiyar dan Hayatilah, seorang ketua kaum di sana. Jadi 
untuk meredakan ketidakpuasan hati ketiga-tiga penduduk ini, maka Panglima 
Abu Muslim al-Khurasani telah berusaha menarik putera Hayatilah yang 
bernama Nezak agar memeluk agama Islam. Ini bertujuan untuk memudahkan 
beliau berdampingan dengan Nezak secara bebas dan seagama. Akhirnya 
Nezak memeluk agama Islam dan Panglima Abu Muslim al-Khurasani 
mengambilnya bekerja dengan beliau. Tetapi keislaman Nezak bukan sebenar- 
benarnya ikhlas. Nezak tidak dapat berkhidmat lama dengan Panglima Abu 
Muslim al-Khurasani kerana dirinya yang munafik itu. Nezak telah berusaha 
untuk menjauhkan diri daripada Panglima Abu Muslim al-Khurasani. Akhirnya 
Nezak telah meminta bantuan kerajaan China agar membantu beliau 
menghadapi Panglima Abu Muslim al-Khurasani. Setelah Panglima Abu 
Muslim al-Khurasani mengetahui perkara itu, maka beliau terus menyerang 
Nezak yang menyebabkan ketiga-tiga penduduk negeri yang mahu 
memberontak itu menjadi takut kepada Panglima Abu Muslim al-Khurasani 
kerana keperkasaan dan kegagahannya itu. 


Setelah masalah-masalah dalam negara dapat diselesaikan, maka Khalifah 
Abul Abbas as-Saffah mula menumpukan kepada usaha-usaha untuk 
mempertingkatkan perlaksanaan projek-projek kebaikan dan faedah untuk 
rakyat. Memang kerajaan bani Umayyah telah banyak membuat atau 
menyediakan berbagai-bagai projek untuk kebaikan dan kemudahan rakyat 
seluruhnya. Kerana itulah Khalifah Abul Abbas as-Saffah cuma mahu 
menambah atau mempertingkatkan lagi perlaksanaan projek-projek 
pembangunan untuk rakyat. Tetapi belum sempat baginda memulakan projek- 
projek itu, baginda terlebih dahulu keburu wafat. 


Persoalan Putera Mahkota 
% Lantik Kakanda Sebagai Putera Mahkota 


Untuk mengganti tempat baginda selaku khalifah setelah baginda wafat, 
Khalifah Abul Abbas as-Saffah tidak melantik anak baginda sebagai Putera 
Mahkota, sebaliknya telah melantik dua orang kerabat baginda iaitu kakanda 
baginda Abu Ja'far al-Mansur, kemudian Isa bin Musa bin Muhammad bin Ali 

bin Abdullah bin al-Abbas, saudara sepupu baginda selaku Putera Mahkota 
kedua. Ini berlaku pada tahun 134 hijrah/751 Masihi iaitu kira-kira dua tahun 
sebelum baginda wafat. Kenapa Khalifah Abul Abbas as-Saffah tidak melantik 
anak baginda untuk menjadi Putera Mahkota? Ini adalah kerana baginda tidak 
mempunyai putera yang telah dewasa atau baginda tidak mempunyai putera 
untuk dilantik menjadi Putera Mahkota. Sebagaimana yang sudah dijelaskan 
bahawa Khalifah Abul Abbas as-Saffah ketika dilantik menjadi khalifah baru 
berusia 28 tahun. Kalau baginda berkahwin ketika usianya 18 tahun, bererti 
putera baginda ketika baginda wafat baru berusia 14 tahun, masih budak yang 
belum baligh. Apatah pula kalau baginda berkahwin setelah usia baginda 20 
tahun ke atas, tentulah putera sulung baginda berusia di bawah 14 tahun ketika 
baginda wafat. 


Di dalam persoalan Khalifah Abul Abbas as-Saffah melantik Putera Mahkota 
ini, jelas menyerupai sedikit tindakan Khalifah Abu Bakar as-Siddig yang 
melantik Umar bin al-Khattab sebagai pengganti baginda. Saya katakan 
menyerupai sedikit sahaja kerana Khalifah Abu Bakar as-Siddig melantik orang 
lain bukan kerabat tetapi sahabat baginda yang baginda pandang sangat layak 
untuk mengganti tempat baginda. Sedangkan Khalifah Abul Abbas as-Saffah 
melantik saudara atau kerabat baginda sendiri sebagai pengganti baginda. 


Begitu juga tindakan Khalifah Abul Abbas as-Saffah ini menyerupai sedikit 
sahaja tindakan kebanyakan para khalifah bani Umayyah yang melantik Putera 
Mahkota sebagai bakal khalifah menggantikan mereka. Kenapa saya katakan 
demikian? Kerana kebanyakan khalifah bani Umayyah melantik Putera 
Mahkota sebagai bakal pengganti mereka dari kalangan putera-putera mereka, 
sedangkan Khalifah Abul Abbas as-Saffah melantik saudara dan kerabat 
baginda. Ini tentu jauh sekali perbezaannya. 


Khalifah Abul Abbas as-Saffah sangat berpuashati melantik sanak saudara 
baginda sebagai pengganti baginda kerana kedua-dua sanak saudara baginda 
itu adalah orang-orang yang sangat besar jasanya terhadap perjuangan 
menumbangkan kerajaan bani Umayyah dan menegak kerajaan bani 
Abbasiyyah. Bukankah kakanda baginda Abu Ja'far al-Mansur begitu kuat 
sekali berjuang dengan mencurahkan banyak harta kekayaan, masa bahkan 
nyawa? Bahkan Abu Ja'far al-Mansur adalah kakanda baginda yang memiliki 
banyak kelebihan peribadi seperti pintar bermain siasah, kuat semangat, cerdik, 
gigih, tabah dan tahan menderita? Jadi dalam hal ini tidaklah sesuai jawatan 
khalifah sesudah baginda diberikan kepada sanak saudara baginda yang lain 
sebelum Abu Ja'far al-Mansur. 


Begitu juga dengan jasa yang telah dicurahkan oleh Isa bin Musa bin 
Muhammad bin Ali bin Abdullah bin al-Abbas di dalam perjuangan 
menegakkan pemerintahan kerajaan bani Abbasiyyah. Tidak sedikit Isa bin 
Musa mencurahkan tenaga, masa, harta kekayaan hatta nyawapun sekiranya 
terpaksa. Oleh itu amatlah tepatnya Khalifah Abul Abbas as-Saffah menetapkan 

Putera Mahkota yang kedua ialah pada saudara sepupu baginda iaitu Isa bin 
Musa itu. 


Demikianlah penilaian atau pandangan Khalifah Abul Abbas as-Saffah 
berkaitan persoalan Putera Mahkota atau tentang bakal pengganti yang akan 
memerintah umat Islam sesudah baginda. 


Wafat 


Khalifah Abul Abbas as-Saffah wafat pada hari Ahad bertarikh 12hb 
Zulhijjah tahun 136 hijrah/753 Masihi di kota Anbar setelah menjadi khalifah 
atau memerintah umat Islam selama kira-kira 4 tahun 9 bulan. Ketika itu usia 
baginda baru 32 tahun. Masih sangat muda. Sebab-sebab baginda wafat dalam 
usia yang sebegitu muda adalah disebabkan terkena penyakit cacar. 


Ternyata bulan baginda wafat ini adalah bulan haji. Diriwayatkan ketika itu 
kakanda baginda Abu Ja'far al-Mansur sedang memimpin rombongan 
mengerjakan ibadat haji di kota Mekah berserta dengan Panglima Abu Muslim 
al-Khurasani. Manakala bapa saudara baginda Abdullah bin Ali sedang 
memimpin angkatan tentera berjuang di sempadan negara untuk mengusir 
tentera Rom Timur atau Byzentium yang mengacau sempadan wilayah negara 
Islam sejak terjadi pergolakan di akhir-akhir masa pemerintahan kerajaan bani 
Umayyah dahulu. 


Keluarga 


Memperkatakan tentang keluarga atau rumahtangga Khalifah Abul Abbas 
as-Saffah, adalah sesuatu yang agak aneh dan luarbiasa. Ini adalah kerana sikap 
Khalifah Abul Abbas as-Saffah di dalam berkeluarga tidak menyerupai 
kebanyakan para khalifah yang terdahulu, baik khalifah-khalifah dari kalangan 
Khalifah Irrasyidin, mahupun dari kalangan dinasti bani Umayyah, atau pun 
dari kalangan khalifah-khalifah bani Abbasiyyah sendiri. Boleh dikatakan rata- 
rata para khalifah sebelum dan sesudah baginda mempunyai bukan seorang 
isteri, tetapi lebih. Bahkan mereka mempunyai beberapa orang jariah yang 
mana jariah ini boleh diperlakukan sebagaimana hukum diperlakukan ke atas 
isteri. Hukum Islam membenarkan perkara ini. Tetapi Khalifah Abul Abbas as- 
Saffah tidak mengambil kesempatan yang sangat menyeronokkan ini. Baginda 
beristeri seorang perempuan sahaja iaitu Hindun binti Ya'qub al- 
Makhzumiyyah yang lebih dikenali dengan nama Ummu Salamah. Khalifah 
Abul Abbas as-Saffah hidup dengan Ummu Salamah sampailah ke akhir hayat 
baginda. 


Agaknya apakah yang telah menghalang kehendak atau keinginan nafsu 
Khalifah Abul Abbas as-Saffah untuk berkahwin lebih daripada seorang 
perempuan merdeka dan membeli jariah-jariah untuk berseronok-seronok 
dengan mereka sebagaimana yang dibuat oleh kebanyakan para khalifah? 

Marilah kita lihat apa yang diperkatakan (ditulis) oleh al-Mas'udi seorang 
ahli sejarah yang amat terkemuka di dalam kitabnya Murujuz Zahab tentang 
bagaimana Khalifah Abul Abbas as-Saffah (yang ketika itu masih belum lagi 
menjadi khalifah) telah memilih Ummu Salamah untuk dijadikan isteri beliau 
atau bagaimana Ummu Salamah telah berusaha memikat hati (Khalifah) Abul 
Abbas as-Saffah agar terpesona kepadanya dan memilihnya menjadi isteri 
beliau. 


Tulis al-Mas'udi di dalam kitabnya itu bahawa pada mulanya Ummu 
Salamah adalah isteri kepada Abdullah keturunan al-Walid bin al-Mughirah al- 
Makhzumi. Setelah Abdullah wafat, putera Khalifah al-Walid bin Abdul Malik 
iaitu Abdul Aziz telah mengahwininya pula. Ini sudah tentu kerana terdapat 
beberapa kelebihan pada diri Ummu Salamah al-Makhzumiyyah terutama 
kecantikan rupaparasnya serta ketinggian akhlaknya sehingga putera seorang 
khalifah telah jatuh hati atau tergila-gila kepadanya yang telah menjanda itu. 


Manakala Ibnu Asakir seorang ahli hadis yang juga merupakan ahli sejarah 
yang terkemuka pula meriwayatkan di dalam kitabnya A'lam an-Nisa' bahawa 
Ummu Salamah binti Ya'qub bin Ghadir bin Abdullah bin al-Walid bin al-Walid 
bin al-Mughirah bin Abdullah bin Umar bin Makhzum al-Ouraisyiyyah al- 
Makhzumiyyah adalah seorang perempuan yang teguh pendirian, menjadi 
isteri kepada Abdul Aziz bin al-Walid bin Abdul Malik. Kemudian dia 
diperisterikan pula oleh Maslamah bin Hisyam bin Abdul Malik (setelah Abdul 
Aziz wafat - P). Seterusnya ia diperisterikan pula oleh Abul Abbas as-Saffah 
(setelah ia berpisah dengan Maslamah - P). 


Manakala ibu kepada Ummu Salamah al-Makhzumiyyah ialah Hindun binti 
Abdullah bin Jabbar bin Salma bin Malik bin Ja'far bin Kilab. 


Sebagaimana yang telah disebutkan setelah Abdul Aziz bin al-Walid wafat, 
Ummu Salamah al-Makhzumiyyah berkahwin pula dengan Maslamah bin 
Hisyam bin Abdul Malik. Maslamah adalah seorang yang kuat minum (gemar 
minum arak). Ummu Salamah al-Makhzumiyyah kemudian bercerai dengannya 
(kerana tak tahan dengan perangai mabuknya itu - P) . Kemudian beliau 
meninggalkan kota Damsyik terus berangkat bersama-sama dayang-dayang 
dan pelayannya menuju ke desa Syarah, sebuah tempat yang terletak di antara 
kota Damsyik dengan kota Madinah. 


Pada suatu hari ketika Ummu Salamah al-Makhzumiyyah sedang duduk 
menyendiri, tiba-tiba melintas di hadapannya Abul Abbas as-Saffah yang segak 
dan tampan. Ummu Salamah al-Makhzumiyyah sangat tertarik kepada 
kesegakan dan ketampanan cicit Abdullah bin al-Abbas itu. Ketika itu Abul 
Abbas as-Saffah masih belum berkahwin kerana masih sangat muda. Tanpa 
berlengah lagi Ummu Salamah al-Makhzumiyyah terus menghantar seorang 
utusan yang merupakan jariahnya sendiri kepada Abul Abbas as-Saffah untuk 
memberitahu kepadanya yang dia mencintai diri Abul Abbas as-Saffah dan 

mengharapkan Abul Abbas as-Saffah meminangnya. Setelah Abul Abbas as- 
Saffah mendengar kata-kata jariah itu, seperti yang telah diduga, (Khalifah) 
Abul Abbas as-Saffah memberi alasan bahawa dia tidak dapat menerima 
permintaan seseorang perempuan kerana dia adalah seorang yang miskin. Apa 
lagi perempuan yang mahu kepadanya itu adalah seorang perempuan 
bangsawan (yang kaya raya dan jelita pula - P) meskipun telah pun menjanda. 
Jawab (Khalifah) Abul Abbas as-Saffah kepada jariah Ummu Salamah al- 
Makhzumiyyah itu, “Sampaikanlah salamku kepadanya. Katakanlah 
kepadanya bahawa aku (juga) menyukainya. Katakanlah kepadanya (Ummu 
Salamah al-Makhzumiyyah tuanmu itu), seandainya aku mempunyai wang 
yang dapat aku berikan kepadamu (Ummu Salamah al-Makhzumiyyah sebagai 
maskahwin), maka aku tentu akan berbuat demikian (masuk meminangnya).” 


Kemudian jariah Ummu Salamah al-Makhzumiyyah itu terus tergesa-gesa 
kembali kepada tuannya Ummu Salamah al-Makhzumiyyah dan memberitahu 
kepada tuannya itu jawapan yang diberikan oleh (Khalifah) Abul Abbas as- 
Saffah. Ummu Salamah al-Makhzumiyyah berkata kepada jariahnya itu, 
“Katakan kepadanya (Khalifah) Abul Abbas as-Saffah - P) ini adalah wang 
berjumlah 700 dinar. Ia (dirinya Ummu Salamah al-Makhzumiyyah) 
mengirimkannya kepadamu. Ia (dirinya Ummu Salamah al-Makhzumiyyah) 
adalah seorang perempuan yang kaya, banyak harta dan juga batu permata. 
Pelayannya (jariah) pun ramai.” 


Maka jariah Ummu Salamah al-Makhzumiyyah itu terus pergi semula 
kepada (Khalifah) Abul Abbas as-Saffah dan mengucapkan kepadanya kata- 
kata seperti yang diajarkan oleh tuannya kepadanya sambil menghulurkan 
pundi-pundi kain berisi wang sebanyak 700 dinar kepada (Khalifah) Abul 
Abbas as-Saffah. (Khalifah) Abul Abbas as-Saffah terus sahaja menerima wang 
itu dengan segala senang hati. 


Inilah barangkali atau kemungkinan besar sebab-sebab kenapa Khalifah 
Abul Abbas as-Saffah tidak berkahwin dengan ramai perempuan dan tidak 
mempunyai seorang pun jariah kerana sangat terhutang budinya kepada isteri 
baginda itu. 


Hasil dari perkahwinan baginda dengan Ummu Salamah al-Makhzumiyyah, 
Khalifah Abul Abbas as-Saffah telah dikurniakan seorang putera bernama 
Muhammad dan seorang puteri bernama Ritah. Dikemudian hari Ritah ini 
dikahwinkan oleh Khalifah al-Mahdi dan mendapat dua orang anak iaitu Ali 
dan Ubaidullah. 


Oleh kerana Khalifah Abul Abbas as-Saffah mempunyai seorang isteri 
sahaja, maka seorang pegawai baginda yang rapat perhubungan dengan 
baginda dan sangat disenangi oleh baginda bernama Khalid bin Safwan telah 
cuba menggerakkan hati baginda supaya mengahwini lebih dari seorang 
perempuan. Ini adalah kerana menjadi suatu kepelikan atau kejanggalan 

kepada seseorang khalifah kalau hanya mempunyai seorang isteri sahaja dan 
tidak pula mempunyai seorang jariah pun. 


Ishak bin Ibrahim al-Mausuli seorang penyanyi yang sangat masyhur pada 
zaman pemerintahan kerajaan bani Abbasiyyah bercerita yang ia dapat cerita 
daripada Syabib bin Syaibah katanya bahawa pada suatu hari Khalid bin 
Safwan at-Taimi telah datang menghadap Khalifah Abul Abbas as-Saffah di 
istana baginda. Ketika itu tidak ada seorang pun di istana baginda itu 
(maksudnya bilik tempat Khalifah Abul Abbas as-Saffah sedang duduk ketika 
itu - P). Khalid bin Safwan meminta agar Khalifah Abul Abbas as-Saffah 
menutup pintu bilik agar perbualan atau percakapan antara mereka berdua 
nanti tidak akan terganggu. Kerana eratnya perhubungan antara Khalifah Abul 
Abbas as-Saffah dengan Khalid bin Safwan, Khalifah Abul Abbas as-Saffah 
menurut sahaja kehendak atau permintaan sahabat kesayangan baginda itu. 


Dengan perasaan yang begitu damai dan bahagia Khalid bin Safwan berkata 
kepada Khalifah Abul Abbas as-Saffah untuk memberi rangsangan kepada 
baginda agar berkahwin dengan lebih ramai perempuan dan membeli jariah- 
jariah yang sangat ramai di dalam istana ketika itu, ujarnya, “Wahai Amirul 
Mu'minin! Hamba sentiasa memikirkan tentang diri Tuanku, dan juga kerajaan 
Tuanku yang sebegini luas. Tetapi diri Tuanku hanya dimiliki oleh seorang 
perempuan sahaja. Sekiranya dia sakit, Tuanku pun turut sakit. Sekiranya dia 
menghilang, Tuanku juga turut menghilang. Tuanku menghalang sama sekali 
diri Tuanku daripada keseronokan bersuka-sukaan dengan jariah-jariah 
Tuanku. Yang masing-masing tidak kurang jelitanya dan mempunyai berbagai- 
bagai keistimewaan.” 


Kemudian Khalid bin Safwan dengan kepandaiannya di dalam 
menggambarkan kejelitaan seseorang wanita cantik, telah menggambarkan 
tentang kejelitaan seorang demi seorang jariah-jariah yang terdapat di dalam 
istana Khalifah Abul Abbas as-Saffah, sehingga Khalifah Abul Abbas as-Saffah 
merasa sangat tertarik hati untuk melaksanakan apa yang diberangsangkan 
oleh pegawai baginda itu. 


Setelah Khalid bin Safwan selesai memberi semangat dan rangsangan 
kepada Khalifah Abul Abbas as-Saffah agar menikmati lebih ramai perempuan 
bukan seorang perempuan sahaja, akhirnya Khalifah Abul Abbas as-Saffah 
memuji-muji Khalid bin Safwan dan memintanya supaya Khalid bin Safwan 
mengulangi sekali lagi apa yang diucapkannya kepada baginda itu. Maka 
Khalid bin Safwan terus mengulangi semula sebagaimana yang ia sebutkan 
kepada Khalifah Abul Abbas as-Saffah sebelumnya. Setelah Khalid bin Safwan 
melihat wajah Khalifah Abul Abbas as-Saffah telah 'masuk perangkap 
keseronokan yang dipasangnya ' maka dia terus meminta diri berundur untuk 
pulang. 


Ketika Khalifah Abul Abbas as-Saffah begitu asyik termenung melayan 

perasaannya, tiba-tiba isteri baginda Ummu Salamah al-Makhzumiyyah datang 
ke tempat baginda dan bertanya kepada baginda dengan sedikit bimbang, 
“Apakah telah terjadi ke atas diri kakanda sesuatu yang tidak menyenangkan 
kakanda? Apakah kakanda ada menerima khabar yang menyusahkan hati 
kakanda?” 


Namun Khalifah Abul Abbas as-Saffah telah menidakkan kesemua yang 
ditanyakan oleh isteri baginda itu. Tetapi Ummu Salamah al-Makhzumiyyah 
terus mendesak suaminya sehingga membuat hati Khalifah Abul Abbas as- 
Saffah tidak dapat menahan lagi untuk menceritakan gejolak hatinya ketika itu 
kepada isteri kesayangan baginda itu. 


Setelah Ummu Salamah al-Makhzumiyyah mendengar cerita suaminya yang 
sememangnya sangat memedihkan hatinya, marahlah Ummu Salamah al- 
Makhzumiyyah kepada Khalid bin Safwan. Beliau bertanya kepada suaminya, 
“Jadi apa yang kanda lakukan terhadap anak haram itu?” 


Dengan lembut Khalifah Abul Abbas as-Saffah menjawab tengkingan isteri 
baginda itu, “Subhanallah! Dia menasihati kanda dan dinda menghamunnya?” 


Ummu Salamah al-Makhzumiyyah terus meninggalkan suaminya dengan 
hati yang sangat panas dan menaruh dendam kepada Khalid bin Safwan dan 
terus memerintah kepada sekumpulan pemuda agar pergi mencari Khalid bin 
Safwan dan memukulnya. 


Khalid bin Safwan pula bercerita, ketika dia sedang duduk di pintu 
rumahnya kerana menunggu kedatangan orang yang membawa hadiah dari 
Khalifah Abul Abbas as-Saffah kepadanya setelah dipercayai Khalifah Abul 
Abbas as-Saffah sangat gembira dengan nasihat yang beliau berikan kepada 
baginda, tiba-tiba dia ternampak sekumpulan lelaki datang menuju ke 
rumahnya dengan gaya mahu melakukan sesuatu yang tidak baik ke atas 
dirinya. Dia segera masuk ke dalam rumahnya dan menutup pintu. Dia tidak 
keluar rumah sehingga beberapa hari. Dia kemudian menyedari perkara itu 
terjadi kerana dari perintah Ummu Salamah al-Makhzumiyyah yang sakit hati 
kepadanya. 


Setelah tiga hari mendapati Khalid bin Safwan tidak datang menghadap 
baginda di istana, maka Khalifah Abul Abbas as-Saffah telah mengutus salah 
seorang pegawai istana supaya pergi menjemput Khalid bin Safwan agar 
datang menghadap baginda di istana. Baginda sangat rindu untuk melihat dan 
bercakap-cakap dengannya. Khalid bin Safwan datang juga ke istana walaupun 
dengan hati yang takut. Setelah Khalid bin Safwan sampai di istana dan duduk 
di hadapan Khalifah Abul Abbas as-Saffah, beliau merasakan seperti ada 
'seseorang yang sedang mengintai dari belakang tabir tidak jauh dari tempat 
dia dan Khalifah Abul Abbas as-Saffah sedang duduk itu. Khalid bin Safwan 
memberitahu kepada Khalifah Abul Abbas as-Saffah dengan suara yang dapat 
didengar oleh ‘seseorang’ yang sedang mengintip percakapan atau perbualan 

dia dengan Khalifah Abul Abbas as-Saffah tentang sebab-sebab dia tidak datang 
ke istana menghadap baginda selama beberapa hari itu adalah kerana beliau 
demam. Kemudian Khalifah Abul Abbas as-Saffah menyuruhnya mengulangi 
semula apa-apa yang telah diungkapkannya kepada baginda beberapa hari 
yang lalu tentang kecantikan dan kejelitaan perempuan dan para jariah di 
dalam istana baginda kerana baginda sangat rindu untuk mendengarnya sekali 
lagi. Lantas Khalid bin Safwan bercerita apa yang diminta oleh Khalifah Abul 
Abbas as-Saffah itu tetapi dalam versi yang berlawanan. 


“Sebenarnya kata hamba dulu itu ialah tiada seorang suami pun yang 
mempunyai dua orang isteri akan merasa bahagia dan senang.” 


Khalifah Abul Abbas as-Saffah membantah dengan keras kerana baginda 
sangat menyedari bukan ucapan ini yang diucapkan oleh Khalid bin Safwan 
kepada baginda dahulu, “Bukan itu yang aku dengar!” 


Khalid bin Safwan menjawab untuk mempertahankan pembohongannya, 
“Demi Allah! Itulah yang hamba sebutkan kepada Tuanku (dahulu). Hamba 
katakan lagi bahawa tiga orang isteri seperti periuk yang mendidih.” 


Khalifah Abul Abbas as-Saffah terus membantah dengan bersumpah pula, 
“Aku bukan dari kerabat Rasulullah s.a.w. sekiranya aku benar-benar 
mendengar kata-katamu seperti itu.” 


Khalid bin Safwan terus mempertahankan cerita bohongnya kerana mahu 
mengubati hati permaisuri Ummu Salamah al-Makhzumiyyah yang telah 
terluka yang sedang duduk mengintai di belakang tabir, “Hamba juga 
memberitahu Tuanku bahawa mempunyai empat orang isteri adalah sesuatu 
yang sama sekali sentiasa tidak baik kepada seseorang suami, kerana mereka 
(para isteri) akan menumbuhkan uban di kepala, akan menjadikan cepat tua 
dan akan menyeksa hatinya.” 


Khalifah Abul Abbas as-Saffah terus membantah dengan marah, “Celaka 
engkau (wahai Khalid), aku tidak pernah mendengar kata-kata seperti ini 
sebelum ini.” 


Khalid bin Safwan terus mempertahankan cerita bohongnya demi untuk 
mengembirakan Ummu Salamah al-Makhzumiyyah, “Demi Allah! Memang 
benar hamba ada mengatakan begini.” 


Kemudian kerana dia merasa ceritanya akan terus dibantah atau ditentang 
oleh Khalifah Abul Abbas as-Saffah dan ianya tidak akan berkesudahan kerana 
dia sudah mengubah isi cerita yang dia cakapkan kepada Khalifah Abul Abbas 
as-Saffah tiga hari yang lepas, maka Khalid bin Safwan berbisik kepada 
Khalifah Abul Abbas as-Saffah, “Tuanku mahu membunuh hamba?” 


Barulah Khalifah Abul Abbas as-Saffah menyedari sebab-sebab pegawai 
yang baginda sayangi itu mengubah isi ceritanya kepada baginda kali ini. Maka 
baginda mula bersedia untuk mendengar sahaja apa yang hendak diluahkan 

oleh Khalid bin Safwan kepada baginda itu, 


“Hamba telah memberitahu Tuanku, bahawa dayang-dayang yang muda- 
muda itu sebenarnya lelaki-lelaki pondan.” Khalid bin Safwan mengucapkan 
ucapannya ini dengan suara yang lebih keras. 


Tiba-tiba kedengaran dengan jelas sekali suara Ummu Salamah al- 
Makhzumiyyah ketawa dari belakang tabir. Kemudian dia meneruskan kata- 
katanya lagi untuk menambahkan kegembiraan hati permaisuri Khalifah Abul 
Abbas as-Saffah itu, “Tuanku mempunyai seorang isteri yang paling istimewa 
dan Tuanku tidak berhajat lagi kepada wanita-wanita lain, apatah lagi kepada 
jariah-jariah.” 

Tiba-tiba terdengar suara Ummu Salamah al-Makhzumiyyah dari belakang 
tabir mengucapkan takbir kemudian mengucapkan, “Demi Allah! Memang 
benar dan tepat sekali kata-katamu itu.” 


Tidak beberapa hari kemudian, datanglah ke rumah Khalid bin Safwan 
beberapa orang pesuruh istana membawa berbagai-bagai rupa hadiah kepada 
beliau antaranya wang 10,000 dirham, sebuah tempat tidur dan seekor kuda 
bersama penariknya. 


Kelebihan Dan Keistimewaan 


Khalifah Abul Abbas as-Saffah adalah seorang khalifah yang mempunyai 
kelebihan dan keistimewaan peribadi yang tersendiri. Di antara kelebihan dan 
keistimewaan peribadi Khalifah Abul Abbas as-Saffah ialah baginda berkahwin 
dengan seorang perempuan sahaja dan tidak memiliki jariah biarpun seorang 
sahaja. Memiliki seorang isteri dan tidak memiliki seorang jariah pun dapatlah 
dikatakan satu kelebihan dan keistimewaan kepada Khalifah Abul Abbas as- 
Saffah. Kenapa? Kerana ini jarang-jarang terjadi kepada seseorang pemimpin 
negara. 


Kelebihan dan keistimewaan Khalifah Abul Abbas as-Saffah yang kedua 
ialah baginda tidak melantik anak untuk menjadi Putera Mahkota. Dengan kata 
lain untuk menduduki kerusi khalifah sebagai ganti baginda setelah baginda 
wafat kelak. Sebaliknya telah melantik adik beradik baginda dan seorang lagi 
saudara sepupu baginda. Ini adalah suatu yang dikira kelebihan dan 
keistimewaan yang dimiliki oleh Khalifah Abul Abbas as-Saffah kerana sudah 
menjadi kebiasaan atau amalan kepada kebanyakan khalifah akan menetapkan 
anak-anak sebagai Putera Mahkota bakal mengganti tempatnya sebagai 
khalifah. Tetapi apabila ditinjau kepada perbuatan Khalifah Abul Abbas as- 
Saffah melantik dua orang Putera Mahkota, maka ianya dapat dikatakan satu 
kelemahan bukan satu kelebihan. 


Kelebihan dan keistimewaan Khalifah Abul Abbas as-Saffah yang ketiga 
ialah baginda tidak meminum minuman nabiz (air rendaman buah tamar 

selama semalam dua malam sahaja) dan sangat menjauhkan majlis-majlis 
seperti itu. Baginda juga tidak menyukai hiburan berupa tari menari dan 
nyanyian. Di istana baginda tidak pernah diadakan majlis seperti itu. 


Tetapi sikap Khalifah Abul Abbas as-Saffah yang beristeri hanya seorang 
perempuan dan tidak mempunyai jariah-jariah meskipun seorang menunjukkan 
bahawa baginda kemungkinan sedang mengalami dua masalah yang besar di 
dalam hidup baginda dan satu keutamaan. Masalah pertama mungkin baginda 
seorang yang sangat takut kepada isteri baginda, dan masalah yang kedua 
mungkin baginda seorang yang tidak begitu berghairah kepada perempuan, 
manakala ketiga yang dikatakan keutamaan ialah mungkin baginda seorang 
yang tidak mementingkan keseronokan diri sendiri. 


Kalau kedua-dua kemungkinan ini sebenarnya terdapat pada diri Khalifah 
Abul Abbas as-Saffah, maka ini tidak lagi dapat dikatakan bahawa baginda 
memiliki keistimewaan dan kelebihan. 


Adapun terhadap sikap Khalifah Abul Abbas as-Saffah yang tidak melantik 
anak untuk menjadi Putera Mahkota, sebaliknya melantik adik beradik baginda 
dan seorang lagi saudara sepupu baginda, ini adalah menunjukkan bahawa 
Khalifah Abul Abbas as-Saffah seorang yang tidak mementingkan diri dan 
keluarga dan tidak mahu menjadikan jawatan khalifah hak anak dan seterusnya 
keturunan baginda. Ini adalah salah satu ciri-ciri sifat para khalifah Irrasyidin 
yang empat itu. Satu sifat seorang yang takwa dan tidak mementingkan 
kenikmatan hidup dunia. 


Sikap Khalifah Abul Abbas as-Saffah yang menjauhi minuman nabiz dan 
majlis hiburan menunjukkan bahawa baginda seorang yang salih, wara' dan 
takwa kepada Allah SWT. Maka tidaklah benar pendapat sebahagian ahli 
sejarah yang menuduh sikap para pejuang bani al-Abbas ketika mereka di kota 
Humaimah berada di masjid-masjid bukan sebenarnya untuk beribadat, tetapi 
untuk menutupi dari pandangan mata pihak berkuasa agar terlindung 
perjuangan yang sedang mereka lancarkan untuk mengguling pemerintahan 
pada masa itu (kerajaan bani Umayyah). 


Demikianlah kelebihan dan keistimewaan yang terdapat pada diri Khalifah 
Abul Abbas as-Saffah, Khalifah pertama kerajaan bani Abbasiyyah. 


Apakah Baginda Seorang Alim Dan Salih? 


Khalifah Abul Abbas as-Saffah adalah cucu kepada Ali bin Abdullah bin al- 
Abbas. Semua para peminat sejarah Islam mengetahui bahawa Abdullah bin al- 
Abbas adalah seorang sahabat Nabi yang sangat alim terutama di dalam bidang 
ilmu tafsir dan hadis. Beliau termasuk seorang daripada tujuh orang sahabat 
Nabi yang paling banyak meriwayatkan hadis dan merupakan pentafsir al- 
Our'an yang digelar “Lautan Ilmu Yang Tidak Bertepi dan Berdasar'. 

Umumnya para penulis sejarah mempercayai bahawa keluarga anak 
keturunan Abdullah bin al-Abbas terutama setakat tiga empat lapis keturunan 
adalah masih terdidik dengan pengajian ilmu-ilmu Islam secara mendalam dan 
merupakan satu keluarga yang salih. Ini dapat dibuktikan pada sikap Khalifah 
Abul Abbas as-Saffah yang tidak menggemari majlis hiburan dan membenci 
minuman nabiz yang menjadi amalan para penguasa ketika era pemerintahan 
kerajaan bani Umayyah dan sikap para pejuang bani al-Abbas ketika mereka di 
kota Humaimah sering beribadat di dalam masjid dengan khusu' dan tekunnya. 


Demikianlah kisah Khalifah Abul Abbas as-Saffah. 

Pengenalan 


Abu Ja'far al-Mansur ialah Khalifah kerajaan bani Abbasiyyah yang kedua 
yang menggantikan tempat Khalifah Abul Abbas as-Saffah yang wafat. Baginda 
adalah kakanda kepada Khalifah Abul Abbas as-Saffah dan lebih tua sebanyak 
tiga tahun daripada adinda baginda itu. Sepatutnya bagindalah yang dilantik 
menjadi khalifah pertama kerajaan bani Abbasiyyah, bukan Abul Abbas as- 
Saffah kerana baginda adalah putera tertua kepada Muhammad bin Ali seperti 
yang telah dijelaskan. Tetapi disebabkan ibunda baginda bukan wanita dari 
keturunan Arab iaitu seorang perempuan dari suku Barbar dan bukan pula 
seorang yang merdeka, malah seorang jariah atau hamba, maka itulah sebabnya 
adinda baginda Abul Abbas as-Saffah yang dilantik menduduki kerusi Khalifah 
pertama kerajaan bani Abbasiyyah sebaik sahaja ditubuhkan. Penilaian atau 
taktik itu hanya dibuat untuk peringkat permulaan sahaja, kerana sekiranya 
Abu Jafar al-Mansur yang ibundanya bukan seorang Arab dan bertaraf seorang 
hamba yang dilantik menjadi khalifah pertama kerajaan bani Abbasiyyah yang 
baru ditubuhkan, sudah pasti akan menimbulkan kejutan kepada masyarakat di 
seluruh Tanah Arab terhadap kerajaan yang baru ditubuhkan itu. Akan riuh 
rendahlah menjadi percakapan atau buah mulut rakyat jelata bahawa khalifah 
atau raja mereka yang baru bukanlah seorang Arab sejati kerana ibundanya 
adalah seorang jariah berbangsa asing. 


Khalifah Abu Ja'far al-Mansur tergolong ke dalam senarai tiga orang khalifah 
bani Abbasiyyah yang teragong bersama-sama Khalifah Harun ar-Rasyid dan 
Khalifah al-Ma'mun. Masalah baginda ketika baru dilantik menjadi khalifah 
menyamai masalah yang dihadapi oleh Khalifah Abdul Malik bin Marwan, 
khalifah bani Umayyah yang kelima ketika mula-mula dilantik menjadi 
khalifah. Kalau Khalifah Abdul Malik bin Marwan ketika baru dilantik menjadi 
khalifah terpaksa menghadapi kaum pemberontak yang terdiri daripada kaum 
kerabat dan tokoh-tokoh lain, maka Khalifah Abu Ja'far al-Mansur pun 
demikian juga. Baginda terpaksa berhadapan dengan beberapa pemberontakan 
yang dicetuskan oleh bapa saudara baginda dan juga oleh beberapa orang tokoh 

Syiah Ahlil Bait dan puak-puak penderhaka yang lain. 


Dan cara baginda menghapuskan musuh politik baginda dengan 
menggunakan tenaga pahlawan yang lebih perkasa kemudian membunuh pula 
pahlawan itu serupa dengan cara yang dilakukan oleh Khalifah Abdul Malik 
bin Marwan. Begitu juga cara baginda melakukan pembunuhan terhadap 
seorang pahlawan yang sangat berjasa besar di dalam perjuangan menubuhkan 
kerajaan bani Abbasiyyah serupa dengan cara Khalifah Abdul Malik bin 
Marwan melakukannya terhadap seorang kerabat baginda yang sangat berjasa 
di dalam menegakkan kerajaan bani Umayyah yang hampir-hampir tumbang 
bernama Amru bin Said bin al-Ass bin Said bin al-Ass bin Umayyah bin Abdul 
Symas bin Abdul Manaf bin Ousai iaitu pembunuhan secara tipu helah dengan 
cara memanggil ke istana untuk diberi penghormatan kemudian dibunuh oleh 
para pengawal istana yang telah diatur. 


Meskipun pemberontakan begitu hebat pada zaman pemerintahan baginda, 
disebabkan keperkasaan, kegagahan dan kebijaksanaannya, Khalifah Abu Ja'far 
al-Mansur telah berjaya memadamkan semua pemberontakan dan musuh- 
musuh peribadi dan kerajaan baginda itu sehingga kerajaan yang baginda 
tinggalkan kepada putera baginda al-Mahdi adalah sebuah kerajaan yang 
kukuh, aman, kaya dan digeruni oleh musuh. 


Sebelum dilantik ke jawatan tertinggi negara itu, Khalifah Abu Ja'far al- 
Mansur adalah gabenor bagi negeri atau wilayah al-Jazirah, Armenia dan 
Azerbaijan pada zaman pemerintahan Khalifah Abul Abbas as-Saffah. Baginda 
adalah pahlawan atau orang yang bertungkus lumus memadamkan 
pemebrontakan-pemberontakan yang timbul pada masa pemerintahan adinda 
baginda itu. 


Khalifah Abu Ja'far al-Mansurlah pemerintah yang bertanggungjawab 
membina kota Baghdad yang terletak di tengah-tengah cabang sungai Dajlah 
untuk menggantikan pusat pentadbiran yang lama iaitu kota Anbar dan 
Hasyimiah. Sebelum itu iaitu pusat pemerintahan pada masa pemerintahan 
Khalifah Abul Abbas as-Saffah ialah kota Anbar. 


Kelahiran Dan Peribadi 


Khalifah Abu Ja'far al-Mansur sebagaimana Khalifah Abul Abbas as-Saffah 
dilahirkan di kota Humaimah, iaitu sebuah kota kecil yang terletak di belahan 
selatan Palestin dan tidak jauh daripada kota Damsyik. Baginda dilahirkan pada 
tahun 101 hijrah/719 Masihi. Pada masa itu ialah zaman peralihan di antara 
pemerintahan Khalifah Umar bin Abdul Aziz kepada Khalifah Yazid bin Abdul 
Malik. Ini bererti baginda lebih tua sebanyak tiga tahun daripada adinda 
baginda Khalifah Abul Abbas as-Saffah yang dilahirkan pada tahun 104 
hijrah/722 Masihi. 


Salasilah keturunan baginda dari pihak ayahanda adalah sama dengan 

salasilah keturunan adinda baginda Khalifah Abul Abbas as-Saffah iaitu Abu 
Ja'far al-Mansur Abdullah bin Muhammad bin Ali bin Abdullah bin al-Abbas 
bin Abdul Muttalib bin Hasyim. 


Manakala keturunan atau salasilah dari pihak ibunda pula ialah Abu Ja'far 
al-Mansur bin Salamah, seorang wanita keturunan Barbar. 


Tentang peribadi baginda pula, penyusun masih belum menemui maklumat 
tentang sifat-sifat rupa paras dan bentuk fizikal Khalifah Abu Ja'far al-Mansur. 
Tetapi penyusun percaya bahawa Khalifah Abu Ja'far al-Mansur adalah seorang 
insan yang kacak dan tampan serta penuh kehebatan. 


Adapun tentang peribadi kejiwaan baginda, mengikut apa yang ditulis oleh 
Ibu Tabatiba di dalam kitabnya al-Fakhri bahawa Khalifah Abu Ja'far al-Mansur 
adalah seorang yang tegas, bijaksana, alim, berfikiran tepat, rapi perkiraannya, 
sangat disegani dan elok budi bahasanya. 


Tentang ketinggian semangat, sikap beringat-ingat dan ketabahan hati 
Khalifah Abu Ja'far al-Mansur, seorang musuh kerajaan bani Abbasiyyah iaitu 
gabenor Irag pada zaman Khalifah Marwan bin Muhammad iaitu Yazid bin 
Umar bin Hubairah bercerita ketika tentera bani Abbasiyyah mengepungnya di 
kota Wasit sebagaimana yang diriwayatkan oleh penyusun kitab al-Fakhri ini 
juga iaitu; 

“Aku belum pernah menemui seorang lelaki baik dimasa perang mahupun 
damai yang lebih menipu helah, lebih bijak dan lebih sedar daripada (Khalifah) 
al-Mansor. Dia telah mengepungku (di dalam kota Wasit - P) selama sembilan 
bulan, sedangkan aku bersama-sama dengan ramai pahlawan-pahlawan Arab 
(yang gagah berani - P), dan kami telah berusaha dengan segala daya upaya 
untuk mempengaruhi askar-askarnya, tetapi tidak berjaya kerana dia begitu 
kuat mengawal askar-askarnya dan sentiasa beringat-ingat. Dia telah 
mengepungku sehingga rambutku dipenuhi uban, sedangkan sebelum itu tidak 
terdapat sehelai uban pun di rambut (kepala)ku.” 


Perjuangan Menumbang Kerajaan Bani Umayyah 


Sebagaimana ayahanda dan saudara baginda Ibrahim al-Imam dan Khalifah 
Abul Abbas as-Saffah, (Khalifah) Abu Ja'far al-Mansur juga telah berjuang 
dengan bersungguh-sungguh dan gigih serta merasai perit getir perjuangan 
untuk menumbangkan kerajaan bani Umayyah dan menegakkan kerajaan bani 
Abbasiyyah. Cuma nama baginda tidak menonjol semasa melakukan 
perjuangan itu kerana dibayang oleh perjuangan ayahanda dan kemudian 
saudara baginda Ibrahim al-Imam yang dilantik mengetuai perjuangan yang 
besar dan penuh risiko itu. 


Nama (Khalifah) Abu Ja'far al-Mansur baru mula kelihatan setelah saat-saat 
kerajaan bani Abbasiyyah hampir didirikan. Namanya semakin terserlah setelah 

kakanda baginda Ibrahim al-Imam ditangkap dan menyerahkan jawatan 
kepimpinan kepada (Khalifah) Abul Abbas as-Saffah yang menyuruhnya 
berpindah bersama-sama seluruh keluarga ke kota Kufah. (Khalifah) Abu Ja'far 
al-Mansur telah turut berpindah bersama-sama saudaranya (Khalifah) Abul 
Abbas as-Saffah dan beberapa orang anggota keluarganya yang lain ke kota 
Kufah itu. 


Nama (Khalifah) Abu Ja'far al-Mansur semakin timbul ketika kakandanya 
Abul Abbas as-Saffah dilantik menjadi khalifah kerana beliau ditugaskan 
menggantikan kakandanya untuk menerima baiah rakyat Kufah di Masjid 
Kufah disebabkan Khalifah Abul Abbas as-Saffah ketika itu sedang demam. 


Pemerintahan 
“ Para Pembantu, Menteri Dan Penasihat 


Sebelum kita memperkatakan tentang perjalanan pemerintahan Khalifah 
Abu Ja'far al-Mansur, kita menyentuh sedikit secara sepintas lalu berkenaan 
dengan para menteri dan penasihat baginda di dalam membantu baginda 
memerintah negara. Kalau para menteri dan penasihat kepada Khalifah Abul 
Abbas as-Saffah terdiri daripada anggota keluarga baginda sendiri iaitu 
kakanda baginda (Khalifah) Abu Ja'far al-Mansur, bapa-bapa saudara baginda 
iaitu Abdullah bin Ali, Daud dan Salih, saudara sepupu baginda Isa bin Musa 
bin Muhammad bin Ali dan lain-lain lagi. Manakala para pembantu pula terdiri 
daripada tiga orang pahlawan yang gagah perkasa, bijak dan gigih iaitu Abu 
Salamah al-Khallali (sebelum dibunuh), Abu Muslim al-Khurasani dan Khalid 
bin Barmak, maka para menteri dan pembantu kepada Khalifah Abu Ja'far al- 
Mansur pula ialah Abu Muslim al-Khurasani (sebelum dibunuh), Khalid bin 
Barmak, Abu Ayub al-Muryani dan ar-Rabi' bin Yunus. Yang kekal lama 
menjadi menteri dan pembantu cuma tiga orang sahaja selain Abu Muslim al- 
Khurasani. 


Apakah Khalifah Abu Ja'far al-Mansur melantik ketiga-tiga tokoh ini sebagai 
menteri dan penasihat baginda sekali gus? Tidak. Khalifah Abu Ja'far al-Mansur 
melantik mereka seorang lepas seorang. Mula-mula baginda melantik Khalid 
bin Barmak sebagai menteri dan penasihat baginda. Kemudian Abu Ayub al- 
Muryani dan akhir sekali ar-Rabi' bin Yunus. 


Daripada ketiga-tiga menteri ini, kita lihat Abu Ayub al-Muryani dan ar- 
Rabi bin Yunus adalah tokoh yang baru muncul. Sebenarnya kedua-dua tokoh 
ini telah lama mengenali dan ada hubungan hutang budi dengan Khalifah Abu 
Ja'far al-Mansur. Kalau Abu Ayub al-Muryani telah mempunyai hubungan 
dengan Khalifah Abu Ja'far al-Mansur sebelum kerajaan bani Abbasiyyah 
didirikan lagi. Manakala Khalid bin Barmak sudah terkenal ketika perjuangan 
untuk menegakkan kerajaan bani Abbasiyyah sedang giat berjalan. 


Di sini timbul pertanyaan, kenapakah Khalifah Abu Ja'far al-Mansur 

menyingkir Khalid bin Barmak dan menggantinya dengan Abu Ayub al- 
Muryani? Kemudian menyingkir pula al-Muryani dan menggantikan dengan 
ar-Rabi bin Yunus? Inilah yang hendak kita perkatakan:- 


Sebagaimana yang telah diketahui bahawa Khalid bin Barmak adalah 
menteri kepada Khalifah Abul Abbas as-Saffah. Dan beliau menjadi menteri dan 
penasihat kepada Khalifah Abul Abbas as-Saffah sampailah As-Saffah wafat. 
Sebelum beliau, menteri kepada Khalifah Abul Abbas as-Saffah ialah Abu 
Salamah al-Khallali (sebenarnya tidak sempat kerana dibunuh). Sebagaimana 
yang telah dinyatakan bahawa Khalid bin Barmak adalah seorang berasal dari 
keturunan Farsi dan merupakan salah seorang perajurit biasa di dalam pasukan 
tentera kerajaan bani Abbasiyyah yang dipimpin oleh Panglima Oahtabah bin 
Syubaib at-Ta'i yang datang dari negeri Khurasan menyerbu kota Kufah dan 
berjaya menghalau gabenor Irag iaitu Yazid bin Umar bin Hubairah ke kota 
Wasit. Kemudian setelah bakat, kepahlawanan serta kepintarannya terserlah 
kepada Khalifah Abul Abbas as-Saffah, beliau telah diambil oleh Khalifah Abul 
Abbas as-Saffah menjadi menteri dan penasihat baginda di dalam soal-soal 
pentadbiran negara dan juga ketenteraan sehingga baginda wafat. 


Setelah Khalifah Abu Ja'far al-Mansur menjadi khalifah menggantikan 
tempat adinda baginda Khalifah Abul Abbas as-Saffah, baginda telah 
meneruskan perkhidmatan Khalid bin Barmak di dalam pentadbiran baginda 
selaku menteri dan penasihat. Tetapi setelah berlalu setahun perkhidmatan 
Khalid bin Barmak, tiba-tiba Khalifah Abu Ja'far al-Mansur telah memecatnya 
dan menggantikan tempatnya dengan seorang tokoh lain yang bernama 
Sulaiman bin Makhlad yang lebih dikenali dengan nama Abu Ayub al-Muryani. 
Di sini timbul persoalan kepada kita semua, kenapakah Khalifah Abu Ja'far al- 
Mansur menyingkir Khalid bin Barmak yang telah memperlihatkan 
kebolehannya yang besar di dalam soal-soal pentadbiran negara dan 
ketenteraan dan diganti dengan Abu Ayub al-Muryani? 


Apakah itu dari kehendak hati Khalifah Abu Ja'far al-Mansur sendiri atau 
dari hasutan atau kerja jahat Abu Ayub al-Muryani? 


Sebenarnya pada pandangan Khalifah Abu Ja'far al-Mansur ketika baginda 
mula memegang jawatan khalifah, terdapat dua orang tokoh yang paling layak 
untuk baginda isi ke jawatan menteri dan penasihat baginda. Hati baginda 
memang merasa sama-sama tertarik kepada kedua-dua tokoh itu. Tetapi oleh 
kerana Khalid bin Barmak telah terlebih dahulu berkhidmat dengan Khalifah 
Abul Abbas as-Saffah dan telah menunjukkan kebolehannya di dalam soal-soal 
pentadbiran negara dan juga hal-hal ketenteraan, maka Khalifah Abu Ja'far al- 
Mansur telah memilih Khalid bin Barmak untuk dijadikan menteri dan 
penasihat kepada baginda dengan meninggalkan tokoh yang seorang lagi iaitu 
Abu Ayub al-Muryani yang juga adalah seorang insan yang layak untuk 
menduduki kerusi menteri dan penasihat baginda. Ini adalah kerana Abu Ayub 
al-Muryani adalah seorang yang memiliki banyak sifat-sifat yang mulia dan 

unggul. Al-Jahsyiari menggambarkan sifat-sifat Abu Ayub al-Muryani serta 
kelebihan-kelebihan yang terdapat pada dirinya sebagaimana berikut, “Nama 
Abu Ayub al-Muryani adalah mengambil sempena daripada nama kampong 
Muryan yang terletak di wilayah Ahwaz (negeri Farsi). Namanya yang sebenar 
ialah Sulaiman bin Makhlad. Beliau adalah seorang yang bijak dan 
berketurunan baik, pandai mendapatkan apa yang beliau mahu, dan telah 
mempelajari setiap jenis ilmu pengetahuan. Beliau pernah berkata, “Tiada ada 
sesuatu (ilmu - P) yang tidak aku pelajari melainkan ilmu fikah. Aku telah 
mempelajari ilmu kimia, perubatan, astronomi, ilmu hisab dan juga sihir.” 


Sebenarnya di antara Khalifah Abu Ja'far al-Mansur dengan Abu Ayub al- 
Muryani telah terjalin perhubungan yang awal dan lama iaitu sejak zaman 
pemerintahan kerajaan bani Umayyah lagi. Ketika itu ialah zaman 
pemerintahan Khalifah Marwan bin Muhammad, khalifah terakhir kerajaan 
bani Umayyah. Abu Ayub al-Muryani berkhidmat sebagai kerani kepada 
Sulaiman bin Habib bin al-Muhallab bin Abu Sufrah, salah seorang gabenor di 
sebuah wilayah. Manakala (Khalifah) Abu Ja'far al-Mansur pula mewakili 
Sulaiman dibeberapa buah perkampungan. 


Pada suatu hari Sulaiman bin Habib telah menuduh (Khalifah) Abu Ja'far al- 
Mansur melakukan perbuatan pecah amanah iaitu telah melakukan perbuatan 
menyeleweng wang untuk kepentingan peribadi dan telah menuntut agar 
(Khalifah) Abu Ja'far al-Mansur memulangkan semula semua wang yang 
dikatakan diselewengkan itu kepadanya atau menggantikannya. Tetapi 
(Khalifah) Abu Ja'far al-Mansur telah menolak atau enggan tunduk kepada 
desakan Sulaiman bin Habib itu kerana beliau tidak melakukan perbuatan yang 
dituduh kepada beliau itu. Sulaiman bin Habib sangat marah dan 
memerintahkan supaya (Khalifah) Abu Ja'far al-Mansur disebat. Abu Ayub al- 
Muryani yang ketika itu hadhir sama telah merayu kepada Sulaiman bin Habib 
bin al-Muhallab bin Abu Sufrah agar janganlah menyebat (Khalifah) Abu Ja'far 
al-Mansur, katanya kepada Sulaiman bin Habib, “Janganlah tuan menyebat dia. 
Selagi kerajaan ini berada di tangan bani Umayyah, sesungguhnya tidak baik 
bagi tuan memukul seorang lelaki dan keturunan Abdul Manaf. Dan sekiranya 
teraju pemerintahan beralih pula ke tangan bani Hasyim, nescaya tidak akan 
ada sebuah negara pun yang mahu melindungi tuan kelak.” 


Namun Sulaiman bin Habib tidak mahu mendengar dan mempedulikan 
rayuan oleh kerani beliau itu. Dia terus memerintah agar (Khalifah) Abu Ja'far 
al-Mansur dipukul. Ini menyebabkan Abu Ayub al-Muryani merebahkan 
badannya ke atas badan (Khalifah) Abu Ja'far al-Mansur sambil terus merayu 
agar dihentikan pukulan yang terkena ke atas dirinya itu. Sulaiman bin Habib 
segera memerintah agar pukulan dihentikan. Maka sejak saat itu Khalifah Abu 
Ja far al-Mansur sangat terhutang budi kepada Abu Ayub al-Muryani. 


Sebagaimana yang telah dijelaskan di atas bahawa Khalifah Abu Ja'far al- 
Mansur menombor duakan Abu Ayub al-Muryani dan memilih Khalid bin 

Barmak sebagai menteri dan penasihat pentadbiran baginda. 


Setelah Khalifah Abu Ja'far al-Mansur melantik Khalid bin Barmak sebagai 
menteri dan penasihat pentadbiran baginda dengan membelakangi dirinya, 
maka Abu Ayub al-Muryani mula menjalankan jarum pengkhianatan dengan 
berusaha untuk menjauhkan Khalid bin Barmak daripada sisi Khalifah Abu 
Ja'far al-Mansur. Pada suatu ketika terjadi pemberontakan oleh orang-orang 
Farsi disuatu tempat. Maka Abu Ayub al-Muryani menasihatkan kepada 
Khalifah Abu Ja'far al-Mansur agar menghantar Khalid bin Barmak memimpin 
satu pasukan tentera untuk memadamkan atau memulihkan pemberontakan itu 
dengan alasan bahawa Khalid bin Barmak seorang sahaja yang mampu 
melakukannya. Setelah Khalid bin Barmak jauh daripada sisi Khalifah Abu 
Jafar al-Mansur, maka Abu Ayub al-Muryani mula masuk mendampingi 
baginda dengan memberi pandangan-pandangan dan nasihat kepada baginda. 
Lama kelamaan Khalifah Abu Ja'far al-Mansur merasa tertarik kepada 
kecerdasan dan kebijaksanaan Abu Ayub al-Muryani dan mahu menggunakan 
khidmatnya pula sebagai menteri dan penasihat baginda menggantikan tempat 
Khalid bin Barmak. 


Tetapi kalau perbuatan dengki dan khianat yang dilakukan oleh Abu Ayub 
al-Muryani terhadap Khalid bin Barmak telah menyebabkan Khalid bin Barmak 
tersingkir dari jawatannya yang tinggi selaku menteri dan penasihat kepada 
Khalifah Abu Ja'far al-Mansur, maka ada pula pembalasan di atas perbuatan 
jahatnya itu. Iaitu perbuatan dengki dan khianat oleh orang lain terhadap beliau 
pula. Tiba-tiba telah muncul pula seorang yang bernama ar-Rabi' bin Yunus 
masuk campur di dalam pentadbiran Khalifah Abu Ja'far al-Mansur. Ar-Rabi' 
bin Yunus dilantik oleh Khalifah Abu Ja'far al-Mansur menjadi pengawal 
peribadi baginda. Tetapi ar-Rabi' bin Yunus adalah seorang yang bercita-cita 
tinggi, mahukan kedudukan di sisi khalifah, dan seorang yang akan berusaha 
bertungkus lumus untuk mencapai cita-cita dan hasrat hatinya untuk mencapai 
kedudukan yang tinggi biarpun dengan cara yang kotor dan mengundang dosa 
dan menempa nama yang buruk di mata sejarah. Bagaimana ar-Rabi' bin Yunus 
boleh muncul di dalam pentas pemerintahan Khalifah Abu Ja far al-Mansur? 


Menurut kata al-Jahsyiari bahawa ar-Rabi' bin Yunus adalah anak seorang 
hamba sahaya di kota Madinah yang disetubuhi oleh Yunus dan Yunus tidak 
menemui seorang pun dari kerabatnya yang mahu membelinya (hamba yang 
Yunus setubuhi). Lantas Yunus menjualkan ar-Rabi kepada Ziyad bin Abdullah 
al-Harithi, bapa saudara (sebelah ibu kepada - P) Khalifah Abul Abbas as- 
Saffah. 


Manakala sejarawan yang bernama al-Asfahani mencatit di dalam kitabnya 
al-Aghani bahawa ar-Rabi' ialah anak buangan di tepi jalan yang dipungut oleh 
Yunus bin Abu Farwah. 


Kalau digabungkan cerita yang ditulis oleh al-Jahsyiari dengan yang ditulis 

oleh al-Asfahani menunjukkan bahawa ar-Rabi' bin Yunus adalah seorang anak 
zina yang dibuang oleh seseorang yang tidak dikenali. Kemudian ianya ditemui 
oleh Yunus bin Abu Farwah dan dijualkannya pula kepada Ziyad bin Abdullah 
al-Harithi, bapa saudara sebelah ibu kepada Khalifah Abul Abbas as-Saffah. 
Ziyad bin Abdullah al-Harithi menganggap anak itu adalah anak Yunus bin 
Abu Farwah. Disebabkan Ziyad mengumumkan demikian, maka orang 
menamakan ar-Rabi' adalah anak kepada Yunus bin Abu Farwah. 


Kemudian Ziyad bin Abdullah al-Harithi menyerahkan ar-Rabi' bin Yunus 
kepada Khalifah Abu Ja'far al-Mansur semata-mata untuk berbakti atau 
membuat jasa kepada baginda. Setelah itu terjadilah seperti apa yang 
diceritakan oleh ar-Rabi' bin Yunus sendiri sebagaimana di bawah:- 


Al-Asfahani juga menulis di dalam kitabnya al-Aghani bahawa ar-Rabi' 
sendiri pernah menceritakan tentang dirinya atau nasib hidupnya, “Aku adalah 
di antara 50 orang pelayan yang dihadiahkan kepada (Khalifah Abu Ja'far - P) 
al-Mansur. Kami telah dibahagi-bahagikan tugas di dalam berkhidmat kepada 
baginda (Khalifah Abu Ja'far al-Mansur). Aku diserahkan kepada Yasir, tukang 
menjaga wudhu' (Khalifah Abu Ja'far - P) al-Mansur. Dan aku telah menolong 
Yasir di dalam menjalankan kerjanya.” 


Tentang peribadi ar-Rabi' bin Yunus, Ibnu Tabatiba menulis di dalam 
kitabnya al-Fakhri sebagaimana berikut, “Ar-Rabi' adalah seorang yang mulia, 
pelaksana segala perkara, petah bertutur, berkecukupan, tegas, bijak, banyak 
menggunakan akal, cekap di dalam kira-kira dan kerja, mengetahui segala 
urusan kerajaan, dapat mengagak apa yang akan berlaku (kerana ketajaman 
pemerhatiannya - P) dan apa yang patut ditinggalkan.” 


Tetapi penyusun kurang bersetuju dikatakan bahawa ar-Rabi' bin Yunus 
adalah seorang yang mulia dan berkecukupan. Ini adalah kerana tindakan 
hasutan yang dilakukannya untuk menjatuhkan Abu Ayub al-Muryani 
bukanlah satu kerja seorang yang mulia dan sentiasa berada di dalam keadaan 
berkecukupan. Masakan seorang yang bersifat mulia tergamak melakukan 
perbuatan menghasut untuk menjatuhkan orang lain semata-mata dia mahu 
mengisi tempat itu untuk didudukinya pula? Dan perbuatan menghasut adalah 
terbit dari hati yang merasa dengki atau tidak senang duduk melihat 
keseronokan atau kelebihan yang dimiliki orang lain, lalu bagaimana seseorang 
yang di dalam hatinya tersimpan sifat dengki dapat dikatakan seorang yang 
mulia? 


Ar-Rabi' bin Yunus menjadi menteri dan penasihat kepada Khalifah Abu 
Ja'far al-Mansur sahaja. Sebab setelah Khalifah Abu Ja'far al-Mansur wafat, 
beliau pun turut wafat. Tetapi ar-Rabi' bin Yunus telah menikmati kedudukan 
yang tinggi dalam waktu yang lama kerana pemerintahan Khalifah al-Mansur 
berjalan selama 22 tahun. Tempat beliau kemudiannya diganti oleh anaknya 
yang bernama al-Fadhl bin ar-Rabi' yang menjadi menteri dan penasihat kepada 

Khalifah al-Mahdi. Tetapi sebelum al-Fadhl bin ar-Rabi' dilantik menjadi 
menteri dan penasihat kepada Khalifah al-Mahdi, terdapat dua orang tokoh 
yang dilantik menjadi menteri baginda oleh Khalifah al-Mahdi iaitu Abu 
Ubaidullah Mu'awiyah bin Yasar dan Ya'qub bin Daud, seorang yang pro 
Syiah. 


Rencana Jahat Ar-Rabi' Bin Yunus Untuk Menjatuhkan 
Abu Ayub Al-Muryani 


Bagaimana ar-Rabi' bin Yunus melaksanakan rencana jahatnya untuk 
menjatuhkan Abu Ayub al-Muryani untuk menempatkan dirinya di kedudukan 
Abu Ayub al-Muryani? 


Pada awalnya ar-Rabi' bin Yunus bertugas sebagai pengawal peribadi 
kepada Khalifah Abu Ja'far al-Mansur. Ini menunjukkan bahawa ar-Rabi bin 
Yunus adalah seorang yang berperibadi menarik, bijaksana dan sentiasa 
mempamirkan budi pekerti yang mulia di hadapan Khalifah Abu Ja'far al- 
Mansur. Kalau tidak bagaimana Khalifah Abu Ja'far al-Mansur boleh tertarik 
kepadanya yang hanya seorang budak istana dan dijadikan pengawal peribadi 
baginda? 


Langkah pertama yang diambil oleh ar-Rabi' bin Yunus untuk menyingkir 
Abu Ayub al-Muryani ialah dengan cara menghasut kerani Abu Ayub al- 
Muryani yang bernama Abban bin Sidgah. 


Bagaimana ar-Rabi' bin Yunus memilih jalan ini? Siapakah yang menjadi 
penunjuk jalan kepadanya? 


Al-Jahsyiari menulis di dalam kitabnya al-Wuzara' wal Kuttab bahawa anak 
saudara Abu Ayub al-Muryani yang bernama Makhlad menyimpan rasa dengki 
kepada Abban (mungkin dia mahu menjadi kerani bapa saudaranya 
menggantikan tempat Abban - P). Makhlad mengadu kepada Khalifah Abu 
Ja'far al-Mansur yang menyebabkan Abban bin Sidgah dipenjarakan. Tetapi 
kemudian Makhlad telah menyesal di atas perbuatannya itu dan bapa 
saudaranya Abu Ayub al-Muryani telah memarahinya. 


Kemudian Makhlad, saudaranya Mas'ud dan bapa saudaranya Abu Ayub al- 
Muryani telah sebulat kata untuk membebaskan Abban bin Sidgah dari penjara 
dengan cara membayar denda yang dikenakan ke atas Abban bin Sidgah. 


Tetapi setelah Abban bin Sidgah bebas, beliau tetap tidak dapat melupakan 
perbuatan jahat Makhlad terhadap dirinya. Kalau tidak dapat mengenakan 
Makhlad, bapa saudarapun jadilah. Memang pada sebelah siang harinya, 
Abban telah melakukan kerja-kerjanya di istana Abu Ayub al-Muryani, tetapi 
pada sebelah malamnya pula beliau telah keluar bersama-sama dengan 
beberapa orang hamba kepunyaan Abu Ayub al-Muryani dan pergi mengadu 
tentang perilaku Abu Ayub al-Muryani kepada ar-Rabi bin Yunus. Pengaduan 

yang dibuat ialah dengan memburuk-burukkan peribadi Abu Ayub al-Muryani 
serta memperkatakan tentang hartanya yang banyak entah dari mana 
sumbernya. Kemudian ar-Rabi' bin Yunus yang sememangnya menunggu 
peluang untuk merosakkan personaliti baik Abu Ayub al-Muryani telah 
menyampaikan pula perkara itu kepada Khalifah Abu Ja'far al-Mansur 
(tentunya dengan cara memburuk-buruk dan memfitnah) yang mana kata- 
katanya mudah sangat termakan hasutan kepada sesiapa sahaja yang 
mendengarnya. 


Khalifah Abu Ja'far al-Mansur mula berubah hati terhadap menterinya Abu 
Ayub al-Muryani. Baginda mula bersangka buruk terhadap menteri baginda itu 
tanpa membuat andaian bahawa aduan pengawal peribadi baginda kepada 
baginda itu adalah berunsur fitnah dan berniat buruk terhadap Abu Ayub al- 
Muryani. Ini menyebabkan rasa kasih sayang Khalifah Abu Ja'far al-Mansur 
terhadap Abu Ayub al-Muryani semakin terhakis. Kenang-kenangannya 
terhadap jasa Abu Ayub al-Muryani kepada baginda dahulu semakin pudar 
dan beransur hilang, ibarat pasir di pantai yang mula terhakis setelah dilanda 
banjir yang bergelombang. 


Ar-Rabi' bin Yunus terus menerus memburuk-buruk peribadi Abu Ayub al- 
Muryani sehingga Khalifah Abu Ja'far al-Mansur tidak berpeluang lagi untuk 
menyiasat tentang aduan yang dibuat kepada baginda itu. Sehinggalah tiba 
pada suatu hari di mana Abu Ayub al-Muryani benar-benar telah melakukan 
satu kesilapan membabitkan soal kewangan yang mana ar-Rabi' bin Yunus 
telah menggunakan kesempatan itu untuk menabur lebih banyak fitnah yang 
menambah buruk lagi peribadi Abu Ayub al-Muryani sehingga mata Khalifah 
Abu Ja'far al-Mansur menjadi semakin gelap dan benar-benar percaya dengan 
semua fitnah yang disampaikan oleh ar-Rabi' bin Yunus berkaitan Abu Ayub al- 
Muryani kepada baginda. Akhirnya kepercayaan baginda terhadap menteri 
baginda yang setia itu lenyap dan padam sama sekali dari hati sanubari 
baginda. 


Abu Ayub al-Muryani akhirnya dipecat oleh Khalifah Abu Ja'far al-Mansur 
dan mengenakan hukuman mati ke atasnya. Setelah Abu Ayub al-Muryani 
dibunuh oleh Khalifah Abu Ja'far al-Mansur, maka baginda terus melantik ar- 
Rabi bin Yunus sebagai menteri dan penasihat baginda sehinggalah baginda 
wafat. 


Pusat Pemerintahan 


Pusat pentadbiran kerajaan Khalifah Abu Ja'far al-Mansur ialah kota Anbar 
juga yang kemudiannya dinamakan kota Hasyimiah. Kota Anbar dijadikan 
ibukota selama sembilan tahun. Setelah itu Khalifah Abu Ja'far al-Mansur 
mendirikan kota Baghdad iaitu pada tahun 145 hijrah/762 Masihi. Idea baginda 
untuk membina bandar baru tercetus apabila baginda hampir-hampir dibunuh 
oleh kaum Rawadiyyah ketika baginda berada di kota Hasyimiah. Kaum 

Rawandiyyah yang sesat telah datang dari Farsi dan mengepung istana baginda 
di kota Hasyimiah. Kota Baghdad siap dibina dalam tempoh setahun sahaja 
iaitu pada tahun 146 hijrah/763 Masihi. 


Kota Baghdad dibina ditebing sungai Dajlah (Tigris) dan dikira paling 
hampir dengan sungai Furat juga. Musuh sukar untuk menyerang ke dalam 
kota yang baru dibina ini melainkan dengan melalui jambatan yang merentangi 
kedua-dua sungai besar di Irag itu. Kota Baghdad terletak hampir di sempadan 
antara negeri-negeri Arab dengan negara Farsi. Menurut Khatib al-Baghdadi 
bahawa Khalifah Abu Ja'far al-Mansur telah mempelawa jurutera-jurutera, 
arkitek-arkitek dan juru-juru ukur ke tapak pembinaan kota Baghdad 
menjelaskan kepada mereka tentang rupa bentuk bandar baru yang mahu 
dibina itu. Baginda juga dikatakan telah memerintah setiap rakyat di seluruh 
negeri Islam agar datang untuk turut bekerjasama membina kota Baghdad 
mengikut keahlian yang terdapat pada diri masing-masing. 


Dikatakan di antara orang yang turut membina kota Baghdad ialah Imam 
Abu Hanifah, pengasas mazhab Hanafi yang memberi sumbangan dalam 
bentuk kerja-kerja mengira dan menyusun batu-batu ubin untuk pembinaan 
bangunan. Kota Baghdad berbentuk bulat. Di tengah-tengahnya dibina istana 
Khalifah Abu Ja'far al-Mansur yang dinamakan Istana Emas dan sebuah masjid 
yang dinamakan Jami al-Mansur. Dibina pula disekitar kedua-dua bangunan 
Istana Emas dan Masjid al-Mansur itu ialah rumah-rumah para pengawal istana 
dan juga rumah-rumah para anggota pasukan keselamatan iaitu polis. Dibina 
juga istana-istana untuk putera-putera khalifah, istana amir-amir dan pengawai 
tinggi kerajaan. Kemudian pejabat-pejabat kerajaan, rumah-rumah penduduk 
yang diselang selikan dengan pasar-pasar tempat orang ramai berniaga dan 
membeli belah. Demikian kemasnya struktur pembinaan kota Baghdad yang 
dirancang oleh Khalifah Abu Ja'far al-Mansur itu. 


Ketika kota Baghdad sedang dalam pembinaan, telah meletus 
pemberontakan yang dilancarkan oleh tokoh dua bersaudara dari kalangan 
keluarga Ahlil Bait Syiah Alawiyyeen iaitu oleh an-Nafsuz Zakiyyah 
Muhammad bin Abdullah bin Hasan dan saudaranya Ibrahim, ini 
menyebabkan kerja-kerja pembinaan kota Baghdad telah tergendala buat 
seketika, kemudian disambung semula setelah kedua-dua pemberontakan itu 
berhasil dihapuskan sehinggalah pembinaannya siap menjelang tahun 146 
hijrah/763 Masihi. Khalifah Abu Ja'far al-Mansur berpindah ke sana bersama- 
sama seluruh keluarga, para pegawai kerajaan, pengawal peribadi, kakitangan 
istana termasuk dayang-dayang, jariah-jariah, angkatan tentera dan segala yang 
berkaitan dengan pentadbiran. Dalam pada itu kerja-kerja membina pagar atau 
tembok dan parit kota terus berjalan sehinggalah siap sepenuhnya pada tahun 
149 hijrah/766 Masihi. 


Belanja atau kos keseluruhan pembinaan kota Baghdad dianggarkan bernilai 
sebanyak 4,000,833 dirham. Demikianlah perihal kota Baghdad yang dibina oleh 

Masalah Besar Yang Dihadapi Sebaik Dilantik 


% Timbulnya Pemberontakan-Pemberontakan Terhadap 
Pemerintahannya 


Sebagaimana masalah yang dihadapi oleh para khalifah yang lain juga, 
begitulah juga yang telah dihadapi oleh Khalifah Abu Ja'far al-Mansur. Di 
antara masalah yang terpaksa dihadapi oleh Khalifah Abu Ja'far al-Mansur 
sebaik sahaja baginda dilantik menjadi khalifah ialah masalah pemberontak 
oleh mereka-mereka yang tidak berpuashati atau tidak senang hati terhadap 
pemerintahan kerajaan bani Abbasiyyah. Masalah ini sangat memeningkan 
kepala Khalifah Abu Ja'far al-Mansur. Pemberontakan pertama yang meletus 
terhadap pemerintahan baginda ialah pemberontakan yang dilancarkan oleh 
bapa saudara baginda sendiri iaitu pemberontakan oleh Abdullah bin Ali yang 
merupakan gabenor bagi negeri Syam. Dan pemberontakan yang dilancarkan 
oleh kaum Syiah Alawiyyeen yang diketuai oleh Muhammad bin Abdullah dan 
saudaranya Ibrahim dan pemberontakan-pemberontakan oleh beberapa 
kumpulan kaum zindik di negeri Farsi. Sebagaimana yang telah saya jelaskan di 
bawah tajuk Pengenalan, bahawa Khalifah Abu Ja'far al-Mansur berhadapan 
dengan para pemberontak dan cara-cara menghapuskan mereka adalah 
sebagaimana cara yang dilakukan oleh Khalifah Abdul Malik bin Marwan, 
Khalifah kelima dinasti bani Umayyah. 


Sekarang marilah kita lihat perjalanan pemberontakan itu satu persatu:- 


Pemberontakan Dalam Keluarga Sendiri 
% Pemberontakan Abdullah Bin Ali 


Sebagaimana yang telah dijelaskan bahawa pemberontakan pertama yang 
terpaksa dihadapi oleh Khalifah Abu Ja'far al-Mansur ialah pemberontakan 
yang dicetuskan oleh bapa saudara baginda sendiri iaitu oleh Abdullah bin Ali. 
Abdullah bin Ali adalah seorang pahlawan bani Abbasiyyah yang sangat gagah 
perkasa. Selain sangat gagah dan berani, ahli-ahli sejarah mengatakan bahawa 
Abdullah bin Ali juga adalah seorang lelaki yang sangat bijak, cerdik, bijaksana 
dan penuh tipu muslihat di dalam perjuangannya. Sebab itu beliau meskipun 
memimpin tentera yang tidak begitu ramai (dianggarkan berjumlah di bawah 
100,000 orang) dibandingkan dengan tentera kerajaan bani Umayyah, tetapi 
beliau telah berjaya menewaskan pasukan tentera kerajaan bani Umayyah yang 
berjumlah seramai 120,000 yang dipimpin oleh Khalifah Marwan bin 
Muhammad di dalam pertempuran di sungai az-Zab di dalam wilayah kota 
Kufah. Soalnya kenapa Abdullah bin Ali telah bangkit memberontak terhadap 
pemerintahan Khalifah Abu Ja'far al-Mansur, tidak terhadap Khalifah Abul 
Abbas as-Saffah? Tentu ada sesuatu yang tidak menyenangkan hatinya 

terhadap anak saudaranya yang seorang ini (Khalifah Abu Ja'far al-Mansur). 
Apakah perkara yang tidak menyenangkan hati Abdullah bin Ali terhadap 
pemerintahan Khalifah Abu Ja far al-Mansur? 


Memang ada sebab kenapa Abdullah bin Ali marah kepada Khalifah Abu 
Ja'far al-Mansur. Sebab itu ialah beliau mendakwa Khalifah Abul Abbas as- 
Saffah telah melantik beliau sebagai Putera Mahkota dan akan dilantik menjadi 
khalifah setelah baginda wafat setelah beliau memenuhi permintaan Khalifah 
Abul Abbas as-Saffah yang menawarkan kepada sesiapa yang bersedia untuk 
memerangi Khalifah Marwan bin Muhammad, maka dia adalah Putera 
Mahkota dan khalifah setelah baginda. Pengumuman itu berbunyi, “Sesiapa 
yang (berani) memeranginya (Khalifah Marwan bin Muhammad) dan berjaya 
mengalahkannya, dia adalah Putera Mahkota.” Ketika itu tidak ada sesiapa 
yang menyambut seruan atau tawaran oleh Khalifah Abul Abbas as-Saffah itu 
melainkan Abdullah bin Ali seorang sahaja. Dengan sebab kejayaannya 
menewaskan pasukan Khalifah Marwan bin Muhammad itu, maka Khalifah 
Abul Abbas as-Saffah telah melantik beliau menjadi gabenor di negeri Syam 
merangkap Putera Mahkota dan bakal khalifah. Tetapi kini tiba-tiba Abu Ja'far 
al-Mansur pula yang mengambil jawatan pemerintahan yang tertinggi itu. 


Untuk makluman para pembaca semua, bahawa Abdullah bin Ali ialah salah 
seorang daripada empat orang anak kepada Ali bin Abdullah bin al-Abbas yang 
sangat berjasa di dalam perjuangan menumbangkan kerajaan bani Umayyah 
dan menegakkan kerajaan bani Abbasiyyah. Tiga orang yang lain ialah 
Muhammad Ali, Daud bin Ali dan Salih bin Ali. Anak-anak Ali bin Abdullah 
bin al-Abbas kesemuanya berjumlah seramai sepuluh orang lelaki. Kesemuanya 
diberi nama para rasul kecuali seorang iaitu Abdul Samad. 


Ketika Khalifah Abul Abbas as-Saffah wafat, (Khalifah) Abu Ja'far al-Mansur 
sedang memimpin ibadat haji di kota Mekah. Turut juga bersama-sama beliau 
ialah Panglima Abu Muslim al-Khurasani. Manakala Abdullah bin Ali ketika itu 
sedang memimpin angkatan tentera Islam di perbatasan negara untuk 
menghalau angkatan tentera Rom Timur atau Byzentium yang mengacau di 
perbatasan negara Islam sejak terjadi kacau bilau di dalam negara Islam pada 
akhir-akhir pemerintahan kerajaan bani Umayyah. Abu Ja'far al-Mansur terus 
pulang ke kota Anbar setelah selesai mengerjakan ibadat haji bersama-sama 
Panglima Abu Muslim al-Khurasani dan terus dilantik menjadi khalifah 
menggantikan adindanya Khalifah Abul Abbas as-Saffah yang wafat. 
Pelantikan baginda telah disokong oleh Panglima Isa bin Musa bin Ali kerana 
dia adalah Putera Mahkota kedua berdasarkan pelantikan yang baru. Apabila 
Abdullah bin Ali yang sedang berada di perbatasan negara itu mendapat tahu 
tentang kewafatan Khalifah Abul Abbas as-Saffah dan pelantikan Abu Ja'far al- 
Mansur yang merupakan anak saudara beliau juga, maka beliau terus berpatah 
balik ke kota Anbar untuk membantah pelantikan Abu Ja'far al-Mansur sebagai 
khalifah kedua kerajaan bani Abbasiyyah itu. 

Dalam keadaan yang sedang gawat itu, Khalifah Abu Ja'far al-Mansur tidak 
mahu askar-askar Syam, al-Jazirah dan Khurasan terus berada di bawah 
pimpinan bapa saudaranya Abdullah bin Ali. Apabila kesemua askar-askar itu 
sudah padu di bawah pimpinan Abdullah bin Ali, ini akan membahayakan 
kedudukan baginda di kota Anbar. Abdullah bin Ali sedang marah kepada 
baginda dan bila-bila masa sahaja dia boleh menyerang kota Anbar dan 
menangkap atau membunuh baginda. Sebelum apa-apa yang tidak diingini 
terjadi, Khalifah Abu Ja'far al-Mansur telah berusaha untuk menarik semua 
askar-askar yang sedang dipimpin oleh Abdullah bin Ali itu agar meninggalkan 
Abdullah bin Ali. Baginda mahu semua askar-askar itu dibawa ke kota Anbar 
dengan seberapa segera. Dengan itu Abdullah bin Ali akan kehilangan 
sokongan dan tidak boleh berbuat apa-apa lagi. Tetapi Abdullah bin Ali 
sebagaimana yang telah dikatakan oleh ahli-ahli sejarah adalah seorang yang 
cerdik dan bijaksana telah bertindak bijak dengan memaksa atau meminta 
semua tentera-tentera yang berada di bawah pimpinannya itu supaya memberi 
baiah kepadanya. Tentera-tentera ini sangat taat kepada perintah Abdullah bin 
Ali. Semua askar-askar Syam, al-Jazirah dan Khurasan telah memberi baiah 
kepada Abdullah bin Ali sebagai khalifah baru kerajaan bani Abbasiyyah. 
Peristiwa ini berlaku pada tahun 137 hijrah/754 Masihi. 


Setelah Khalifah Abu Ja'far al-Mansur menyedari perkara ini, maka baginda 
yang mengetahui tidak ada sesiapapun yang mampu berhadapan dengan bapa 
saudara baginda itu telah memanggil pahlawan yang paling perkasa dan sangat 
bijaksana ketika itu iaitu Panglima Abu Muslim al-Khurasani untuk memerangi 
bapa saudara baginda itu. Diriwayatkan Khalifah Abu Ja'far al-Mansur 
memanggil Panglima Abu Muslim al-Khurasani supaya datang menghadap 
baginda di kota Anbar. Apabila Panglima Abu Muslim al-Khurasani melihat 
Khalifah Abu Ja'far al-Mansur sangat muram durja, dia merasa hairan dan 
bertanya, “Mengapa Tuanku bersedih, sedangkan Tuanku sudah dilantik 
menjadi khalifah?” Khalifah Abu Ja'far al-Mansur menjawab, “Aku bimbang 
terhadap angkara dan niat jahat bapa saudaraku Abdullah.” Panglima Abu 
Muslim al-Khurasani menjawab pula, “Jangan Tuanku bimbang, cukuplah 
hamba sahaja yang akan mempertahankan Tuanku daripadanya. Insya Allah, 
sesungguhnya askar-askar dan para penyokongnya adalah para penduduk 
Khurasan, mereka ini tidak akan mengingkari perintah hamba.” 


Pertempuran di antara angkatan tentera Panglima Abdullah bin Ali dengan 
pasukan tentera pimpinan Panglima Abu Muslim al-Khurasani berlangsung 
lama. Ini menunjukkan betapa kuatnya kedudukan Abdullah bin Ali ketika itu. 
Akhirnya setelah peperangan berjalan selama kira-kira empat bulan, Panglima 
Abu Muslim al-Khurasani telah berusaha menarik tentera Khurasan untuk belot 
kepadanya. Setelah Abdullah bin Ali menyedari perkara itu, maka beliau 
merasa bimbang terhadap kesetiaan seluruh tenteranya terhadap dirinya. 
Panglima Abu Muslim al-Khurasani yang menyedari Abdullah bin Ali tidak 

mempunyai semangat yang kental lagi untuk menggembleng pasukannya, telah 
mempertingkatkan lagi serangan ke atas Abdullah bin Ali yang berakhir 
pasukan Abdullah bin Ali tewas dan Abdullah bin Ali dapat ditawan. 


Panglima Abu Muslim al-Khurasani menyerahkan Abdullah bin Ali kepada 
Khalifah Abu Ja'far al-Mansur di mana baginda telah memenjarakan bapa 
saudara baginda itu di dalam sebuah rumah yang akhirnya Abdullah bin Ali 
meninggal dunia di dalam rumah itu. 


Dengan kalah dan matinya Abdullah bin Ali, maka lenyaplah satu musuh 
peribadi Khalifah Abu Ja'far al-Mansur. 


Membunuh Abu Muslim Al-Khurasani 


« Kerana Menganggap Sangat Berbahaya Kepada Kerajaan 


Sebenarnya hasrat hati Khalifah Abu Ja'far al-Mansur untuk membunuh atau 
menghilangkan Abu Muslim al-Khurasani dari pentas sejarah pemerintahan 
kerajaan bani Abbasiyyah sudah lama iaitu sejak zaman pemerintahan adinda 
baginda Khalifah Abul Abbas as-Saffah lagi. Baginda pernah menyuruh 
Khalifah Abul Abbas as-Saffah membunuh Abu Muslim al-Khurasani, tetapi 
Khalifah Abul Abbas as-Saffah tidak mengendahkan permintaan kakandanya 
itu. Ini adalah bibit-bibit atau tanda-tanda perseteruan di antara mereka berdua 
telah nampak sejak awal lagi. Sebenarnya Abu Muslim al-Khurasani sangat 
setia kepada khalifah bani Abbasiyyah. Tetapi pihak pemerintah terutama Abu 
Ja'far al-Mansur di masa pemerintahan Khalifah Abul Abbas as-Saffah sangat 
khuatir dan bimbang terhadap pengaruh dan kekuatan Abu Muslim al- 
Khurasani khususnya di negeri Khurasan. Khalifah Abul Abbas as-Saffah dan 
Abu Ja'far al-Mansur berpendapat Abu Muslim al-Khurasani boleh menyerang 
dan menghancurkan kerajaan bani Abbasiyyah sekiranya dia mahu. Ini adalah 
kerana kekuatan kerajaan bani Abbasiyyah bergantung hampir sepenuhnya 
kepada tentera Khurasan yang berada di bawah pengendalian Abu Muslim al- 
Khurasani. 


Memang Abu Ja'far al-Mansur layak untuk merasai kebimbangan sebegini. 
Kalau dulu pada saat-saat kerajaan bani Abbasiyyah baru akan didirikan, Abu 
Salamah al-Khallali telah cuba berkhianat kepada pihak bani al-Abbas dengan 
cuba mengalihkan jawatan khalifah kepada keturunan Sayidina Ali bin Abu 
Talib yang dikira lebih layak daripada tokoh-tokoh bani al-Abbasi. Apakah 
kaitan antara Abu Muslim al-Khurasani dengan Abu Salamah al-Khallali? 


Panglima Abu Muslim al-Khurasani ialah bekas hamba kepada Bukair bin 
Mahan, kepala pejuang bani Hasyim di kota Kufah. Manakala Abu Salamah al- 
Khallali adalah menantu Bukair bin Mahan. Dan kedua-duanya sama-sama 
berjuang untuk menegakkan kerajaan bani Hasyim dari Irag sampai ke negeri 
Khurasan. Jadi tidak menghairankan kalau kedua-dua tokoh ini mempunyai 
hati dan niat yang sama. 

Abu Salamah al-Khallali telah dibunuh oleh Khalifah Abul Abbas as-Saffah 
setelah memerintah Panglima Abu Muslim al-Khurasani melakukan 
pembunuhan itu. Panglima Abu Muslim al-Khurasani telah melakukannya. Jadi 
untuk menumpaskan Panglima Abu Muslim al-Khurasani, siapa yang dapat 
melakukannya? Nak mengharapkan kepada bapa saudara baginda Abdullah 
bin Ali yang gagah perkasa itu, dia sudah dibunuh oleh Panglima Abu Muslim 
al-Khurasani atas arahan baginda juga. Nak suruh Panglima Isa bin Musa 
saudara sepupu baginda, dia telah berjuang menghapuskan pemberontakan 
Muhammad an-Nafsuz Zakiyyah. Dan pula Panglima Isa bin Musa tidak akan 
dapat mengalahkan Panglima Abu Muslim al-Khurasani yang lebih perkasa, 
lebih handal dan lebih pintar daripadanya. 


Benih-benih perseteruan itu dapat dilihat pada kisah-kisah seperti berikut:- 


Pada tahun 136 hijrah/753 Masihi, keadaan seluruh negara sudah aman 
damai dan tidak ada lagi peristiwa-peristiwa yang mengacau ketenteraman 
awam. Abu Muslim al-Khurasani dan penduduk negeri Khurasan merasa 
kepingin sekali untuk pergi menunaikan ibadat haji pada tahun itu. Menjelang 
bulan Zulhijjah, Abu Muslim al-Khurasan telah meminta izin kepada Khalifah 
Abul Abbas as-Saffah untuk memimpin rombongan penduduk negeri Khurasan 
menunaikan ibadat haji. Khalifah Abul Abbas as-Saffah merasa terganggu 
dengan permintaan Abu Muslim al-Khurasani itu kerana sekiranya baginda 
mengizinkan Abu Muslim al-Khurasani mengetuai rombongan ibadat haji 
penduduk negeri Khurasan yang akan dicampur dengan orang-orang Irag, 
sudak pasti kebesaran Abu Muslim al-Khurasani akan bertambah besar dan 
hebat. Khalifah Abul Abbas as-Saffah menulis surat kepada kakanda baginda 
Abu Ja'far al-Mansur yang merupakan gabenor Hijaz, Armenia dan Azerbaijan 
supaya menulis surat kepada baginda meminta izin untuk menunaikan ibadat 
haji tahun itu juga. Ini akan menyebabkan Abu Muslim al-Khurasani akan 
mengundur diri memimpin kaum Muslimin seandainya Abu Ja'far al-Mansur 
ada di kota Mekah. Abu Ja'far al-Mansur terus membuat apa yang 
dirancangkan oleh adindanya Khalifah Abul Abbas as-Saffah dan terus 
berangkat ke kota Anbar untuk bersama-sama dengan Abu Muslim al- 
Khurasani. 


Setelah kakanda baginda Abu Ja'far al-Mansur tiba di kota Anbar dan Abu 
Muslim al-Khurasani juga sampai di sana, maka Khalifah Abul Abbas as-Saffah 
tidak mahu menyakiti hati Abu Muslim al-Khurasani. Seolah-olah kehadhiran 
kakanda baginda itu tidak dirancang. Jadi terpaksalah baginda mendahulukan 
kakanda baginda untuk mengetuai rombongan ibadat haji pada tahun itu. 
Khalifah Abul Abbas as-Saffah berkata kepada Abu Muslim al-Khurasani, 


“Andai kata Abu Ja'far tidak menunaikan ibadat haji pada tahun ini, sudah 
tentu aku melantik engkau untuk memimpinnya.” 


Abu Muslim a-Khurasani sangat kecewa dengan kata-kata Khalifah Abul 

Abbas as-Saffah itu. Beliau dengan nada sinis menjawab, 


“Apakah tidak ada tahun lain bagi Abu Ja'far untuk menunaikan ibadat 
haji?” 

Di Mekah pula, kedua-dua tokoh itu saling menabur wang untuk 
memperlihatkan kebaikan hati masing-masing dan juga untuk menanam 
pengaruh. Ini menyebabkan bertambah renggang lagi hubungan antara mereka 
yang telah renggang itu. 


Setelah Abu Ja'far al-Mansur dilantik menggantikan Khalifah Abul Abbas as- 
Saffah, keinginan baginda untuk membunuh Abu Muslim al-Khurasani 
semakin membuak-buak. Baginda mengira itulah masanya untuk baginda 
membunuh Abu Muslim al-Khurasani iaitu ketika dia masih berada di negeri 
Irag sebelum ia pulang semula ke negeri Khurasan. Kalau dia sudah masuk ke 
negeri Khurasan, terlepaslah peluang untuk menghapuskannya dan bahaya 
pula yang sedang menunggu kerajaan bani Abbasiyyah. Baginda tahu tentera di 
Irag tidak akan mampu membendung serangan dari tentera Khurasan. Oleh itu 
Khalifah Abu Ja'far al-Mansur akan memastikan Abu Muslim al-Khurasani 
tidak terlepas balik ke lubuknya. 


Langkah pertama yang diambil oleh Khalifah Abu Ja'far al-Mansur untuk 
menghalang Abu Muslim al-Khurasani daripada pulang ke negeri Khurasan 
ialah baginda telah melantik Abu Muslim al-Khurasani menjadi gabenor di al- 
Jazirah dan Syam. Tetapi Abu Muslim al-Khurasani membantah pelantikan : u, 
jawabnya di dalam surat balasnya kepada Khalifah Abu Ja'far al-Mansur, 
“Patutkah aku dilantik menjadi gabenor negeri Syam, sedangkan Khurasan 
adalah milikku.” 


Setelah Khalifah Abu Ja'far al-Mansur mendengar jawapan dari Abu Muslim 
al-Khurasani seperti itu, maka bertambah gusarlah hati baginda. Baginda tetap 
berusaha mencari cara-cara Jain untuk menghalang Abu Muslim . !-Khurasani 
daripada pulang ke negeri Khurasan. Prof Dr Ahmad Syalaby menceritakan di 
dalam bukunya Sejarah Dan Kebudayaan Islam (3) bagaimana Khalifah Abu Ja'far 
al-Mansur berusaha untuk menghalang Abu Muslim al-Khurasani daripada 
pulang ke negeri Khurasan. 


Sebenarnya setelah Abu Muslim al-Khurasani menjawab surat Khalifah Abu 
Ja'far al-Mansur itu, dia terus bergerak untuk pulang ke negeri Khurasan dari 
Hijaz itu. Setelah Khalifah Abu Ja'far al-Mansur mendapat khabar itu, semakin 
resahlah hati baginda kerana sangat bimbang sekiranya Abu Muslim al- 
Khurasani sempat terlepas ke negeri Khurasan. Baginda dengan segera 
meninggalkan kota Anbar dan terus menuju ke kota Mada'in di Farsi sambil 
mengutus sepucuk surat kepada Abu Muslim al-Khurasani memintanya agar 
datang menghadap baginda di kota Mada'in. Tetapi Abu Muslim al-Khurasani 
telah dinasihatkan oleh para penyokong beliau supaya jangan pergi ke kota 
Mada'in menghadap Khalifah Abu Ja'far al-Mansur kerana mengundang 

bahaya terhadap dirinya. Ini memandangkan permusuhan beliau dengan 
Khalifah Abu Ja'far al-Mansur yang semakin memuncak. 


Sebenarnya setelah baginda mengutus surat kepada Abu Muslim al- 
Khurasani memerintahkannya supaya datang menghadap baginda di kota 
Mada 'in, pihak utusan baginda yang menghantar surat kepada Abu Muslim al- 
Khurasani telah membawa surat jawapan Abu Muslim al-Khurasani kepada 
baginda pula. Khalifah Abu Ja'far al-Mansur menulis surat balasan dan dihantar 
pula kepada Abu Muslim al-Khurasani dengan maksud penuh muslihat seolah- 
olah baginda sedikitpun tidak terasa hati dengan jawapan Abu Muslim al- 
Khurasani yang bersifat agak kurang ajar itu. 


Surat balas Khalifah Abu Ja'far al-Mansur kepada Abu Muslim al-Khurasani 
itu berbunyi, “Saya faham isi kandungan suratmu itu. Dan sifatmu bukan 
seperti sifat menteri-menteri yang menipu raja-raja dan yang menggugat 
keutuhan pemerintahan kerana banyaknya kesalahan-kesalahan yang mereka 
lakukan. Tetapi mengapakah engkau menyamakan dirimu dengan mereka? 
Saya bermohon kepada Allah agar engkau dipisahkan dari syaitan dan hasutan- 
hasutannya. Kerana tidak ada pintu yang lebih luas untuk merosakkan niatmu 
selain daripada pintu yang telah dibukakan oleh syaitan di depanmu.” 


Di samping itu Khalifah Abu Ja'far al-Mansur juga telah meminta kepada 
bapa saudara baginda iaitu Musa bin Ali dan lain-lain supaya menulis surat 
kepada Abu Muslim al-Khurasani memuji-mujinya dan mengucapkan terima 
kasih kepadanya dan memintanya supaya mematuhi setiap perintah dari 
khalifah dan mengingatkannya supaya jangan menderhaka (kepada pemerintah 
- P) kerana buruknya akibat yang akan menimpanya dan menyuruhnya supaya 
datang segera menghadap Khalifah Abu Ja far al-Mansur di kota Mada'in. 


Tetapi Abu Muslim al-Khurasani tetap dengan perdiriannya mahu pulang 
juga ke negeri Khurasan. Khalifah Abu Ja'far al-Mansur semakin tertekan dan 
baginda menjadi semakin resah. Lantas dengan kecerdikan yang baginda miliki, 
maka Khalifah Abu Ja'far al-Mansur telah meminta kepada Abu Hamid al- 
Maruruzi agar pergi mendapatkan Abu Muslim al-Khurasani dan memujuk 
beliau itu dengan lemah lembut supaya datang menghadap baginda dan 
mengatakan kepadanya bahawa khalifah mahu menyambut dan melayani 
beliau dengan sebaik-baik penghormatan yang belum pernah baginda lakukan 
terhadap orang lain. Setelah Abu Hamid al-Maruruzi melihat Abu Muslim al- 
Khurasani tetap berkeras mahu pulang juga ke negeri Khurasan, maka beliau 
mula bercakap dengan menggunakan bahasa yang kasar dan keras dengan 
mengatakan kepada Abu Muslim al-Khurasani bahawa sekiranya ia tetap 
enggan juga untuk datang menghadap Khalifah Abu Ja'far al-Mansur di kota 
Mada'in, pemerintah kerajaan bani Abbasiyyah itu telahpun bersumpah akan 
terus memburunya sehingga berjaya menangkapnya dan akan membunuhnya. 


Setelah Abu Muslim al-Khurasani melihat Abu Hamid al-Maruruzi begitu 

bersungguh-sungguh mengatakan bahawa Khalifah Abu Ja'far al-Mansur sudah 
sangat marah dan mahu membunuhnya sekiranya dia enggan datang 
menghadap baginda di kota Mada'in, telah menyebabkan Abu Muslim al- 
Khurasani menjadi takut dan bimbang kalau-kalau apa yang dikatakan oleh 
Abu Hamid al-Maruruzi itu benar-benar akan dilakukan oleh Khalifah Abu 
Ja far al-Mansur terhadap dirinya. 


Khalifah Abu Ja'far al-Mansur terus menggunakan akalnya yang berbelit- 
belit itu untuk menghalang Abu Muslim al-Khurasani daripada pulang ke 
negeri Khurasan. Baginda menulis pula kepada Abu Daud iaitu timbalan Abu 
Muslim al-Khurasani di negeri Khurasan melantiknya menggantikan tempat 
Abu Muslim al-Khurasani sebagai gabenor di sana. Abu Daud yang sangat 
gembira di atas pelantikan itu, telah menulis surat kepada Abu Muslim al- 
Khurasani sebagaimana berikut, “Kami tidak bersedia mengengkari khalifah- 
khalifah Allah dan kerabat NabiNya s.a.w. Jangan mengingkari pemimpinmu 
dan jangan pulang kecuali dengan keizinannya.” 


Abu Muslim al-Khurasani yang sudah diresap ketakutan dan kebimbangan 
akan dimurkai dengan lebih teruk lagi oleh Khalifah Abu Ja'far al-Mansur telah 
bersedia untuk datang menghadap Khalifah Abu Ja'far al-Mansur di kota 
Mada'in tetapi dengan syarat meminta agar nyawanya dilindungi. Maka beliau 
telah mengirim seorang utusan untuk menghadap Khalifah Abu Ja'far al- 
Mansur iaitu Abu Ishak namanya. Tetapi dengan kepintaran Khalifah Abu 
Ja'far al-Mansur, baginda telah memberi hadiah yang banyak kepada Abu Ishak 
dengan maksud untuk menarik Abu Ishak agar memihak kepada baginda. 
Memang hati Abu Ishak telah berubah setelah mendapat hadiah yang banyak 
dan mahal-mahal daripada Khalfah Abu Ja'far al-Mansur. Beliau tidak lagi 
memikirkan untuk menyelamatkan nyawa Abu Muslim al-Khurasani, 
sebaliknya hanya berusaha agar Abu Muslim al-Khurasani datang menghadap 
Khalifah Abu Ja'far al-Mansur. Khalifah Abu Ja'far al-Mansur berkata 
kepadanya, “Pujuklah dia supaya datang segera mengadap, engkau pula yang 
akan dilantik menjadi gabenor negeri Khurasan.” Ini menyebabkan Abu Ishak 
segera pulang kepada Abu Muslim al-Khurasani dan berkata kepadanya, “Aku 
lihat mereka menyanjung hakmu. Mereka memandang kepunyaanmu seperti 
mana mereka memandang kepunyaan diri mereka sendiri.” 


Panglima Abu Muslim al-Khurasani sangat lega mendengar kata-kata Abu 
Ishak itu. 


Ketika Abu Muslim al-Khurasani dalam perjalanan untuk menghadap 
Khalifah Abu Ja'far al-Mansur, baginda masih lagi berusaha mengukuhkan tipu 
muslihat baginda agar rencana baginda tidak terburai di tengah jalan. Khalifah 
Abu Ja'far al-Mansur telah memerintah kepada menteri baginda iaitu Abu Ayub 
al-Muryani supaya menghantar utusan kepada Abu Muslim al-Khurasani 
memberitahu pahlawan perkasa itu bahawa beliau ada mendengar khabar 
bahawa Khalifah Abu Ja'far al-Mansur mahu melantiknya ke jawatan yang lebih 

tinggi dan memberi alasan tentang bukti-bukti kejujuran khalifah untuk 
meneguhkan lagi kepercayaan Abu Muslim al-Khurasani terhadap peribadi 
Khalifah Abu Ja far al-Mansur. 


Apabila rombongan Abu Muslim al-Khurasani hampir tiba di kota Mada'in, 
Khalifah Abu Ja'far al-Mansur memerintah seluruh rakyat yang tinggal di kota 
Mada'in supaya berkumpul dan menyambut serta mengalu-alukan kedatangan 
pahlawan Farsi yang agong itu. Seluruh bani Hasyim dan rakyat keluar 
menyambut rombongan Abu Muslim al-Khurasani itu dengan sangat meriah. 


Khalifah Abu Ja'far al-Mansur telah menyambut Abu Muslim al-Khurasani 
dengan mesra sekali dan membiarkan pahlawan Farsi itu mencium tangan 
baginda. Setelah pertemuan itu berjalan buat beberapa ketika, Khalifah Abu 
Ja'far al-Mansur memerintah agar Abu Muslim al-Khurasani berehat terlebih 
dahulu kerana sudah tentu beliau penat setelah melalui perjalanan yang jauh 
itu. 

Tersebut dalam kitab at-Tarikh fi Kaamil jilid 5 m/s 177 dan Muhadharat Tarikh 
ad-Daulah al-Abbasiyyah m/s 81-82 tentang bagaimana tipudaya yang dilakukan 
oleh Khalifah Abu Ja'far al-Mansur ketika baginda akan membunuh Panglima 
Abu Muslim al-Khurasani. Marilah kita lihat jalan ceritanya:- 


Ketika Panglima Abu Muslim al-Khurasani akan masuk menghadap 
Khalifah Abu Ja'far al-Mansur, baginda sudah memesankan kepada Uthman 
bin Nunaik agar menempatkan empat orang pengawal bersembunyi di 
belakang tabir dengan pedang terhunus di tangan masing-masing. Mereka 
dikehendaki keluar dengan segera dan membunuh Panglima Abu Muslim al- 
Khurasani apabila baginda menepuk tangan. 


Sekarang marilah kita lihat percakapan atau dialog yang berlaku di antara 
Khalifah Abu Ja'far al-Mansur dengan Panglima Abu Muslim al-Khurasani 
ketika Panglima Abu Muslim al-Khurasani sudah pun duduk di hadapan 
Khalifah Abu Ja far al-Mansur menghadap baginda yang duduk bersemayam di 
atas singgahsana baginda di kota Mada'in itu:- 


Khalifah Abu Ja'far al-Mansur : Beritahu kepadaku tentang dua bilah pedang 
kepunyaan Abdullah bin Ali yang kau dapat (daripada Abdullah bin Ali - P). 


Panglima Abu Muslim al-Khurasani: Inilah satu daripadanya (sambil 
menyerahkan pedang itu kepada Khalifah Abu Ja'far al-Mansur dan Khalifah 
Abu Ja'far al-Mansur membelek-belek dan mengoyang-goyangkannya. 
Kemudian diletakkan di bawah tempat semayamnya). 


Khalifah Abu Ja'far al-Mansur : Kau menulis kepada Khalifah Abul Abbas 
as-Saffah melarangnya mengambil tanah-tanah kosong seolah-olah kau mahu 
mengajar kami tentang agama! 


Panglima Abu Muslim al-Khurasani: Hamba menyangka ia tidak halal. 
Tetapi apabila hamba menerima surat daripadanya, hambapun berpandu 

kepada pendapatnya. 


Khalifah Abu Ja'far al-Mansur : Beritahu kepadaku tentang perjalananmu 
melalui Mekah untuk mengadapku. 


Panglima Abu Muslim al-Khurasani : Hamba tidak mahu pertemuan kita 
berlaku di atas air sehingga membahayakan orang ramai. 


Khalifah Abu Ja'far al-Mansur : Mengenai seorang hamba perempuan milik 
Abdullah bin Ali, kau mahu mengambilnya untukmu? 


Panglima Abu Muslim al-Khurasani : Tidak! Sebaliknya hamba telah 
mewakilkannya kepada seseorang untuk menjaganya. 


Khalifah Abu Ja'far al-Mansur : Apa pula tujuan pemergian dan 
perjalananmu ke Khurasan? 


Panglima Abu Muslim al-Khurasani : Hamba takut kepada Tuanku. Hamba 
sudah berniat apabila tiba di Khurasan, hamba akan menulis untuk meminta 
maaf kepada Tuanku. Dan hamba akan menghapuskan segala keraguan yang 
ada pada diri Tuanku terhadap hamba. 


Khalifah Abu Ja'far al-Mansur : Bagaimana dengan harta yang kau kumpul 
di Khurasan? 


Panglima Abu Muslim al-Khurasani : Telah hamba belanjakan untuk 
angkatan tentera bagi mengukuhkan kedudukan Tuanku. 


Khalifah Abu Ja'far al-Mansur : Bukankah di dalam suratmu kepadaku, kau 
mulakan dengan namamu? Bukankah kau meminang Asiah binti Ali dan 
mendakwa dirimu anak tulin dari anak Abdullah bin al-Abbas? Kau telah 
menongkah suatu tingkatan yang payah. Apakah yang mendorongmu 
membunuh Sulaiman bin Kathir, sedangkan dia sangat berjasa dalam 
perjuangan kami (menumbang kerajaan bani Umayyah dan menegakkan 
kerajaan bani Abbasiyyah sebagaimana kamu juga)?” 


Panglima Abu Muslim al-Khurasani : Dia mahu berpaling tadah kerana itu 
hamba membunuhnya. 


Sampai setakat ini Panglima Abu Muslim al-Khurasani mulai gelisah. Beliau 
sudah dapat membaca apakah tindakan yang akan dilakukan oleh Khalifah 
Abu Ja'far al-Mansur terhadap dirinya dengan melihat kepada cara Khalifah 
Abu Ja'far al-Mansur melemparkan tuduhan-tuduhan yang begitu remeh temeh 
kepadanya yang mana tidak padan untuk diukur dengan jasanya yang telah 
berjuang menegak pemerintahan kerajaan bani Abbasiyyah dan 
menumbangkan kerajaan bani Umayyah. Kemudian dengan suara yang agak 
meninggi, Panglima Abu Muslim al-Khurasani berkata pula kepada Khalifah 
Abu Ja'far al-Mansur, 


“Mengapakah hamba dituduh dengan semua ini, sedangkan hamba telah 

mencurahkan bakti dan jasa untuk menegakkan pemerintahan kerajaan 
Abbasiyyah!! 


Dengan api kemarahan yang mula membakar hatinya, Khalifah Abu Ja'far 
al-Mansur menjawab pula, “Wahai anak jalang! Hamba perempuan pun boleh 
berbuat seperti itu sekiranya berada di tempatmu.” 


Panglima Abu Muslim al-Khurasani maju ke hadapan dan mengucup tangan 
Khalifah Abu Ja'far al-Mansur serta memohon maaf kepada baginda. Tindakan 
Panglima Abu Muslim al-Khurasani itu bukan menjadikan hati Khalifah Abu 
Ja'far al-Mansur sejuk atau mulai sejuk, tetapi bertambah-tambah meluap rasa 
marahnya. Apabila Panglima Abu Muslim al-Khurasani melihat sikap Khalifah 
Abu Ja'far al-Mansur terhadap dirinya yang seakan-akan sudah tidak suka 
melihatnya hidup lagi di atas muka bumi, maka dia merasa tersinggung dan 
merasa tidak ada harapan lagi untuk lepas daripada perangkap Khalifah Abu 
Ja'far al-Mansur itu. Maka Panglima Abu Muslim al-Khurasani berkata kepada 
Khalifah Abu Ja'far al-Mansur melepaskan rasa geramnya; 


“Sudahlah! Hambapun tidak takut kepada sesiapapun selain Allah SWT 
sahaja.” 


Tiba-tiba Khalifah Abu Ja'far al-Mansur menepuk kedua-dua belah tangan 
baginda lantas keluarlah empat orang pengawal dari belakang tabir dengan 
pedang terhunus di tangan berlari-lari kearah Panglima Abu Muslim al- 
Khurasani. Mereka mengepung pahlawan bani Abbasiyyah yang sangat gagah 
perkasa itu dan dengan serentak menikamnya. Seorang menteri diarah keluar 
untuk memberitahu kepada para pengikut Panglima Abu Muslim al-Khurasani 
yang sedang menunggu di luar istana bahawa Panglima Abu Muslim al- 
Khurasani sedang bercakap-cakap dengan khalifah dan memberi hadiah kepada 
setiap mereka serta meminta mereka bersurai. Tiba-tiba Isa bin Musa Putera 
Mahkota masuk ke dewan penghadapan dan bertanya di mana beradanya 
Panglima Abu Muslim al-Khurasani yang sekejap tadi masuk menghadap 
Khalifah Abu Ja'far al-Mansur? Khalifah Abu Ja'far al-Mansur memjawab, 
“Sekejap tadi dia bersamaku.” Isa bin Musa pun memuji-muji tentang bakti 
yang telah dicurahkan oleh Panglima Abu Muslim al-Khurasani kepada 
kerajaan bani Abbasiyyah serta kepatuhan dan kesetiaannya terhadap Khalifah 
Abu Ja far al-Mansur. Hati Khalifah Abu Ja'far al-Mansur menjadi sangat geram 
mendengar pujian yang diberikan oleh Isa bin Musa kepada Panglima Abu 
Muslim al-Khurasani kerana baginda sangat benci kepada Panglima Abu 
Muslim al-Khurasani dan telah membunuhnya. Khalifah Abu Ja'far al-Mansur 
menjawab, “Demi Allah, aku tidak tahu di atas muka ini ada musuh yang lebih 
berbahaya daripadanya (Panglima Abu Muslim al-Khurasani). Itu dia di dalam 
permaidani.” 


Isa bin Musa terperanjat apabila melihat mayat Panglima Abu Muslim al- 
Khurasani yang tergolek di dalam permaidani sambil melangkah beberapa 

langkah undur ke belakang. Khalifah Abu Ja'far al-Mansur tidak dapat 
menahan perasaan marahnya kepada Isa bin Musa lantas berkata, “Kau 
berkongsi kuasa dengannya?” 


Isa bin Musa terkejut dan terbungkam dengan tuduhan Khalifah Abu Ja'far 
al-Mansur yang tanpa bukti itu terhadap dirinya dan menafikannya. 


Setelah Khalifah Abu Ja'far al-Mansur membunuh Panglima Abu Muslim al- 
Khurasani, barulah baginda mendapat julukan ‘al-Mansur ' yang bererti “Orang 
Yang Memperolehi Kemenangan. 


Peristiwa ini berlaku pada tahun 137 hijrah/754 Masihi. 


Pemberontakan Kerana Menuntut Bela Di Atas Kematian 
Abu Muslim Al-Khurasani 


% Pemberontakan Sunbaz 


Setelah orang-orang Farsi menyedari bahawa Panglima Abu Muslim al- 
Khurasai telah dibunuh oleh Khalifah Abu Ja'far al-Mansur, maka marahlah 
mereka kerana Panglima Abu Muslim al-Khurasani adalah pemimpin dan ketua 
negeri mereka. Tetapi nasi sudah menjadi bubur. Apakan daya segala-galanya 
sudah tidak berguna lagi. Orang-orang Farsi khasnya penduduk negeri 
Khurasan telah cuba bangkit untuk memberontak terhadap pemerintahan 
kerajaan Khalifah Abu Ja'far al-Mansur. Di antara pemimpin pemberontak 
orang-orang Farsi yang terkenal ialah seorang tokoh yang bernama Sunbaz. 
Marilah kita lihat perjalanan pemberontakan ini:- 


Sunbaz ialah seorang kafir Majusi berbangsa Farsi yang berasal daripada 
sebuah perkampungan di negeri Naisabur. Dia bersahabat dengan Panglima 
Abu Muslim al-Khurasani dan menyokong perjuangan beliau sejak mula-mula 
lagi. Dia sangat gagah perkasa dan berpengaruh. Apabila dia mendapat tahu 
Panglima Abu Muslim al-Khurasani telah dibunuh oleh Khalifah Abu Ja'far al- 
Mansur di dalam istana baginda di kota Mada'in, maka dia menjadi sangat 
marah dan bercadang untuk bangkit memberontak terhadap pemerintahan 
Khalifah Abu Ja'far al-Mansur. Beliau telah berusaha mengumpul para pengikut 
daripada para penduduk di kawasan pergunungan di negeri Khurasan yang 
kebanyakannya dari suku kaum Kharramiyyah dan Mazdak sehingga mencapai 
jumlah hampir 100,000 orang. Khalifah Abu Ja'far al-Mansur pula sebaik sahaja 
mendapat tahu Sunbaz telah mengumpul kekuatan untuk bangkit 
memberontakan terhadap pemerintahan baginda, telah menyiapkan sebuah 
angkatan tentera yang besar untuk menghapuskan pemberontakan Sunbaz ini 
dengan melantik Panglima Jahwar bin Marar al-Azali sebagai pemimpin 
pasukan. Maka meletuslah pertempuran yang hebat di mana para 
pemberontakan pimpinan Sunbaz telah mengalami kekalahan yang teruk dan 
dia sendiri terbunuh. Mengikut riwayat Ibnu Tabatiba seramai kira-kira 60,000 
orang pengikut Sunbaz yang terbunuh di dalam pertempuran itu (yang lain-lain 

sempat menyelamatkan diri dan sebahagian pula telah ditawan). 


“ Pemberontakan Rawandiyah 


Kebangkitan golongan Rawandiyah ada hubungkait juga dengan 
pemberontakan Sunbaz iaitu kerana marah terhadap perbuatan membunuh 
Panglima Abu Muslim al-Khurasani oleh Khalifah Abu Ja'far al-Mansur. Tetapi 
tidak sebagaimana Sunbaz yang merupakan nama seorang tokoh yang 
mempunyai pengikut yang sangat ramai, Rawandiyah bukan nama seorang 
tokoh, tetapi satu kumpulan manusia. Nama Rawandiyah diambil daripada 
nama sebuah bandar iaitu Rawand yang terletak dekat dengan kota Asfahan di 
negara Farsi. Oleh kerana kumpulan ini diwujud atau dibentuk di bandar ini, 
maka nama kumpulan atau golongan ini dinamakan dengan nama bandar ini di 
mana ianya ditubuh atau diwujudkan. 


Kewujudan atau pembentukan kumpulan Rawandiyah ini bukanlah 
bertujuan untuk mengangkat senjata memberontak terhadap pemerintahan 
Khalifah Abu Ja'far al-Mansur secara terbuka, tetapi rencananya adalah 
dilakukan secara halus, licin dan licik. Kalau Sunbaz bangkit memberontak 
sehingga terkorban, maka Rawandiyah tidak berbuat demikian, sebaliknya 
kumpulan ini memperlihatkan kepada Khalifah Abu Ja'far al-Mansur bahawa 
mereka bukan membenci khalifah, sebaliknya mereka sangat mencintai 
baginda. Kerana itu mereka memperlihatkan sikap memuja dan menyanjung 
Khalifah Abu Ja'far al-Mansur. Mereka mengatakan diri Khalifah Abu Ja'far al- 
Mansur adalah jelmaan Tuhan kerana Roh Allah telah menyerap ke dalam diri 
khalifah. Menyembah khalifah adalah suatu kewajipan yang mesti ditunaikan 
sebagaimana sembahyang lima waktu juga. Ini disebabkan khalifahlah yang 
memberi rakyat makan dan minum. 


Mereka datang dari negeri Farsi berarak ke kota Baghdad dan terus bertawaf 
mengelilingi istana Khalifah Abu Ja'far al-Mansur sebagaimana yang dilakukan 
oleh orang-orang Islam yang melakukan tawaf di Baitullah di kota Mekah 
sambil berkata, “Inilah istana Tuhan kami.” Khalifah Abu Ja'far al-Mansur 
sangat marah kepada mereka dan telah memerintah supaya kepala-kepala 
mereka ditangkap. Semua ketua-ketua mereka telah ditangkap dan dipenjara 
termasuk juga 200 orang pengikut mereka. Manakala pengikut-pengikut yang 
tidak ditangkap telah membantah perbuatan Khalifah Abu Ja'far al-Mansur 
yang memenjarakan ketua-ketua dan rakan-rakan mereka itu. Untuk 
menghadapi mereka secara bersemuka, Khalifah Abu Ja'far al-Mansur telah 
keluar dari istana baginda berjalan menuju kepada mereka dengan kepercayaan 
bahawa kaum Rawandiyah itu tidak akan mengapa-apakan baginda kerana 
mereka menganggap baginda adalah Tuhan mereka. Tetapi sangkaan Khalifah 
Abu Ja'far al-Mansur itu meleset sama sekali kerana ketika baginda sampai di 
tengah-tengah kumpulan yang sesat itu, kaum Rawandiyah itu bukan 
sebenarnya menganggap baginda Tuhan mereka, cuma semata-mata untuk 

memperdayakan baginda sahaja. Mereka telah menyerang baginda secara 
beramai-ramai dengan tujuan untuk membunuh baginda. Tiba-tiba muncul 
seorang lelaki yang memakai tutup muka dan menyerang kumpulan orang- 
orang Rawandiyah yang sedang mengerumuni Khalifah Abu Ja'far al-Mansur 
itu. Semua orang-orang Rawandiyyah itu bertempiaran lari meninggalkan 
Khalifah Abu Ja'far al-Mansur. Khalifah Abu Ja'far al-Mansur sangat berterima 
kasih kepada lelaki yang bertutup muka itu. Rupa-rupanya lelaki itu ialah 
Ma'an bin Zaidah, pahlawan yang terkenal gagah perkasa pada zaman 
pemerintahan Khalifah Marwan bin Muhammad dan merupakan seorang 
penyokong kerajaan bani Umayyah yang berjuang bersama-sama Yazid bin 
Umar bin Hubairah menentang perjuangan menegakkan kerajaan bani 
Abbasiyyah. Tetapi kerana sangat terhutang nyawa kepada Ma'an bin Zaidah, 
Khalifah Abu Ja'far al-Mansur telah melupai semua peristiwa silam itu dan 
telah melantik Ma'an bin Zaidah menjadi gabenor di negeri Yaman. 


Pemberontakan Oleh Kaum Syiah Ahlil Bait 


% Pemberontakan Muhammad An-Nafsuz Zakiyyah 
Dan Saudaranya Ibrahim 


Selepas berlalu Japan tahun dari tarikh pemberontakan yang dilancarkan 
oleh Abdullah bin Ali iaitu menjelang tahun 145 hijrah/762 Masihi, ketika 
Khalifah Abu Ja'far al-Mansur sedang membangun kota Baghdad untuk 
dijadikan ibukota yang baru menggantikan kota Anbar, maka meletus pula dua 
pemberontakan yang dilancarkan oleh dua orang tokoh Syiah Alawiyyeen yang 
terkemuka iaitu di kota Madinah dan di kota Kufah. Punca kedua-dua 
pemberontakan ini meletus ialah apabila Khalifah Abu Ja'far al-Mansur 
berusaha untuk menangkap salah seorang tokoh itu iaitu Muhammad bin 
Abdullah al-Madhah bin Hasan bin al-Hasan bin Ali bin Abu Talib yang lebih 
dikenali dengan gelaran an-Nafsuz Zakiyyah. Sebab-sebab Khalifah Abu Ja'far 
al-Mansur mahu menangkap an-Nafsuz Zakiyyah adalah kerana baginda 
menuduh an-Nafsuz Zakiyyah sedang berusaha mengumpul kekuatan untuk 
mengguling pemerintahan baginda. 


Sejak peristiwa kegagalan Abu Salamah al-Khallali untuk menyerahkan 
jawatan khalifah kepada golongan Ahlil Bait pada tahun 132 hijrah/749 Masihi, 
Muhammad an-Nafsuz Zakiyyah telah menyembunyikan dirinya daripada 
pemandangan para khalifah bani Abbasiyyah bermula dengan Khalifah Abul 
Abbas as-Saffah dan kini daripada Khalifah Abu Ja'far al-Mansur. An-Nafsuz 
Zakiyyah menyembunyikan diri daripada Khalifah Abu Ja'far al-Mansur adalah 
selama sembilan tahun bermula dari tahun 136 hijrah/753 Masihi hingga 145 
hijrah/762 Masihi. Dalam masa an-Nafsuz Zakiyyah bersembunyi itulah 
Khalifah Abu Ja'far al-Mansur membuat tuduhan tersebut. Oleh kerana baginda 
gagal untuk mengesan tempat persembunyian an-Nafsuz Zakiyyah, maka 
Khalifah Abu Ja'far al-Mansur telah menangkap ayah an-Nafsuz Zakiyyah iaitu 

Abdullah al-Madhah dan menyiksanya. Tujuan baginda berbuat demikian agar 
an-Nafsuz Zakiyyah keluar menyerah diri kepada baginda. 


Tetapi Muhammad an-Nafuz Zakiyyah tidak terpedaya dengan taktik pihak 
pemerintah kerajaan bani Abbasiyyah itu. Beliau bersama-sama saudaranya 
Ibrahim telah membuat pengisytiharan menentang secara terang-terangan 
terhadap pemerintahan Khalifah Abu Ja'far al-Mansur. Beliau menggali parit 
mengelilingi kota Madinah seperti yang pernah dilakukan oleh moyang beliau 
Rasulullah s.a.w. dalam perang Khandak tahun ke 5 hijrah dahulu. Para sahabat 
beliau telah menasihatkan beliau supaya jangan berbuat demikian, kerana akan 
menyukarkan perhubungan dua hala dan menyukarkan bantuan untuk dibawa 
masuk ke dalam kota Madinah. Tetapi an-Nafsuz Zakiyyah tidak memikirkan 
perkara ini. Beliau lebih memikirkan pertahanan yang kuat di dalam kota. 
Ternyata kebenaran berada di pihak sahabatnya kerana kekuatan di dalam kota 
Madinah semakin lemah kerana bantuan tidak dapat dibawa masuk ke dalam 
kota Madinah kerana dihalang oleh parit yang terbentang luas dan memanjang 
melingkari hampir keseluruh kota Madinah dan kerana para pedagang menjadi 
sangat takut untuk masuk ke dalam kota Madinah bimbang terkepung di 
dalamnya. Mereka juga takut pihak kerajaan bani Abbasiyyah akan menuduh 
mereka bersubhat dengan an-Nafsuz Zakiyyah dan hukuman yang berat akan 
dikenakan ke atas mereka. 


Untuk menghadapi penentangan atau pemberontakan oleh Muhammad an- 
Nafsuz Zakiyyah, Khalifah Abu Ja'far al-Mansur telah berkata kepada Putera 
Mahkota ketika itu ialah Isa bin Musa; 


“Demi Allah! Yang mereka mahu sama ada aku atau engkau. Kerana itu 
sama ada aku atau engkau yang mesti pergi menumpaskan mereka.” 


Panglima Isa bin Musa telah menerima cabaran Khalifah Abu Ja'far al- 
Mansur itu kerana dia adalah Putera Mahkota bakal khalifah setelah kewafatan 
Khalifah Abu Ja'far al-Mansur. Amannya kerajaan Khalifah Abu Ja'far al- 
Mansur, bermakna amanlah juga kerajaan yang bakal dipimpinnya nanti. Maka 
Khalifah Abu Ja'far al-Mansur telah menyiapkan sebuah pasukan tentera yang 
besar dengan dipimpin oleh Panglima Isa bin Musa. Maka berangkatlah Isa bin 
Musa memimpin pasukan kerajaan bani Abbasiyyah untuk menghapuskan 
pemberontakan yang dicetuskan oleh Muhammad an-Nafsuz Zakiyyah di kota 
Madinah itu. Maka berlakulah pertempuran yang hebat di kota Madinah di 
mana pihak Muhammad an-Nafsuz Zakiyyah telah mengalami kekalahan yang 
teruk dan an-Nafsuz Zakiyyah sendiri telah terbunuh. Kepalanya dipenggal dan 
dibawa kepada Khalifah Abu Ja'far al-Mansur di kota Baghdad. 


Setelah pemberontakan Muhammad an-Nafsuz Zakiyyah tewas di kota 
Madinah, saudaranya yang bernama Ibrahim telah sempat melarikan diri ke 
negeri Irag iaitu ke kota Kufah kemudian ke kota Basrah dan mencetuskan 
pemberontakan di sana. Panglima Isa bin Musa telah bergerak pula memimpin 

pasukan tentera kerajaan bani Abbasiyyah menuju ke kota Basrah untuk 
menghadapi Ibrahim bin Abdullah al-Madhah itu. 


Ketika Ibrahim bin Abdullah mencetuskan pemberontakan di kota Basrah, 
Imam Abu Hanifah pengasas mazhab Hanafi telah mengisytiharkan sokongan 
beliau terhadap perjuangan Ibrahim dan berfatwa bahawa berperang bersama- 
sama Ibrahim menentang kerajaan bani Abbasiyyah di bawah pimpinan 
Khalifah Abu Ja'far al-Mansur lebih baik daripada mengerjakan ibadat haji 
(sunat) sebanyak 50 atau 70 kali. 


Inilah di antara sebab mengapa Khalifah Abu Ja'far al-Mansur sangat sakit 
hati dan marah kepada Imam Abu Hanifah. 


Marilah kita lihat bagaimana bermulanya detik-detik perjuangan Ibrahim bin 
Abdullah di negeri Irag dengan bermula di kota Kufah seterusnya melancarkan 
pemberontakan di kota Basrah. 


Mengikut catitan Ibnu Tabatiba di dalam kitab sejarahnya al-Fakhri bahawa 
Ibrahim bin Abdullah sangat cerdik dan pintar menipu helah dan menyamar. 
Beliau sentiasa bersembunyi daripada Khalifah Abu Ja'far al-Mansur 
sebagaimana kakandanya Muhammad an-Nafsuz Zakiyyah juga, tetapi 
Khalifah Abu Ja'far al-Mansur tidak pernah tersembunyi daripada 
pandangannya. Kerana kepandaiannya menyamar, beliau pernah mengunjungi 
tentera Khalifah Abu Ja'far al-Mansur dan beliau pernah duduk bersama-sama 
Khalifah Abu Ja'far al-Mansur di atas satu hamparan. 


Setelah beliau sudah dikenali oleh rakyat kota Kufah dan setelah beliau 
mengetahui diri beliau sudah tidak dapat lagi keluar dari kota Kufah kerana 
pihak pemerintah kerajaan bani Abbasiyyah telah membuat sekatan di setiap 
laluan keluar dari kota Kufah, dan beliau merancang untuk pergi ke kota Basrah 
pula, maka beliau telah membuat helah dan muslihat dengan membuat 
penyamaran sehingga para penjaga di jalan laluan keluar tidak menyangka 
beliau yang keluar di hadapan para penjaga jalan keluar itu. Diriwayatkan oleh 
para sejarawan bahawa Ibrahim telah menghantar seorang pengikutnya yang 
bernama Sufyan bin Zaid untuk menghadap Khalifah Abu Ja'far al-Mansur dan 
mengaku mengetahui tempat persembunyian beliau dan berjanji akan 
menunjuk tempat persembunyian beliau di kota Basrah kepada gabenor di sana. 
Khalifah Abu Ja'far al-Mansur mempercayainya dan bersetuju memberi jaminan 
untuk menjaga keselamatan Sufyan. Dan baginda telah meminta seseorang 
yang bernama Abu Suwaid menemani Sufyan menjalankan tugas tersebut. 
Sementara Sufyan pula telah membawa bersama-samanya seorang hamba yang 
berpakaian jubah dari kain bulu dan di lehernya tergantung sebuah bungkusan 
berisi makanan. Mereka telah mengikuti sebuah kenderaan berkuda yang 
membawa surat-surat. Apabila sampai di kota Basrah, Sufyan meminta kepada 
Abu Suwaid supaya menunggu di suatu tempat, kerana beliau mahu merisik 
tentang Ibrahim bin Abdullah, apakah dia masih menetap di tempatnya itu 

juga. Tetapi Sufyan dan hambanya itu pergi tidak kembali-kembali lagi ke 
tempat Abu Suwaid yang sedang menunggunya itu. Sebenarnya hamba yang 
memakai baju dari kain bulu (dan menggantung bungkusan makanan di 
lehernya - P) ialah Ibrahim bin Abdullah sendiri. (lihat buku Sejarah Dan 
Kebudayaan Islam (3) - Ahmad Syalabi m/s 142/143). 


Angkatan tentera kerajaan bani Abbasiyyah yang di bawah pimpinan Putera 
Mahkota Panglima Isa bin Musa telah bertembung dengan pasukan pimpinan 
Ibrahim bin Abdullah di kota Basrah itu. Pasukan tentera kerajaan bani 
Abbasiyyah telah mencapai kejayaan mengalahkan pasukan tentera Syiah 
Alawiyyeen Ahlil Bait yang dipimpin oleh Ibrahim bin Abdullah itu. Dengan 
tewasnya Ibrahim bin Abdullah, maka tidak ada lagi pemberontakan yang 
dicetuskan oleh kaum Syiah Alawiyyeen pada zaman pemerintahan Khalifah 
Abu Ja'far al-Mansur. 


Penyingkiran Isa Bin Musa Dari Jawatan Putera Mahkota 
Dan Pelantikan Anak 


Persoalan pelantikan Putera Mahkota sebagai bakal pengganti jawatan 
khalifah dimulai oleh khalifah pertama kerajaan bani Umayyah iaitu. Khalifah 
Mu'awiyah bin Abu Sufyan. Setelah itu secara berturut-turut para khalifah akan 
melantik putera mereka sebagai khalifah menggantikan tempat mereka (kecuali 
beberapa orang khalifah sahaja yang tidak berbuat demikian). Khalifah 
Mu'awiyah bin Abu Sufyan dianggap sebagai pengasas sistem ini, kerana 
sistem ini belum pernah dikenali di dalam pelantikan khalifah di dalam Islam. 
Semua kita tahu para Khalifah Irrasyidin suci daripada mencipta jawatan Putera 
Mahkota. Namun Khalifah Abu Bakar as-Siddig adalah pencipta menentukan 
bakal pengganti khalifah. Kemudian dituruti oleh Khalifah Umar bin al- 
Khattab. Tetapi berlainan caranya. Sayidina Abu Bakar as-Siddig menentukan 
seorang untuk jawatan khalifah, manakala Sayidina Umar menunjukkan 
sekelompok bakal mengisi jawatan khalifah atau calon khalifah. Sayidina 
Uthman bin Affan dan Sayidina Ali bin Abu Talib pula tidak menunjukkan 
bakal pengganti mereka sebagaimana Rasulullah s.a.w. juga. Sayidina Uthman 
bin Affan tidak menentukan bakal pengganti baginda adalah disebabkan 
baginda telah dibunuh sebelum baginda memikirkan perkara itu. Begitu juga 
dengan Sayidina Ali bin Abu Talib. 


Setelah muncul kerajaan bani Abbasiyyah, para khalifahnya telah 
meneruskan tradisi melantik Putera Mahkota. Tetapi khalifah pertama kerajaan 
ini iaitu Khalifah Abul Abbas as-Saffah telah menunjukkan Putera Makhota 
yang bukan dari kalangan anak-anak baginda sendiri. Khalifah Abul Abbas as- 
Saffah menunjukkan saudara dan saudara sepupu baginda sebagai Putera 
Mahkota yang akan menduduki kerusi khalifah silih berganti. Kalau hendak 
dikira ini bukan wajar dinamakan Putera Mahkota, kerana Putera Mahkota 
ialah melantik anak sendiri sebagai bakal khalifah. Ini wajar dinamakan Bakal 


84 


ABU JA'AR AL-MANSUR 


Khalifah. 


Khalifah Abul Abbas as-Saffah telah melantik Putera Mahkota pertama ialah 
kakanda baginda Abu Ja'far al-Mansur. Manakala Putera Mahkota kedua ialah 
saudara sepupu baginda yang bernama Isa bin Musa seperti kisahnya yang 
disebutkan di atas. Kenapakah Khalifah Abul Abbas as-Saffah melantik saudara 
sepupu baginda Isa bin Musa sebagai Putera Mahkota yang kedua, sedangkan 
masih ada lagi orang yang lebih dekat dengan baginda untuk dilantik sebagai 
Putera Mahkota kedua iaitu bapa-bapa saudara baginda yang masih ramai lagi 
terutama Daud dan Salih bin Ali? 


Khalifah Abul Abbas as-Saffah melantik Isa bin Musa sebagai salah seorang 
Putera Mahkota bakal Khalifah bani Abbasiyyah adalah berdasarkan kepada 
jasa beliau di dalam atau ketika berjuang untuk menumbangkan kerajaan bani 
Umayyah dan menegakkan kerajaan bani Abbasiyyah. Isa bin Musa adalah 
tulang belakang di dalam perjuangan yang penuh risiko ini. Disamping Isa bin 
Musa mempunyai hubungan yang sangat baik dan rapat dengan Khalifah Abul 
Abbas as-Saffah. 


Namun setelah Khalifah Abu Ja'far al-Mansur berkuasa, baginda telah 
berusaha untuk menyingkir Isa bin Musa daripada jawatan Putera Mahkota 
kerana baginda mahu melantik putera baginda Muhammad yang terkenal 
dengan gelaran al-Mahdi sebagai Putera Mahkota. Inilah sebenarnya yang patut 
dinamakan Putera Mahkota sebagaimana para Khalifah bani Umayyah yang 
melantik anak-anak mereka sebagai Putera Mahkota meskipun kadang-kadang 
melantik juga saudara. 


Sebelum menyingkir Isa bin Musa daripada jawatan Putera Mahkota, 
Khalifah Abu Ja'far al-Mansur telah menggunakan tenaga dan kehandalan Isa 
bin Musa terutama untuk menghancurkan perlawanan oleh dua orang 
pahlawan Syiah Ahlil Bait iaitu Muhammad an-Nafsuz Zakiyyah dan 
saudaranya Ibrahim yang bangkit memberontak terhadap pemerintahan 
baginda. Setelah merasa tenaga Isa bin Musa sudah tidak diperlukan lagi 
apabila Isa bin Musa menewaskan an-Nafsuz Zakiyyah dan Ibrahim dan setelah 
pahlawan-pahlawan yang sangat perkasa yang dianggap mengancam 
pemerintahan baginda seperti bapa saudara baginda Abdullah bin Ali dan 
pahlawan dari Khurasan Panglima Abu Muslim al-Khurasani telah berjaya 
baginda hapuskan, maka Khalifah Abu Ja'far al-Mansur telah bertindak secara 
halus untuk menyingkir Isa bin Musa daripada jawatan Putera Mahkota untuk 
digantikan dengan anak baginda sendiri seperti yang telah disebutkan. 


Al-Jahsyiari menceritakan detik-detik usaha Khalifah Abu Ja'far al-Mansur 
untuk menyingkirkan Isa bin Musa daripada terus memegang jawatan Putera 
Mahkota dengan meminta Isa bin Musa agar menyerahkan atau melucutkan 
jawatannya sendiri Putera Mahkota yang disandangnya kepada al-Mahdi, tetapi 
Isa bin Musa menjawab: 

“Apa yang patut aku buat dengan sumpah yang aku dan rakyat pikul di 
bahu masing-masing untuk membebaskan hamba abdi, menceraikan isteri, 
menunaikan ibadat haji dan mengeluarkan sedekah? Tidak ada jalan kepada 
aku untuk melanggar sumpah tersebut.” 


Jawapan Isa bin Musa ini menjadikan Khalifah Abu Ja'far al-Mansur mula 
membenci dan menjauhi Isa bin Musa. Kalau sebelumnya Isa yang terlebih 
dahulu diizinkan masuk menghadap baginda dan diberi tempat duduk di 
sebelah kanan baginda, kini tidak lagi demikian. Khalifah Abu Ja'far al-Mansur 
tidak lagi memuliakan Isa bin Musa, sebaliknya memerintah supaya putera 
baginda al-Mahdi masuk menghadap baginda terlebih dahulu daripada Isa bin 
Musa dan menempatnya di sebelah kanan baginda di tempat yang selalu 
diduduki oleh Isa bin Musa. 


Selain itu Khalifah Abu Ja'far al-Mansur telah cuba memberi malu kepada 
Isa bin Musa dengan memerintah dibuat sebuah lubang di dinding di mana Isa 
bin Musa duduk sebelum diizinkan menghadap baginda. Ini menyebabkan 
kepala Isa bin Musa dipenuhi dengan debu-debu. Ketika kepala atau serban Isa 
bin Musa dipenuhi dengan debu-debu dinding itu, Khalifah Abu Ja'far al- 
Mansur tidak sekali-kali memberi peluang kepada Isa bin Musa untuk 
mengipas-ngipas debu di atas kepalanya, terus memanggilnya masuk 
mengadap. Lantas Khalifah Abu Ja'far al-Mansur sengaja menegur Isa dengan 
kata baginda: 


“Wahai Isa! Belum pernah ada sesiapapun yang datang mengadapku dengan 
kepala dipenuhi debu dan habuk sepertimu ini. Adakah ianya terjadi ketika kau 
dalam perjalanan?” 


“Saya kira begitulah Tuanku,” jawab Isa bin Musa tanpa membuat komen 
panjang. 

Setelah menerima tekanan yang terus menerus daripada Khalifah Abu Ja'far 
al-Mansur, akhirnya Isa bin Musa telah membuat pengumuman peletakan 
jawatannya selaku Putera Mahkota kepada orang ramai, katanya, 
“Sesungguhnya aku telah menyerahkan jawatan Putera Mahkota kepada al- 
Mahdi dan aku mendahuluinya ke atas diriku.” 


Tetapi setelah beberapa orang pembesar kerajaan mahu beliau jelaskan 
kedudukan yang sebenarnya beliau bertindak demikian, Isa bin Musa 
membuka rahsianya; 


“Aku telah diberi dan aku menerima sejumlah 10,000 dirham kerana melucut 
hakku sebagai Putera Mahkota untuk menggantikan tempat Amirul Mu'minin 
al-Mansur, dan menyerahkan kepada anaknya al-Mahdi. Keputusan ini aku 
buat atas kerelaanku sendiri. Lebih-lebih lagi dia (al-Mahdi - P) lebih utama dan 
berhak dari diriku untuk menyandang jawatan tersebut.” 


Demikianlah liku-liku perjalanan bagaimana sukarnya Khalifah Abu Ja'far 

al-Mansur untuk melucutkan jawatan Putera Mahkota yang disandang oleh Isa 
bin Musa untuk diberikan kepada putera baginda al-Mahdi. Untuk makluman 
para pembaca semua, bahawa Khalifah Abu Ja'far al-Mansur adalah merupakan 
Khalifah bani Abbasiyyah yang mula-mula sekali melantik Putera Mahkota dari 
kalangan anak sendiri sebagai bakal khalifah. 


Kaum Barmaki Semakin Menyerlah 


Dalam sejarah kerajaan bani Abbasiyyah, nama kaum Baramikah amat 
terkenal sekali. Kemasyhuran mereka mencapai kemuncaknya pada zaman 
pemerintahan Khalifah Harun ar-Rasyid. Dan kemusnahan mereka pun pada 
zaman pemerintahan Khalifah Harun ar-Rasyid juga. Nama Barmaki mulai 
terserlah setelah usaha dibuat oleh bani Hasyim untuk menumbangkan 
pemerintahan kerajaan bani Umayyah. Tokoh Barmaki yang pertama muncul 
ialah Khalid bin Barmak, seorang pahlawan berkebangsaan Farsi yang turut di 
dalam pasukan tentera pergerakan perjuangan menumbangkan kerajaan bani 
Umayyah dan menubuhkan kerajaan bani Hasyim (Bani Abbasiyyah) yang 
dipimpin oleh Panglima Oahtabah bin Syubaib at-Ta'i, seorang pahlawan Arab 
dari Irag yang memimpin angkatan tentera perjuangan bani Hasyim dari negeri 
Khurasan yang bergerak menyerang kota Kufah atau negeri Irag. Ketika itu 
Khalid bin Barmak sudah memainkan peranannya dengan memberi nasihat dan 
pendapat kepada Panglima Oahtabah bin Syubaib at-Ta'i di dalam persoalan- 
persoalan berkaitan ketenteraan atau peperangan. 


Kalau pada zaman pemerintahan Khalifah Abul Abbas as-Saffah, Khalid bin 
Barmak telah dilantik menjadi menteri dan penasihat kepada baginda itu, maka 
pada zaman pemerintahan Khalifah Abu Ja'far al-Mansur pula, juga beliau telah 
dilantik menjadi menteri dan penasihat. Ini adalah kerana Khalifah Abu Ja'far 
al-Mansur telah membuat pemerhatian dan penilaian terhadap kecekapan dan 
kebolehan Khalid bin Barmak di dalam pentadbiran dan ketenteraan 
disebabkan kebijaksanaan dan kecerdikan yang ada padanya. Sebab itu sebaik 
sahaja Khalifah Abul Abbas as-Saffah wafat dan melantik kakanda baginda Abu 
Ja'far al-Mansur sebagai khalifah menggantikan tempatnya, maka Khalifah Abu 
Ja'far al-Mansur terus mengekalkan kedudukan Khalid bin Barmak selaku 
menteri dan penasihat baginda pula. 


Namun perkhidmatan Khalid bin Barmak di dalam kerajaan Khalifah Abu 
Ja'far al-Mansur tidaklah lama. Cuma setahun sahaja. Kemudian beliau telah 
dipecat atau disingkirkan oleh Khalifah Abu Jafar al-Mansur dan 
menggantikan dengan seorang yang lain. Tokoh kedua yang dimaksudkan itu 
bernama Abu Ayub al-Muryani. Nanti Abu Ayub al-Muryani pula menjadi 
mangsa kepada orang lain yang tidak kurang juga cerdik dan bijaknya seperti 
Khalid dan Abu Ayub. Tokoh ketiga yang dimaksudkan itu ialah ar-Rabi' bin 
Yunus sebagaimana yang telah diceritakan di bawah tajuk menteri-menteri 
Khalifah Abu Ja'far al-Mansur. 

Al-Mansur Dengan Para Ulama' 
% Dengan Imam Abu Hanifah Dan Imam Malik Bin Anas 


Pada zaman pemerintahan Khalifah Abu Ja'far al-Mansur, hidup dua orang 
Imam Pengasas Mazhab Empat yang terkemuka iaitu Imam Abu Hanifah yang 
lebih dikenali dengan gelaran Imam Hanafi dan Imam Malik bin Anas yang 
lebih dikenali dengan gelaran Imam Maliki. Namun jarak usia di antara kedua- 
dua imam pengasas mazhab empat ini dengan Khalifah Abu Ja'far al-Mansur 
agak jauh juga di mana Khalifah Abu Ja'far al-Mansur lebih muda daripada 
mereka berdua. 


Khalifah Abu Ja'far al-Mansur dilahirkan pada tahun 101 hijrah/719 Masihi. 
Manakala Imam Abu Hanifah dilahirkan pada tahun 80 hijrah/699 Masihi. 
Sedangkan Imam Malik bin Anas dilahirkan pada tahun 93 hijrah/711 Masihi. 
Ini bererti Imam Abu Hanifah lebih tua sebanyak 21 tahun daripada Khalifah 
Abu Ja'far al-Mansur. Manakala Imam Malik bin Anas lebih tua cuma sebanyak 
8 tahun sahaja. 


Di dalam soal perhubungan peribadi pula, Imam Abu Hanifah tidak 
menyukai Khalifah Abu Ja'far al-Mansur disebabkan beberapa perkara 
terutama berkaitan dengan permusuhan di antara kerajaan bani Abbasiyyah 
dengan kaum bani Hasyim khasnya dengan keturunan Rasulullah s.a.w. 
melalui Sayidina Ali bin Abu Talib dengan Sayidah Fatimah az-Zahra' rha. 
Setelah terdirinya kerajaan bani Abbasiyyah, Khalifah Abu Ja'far al-Mansur 
telah diperangi oleh dua orang tokoh Syiah Ahlil Bait iaitu Muhammad bin 
Abdullah bin Hasan bin al-Hasan bin Ali bin Abu Talib yang lebih dikenali 
dengan gelaran an-Nafsuz Zakiyyah dan saudaranya Ibrahim. Pemberontakan 
oleh an-Nafsuz Zakiyyah dan Ibrahim telah disokong dengan kuatnya oleh 
Imam Abu Hanifah. Beliau telah berfatwa bahawa perjuangan bersama-sama 
Ibrahim lebih baik daripada menunaikan ibadat haji sebanyak 50 atau 70 kali. 
Jelas di dalam pertentangan di antara pihak kerajaan bani Abbasiyyah yang 
dipimpin oleh Khalifah Abu Ja'far al-Mansur di satu pihak dilawan oleh tokoh- 
tokoh Syiah Alawiyyeen yang dipimpin oleh an-Nafsuz Zakiyyah dan 
saudaranya Ibrahim, Imam Abu Hanifah telah memihak kepada kaum Syiah 
Alawiyyeen. Bahkan Imam Abu Hanifah menyokong perjuangan kaum Syiah 
bukan semata-mata dengan fatwa-fatwa sahaja, malah dengan 
menyumbangkan harta kekayaannya. Cuma diri beliau sahaja yang tidak turut 
serta di dalam pasukan an-Nafsuz Zakiyyah dan Ibrahim. 


Kerana sangat tidak menyukai pemerintahan kerajaan bani Abbasiyyah, 
Imam Abu Hanifah telah menolak segala pemberian hadiah oleh Khalifah Abu 
Ja'far al-Mansur kepada beliau dan juga menolak jawatan gadhi yang 
ditawarkan kepadanya. Akibatnya beliau telah dipenjara dan dipukul di dalam 
penjara sehingga lemah badannya dan akhirnya beliau wafat di dalam penjara 
Khalifah Abu Ja far al-Mansur. 

Di sini timbul pertanyaan kepada kita, apabila dikatakan golongan Ahlis 
Sunnah wal Jamaah ialah mereka-mereka yang menyebelahi pihak pemerintah 
sejak zaman Khalifah Irrasyidin, Bani Umayyah sampailah ke zaman Bani 
Abbasiyyah? Manakala golongan yang dinamakan Syiah ialah mereka-mereka 
yang menyebelahi keturunan Sayidina Ali bin Abu Talib dari isteri beliau 
Sayidah Fatimah az-Zahra' rha dan menyertai mereka menentang pemerintah? 
Soalnya Imam Abu Hanifah itu Syiahkah? Sedangkan seluruh ulama' Ahlis 
Sunnah wal Jamaah baik di dalam bidang tauhid, fikah dan tasauf mengakui 
beliau adalah salah seorang Imam Mazhab Ahlis Sunnah wal Jamaah! 


Manakala Imam Malik bin Anas pula menjalin hubungan yang baik dengan 
pihak kerajaan bani Abbasiyyah khasnya dengan Khalifah Abu Ja'far al- 
Mansur. Beliau meskipun juga menolak untuk dilantik sebagai gadhi dengan 
mengemukakan alasan yang menasabah, tetapi telah menerima setiap 
pemberian daripada Khalifah Abu Ja'far al-Mansur berupa wang dan lain-lain 
hadiah. 


Di dalam soal pemberontakan kaum Alawiyyeen, Imam Malik bin Anas 
tidak menyertai mereka, dikatakan tidak berfatwa tentang kebaikan menolong 
mereka dan diketahui tidak pernah memberi pertolongan atau bantuan 
kewangan atau kebendaan kepada mereka. Ini adalah kerana Imam Malik bin 
Anas tidak menyukai pemberontakan meskipun pihak pemberontakan itu 
adalah pihak yang benar dan yang menjadi pemerintah itu pihak yang zalim 
dan salah. Alasan Imam Malik bin Anas ialah pemberontakan yang dilancarkan 
tidak pernah mencapai maksud iaitu menjatuhkan kerajaan yang dianggap 
zalim dan salah itu. Apa yang masyarakat dapat ialah mala petaka dan bencana 
yang datang menimpa dan menyusahkan kehidupan, sedangkan pemerintah 
adalah orang-orang Islam juga. Rakyat hidup di dalam ketakutan dan 
kedukaan. Aktiviti kehidupan terbantut dan rakyat yang tidak bersalah pun 
ditekan oleh pihak pemerintah. 


Sungguhpun begitu Imam Malik bin Anas tetap bersimpati kepada golongan 
Ahlil Bait. Ketika Muhammad bin Ja'far datang kepada beliau mengadu yang 
sedang menimpa kaum Ahlil Bait oleh pihak pemerintah, Imam Malik bin Anas 
telah menasihati Muhammad supaya bersabar. 


Di dalam hal ini Imam Malik bin Anas juga diakui oleh para ulama' Ahlis 
Sunnah wal Jamaah di dalam bidang-bidang tauhid, fikah dan tasauf sebagai 
salah seorang Imam Mazhab Ahlis Sunnah wal Jamaah. 


Wajar sekali para pakar hukum-hukum Islam membuat analisis tentang 
persoalan ini. Sebab zaman kini terdapat beberapa orang ulama’ yang sangat 
memusuhi kaum atau golongan yang bermazhab Syiah dengan mudah 
menuduh mereka sesat dan terkeluar dari agama Islam. Mengatakan mereka 
mempunyai al-Qur'an sendiri yang bukan al-Qur'an musyhaf Uthmaniyyah 
yang kita lihat hari ini. Mengatakan kaum Syiah mengkafirkan kesemua 

sahabat-sahabat Rasulullah s.a.w. kecuali beberapa orang sahaja. 


Apakah Imam Abu Hanifah tidak mengetahui semua itu dan menyokong 
perjuangan mereka untuk menegakkannya? 


%& Dengan Imam Abdullah Bin Tawus al-Yamani 


Pada zaman pemerintahan Khalifah Abu Ja'far al-Mansur, hidup juga 
seorang ulama' yang sangat alim, sangat salih dan sangat berani iaitu Imam 
Abdullah bin Tawus bin Kaisan al-Yamani. Ayah beliau Tawus bin Kaisan 
adalah seorang ulama' yang sangat berani dan selalu berkata benar dan berterus 
terang di hadapan khalifah dan para pembesar negara. Tawus bin Kaisan 
masyhur ketika berdialog dengan Khalifah Hisyam bin Abdul Malik. 


Apabila Khalifah Abu Ja'far al-Mansur mendengar kealiman, kepintaran dan 
keberanian Ibnu Tawus, baginda teringin sekali untuk bercakap-cakap 
dengannya. Pada suatu hari Khalifah Abu Ja'far al-Mansur telah memerintah 
supaya dibawa Imam Abdullah bin Tawus ke hadapan baginda. Ibnu Tawus 
masuk menghadap Khalifah Abu Ja'far al-Mansur dengan ditemani oleh Imam 
Malik bin Anas. 


Khalifah Abu Ja'far al-Mansur memandang tajam kepada Imam Abdullah 
bin Tawus lantas berkata kepadanya, “Wahai Ibnu Tawus! Ceritakan kepadaku 
apa yang pernah kau dengar daripada ayahmu” 


Imam Abdullah bin Tawus menjawab, “Aku pernah mendengar dari ayahku 
bahawa Rasulullah s.a.w. pernah bersabda, “Sesungguhnya manusia yang 
paling berat menerima azab pada Hari Oiamat ialah orang yang diberi 
kekuasaan oleh Allah swt, lalu dia berlaku aniaya dan tidak adil dengan 
kekuasannya itu.” 


Khalifah Abu Ja'far al-Mansur menjawab pula, “Baiklah kalau demikian, 
berilah aku nasihat.” 


Imam Abdullah bin Tawus membaca ayat al-Qur'an (maksudnya), “Apakah 
kamu tidak memerhatikan bagaimana Tuhanmu bertindak ke atas kaum Ad? Iaitu 
penduduk Iram yang mempunyai bangunan-bangunan yang tinggi, yang belum pernah 
dibangun (suatu kota) seperti itu di negeri-negeri lain dan kaum Thamud yang 
memotong-motong batu besar di lembah dan kaum Fir'aun yang mempunyai pasak- 
pasak (angkatan tentera yang kuat), yang berbuat sewenang-wenang dalam negeri, lalu 
mereka membuat kerosakan yang banyak dalam negeri itu. Kerana itu Tuhanmu 
menimpa ke atas mereka cameti azab. Sesungguhnya Tuhanmu benar-benar 
mengawasi.” (Surah al-Fajr ayat 6- 14) 


Imam Malik bin Anas yang menceritakan kisah ini mengatakan pada saat itu 
terasa dalam diri beliau satu kegoncangan yang hebat. Belum pernah beliau 
merasa tergoncang seperti pada saat itu. Seluruh badan beliau bergementar dan 
jantung beliau berdengup-dengup kencang, nafas beliau menjadi sesak. 

Terbayang di dalam kepalaku batang leher (kepala) Ibnu Tawus telah terpisah 
dari badannya. Namun Ibnu Tawus sedikitpun tidak gementar dan ragu-ragu 
dengan apa yang telah dikatakannya. Kemudian Khalifah Abu Ja'far al-Mansur 
memandang ke muka Imam Abdullah bin Tawus dan berkata kepadanya, 
“Ambillah bekas dakwah itu.” 


Tetapi Ibnu Tawus tidak menghiraukan perintah Khalifah Abu Ja'far al- 
Mansur itu. Dengan marah Khalifah Abu Ja far al-Mansur berkata kepada Imam 
Abdullah bin Tawus, “Wahai Ibnu Tawus! Kenapakah kau tidak mematuhi 
perintahku?” 


Ibnu Tawus menjawab, “Aku bimbang bekas dakwah itu kau gunakan untuk 
menulis sesuatu yang menyalahi perintah Allah, nantinya aku akan terseret 
sama dengan dosamu kerana akulah yang memberikan bekas dakwah itu 
(kepadamu - P).” 


Imam Malik bin Anas meneruskan ceritanya. Setelah Khalifah Abu Ja'far al- 
Mansur mendengar jawapan dari Ibnu Tawus itu, baginda diam tidak berkata 
apa-apa. Kemudian baginda menunjuk ke arah sebuah pintu istana dan 
mengusir kami berdua keluar melalui pintu itu dengan segera. Imam Malik bin 
Anas mengakui bahawa beliau belum pernah melihat seorang yang sebegitu : 
teguh pendirian, jujur dan berani sebagaimana Imam Abdullah bin Tawus bin 
Kaisan al-Yamani. 


% Al-Mansur Dengan Para Ulama’ Lain 


Pada masa pemerintahan baginda, Khalifah Abu Ja'far al-Mansur sangat 
sukar untuk melantik seorang ulama' yang terkemuka untuk dijadikan gadhi 
kerajaan. Pernah pada suatu ketika Khalifah Abu Ja'far al-Mansur telah 
mengundang tiga orang ulama' besar yang sangat ternama ke istana baginda 
dengan tujuan untuk melantik mereka menjadi gadhi kerajaan di tiga daerah 
atau wilayah. Tiga orang ulama' besar yang dimaksudkan itu ialah Imam Abu 
Hanifah, Imam Sufyan ath-Thauri dan Imam Syarik bin Abdullah an-Nakha'i. 


Setelah ketiga-tiga ulama' besar yang sangat alim dan salih itu duduk di 
hadapan baginda, maka Khalifah Abu Ja'far al-Mansur berpaling kepada Imam 
Sufyan ath-Thauri sambil menghulur sepucuk surat dan berkata: 


“Ini adalah surat pelantikan kau sebagai gadhi di kota Basrah. Sekarang 
berangkatlah segera ke sana.” 


Imam Sufyan ath-Thauri telah menerima surat itu tanpa menjawab apa-apa 
dan terus keluar. 


Kemudian Khalifah Abu Ja'far al-Mansur berpaling pula kepada Imam 
Syarik bin Abdullah an-Nakha'i dan berkata kepadanya sambil menghulur 
surat pelantikan gadhi, 

“Ini adalah surat pelantikan kau sebagai gadhi di kota ini. Laksanalah tugas 
kau ini.” 


Imam Syarik bin Abdullah an-Nakha'i juga telah menerima surat pelantikan 
itu dan terus keluar. 


Kemudian Khalifah Abu Ja'far al-Mansur berpaling pula kepada Imam Abu 
Hanifah dan berkata kepadanya sambil menghulur surat pelantikan gadhi 
kepadanya. Tetapi Imam Abu Hanifah secara terus terang menolak jawatan 
gadhi itu yang menimbulkan kemurkaan Khalifah Abu Ja'far al-Mansur 
kepadanya. 


Imam Abu Hanifah telah ditangkap, dipenjara dan dipukul. Manakala Imam 


Syarik an-Nakha'i telah menerima dan menjawat jawatan itu. Sedang Imam 


Sufyan ath-Thauri telah melarikan diri ke negeri Yaman. 


Pada hari yang lain pula Khalifah Abu Ja'far al-Mansur telah menjemput tiga 
orang ulama' besar yang terkemuka juga dengan tujuan baginda mahu menguji 
mereka, apakah mereka bertiga mempunyai persamaan atau perbezaan di 
dalam menilai harta kerajaan. Ketiga-tiga ulama' besar itu ialah Imam Abu 
Hanifah, Imam Malik bin Anas dan Imam Ibnu Abu Dzi'b. Khalifah Abu Ja'far 
al-Mansur memulakan dengan bertanya kepada Imam Malik bin Anas dahulu; 


“Apakah pendapat kau tentang harta kerajaan?” 
Imam Malik bin Anas menjawab, “Sebaik-baik harta.” 
“Keluarlah kau dari sini?” 


Kemudian Khalifah Abu Ja'far al-Mansur bertanya pula kepada Imam Ibnu 
Abu Dzi'b soalan yang sama juga, “Apakah pendapat kau tentang harta 
kerajaan?” 


Imam Ibnu Abu Dzi'b menjawab, “Seburuk-buruk harta.” 
“Keluarlah kau dari sini?” 


Kemudian Khalifah Abu Ja'far al-Mansur bertanya pula kepada Imam Abu 
Hanifah soalan yang serupa juga yang telah baginda kemukakan kepada kedua- 
dua ulama' sebelumnya. Imam Abu Hanifah menjawab, 


“Amirul Mu'minin lebih tahu tentang status harta kerajaan itu.” 
“Keluarlah kau dari sini?” 


Setelah ketiga-tiga orang ulama' besar itu meninggalkan majlis baginda, 
maka Khalifah Abu Ja'far al-Mansur memanggil tiga orang kakitangan istana 
dan berkata kepada yang pertama: 


“Pergilah kau kepada Imam Malik bin Anas. Kalau dia menolak, pukullah 
belakangnya.” 


Imam Malik bin Anas menerima pemberian itu. Maka selamatlah dia 

daripada kena pukul. 


Kemudian Khalifah Abu Ja'far al-Mansur memanggil pula pesuruh yang 
kedua dan memerintah kepadanya membawa sepundi wang kepada Imam Ibnu 
Abu Dzi'b dan berpesan kepadanya, 


“Pergilah kau kepada Imam Ibnu Abu Dzi'b. Kalau dia menerima, pukullah 
belakangnya.” 


Imam Ibnu Abu Dzi'b telah menolak pemberian itu. Maka selamatlah dia 
daripada kena pukul. 


Kemudian baginda memerintah pula kepada pesuruh yang ketiga supaya 
membawa sepundi wang kepada Imam Abu Hanifah dan berpesan kepadanya, 


“Pergilah kau kepada Imam Abu Hanifah. Kalau dia menerima atau 
menolak, pukullah belakangnya.” 


Imam Abu Hanifah tidak menerima dan tidak pula menolak pemberian 
Khalifah Abu Ja'far al-Mansur kepadanya itu. Ini menyebabkan pesuruh 
Khalifah Abu Ja'far al-Mansur menyoal beliau, “Kalau begitu di manakah nak 
diletakkan pundi-pundi ini?” Maka Imam Abu Hanifah menjawab untuk 
menunjuk jalannya, “Amirul Mu'minin lebih tahu di mana harta ini harus 
disimpan.” 


Maka terlepaslah juga Imam Abu Hanifah daripada kena pukul 
belakangnya. Dengan itu terlepaslah ketiga-tiga ulama' besar itu daripada 
dipukul oleh Khalifah Abu Ja'far al-Mansur kerana kepintaran, kecerdikan dan 
kejujuran hati masing-masing. 


Kenapa Para Ulama' Tidak Mahu Bekerjasama Dengan Al-Mansur? 


Di sini timbul satu persoalan iaitu kenapakah para ulama' yang terkenal 
salih, sangat alim dan wara'-wara' itu tidak suka bekerjasama dengan Khalifah 
Abu Ja'far al-Mansur? Kalau zaman sekarang, orang-orang alim yang mengaku 
sangat alim akan menuduh para ulama' itu bukan dari kalangan bermazhab 
Ahlis Sunnah wal Jamaah, sebaliknya bermazhab Syiah atau mazhab lainnya. 


Sudah sangat masyhur bahawa Khalifah Abu Ja'far al-Mansur telah 
memerangi dua orang tokoh Syiah Ahlil Bait iaitu an-Nafsuz Zakiyyah 
Muhammad bin Abdullah bin Hasan dan saudaranya Ibrahim. Dan sudah 
sangat masyhur bahawa Khalifah Abu Ja'far al-Mansur telah mengkhianati Isa 
bin Musa bin Ali bin Abdullah bin al-Abbas dengan melucutkan jawatan Putera 
Mahkotanya yang telah ditetapkan oleh Khalifah Abul Abbas as-Saffah 
sebelumnya. Dan juga sudah sangat masyhur Khalifah Abu Ja'far al-Mansur 
telah membunuh Abu Muslim al-Khurasani yang sangat berjasa besar di dalam 
perjuangan meruntuhkan kerajaan bani Umayyah dan menegakkan kerajaan 
bani Abbasiyyah semata-mata di atas rasa curiga baginda bahawa Abu Muslim 

al-Khurasani akan menimbulkan pemberontakan terhadap pemerintahan 
baginda. 


Apakah tindakan-tindakan Khalifah Abu Ja'far al-Mansur ini tidak zalim? 
Kalau tidak zalim bererti para ulama' yang salih-salih, sangat alim dan sangat 
wara' itu tidak mahu bekerjasama dengan pemerintahan bani Abbasiyyah pada 
zaman Khalifah Abu Ja'far al-Mansur disebabkan oleh perkara-perkara lain 
yang tidak berkenan di hati mereka. Apakah perkara-perkara lain itu? 


Sebenarnya para ulama' yang besar-besar dan wara'-wara' seperti Imam Abu 
Hanifah, Imam Malik bin Anas dan Imam Sufyan ath-Thauri tidak mahu atau 
tidak suka bekerjasama dengan Khalifah Abu Ja'far al-Mansur adalah 
disebabkan akan keterikatan mereka apabila bekerja di bawah pemerintah. 
Mereka tidak akan dapat mengeluarkan hukum-hukum sebagaimana yang 
dikehendaki oleh Allah SWT. Sudah pasti para pemerintah atau khalifah mahu 
setiap hukum yang dikeluarkan atau difatwakan sesuai dengan selera mereka. 
Ini sudah banyak terbukti. Pada zaman kerajaan bani Umayyah, Imam Abu 
Hanifah telah disebat oleh gabenor Khalifah Marwan bin Muhammad di kota 
Kufah iaitu Yazid bin Umar bin Hubairah semata-mata disebabkan beliau 
mengeluarkan fatwa yang beliau benar-benar yakin kebenarannya tanpa 
mengikut hawa nafsunya, tetapi ternyata fatwa beliau itu tidak berkenan di hati 
gabenor. Ini belum lagi beliau menjadi gadhi kerajaan. Akibatnya beliau 
dipukul oleh Ibnu Hubairah. 


Begitu juga dengan yang telah dialami oleh Imam Malik bin Anas, pengasas 
mazhab Maliki. Beliau pernah berfatwa yang mana fatwa beliau itu tidak 
berkenan oleh nafsu gabenor kerajaan bani Abbasiyyah di kota Madinah yang 
benama Ja'far bin Sulaiman bin Ali bin Abdullah bin al-Abbas. Fatwa Imam 
Malik bin Anas itu ialah baiat yang dibuat secara paksa tidak sah. Ini ada kaitan 
dengan paksaan oleh gabenor itu di dalam persoalan politik. Jadi Imam Malik 
berfatwa baiat seperti itu tidak sah. Ini menyebabkan sebahagian rakyat tidak 
merasa berdosa kalau mereka menderhaka kepada pihak pemerintah kerajaan 
bani Abbasiyyah kerana baiat yang mereka berikan atau buat kepada 
pemerintah adalah tampa kerelaan hati mereka, dengan paksaan. Ini 
menyebabkan Imam Malik bin Anas dipukul oleh gabenor itu. 


Imam Sufyan bin Said ath-Thauri, salah seorang pengasas mazhab fikah di 
peringkat awal (zaman tabiin dan tabi' tabiin) telah melarikan diri ke negeri 
Yaman kemudian datang membuat ibadat haji ke kota Mekah setelah dipaksa 
oleh Khalifah Abu Ja'far al-Mansur supaya menerima jawatan gadhi di kota 
Kufah. 


Selain itu para ulama’ yang salih-salih dan wara'-wara' yang takutkan 
kebesaran Allah SWT tidak suka bekerjasama dengan para pemerintah terutama 
selepas pemerintahan Khalifah Irrasyidin ialah kerana mereka lihat setiap 
khalifah yang sedang berkuasa itu akan berusaha dengan apa cara sekalipun 

untuk mengekalkan kekuasaan kerajaan mereka sekalipun dengan membunuh 
orang-orang yang tidak patut dibunuh mengikut hukum agama Islam. Masakan 
mereka ini akan melihat sahaja kalau mereka bekerja dengan pemerintah 
tindakan khalifah yang membunuh orang-orang yang tidak patut atau belum 
layak dikenakan hukuman bunuh oleh hukum agama? Tentu mereka akan 
membantah juga. Jadi lebih baik tidak menerima untuk bekerja dengan kerajaan 
daripada bekerja tetapi sentiasa membantah majikannya sehingga akan 
dikenakan hukuman yang berat pula setiap hari atau setiap kali membuat 
bantahan. 


Wafat 


Setelah menjadi khalifah selama kira-kira 22 tahun, menjelang bulan 
Zulhijjah tahun 158 hijrah/775 Masihi, maka wafatlah Khalifah Abu Ja'far al- 
Mansur ketika dalam perjalanan untuk mengerjakan ibadat haji. Jenazah 
baginda tidak segera dikebumikan di tempat baginda wafat atau dibawa pulang 
ke negeri Irag untuk dikebumikan di kota Baghdad, sebaliknya telah dibawa ke 
kota Mekah oleh menteri baginda ar-Rabi' bin Yunus yang mengikut 
rombongan baginda untuk menunaikan ibadat haji itu dan dibawa ke Ka'abah 
dan didudukkan serta disandar di dinding Ka'bah dengan diberi tutupan pada 
muka baginda dengan maksud untuk menyatakan bahawa Khalifah Abu Ja'far 
al-Mansur sebenarnya masih belum wafat, cuma baginda pengsan sahaja 
mungkin disebabkan cuaca yang panas itu atau baginda kepanasan. Kemudian 
ar-Rabi bin Yunus meminta semua para pembesar kerajaan yang turut di dalam 
rombongan itu agar duduk menghadap Khalifah Abu Ja'far al-Mansur “yang 
masih hidup itu'. 

Setelah semua para pembesar duduk berkumpul di hadapan jenazah 
Khalifah Abu Ja'far al-Mansur, ar-Rabi' bin Yunus masuk ke tempat ‘Khalifah 
Abu Ja'far al-Mansur yang masih hidup itu’ dan berlakon bercakap-cakap 
denga khalifah. Kemudian beliau mengangguk-anggukkan kepada sebagai 
isyarat tanda bersedia menunaikan semua arahan atau perintah oleh Khalifah 
Abu Ja'far al-Mansur saat itu. Semua kelakuan ar-Rabi bin Yunus itu dilihat 
oleh para pembesar dari dekat. Kemudian beliau keluar kepada para pembesar 
dengan wajah sedih dan mengisytiharkan bahawa Khalifah Abu Ja'far al- 
Mansur sudah wafat dan meninggalkan beberapa pesan yang mesti beliau 
tunaikan. 


Sebenarnya ar-Rabi bin Yunus mempunyai agenda yang tersendiri dengan 
dia berbuat begitu terhadap Khalifah Abu Ja'far al-Mansur yang sudah wafat. 
Sebagaimana yang telah disebut di atas di bawah tajuk menteri-menteri 
Khalifah Abu Ja'far al-Mansur bahawa ar-Rabi bin Yunus adalah seorang yang 
bijaksana dan cerdik serta tahu mana yang perlu dilakukan dan mana yang 
perlu ditinggalkan. Beliau juga dikatakan seorang yang bercita-cita tinggi. Inilah 
punca kenapa ar-Rabi' bin Yunus melakukan perkara ini ke atas mayat Khalifah 

Abu Ja'far al-Mansur. 


Ar-Rabi' bin Yunus terus memainkan peranan dan cita-cita hatinya. Beliau 
bertindak demikian adalah bertujuan agar pembesar-pembesar Khalifah Abu 
Ja'far al-Mansur melihat betapa Khalifah Abu Ja'far al-Mansur meredhai dirinya 
sampai ke saat-saat akhir hayat baginda. Kalau dia tidak berbuat demikian, 
tidaklah jelas kepada para pembesar kerajaan dan kakitangan istana bahawa 
Khalifah Abu Ja'far al-Mansur menyukai dan merestui ar-Rabi' bin Yunus 
menjawat jawatan menteri dan penasihat baginda sehingga ke akhir hayat 
baginda. Jadi ar-Rabi' bin Yunus mengharapkan sesiapa yang bakal menjadi 
khalifah setelah Khalifah Abu Ja'far al-Mansur akan sudi memanjang atau 
mengekalkan kedudukan beliau selaku menteri dan penasihat khalifah. 
Sementelah pula beliau sudah tahu bakal khalifah setelah al-Mansur ialah 
putera baginda Muhammad al-Mahdi yang telah diisytiharkan oleh 
ayahandanya sebagai Putera Mahkota dan bakal khalifah sesudah baginda. 


Tujuan atau muslihat ar-Rabi' bin Yunus yang kedua ialah bertujuan agar 
para pembesar kerajaan melihat sendiri bagaimana Khalifah Abu Ja'far al- 
Mansur sebelum wafat baginda telah mewasiatkan kepada dirinya, bukan 
kepada orang lain bahawa bakal khalifah setelah baginda wafat ialah putera 
baginda al-Mahdi yang merupakan Putera Mahkota. Selain daripada di atas 
maksud itu, ar-Rabi' bin Yunus juga mahu al-Mahdi merasa betapa ayahanda 
baginda sayang, kasih dan menyenangi diri beliau selaku menteri dan penasihat 
baginda selama baginda menjadi khalifah. Jadi ini akan menjadikan hati al- 
Mahdi tertarik dan turut rasa sayang dan mahu melantik pula ar-Rabi' bin 
Yunus untuk menjadi menteri dan penasihat baginda sebaik sahaja baginda 
naik takhta khalifah. 


Sebenarnya ramai yang tidak mengetahui (kerana maklumat ini tidak sampai 
kepada mereka) bagaimana punca yang menyebabkan kewafatan Khalifah Abu 
Ja'far al-Mansur. Memang sudah sampai ajal baginda, tetapi ada sebab- 
sebabnya. Sebenarnya punca kematian Khalifah Abu Ja'far al-Mansur ialah 
tindakan baginda melakukan kezaliman ke atas dua orang ulama' besar dan 
salih iaitu Imam Sufyan ath-Thauri dan Ubbad bin Kathir. Imam as-Sayuti 
menulis di dalam kitabnya Tarikhul Khulafa' pada tahun 158 hijrah/775 Masihi, 
Khalifah Abu Ja'far al-Mansur mengeluarkan perintah kepada gabenor kota 
Mekah supaya menangkap Imam Sufyan ath-Thauri dan Ubbad bin Kathir 
(sebenarnya Imam Sufyan ath-Thauri berdiam di kota Kufah. Beliau datang ke 
kota Mekah ketika itu kerana mahu menunaikan ibadat haji. Para ulama' tasauf 
memasukkan Imam Sufyan ath-Thauri ke dalam senarai golongan para Wali 
Allah). Maka gabenor kota Mekah telah menangkap dan memenjarakan 
keduanya. Orang ramai sangat bimbang sekali sekiranya Khalifah Abu Ja'far al- 
Mansur datang menunaikan ibadat haji pada tahun itu akan membunuh kedua- 
dua ulama' yang bertaraf Wali Allah itu. Ternyata Allah SWT telah 
menimpakan ke atas Khalifah Abu Ja'far al-Mansur sakit sebelum ianya sampai 

di kota Mekah. Baginda jatuh sakit dan wafat. Ini adalah kerana Allah SWT 
mahu memelihara kedua-dua orang ulama' tersebut daripada kejahatan yang 
bakal baginda (Khalifah Abu Ja'far al-Mansur) lakukan ke atas kedua-dua 
mereka itu. Baginda meninggal dunia di daerah Batnu dan dimakamkan di 
daerah antara Hujun dan Bi'ri Maimun. 


Ketika masih dalam perjalanannya ke kota Mekah dan sudah hampir sampai 
ke sana, Khalifah Abu Ja'far al-Mansur telah mengetahui ajalnya akan sampai 
dengan segera. Di dalam kitab Hayat al-Hayawan al-Kubra, pengarangnya Syeikh 
ad-Damiri menceritakan saat-saat perjalanan Khalifah Abu Ja'far al-Mansur ke 
kota Mekah pada tahun 158 hijrah/775 Masihi itu, ketika baginda sudah hampir 
sampai di kota Mekah, tiba-tiba baginda terpandang kepada sebuah tembok 
yang ada tulisan dua baris ayat. Pada baris pertama tulisannya berukir, “Abu 
Ja'far, ajalmu telah tiba, usiamu telah luntur, takdir Allah pasti akan terjadi.” 
Manakala tulisan baris kedua pula ialah, “Abu Ja'far, pada hari ini juga, tidak 
ada dukun atan peramal, yang berkuasa menolakmu dari kematian yang bakal 
tiba.” 


Setelah Khalifah Abu Ja'far al-Mansur selesai membaca ayat-ayat ini, 
baginda yakin hari kematian baginda akan segera tiba. Diriwayatkan hanya tiga 
hari setelah baginda melihat tulisan itu, baginda pun wafat. 


Ini sudah pasti ada kaitan dengan kekeramatan dua orang ulama' besar yang 
bertaraf Wali Allah itu yang sedang dipenjarakan di kota Mekah seperti yang 
telah disebutkan. 


Keluarga 


Tidak sebagaimana adinda baginda Khalifah Abul Abbas as-Saffah yang 
hanya beristeri seorang perempuan sahaja dan tidak ada memiliki seorang 
jariahpun, Khalifah Abu Ja'far al-Mansur telah berkahwin dengan seramai tiga 
orang perempuan merdeka dan memiliki tiga orang perempuan hamba atau 
jariah. Isteri pertama baginda adalah datang dari keturunan raja-raja Himyar 
yang memerintah negeri Yaman pada suatu ketika dahulu. Isteri baginda yang 
kedua adalah dari keturunan sahabat Nabi yang terkemuka iaitu cucu kepada 
Talhah bin Ubaidullah. Manakala isteri baginda yang ketiga atau terakhir 
datang dari keturunan bani Umayyah. Jariah baginda pula seorang dari 
keturunan suku Kurdi, seorang dari bangsa Rom dan yang terakhir tidak dapat 
dipastikan bangsanya. 


Isteri baginda yang pertama dari keturunan raja-raja Himyar bernama Arwa 
binti Mansur, saudara perempuan kepada Yazid bin Mansur al-Himyari. Isteri 
baginda yang kedua yang dikatakan cucu Talhah bin Ubaidullah bernama 
Fatimah binti Muhammad bin Talhah. Manakala isteri baginda yang ketiga dari 
keluarga bani Umayyah yang tidak disebut namanya adalah bekas isteri kepada 
Ishak bin Sulaiman bin Ali bin Abdullah bin al-Abbas. 

Tentang anak-anak baginda pula, hasil dari perkahwinan baginda dengan 
isteri pertama iaitu Arwa binti Mansur, Khalifah Abu Ja'far al-Mansur telah 
dikurniakan dua orang putera iaitu Muhammad yang dikenali dengan nama al- 
Mahdi dan Ja'far al-Akbar. Tetapi Ja'far al-Akbar meninggal dunia ketika masih 
remaja. 


Manakala hasil perkahwinan baginda dengan Fatimah binti Muhammad bin 
Talhah, baginda dikurniakan seramai tiga orang putera iaitu Sulaiman, Isa dan 
Ya gub. 


Manakala hasil perkahwinan baginda dengan seorang perempuan dari bani 
Umayyah, baginda memperoleh seorang puteri yang diberi nama al-Aliyah. 


Manakala hasil dari hubungan baginda dengan jariah dari suku Kurdi, 
baginda mendapat seorang putera bernama Ja'far al-Asghar. Ja'far al-Asghar 
terkenal dengan panggilan Ibnul Kurdiyyah. Mungkin Ja'far inilah ayah kepada 
Zubaidah, isteri kepada Khalifah Harun ar-Rasyid kerana Ja'far al-Kubra 
meninggal dunia ketika masih remaja, mungkin beliau belum lagi sempat 
beristeri. 


Hasil dari hubungan baginda dengan jariah ar-Rumiyyah yang dikenali 
dengan panggilan Oali al-Farrasyah, baginda mendapat seorang anak lelaki 
bernama Salih al-Miskin. 


Hasil dari hubungan baginda dengan jariah yang ketiga, Khalifah Abu Ja'far 
al-Mansur mendapat seorang putera bernama al-Qasim. Sebab itu jariah 
baginda yang ketiga ini dikenali dengan panggilan Ummul Qasim. Namun al- 
Qasim meninggal dunia sebelum ayahandanya Khalifah Abu Ja'far al-Mansur 
wafat sebagaimana Ja'far al-Akbar juga. 


Demikianlah kisah para isteri dan jariah-jariah Khalifah Abu Ja'far al-Mansur 
serta anak-anak baginda. 


Kelebihan Dan Keistimewaan 


Kalaulah kelebihan Khalifah Abul Abbas as-Saffah adalah kerana baginda 
mempunyai hanya seorang isteri sahaja dan tidak memiliki seorangpun jariah 
atau hamba sahaya, tidak melantik Putera Mahkota dari kalangan anak-anak 
baginda, tidak meminum minuman nabiz (air rendaman buah tamar sekadar 
semalam dua malam yang tidak sampai menjadi arak) dan sangat menjauhi 
majlis-majlis hiburan tari menari dan nyanyian yang biasa ketika itu 
dihidangkan dengan minuman nabiz yang telah menjadi arak, maka apakah 
kelebihan yang dimiliki oleh Khalifah Kerajaan Bani Abbasiyyah yang kedua, 
Khalifah Abu Ja'far al-Mansur ini? 


Di antara kelebihan Khalifah Abu Ja'far al-Mansur ialah baginda berkahwin 
dengan ramai perempuan iaitu sehingga tiga orang dan memiliki jariah juga 
tiga orang. Di antara kelebihan dan keistimewaan Khalifah Abu Ja'far al- 

Mansur ialah baginda adalah seorang pemimpin yang amat cekap, pintar, 
cerdik, bijaksana dan sangat berkebolehan di dalam memerintah negara. 


Kelebihan dan keistimewaan yang dimiliki oleh Khalifah Abu Ja'far al- 
Mansur di dalam memerintah negara menyamai kelebihan dan keistimewaan 
yang dimiliki oleh Khalifah Abdul Malik bin Marwan, khalifah kelima dari 
kerajaan dinasti bani Umayyah. Ini disebabkan apa yang dihadapi oleh Khalifah 
Abu Ja'far al-Mansur ketika dilantik menjadi khalifah sangat menyamai apa 
yang dihadapi oleh Khalifah Abdul Malik bin Marwan sebaik sahaja baginda 
dilantik menjadi khalifah. Kalau Khalifah Abdul Malik bin Marwan terpaksa 
berhadapan dengan pemberontakan oleh kaum Khawarij, pihak tentera bani 
Ibnuz-Zubair dan beberapa pemberontakan yang lain dan berjaya 
mengatasinya, maka Khalifah Abu Ja'far al-Mansur telah terpaksa berhadapan 
dengan Abdullah bin Ali, dua orang tokoh Syiah Ahlil Bait dan lain-lain 
pemberontakan dan juga telah berjaya memadamkannya. 


Demikianlah beberapa kelebihan dan keistimewaan yang dimiliki oleh 
khalifah kerajaan bani Abbasiyyah yang kedua iaitu Khalifah Abu Ja'far al- 
Mansur. 


Apakah Al-Mansur Seorang Khalifah Yang Salih? 


Memperkatakan sesorang khalifah itu apakah ianya seorang yang salih atau 
sebaliknya adalah suatu masalah yang sangat merumitkan. Kenapa? Sebab 
perbuatan salih adalah satu perbuatan yang dilakukan berdasarkan hukum 
syara’. Kalau ianya selaras dengan hukum syara', biarpun pada pandangan 
orang ramai adalah suatu yang kejam, maka pelaku tindakan itu tetap dianggap 
seorang yang salih. Lebih-lebih lagi berkaitan dengan seseorang yang 
memegang jawatan Ketua Negara atau Khalifah. 


Sebagai contoh, hukuman bunuh yang dikenakan ke atas orang-orang yang 
bangkit menderhaka terhadap kerajaan atau pemerintahan Islam dengan cara 
kekerasan menggunakan senjata dan berkumpulan, maka tindakan ini apabila 
dilakukan oleh seseorang pemerintah (khalifah) ia tetap dianggap salih, sebab 
itu adalah kehendak hukum syara', bukan hawa nafsu pemerintah (khalifah). 
Tetapi ada kalanya tindakan seseorang khalifah itu tidak dipersetujui oleh 
ramai orang-orang alim dan pakar hukum. Ketika itu apakah yang hendak 
dikatakan taraf khalifah itu? 


Penyusun sejak menyusun sejarah pemerintahan kerajaan bani Umayyah 
yang berpusat di kota Damsyik negeri Syam (satu lagi ialah sejarah kerajaan 
bani Umayyah di Sepanyol yang penyusun akan susunkan nanti insya Allah), 
sering membina tajuk kecil yang berjudul pertanyaan apakah seseorang 
khalifah yang sedang diperkatakan itu seorang khalifah yang salih atau 
sebaliknya? Ini adalah disebabkan jarang para penyusun buku-buku sejarah 
zaman kini yang mengemukakan tajuk seperti itu. Penyusun berbuat demikian 

adalah bertujuan agar para pembaca tidak terus menerus apabila membaca 
sejarah kerajaan bani Umayyah hanya menggambarkan Khalifah Umar bin 
Abdul Aziz seorang sahaja sebagai seorang khalifah bani Umayyah yang salih 
dan takwa kepada Allah SWT. Manakala khalifah-khalifah yang lain jahat-jahat, 
mementingkan hawa nafsu dan kalau berpegang kepada ajaran agamapun, 
hanya separuh-separuh sahaja, tidak menyeluruh sebagaimana Khalifah Umar 
bin Abdul Aziz. Memang ini adalah satu realiti. 


Kini apabila sampai kepada membicarakan pemerintahan kerajaan bani 
Abbasiyyah, penyusun cuba berbuat demikian sekali lagi dengan izin daripada 
Allah SWT. 


Berkaitan dengan apakah Khalifah Abu Ja'far al-Mansur adalah seorang 
pemerintah yang salih atau sebaliknya, kita lihat pada amalan kehidupannya 
yang berkaitan dengan perkara-perkara yang dibenarkan dan ditegah. At- 
Tabari meriwayatkan bahawa Khalifah Abu Ja'far al-Mansur tidak menyukai 
minuman keras, dan tidak membenarkan ada minuman itu di dalam majlis 
baginda. Pada suatu kali doktor peribadi baginda iaitu Bakhtisyo' telah datang 
mengunjungi baginda. Dan Khalifah Abu Ja'far al-Mansur memerintah supaya 
disediakan makanan dan juga minuman untuk doktor peribadi baginda itu. 
Ketika sedang menghadap hidangan itu, Bakhtisyo' melihat tidak ada minuman 
arak disediakan, lantas dia meminta supaya minuman keras disediakan. Tetapi 
dijawab, “Tidak boleh meminum minuman keras di dalam majlis santapan 
Amirul Mu'minin.” 


Maka Bakhtisyo' menjawab pula, “Aku tidak boleh makan tanpa bersama 
minuman keras.” 


Lantas perkara ini disampaikan kepada Khalifah Abu Ja'far al-Mansur dan 
baginda memberi jawapan, “Jangan menghiraukan dia.” Ketika sedang makan 
pun Bakhtisyo' masih terus meminta minuman keras, dan diberi jawapan yang 
sama. Bakhtisyo' terus makan juga dan minum air kosong yang diambil dari 
sungai Dajlah. Pada keesokan harinya Bakhtisyo' memandang kepada air yang 
diminumnya semalam sambil berkata, “Aku menyangka tidak ada sesuatu 
(minuman) yang lebih mengatasi minuman keras. Tetapi (rupa-rupanya) air 
sungai Dajlah ini telah dapat mengatasinya.” 


Sebenarnya Khalifah Abu Ja'far al-Mansur juga adalah seorang insan yang 
berjiwa sentimental. Baginda adalah seorang yang meminati bidang seni 
terutama nyanyian. Tetapi baginda mendengar para biduan menyanyi hanya 
dari belakang tabir. Baginda tidak bergaul dengan para penyanyi sebagaimana 
yang dilakukan oleh sebahagian khalifah-khalifah bani Umayyah. Jarak baginda 
dengan tabir adalah sejauh 20 hasta. Begitu juga jarak penyanyi dengan tabir. 
Setiap penghibur dibayar sebanyak satu dirham dan dicatit di dalam buku 
resmi. 


Tentang apakah Khalifah Abu Ja'far al-Mansur bertindak menjadi imam di 

dalam sembahyang lima waktu di masjid sebagaimana yang dilakukan oleh 
Khalifah Irrasyidn dan sebahagian khalifah bani Umayyah? Ini tidaklah 
penyusun menemui maklumat tentangnya. Tetapi kita percaya Khalifah Abu 
Ja'far al-Mansur tidak pernah meninggalkan sembahyang lima waktu kerana 
orang-orang Islam pada zaman salafus salih betapapun zalimnya dia 
memerintah sekiranya dia seorang khalifah ataupun gabenor, dia tetap tidak 
pernah mengabaikan sembahyang fardhu yang lima. Umat Islam ketika ini 
sangat menjaga segala akar dan pokok agama kerana pengaruh iman yang 
sangat kuat di dalam dada setiap umat Islam pada peringkat zaman itu. 


Demikianlah sejarah kehidupan dan perjuangan khalifah kerajaan bani 
Abbasiyyah yang kedua iaitu Abu Ja'far al-Mansur. 

Pengenalan 


Khalifah al-Mahdi ialah Khalifah kerajaan bani Abbasiyyah yang ketiga 
menggantikan tempat bapanya Khalifah Abu Ja'far al-Mansur yang telah wafat. 
Baginda terkenal sebagai khalifah yang sangat bersungguh-sungguh untuk 
menghapuskan orang-orang yang tidak percayakan Tuhan yang kenali sebagai 
orang-orang zindik atau mulhid. Baginda bukanlah seorang khalifah yang 
agung sebagaimana ayahanda baginda Khalifah Abu Ja'far al-Mansur. Masa 
pemerintahan baginda bolehlah dikira sebagai suatu jangka waktu yang lama 
meskipun tidaklah terlalu lama atau panjang. Masa pemerintahan selama 
sepuluh tahun lebih atau sebelas tahun adalah suatu jangka masa yang 
membolehkan seseorang khalifah itu menyediakan berbagai-bagai projek 
infrastruktur dan pembangunan untuk faedah rakyat jelata dan negara dan 
dapat melakukan usaha-usaha penaklukan ke atas negara-negara musuh yang 
mengancam kestabilan kerajaan. Lihatlah sahaja apa yang telah dilaksanakan 
oleh Khalifah Irrasyidin yang kedua iaitu Khalifah Umar bin al-Khattab yang 
juga masa pemerintahannya hampir sama lama atau bolehlah dikatakan sama 
lama dengan masa pemerintahan Khalifah al-Mahdi iaitu sepuluh tahun enam 
bulan. Banyak sekali negara-negara kafir yang telah ditakluk oleh Khalifah 
Umar bin al-Khattab. Di utara negeri Syam, Irag dan Palestin. Di barat Mesir 
dan di timur Farsi. 


Begitu juga dengan masa pemerintahan Khalifah al-Walid bin Abdul Malik 
yang cuma sembilan tahun sahaja, tetapi pada zaman bagindalah tanah jajahan 
takluk Islam telah menjangkau keluasan yang menakjubkan. Di barat telah 
mencapai sempadan negara Perancis, dan di sebelah timur telah mencapai 
sempadan benua kecil India dan benua China. Tetapi disebabkan pada masa 
pemerintahan Khalifah al-Mahdi, negara Islam sudah begitu luas dan keadaan 
dalam negara berada di dalam keadaan aman damai (sedikit sahaja berlaku 
pemberontakan), dan musuh-musuh sudah dapat ditumpas dan dipadamkan 
oleh ayahandanya, yang mana ayahandanya telah meninggalkan kepada 
baginda sebuah kerajaan yang luas, kuat, teguh, aman dan damai, meskipun 
masih terdapat musuh-musuh negara dan agama yang mengancam kehidupan 

yang aman damai itu ialah kaum zindig, maka baginda tidak lagi melakukan 
penaklukan atau peluasan wilayah. Selain baginda memberi penumpuan yang 
bersungguh-sungguh kepada menghapuskan kaum zindig, Khalifah al-Mahdi 
telah menumpukan sepenuhnya kepada usaha-usaha menambah pembinaan 
projek-projek untuk rakyat dan usaha-usaha untuk meringankan beban hidup 
rakyat jelata terutama yang miskin dan selalu berada di dalam kekurangan 
material. 


Khalifah al-Mahdi sangat disayangi oleh ayahandanya dan baginda dididik 
dengan sempurna dan diberi pelajaran yang cukup. Khalifah Abu Ja'far al- 
Mansur telah melatih (Khalifah) al-Mahdi untuk menjadi pentadbir negara yang 
cekap dan pahlawan yang perkasa. Sebab itu pada masa pemerintahan baginda, 
Khalifah Abu Ja'far al-Mansur telah menjadikan (Khalifah) al-Mahdi pentadbir 
wilayah, pemimpin tentera dan pemimpin rombongan ibadat haji. Ini adalah 
latihan ayahanda baginda kepada baginda sebagai persiapan mental dan 
pengalaman setelah menjadi khalifah kelak. Ketika ayahandanya Khalifah Abu 
Ja'far al-Mansur mula-mula dilantik menjadi khalifah, (Khalifah) al-Mahdi baru 
berusia 10 tahun. Masih diperingkat usia kanak-kanak. Jadi tidaklah mungkin 
dalam usia itu Khalifah Abu Ja'far al-Mansur telah membebani baginda dengan 
tugas-tugas kenegaraan, ketenteraan dan ibadat haji yang berat kepada putera 
baginda (Khalifah al-Mahdi) yang sangat disayanginya ini. Sebab itu kita lihat 
Khalifah Abu Ja'far al-Mansur baru memberi peranan kepada (Khalifah) al- 
Mahdi setelah tahun 141 hijrah/758 Masihi dengan melantik baginda sebagai 
pemimpin angkatan tentera ke negeri Tabaristan dan Khurasan untuk 
memadam beberapa pemberontakan yang meletus di sana terutama untuk 
menolong gabenor Khurasan iaitu al-Jabbar bin Abdul Rahman al-Azdi yang 
sedang menghadapi pemberontakan yang berat termasuklah pemberontakan 
oleh seorang tokoh yang digelar Ustaz Sis yang mendakwa dirinya seorang 
nabi. Ketika itu usia (Khalifah) al-Mahdi baru 15 tahun. 


Setelah (Khalifah) al-Mahdi berjaya di dalam operasinya ke Tabaristan dan 
negeri Khurasan, ayahanda baginda semakin percaya kepada kebolehan 
baginda di dalam memimpin pasukan tentera. Oleh sebab itu Khalifah Abu 
Ja'far al-Mansur terus mengirim baginda memimpin angkatan tentera untuk 
memadam kekacauan di wilayah-wilayah Farsi yang sering membuat 
kekacauan dan pemberontakan. Sekembalinya baginda dari menumpas 
pemberontakan di kota Rayy pada tahun 151 hijrah/768 Masihi, Khalifah Abu 
Ja'far al-Mansur telah membina sebuah kota atau bandar untuk dijadikan 
tempat kediaman (Khalifah) al-Mahdi dan tentera kerajaan iaitu kota Rasafah. 
Ketika itu usia (Khalifah) al-Mahdi ialah 25 tahun. Dua tahun kemudian ialah 
pada tahun 153 hijrah/770 Masihi, baginda telah dilantik oleh ayahanda 
baginda mengetuai rombongan mengerjakan ibadat haji ke kota Mekah. Ketika 
Khalifah Abu Ja'far al-Mansur pergi menunaikan ibadat haji pada tahun 158 
hijrah/775 Masihi, ayahanda baginda telah melantik baginda mengganti 

tempatnya selaku pemangku khalifah. Ketika itu usia (Khalifah) al-Mahdi ialah 
32 tahun. 


Kelahiran Dan Peribadi 


Khalifah al-Mahdi dilahirkan di kota Humaimah pada tahun 126 hijrah/744 
Masihi. Pada ketika ini para pejuang bani Abbasiyyah yang terdiri daripada 
anak-anak dan saudara-saudara Muhammad bin Ali bin Abdullah bin al-Abbas 
yang bekerjasama dengan tokoh-tokoh Alawiyyeen atau Syiah Ahlil Bait dan 
Syiah Kaisaniyyah atas nama golongan bani Hasyim sedang berjuang untuk 
menumbangkan pemerintahan kerajaan bani Umayyah yang mulai lemah. Pada 
ketika itu kerajaan bani Umayyah sedang berada di dalam tangan Khalifah 
Ibrahim bin al-Walid. Keadaan dalam negara teramat kucar kacir sekali. 
Peperangan saudara sedang berlaku di kalangan puak-puak bani Umayyah. 
Marwan bin Muhammad yang menjadi gabenor di al-Jazirah, Armenia dan 
Azerbaijan telah menderhaka atau melakukan pemberontakan terhadap 
pemerintahan Khalifah Ibrahim bin al-Walid kerana marah kepada kakanda 
Khalifah Ibrahim iaitu Khalifah Yazid bin al-Walid yang telah membunuh 
Khalifah al-Walid bin Yazid bin Abdul Malik. Ketika itu peluang untuk 
menumbangkan kerajaan bani Umayyah sedang terbuka luas kepada orang- 
orang bani Hasyim yang sentiasa ditindas oleh pihak pemerintah kerajaan bani 
Umayyah khususnya terhadap kumpulan yang ingin menumbangkan kerajaan 
itu yang di dalamnya terdapat juga orang-orang bani Abbasiyyah. 


Salasilah lengkap keturunan Khalifah al-Mahdi ialah sebagaimana berikut 
iaitu Muhammad bin Abdullah bin Muhammad bin Ali bin Abdullah bin al- 
Abbas. 


Manakala salasilah baginda dari pihak ibunda pula ialah Muhammad bin 
Arus binti Mansur bin Abdullah al-Humairi, satu keluarga dari kerabat Di Raja 
Yaman iaitu dari keturunan raja-raja Himyar. 


Tentang peribadi Khalifah al-Mahdi, dikatakan peribadi baginda adalah 
seorang insan yang kacak menawan, tampan, segak, gagah perkasa, berani, 
pemurah dan berhati mulia. Marilah kita lihat gambaran sifat-sifat Khalifah al- 
Mahdi yang digambarkan oleh Syu'bah bin Igal yang berucap di hadapan 
Khalifah al-Mahdi, katanya, “(Khalifah) al-Mahdi ada tandingannya, di 
antaranya ialah bulan yang terang benderang, musim bunga yang segar, singa 
-yang mengendap dan laut yang pasang. Bulan yang terang benderang adalah 
merupakan kekacakan dan ketampanannya, musim bunga yang segar 
menyerupai keharumannya, singa yang mengendap menyerupai keazaman dan 
ketegasannya. Manakala laut yang pasang menyerupai kepemurahan hatinya.” 


Manakala Imam as-Sayuti pula menulis di dalam kitabnya Tarikhul Khulafa’ 
bahawa, “(Khalifah) Al-Mahdi adalah seorang yang dermawan lagi terpuji, 
berwajah kacak dan dicintai oleh rakyatnya............. 

Adapun tentang sifat-sifat peribadi kejiwaan baginda, ternyata ianya jauh 
berbeza dengan sifat-sifat ayahanda baginda. Yang paling ketara satu sifat 
sahaja iaitu berkaitan dengan harta. Khalifah al-Mahdi adalah seorang insan 
yang sangat dermawan. Manakala ayahanda baginda adalah seorang insan 
yang bakhil. Kerana kebakhilan dan kehematannya berbelanja, semasa 
wafatnya Khalifah Abu Ja'far al-Mansur telah meninggalkan wang yang sangat 
banyak di dalam Baitul Mal untuk diuruskan oleh khalifah sesudahnya iaitu 
putera baginda sendiri al-Mahdi. Jumlah kekayaan yang dikatakan terkumpul 
di dalam Baitul Mal ialah sebanyak 14 juta dinar dan 6 juta dirham. Setelah 
menjadi khalifah, Khalifah al-Mahdi telah membelanjakan semua wang itu 
untuk faedah rakyat yang menyebabkan Penjaga Baitul Mal iaitu Abu Harithah 
al-Hindi telah datang menyerahkan kunci Baitul Mal kepada Khalifah al-Mahdi 
dengan menjelaskan tidak ada guna lagi dia menjaga Baitul Mal yang sudah 
kosong daripada sekeping mata wang baik dinar mahupun dirham. 


Lantas Khalifah al-Mahdi mengarahkan kepada 20 orang pengutip cukai dan 
dalam beberapa hari sahaja wang telah terkumpul dengan banyaknya. Penjaga 
Baitul Mal iaitu Abu Harithah al-Hindi sampai beberapa hari tidak datang 
menghadap Khalifah al-Mahdi kerana asyik mengurus kemasukan wang-wang 
yang sangat banyak itu ke dalam Baitul Mal. Setelah selesai dan dia datang 
menghadap Khalifah al-Mahdi, baginda bertanya kepadanya: 


“Wahai Abu Harithah! Kenapa lama kau tidak datang menghadap saya?” 


Abu Harithah al-Hindi menjawab, “Saya sibuk kerana mengurus wang yang 
masuk ke Baitul Mal.” 


Lantas Khalifah al-Mahdi memperli sikap Penjaga Baitul Mal itu yang 
sebelum ini sangat bimbang tentang kewangan yang telah kehabisan dalam 
Baitul Mal kerana kepemurahan khalifah berbelanja, “Heh, kamu adalah orang 
Arab yang angkuh. Kau menyangka wang tidak dapat datang ketika kami 
memerlukannya?” 


Selain kacak, gagah berani dan pemurah, Khalifah al-Mahdi juga adalah 
seorang insan yang mudah untuk diajak berkira bicara, sangat lemah lembut, 
tidak suka menyakiti hati orang, tidak suka menutur kata-kata yang kurang 
sopan dan karut marut, sangat pemaaf dan sangat berpengasihan belas kepada 
rakyat jelata. 


Kerana sifatnya yang berpengasihan belas dan bersikap lemah lembut 
kepada semua orang, telah menyebabkan Khalifah al-Mahdi mengarahkan 
kepada para pemungut cukai kerajaan agar bersikap lemah lembut terhadap 
para pembayar cukai. Baginda telah mengarah kepada menteri baginda Abu 
Ubaidullah Mu'awiyah bin Yasar agar menulis surat kepada para petugas yang 
bertugas memungut cukai mencegah mereka menyeksa para pembayar cukai 
yang agak liat membayar cukai. Sebelum itu iaitu pada masa pemerintahan 
ayahanda baginda Khalifah Abu Ja'far al-Mansur, pegawai-pegawai pemungut 

cukai telah menyeksa orang-orang yang liat atau susah untuk membayar cukai 
kepada kerajaan. 


Di antara sifat-sifat peribadi Khalifah al-Mahdi yang lain ialah baginda 
termasuk seorang insan yang sangat menggemari nyanyian. Ini menyerupai 
atau menyamai minat dengan ayahanda baginda juga. Tetapi baginda tidak 
sebagaimana ayahanda baginda yang meletakkan batas ketika menikmati 
nyanyian, Khalifah al-Mahdi tidaklah meletakkan batas-batas tertentu, bahkan 
baginda turut sama duduk atau bergaul dengan para penyanyi, bukan 
mendengar di sebalik tabir sebagaimana batas yang ditetapkan oleh ayahanda 
baginda untuk dirinya sendiri. 


Satu lagi sifat yang membezakan Khalifah al-Mahdi dengan sifat ayahanda 
baginda ialah meskipun baginda juga tidak suka kepada minuman keras, tetapi 
baginda membenarkan kawan-kawan baginda menikmatinya di dalam majlis 
baginda. Sedangkan Khalifah Abu Ja'far al-Mansur tidak membenarkan sama 
sekali. 


Jelas sifat-sifat peribadi Khalifah al-Mahdi ada yang serupa dan yang tidak 
sama dengan sifat-sifat peribadi ayahanda baginda. Kalau ayahanda baginda 
berwatak keras, baginda lembut. Kalau ayahanda baginda seorang yang bakhil, 
baginda pemurah. Kalau ayahanda baginda tidak suka hiburan, baginda suka. 
Adapun sifat-sifat baginda yang menyerupai sifat-sifat ayahanda baginda ialah 
gagah perkasa di medan perang dan berani. 


Pendidikan Dan Guru 


Sesungguhnya umat Islam pada zaman salafus Salih atau yang masih hampir 
dengan zaman yang dianggap zaman terbaik oleh Rasulullah s.a.w. itu sama 
ada dia seorang rakyat biasa atau khalifah, tidak sekali-kali mengabaikan 
pendidikan kepada anak-anak mereka terutama di dalam bidang ilmu-ilmu 
agama. Begitulah juga yang telah dilakukan oleh Khalifah Abu Ja'far al-Mansur 
terhadap anak-anak baginda. Satu-satunya anak Khalifah Abu Ja'far al-Mansur 
ialah (Khalifah) al-Mahdi. Baginda telah mendidik (Khalifah) al-Mahdi di dalam 
bidang agama dengan menempatkannya belajar kepada para ulama' besar yang 
bertaburan pada masa itu. Bahkan baginda sendiri pun tidak leka di dalam 
mendidik sendiri putera-putera baginda di samping digaji atau diupahkan 
seorang pendidik di istana baginda untuk mendidik putera (Khalifah) al-Mahdi 
dan juga putera-putera serta puteri-puteri baginda yang lain. Guru yang diupah 
itu bernama al-Mufadhdhal al-Dhabi. 


Selain memberi didikan agama, (Khalifah) al-Mahdi juga diberi didikan 
ketenteraan, pentadbiran dan ibadat haji sejak dari usia remaja lagi sebagai 
latihan dan persiapan untuk hari dewasa baginda sebagaimana yang telah 
dijelaskan di atas. 

Perjuangan Menumbang Kerajaan Bani Umayyah 


Khalifah al-Mahdi tidak pernah terlibat di dalam perjuangan bani Hasyim 
menumbangkan pemerintahan kerajaan bani Umayyah. Ini adalah kerana pada 
ketika para pejuang bani Hasyim sedang giat berjuang untuk menumbangkan 
pemerintahan bani Umayyah, (Khalifah) al-Mahdi ketika itu masih di alam 
kanak-kanak. Ketika ayahanda baginda dilantik menjadi khalifah pada tahun 
136 hijrah/753 Masihi, (Khalifah) al-Mahdi baru berusia 10 tahun. 


Pelantikan Dan Pemerintahan 


Khalifah al-Mahdi dilantik menjadi khalifah kerajaan bani Abbasiyyah yang 
ketiga menggantikan tempat ayahandanya yang wafat pada bulan Zulhijah 18 
hari bulan tahun 158 hijrah/775 Masihi. Rakyat yang mula-mula memberi baiah 
kepada baginda ialah penduduk kota Mekah, kota Madinah dan kota Baghdad 
dan seluruh keluarga bani al-Abbas. Kemudian seluruh rakyat. 


Para Pembantu, Menteri Dan Penasihat 


Sebelum kita memperkatakan tentang perjalanan pemerintahan Khalifah al- 
Mahdi secara lengkapnya, baik juga kita terlebih dahulu memperkatakan 
tentang para menteri sebagai orang-orang yang bertanggungjawab membantu 
baginda di dalam pemerintahan dan memberi nasihat yang berfaedah kepada 
baginda. 


Menteri-menteri dan penasihat-penasihat yang berkhidmat kepada Khalifah 
al-Mahdi adalah seramai empat orang kesemuanya. Satu jumlah yang ramai. 
Tiga menteri atau penasihat yang berkhidmat kepada Khalifah al-Mahdi secara 
berasingan, dan seorang yang berkhidmat secara berkongsi dengan menteri- 
menteri yang lain. Ini adalah kerana menteri yang seorang ini sangat disukai 
dan dipercayai oleh Khalifah al-Mahdi sehinggalah menteri itu wafat. Menteri- 
menteri atau penasihat yang bekerja secara silih berganti kepada Khalifah al- 
Mahdi bermula dengan Abu Ubaidullah Mu'awiyah bin Yasar, kemudian 
Ya'qub bin Daud dan akhir sekali al-Fadhl bin ar-Rabi'. Manakala menteri atau 
penasihat yang berkhidmat secara berkongsi hampir sepanjang masa 
pemerintahan Khalifah al-Mahdi ialah ar-Rabi' bin Yunus, ayah kepada al- 
Fadhl. 


Pusat Pemerintahan 


Sebagaimana kedudukan ibukota pentadbiran kerajaan Khalifah Abu Ja'far 
al-Mansur, Khalifah al-Mahdi juga menjadikan kota Baghdad sebagai pusat 
pemerintahan atau pentadbiran kerajaan baginda. Khalifah al-Mahdi tidak 
pernah berfikir untuk membina ibu kota yang lain atau berpindah ke kota lain 
untuk dijadikan ibukota yang baru. Kota Baghdadlah merupakan ibu kota 
pemerintahan baginda sejak memerintah sehinggalah baginda wafat. 


108 


AL-MAHDI 


Apakah Al-Mahdi Ada Menghadapi Masalah Di Dalam Pemerintahannya? 


Semasa pemerintahan Khalifah Abu Ja'far al-Mansur, banyak juga masalah 
yang dihadapi oleh baginda. Ini adalah kerana pada masa itu kerajaan bani 
Abbasiyyah boleh dikatakan baharu sahaja tegak. Ketika Khalifah Abu Ja'far al- 
Mansur dilantik menjadi khalifah, kerajaan bani Abbasiyyah baru berdiri 
selama empat tahun lebih sahaja. Ini sudah tentu masih banyak sisa-sisa musuh 
kerajaan yang belum dapat dihapuskan oleh Khalifah pertama Abul Abbas as- 
Saffah. Tambahan pula setelah Khalifah Abu Ja'far al-Mansur membunuh Abu 
Muslim al-Khurasani, musuh kerajaan bani Abbasiyyah semakin bertambah 
iaitu muncul pula puak-puak atau orang-orang yang marah terhadap tindakan 
Khalifah Abu Ja'far al-Mansur yang membunuh Abu Muslim al-Khurasani itu. 
Tetapi dengan kegagahan dan kebijaksanaan Khalifah Abu Ja'far al-Mansur di 
dalam usaha menghapuskan musuh kerajaan, semua musuh dapat dihapuskan. 


Namun begitu golongan Syiah Alawiyyeen tetap marah kepada Khalifah al- 
Mahdi yang menggantikan tempat ayahandanya Khalifah Abu Ja'far al-Mansur 
yang telah menghancurkan pemberontakan kaum Syiah Alawiyyeen yang 
dilancarkan oleh dua bersaudara iaitu an-Nafsuz Zakiyyah dan Ibrahim. Dan di 
atas tindakan Khalifah Abu Ja'far al-Mansur yang telah merampas hartabenda 
kaum Syiah dan memenjarakan tokoh-tokoh mereka yang tidak bersalah. Begitu 
juga rasa sakit hati oleh rakyat yang telah dirampas harta mereka oleh Khalifah 
Abu Ja'far al-Mansur. 


Jadi di antara masalah yang telah dihadapi oleh Khalifah al-Mahdi sebaik 
sahaja baginda menduduki kerusi khalifah ialah kemarahan kaum Syiah 
Alawiyyeen dan orang-orang yang telah diambil atau dirampas hartabenda 
mereka oleh Khalifah Abu Ja'far al-Mansur. 


Musuh baginda yang lain ialah golongan yang marah atau mahu menuntut 
bela di atas perbuatan Khalifah Abu Ja'far al-Mansur membunuh Abu Muslim 
al-Khurasani. Mereka itu adalah terdiri daripada para penduduk di negeri 
Khurasan. 


Selain itu Khalifah al-Mahdi juga telah berdepan dengan masalah yang 
belum pernah terjadi pada zaman sebelum baginda iaitu orang-orang zindig 
atau mulhid atau istilah zaman sekarang dinamakan kaum athies iaitu satu 
kumpulan manusia yang tidak percaya kepada wujudnya Tuhan iaitu Allah 
SWT. 


Jelas bahawa Khalifah al-Mahdi telah berdepan dengan tiga masalah besar 
semasa pemerintahan baginda iaitu kaum Syiah Alawiyyeen atau golongan 
Ahlil Bait, para pemberontakan di negeri Khurasan dan orang-orang zindig 
yang tidak percaya kepada wujudnya Allah SWT. 

Bagaimanakah Al-Mahdi Mengatasi Semua Masalah Ini? 


Sebelum kita memperkatakan tentang cara-cara Khalifah al-Mahdi 
menyelesaikan masalah yang dihadapinya, baik juga kita memperkatakan 
dahulu tentang langkah-langkah yang telah dilakukan oleh Khalifah Abu Ja'far 
al-Mansur sebelum baginda wafat untuk menarik kasih sayang seluruh rakyat 
terhadap putera baginda al-Mahdi setelah baginda dilantik menjadi khalifah 
nanti. 


Sebagaimana yang telah dinyatakan bahawa Khalifah Abu Ja'far al-Mansur 
sangat sayang kepada putera baginda al-Mahdi dan baginda tahu sebahagian 
besar rakyat telah marah dan benci kepada baginda kerana tindakan-tindakan 
baginda melakukan pembersihan musuh kerajaan terutama berkaitan dengan 
pembunuhan Abu Muslim al-Khurasani dan penghapusan dua tokoh Syiah 
Ahlil Bait yang terkemuka iaitu Muhammad an-Nafsuz Zakiyyah dan 
saudaranya Ibrahim yang bangkit memberontak serta tindakan baginda 
merampas harta Imam Ja'far as-Siddig dan memenjarakan beliau ini sehingga 
beliau ini wafat di dalam tahanan baginda. Semua ini sudah tentu sangat 
menimbulkan kemarahan orang-orang yang ada kaitan dengan mereka ini. 


Untuk mengembalikan kasih sayang rakyat kepada putera baginda al-Mahdi 
itu, Khalifah Abu Ja'far al-Mansur telah melakukan tindakan cerdik dan 
bijaksana iaitu baginda memberi tanda nama pada setiap pemilik atau nama 
tuan punya harta yang baginda rampas itu. Kemudian baginda menasihatkan 
kepada putera baginda al-Mahdi supaya setelah dia dilantik menjadi khalifah 
nanti, hendaklah mengembalikan kesemua harta-harta itu kepada tuan 
pemiliknya. Ini sudah tentu akan menyebabkan rakyat akan kasih dan sayang 
kepada baginda. 


Sekarang marilah kita lihat satu persatu bagaimanakah Khalifah al-Mahdi 
menyelesaikan masalah-masalah yang baginda hadapi ini semua:- 


Mengembalikan Kasih Sayang Rakyat Kepada Baginda 


Langkah pertama yang diambil oleh Khalifah al-Mahdi sebaik sahaja 
baginda dilantik menjadi khalifah ialah baginda telah mengambil tindakan 
membebaskan orang-orang yang dipenjarakan oleh ayahanda baginda. Semua 
banduan dibebaskan termasuklah para tokoh Syiah atau Alawiyyeen, kecuali 
banduan-banduan yang dipenjarakan benar-benar mengikut undang-undang. 
Tindakan ini sebenarnya mengandungi muslihat yang direncanakan oleh 
ayahanda baginda juga. Khalifah Abu Ja'far al-Mansur tahu sebahagian besar 
rakyat sudah merasa muak dan tidak begitu menyukai pemerintahan kerajaan 
bani Abbasiyyah terutama setelah terjadi pembunuhan ke atas beberapa orang 
tokoh yang dianggap berjasa di dalam perjuangan menegakkan pemerintahan 
kerajaan bani Abbasiyyah, penipuan di dalam persoalan putera mahkota dan 
terlepasnya golongan kaum Alawiyyeen daripada teraju pemerintahan. Jadi 


110 


AL-MAHDI 


tindakan ini adalah untuk menarik semula rasa cinta rakyat kepada kerajaan 
bani Abbasiyyah. Tetapi apa yang menyedihkan ialah baginda tidak dapat 
membebaskan Imam Ja'far as-Siddig dalam keadaan hidup sebaliknya 
mengeluarkan mayat tokoh Syiah Ahlil Bait ini dari penjara dan diserahkan 
kepada keluarganya dengan hati yang sangat terkilan. 


Tindakan Khalifah al-Mahdi yang kedua ialah baginda mengembalikan 
semua harta benda yang dirampas oleh ayahanda baginda kepada tuan 
pemiliknya masing-masing. Memang banyak harta-harta yang telah dirampas 
oleh Khalifah Abu Ja'far al-Mansur daripada rakyat di atas sebab-sebab yang 
dibenarkan oleh undang-undang, tetapi Khalifah Abu Ja'far al-Mansur telah 
merampas banyak harta rakyat dengan tujuan muslihat untuk menarik kasih 
rakyat kepada putera baginda al-Mahdi. Semua harta-harta itu ditandai dengan 
nama tuan masing-masing. Khalifah Abu Ja'far al-Mansur telah mengingatkan 
kepada putera baginda ini agar sebaik sahaja beliau dilantik sebagai khalifah, 
beliau hendaklah mengembalikan kesemua harta-harta yang dirampas dengan 
tujuan muslihat itu kepada tuan empunya masing-masing. Termasuklah di 
antara harta-harta yang dirampas ialah harta kepunyaan Imam Ja'far as-Siddig. 
Khalifah al-Mahdi telah mengembalikan semula semua harta benda milik Imam 
Ja'far as-Siddig yang dirampas oleh ayahanda baginda kepada Imam Musa al- 
Kazim iaitu putera kepada Imam Ja'far as-Siddig yang paling terkemuka. 


Memang politik bijaksana Khalifah Abu Jafar al-Mansur untuk 
mengembalikan kasih sayang rakyat kepada putera baginda Khalifah al-Mahdi 
amat berkesan sekali. Sehingga tidak ada seorang pun rakyat baginda yang 
berjiwa Islam tidak kira dari golongan mana dan mazhab apa, semuanya 
menjadi sangat kasih dan sayang kepada Khalifah al-Mahdi. Dengan sebab ini 
Khalifah al-Mahdi dapat memberi tumpuan untuk memenuhkan keperluan dan 
memerhati nasib rakyat yang rata-rata hidup di bawah paras kemiskinan 
termasuklah terhadap para alim ulama' yang hidup dalam keadaan demikian 
juga dan juga baginda dapat memberi tumpuan untuk membasmi orang-orang 
zindik yang begitu bergelombang kemunculan mereka terutama di negara Farsi, 
Khurasan dan kawasan sekitarnya. 


Menghapuskan Penganut Ajaran Sesat Dan kaum Zindig 


Mengikut catitan para sejarawan Islam bahawa pada masa pemerintahan 
Khalifah al-Mahdi yang selama sebelas tahun itu, telah muncul ramai sekali 
kaum zindig iaitu orang-orang yang mempermainkan agama, mentertawakan 
dan mengejek kerana mereka tidak percaya kepada kewujudan Allah SWT. 
Khalifah al-Mahdi sangat memusuhi kaum zindik kerana mereka mengejek-ejek 
orang-orang Islam yang beribadat dan melawan godaan hawa nafsu kerana 
menjauhi maksiat. 


Memang di antara sifat-sifat yang menjadi ciri-ciri keperibadian Khalifah al- 
Mahdi ialah bersikap lemah lembut terhadap sesama manusia dan makhluk 

lainnya, tetapi terhadap orang-orang zindik, baginda tidak mahu bersikap 
lembut. Bahkan ketika berhadapan dengan golongan ini, baginda merupakan 
seorang pahlawan yang sangat keras dan gagah perkasa. Tanpa rasa kasihan 
belas, baginda memerangi mereka itu dan akan membunuh mereka sekiranya 
baginda dapat menangkap mereka itu. 


Imam as-Sayuti menulis tentang Khalifah al-Mahdi, “.......... dan benar 
dalam akidah, sangat memburu orang-orang zindik dan membunuh mereka. Ia 
adalah orang yang pertama mengeluarkan perintah supaya menyusun kitab- 
kitab debat berkaitan dengan masalah-masalah ilmu kalam, melawan kaum 
zindik dan orang-orang kafir. Ia meriwayatkan hadis dari 
ayahandanya........... 


Memerangi Pemberontakan Al-Muganna' 


Pada zaman pemerintahan Khalifah al-Mahdi, hanya terdapat satu sahaja 
pemberontakan yang dilancarkan terhadap pemerintah. Pemberontakan itu 
dicetuskan oleh seorang pahlawan di negeri Khurasan bernama al-Muganna' al- 
Khurasani. Al-Muganna' bukanlah nama sebenarnya. Al-Muganna' hanyalah 
sekadar gelarannya. Ahli-ahli sejarah tidak menyebut namanya siapa. Tidak 
dapat dipastikan kenapakah al-Muganna' al-Khurasani bangkit memberontak 
terhadap pemerintahan Khalifah al-Mahdi. Sedangkan segolongan rakyat 
sangat menyayangi baginda. Apakah dia bangkit memberontak kerana mahu 
menuntut bela di atas pembunuhan Abu Muslim al-Khurasani, atau kerana 
mahu merampas kuasa dari tangan pemerintahan kerajaan bani Abbasiyyah? 
Kalau al-Muganna' al-Khurasani mahu menuntut bela di atas pembunuhan ke 
atas Abu Muslim al-Khurasani, kenapa dia tidak bangkit memberontak pada 
zaman pemerintahan Khalifah Abu Ja'far al-Mansur yang merupakan orang 
yang bertanggungjawab membunuh Abu Muslim al-Khurasani? 


Tetapi al-Muganna' al-Khurasani tidak menyatakan sebab-sebab dia bangkit 
memberontakan terhadap pemerintahan Khalifah al-Mahdi. Dia cuma bangkit 
memberontak sahaja. Jadi tidaklah dapat dipastikan apakah tujuan atau 
matlamat al-Muganna' al-Khurasani bangkit memberontak itu. 


Ahli-ahli sejarah meriwayatkan bahawa al-Muganna' al-Khurasani adalah 
seorang manusia yang buruk rupa dan bentuk fizikalnya. Sebelah matanya buta 
dan bangunan badannya rendah atau pendek. Dia memakai topeng yang 
diperbuat daripada emas di mukanya untuk menyembunyikan kecacatan pada 
sebelah matanya itu. Sebab itu dia digelar al-Muganna' yang bererti Orang Yang 
Memakai Topeng Emas. 


Al-Muganna' al-Khurasani adalah seorang yang sesat pegangan hidupnya. 
Dia bukan seorang Islam yang beriman kepada kerasulan Nabi Muhammad 
s.a.w. Dia adalah seorang yang menganut ajaran sesat yang mendakwa dirinya 
Tuhan. Dia mendakwa dia adalah Tuhan yang menyerupai manusia kerana dia 

adalah Allah SWT yang mencipta Nabi Adam as kemudian menyerap masuk ke 
dalam jasad Nabi Adam as. Seterusnya masuk pula ke dalam jasad Nabi Nuh as 
sehinggalah keseluruh nabi-nabi sampailah kepada Abu Muslim al-Khurasani 
dan kemudian dirinya. Mengikut kepercayaannya, Abu Muslim al-Khurasani 
adalah Allah SWT sebelum matinya. 


Al-Muganna' al-Khurasani juga mendakwa bahawa roh-roh orang yang 
telah mati kembali semula ke dalam jasad-jasad baru yang sentiasa dilahirkan. 
Mengikut kepercayaannya, manusia-manusia yang baru dilahirkan adalah 
sebenarnya orang-orang dahulu kala yang telah meninggal dunia kemudian 
menjadi manusia baru setelah roh-roh mereka dimasukkan atau masuk semula 
ke dalam tubuh-tubuh bayi yang baru dilahirkan. Ramai juga orang-orang Farsi 
yang tinggal di kota Merw telah mempercayai dakwaannya itu dan mereka 
sujud menyembah al-Muganna' al-Khurasani. Mana-mana yang tinggal jauh 
dari kota Merw, mereka sujud kepada al-Muganna' al-Khurasani dari kampong 
atau desa masing-masing. 


Pengaruh Al-Muganna' al-Khurasani cepat berkembang. Orang-orang yang 
menyokong perjuangannya semakin bertambah. Entah apakah sebabnya. 
Serbuan-serbuan yang dia lakukan ke atas kampung-kampung atau desa-desa 
sentiasa beroleh kemenangan. Ramai kaum wanita dan kanak-kanak ditawan 
olehnya. Ini menyebabkan Khalifah al-Mahdi sangat bimbang dan resah sekali. 
Baginda tidak mahu orang ramai semakin terpengaruh kepada dakwaan al- 
Muganna' al-Khurasani yang sesat itu sehingga boleh mengancam keselamatan 
dan kestabilan negara. Baginda mahu bertindak menyekat dan menghapuskan 
kemaraan pengaruh al-Muganna' al-Khurasani, lantas Khalifah al-Mahdi 
menghantar satu angkatan tentera yang besar ke negeri Khurasan. Kota Merw 
dikepung dengan ketat oleh tentera kerajaan bani Abbasiyyah. Namun al- 
Muganna' al-Khurasani tidak dapat ditewaskan. Kepungan diteruskan sehingga 
memakan masa yang lama sekali. Ini menyebabkan ramai pengikut al- 
Muganna' al-Khurasani telah meninggalkannya dan kembali ke pangkuan 
Islam yang sebenar. Setelah al-Muganna' al-Khurasani melihat ramai para 
pengikut dan penyokongnya meninggalkan dirinya, dan merasa perjuangannya 
tidak akan mencapai matlamatnya, maka dia menjadi putus asa. Lantas 
dinyalakan unggun api yang besar dan dia terjun ke dalam api itu. 
Perbuatannya itu telah diikuti pula oleh sanak saudara dan penyokong- 
penyokong setianya. Dengan ini berakhirlah pemberontakan al-Muganna' al- 
Khurasani di negeri Khurasan terhadap pemerintahan Khalifah al-Mahdi. 


Masalah Dengan Negara jiran 


Pada zaman pemerintahan Khalifah al-Mahdi, tidak ada sebarang 
pencerobohan di sempadan yang dibuat oleh pihak tentera Rom Timur atau 
Byzentium. Ini adalah disebabkan kerajaan Islam di bawah pemerintahan bani 
Abbasiyyah sangat ditakuti oleh musuh-musuh kerana keperkasaan para 

khalifahnya dan kekuatan angkatan tenteranya. Jadi pihak kerajaan atau tentera 
Rom Timur hanya bertindak memerhati sahaja sempadan-sempadan kerajaan 
Islam tanpa mahu mengusiknya. 


Kerana kedamaian dan keamanan dalam negara Islam itu, Khalifah al-Mahdi 
dapat memberi penumpuan sepenuhnya terhadap menjaga kepentingan rakyat 
dengan membahagi-bahagikan kekayaan negara kepada seluruh rakyat 
sehingga semua rakyat berpuas hati dengan pentadbiran baginda. 


Jasa-Jasa Kepada Rakyat 


Selama 11 tahun baginda menjadi pemerintahan umat Islam, Khalifah al- 
Mahdi telah membuat jasa yang tidak sedikit kepada rakyat. Jasa-jasa yang 
dibuat oleh baginda adalah sebagaimana berikut:- 


Pertama, baginda menetapkan sara hidup kepada keluarga-keluarga 
banduan-banduan yang dipenjarakan dan juga kepada orang-orang yang cacat 
anggota badan, sama ada disebabkan kecederaan ketika berperang atau yang 
cacat sejak dilahirkan. Yang mana pada zaman pemerintahan ayahanda 
baginda, semua mereka ini dibiarkan melarat. Mana-mana yang bernasib baik 
ditanggung oleh sanak saudara yang mempunyai kelapangan hidup. 


Kedua, memperluaskan atau menambah pembesaran bangunan Masjidil 
Haram dan Masjid Nabawi. 


Ketiga, baginda adalah khalifah yang pertama sejak tertegaknya 
pemerintahan kerajaan bani Abbasiyyah yang mendengar sendiri pengaduan 
dari orang atau rakyat yang teraniaya. Seorang yang bernama Miswar bin 
Musawwir telah mengadu kepada baginda berkenaan dengan pegawai baginda 
yang telah menganiaya dirinya dan telah merampas kebun milik beliau dengan 
cara yang zalim. Maka Khalifah al-Mahdi terus mengembalikan semula kebun 
itu kepada Miswar. 


Keempat, baginda mengarahkan supaya dibina bangunan-bangunan besar di 
sepanjang jalan dari negeri Irag khususnya dari kota Baghdad ke kota Mekah 
untuk dijadikan sebagai tempat persinggahan orang-orang musafir, dan untuk 
dijadikan stesen kawalan ke atas keselamatan mereka itu. Dan juga 
mengarahkan supaya dibina takungan-takungan air di sepanjang jalan tersebut 
sebagai persediaan untuk keperluan para musafir dan sebagai air minum 
kepada ternakan-ternakan yang menjadi kenderaan mereka. Selain menambah 
bilangan perigi-perigi dan membaik pulih mana-mana yang sudah rosak atau 
kekeringan air. 


Kelima, baginda menyedia atau menambah pusat-pusat penghantaran surat 
atau pejabat-pejabat pos dari kota Baghdad ke seluruh bandar-bandar atau kota- 
kota yang lain. 


Demikianlah beberapa jasa yang telah dibuat oleh Khalifah al-Mahdi kepada 

rakyat semasa baginda menjadi pemerintah atau khalifah. 


Nasib Malang Menimpa Dua Menteri 


Dua orang menteri yang menjalankan tugas-tugas pentadbiran dan menjadi 
penasihat kepada khalifah al-Mahdi telah ditimpa nasib yang sungguh malang 
selama mereka berkhidmat kepada Khalifah al-Mahdi. Seorang daripada 
mereka telah ditimpa kecelakaan disebabkan hasad dengki oleh seorang 
pengawal peribadi khalifah yang juga bertaraf menteri iaitu ar-Rabi' bin Yunus, 
menteri sejak zaman Khalifah Abu Ja'far al-Mansur lagi. Manakala seorang lagi 
disebabkan ianya seorang yang berjiwa Syiah meskipun sudah menjadi menteri 
kepada khalifah kerajaan Abbasiyyah yang sangat memusuhi kaum Syiah atau 
Alawiyyeen. Kedua-dua menteri yang dimaksudkan itu ialah Abu Ubaidullah 
Mu'awiyah bin Yasar dan Ya'qub bin Daud. 


Abu Ubaidullah Mu'awiyah bin Yasar adalah seorang tokoh pentabdir yang 
sangat berkelibar besar. Beliau adalah seorang yang sangat bijak dan cekap di 
dalam melakukan kerja-kerja yang diamanahkan kepadanya. Khalifah al-Mahdi 
sangat sayang kepada beliau. Ini menyebabkan ar-Rabi' bin Yunus menjadi 
dengki kepadanya. Ar-Rabi bin Yunus tidak mahu Mu'awiyah bin Yasar terus 
dekat dan lekat di hati Khalifah al-Mahdi. Sebagai seorang pendengki yang 
pandai menghasut, ar-Rabi' bin Yunus telah memperkenalkan pula seorang 
tokoh Syiah yang sangat bijaksana iaitu Ya'gub bin Daud kepada Khalifah al- 
Mahdi agar hati khalifah berubah kepada Ya'gub bin Daud pula dan 
meninggalkan Abu Ubaidullah. Tetapi Khalifah al-Mahdi tidak mengetahui 
Ya'gub adalah seorang tokoh Syiah Alawiyyeen yang sangat taksub kepada 
keturunan Sayidina Ali bin Abu Talib dari isteri beliau Sayidah Fatimah az- 
Zahra' rha. Setelah diperkenalkan, Khalifah al-Mahdi mempelawa Ya'gub bin 
Daud bercakap-cakap dengan baginda untuk menguji kepintarannya. Khalifah 
al-Mahdi mendapati Ya'gub bin Daud adalah seorang yang bijak, pintar, 
bijaksana dan cekap sebagaimana Abu Ubaidullah Mu'awiyah bin Yasar juga. 
Bahkan mungkin melebihi lagi. Ini menyebabkan Khalifah al-Mahdi mula 
memberi penumpuan yang lebih kepada Ya'qub bin Daud dan mula berpaling 
daripada Abu Ubaidullah. Akhirnya Abu Ubaidullah Mu'awiyah bin Yasar 
menjadi semakin jauh daripada hati Khalifah al-Mahdi. 


Bintang Ya'gub bin Daud semakin terserlah apabila Khalifah al-Mahdi mula 
mengutamakan beliau daripada Abu Ubaidullah Mu'awiyah bin Yasar. Ar- 
Rabi' bin Yunus pula sangat ‘bahagia’ dengan tersingkirnya Mu'awiyah bin 
Yasar dari sisi atau perhatian Khalifah al-Mahdi. Kalau ar-Rabi' bin Yunus 
dengki kepada Abu Ubaidullah kerana perhatian Khalifah al-Mahdi yang lebih 
kepada beliau itu, apakah ar-Rabi' bin Yunus tidak dengki kepada Ya'gub bin 
Daud setelah dia melihat perkara yang dibencinya terjadi pula kepada Ya'qub 
bin Daud? 


Para sejarawan tidak ada menyebut bahawa ar-Rabi' bin Yunus juga telah 

dengki kepada Ya'gub bin Daud sebagaimana dengkinya kepada Mu'awiyah 
bin Yasar. 


Untuk makluman para pembaca yang budiman semua, Ya'gub bin Daud 
asalnya adalah pendukung perjuangan an-Nafsuz Zakiyyah. Setelah an-Nafsuz 
Zakiyyah dan saudaranya Ibrahim tewas dan terkorban di dalam perjuangan 
menentang Khalifah Abu Ja'far al-Mansur, Ya'qub telah bersembunyi dan telah 
bersahabat dengan ar-Rabi' bin Yunus sehinggalah pada masa Khalifah al- 
Mahdi dia dibawa ke hadapan Khalifah al-Mahdi oleh ar-Rabi' bin Yunus 
seperti yang diceritakan ini. Jelas Ya'qub bin Daud adalah seorang Syiah seperti 
yang telah penyusun sebutkan. 


Oleh kerana Ya'gub bin Daud adalah seorang Syiah dan seorang yang 
bijaksana dan cerdik, maka beliau telah menggunakan kepintarannya untuk 
merapatkan hubungan di antara Khalifah al-Mahdi dengan kaum Syiah 
terutama dengan Syiah Ahlil Bait yang begitu renggang sejak sebelumnya. 
Langkah yang mula-mula diambil oleh Ya gub bin Daud ialah dengan memujuk 
Khalifah al-Mahdi agar memaafkan al-Hasan bin Abdullah bin Hasan bin al- 
Hasan bin Ali bin Abu Talib yang merupakan saudara kepada an-Nafsuz 
Zakiyyah dan Ibrahim. Al-Hasan adalah seorang pahlawan yang menjadi 
tangan kanan kepada an-Nafsuz Zakiyyah dan sangat dikehendaki oleh 
Khalifah Abu Ja'far al-Mansur dahulunya dan kini oleh Khalifah al-Mahdi pula. 


Kerana kepandaian dan kepintaran serta kebijaksanaan Ya'gub bin Daud 
memujuk baginda, maka Khalifah al-Mahdi telah memaafkan al-Hasan bin 
Abdullah dan Ya'qub bin Daud setelah melihat kejayaannya memujuk Khalifah 
al-Mahdi berkaitan al-Hasan bin Abdullah, terus berusaha memainkan 
peranannya untuk merapatkan dan memasukkan tokoh-tokoh kaum Syiah ke 
dalam pentadbiran Khalifah al-Mahdi. Oleh sebab usahanya yang begitu 
bersungguh-sungguh untuk mendekatkan dan memasukkan tokoh-tokoh Syiah 
Alawiyyeen seramai mungkin ke dalam pentadbiran Khalifah al-Mahdi, maka 
Khalifah al-Mahdi akhirnya telah dapat mencium niat hati menteri baginda 
yang kedua itu yang sememangnya tidak menyenangkan hati baginda. 
Akhirnya Khalifah al-Mahdi mengambil tindakan untuk menguji kesetiaan 
Ya'gub bin Daud terhadap pemerintahan baginda. Khalifah al-Mahdi mula 
menjalankan jarum licinnya, 


Al-Jahsyiari menulis di dalam kitabnya al-Wuzara' wal Kuttab bahawa pada 
suatu hari Khalifah al-Mahdi telah meminta Ya'gub bin Daud menghadap 
baginda di dalam sebuah taman istana. Ketika itu Khalifah al-Mahdi sengaja 
menghiaskan diri baginda dengan pakaian kebesaran yang mahal-mahal 
dengan dikelilingi oleh beberapa orang dayang-dayang istana yang cantik- 
cantik. Tak ubah keadaan Khalifah al-Mahdi seperti seorang penghuni syurga 
yang sedang bernikmat-nikmat dengan bidadari-bidadari atau jariah-jariahnya. 


Setelah menteri baginda Ya'gub bin Daud itu datang dan menghadap 

baginda di dalam taman yang permai itu, maka Khalifah al-Mahdi berkata 
kepadanya: 


“Semua yang berada di sini adalah untukmu, termasuklah dayang-dayang 
ini: dan juga wang sebanyak 100,000 dirham.” 


Setelah Ya'gub bin Daud mendengar itu, dia mengucapkan berbanyak- 
banyak terima kasih kepada Khalifah al-Mahdi dan mendoakan kebaikan 
kepada baginda sebagaimana yang selayaknya. Setelah Khalifah al-Mahdi 
melihat kegembiraan menteri baginda itu, maka baginda meminta kepada 
beliau supaya bersumpah sebanyak tiga kali bahawa dia akan melakukan apa 
sahaja yang akan diperintahkan kepadanya oleh baginda. Maka tanpa berdalih 
lagi Ya'qub bin Daud terus bersumpah bahawa dia akan melakukan apa sahaja 
yang diperintahkan oleh Khalifah al-Mahdi kepadanya sebanyak tiga kali juga. 
Ini adalah disebabkan ia tidak tahu apa yang telah diketahui oleh Khalifah al- 
Mahdi tentang dirinya. Dan kalaupun dia sudah tahu Khalifah al-Mahdi sudah 
dapat mencium identiti dirinya dan usaha yang telah dilakukan yang amat 
membahayakan keselamatan nyawanya, dia memikirkan bahawa dia akan 
dapat memperdayakan Khalifah al-Mahdi dengan mudah sahaja. 


Setelah itu Khalifah al-Mahdi memanggil masuk seorang Alawiyyeen (Syiah 
Ahlil Bait) dan meminta Ya'gub bin Daud membunuhnya dengan alasan 
baginda merasa bimbang lelaki itu akan berkhianat kepada baginda. Ya'qub bin 
Daud berjanji akan melaksanakan kemahuan Khalifah al-Mahdi itu. Padahal 
hatinya berbelah bagi untuk melaksanakan perintah Khalifah al-Mahdi itu dan 
lebih berat kepada mahu memperdayakan baginda. 


Sekarang Ya'qub bin Daud perlu melaksanakan perintah Khalifah al-Mahdi 
itu kalau tidak nyawanya akan terancam atau setidak-tidaknya dia akan 
mendapat hukuman berat yang lain daripada Khalifah al-Mahdi. Tetapi kalau 
dia melaksanakan perintah Khalifah al-Mahdi itu, bererti dia akan melakukan 
satu tindakan kejam ke atas kaum atau golongan yang sangat dia cintai dan 
habuannya dia akan mendapat semua yang telah ditawarkan Khalifah al-Mahdi 
kepadanya sebentar tadi. Hati Ya'gub bin Daud memang sangat menyukai 
kepada segala yang dihadiahkan oleh Khalifah al-Mahdi kepadanya itu kalau 
dia melaksanakan perintah baginda. Dia sangat menyenangi wanita-wanita 
dayang istana yang cantik-cantik. Malah dia sangat merasa gembira melihat 
wang sebanyak 100,000 dirham dan sebuah taman yang begitu indah laksana 
taman syurga dan telah berkhayal untuk dapat membeli itu dan ini barang- 
barang yang mahal-mahal yang selama ini menjadi idaman hatinya, hati 
isterinya dan hati anak-anaknya tetapi dia tidak mampu untuk 
mendapatkannya. 


Tetapi kalau dia tidak melakukan perintah itu, bererti dia pula yang akan 
mendapat hukuman dan hidupnya akan sengsara! 


Dalam keadaan dia berkhayal dan berfikir-fikir itu, tiba-tiba Khalifah al- 

Mahdi memerintah agar lelaki Alawiyyeen itu dihadapkan kepadanya. Setelah 
lelaki Alawiyyeen itu berdiri di hadapannya, maka Ya'qub bin Daud membawa 
lelaki itu keluar dari taman dan dari hadapan Khalifah al-Mahdi. Setelah kedua- 
duanya hilang dari pandangan mata Khalifah al-Mahdi, maka Ya'qub bin Daud 
bercakap-cakap buat seketika dengan lelaki itu. Dia mendapati lelaki itu adalah 
seorang yang pintar dan bijak. Lelaki itu berkata kepadanya, “Mengapa dengan 
kau ini wahai Ya'gub, apakah kau tergamak menghadap Allah SWT dengan 
darahku berlumuran di tanganmu? Aku adalah anak Fatimah dan tidak ada 
membuat sebarang kesalahan dan dosa sama sekali.” 


Harus diingatkan hati Ya'qub bin Daud ialah hati Syiah atau pencinta Ahlil 
Bait, bukan pendukung kerajaan bani Abbasiyyah. Ya'gub bin Daud rasa seperti 
tersedar dari mimpi. Hatinya semakin takut kalau dia membunuh lelaki 
Alawiyyeen itu. Memang benar kenapa dia harus memuaskan hati seorang 
manusia besar sedangkan dirinya akan dilaknat oleh Rasulullah s.a.w. di Hari 
Oiamat nanti? Kalau lelaki itu ada melakukan kesalahan itu lainlah. Layak 
menerima hukuman. Ini semata-mata Khalifah al-Mahdi mahu menguji 
kesetiaannya kepada baginda sahaja. Tetapi Ya'qub bin Daud tahu jalan keluar 
untuk melepaskan dirinya daripada masuk neraka (dengan membunuh lelaki 
Alawiyyeen itu) dan daripada dikenakan hukuman yang seberat-beratnya oleh 
Khalifah al-Mahdi ke atas dirinya (dengan membebaskan lelaki Syiah Ahlil Bait 
itu). Lantas Ya'gub bin Daud menyembunyikan lelaki Ahlil Bait itu dan akan 
memberitahu kepada Khalifah al-Mahdi bahawa dia telah membunuh lelaki itu 
sebagaimana yang dikehendaki oleh baginda. 


Tetapi segala tindak tanduk Ya'qub bin Daud terhadap lelaki Alawiyyeen itu 
dilihat dan segala percakapannya didengar oleh dayang-dayang yang sudah 
menjadi milik beliau itu. Itulah perangai kaum wanita, mereka adalah satu 
kaum yang lemah. Mereka lemah jiwa dan perasaan. Mereka lemah hati dan 
lemah di dalam menghadapi kekalutan besar. Mereka tahu sekiranya Khalifah 
al-Mahdi mengetahui yang mereka turut bersubhat dengan Ya'gub bin Daud, 
sudah tentu Khalifah al-Mahdi akan menghukum mereka juga. Mereka cukup 
bimbang di dalam menghadapi persoalan itu. Sedangkan kaum lelaki demikian 
juga, ini pula kaum wanita. 


Kerana sangat bimbang nasib buruk akan menimpa mereka, maka para 
dayang istana itu lantas memberitahu kepada Khalifah al-Mahdi apa yang 
dilakukan oleh Ya'gub bin Daud kepada lelaki Alawiyyeen yang baginda suruh 
bunuh itu. Setelah itu Khalifah al-Mahdi menangkap lelaki Syiah Ahlil Bait itu 
dan memenjarakannya di sebuah rumah yang terletak berhampiran dengan 
istana baginda. Kemudian baginda memanggil Ya'gub bin Daud dan bertanya 
kepadanya tentang lelaki Alawiyyeen itu apakah sudah dia membunuhnya? 
Ya'gub bin Daud mengatakan dia sudah membunuhnya. Khalifah al-Mahdi 
meminta Ya gub bin Daud bersumpah bahawa dia telah membunuh lelaki Syiah 
itu dengan meletakkan tangannya di atas kepalanya. Sumpah sebegini 

membawa erti bahawa sekiranya sumpah yang dilafazkannya itu palsu, maka 
hukumannya ialah dipancung lehernya. Ya'gub bin Daud telah berbuat 
demikian yang membawa erti dia bersedia dihukum pancung sekiranya dia 
berbohong. 


Kemudian Khalifah al-Mahdi memerintah seorang pengawal baginda supaya 
membawa lelaki Alawiyyeen itu ke hadapan baginda dan yang pastinya juga ke 
hadapan Ya'gub bin Daud. Setelah lelaki itu dibawa ke hadapan Khalifah al- 
Mahdi dan Ya'gub bin Daud melihatnya, maka terkejutlah Ya'gub bin Daud 
dan gementarlah seluruh badannya dan dia tidak dapat bersuara lagi. Khalifah 
al-Mahdi berkata kepada menteri baginda itu, 


“Darahmu kini sudah halal kepadaku. Dan aku boleh menumpahkannya 
kalau aku mahu. Tetapi aku lebih suka kau dipenjarakan di dalam sebuah bilik 
yang gelap di bawah tanah.” 


Ya'gub bin Daud kemudiannya dibawa ke penjara seperti yang dikatakan 
oleh Khalifah al-Mahdi itu. Dia tinggal di dalam kegelapan siang dan malam 
selama kira-kira 10 tahun iaitu sejak zaman Khalifah al-Mahdi, al-Hadi dan lima 
tahun dua bulan pada zaman Khalifah Harun ar-Rasyid. Di atas permintaan 
atau rayuan Yahya bin Khalid bin Barmak agar memberi keampunan kepada 
Ya'gub bin Daud, barulah Khalifah Harun ar-Rasyid membebaskan Ya'qub bin 
Daud dan memberi kepadanya layanan yang baik dan memuliakannya. 
Khalifah Harun ar-Rasyid mengembalikan semula kesemua harta kekayaan 
Ya'gub bin Daud yang dirampas oleh Khalifah al-Mahdi dan membenarkan dia 
pergi ke mana sahaja tempat yang dia suka. Tetapi Ya'qub bin Daud tidak mahu 
pergi ke mana-mana tempat lagi kerana semuanya tempat-tempat yang indah 
dan permai sudah tidak bererti lagi kepadanya. Meskipun hartanya 
dikembalikan semula kepadanya, tetapi kedua-dua penglihatannya sudah tidak 
dapat dikembalikan lagi. Kedua-dua belah matanya kini telah buta tidak dapat 
menerima cahaya selama berada di dalam penjara di bawah tanah selama 10 
tahun itu. Dia minta agar Khalifah Harun ar-Rasyid menghantarnya ke kota 
Mekah kerana dia mahu menghabiskan sisa-sisa hidupnya yang berbaki di 
Tanah Suci dan beribadat sehinggalah ke akhir hayatnya. Ya'gub bin Daud 
wafat di kota Mekah pada tahun 186 hijrah/802 Masihi pada zaman 
pemerintahan Khalifah Harun ar-Rasyid juga. 


Setelah memecat dan memenjara Ya'gub bin Daud, Khalifah al-Mahdi telah 
melantik pula al-Fadhl bin ar-Rabi' bin Yunus sebagai menteri dan penasihat 
baginda yang baru. 

Demikianlah kisah sedih seorang menteri kepada Khalifah al-Mahdi akibat 
terperangkap di dalam pegangan hidupnya dan kerjayanya yang berbeza 
dengan pegangan hidup majikannya yang merupakan seorang khalifah. 

Beberapa Kisah Tentang Aktiviti Hidup Khalifah Al-Mahdi 
% Bersama Para Ulama’ 
Baginda Dengan Imam Malik 


Pada suatu musim haji, Khalifah al-Mahdi telah berniat untuk menziarahi 
makam Rasulullah s.a.w. dan juga Imam Malik di kota Madinah. Setelah selesai 
mengerjakan ibadat haji, baginda telah pergi ke kota Madinah dalam perjalanan 
pulang ke kota Baghdad. Khalifah al-Mahdi mendapat berita bahawa Imam 
Malik tidak mempunyai rumah sendiri. Rumah yang didudukinya ialah rumah 
sewa peninggalan Ibnu Mas'ud, sahabat Nabi yang paling terkemuka. Setelah 
berhadapan dengan Imam Malik, Khalifah al-Mahdi bertanya kepada beliau itu 
seolah-olah baginda masih ragu-ragu apakah Imam Malik sudah mempunyai 
rumah sendiri atau belum; 


“Apakah Tuan Guru sudah mempunyai rumah sendiri?” 


“Saya tidak mempunyai rumah (sendiri) wahai Amirul Mu'minin,” jawab 
Imam Malik jujur. 


Khalifah al-Mahdi seterusnya berkata kepada Imam Malik, “Saya akan 
memberi kepada Tuan Guru (sejumlah wang untuk Tuan Guru membeli sebuah 
rumah - P) kerana saya ada mendengar Rabi'ah bin Abu Abdul Rahman ar- 
Ra'yi (seorang ulama' besar Madinah tetapi ahli akal) berkata, “Seseorang 
manusia itu dibangsakan kepada rumahnya.” 


Kemudian Khalifah al-Mahdi memerintah kepada seorang pengawal yang 
mengiringi keberangkatan baginda itu agar memberi kepada Imam Malik 
sebuah pundi-pundi kain yang di dalamnya berisi wang sebanyak 2,000 dinar 
(satu jumlah wang yang sangat besar pada ketika itu) agar beliau pergunakan 
untuk membeli sebuah rumah. Imam Malik telah menerima pemberian Khalifah 
al-Mahdi itu dengan baik, bukan seperti Imam Abu Hanifah (Imam Hanafi) dan 
Imam Ahmad bin Hanbal (Imam Hanbali) yang sentiasa menolak setiap 
pemberian khalifah. | 


Setelah Khalifah al-Mahdi pulang ke kota Baghdad, Imam Malik tidak juga 
menggunakan wang yang 2,000 dinar itu untuk membeli sebuah rumah. 
Sebaliknya beliau telah memberi pula (menyedekahkan) kesemua wang itu 
kepada para murid beliau yang miskin. Beliau tidak suka memiliki rumah 
sendiri kerana merasa diri beliau tidak lagi zahid kerana memiliki rumah 
sendiri. Seolah-olah beliau sudah menjadi seorang yang cintakan kehidupan 
dunia. 


Baginda Dengan Imam Sufyan Ath-Thauri 


Pada suatu musim haji, setelah Khalifah al-Mahdi kembali ke kota Baghdad, 
baginda melihat seorang tokoh ulama’ Kufah begitu liar daripada menghadiri 
majlis baginda. Ulama' yang dimaksudkan itu ialah Imam Sufyan bin Said ath- 

Thauri. Imam ath-Thauri adalah salah seorang ulama' mujtahid mutlak yang 
membina mazhab sendiri dan juga seorang ulama' tasawuf yang sangat zahid 
dan membenci kehidupan mewah di dunia. Baginda memerintah kepada para 
pengawal supaya menangkap Imam ath-Thauri dan dibawa ke hadapan 
baginda. Rumah Imam Sufyan ath-Thauri dikepung dan beliau ditangkap dan 
dibawa menghadap Khalifah al-Mahdi. 


Khalifah al-Mahdi bertanya kepada Imam ath-Thauri, “Mengapakah sejak 
aku pulang dari menunaikan ibadat haji, kau tidak datang mengadapku? 
Padahal banyak masalah yang ingin aku tanyakan untuk mendapat jawapan 
darimu? Sedangkan selama ini apa yang kau seru kami patuhi dan apa yang 
kau tegah kami jauhi.” 


“Berapa banyak wang negara yang kau habiskan dalam perjalanan kau 
(pergi mengerjakan ibadat haji - P) itu?” soal Imam Sufyan ath-Thauri pula. 


Khalifah al-Mahdi menjawab, “Aku tidak tahu. Tetapi kau dapat melihat 
catitan resminya kepada penjaga wangku.” 


Imam Sufyan ath-Thauri berkata pula, “Apakah jawapanmu di Hari Qiamat 
nanti apabila kau ditanya oleh Allah SWT tentang perkara itu? Dan ingatlah 
ketika Khalifah Umar pulang dari mengerjakan ibadat haji, beliau bertanya 
kepada 'ghulamnya', “Berapa banyak wang yang telah kita pergunakan untuk 
mengerjakan ibadat haji ini?” 


“Dua belas dinar wahai Amirul Mu'minin,” beritahu ghulam baginda. 


“Celaka kita kerana telah memperkosa harta Baitul Mal.” Jawab Khalifah 
Umar kesal. 


Kemudian Imam Sufyan ath-Thauri membaca sebuah hadis (maksudnya), 
“Sesiapa yang menggunakan harta Allah dan RasulNya dengan sekehendak 
hawa nafsunya, baginya api neraka pada Hari Kemudian.” 


Mendengar jawapan Imam Sufyan ath-Thauri yang begitu lancang di 
hadapan Khalifah al-Mahdi, jurutulis Khalifah al-Mahdi yang bernama Abu 
Ubaid yang ada di situ terus menegor Imam ath-Thauri dengan katanya, “Tidak 
patut kau berkata seperti itu di hadapan muka Amirul Mu'minin.” 


Maka Imam Sufyan ath-Thauri menjawab dengan keras dan tegas yang 
ditujukan kepada Abu Ubaid, “Diam kau! Sesungguhnya Fir'aun binasa 
disebabkan Haman, dan Haman itu sendiri adalah Fir'aun.” 


Namun Imam Sufyan ath-Thauri tidak diapa-apakan oleh Khalifah al-Mahdi 
dan beliau meninggalkan istana Khalifah al-Mahdi dengan selamat. 

Di Mana Kaum Barmaki Di Zaman Khalifah Al-Mahdi? 


% Di mana Khalid Dan Puteranya Yahya? 


Pada masa pemerintahan Khalifah Abu Ja'far al-Mansur, nama orang 
Barmaki telah muncul iaitu Khalid bin Barmak, seorang pahlawan Farsi dan 
seorang yang bijaksana. Khalid bin Barmak telah dilantik oleh Khalifah Abu 
Ja'far al-Mansur menjadi menteri baginda. Khalid bin Barmak mula 
menampakkan peranannya sebagai pembantu yang boleh diharap kepada 
Khalifah Abu Ja'far al-Mansur ketika Khalifah Abu Ja'far al-Mansur mahu 
membina kota Baghdad. Nasihat-nasihat beliau kepada Khalifah Abu Ja'far al- 
Mansur menunjukkan atau memperlihatkan bahawa beliau adalah seorang 
yang bijaksana dan berpandangan tajam serta jauh. 


Tetapi nampaknya pada masa pemerintahan Khalifah al-Mahdi, nama 
Khalid bin Barmak telah tenggelam. Di mana Khalid bin Barmak pada zaman 
Khalifah al-Mahdi? Apakah beliau telah disingkir oleh Khalifah al-Mahdi atau 
beliau telah meninggal dunia? 


Penyusun masih tercari-cari jawapannya dan masih belum menemuinya lagi. 


Khalid bin Barmak mempunyai seorang anak yang terkemuka bernama 
Yahya. Manakala Yahya pula mempunyai empat orang anak yang terkemuka 
iaitu al-Fadhl, Ja'far, Muhammad dan Musa. Yahya dan dua orang anaknya 
iaitu al-Fadhl dan Ja'far telah muncul sebagai tokoh-tokoh yang sangat 
terkemuka dan masyhur pada zaman pemerintahan Khalifah Harun ar-Rasyid. 


Peranan Ar-Rabi' bin Yunus Masa Ini 


Ar-Rabi' bin Yunus adalah seorang tokoh yang sangat berwibawa dan mula 
memainkan peranannya selaku menteri dan penasihat pada zaman 
pemerintahan Khalifah Abu Ja'far al-Mansur. Pengaruh dan ketokohan ar-Rabi' 
bin Yunus terus bergerak bersama-sama dirinya sehinggalah beliau meninggal 
dunia pada zaman pemerintahan Khalifah al-Hadi. Ar-Rabi' bin Yunus adalah 
seorang manusia yang mempunyai sifat-sifat pendengki dan suka menghasut. 
Menteri pertama kepada Khalifah al-Mahdi iaitu Abu Ubaidullah Mu'awiyah 
bin Yasar adalah menteri yang telah menjadi mangsa fitnah akibat dari sifat 
dengki beliau. Kalaulah tidak kerana sifat-sifat ini, ar-Rabi' bin Yunus akan 
dikenang sebagai seorang tokoh kerajaan bani Abbasiyyah yang agong dan 
terkemuka sepanjang zaman. 


Pelantikan Putera Mahkota 


Sebagaimana yang telah dijelaskan di dalam bab pemerintahan Khalifah 
Abul Abbas as-Saffah, baginda sebelum wafat telah melantik saudara baginda 
Abu Ja'far al-Mansur sebagai Putera Mahkota, kemudian Isa bin Musa bin Ali 
bin Abdullah bin al-Abbas sebagai pengganti al-Mansur setelah al-Mansur 

wafat. Tetapi Khalifah Abu Ja'far al-Mansur telah mengkhianati wasiat itu 
dengan menyingkir Isa bin Musa dan melantik putera baginda al-Mahdi sebagai 
Putera Mahkota pertama mendahului Isa bin Musa. Begitu juga yang telah 
dilakukan oleh Khalifah al-Mahdi ketika baginda mahu melantik Putera 
Mahkota. Baginda telah memaksa Isa bin Musa agar mengisytiharkan 
pengunduran dirinya secara sukarela daripada jawatan Putera Mahkota di 
khalayak umum agar semua rakyat mengatakan Isa bin Musa secara sukarela 
telah melepaskan jawatannya selaku Putera Mahkota. 


Marilah kita lihat perjalanan usaha Khalifah al-Mahdi untuk melantik 
putera-putera baginda sebagai Putera Mahkota dengan memaksa Isa bin Musa 
berundur diri secara sukarela:- 


Seorang ahli sejarah zaman silam yang terkemuka telah menulis di dalam 
kitab sejarahnya bahawa Khalifah al-Mahdi telah mengarahkan kepada menteri 
baginda Abu Ubaidullah Mu'awiyah bin Yasar agar mengesyurkan kepada Isa 
bin Musa supaya meletak jawatannya sebagai Putera Mahkota dan menawarkan 
kepadanya sesuatu yang lebih baik lagi. Dan Isa bin Musa dikehendaki 
mematuhi perintah Khalifah al-Mahdi itu, kalau tidak dia akan dianggap telah 
menderhaka kepada perintah khalifah dan layak menerima hukuman. Tetapi 
Isa bin Musa enggan berbuat seperti yang dikehendaki oleh Khalifah al-Mahdi 
itu. 


Ini menyebabkan Khalifah al-Mahdi telah mengarahkan pula kepada 
gabenor di kota Kufah supaya menangkap dan menyeksa Isa bin Musa agar dia 
bersedia menerima keinginan Khalifah al-Mahdi itu. Tetapi gabenor kota Kufah 
tidak dapat menangkap Isa bin Musa kerana beliau ini tidak tinggal di kota 
Kufah. Dan dia pula jarang sekali kelihatan di pekan-pekan kota Kufah. Setelah 
gagal dengan cara itu, Khalifah al-Mahdi telah mengarahkan kepada Isa bin 
Musa agar dengan rela hati datang menyerah diri kepada baginda di kota 
Baghdad. Tetapi Isa bin Musa tidak juga mematuhinya. Khalifah al-Mahdi 
semakin marah lantas mengarahkan kepada beberapa orang pengawal supaya 
menangkap dan menyeksa Isa bin Musa di kota Baghdad. Setelah diseksa, 
barulah Isa bin Musa membuat pengisytiharan kepada umum bahawa beliau 
telah melucutkan atau melepaskan jawatan Putera Mahkota yang disandangnya 
sejak zaman pemerintahan Khalifah Abul Abbas as-Saffah lagi itu. Demikian 
cerita al-Jahsyiari dalam kitabnya Al-Wuzara' wal Kuttab. 


Setelah Isa bin Musa membuat pengisytiharan melucutkan sendiri dirinya 
daripada jawatan sebagai Putera Mahkota kerajaan bani Abbasiyyah di 
hadapan umum setelah dipaksa berbuat demikian itu, maka Khalifah al-Mahdi 
telah membuat pelantikan Putera Mahkota dengan cara memilih atau meniru 
cara yang dilakukan oleh kebanyakan para khalifah bani Umayyah dan juga 
oleh ayahanda baginda sendiri iaitu dengan melantik Putera Mahkota dari 
kalangan anak atau anak-anak sendiri. Setelah dua tahun baginda menjadi 
khalifah iaitu pada tahun 160 hijrah/777 Masihi, Khalifah al-Mahdi telah 


123 


PEMERINTAHAN KERAJAAN BANI ABBASIYYAH 


melantik putera sulung baginda iaitu Musa yang lebih dikenali dengan gelaran 
al-Hadi sebagai Putera Mahkota. Enam tahun kemudian iaitu menjelang tahun 
166 hijrah/782 Masihi, baginda melantik pula putera baginda yang kedua iaitu 
Harun sebagai Putera Mahkota. Inilah Harun ar-Rasyid setelah menjadi 
khalifah. 


Cara Khalifah al-Mahdi bertindak melantik dua orang anak menjadi Putera 
Mahkota ini adalah mencontohi cara dua orang khalifah kerajaan bani 
Umayyah iaitu Khalifah Marwan bin al-Hakkam dan Khalifah Abdul Malik bin 
Marwan yang telah melantik dua orang putera mereka sebagai Putera Mahkota. 
Marwan melantik Abdul Malik dan Abdul Aziz, manakala Abdul Malik 
melantik al-Walid dan Sulaiman. 


Wafat 


Setelah memerintah atau menjadi khalifah selama kira-kira sebelas tahun, 
maka menjelang tahun 169 hijrah/786 Masihi, wafatlah Khalifah al-Mahdi 
ketika berusia 43 tahun. Tentang bagaimana kewafatan baginda, terdapat dua 
riwayat. Riwayat yang pertama mengatakan baginda mangkat kerana kepala 
baginda terhantuk pada sebuah pintu ketika baginda mengejar seekor pelanduk 
yang diburu. Manakala riwayat yang kedua mengatakan kewafatan baginda 
disebabkan baginda termakan makanan yang beracun. Makanan itu 
dimasukkan racun oleh seorang dayang dengan tujuan untuk meracun seorang 
dayang yang lain. 


Manakah riwayat yang dapat diterima? Penyusun percaya riwayat pertama 
yang lebih dapat diterima berdasarkan kepada sifat baginda yang suka berburu. 
Adapun tentang makanan yang beracun, ini mungkin juga kerana dayang 
tersalah letak. Tetapi biasanya makanan yang hendak dimasukkan racun 
dilakukan setelah makanan itu diletakkan di dalam pinggan, bukan ketika 
masih di dalam periuk. Jadi riwayat ini agak kurang dapat diterima. Tetapi 
kalau diandaikan bahawa makanan itu diletakkan di suatu tempat dan orang 
yang meletakkan mengira dia akan dapat mengambilnya semula dengan segera, 
tetapi tiba-tiba datang seseorang lalu mengambilnya dan diletakkan di tempat 
makanan khalifah, ini dapatlah diterima riwayat ini. Tetapi masakan seorang 
pekerja istana begitu bodoh melakukan demikian. Kalau seorang pekerja 
terjumpa satu pinggan makanan di suatu sudut istana, sudah pasti makanan itu 
akan dibawa kepada binatang ternak atau dihabiskannya sendiri, bukan dibawa 
ke tempat hidangan khalifah. Inilah sebabnya penyusun tidak dapat menerima 
riwayat yang mengatakan Khalifah al-Mahdi wafat kerana termakan racun yang 
tersalah disediakan untuk orang lain. 


Keluarga 


Sebagaimana ayahandanya juga, Khalifah al-Mahdi telah berkahwin dengan 
perempuan merdeka dan juga hamba sahaya. Baginda berkahwin seramai 

empat orang iaitu dua orang perempuan dari kalangan orang-orang merdeka 
dan dua orang dari kalangan hamba sahaya atau jariah. Perempuan-perempuan 
merdeka yang dikahwinkan oleh Khalifah al-Mahdi ialah pertama Raitah bin 
Abul Abbas as-Saffah iaitu saudara sepupu baginda sendiri puteri Khalifah as- 
Saffah. Perkahwinan ini dilakukan pada tahun 144 hijrah/761 Masihi. Ketika itu 
usia Khalifah al-Mahdi baru 18 tahun. Kemudian baginda berkahwin pula 
dengan Ummu Abdullah binti Salih bin Ali, iaitu emak sepupu baginda sendiri. 
Manakala dua orang sahaya pula ialah bernama Rahim dan Khaizuran binti 
Ata', seorang perempuan yang sangat cantik dan sangat bijak berasal dari 
negeri Yaman. 


Khalifah al-Mahdi membeli Khaizuran dari pasar hamba dengan harga 
100,000 dirham. Khaizuran telah belajar ilmu-ilmu fikah kepada Imam al-Auza'i 
sehingga pandai. Dikatakan dia telah muncul menjadi salah seorang ulama' 
fikah wanita pada zamannya. Meskipun dia hanya seorang hamba sahaya 
kepada Khalifah al-Mahdi, tetapi Khalifah al-Mahdi sangat sayang kepadanya 
kerana kecantikan, kepintaran dan kealimannya itu. Kalau Khalifah al-Mahdi 
tidak melihatnya beberapa hari sahaja, baginda akan menulis surat dan 
dikirimkan kepadanya dan menghantar syair-syair yang menyatakan kerinduan 
kepadanya. Khaizuran adalah seorang yang bercita-cita besar. Pada tahun 145 
hijrah/762 Masihi, Khalifah al-Mahdi memerdekakan beliau dan 
mengahwininya. Apatah lagi setelah dimerdekakan oleh Khalifah al-Mahdi dan 
dijadikan isteri baginda, semakin besarlah cita-cita Khaizuran. Kerana sangat 
sayang kepada isteri baginda ini, Khalifah al-Mahdi menuruti semua 
kehendaknya. Tidak pernah baginda menolak atau membantah permintaan 
Khaizuran. Khalifah al-Mahdi telah memberi apa sahaja yang diinginkan oleh 
Khaizuran. Segala harta kekayaan, emas dan perak, intan permata usahlah 
disebutkan lagi. Tetapi Permaisuri Khaizuran, setelah semakin mewah semakin 
pula dahaganya kepada kekuasaan. Padahal kemewahan yang diberikan 
kepadanya sudah cukup untuk dia bernikmat-nikmat dan berlazat-lazatan 
selama hidupnya. Apa yang paling menyedihkan terhadap diri Khaizuran ini 
apabila dia masih tidak mahu bersyukur kepada Allah SWT dan kepada 
suaminya dengan mengatakan suaminya tidak pernah memberi apa-apa 
kebaikan kepadanya. Kadang-kadang di atas sikapnya yang melampau itu, 
telah menimbulkan kemarahan Khalifah al-Mahdi terhadap dirinya. Suatu kali 
ketika Khalifah al-Mahdi marah pada Khaizuran, kebetulan al-Wagidi, seorang 
ahli sejarah Islam yang ternama ada di sisi baginda. Al-Wagidi telah memberi 
nasihat kepada baginda agar bersabar di atas kerenah isteri baginda Khaizuran 
itu. Barulah Khalifah al-Mahdi menjadi tenang dan hilang rasa marahnya. 


Hasil daripada perkahwinan dengan Raitah, Khalifah al-Mahdi dikurniakan 
dua orang putera iaitu Ali dan Ubaidullah. Manakala dari Rahim pula, baginda 
dikurniakan seorang puteri bernama al-Abbasiyyah. Manakala hasil 
perkahwinan dengan Khaizuran binti Ata', baginda mendapat dua orang putera 

iaitu Musa dan Harun. Kedua-dua bernama nabi. Dua orang putera baginda itu 
ialah Khalifah al-Hadi dan Khalifah Harun ar-Rasyid. 


Kelebihan 


Apakah kelebihan dan keistimewaan yang terdapat pada diri Khalifah al- 
Mahdi selaku seorang manusia dan khalifah? Biasanya seseorang manusia itu 
dilihat memiliki kelebihan atau keistimewaan berdasarkan kepada sifat-sifat 
peribadi dan juga jasa-jasa atau kebaikan-kebaikan yang dilakukan terhadap 
orang lain. Selaku seorang manusia, Khalifah al-Mahdi adalah seorang yang 
mempunyai kelebihan dan keistimewaan dari aspek atau sudut peribadi. 
Manakala selaku seorang khalifah, kelebihan dan keistimewaan baginda dinilai 
atau dilihat dari aspek cara baginda menggunakan kekuasaan baginda ketika 
memerintah. Apakah baginda menggunakan kekuasaan itu secara betul, tepat, 
benar atau menyeleweng dan zalim kerana mengikut hawa nafsu!!! 


Kelebihan Khalifah al-Mahdi selaku seorang manusia ialah baginda adalah 
seorang manusia yang mempunyai kelebihan dari sudut akal fikiran dan 
akhlak. Baginda adalah seorang insan yang sangat pintar, bijaksana dan cerdik. 


Baginda juga adalah seorang manusia yang memiliki akhlak yang mulia, 
pemurah, bertimbang rasa, berani, gagah perkasa dan suka berhubung dengan 
orang ramai tanpa mengira kedudukan atau kelebihan. 


Manakala kelebihan Khalifah al-Mahdi selaku seorang khalifah pula ialah 
baginda adalah seorang khalifah yang sangat mengambil berat terhadap 
masalah-masalah rakyat. Baginda sentiasa berusaha untuk memberi bantuan 
kepada rakyat yang ditimpa kesusahan hidup. Baginda suka menemui rakyat 
dan menyampaikan sendiri bantuan kepada mereka. 


Baginda juga tidak menyentuh minuman nabiz yang telah menjadi arak 
sebagaimana ayahanda baginda juga. Tetapi tidak sebagaimana ayahanda 
baginda Khalifah Abu Ja'far al-Mansur yang tidak suka melihat majlis-majlis 
minuman keras dihidangkan di hadapan baginda, Khalifah al-Mahdi tidaklah 
demikian. Baginda hanya menjauhkan majlis hiburan dan minuman keras 
ketika dilantik menjadi khalifah dan masanya berlalu selama satu tahun sahaja. 
Kemudian baginda mendekati semula majlis-majlis hiburan yang di dalamnya 
disajikan minuman keras. Cuma baginda tidak menyentuhnya sahaja. Ketika 
baginda dinasihati oleh salah seorang penasihat baginda yang bernama Abu 
Aun agar baginda menjauhi majlis-majlis seperti itu, baginda menjawab, 
"Janganlah kau menasihati aku seperti itu. Sesungguhnya aku merasa bahagia 
melihat kegembiraan dan akan mendekati sesiapa sahaja yang membuat aku 
merasa gembira. Apakah ada kebaikan dan rasa bahagia kalau sekadar melihat 
dari jauh?” 

Apakah Khalifah Al-Mahdi Seorang Yang Salih? 


Khalifah al-Mahdi memang seorang yang salih dan baik. Tetapi salih dan 
baik Khalifah al-Mahdi mengikut stail seorang khalifah. Seorang khalifah tidak 
boleh terlalu salih dan terlalu baik, nanti kerajaan akan disambar orang dan 
negara akan hancur. Maksud tidak terlalu salih ialah tidak lemah atau teragak- 
agak di dalam memutuskan hukum dan mengambil tindakan. Khalifah perlu 
bersikap tegas. Dan maksud tidak terlalu baik ialah tidak percaya sangat 
kepada para pembesar kerajaan sehingga menyerahkan urusan pentadbiran 
kepada mereka sepenuhnya. Kalau dibuat demikian, kerajaan akan sedikit demi 
sedikit akan berpindah ke tangan orang lain. 


Khalifah al-Mahdi memang memerintah sendiri dan membuat keputusan 
yang tegas. Baginda tidak memberi muka kepada orang-orang zindik. Baginda 
menghancurkan mereka sehancur-hancurnya. Baginda memburu dengan 
maksud untuk menghapuskan mereka itu sampailah ke akhir hayat baginda. 

Pengenalan 


Musa al-Hadi ialah Khalifah kerajaan bani Abbasiyyah yang keempat 
menggantikan tempat ayahandanya Khalifah al-Mahdi yang telah wafat. 
Baginda dikenali dengan nama Khalifah al-Hadi sahaja. Baginda bukanlah 
seorang khalifah yang agung di kalangan khalifah-khalifah dinasti kerajaan bani 
Abbasiyyah disebabkan masa pemerintahan baginda yang terlalu singkat iaitu 
hanya setahun lebih sebulan sahaja. Dengan sebab terlalu pendek masa 
pemerintahannya, maka Khalifah al-Hadi tidak sempat membuat sebarang 
projek pembangunan tambahan untuk kebaikan atau faedah rakyat. Dan tidak 
sempat memperlihatkan kemampuan memerintah dengan cemerlang. Sebab itu 
kisah baginda hanya berkisar pada memperkatakan tentang sifat-sifat peribadi, 
kisah-kisah persengketaan baginda dengan ibunda baginda yang suka 
mencampuri urusan pemerintahan dan kekeramatan baginda kalau dapat 
dikatakan keramat. Di dalam sejarah pemerintahan Khalifah al-Hadi, tidak 
terdapat sebarang usaha penaklukan dan pembaharuan-pembaharuan yang 
dibuat meskipun baginda adalah seorang yang gagah perkasa dan handal di 
medan perang. 


Kelahiran Dan Peribadi 


Penyusun masih belum menemui maklumat tentang tarikh lahir Khalifah al- 
Hadi. Tetapi disebabkan adinda baginda Harun ar-Rasyid dilahirkan pada 
tahun 145 hijrah/762 Masihi, dipercayai Khalifah al-Hadi dilahirkan sekitar 
tahun 143 hijrah/760 Masihi atau 142 hijrah/759 Masihi. Baginda dilahirkan di 
kota Rayy. 


Salasilah keturunan baginda yang selengkapnya ialah Musa bin Muhammad 
bin Abdullah bin Muhammad bin Ali bin Abdullah bin al-Abbas. Manakala 
keturunan baginda dari pihak ibunda baginda ialah al-Hadi bin Khaizuran binti 
Ata’, seorang bekas hamba. 


Tentang peribadi baginda pula, Ibnu Tabatiba berkata bahawa Khalifah al- 
Hadi adalah seorang yang bersifat sentiasa waspada (berhati-hati mewarisi sifat 

datuknya Khalifah Abu Ja'far al-Mansur - P), cemburu, pemurah, suka 
membantu, berani, gagah, sempurna perasaan, tegas dan berkeazaman. 


Imam az-Zahabi di dalam kitabnya meriwayatkan bahawa Khalifah al-Hadi 
adalah seorang yang biasa minum arak, suka bermain-main dan cekap 
menunggang keldai (dan kuda - P). Ia tidak menghargai jawatan khalifah yang 
disandangnya. Tetapi baginda adalah seorang yang fasih, pandai bercakap dan 
seorang ahli sastera yang handal. 


Manakala al-Jahiz pula menyifatkan Khalifah al-Hadi adalah seorang yang 
bakhil, kurang sabar dan mempunyai sangkaan buruk. Jelas Ibnu Tabatiba 
menyebut sifat-sifat yang baik sahaja. Sedangkan az-Zahabi menyebut sifat baik 
dan buruk baginda. Manakala al-Jahiz menyebut sifat-sifat Khalifah al-Hadi 
yang lemah-lemah atau yang buruk-buruk sahaja. 


Penyusun menambah bahawa Khalifah al-Hadi adalah seorang yang bijak, 
pintar, bijaksana, cerdik, mempunyai akal yang licik dan licin dan seorang 
pahlawan yang sangat gagah berani dan sangat membenci kaum Syiah 
Alawiyyeen. 


Ada riwayat yang menceritakan tentang kebijaksanaan Khalifah al-Hadi. 
Pada suatu hari Ibrahim bin Muslim bin Gutaibah mengalami kesedihan yang 
bersangatan kerana kematian anaknya. Khalifah al-Hadi yang mengenali secara 
dekat Ibrahim dan mengetahui perkara itu terus datang kepada Ibrahim dan 
berkata untuk menghiburkan hati Ibrahim; 


“Wahai Ibrahim, adakah anakmu itu mengembirakanmu ketika ia 
merupakan musuh dan fitnah? (ketika hidupnya), dan menyedihkanmu ketika 
ia merupakan suatu rahmat? (kepadamu setelah kematiannya?).” 


Setelah Ibrahim bin Muslim bin Outaibah mendengar kata-kata yang bersifat 
menghibur beliau dan memberi pengajaran dari Khalifah al-Hadi yang 
bijaksana itu, maka beliau merasa tenang dan menjawab, “Wahai Amirul 
Mu minin, hamba tidak lagi berdukacita, sebaliknya hamba akan bertenang dan 
bersabar.” 


Al-Mas'udi menceritakan tentang kelicikan dan kelicinan akal Khalifah al- 
Hadi meskipun kedudukan baginda yang sudah tersepit. Pada suatu hari 
Khalifah al-Hadi sedang duduk di dalam taman istana baginda. Tiba-tiba 
beberapa orang pengawal baginda membawa masuk kepada baginda seorang 
Khawarij yang dapat ditawan dalam satu operasi. Setelah dekat dengan 
baginda, tiba-tiba orang Khawarij itu telah merampas pedang dari pengawal 
yang menawannya (entah pedang di tangan atau di dalam sarungnya - P). Ini 
menyebabkan pengawal-pengawal yang lain terkejut dan menjadi panik. 
Mereka terus lari meninggalkan orang Khawarij dan Khalifah al-Hadi di dalam 
taman itu. Orang Khawarij itu dengan pedang terhunus di tangan terus 
melangkah masuk menghampiri Khalifah al-Hadi dengan tujuan untuk 

menamatkan riwayat hidup baginda. Namun Khalifah al-Hadi tetap tenang 
sahaja, tidak beriaksi apa-apa. Setelah orang Khawarij itu semakin hampir, 
maka dengan tiba-tiba Khalifah al-Hadi memekik, “Pancung dia!” orang 
Khawarij itu terus berpaling ke belakang untuk melihat orang yang 
diperintahkan oleh Khalifah al-Hadi supaya memancung lehernya itu. Ketika 
itu juga dengan pantas Khalifah al-Hadi terus menerkam orang Khawarjj itu 
dan merampas pedang yang dipegangnya dan baginda terus membunuh orang 
Khawarij itu. 


Di dalam persoalan minuman nabiz yang menjadi arak, Khalifah al-Hadi 
telah mencipta sejarah. Kalau para khalifah bani Abbasiyyah sebelum baginda 
semuanya tidak pernah menyentuh arak, tetapi Khalifah al-Hadi adalah 
khalifah bani Abbasiyyah yang mula-mula menyentuh arak. Baginda bersama- 
sama adinda baginda (Khalifah) Harun ar-Rasyid telah belajar meminum arak 
semasa mereka berdua masih remaja lagi. Imam az-Zahabi meriwayatkan di 
dalam kitabnya bahawa Khalifah al-Hadi adalah seorang yang biasa minum 
arak, suka bermain-main dan cekap menunggang keldai (dan kuda - P). Ia tidak 
menghargai jawatan khalifah yang disandangnya. Tetapi baginda adalah 
seorang yang fasih, pandai bercakap dan seorang ahli sastera yang handal. 


Pelantikan Dan Pemerintahan 


Ketika Khalifah al-Mahdi wafat, Musa al-Hadi sedang berada di kota Jurjan, 
sebuah bandar atau kota di negeri Farsi kerana memimpin angkatan tentera 
untuk menghapuskan pemberontakan yang timbul di sana. (Khalifah) Harun 
ar-Rasyid yang sedang berada di kota Baghdad ketika ayahanda mereka wafat 
telah bertindak mengambil alih tempat kakanda baginda menerima baiah dari 
rakyat selaku khalifah menggantikan tempat ayahandanya Khalifah al-Mahdi 
yang telah wafat. Setelah Musa al-Hadi sampai ke kota Baghdad sekembalinya 
dari berjuang di negeri Jurjan, maka adinda baginda (Khalifah) Harun ar-Rasyid 
terus menyerahkan jawatan khalifah kepada kakanda beliau al-Hadi itu. 
Dengan itu terlantiklah Musa al-Hadi menjadi khalifah bani Abbasiyyah yang 
keempat dengan gelaran Khalifah al-Hadi. 


Khalifah al-Hadi dilantik menjadi khalifah pada tahun 169 hijrah/785 
Masihi. Dipercayai usia baginda ketika itu ialah 26 atau 27 tahun. Masih muda 
remaja. 


Para Menteri 


Menteri Khalifah al-Hadi hanya dua orang sahaja. Pertama ar-Rabi' bin 
Yunus dan kemudian Ibrahim bin Zakuan al-Harrani. Mula-mula baginda 
melantik ar-Rabi', kemudian baru Ibrahim al-Harrani. 

Pemerintahan Yang Terlalu Singkat 


Masa pemerintahan Khalifah al-Hadi terlalu singkat. Hanya selama setahun 
sahaja. Padahal baginda masih sangat muda. Ini bererti masa pemerintahan 
baginda sama lama dengan pemerintahan Khalifah Yazid bin al-Walid dari 
dinasti bani Umayyah yang juga menjadi khalifah selama setahun sahaja. Apa 
yang dapat dilakukan oleh seorang khalifah yang memerintah cuma setahun 
sahaja? Sebab itu para sejarawan apabila menyebut sejarah Khalifah al-Hadi, 
mereka tidak dapat menyebut tentang kejayaan-kejayaan yang telah dicapai dan 
diperbuat oleh baginda seperti kejayaan menghapus berbagai-bagai 
pemberontak, mengharungi peperangan, mengusahakan pembangunan- 
pembangunan baru dan lain-lain kemajuan untuk negara dan rakyat. Mereka 
hanya menyebut tentang kelahiran, peribadi, masalah kekeluargaan yang 
dihadapi semasa memerintah, tentang satu pemberontakan oleh kaum Syiah 
dan tentang kewafatan baginda. Inilah yang terjadi kepada Khalifah al-Hadi bin 
Khalifah al-Mahdi. 


Masalah Yang Dihadapi 


“« Pemberontakan Kaum Syiah 


Meskipun Khalifah al-Hadi cuma memerintah selama setahun sahaja, tetapi 
pada zaman pemerintahan baginda telah berlaku satu pemberontakan yang 
dicetuskan oleh kaum Syiah Ahlil Bait. Ini adalah pemberontakan kali kedua 
yang dilancarkan oleh kaum Syiah Ahlil Bait terhadap pemerintahan kerajaan 
bani Abbasiyyah setelah pemberontakan kali pertama yang terjadi pada masa 
pemerintahan Khalifah Abu Ja'far al-Mansur oleh Muhammad an-Nafsuz 
Zakiyyah dan saudaranya Ibrahim. Pemberontakan terhadap Khalifah al-Hadi 
ini dicetuskan sebaik sahaja baginda dilantik menjadi khalifah. Pemimpin 
pemberontakan ini ialah Imam Husein bin Ali bin Hasan bin Hasan bin al- 
Hasan bin Ali bin Abu Talib, anak sepupu kepada Muhammad an-Nafsuz 
Zakiyyah. Ianya meletus di Fark iaitu sebuah desa yang terletak dekat dengan 
kota Mekah. Pemberontakan itu menemui kegagalan. Pemimpin 
pemberontakan ini iaitu Imam Husein bin Ali telah terkorban. 


Dua orang tokoh Syiah yang menyertai pemberontakan ini iaitu Yahya dan 
Idris bin Abdullah telah terselamat dan telah sempat menyelamatkan diri. 
Mereka berdua melarikan diri ke destinasi yang berlainan. Seorang ke utara dan 
seorang ke barat. Dua orang pahlawan yang bernama Yahya dan Idris ini 
adalah putera kepada Abdullah bin Hasan bin al-Hasan bin Ali bin Abu Talib. 
Yahya telah lari ke utara iaitu ke negeri Dailam yang berada di bawah 
pemerintahan kerajaan Turki. Manakala Idris pula telah lari ke barat iaitu ke 
negeri Mesir dan terus ke Maghribi. Sebaik sahaja sampai di sana beliau telah 
disambut oleh kaum Barbar dan beliau mendirikan kerajaan di sana dengan 
nama kerajaan Idrisiyyah. Inilah kerajaan keturunan Fatimah az-Zahra' rha 

yang pertama yang didirikan dan ianya terpisah atau bebas dari pengaruh 
kerajaan bani Abbasiyyah. Sebenarnya Yahya dan Idris baru mula memainkan 
peranan keduanya di tempat perlindungan masing-masing setelah masuk 
zaman pemerintahan Khalifah Harun ar-Rasyid. 


Kenapakah kaum Syiah Ahlil Bait tiba-tiba sahaja bangkit memberontak 
terhadap pemerintahan Khalifah al-Hadi, sedangkan pada zaman pemerintahan 
ayahandanya Khalifah al-Mahdi mereka tidak berbuat demikian? Ini tidak lain 
daripada kerana sikap Khalifah al-Hadi juga yang sangat benci kepada kaum 
keluarga Ahlil Bait. Tidak sebagaimana perangai ayahanda baginda Khalifah al- 
Mahdi yang telah berlaku baik terhadap kaum Ahlil Bait, Khalifah al-Hadi telah 
bersikap kasar dan kejam terhadap mereka ini. Sebaik sahaja baginda dilantik 
menjadi khalifah, Khalifah al-Hadi terus menyeksa orang-orang Syiah 
Alawiyyeen. Sebagai contoh baginda telah memerintah supaya Imam Musa al- 
Kazim, Imam Syiah Ahlil Bait ketika itu ditangkap dan di penjara. Kemudian 
diperintah pula diseksa. Permusuhan Khalifah al-Hadi dengan Imam Musa al- 
Kazim cukup hebat, sehingga dikatakan baginda telah berniat untuk 
membunuh Imam Musa al-Kazim. Padahal Imam Musa al-Kazim tidak pernah 
berniat untuk memusuhi baginda. Cuma baginda sahaja menaruh curiga 
terhadap Imam Musa al-Kazim yang ketika itu sangat berpengaruh ke atas 
rakyat. Tetapi tidak sempat kerana beliau wafat secara mendadak setelah itu. 


% Persengketaan Khalifah Al-Hadi Dengan Ibundanya 


Masalah lain yang dihadapi oleh Khalifah al-Hadi sebaik sahaja baginda 
dilantik menjadi khalifah ialah campurtangan ibunda baginda sendiri iaitu 
Khaizuran di dalam pentadbiran negara. Sebagaimana yang telah dijelaskan 
bahawa Khalifah al-Hadi adalah seorang khalifah yang berwibawa, gagah 
perkasa, tegas, berani, berhati-hati dan cemburu. Oleh itu baginda tidak mahu 
kekuasaan baginda di dalam pentadbiran diganggu oleh orang lain. Kebetulan 
sekali ibundanya Khaizuran bin Ata' suka sangat mengganggu pentadbiran 
baginda. Ini amat Khalifah al-Hadi tidak sukai. Ketika pemerintahan suaminya 
Khalifah al-Mahdi dulu, Khaizuran selalu mencampuri urusan pemerintahan 
suaminya kerana suaminya adalah seorang yang lembut. Semasa pemerintahan 
Khalifah al-Mahdi, Khaizuran sentiasa mempengaruhi suaminya di dalam 
membuat sebarang keputusan terutama tentang perlantikan pegawai tinggi 
kerajaan (gabenor) dan memecat mana-mana gabenor atau pegawai yang tidak 
disukainya. Sudah menjadi kebiasaan kepada Khaizuran mempengaruhi 
khalifah (suaminya) untuk melantik kaum kerabatnya menduduki jawatan- 
jawatan penting di dalam kerajaan. 


Begitu juga sudah menjadi kebiasaan apabila seseorang yang berurusan 
dengan khalifah tidak berjaya memperoleh sesuatu projek atau mendapat 
sesuatu jawatan kecil di dalam mana-mana daerah atau kota, mereka akan 
mendapat kelulusan setelah masuk bertemu dengan Khaizuran. Dengan sebab 

inilah istana Khaizuran menjadi tumpuan orang-orang tertentu untuk 
mendapatkan sesuatu jawatan atau projek kerajaan secara yang tidak menepati 
undang-undang yang lurus atau melalui cara-cara yang kurang telus. 


Setelah Khalifah al-Mahdi wafat dan puteranya Musa al-Hadi dilantik 
menjadi khalifah, Khaizuran berpendapat atau merasa dia lebih dapat 
menguasai kerajaan lebih daripada ketika suaminya berkuasa dahulu. 
Meskipun dia mengetahui bahawa puteranya ini adalah seorang manusia yang 
tegas dan berhati-hati, namun Khaizuran mengira dia dapat mempengaruhi, 
mencampuri dan menguasai urusan pentadbiran negara. Dan Khaizuran benar- 
benar telah mencampuri urusan pentadbiran negara. Ini menyebabkan 
anakandanya Khalifah al-Hadi sangat tidak menyenanginya dan telah 
mengingatkan kepada ibunda baginda itu dengan kata-kata berikut: 


“Ibu, janganlah ibu bertindak melampaui batas dengan berbuat sekehendak 
hati ibu. Urusan pentadbiran negara bukanlah urusan kaum wanita, sehingga 
ibu suka mengarah dan memerintah sesuka hati ibu sendiri. Lebih baik ibu 
menumpukan masa hidup ibu untuk beribadat dan mengingati Allah, ibu tidak 
akan dipersia-siakan. Apa yang mesti anakanda lakukan terhadap ibu, 
anakanda akan tunaikan sepenuhnya.” 


Namun Khaizuran tetap dengan kerenahnya. Dia tidak mahu mendengar 
nasihat dan peringatan daripada anaknya yang telah menjadi khalifah dan tidak 
mahu dikongkong itu. Dia mahu menjadi tuan kepada anaknya sendiri. Dia 
tetap mahu memerintah sebagaimana pada masa pemerintahan suaminya 
Khalifah al-Mahdi dahulu. 


Ketika terjadi kekosongan jawatan gabenor bagi negeri Yaman, Khaizuran 
telah mengutus seseorang untuk menghadap puteranya Khalifah al-Hadi agar 
baginda melantik al-Ghatrif sebagai gabenor negeri Yaman. Al-Ghatrif ialah 
bapa mertua Khalifah al-Hadi dan kerabat kepada Khaizuran. Setelah Khalifah 
al-Hadi mendengar kata-kata utusan tersebut, maka baginda menyuruh pula 
utusan tersebut agar menyampaikan kepada isteri baginda iaitu puteri al- 
Ghatrif dua pesanan iaitu puteri al-Ghatrif boleh memilih sama ada dia mahu 
kekal sebagai permaisuri Khalifah al-Hadi atau ayahandanya dilantik menjadi 
gabenor di negeri Yaman. Kalau ayahandanya diangkat menjadi gabenor negeri 
Yaman, katakan padanya dia akan dicerai oleh Khalifah al-Hadi. 


Malangnya si utusan itu tersilap menyampaikan laporan itu. Dia tidak 
menyampaikan pesanan itu kepada puteri al-Ghatrif, sebaliknya disampaikan 
kepada Khaizuran. Tanpa mahu membuang masa lagi, Khaizuran berkata 
kepada utusan itu, “Sampaikanlah kepada Amirul Mu'minin bahawa dia 
memilih al-Ghatrif dilantik menjadi gabenor Yaman.” 


Utusan itu kembali kepada Khalifah al-Hadi dan berkata kepada baginda, 
“Wahai Amirul Mu'minin, dia memilih agar al-Ghatrif diangkat menjadi 
gabenor di negeri Yaman.” 

Pada perkiraan Khalifah al-Hadi, yang menjawab itu ialah isteri baginda, 
puteri al-Ghatrif. Ini menyebabkan baginda murka dengan pilihan yang tidak 
tepat itu. Ertinya baginda menjadi murka kepada isteri baginda sendiri yang 
baginda mengira lebih mengutamakan kebahagiaan ayahandanya berbanding 
kebahagiaan dirinya atau kebahagiaan suaminya (baginda sendiri). Lantas 
Khalifah al-Hadi menceraikan isteri baginda puteri al-Ghatrif itu dan 
mengangkat al-Ghatrif sebagai gabenor bagi negeri Yaman. 


Setelah isteri baginda mendapat tahu perkara itu, maka menangislah dia 
kerana sangat sedih mendengar suaminya lebih menyayangi ayahnya 
berbanding dirinya. Apabila Khalifah al-Hadi mendengar suara tangis dari 
dalam istana baginda itu, baginda merasa hairan. Bagaimana isteri baginda 
yang memilih sendiri untuk bercerai dengan baginda telah menangis? Atau itu 
adalah suara tangisan dari para jariah atau dayang-dayang baginda? Baginda 
menjadi serba salah dan waswas tidak dapat memastikan suara siapakah yang 
menangis itu biarpun amat mirip seperti suara isteri baginda. Baginda tertanya- 
tanya, 


“Tangisan siapakah pula itu?” 


“Itulah tangisan dari saudara sepupu Tuanku yang telah Tuanku 
ceraikannya,” jawab seorang dayang kepada Khalifah al-Hadi. 


“Mengapakah dia menangis, bukankah dia yang memilih sendiri untuk 
bercerai?” sampuk Khalifah al-Hadi pula terus tenggelam di dalam kehairanan. 


Para dayang menjelaskan kedudukan perkara yang telah terjadi kepada 
baginda. Mereka berkata kepada baginda dengan berani kerana mengetahui 
baginda sangat sayang kepada isteri baginda puteri al-Ghatrif itu, “Tuanku 
terlalu tergesa-gesa menceraikan isteri Tuanku tanpa terlebih dahulu membuat 
pemeriksaan dengan teliti.” 


Khalifah al-Hadi sangat terkejut mendengar penjelasan daripada dayang- 
dayang baginda itu. Baginda tidak menyangka sama sekali mainan ibunda 
baginda yang demikian dahsyat sehingga sanggup mengorbankan kebahagiaan 
rumah tangga anaknya sendiri. Memisahkan puteri al-Ghatrif daripada menjadi 
permaisuri baginda, sedangkan sebenarnya baginda sangat cinta kepada puteri 
al-Ghatrif itu. Sejak saat itu api kemarahan Khalifah al-Hadi terhadap ibunda 
baginda semakin bernyala-nyala membakar hati baginda. Baginda menjadi 
berdendam kepada ibunda sendiri. Tetapi baginda menyimpan dendam 
baginda itu dan akan memuntahkan laharnya terhadap ibunda baginda pada 
suatu masa yang sesuai nanti. Buat ketika itu baginda mahu melampiaskan rasa 
marah baginda terhadap apa yang telah menimpa diri baginda dan isteri 
baginda kepada para pembesar istana dan sesiapa-sesiapa yang kebetulan hadir 
di dalam majlis baginda itu. Khalifah al-Hadi telah memerintah kepada semua 
yang hadir agar menceraikan isteri masing-masing. Biar semua merasai 
penderitaan yang sedang dialami oleh baginda dan isteri baginda pada saat itu. 

Sesiapa yang cuba membantah akan dipenggal lehernya. 


Satu lagi cerita yang mengisahkan bagaimana hubungan antara Khaizuran 
dengan anakandanya Khalifah al-Hadi menjadi sangat buruk dan sangat tegang 
serta terputus sama sekali. Diriwayatkan pada suatu hari Khaizuran telah 
datang kepada Khalifah al-Hadi dan memerintah kepada putera beliau itu agar 
memenuhkan keperluan atau permintaan seorang yang bernama Abdullah. 
Tentu sekali Abdullah ini adalah seorang yang rapat perhubungannya dengan 
Khaizuran. Kalau tidak masakan dia berani mengadu atau meminta syafaat 
melalui Khaizuran untuk kepentingan dirinya kepada seorang khalifah? 


Tetapi Khalifah al-Hadi tidak dapat menunaikan permintaan atau kehendak 
Abdullah itu kerana ianya melibatkan persoalan negara. Ini menyebabkan 
Khaizuran menjadi sangat marah kepada anakandanya itu. Dia telah 
menyumpah-nyumpah Khalifah al-Hadi dan berjanji tidak akan meminta apa- 
apa lagi kepada Khalifah al-Hadi selepas saat itu. Bahkan dalam hal ini 
Khaizuran terang-terang melafazkan sumpahnya. 


“Aku tidak kisah (dengan sumpah ibu itu - P),” jawab Khalifah al-Hadi 
kepada ibunda baginda itu. 


Dengan rasa kecewa dan marah, Khaizuran bergegas untuk meninggalkan 
puteranya itu, tetapi Khalifah al-Hadi telah menahan daripada terus pergi. 


“Wahai ibu, jangan ibu pergi, duduk dulu di tempatmu,” perintah Khalifah 
al-Hadi kepada ibunda baginda itu. 


Khaizuran mendengar perintah anaknya itu. Dia tahu sekiranya dia berdegil, 
sudah pasti dia akan ditangkap oleh para pengawal Khalifah al-Hadi di atas 
alasan menderhaka terhadap perintah khalifah. Maka Khaizuran telah mengikut 
perintah puteranya itu dan dia duduk di tempat yang diperintah oleh Khalifah 
al-Hadi agar dia duduk. 


"Dengar sini wahai ibu! Mulai hari ini kalau saya mendapat khabar masih 
ada orang berulang alik di pintu rumah ibu, sama ada dia dari kalangan tentera, 
atau pegawai tinggi atau pengawal istana, nescaya saya akan tebas lehernya dan 
saya akan rampas seluruh harta bendanya. Siapa yang nekad, sila berbuat 
demikian. Apakah kerja rombongan demi rombongan datang ke pintu rumah 
ibu setiap hari? Apakah tidak ada apa-apa yang boleh ibu lakukan untuk 
mengisi masa lapang ibu? Apakah ibu tidak mempunyai al-Qur'an untuk 
memberi peringatan kepada ibu? Atau apakah tidak ada rumah untuk ibu 
berteduh?” 


Hati Khaizuran sangat panas mendengar kata-kata puteranya yang menjadi 
khalifah dan telah memberi amaran keras kepadanya itu. Ketika Khalifah al- 
Hadi sedang asyik menghala bicara kepada seseorang, tiba-tiba Khaizuran 
mengangkat punggungnya cepat-cepat meninggalkan majlis puteranya itu. 
Kemudian Khalifah al-Hadi mengumpul para pembesar dan bermesyuarat 

dengan mereka berkaitan masalah ibunda baginda itu. 


Khalifah al-Hadi berkata kepada para pembesar kerajaan, “Siapakah yang 
lebih baik, aku dan ibuku atau kamu dan ibu kamu.” 


“Amirul Mu'minin dan ibunda Amirul Mu' mininlah yang lebih baik,” jawab 
para pembesar kerajaan hampir serentak. 


“Siapakah di antara kamu yang suka kalau ada seseorang lelaki yang datang 
bercerita hal dengan ibunya?” Tanya Khalifah al-Hadi seterusnya cuba berteka- 
teki dengan para pembesar kerajaan baginda itu. 


“Kami tidak menyukai hal yang demikian itu (terjadi ke atas ibu kami - P) 
wahai Amirul Mu'minin,” jawab para pembesar kerajaan beramai-ramai. 


“Kalau begitu kenapakah kamu suka datang kepada ibuku dan bercakap- 
cakap dengannya?” soal Khalifah al-Hadi kepada mereka itu. 


Sejak terjadi perjumpaan dengan Khalifah al-Hadi itu, seluruh para 
pembesar kerajaan bersepakat untuk tidak mendatangi rumah Khaizuran lagi. 
Ini menyebabkan pintu rumah Khaizuran menjadi lengang tanpa kelibat 
manusia. Khaizuran menjadi kesunyian kerana keseorangan. Ini menambah 
rasa marahnya kepada anakandanya Khalifah al-Hadi. Kemudian dia tidak suka 
lagi tinggal di dalam istananya. Dia keluar dan mencari tempat tinggal di 
perkampungan dan dikira sudah berkerat rotan dengan puteranya yang sedang 
menjadi khalifah itu. 


Ingin Membunuh Khalifah Al-Hadi 


Sejak dia menyisih diri ke perkampungan, hidup Khaizuran amat tidak 
menentu sekali. Dulu dia menjadi tempat tumpuan manusia, kini dia menjadi 
tempat tumpuan keserabutan fikiran. Dia tidak berangan-angan lagi untuk 
berbaik-baik dengan puteranya Khalifah al-Hadi. Baginya Kirlifah al-Hadi 
bukan lagi anaknya. Khalifah al-Hadi dikira sudah menderhakainy :. Dia mula 
teringat kepada puteranya yang seorang lagi iaitu (Khalifah) Harun (ar-Rasyid). 
Harun (ar-Rasyid) tidak menyerupai perangai Musa al-Hadi. Sebagaimana 
dengan Nabi Musa as dan Nabi Harun as, sesungguhnya sangat jauh kelakuan 
mereka bersaudara itu. Begitu juga dengan Khalifah Musa al-Hadi dengan 
adinda baginda Harun (ar-Rasyid). Khalifah al-Hadi seorang yang keras dan 
tegas, manakala Harun (ar-Rasyid) adalah seorang yang lemah lembut dan 
pengasihan belas. Sungguh sama dengan watak atau perangai Nabi Musa as 
dengan Nabi Harun as. Hati Khaizuran mula memikirkan tentang putera kedua 
beliau Harun (ar-Rasyid) itu. Beliau mahu kalau boleh biar puteranya yang 
kedua ini yang menjadi khalifah menggantikan Khalifah al-Hadi. Kalau boleh 
biarlah disegerakan tidak bertangguh-tangguh lagi. 


Ketika Khaizuran sedang mengira dia akan mendapat peluang sekali lagi 
untuk berkuasa dan memerintah dari belakang tabir istana kalau anakandanya 

Harun (ar-Rasyid) yang menjadi khalifah, tiba-tiba dia mendapat berita yang 
sangat buruk untuk didengar oleh telinganya, iaitu Khalifah al-Hadi telah beria- 
ia untuk memecat jawatan Putera Mahkota Harun (ar-Rasyid) dan mahu 
digantikan dengan putera baginda sendiri yang bernama Ja'far. Ketika itu Ja'far 
masih lagi kanak-kanak. Pada suatu hari Khalifah al-Hadi telah membawa 
persoalan itu ke meja rundingan. Baginda mahu berbincang dan bermesyuarat 
terlebih dahulu dengan menteri baginda yang paling bijaksana iaitu Yahya bin 
Khalid bin Barmak. 


“Bagaimana pendapatmu kalau aku mansuhkan hak Harun sebagai Putera 
Mahkota dan menggantikan dengan anakku Ja'far?” Khalifah al-Hadi meminta 
pendapat menteri dan penasihat baginda yang sangat bijaksana itu. 


“Wahai Amirul Mu'minin! Aku khuatir orang akan memandang remeh dan 
meringan-ringan soal perjanjian. Tetapi yang baik adalah kekalkan Harun 
sebagai Putera Mahkota dan Ja'far diangkat sebagai Putera Mahkota di 
belakang Harun. Lagipun saya khuatir sebahagian besar rakyat tidak mahu 
menerima Ja'far sebagai khalifah (seandainya terjadi apa-apa ke atas Khalifah 
al-Hadi) dalam masa terdekat. Kerana dia masih belum lagi mencapai usia 
baligh. Nanti keadaan dalam negara akan menjadi kacau bilau dan orang ramai 
akan saling berselisih faham.” Yahya bin Khalid al-Barmaki ternyata tidak 
bersetuju Khalifah al-Hadi memecat adinda baginda Harun (ar-Rasyid) 
daripada jawatan Putera Mahkota. Ini adalah kerana Yahya al-Barmaki adalah 
seorang yang bijaksana selalu melihat secara jauh apakah akibat yang akan 
terjadi sekiranya khalifah dengan sewenang-wenangnya melucut Putera 
Mahkota yang dilantik oleh khalifah yang terdahulu dan menggantikan dengan 
anak sendiri. 


Muka Khalifah al-Hadi berubah menjadi masam apabila baginda mendengar 
nasihat menteri baginda yang tidak memihak kepada baginda. Pada malam itu 
juga Khalifah al-Hadi memerintahkan supaya Yahya al-Barmaki ditangkap dan 
dipenjarakan. Tetapi kemudian dibebaskan semula. Seterusnya Khalifah al- 
Hadi memanggil adinda baginda Harun (ar-Rasyid) bertanya sendiri 
kepadanya, apakah dia tetap mahu menjawat jawatan khalifah setelah kematian 
baginda nanti? Apabila Harun (ar-Rasyid) mengisyaratkan seperti dia tidak 
berminat, Khalifah al-Hadi menjadi sangat gembira sekali. Baginda telah 
mengumumkan pemberian kepada adinda baginda itu sebanyak 1 juta dinar. 
Tidak lama setelah itu bertepatan pada malam Jumaat, wafatlah Khalifah al- 
Hadi dalam usia yang masih sangat muda iaitu 23 tahun. Pada malam itu juga 
Harun (ar-Rasyid) telah dilantik menjadi khalifah bani Abbasiyyah yang kelima. 
Dan kebetulan sekali pada malam itu juga seorang jariah Khalifah Harun ar- 
Rasyid telah melahirkan seorang putera dinamakan Abdullah (Dialah Khalifah 
al-Ma'mun). 


Riwayat perjuangan Khaizuran tidak berakhir setakat puteranya Khalifah al- 
Hadi wafat, tetapi berterusan kerana ada tuduhan yang mengatakan beliau 

adalah penyebab kepada kewafatan puteranya itu. Kononnya Khaizuran telah 
meletakkan racun di dalam makanan puteranya itu setelah Khalifah al-Hadi 
berusaha melucutkan jawatan Harun (ar-Rasyid). Khaizuran telah berpakat 
dengan beberapa orang dayang istana dan memasukkan racun ke dalam 
makanan yang akan dihantar atau dihidangkan kepada Khalifah al-Hadi. 


Namun ada riwayat lain mengatakan Khalifah al-Hadi yang mula-mula atau 
yang memulakan usaha untuk membunuh ibundanya melalui racun ketika 
ibundanya sedang tinggal keseorangan sejak terasa hati kepada baginda. Tetapi 
Khaizuran tidak bersedia makan makanan yang dikirimkan oleh puteranya 
kepadanya itu, sebaliknya dia telah memberikan makanan itu kepada seekor 
kucing peliharaannya. Alangkah terkejutnya Khaizuran apabila melihat kucing 
yang diberi makanan itu tiba-tiba sakaratul maut dan mati. Maka tahulah 
Khaizuran bahawa putera beliau Khalifah al-Hadi berniat untuk 
membunuhnya. 


Maka Khaizuran mula menutup mata kasih sayangnya dan kecintaan 
hatinya terhadap puteranya yang sedang berkuasa sebagai khalifah kaum 
Muslimin itu dan melupakan dengan selupa-lupanya bahawa Khalifah al-Hadi 
itu adalah darah dagingnya sendiri yang ia lahirkan dari perutnya sendiri dan 
ditatangnya dengan kedua-dua belah telapak tangannya sejak Khalifah al-Hadi 
masih bayi lagi. Maka dia berusaha mempengaruhi beberapa orang dayang 
istana dan memberi mereka rasuah untuk memasukkan racun ke dalam 
makanan yang akan dihidangkan kepada anakandanya Khalifah al-Hadi. 
Dengan sebab itu wafatlah Khalifah al-Hadi dengan sebab perbuatan ibunda 
baginda sendiri. 


Bagaimanakah fikiran saudara-saudara pembaca yang budiman semua? 
Manakah yang dirasai lebih munasabah, apakah seorang anak mahu 
membunuh ibundanya sendiri disebabkan terganggu oleh gangguan dari 
ibundanya di dalam pemerintahannya ataukah seorang ibu yang kecewa 
terhadap seorang anak kerana tidak mahu menurut kehendak hatinya yang 
suka mengacau pemerintahan anaknya? 


Pada pendapat dan pandangan penyusun yang serba lemah ini, Khalifah al- 
Hadi yang mula merancang untuk membunuh ibunda baginda adalah lebih 
munasabah berbanding dengan ibunda baginda yang mula merancang 
pembunuhan ke atas puteranya itu. Ini penyusun berdasarkan kepada rasa 
serabut dan bengang bermula dari diri Khalifah al-Hadi, bukan dari ibunda 
baginda Khaizuran. Khaizuran membuat kacau dengan mengganggu 
pentadbiran puteranya. Manakala Khalifah al-Hadi pula tidak dapat 
memerintah dengan baik dan sempurna kerana diganggu oleh ibunda baginda 
itu. 


Tetapi ini tidak boleh dibuat perkiraan atau penilaian secara tepat sebab kita 
perlu melihat kepada hati seseorang itu pula. Ada kalanya orang suka 

mengganggu orang lain kerana dengki. Jadi tidak mustahil Khaizuran yang 
mahu membunuh putera beliau kerana dengki atau sakit hati terhadap putera 
beliau yang tidak mahu menuruti kemahuan beliau itu. 


Anak mahu membunuh ibu kerana serabut. Atau ibu mahu membunuh anak 
kerana sakit hati. 


Mana yang lebih menasabah? Kedua-duanya menasabah kalau kedua- 
duanya jahat. Kalau salah satu yang jahat dan tidak beriman, maka yang itulah 
yang lebih menasabah untuk melakukan perbuatan keji sebegitu rupa kerana 
iman yang kosong dari hatinya. 


Manakah antara kedua-dua Khaizuran dan Khalifah al-Hadi yang jahat dan 
tidak beriman? Kedua-duanya beriman. Tetapi tidak pasti siapa yang jahat atau 
lebih jahat. Khalifah al-Hadi adalah seorang yang sangat bertanggungjawab di 
dalam pemerintahan baginda. Cuma dikatakan baginda menyukai minuman 
keras. Khaizuran pula terlalu sangat berhubung dengan orang luar yang 
berkepentingan. Ini menunjukkan Khaizuran tidak mementingkan sangat 
hukum hakam. Sudahlah mahu menguasai kerajaan, pula suka sangat 
berhubungan dengan orang luar yang entah manusia entah syaitan. 


Kalau begitu siapakah agaknya yang memulakan untuk melakukan 
pembunuhan itu? Khalifah al-Hadi atau Khaizuran? 


Kalau Khalifah al-Hadi mahu membunuh ibunda baginda adalah disebabkan 
tidak tahan lagi baginda terus diganggu. Dan kalau Khaizuran yang mahu 
membunuh anaknya adalah disebabkan sakit hati dan dendam. Tetapi ibarat 
kata pepatah, kasih bapa kepada anak sepanjang penggalang. Tetapi kasih ibu 
kepada anak sepanjang jalan. Kasih anak kepada ibu?......sering sangat 
menderhaka. 


Wafat 


Sebagaimana yang telah dijelas di atas, kemungkinan Khalifah al-Hadi wafat 
kerana dibunuh oleh ibunda baginda sendiri dengan cara diracun. Ini adalah 
satu riwayat. Namun ada ahli-ahli sejarah Islam yang kurang bersetuju dengan 
riwayat ini. Dan masih ada satu riwayat lain yang memperkatakan tentang 
sebab Khalifah al-Hadi wafat. Riwayat ini sengaja disembunyikan oleh ahli 
sejarah yang tidak menyukai kaum Syiah. Riwayat ini menyebut sebab-sebab 
Khalifah al-Hadi wafat ialah kerana baginda terkena doa Imam Musa al-Kazim, 
salah seorang daripada dua belas Imam Syiah Ahlil Bait. Memang Imam Musa 
al-Kazim hidup pada zaman pemerintahan Khalifah al-Hadi. Dan memang 
Khalifah al-Hadi telah memenjara dan menganiaya Imam Musa al-Kazim. 
Dikatakan pada suatu hari Khalifah al-Hadi berniat untuk menamatkan riwayat 
hidup Imam Musa al-Kazim yang menuduh beliau ada kaitan dengan 
pemberontakan yang dicetuskan oleh Imam Husein bin Ali bin Hasan bin 
Hasan bin al-Hasan bin Ali bin Abu Talib di daerah Fakh sebaik sahaja baginda 

dilantik menduduki kerusi khalifah. Khalifah al-Hadi telah menuding jarinya 
kepada Imam Musa al-Kazim dengan menuduhnya telah merangsang 
pemberontakan oleh sepupunya Husein bin Ali di kota Fakh itu kerana Imam 
Musa al-Kazim ketika itu adalah pemimpin terbesar kaum Alawiyyeen. 
Meskipun telah dicegah oleh Qadhi Imam Abu Yusuf, murid terbesar Imam 
Abu Hanifah yang merupakan Ketua segala Oadhi bagi kerajaan bani 
Abbasiyyah. Apabila Imam Musa al-Kazim mendapat tahu perkara itu, beliau 
bertanya kepada para pengikut beliau, 


“Apa pendapat saudara-saudara (tentang rencana Khalifah al-Hadi untuk 
membunuh beliau)?” 


Jawab para pencinta dan pengikut beliau, “Kami mengharapkan tuan 
menjauhkan dan menghilangkan diri daripadanya, sebab dia (Khalifah al-Hadi) 
adalah orang yang tidak boleh dipercayai untuk tidak melakukan perbuatan 
jahat (menganiaya kemudian membunuh tuan).” 


Maka Imam Musa al-Kazim menjawab dengan mendendangkan sebuah bait 
syair, “Dia mengira boleh mengalahkan Tuhannya. Padahal Tuhannya pasti 
akan mengalahkan keinginan orang yang ingin mengalahkanNya.” 


Kemudian Imam Musa al-Kazim menadah kedua-dua belah tangannya yang 


mulia dan berdoa, “Wahai Allah............. Engkau lindungilah aku daripada 
racun-racun yang mahu membunuhku............ Wahai Allah! Terimalah 
permohonanku dengan pengabulanMu.............. Engkau berjanji untuk 


” 


membela mereka yang membela orang-orang yang tertindas........ 


Setelah Imam Musa al-Kazim selesai memanjat doa ke hadhirat Allah SWT 
meminta perlindungan dan pertolongan daripadaNya, maka para pengikut 
beliau terus meninggalkan beliau. Tetapi tidak berapa lama kemudian para 
pendukung beliau itu telah datang semula ke tempat beliau dan mereka duduk 
mengelilingi beliau. Para pengikut beliau membaca bersama-sama beliau 
sepucuk surat yang mereka terima yang dikirimkan oleh seseorang kepada 
imam mereka itu sebentar tadi yang isi kandungannya menyebut bahawa 
Khalifah al-Hadi sudah wafat. 


Keluarga 


Siapakah isteri Khalifah al-Hadi? Berapa orangkah anak-anak baginda? 
Disebut oleh Imam as-Sayuti di dalam kitabnya Tarikhul Khulafa' bahawa 
Khalifah al-Hadi mempunyai seramai sembilan orang anak, tujuh lelaki dan 
dua perempuan. Salah seorang anak baginda yang bernama Musa cacat 
penglihatannya. 


Anak-anak Khalifah al-Hadi yang lelaki ialah Ja far, Abbas, Abdullah, Ishak, 
Ismail, Sulaiman dan Musa. Manakala dua orang anak perempuan baginda 
ialah Ummu Isa dan Ummu Al-Abbas. Ummu Isa dikahwini oleh Khalifah al- 
Ma' mun. Manakala Ummu al-Abbas terkenal dengan panggilan Nutah. 

Semua anak-anak Khalifah al-Hadi lahir dari ibu para jariah. 


Penyusun tidak dapat memastikan apakah Khalifah al-Hadi ada berkahwin 
dengan perempuan merdeka. 


Seorang Khalifah Yang keramat? 


Khalifah al-Hadi adalah seorang khalifah yang agak aneh dan 
menghairankan. Kenapa? Kerana baginda dikatakan wafat kerana kena doa 
Imam Musa al-Kazim, seorang imam Syiah Ahlil Bait yang ketujuh. Ketika 
baginda berniat untuk membunuh Imam Musa al-Kazim, Imam al-Kazim 
terlebih dahulu mengatakan Khalifah al-Hadi akan mati sebelum beliau diapa- 
apakan oleh baginda. Ternyata kata-kata Imam Musa al-Kazim itu benar-benar 
terjadi. Tetapi para ahli sejarah tidak menyebut tentang perkara ini. Mereka 
hanya menulis bahawa Khalifah al-Hadi wafat setelah memerintah selama 
setahun sahaja. 


Keanihan Khalifah al-Hadi juga dikaitkan dengan kata-kata beliau yang 
selalu tepat dan menjadi kenyataan. Dikatakan ketika baginda akan wafat, 
baginda telah mengingatkan kepada seorang jariah baginda yang sangat 
baginda sayangi bernama Ghadir agar jangan berkahwin dengan adinda 
baginda Harun ar-Rasyid. Apabila Ghadir berkahwin juga dengan Khalifah 
Harun ar-Rasyid, Ghadir telah bermimpi al-marhum Khalifah al-Hadi telah 
marah kepadanya dan mengancamnya akan turut mati kerana melanggar 
sumpahnya itu. Ternyata Ghadir telah mati selepas hari itu. 


Satu lagi keanihan Khalifah al-Hadi ialah baginda telah berkelahi dengan 
ibunya sendiri dan cuba meracun ibunya yang dikatakan telah mengganggu 
tugasnya mentadbir negara. Tetapi baginda yang terkena racun yang dikatakan 
dilakukan oleh ibunda baginda sendiri itu. 


Soalnya sekarang apakah Khalifah al-Hadi seorang Wali Allah kerana 
ketepatan baginda membuat ramalan bahawa jariah baginda yang bernama 
Ghadir akan dikahwinkan (setelah terlebih dahulu dimerdekakan) oleh 
(Khalifah) Harun ar-Rasyid dan baginda mengatakan kepada jariah baginda itu 
bahawa dia akan mati melalui mimpi sahaja. Segala-galanya tepat. Kalau 
baginda seorang yang keramat, bagaimana dengan tindakan baginda cuba 
membunuh Imam Musa al-Kazim, seorang anak cucu Rasulullah saw? Dan 
kalau baginda seorang Wali Allah, bagaimana baginda mati kena doa Imam 
Musa al-Kazim? Dan kalau baginda bukan seorang Wali Allah yang keramat, 
bagaimana baginda dapat mengetahui jariah baginda Ghadir akan dikahwinkan 
dengan saudara baginda (Khalifah) Harun ar-Rasyid, dan bagaimana baginda 
dapat meramal atau menyebut tarikh kematian bekas jariah baginda itu? Inilah 
yang penyusun katakan bahawa Khalifah al-Hadi adalah seorang khalifah yang 
aneh dan pelik. 


Padahal sudah masyhur di dalam sejarah kerajaan bani Abbasiyyah bahawa 

Khalifah al-Hadi adalah seorang peminum arak dan seorang yang menderhakai 
ibunya kerana masuk campur di dalam soal-soal pentadbiran negara, sampai ke 
tahap berusaha untuk membunuhnya. Apakah ini adalah satu atau dua fitnah 
ke atas diri baginda atau kisah-kisah yang menghairankan ini adalah satu 
cereka sahaja? 


Diriwayatkan pada suatu hari Khalifah al-Hadi sedang asyik mendengar 
Ghadir menyanyi, tiba-tiba badan baginda menjadi gementar dan muka 
baginda menjadi pucat. Ini mengejutkan semua para pembesar dan pengawal 
istana dan mereka bertanya kepada baginda, 


“Wahai Amirul Mu'minin, mengapa Tuanku tiba-tiba sahaja bergementar 
dan wajah Tuanku menjadi pucat?” 


“Entahlah, tiba-tiba fikiranku terbayang bahawa aku tidak lama lagi akan 
mati. Adindaku (Khalifah) Harun (ar-Rasyid) akan naik menjadi khalifah dan 
berkahwin dengan jariahku ini,” beritahu Khalifah al-Hadi menjelaskan tentang 
sebab-sebab badan baginda menjadi gementar secara tiba-tiba dan wajah 
baginda menjadi pucat itu. 


Para pembesar berusaha menyakinkan baginda itu hanyalah khayalan 
baginda sahaja dan ianya tidak akan menjadi kenyataan. 


“Semoga Allah lanjutkan usia Tuanku. Itu hanya lamunan perasaan Tuanku 
semata,” sampuk para pembesar kerajaan cuba menghiburkan hati Khalifah al- 
Hadi. 


Namun Khalifah al-Hadi begitu yakin apa yang terlintas di dalam hati 
baginda itu akan menjadi kenyataan. Baginda mengira itu adalah satu firasat 
baginda. Baginda sesungguhnya teramat sayang kepada jariah baginda yang 
seorang ini. Baginda tidak rela ada sesiapa yang mengambil Ghadir sama ada 
ketika baginda masih hidup ataupun sesudah baginda wafat. Kerana baginda 
sangat yakin bahawa itu adalah firasat hati baginda yang pasti terjadi, bukan 
semata-mata khayalan atau lintasan fikiran yang bukan-bukan sebagaimana 
yang dikatakan oleh para pembesar kerajaan baginda, maka Khalifah al-Hadi 
telah memanggil adinda baginda (Khalifah) Harun (ar-Rasyid) dan 
menceritakan apa yang telah terlintas di dalam hati dan fikiran baginda itu:- 


“Wahai Amirul Mu'minin, tidak mengkin perkara itu akan terjadi,” jawab 
(Khalifah) Harun (ar-Rasyid). 


“Sekiranya aku betul-betul meninggal dunia, apakah engkau berani 
bersumpah untuk tidak mengambil Ghadir (menjadi isterimu)?” cabar Khalifah 
al-Hadi kepada adinda baginda itu. 


“Aku sanggup bersumpah wahai Amirul Mu'minin,” jawab Harun (ar- 
Rasyid) tegas. 


Khalifah al-Hadi membuat pengikraran sumpah dengan mengatakan 

sekiranya adinda baginda Harun (ar-Rasyid) mengambil juga Ghadir menjadi 
isterinya setelah baginda wafat, Harun (ar-Rasyid) hendaklah memerdekakan 
seorang hamba sahaya, menceraikan isterinya itu dan pergi naik haji ke kota 
Mekah dengan berjalan kaki. Kira-kira tidak sampai dua bulan setelah kejadian 
itu, Khalifah al-Hadi benar-benar wafat. 


Harun (ar-Rasyid) menggantikan tempat kakandanya Khalifah al-Hadi 
selaku khalifah dan baginda sebenarnya juga sangat berminat kepada Ghadir 
sebagaimana kakanda baginda al-marhum Khalifah al-Hadi. Baginda 
memanggil Ghadir dan menyatakan hasrat hati baginda untuk mengahwininya. 


“Tetapi bagaimana dengan sumpah yang Amirul Mu'minin telah ucapkan 
dan juga saya di hadapan Khalifah al-Hadi?” Ghadir cuba mengingatkan 
kepada Khalifah Harun ar-Rasyid tentang sumpah yang pernah mereka berdua 
ucapkan di hadapan Khalifah al-Hadi semasa hayat baginda itu tempoh hari 
dulu. 


“Aku bersedia membayar kiffarah (denda kerana melanggar amalan 
bersumpah atau sumpah) untuk diriku dan dirimu juga,” jawab Khalifah Harun 
ar-Rasyid menyedapkan hati Ghadir. 


“Kalau begitu sudah menjadi keinginan Tuanku, saya turut sahaja,” jawab 
Ghadir mengambil mudah sahaja pada keinginan Khalifah Harun ar-Rasyid 
yang mahu melanggar sumpah baginda dan mahu membayar kiffarah sumpah 
baginda dan sumpah Ghadir juga itu. 


Setelah itu Ghadir dibeli oleh Khalifah Harun ar-Rasyid, lantas baginda 
memerdekakannya dan seterusnya mengahwininya. Maka jadilah Ghadir bekas 
jariah Khalifah al-Hadi itu isteri kepada Khalifah Harun ar-Rasyid. 


Diriwayatkan pada suatu hari Ghadir tertidur di atas pangkuan suaminya 
Khalifah Harun ar-Rasyid dan Khalifah Harun ar-Rasyid tidak mahu bergerak 
sedikitpun kerana bimbang isteri kesayangan baginda itu terkejut dan terjaga 
daripada tidurnya yang enak itu. Ini kerana betapa sayangnya Khalifah Harun 
ar-Rasyid kepada isteri baginda yang seorang ini. 


Pada suatu malam, Ghadir yang tidur di sisi suaminya Khalifah Harun ar- 
Rasyid tiba-tiba terjaga seperti bermimpi sesuatu yang menakutkan dengan 
seluruh badannya gementar lantas dia menangis. Khalifah Harun ar-Rasyid 
terkejut dan bertanya kepada isterinya itu, 


“Apa yang telah terjadi kepadamu, dinda?” 


“Ampun wahai Amirul Mu'minin, saya mimpi sesuatu yang menakutkan 
sekali,” jawab Ghadir dalam tangisnya. 


“Mimpi apa pula?” tanya Khalifah Harun ar-Rasyid dengan hati yang 
bimbang. 


“Saya bermimpi melihat Khalifah al-Hadi datang kepadaku dan 

mengucapkan kata-kata dalam susunan syair,” cerita Ghadir resah dan terus 
menyebut syair-syair yang diungkapkan oleh al-marhum Khalifah al-Hadi 
kepadanya dalam mimpinya itu. Isi-isi syair itu sangat menakutkan Ghadir 
kerana berupa kecaman terhadap dirinya yang telah melanggar sumpahnya 
untuk tidak berkahwin lagi setelah kematian tuannya al-marhum Khalifah al- 
Hadi itu dan telah berkahwin dengan Khalifah Harun ar-Rasyid adinda al- 
marhum. Di akhir sekali Ghadir juga menyebut bahawa Khalifah al-Hadi telah 
mempelawanya agar ikut sertanya ke dalam kubur. 


“Ah, itu hanyalah mimpi karut sahaja,” Khalifah Harun ar-Rasyid cuba 
menenangkan hati isteri baginda itu. 


“Tidak wahai Amirul Mu'minin, aku seolah-olah menyalin bait-bait syair 
(yang diucapkan oleh Khalifah al-Hadi - P) itu dalam hatiku,” bantah Ghadir 
pula yang benar-benar yakin dirinya telah dimakan sumpah. 


Dalam saat itu juga Ghadir menjadi sangat takut. Kemudian badannya 
menggelentar. Kemudian dia meronta-ronta dan menjerit seperti orang 
kesakitan. Khalifah Harun ar-Rasyid telah berusaha memujuk dan 
menghiburnya tetapi tidak berjaya. Ghadir terus meronta-ronta dan menjerit. 
Akhirnya badan Ghadir menjadi lemah. Sebelum masuk waktu Subuh, Ghadir 
sudah menjadi mayat. Dia diusung ke tanah perkuburan menyusuli bekas 
suaminya al-marhum Khalifah al-Hadi yang wafat tidak berapa lama sebelum 
itu. 

(170-193 Hijrah-786-809 Masihi 


Pengenalan 


Harun ar-Rasyid ialah Khalifah kerajaan dinasti bani Abbasiyyah yang 
teragong dan paling terkemuka sekali daripada sembilan orang khalifah bani 
Abbasiyyah di zaman keagungan dan kegemilangannya. Masa zaman 
keagungan adalah selama 100 tahun bermula dari tahun 132 hijrah/749 Masihi 
sampailah ke tahun 232 hijrah/847 Masihi. Khalifah Harun ar-Rasyid telah 
berjaya menjadikan negara Islam di bawah pemerintahan kerajaan bani 
Abbasiyyah mencapai keagungan dan kegemilangan di dalam bidang-bidang 
perdagangan antarabangsa, kebudayaan, pembangunan dan perkembangan 
ilmu pengetahuan di dalam bermacam-macam disiplin ilmu. Kerajaan Islam 
bani Abbasiyyah telah menjadi pusat pengumpulan barang-barang yang 
diperdagangan dari barat di negara Sepanyol, Perancis dan Rom manakala ke 
timur sampai ke benua kecil India dan China, malah Asia Tenggara juga. Ilmu 
pengetahuan telah berkembang pesat pada zaman pemerintahan baginda ini. 
Buku-buku asing di dalam berbagai-bagai bidang ilmu telah diterjemahkan ke 
dalam bahasa Arab yang menyebabkan lahir ramai sekali cendekiawan Islam 
dari berbagai-bagai bangsa yang menetap di kota Bahgdad yang datang dari 
berbagai-bagai negara. Sehingga Imam as-Sayuti menyifatkan zaman 
pemerintahan Khalifah Harun ar-Rasyid sebagai zaman yang melimpah dengan 
kebaikan yang semuanya indah laksana hari dan malam pengantin-pengantin 
baru. 


Sebenarnya pada zaman permulaan pemerintahan Khalifah Harun ar- 
Rasyid, keadaan dalam negara agak huru-hara. Bukan aman damai dan penuh 
dengan kebaikan sebagaimana pada zaman pertengahan dan akhir 
pemerintahan baginda. Itulah (zaman pertengahan dan akhir pemerintahan 
baginda) yang dimaksudkan oleh Imam as-Sayuti dengan laksana hari dan 
malam pengantin-pengantin baru. Tetapi berkat kesungguhan Khalifah Harun 
ar-Rasyid bekerja sendiri menghapuskan pemberontakan dan kecekapan serta 
kebijaksanaan para menteri dan penasihat baginda membantu pentadbiran 
negara khususnya kaum Baramikah dan para pengganti mereka, telah 
menjadikan kerajaan Islam bani Abbasiyyah pada zaman pemerintahan 

Khalifah Harun ar-Rasyid mencapai puncak kebesaran, kemakmuran dan 
kegemilangan dalam segala segi. 


Pada zaman pemerintahan Khalifah Harun ar-Rasyidlah para sasterawan 
telah menghikayatkan kisah 1001 malam di mana kisah ini amat popular sekali 
di seluruh dunia di dalam bidang kesusasteraan. Dan dikatakan pada zaman 
pemerintahan bagindalah wujud atau hidupnya seorang ahli lawak yang amat 
cerdik dan sangat bijaksana sehingga dapat mempermainkan Khalifah Harun 
ar-Rasyid bernama Abu Nawas. 


Kebolehan Khalifah Harun ar-Rasyid di dalam bidang politik dan 
keperkasaan baginda di medan perang bukan terhasil dari didikan semata, 
tetapi juga adalah terbit dari sifat semula jadi baginda yang lahir bersama jasad 
baginda. Kerana itu sifat-sifat kecerdikan di dalam mentadbir dan keperkasaan 
di medan perang telah dapat dilihat ketika baginda masih remaja lagi. Sebab itu 
pada zaman pemerintahan ayahanda baginda Khalifah al-Mahdi, (Khalifah) 
Harun ar-Rasyid telah dilantik oleh ayahanda baginda untuk menerajui 
pemerintahan di kota Saifah pada tahun 163 hijrah/779 Masihi. Ketika itu 
baginda baru berusia 18 tahun. Setahun kemudian iaitu pada tahun 164 
hijrah/780 Masihi ketika baginda berusia 19 tahun, ayahanda baginda melantik 
pula baginda menjadi gabenor di kota Anbar iaitu pusat pemerintahan pertama 
kerajaan bani Abbasiyyah dan kawasan-kawasan sekitarnya dan juga di bumi 
Afrika bahagian utara. (Khalifah) Harun ar-Rasyid telah melantik para 
pembantu baginda untuk mentadbir wilayah-wilayah tersebut. 


Pada zaman bagindalah berlakunya perhubungan diplomatik dengan dua 
buah kerajaan Eropah iaitu kerajaan Rom Byzentium dan kerajaan Perancis. 
Dan pada zaman baginda jugalah munculnya dua buah kerajaan yang 
mempunyai kuasa otonomi memerintah sendiri iaitu kerajaan Idrisiyyah di 
negeri Maghribi dan kerajaan al-Aglabiyyah di Afrika Utara. 


Pemerintahan Khalifah Harun ar-Rasyid terbahagi kepada dua masa atau 
period. Period pertama bermula dari masa baginda mula-mula dilantik menjadi 
khalifah sehinggalah ke tahun 187 hijrah/803 Masihi iaitu selama 17 tahun. 
Period kedua bermula pada tahun187 hijrah/803 Masihi hinggalah baginda 
wafat pada tahun193 hijrah/809 Masihi iaitu selama 6 tahun. Kenapakah ahli- 
ahli sejarah membahagikan masa pemerintahan Khalifah Harun ar-Rasyid 
kepada dua peringkat? Ini adalah disebabkan peringkat pertama pentadbiran 
negara dimonopoli oleh kaum Baramikah. Manakala peringkat kedua baginda 
sendiri yang melaksanakan pemerintah secara mutlak setelah baginda 
membunuh dan melenyapkan kekuasaan kaum Baramikah dari kerajaan 
baginda. 


Kelahiran Dan Peribadi 
Khalifah Harun ar-Rasyid dilahirkan di kota Rayy sebagaimana kakanda 

baginda Khalifah al-Hadi juga pada tahun 145 hijrah/762 Masihi. Ketika itu 
khalifah bani Abbasiyyah sedang berada di dalam pegangan Khalifah Abu 
Ja'far al-Mansur, datuk baginda yang telah memerintah selama 9 tahun. 


Salasilah keturunan baginda yang selengkapnya ialah Harun (Harun ar- 
Rasyid) bin Muhammad (Khalifah al-Mahdi) bin Abdullah (Khalifah Abu Ja'far 
al-Mansur) bin Muhammad bin Ali bin Abdullah bin al-Abbas. Manakala 
salasilah keturunan dari pihak ibunda baginda pula ialah Harun bin Khaizuran 
binti Ata’ sebagaimana keturunan kakanda baginda Khalifah al-Hadi juga 
kerana mereka berdua adalah anak-anak dari ayah dan ibu yang sama. 


Baginda digelar dengan Abu Ja'far atau Abu Musa, tetapi tidak terkenal 
dengan gelaran itu. Guru baginda ialah ayahanda baginda sendiri Khalifah al- 
Mahdi dan datuk baginda Khalifah Abu Ja'far al-Mansur. Ini menunjukkan 
bahawa para khalifah kerajaan bani Abbasiyyah sejak pertama lagi adalah 
merupakan orang-orang yang alim. Manakala murid baginda pula ialah putera- 
putera baginda sendiri termasuklah (Khalifah) al-Amin dan (Khalifah) al- 
Ma'mun. 


Tentang rupa paras dan bentuk fizikal pula, dikatakan bahawa Khalifah 
Harun ar-Rasyid adalah seorang lelaki yang kacak menawan dan segak. Ini 
adalah kerana wajah baginda mempusakai wajah ayahanda dan ibunda baginda 
yang terkenal sangat kacak dan jelita. Manakala tentang sifat-sifat kejiwaan atau 
perangai pula dikatakan bahawa baginda adalah seorang yang gagah perkasa 
dan handal di medan perang, bijaksana di dalam pentadbiran, luas ilmu 
pengetahuan kerana baginda adalah seorang yang cintakan ilmu pengetahuan. 


Sesungguhnya peribadi kejiwaan Khalifah Harun ar-Rasyid aneh sekali 
kerana baginda adalah seorang pahlawan yang gagah dan sering berjuang di 
medan perang. Tetapi dalam pada itu baginda juga adalah seorang yang 
berperasaan lembut dan mudah tersentuh hati. Dengan kata lain baginda 
mudah menangis apabila mendengar sesuatu nasihat atau pengajaran yang 
diberikan oleh seseorang yang berilmu kepada baginda. 


Seorang yang bernama Abul Ma'ali al-Kilabi dilaporkan pernah berkata 
tentang keghairahan Khalifah Harun ar-Rasyid mengerjakan ibadat haji dan 
berperang, “Barangsiapa yang suka bertemu dengannya (Khalifah Harun ar- 
Rasyid), maka hendaklah ia datang ke al-Haramaini (dua Tanah Suci Mekah 
dan Madinah pada musim haji - P) atau ke wilayah yang dikuasai oleh musuh 
(yang menceroboh atau para pemberontak kerana baginda adalah panglima 
perang tentera Islam atau tentera kerajaan - P).” 


Pemerintahan 


Khalifah Harun ar-Rasyid dilantik menjadi Khalifah kerajaan bani 
Abbasiyyah yang kelima menggantikan tempat kakanda baginda Khalifah al- 
Hadi yang telah wafat pada tahun 170 hijrah/786 Masihi. Ketika itu usia 

baginda baru 25 tahun. Sebelum kita memperkatakan tentang bagaimana 
perjalanan pemerintahan Khalifah Harun ar-Rasyid, ada baiknya kita 
memperkatakan dahulu sedikit tentang siapakah para menteri dan penasihat 
baginda yang telah membantu baginda membawa negara mencapai keagungan, 
kemajuan dan kegemilangan di dalam berbagai-bagai bidang perkara 
khususnya di dalam bidang perdagangan, pembangunan dan ilmu 
pengetahuan. 


Para Menteri Dan Penasihat 


Para menteri dan penasihat Khalifah Harun ar-Rasyid yang membantu 
baginda di dalam pemerintahan negara ialah keluarga Barmaki yang 
merupakan tokoh-tokoh yang terkenal bijaksana, pintar di dalam pentadbiran 
dan gagah perkasa di medan perang. Mereka dikenali dengan sebutan Kaum 
Baramikah. Kaum Baramikah dimulai oleh Khalid bin Barmak. Kemudian 
anaknya Yahya dan seterusnya cucu-cucu Khalid iaitu anak-anak Yahya yang 
seramai empat orang iaitu al-Fadhl, Ja'far, Muhammad dan Musa. Mereka yang 
paling terkenal hanya Khalid, Yahya, al-Fadhl dan Ja'far sahaja. Keluarga 
Baramikah ini sangat terkemuka di dalam masa pemerintahan Khalifah Harun 
ar-Rasyid disebabkan kepintaran, kebolehan, kepahlawanan dan kejujuran 
mereka terhadap Khalifah Harun ar-Rasyid, telah menyebabkan kerajaan 
Khalifah Harun ar-Rasyid berjaya mencapai zaman kemuncak kegemilangan 
dan keagongan kerajaan bani Abbasiyyah. Tetapi akhirnya pada tahun 187 
hijrah/803 Masihi, Khalifah Harun ar-Rasyid telah menghapuskan keluarga ini 
dari muka bumi tanpa diketahui sebab-sebabnya yang pasti atau kesalahan 
apakah yang telah mereka lakukan. Baginda telah membunuh Ja'far bin Yahya 
dan menangkap serta memenjarakan Yahya dan al-Fadhl dan kedua-duanya 
meninggal di dalam penjara. Tempat Ja'far telah diganti dengan al-Fadhl bin ar- 
Rabi, anak kepada ar-Rabi' bin Yunus, menteri kepada Khalifah Abu Ja'far al- 
Mansur dan Khalifah al-Mahdi. 


Pusat Pemerintahan 


Pada zaman pemerintahan Khalifah Harun ar-Rasyid, pusat pemerintahan 
atau ibukota kerajaan Islam ialah kota Baghdad juga. Baginda tidak pernah 
memikirkan untuk membina kota baru menggantikan kota Baghdad kerana 
tidak ada apa-apa sebab untuk baginda berbuat demikian. Bahkan kota 
Baghdad telah menjadi sebuah kota yang sangat maju di dalam berbagai-bagai 
lapangan pada zaman baginda khususnya di dalam bidang kebudayaan, 
perdagangan, ilmu pengetahuan dan pembangunan sebagaimana yang telah 
diperkatakan di bawah tajuk pengenalan. 

Langkah-Langkah Awal Yang Dilakukan Sebaik Dilantik 
# Menunaikan Haji Dan Bersedekah 


Sebaik sahaja dilantik menjadi khalifah, sebelum baginda melakukan apa- 
apa, Khalifah Harun ar-Rasyid telah pergi ke kota Mekah menunaikan ibadat 
haji dengan berjalan kaki bersama rombongannya dan memberi sedekah yang 
banyak kepada penduduk kota Mekah. 


Tahukah saudara-saudara pembaca yang budiman semua, kenapakah 
Khalifah Harun ar-Rasyid sebaik sahaja dilantik menjadi khalifah terus 
menunaikan ibadat haji? Ya, memanglah kerana baginda seorang yang rajin 
beribadat termasuklah kerap menunaikan ibadat haji. Ini satu jawapan. Tetapi 
sebenarnya terdapat satu lagi sebab yang berkaitan dengan tindakan baginda 
menunaikan ibadat haji sebaik sahaja baginda dilantik menjadi khalifah. Sebab 
itu ialah berkaitan dengan sumpah yang baginda lafazkan di hadapan kakanda 
baginda Khalifah al-Hadi bahawa baginda tidak akan mengahwini Ghadir 
setelah Khalifah al-Hadi wafat. Sekiranya baginda mengahwini juga, baginda 
akan memerdekakan seorang hamba sahaya, menceraikan isterinya itu dan 
pergi naik haji ke kota Mekah dengan berjalan kaki. 


Inilah salah satu sebab yang lain lagi kenapakah Khalifah Harun ar-Rasyid 
menunaikan ibadat haji sebaik sahaja baginda dilantik menjadi khalifah iaitu 
kerana mahu menunaikan nazar baginda itu. 


Masalah Besar Yang Dihadapi Sebaik Dilantik 


« Menghapuskan Pemberontak Dan Pencerobohan Di Perbatasan Negara 


« Memadamkan Pemberontakan Penduduk Armenia Dan Azerbaijan 
Dan Pencerobohan Tentera Rom Di Sempadan 


Sebagaimana yang telah dijelaskan bahawa di antara langkah-langkah awal 
yang dilaksanakan oleh Khalifah Harun ar-Rasyid sebaik sahaja baginda 
dilantik menjadi khalifah ialah memimpin angkatan tentera untuk 
mengamankan pemberontakan yang dicetuskan oleh penduduk di wilayah 
Armenia dan Azerbaijan. Sebenarnya ketika Khalifah Harun ar-Rasyid pergi 
menunaikan ibadat haji sebaik sahaja baginda ditabalkan menjadi khalifah, 
wilayah Armenia dan Azerbaijan sedang bergolak. Begitu juga dengan 
sempadan negara khususnya di bahagian yang bersempadan dengan kerajaan 
Rom Timur atau Byzentium telah mengalami kacau bilau kerana tentera Rom 
yang telah menceroboh perbatasan kerajaan Islam. 


Timbulnya kekacauan di kedua-dua negeri Islam itu adalah berpunca dari 
perbuatan menghasut oleh pihak kerajaan Rom Timur yang sentiasa mahu 
menghuru-harakan negeri-negeri Islam agar dapat membuka ruang kepada 
mereka untuk merampas tanah jajahan Islam yang sudah sangat luas itu. Sebab 
itulah sebaik sahaja baginda pulang dari mengerjakan ibadat haji di kota 

Mekah, setelah menyerahkan tugas mentadbir negara kepada Yahya bin Khalid, 
maka Khalifah Harun ar-Rasyid terus memimpin angkatan perang menuju ke 
negara Armenia dan Azerbaijan untuk memadamkan pemberontakan- 
pemberontakan itu. 


Sebenarnya perbuatan mengacau oleh pihak Rom Timur sudah dilakukan 
mereka sejak zaman pemerintahan Khalifah al-Hadi lagi. Pada ketika itu 
(Khalifah) Harun ar-Rasyidlah yang ditugaskan oleh kakanda baginda itu untuk 
mengepalai angkatan tentera Islam menyerang penceroboh itu. Ini adalah 
kerana (Khalifah) Harun ar-Rasyid adalah seorang pahlawan yang sangat 
handal di dalam taktik peperangan, gagah perkasa dan berani. 


Sebab itu setelah baginda berjaya memulihkan keadaan di wilayah Armenia 
dan Azerbaijan, Khalifah Harun ar-Rasyid telah mara pula menyerang tentera 
Rom Timur di perbatasan negara. Setelah keadaan dapat dipulihkan seperti 
sedia kala barulah baginda pulang ke kota Baghdad untuk mentadbir negara. 


Kenapa Memimpin Sendiri Angkatan Perang? 


Timbul pertanyaan di sini, kenapakah Khalifah Harun ar-Rasyid memimpin 
sendiri angkatan tentera ke medan perang, sedangkan para khalifah sejak 
zaman Khalifah Irrasyidin (kecuali Sayidina Ali bin Abu Talib sahaja), para 
khalifah bani Umayyah (kecuali Khalifah Marwan bin al-Hakkam, Khalifah 
Abdul Malik bin Marwan dan Khalifah Marwan bin Muhammad) semuanya 
tidak memimpin sendiri angkatan perang untuk memerangi musuh, tetapi 
diserahkan kepada pahlawan yang dilantik khas? 


Memang Khalifah Harun ar-Rasyid merasa baginda perlu mencontohi 
Rasulullah s.a.w. yang memimpin sendiri pasukan dan kebetulan pula baginda 
adalah seorang pahlawan yang gagah perkasa sebagaimana Khalifah Ali bin 
Abu Talib, Khalifah Marwan bin al-Hakkam, Khalifah Abdul Malik bin Marwan 
dan Khalifah Marwan bin Muhammad. Jadi darah kepahlawanan yang 
mengalir di dalam tubuh baginda tidak dapat dibiarkan beku tanpa sekali 
sekala memimpin pasukan ke medan perang. 


Memadam Pemberontakan Kaum Syiah Oleh Idris 
Dan Yahya Bin Abdullah 


Kalau pada zaman pemerintahan datuk baginda Khalifah Abu Ja'far al- 
Mansur telah berlaku pemberontakan oleh kaum Syiah Alawiyyeen Ahlil Bait 
pimpinan Muhammad an-Nafsuz Zakiyyah dan saudaranya Ibrahim, maka 
pada masa pemerintahan Khalifah Harun ar-Rasyid juga telah berlaku 
pemberontakan yang dicetuskan oleh kaum Syiah Alawiyyeen Ahlil Bait iaitu 
oleh dua orang tokoh mereka iaitu saudara-saudara kepada an-Nafsuz 
Zakiyyah iaitu Yahya dan Idris bin Abdullah bin Hasan bin al-Hasan bin Ali bin 
Abu Talib. Sebenarnya pemberontakan ini berlaku bukan pada masa 

pemerintahan Khalifah Harun ar-Rasyid, tetapi sejak zaman Khalifah al-Hadi 
iaitu pada tahun 169 hijrah/785 Masihi. Tetapi Yahya dan Idris telah berjaya 
meloloskan diri daripada medan di Fakh itu. Yahya telah melarikan diri ke 
Daylam, Turki, manakala Idris ke Mesir dan terus ke negeri Maghribi di Afrika 
Utara. Kedua-duanya dapat bergerak dengan bebas di tempat perlindungan 
masing-masing dan telah memainkan peranan yang besar pada zaman 
pemerintahan Khalifah Harun ar-Rasyid. 


Untuk menangkap dan menewaskan Yahya bin Abdullah yang berlindung 
di negeri Daylam, Khalifah Harun ar-Rasyid telah menggunakan taktik tipu 
muslihat di mana baginda telah mengarahkan seorang anggota keluarga 
Barmaki iaitu al-Fadhl bin Yahya bin Khalid bin Barmak agar memujuk Yahya 
dengan menjanjikan keamanan jiwa dan hartabenda kepadanya. Dengan 
menggunakan segala kebijaksanaan yang terdapat pada akalnya, al-Fadhl bin 
Yahya telah membujuk Yahya agar menyerah diri dan datang menghadap 
Khalifah Harun ar-Rasyid. Dikatakan kepadanya bahawa Khalifah Harun ar- 
Rasyid telah memaafkannya dan akan memberi berbagai-bagai penghormatan 
dan hadiah sekiranya beliau datang menyerahkan diri kepada baginda. Setelah 
Yahya bin Abdullah datang menghadap Khalifah Harun ar-Rasyid, maka Yahya 
bin Khalid al-Barmaki telah menghasut dan menasihati Khalifah Harun ar- 
Rasyid agar baginda jangan membiarkan Yahya bin Abdullah hidup bebas 
kerana dibimbangkan pengaruhnya ke atas rakyat. Maka Khalifah Harun ar- 
Rasyid telah menangkap dan memenjarakan Yahya bin Abdullah. Yahya bin 
Abdullah meninggal dunia dalam penjara. Peristiwa ini terjadi pada awal tahun 
pemerintahan Khalifah Harun ar-Rasyid. 


Saya meragui riwayat yang mengatakan Yahya bin Khalid, menteri kepada 
Khalifah Harun ar-Rasyid yang telah menghasut Khalifah Harun ar-Rasyid agar 
membunuh Yahya bin Abdullah setelah berjaya dibujuk dan dijamin keamanan 
nyawanya. Ini adalah sudah masyhur bahawa orang-orang Baramikah sangat 
mencintai keluarga Ahlil Bait Rasulullah s.a.w. Macam mana mereka telah 
berkhianat kepada seorang anggota Ahlil Bait iaitu Yahya bin Abdullah. Saya 
berpandangan bahawa orang besar lain yang telah menghasut Khalifah Harun 
ar-Rasyid agar membunuh Yahya bin Abdullah. 


Khalifah Harun ar-Rasyid memang berhasrat juga untuk menangkap dan 
memenjarakan Idris bin Abdullah yang telah berjaya melarikan diri ke negeri 
Mesir, seterusnya ke Afrika Utara (Maghribi) dan menjadi khalifah di sana itu. 
Negara Afrika Utara sangat jauh dari kota Baghdad atau negeri Irag yang mana 
sudah tentu amat sukar untuk menghantar tentera untuk menghadapi atau 
menangkap Idris di negeri Maghribi itu. 


Mengikut apa yang ditulis atau diriwayatkan oleh ahli-ahli sejarah bahawa 
sebaik sahaja Idris bin Abdullah sampai di negeri Maghribi, beliau telah 
disambut oleh kaum Barbar yang merupakan penduduk di negeri itu dan terus 
melantik beliau menjadi khalifah mereka di sana. Bukan penduduk negeri 

Maghribi sahaja yang menyokong kekhalifahan Idris bin Abdullah di negeri 
Maghribi, bahkan seluruh rakyat Afrika Utara telah menyokong dan mengakui 
kekhalifahan beliau di negeri tersebut. Kerajaan Idris bin Abdullah di negeri 
Maghribi itu dinamakan kerajaan Idrisiyyah. Khalifah Harun ar-Rasyid sangat 
dukacita mendengar perkembangan ini sebagaimana baginda sangat 
berdukacita ketika mendengar bahawa Yahya bin Abdullah telah berlindung di 
negeri Daylam. 


Khalifah Harun ar-Rasyid tidak mahu melihat kerajaan Idrisiyyah terus 
berdiri gagah ke negeri Maghribi. Baginda telah menyiapkan sebuah angkatan 
tentera yang besar dan dihantar untuk menakluki negeri Maghribi itu. Tetapi 
Idris terlalu kuat dan pintar. Tentera kerajaan bani Abbasiyyah tidak berdaya 
untuk mengalahkan Idris dan para tenteranya dan akhirnya pihak kerajaan bani 
Abbasiyyah telah mengundurkan tentera mereka kembali semula ke negeri 
Mesir. Idris terus berkuasa selaku khalifah kerajaan Idrisiyyah di bumi Afrika 
Utara yang berpusat di negeri Maghribi itu. 


Kerana tidak berjaya untuk menewaskan kerajaan Idrisiyyah di Afrika Utara 
itu secara kekuatan tentera, maka Khalifah Harun ar-Rasyid telah 
menggunakan taktik licik atau tipu muslihat. Baginda telah menghantar 
seorang yang cerdik dan pandai menyamar bernama Sulaiman bin Jarir ke 
negeri Maghribi. Dengan kepandaiannya Sulaiman bin Jarir telah berjaya 
memasukkan racun ke dalam makanan atau minuman Idris yang menyebabkan 
Idris bin Abdullah meninggal dunia akibat memakan racun itu. Peristiwa ini 
terjadi pada tahun 177 hijrah/793 Masihi, iaitu setelah Idris bin Abdullah 
menjadi pemerintah di sana selama lima tahun (sungguhpun Idris lari dari Fakh 
pada tahun 169 hijrah/785 Masihi, tetapi beliau mendirikan kerajaan di negeri 
Maghribi pada tahun 172 hijrah/788 Masihi). 


Setelah Idris bin Abdullah meninggal dunia kerana diracun oleh Khalifah 
Harun ar-Rasyid melalui orang suruhan baginda yang cerdik, maka kaum 
Barbar telah melantik pula putera Idris bin Abdullah yang juga bernama Idris 
iaitu Idris bin Idris bin Abdullah bin Hasan bin al-Hasan bin Ali bin Abu Talib 
sebagai pemerintah kerajaan Idrisiyyah di Afrika Utara yang berpusat di negeri 
Maghribi itu. Meskipun ketika Idris bin Abdullah wafat, putera baginda itu 
masih lagi di dalam kandungan isteri beliau, namun setelah Idris bin Idris bin 
Abdullah dilahirkan, maka kaum Barbar telah memelihara Idris 1 dengan 
penuh penjagaan ibarat kata pepatah menatang minyak yang penuh. Setelah 
dewasa mencapai usia baligh, maka kaum Barbar itu terus melantik Idris bin 
Idris sebagai khalifah kerajaan Idrisiyyah di bumi Afrika Utara yang berpusat di 
negeri Maghribi itu. 


Kerajaan Idrisiyyah adalah sebuah kerajaan Islam dari dinasti bani 
Fatimiyyah yang pertama didirikan. Kerajaan Idrisiyyah kekal memerintah 
selama kira-kira 50 tahun. 

Pemberontakan Kaum Khawarij 


Seterusnya pemberontakan yang meletus pada zaman pemerintahan 
Khalifah Harun ar-Rasyid ialah pemberontakan oleh kaum Khawarij yang 
dipimpin oleh seorang tokoh mereka yang bernama al-Walid bin Tarif. 
Kekuatan kaum Khawarij ini berjumlah seramai 30,000 orang. Mereka menuduh 
pemerintahan Khalifah Harun ar-Rasyid telah bertindak zalim ke atas rakyat 
jelata. Perjuangan kaum Khawarij yang dipimpin oleh al-Walid bin Tarif ini 
sangatlah hebat. Mereka bangkit melancarkan pemberontakan ke atas kerajaan 
Khalifah Harun ar-Rasyid sampai beberapa kali. Akhirnya al-Walid bin Tarif 
terbunuh barulah pemberontakan kaum Khawarij berhenti. 


Demikianlah beberapa pemberontakan yang terjadi pada masa pemerintahan 
Khalifah Harun ar-Rasyid, yang mana kesemuanya dapat dipadamkan dengan 
jayanya oleh baginda. 


Kuasa Pentadbiran Kaum Baramikah Dalam Kerajaan Ar-Rasyid 
% Siapakah Kaum Barmaki? 


Keluarga Barmaki berasal dari negara Farsi. Dengan kata lain mereka adalah 
orang-orang Farsi. Mereka bermula dengan Khalid bin Barmak, seorang tentera 
biasa di dalam pasukan tentera Khurasan yang datang menyerang negeri Irag 
pada awal penubuhan kerajaan bani Abbasiyyah tahun 132 hijrah/749 Masihi 
dahulu. Pemimpin pasukan itu ialah Panglima Oahtabah bin Syubaib at-Ta'i, 
seorang Arab Irag. Kemudian Khalid bin Barmak telah diambil oleh Khalifah 
Abul Abbas as-Saffah menjadi menteri dan penasihat baginda. Seterusnya anak 
Khalid iaitu Yahya bin Khalid telah dilantik oleh Khalifah Harun ar-Rasyid 
menjadi menteri dan penasihat baginda. Pada zaman pemerintahan Khalifah 
Harun ar-Rasyid, keluarga Barmaki telah mencapai kedudukan yang sangat 
tinggi di dalam kerajaan dan telah menguasai pentadbiran negara kerana 
Khalifah Harun ar-Rasyid telah menyerahkan kuasa pentadbiran kepada 
mereka. Tetapi akhirnya setelah mereka menjadi penguasa kerajaan selama 17 
tahun, Khalifah Harun ar-Rasyid telah memusnahkan kesemua mereka dengan 
membunuh dan memenjarakan mereka. 


“ Ketokohan Khalid Bin Barmak 


Khalid bin Barmak adalah seorang manusia yang sangat cerdik, bijaksana, 
berani dan gagah perkasa. Beliau memain peranan yang besar pada masa 
pemerintahan Khalifah Abul Abbas as-Saffah dan Khalifah Abu Ja'far al- 
Mansur sahaja. Beliau pernah diberi kepercayaan oleh Khalifah Abu Ja'far al- 
Mansur memimpin pasukan ke medan perang. Beliau meninggal dunia pada 
akhir pemerintahan Khalifah Abu Ja'far al-Mansur atau pada zaman Khalifah 
al-Mahdi. Keluarga Barmaki menjadi keluarga yang paling rapat dengan 
khalifah pada zaman pemerintahan Khalifah al-Mahdi. Khalifah al-Mahdi 


155 


PEMERINTAHAN KERAJAAN BANI ABBASIYYAH 


menjadikan anak Khalid iaitu Yahya sekeluarga sebagai sebahagian daripada 
anggota keluarga baginda sendiri. 


%& Ketokohan Yahya Bin Khalid 


Yahya bin Khalid adalah orang Barmaki yang paling hebat. Beliau dikira 
berada di tengah-tengah kemasyhuran kaum Baramikah kerana ayah beliau 
Khalid bin Barmak, manakala anak-anak beliau ialah al-Fadhl, Ja'far, 
Muhammad dan Musa sangat masyhur pada zaman pemerintahan Khalifah 
Harun ar-Rasyid. Yahya bin Khalid tinggal di dalam istana Khalifah al-Mahdi. 
Khalifah al-Mahdi menjadikan Yahya bin Khalid sebagai pengasuh dan 
pendidik (Khalifah) Harun ar-Rasyid sejak (Khalifah) Harun ar-Rasyid kecil 
lagi. (Khalifah) Harun ar-Rasyid membesar di bawah penjagaan dan didikan 
Yahya bin Khalid dan menyusu kepada isteri Yahya bersama anak-anak Yahya. 
(Khalifah) Harun ar-Rasyid memanggil Yahya dengan panggilan bapa. Sebab 
itu setelah menjadi khalifah, Khalifah Harun ar-Rasyid telah mempercayai 
kepada Yahya bin Khalid untuk mentadbir negara. 


“ Ketokohan Al-Fadhl Bin Yahya 


Al-Fadhl adalah anak sulung Yahya bin Khalid al-Barmaki. Beliau adalah 
seorang yang gagah di medan perang dan cekap di dalam bidang diplomasi, 
selain bijak di dalam pentadbiran negara. Ketika terjadi peristiwa Yahya bin 
Abdullah lari ke negeri Daylam setelah tewas di dalam peperangan di Farkh 
tahun 169 hijrah/785 Masihi, Khalifah Harun ar-Rasyid telah menugaskan 
beliau untuk berunding dengan Yahya. Di atas kepandaiannya, beliau berjaya 
memujuk Yahya bin Abdullah untuk menyerah diri kepada pihak kerajaan. 


Dikatakan al-Fadhl kurang rapat dengan Khalifah Harun ar-Rasyid tidak 
seperti adiknya Ja'far kerana dia tidak minum minuman keras yang menjadi 
kegemaran Khalifah Harun ar-Rasyid. 


“ Ketokohan Ja'far Bin Yahya 


Jafar bin Yahya al-Barmaki adalah putera Yahya bin Khalid yang paling 
disayangi oleh Khalifah Harun ar-Rasyid. Selain beliau seorang lelaki yang 
sangat kacak dan tampan, Ja'far juga adalah seorang yang gagah perkasa di 
medan perang sebagaimana abangnya juga dan sangat bijaksana akal 
fikirannya. Ibnu Athir bercerita pernah terjadi kekacauan pada tahun 180 
hijrah/796 Masihi di negeri Syam. Khalifah Harun ar-Rasyid berkata kepada 
beliau, 


“Sama ada aku atau engkau yang pergi ke sana menenteramkan keadaan.” 
Ja'far bin Yahya menjawab, “Biarlah hamba sahaja yang pergi melindungi diri 
Tuanku.” Kemudian Ja'far bin Yahya berangkat ke negeri Syam dan berjaya 
melenyapkan kekacauan itu serta mengembalikan keamanan dan kesetiaan 

penduduk kepada pemerintah. 


Selain kacak dan tampan dan handal di medan perang, Ja far bin Yahya juga 
adalah seorang yang sangat bijak dan berani serta pandai mengandaikan 
apakah pilihan atau persetujuannya itu disetujui atau tidak oleh Khalifah Harun 
ar-Rasyid. Pernah beliau bertindak seolah-olah permohonan itu telah diluluskan 
oleh Khalifah Harun ar-Rasyid, padahal perkara itu baru sampai kepadanya, 
belum sampai kepada Khalifah ar-Rasyid. 


Diceritakan pada suatu hari Ja'far bin Yahya telah mengadakan majlis 
minuman dan suka ria dengan disertai oleh beberapa orang temannya. Dia 
kemudiannya telah memberitahu kepada pengawal pintu supaya jangan 
membenarkan sesiapa masuk ke dalam rumah melainkan seorang temannya 
yang bernama Abdul Malik bin Saleh yang belum lagi sampai. Ketika Ja'far bin 
Yahya dan teman-temannya sedang asyik atau leka dengan minuman keras, 
tiba-tiba muncul Abdul Malik bin Salih bin Ali bin Abdullah bin al-Abbas yang 
dikenali sebagai seorang yang kuat beragama, salih, baik dan tidak menggemari 
majlis-majlis seperti itu. Sebelum ini Khalifah Harun ar-Rasyid telah 
mengeluarkan wang yang banyak untuk menarik Abdul Malik bin Salih ini 
supaya sudi berhibur bersama-sama baginda di dalam majlis minuman keras 
seperti itu. Tetapi Abdul Malik bin Salih al-Hasyimi ini tetap dengan 
perdiriannya yang salih dan wara' itu. Ini menyebabkan Khalifah Harun ar- 
Rasyid sangat marah dan susah hati dengan sikapnya yang wara' itu. 


Setelah Ja'far bin Yahya melihat ketibaan orang yang tidak dia sangkakan 
akan datang ke majlisnya itu, maka malulah dia dan serbasalahlah hati dan 
sikapnya. Abdul Malik bin Salih al-Hasyimi merasakan dia tidak patut 
mempermalukan seorang menteri kerajaan sedemikian rupa, lantas dia mahu 
menghilangkan rasa malu Ja'far bin Yahya di atas kewara'annya, dia terus 
duduk bersama-sama Ja'far bin Yahya dan turut menikmati minuman khamar 
bersama-sama. Ini menjadikan Ja'far bin Yahya tidak merasa malu dan serba 
salah lagi kerana orang yang dia malu sudah melakukan perkara-perkara 
maksiat sebagaimana yang ia lakukan. 


Setelah Abdul Malik bin Salih al-Hasyimi mahu pulang, Ja'far bin Yahya 
bertanya kepadanya, adakah dia mempunyai hajat untuk beliau sampaikan 
kepada Khalifah Harun ar-Rasyid? Abdul Malik bin Salih memberitahu kepada 
Ja'far bin Yahya bahawa dia memerlukan tiga perkara sahaja iaitu dia mahu 
Khalifah Harun ar-Rasyid tidak lagi marah kepadanya, kedua, dia minta 
Khalifah Harun ar-Rasyid memberi kepadanya empat juta dirham, dan ketiga, 
dia mahu Khalifah Harun ar-Rasyid melantik anaknya yang bernama Ibrahim 
menjadi gabenor di mana-mana daerah. Dengan pantas Ja'far bin Yahya 
mengatakan bahawa Khalifah Harun ar-Rasyid sudah tidak lagi memarahinya, 
dan akan memberi kepada Abdul Malik bin Salih wang sebanyak empat juta 
dirham dari wang saku baginda sendiri dan baginda juga telah bersetuju untuk 
mengahwinkan Ibrahim dengan puteri baginda yang bernama Aliyyah dan 

melantik Ibrahim menjadi gabenor di negeri Mesir. 


Pada keesokan harinya teman-teman Ja'far bin Yahya menunggu di depan 
gerbang istana Khalifah Harun ar-Rasyid dan melihat Ja'far bin Yahya 
memasuki istana dengan diiringi oleh Qadhi Abu Yusuf, Muhammad bin Hasan 
asy-Syaibani dan Ibrahim bin Abdul Malik bin Salih al-Hasyimi. Tidak lama 
kemudian keluarlah Ibrahim bin Abdul Malik setelah dinikahkan dengan puteri 
Khalifah Harun ar-Rasyid yang bernama Aliyyah dan telah dilantik menjadi 
gabenor negeri Mesir. Kemudian keluar Ja'far bin Yahya mengajak teman- 
temannya ke rumahnya dan menceritakan tentang pertemuannya dengan 
Khalifah Harun ar-Rasyid. Katanya, “Aku telah menceritakan (kepada Khalifah 
Harun ar-Rasyid - P) dari awal hingga akhir segala-gala yang berlaku pada 
malam tadi, dan khalifah kelihatan sangat gembira. Kemudian khalifah 
bertanya kepadaku, apakah pembalasanku kepada Abdul Malik? Aku sebutkan 
semua permintaannya itu dan jawapanku kepadanya. Khalifah lantas memuji- 
mujiku.” 

Memang hubungan antara Ja'far bin Yahya dengan Khalifah Harun ar- 
Rasyid amat erat sekali tidak kira di dalam perkara yang bersungguh-sungguh 
atau bermain-main sehingga ayahnya Yahya bin Khalid merasa sangat susah 
hati di atas perkara tersebut. Yahya pernah menasihati Khalifah Harun ar- 
Rasyid agar janganlah membiarkan perkara tersebut berterusan, tetapi 
berikanlah kepada Ja'far tugas-tugas yang berat dan sukar dipikul oleh baginda. 
Tetapi Khalifah Harun ar-Rasyid menjawab, “Usahlah bapa merasa bimbang 
terhadapnya.” 


Pembasmian Kaum Baramikah 


“ Pembunuhan Ja'far Bin Yahya 


Menjelang tahun 187 hijrah/803 Masihi, setelah memerintah selama kira-kira 
17 tahun, Khalifah Harun ar-Rasyid telah mengambil keputusan yang nekad 
iaitu baginda telah bertindak menghapuskan kaum Barmaki daripada kerajaan 
baginda. Langkah pertama yang baginda ambil ialah membunuh Ja'far bin 
Yahya, menteri yang paling baginda sayangi. Baginda sebenarnya tidak sampai 
hati untuk memusnahkan kaum Barmaki atau Baramikah kerana baginda 
sebenarnya sangat sayang kepada mereka disebabkan mengenangkan jasa-jasa 
mereka yang tidak ternilai kepada pentadbiran baginda. Kaum Baramikah 
berkhidmat kepada pemerintahan baginda selama 17 tahun mulai tahun 170 
hijrah/786 Masihi hinggalah ke tahun 187 hijrah/803 Masihi. 


Peristiwa pembunuhan Ja'far bin Yahya al-Barmaki diriwayatkan oleh al- 
Jahsyiari dan juga Ibnu Athir sebagaimana berikut:- 


Pada musim haji tahun 187 hijrah/803 Masihi, Khalifah Harun ar-Rasyid 
telah menunaikan ibadat haji. Ja'far bin Yahya juga turut bersama-sama 
baginda. Ketika pulang, mereka menaiki kereta kuda bersama-sama dari kota 

Hirah menuju ke kota Anbar yang mana terdapat istana baginda di situ. Setelah 
sampai di istana, Khalifah Harun ar-Rasyid terus memeluk Ja'far bin Yahya dan 
berkata kepadanya: 


“Kalaulah tidak kerana malam ini aku mahu berehat-rehat dengan 
perempuan (isteri atau jariah), sudah tentu aku tidak mahu berpisah 
denganmu.” Kemudian Ja'far bin Yahya pulang ke rumahnya. 


Kemudian Khalifah Harun ar-Rasyid memanggil hamba baginda yang 
bernama Masrur (riwayat lain mengatakan bernama Yasir), memerintahkan 
kepadanya supaya pergi membunuh Ja'far di rumahnya dan membawa 
kepalanya kepada baginda (sebagai bukti pembunuhan telah dilakukan - P). 
Masrur dengan hati yang bercelaru terus pergi ke rumah Ja'far bin Yahya dan 
dengan terus terang memberitahu kepada Ja'far bin Yahya tujuan 
kedatangannya kepadanya itu. Ja'far memerintah kepada Masrur supaya 
pulang semula ke istana, mana tahu khalifah mungkin sedang mabuk. Tetapi 
Masrur menafikan Khalifah Harun ar-Rasyid baru minum khamar atau ada 
minum khamar (jelas baginda dalam keadaan waras - P). Maka Ja'far bin Yahya 
membuat cadangan agar mereka berdua kembali semula ke istana. Setibanya di 
istana khalifah, Ja'far bin Yahya bersembunyi di suatu sudut yang 
membolehkan beliau mendengar percakapan Masrur dengan Khalifah Harun 
ar-Rasyid. Sebelum itu Ja'far bin Yahya berpesan kepada Masrur, beritahu 
kepada khalifah bahawa dia sudah membunuh beliau. Sekiranya Khalifah 
Harun ar-Rasyid kelihatan menyesal, beritahu kedudukan yang sebenarnya. 
Tetapi kalau Khalifah Harun ar-Rasyid tetap berkeras mahu melihat juga kepala 
beliau, datanglah penggal kepala beliau dan serahkan kepada Khalifah Harun 
ar-Rasyid. 


Masrur terus menghadap Khalifah Harun ar-Rasyid dan memberitahu 
kepada baginda bahawa dia sudah membunuh Ja'far bin Yahya. Khalifah Harun 
ar-Rasyid meminta kepala Ja'far, maka dengan segera Masrur pergi 
mendapatkan Ja'far bin Yahya dan terus memenggal leher Ja'far bin Yahya dan 
menyerahkannya kepada Khalifah Harun ar-Rasyid. 


Apakah Tindakan Ar-Rasyid Terhadap Yahya Dan Al-Fadhl? 


Kalau Khalifah Harun ar-Rasyid membunuh Ja'far bin Yahya, apakah 
tindakan baginda ke atas kaum Barmaki yang lain, khususnya terhadap dua 
orang lagi tokoh mereka iaitu Yahya bin Khalid al-Barmaki ayah Ja'far dan 
anaknya al-Fadhl saudara Ja'far? 


Khalifah Harun ar-Rasyid tidak membunuh Yahya bin Khalid dan puteranya 
al-Fadhl sebaliknya hanya berpuashati dengan membunuh Ja'far seorang 
sahaja. Terhadap kedua-dua orang ini, Khalifah Harun ar-Rasyid hanya 
memenjarakan mereka. Kedua-duanya wafat dalam penjara. 

Kenapa Khalifah Harun Ar-Rasyid Membasmi Kaum Baramikah? 


Tiada seorang pun ahli-ahli sejarah yang mengaku mereka tahu sebab-sebab 
sebenarnya Khalifah Harun ar-Rasyid mengambil tindakan kejam terhadap 
anggota keluarga kaum Baramikah yang diketuai oleh Yahya bin Khalid bin 
Barmak. Memang kebanyakan ahli sejarah telah membuat analisa pada 
pendapat mereka sebab-sebab Khalifah Harun ar-Rasyid membunuh Ja'far bin 
Yahya dan memenjarakan Yahya dan al-Fadhl. Banyak juga sebab-sebab yang 
dikemukakan oleh para sejarawan yang mana ianya tidak dapat 
mengungkapkan sebab-sebab asas Khalifah Harun ar-Rasyid membunuh Ja'far 
dan memenjarakan Yahya dan al-Fadhl. 


Sebab-sebab yang diutarakan oleh para sejarawan itu adalah sebagaimana 
berikut:- 


Pertama, kerana kaum Baramikah telah menguasai pentadbiran kerajaan, 
serta mengumpulkan kekayaan sehingga baginda seolah-olah tidak mempunyai 
kuasa mutlak kerana semua perlaksanaan pemerintahan dilakukan oleh kaum 
Baramikah dan putera baginda sendiri menjadi miskin. 


Kedua, wujudnya perhubungan cinta di antara Ja'far bin Yahya dengan 
adinda baginda yang bernama Anbasah. 


Ketiga, kaum Baramikah dituduh (secara rahsia) menyokong kaum Syiah 
Alawiyyeen (keluarga Ahlil Bait) dan lebih cenderung untuk melihat jawatan 
khalifah berada di tangan mereka. 


Keempat, kaum Baramikah dituduh zindik (orang-orang yang 
membelakangi ajaran agama - P) , mereka berpura-pura sahaja Islam kerana 
mahukan kedudukan yang tinggi dalam kerajaan dan mahu membolot 
kekayaan negara. 


Inilah empat sebab yang dikemukakan oleh ahli-ahli sejarah yang dikatakan 
punca kepada Khalifah Harun ar-Rasyid mengambil tindakan membasmi kaum 
Barmaki. 


Kenapakah para sejarawan tidak dapat menentukan sebab-sebab yang pasti 
Khalifah Harun ar-Rasyid membasmi keluarga Baramikah? 


Pertama disebabkan baginda tidak membunuh semua mereka atau tidak 
memenjara semua mereka. Baginda membunuh Ja'far bin Yahya seorang sahaja 
dan memenjara Yahya bin Khalid, al-Fadhl dan lain-lain kaum Baramikah. 
Bahkan ada seorang yang baginda tidak apa-apakan mereka seperti terhadap 
Muhammad bin Yahya bin Khalid. 


Satu lagi sebab ialah mereka melihat pada kata-kata Khalifah Harun ar- 
Rasyid yang berbunyi, “Sekiranya jubahku ini mengetahuinya (sebab-sebab 
baginda membunuh Ja'far al-Barmaki), nescaya aku akan membakarnya.” (Ibnu 
Kathir dalam an-Bidayah wan Nihayah jilid 10 ms 189) 

Sebab-Sebab Yang Diagak Lebih Dekat Kepada Ketepatan 


Oleh kerana terdapat empat sebab yang dikatakan punca kenapa Khalifah 
Harun ar-Rasyid memusnahkan kaum Baramikah setelah mereka itu membuat 
jasa yang tidak sedikit dan tidak kecil kepada pemerintahan baginda, dipercayai 
Khalifah Harun ar-Rasyid memusnahkan kaum Baramikah ialah kerana mereka 
telah benar-benar menguasai pentadbiran kerajaan dan telah mengumpul 
kekayaan yang cukup besar. Kalau ini sebabnya, apakah Khalifah Harun ar- 
Rasyid tidak boleh melucut jawatan mereka, merampas kekayaan mereka dan 
membiarkan mereka hidup selaku rakyat biasa tanpa perlu membunuh Ja'far 
dan memenjara kesemua kaum Baramikah yang lain terutama Yahya bin Khalid 
dan al-Fadhl? 


Inilah kenapa ahli-ahli sejarah tidak dapat menerima sebab-sebab utama 
Khalifah Harun ar-Rasyid memusnahkan kaum Baramikah disebabkan mereka 
sudah benar-benar menguasai kerajaan. 


Ooo kalau begitu disebabkan Ja'far bin Yahya ada membuat hubungan sulit 
dengan Anbasah yang sangat tidak disukai oleh Khalifah Harun ar-Rasyid. 


Memang Khalifah Harun ar-Rasyid tidak menyenangi menteri baginda Ja'far 
bin Yahya membuat hubungan sulit dengan adinda baginda Anbasah. 
Hubungan sulit ini pun terjadi bukan dengan dirancang oleh Ja'far bin Yahya 
dan Anbasah, tetapi terjadi secara tidak diator atau kebetulan sahaja. 


Perkaranya bermula disebabkan setiap kali Khalifah Harun ar-Rasyid mahu 
mengadakan perbincangan atau mesyuarat tertutup untuk menyelesaikan, atau 
memutuskan satu-satu persoalan atau masalah atau menetapkan satu-satu 
hukuman, baginda akan menjemput hanya Ja'far dan Anbasah sahaja kerana 
baginda sangat perlu kepada buah fikiran atau pandangan mereka berdua. Jadi 
lama kelamaan antara Ja'far bin Yahya dengan Anbasah telah timbul perasaan 
cinta mencintai antara satu dengan yang lain. Maklumlah saling duduk hadap 
menghadap meskipun terdapat Khalifah Harun ar-Rasyid di situ dan Anbasah 
pula tertutup seluruh badan dan muka. Tetapi mata Anbasah tidak tertutup 
untuk menatap wajah Ja'far bin Yahya yang kacak menawan. Begitu juga 
sebaliknya. 


Untuk mengelakkan perbuatan haram terus menerus berlaku terutama setiap 
kali diadakan mesyuarat antara ketiga mereka, Khalifah Harun ar-Rasyid telah 
menyelesaikan perkara atau masalah ini dengan cara menikahkan Ja'far bin 
Yahya dengan Anbasah, tetapi dengan bersyarat. Baginda tidak mahu berlaku 
perbuatan yang dihalalkan di antara suami dengan isteri. Khalifah Harun ar- 
Rasyid menikahkan adinda baginda Anbasah dengan Ja'far bin Yahya semata- 
mata baginda tidak mahu pandang memandang secara haram itu terus menerus 
berlaku, sedangkan sebenarnya baginda tidak suka Ja'far bin Yahya berkahwin 
dengan Anbasah. 

Tetapi pada suatu malam, telah berlaku perbuatan yang dilarang oleh 
Khalifah Harun ar-Rasyid antara Ja'far bin Yahya dan Anbasah. Khalifah Harun 
ar-Rasyid amat marah di atas kejadian ini. 


Kalau ini sebabnya, apakah Khalifah Harun ar-Rasyid tidak boleh memecat 
Ja'far bin Yahya dari jawatan menteri? Kenapa sampai perlu membunuh Ja'far 
dan memenjara kesemua anggota keluarga kaum Baramikah yang mana 
perbuatan Ja'far bin Yahya tidak ada kaitan dengan anggota keluarga yang lain! 
Tambahan pula bukankah Anbasah juga patut dipersalahkan kerana itu juga 
dari kehendaknya? 


Inilah kenapa ahli-ahli sejarah tidak dapat menerima sebab-sebab utama 
Khalifah Harun ar-Rasyid memusnahkan kaum Baramikah disebabkan 
perbuatan Ja'far bin Yahya menyetubuhi isterinya Anbasah. 


Ooo kalau begitu disebabkan kaum Baramikah sebenarnya lebih 
mengutamakan golongan Syiah Alawiyyeen daripada kerajaan bani 
Abbasiyyah. Ini terbukti dengan tindakan-tindakan mereka selalu memberi 
ruang pelepasan atau jalan keselamatan kepada tokoh-tokoh Ahlil Bait yang 
memberontak dan berjaya ditawan dan tokoh Ahlil Bait yang khalifah 
menghendaki mereka diseksa tetapi kaum Baramikah tidak menyiksanya 
seperti yang berlaku kepada Yahya bin Abdullah yang diberi jaminan 
keselamatan oleh al-Fadhl bin Yahya ketika memujuknya menyerah diri setelah 
berlindung di negeri Daylam dan tidak menyeksa Imam Musa al-Kazim yang 
dituduh cuba memberontak terhadap kerajaan. Sebaliknya membebaskannya. 


Kalaulah Khalifah Harun ar-Rasyid marah kepada kaum Baramikah kerana 
sikap mereka yang sangat cenderong kepada keluarga Sayidina Ali bin Abu 
Talib atau keluarga Fatimah az-Zahra' rha, kenapakah baginda tidak 
membunuh mereka semua, atau memenjara mereka semua? Kenapa Ja'far 
dibunuh, manakala Yahya bin Khalid dan al-Fadhl dipenjara dan Muhammad 
bin Yahya tidak diapa-apakan? 


Inilah kenapa ahli-ahli sejarah tidak dapat menerima sebab-sebab utama 
Khalifah Harun ar-Rasyid memusnahkan kaum Baramikah disebabkan hati 
mereka sangat cenderong kepada keluarga Sayidina Ali bin Abu Talib. 


Kalau begitu Khalifah Harun ar-Rasyid membunuh Ja'far dan memenjara 
Yahya bin Khalid dan al-Fadhl adalah disebabkan kaum ini adalah orang-orang 
zindik yang hanya bertopengkan penganut-penganut Islam. Buktinya kaum 
Baramikah tidak begitu taat kepada agama seperti Ja'far bin Yahya yang gemar 
meminum arak dan berhibur dengan Khalifah Harun ar-Rasyid? 


Apakah terdapat ulama'-ulama' fikah yang memutuskan hukum bahawa 
seseorang yang meminum arak itu akan menjadi seorang zindik atau bukti 
seseorang itu zindik apabila dia minum arak? Tidak ada demikian. Tambahan 
pula Jafar bin Yahya minum arak dan berhibur di majlis Khalifah Harun ar- 

Rasyid sendiri. Beliau minum arak di rumahnya adalah tambahan sahaja. Dan 
kalau perbuatan meminum arak itu dapat dijadikan bukti seseorang itu zindik, 
bagaimana dengan Khalifah Harun ar-Rasyid sendiri dan para khalifah yang 
lain yang diketahui sangat gemar meminum arak? 


Dan kalau perbuatan meminum arak itu telah menyebabkan Khalifah Harun 
ar-Rasyid membunuh Ja'far bin Yahya kerana dia terbukti seorang zindik, 
kenapakah pula Khalifah Harun ar-Rasyid telah memenjara Yahya dan al-Fadhl 
yang merupakan bukan seorang atau dari kalangan zindik kerana mereka tidak 
pernah minum arak? 


Sebab itulah para sejarawan tidak dapat menentukan apakah punca atau 
sebab utama Khalifah Harun ar-Rasyid memusnahkan kaum Baramikah dari 
terus mengurus pentadbiran kerajaan baginda. 


Kemajuan Kebudayaan Dan Ilmu Pengetahuan 


Mengikut riwayat ahli-ahli sejarah, pada zaman pemerintahan Khalifah 
Harun ar-Rasyid telah berlaku dua perkara yang belum pernah terjadi pada 
zaman-zaman pemerintahan sebelum pemerintahan baginda. Dua perkara ini 
ialah kepesatan perkembangan perdagangan dan ilmu pengetahuan di dalam 
berbagai-bagai bidang ilmu. Kenapakah bidang perdagangan dan ilmu 
pengetahuan sangat cepat berkembang dan maju pada zaman pemerintahan 
Khalifah Harun ar-Rasyid? Sedangkan zaman baginda yang selama 23 tahun itu 
bukanlah sentiasa aman damai, malah penuh juga dengan kekacauan dan 
pemberontakan! Kalau zaman pemerintahan Khalifah Harun ar-Rasyid yang 
sebegitu lama tidak ada terjadi apa-apa kekacauan dan pemberontakan, itu 
tidaklah menghairankan sekiranya bidang perdagangan dan ilmu pengetahuan 
berkembang dengan amat majunya pada zaman pemerintahan baginda. 


Sebab-Sebab Kemajuan Di Bidang Perdagangan 


Memang kota Baghdad mula menjadi tumpuan para pedagang sejak ianya 
didirikan oleh Khalifah Abu Ja'far al-Mansur pada tahun 145 hijrah/762 Masihi 
lagi. Sudah tentu perkembangannya beransur-ansur bertambah meluas dan 
membesar. Kemasukan para pedagang terus bertambah sehinggalah Khalifah 
Abu Ja'far al-Mansur wafat pada tahun 158 hijrah/775 Masihi. Pada zaman 
pemerintahan Khalifah al-Mahdi, kemasukan para perdagangan begitu ramai 
sehingga mempertingkatkan urusan jualbeli di antara para peniaga dengan 
penduduk. Rumah-rumah pun bertambah banyak didirikan oleh penduduk 
yang datang dari setiap ceruk negeri untuk hidup dan bekerja di sana bagi 
menambah pendapat keluarga. 


Setibanya zaman pemerintahan Khalifah Harun ar-Rasyid, perkembangan 
perdagangan di kota Baghdad amat pesat sekali di mana para pedagang dari 
timur, barat, utara dan selatan datang bertumpu di sana. Pedagang-pedagang 

dari negara Farsi, India, China, Turki dan lain-lain telah datang membawa 
masuk barang dagangan masing-masing ke kota Baghdad. Begitu juga dengan 
para pedagang dari Syam, Mesir dan Afrika Utara, Hijaz, Yaman dan lain-lain 
negeri telah datang berkumpul di kota Baghdad. Inilah punca kenapa kota 
Baghdad menjadi sangat maju di dalam bidang perdagangan pada zaman 
pemerintahan Khalifah Harun ar-Rasyid. 


Barang-barang perdagangan atau perniagaan pula terdiri daripada 
bermacam-macam barang seperti binatang, daging, sayur-sayuran, ikan, 
makanan kering dan basah, perencah masakan, buah-buahan, pakaian, 
peralatan besi, perkakas rumah, keperluan dapor, barang-barang tembikar, 
emas, perak dan macam-macam barang yang tidak dapat disebut jenisnya. 
Pendek kata kota Baghdad merupakan sebuah kota yang indah dan penuh 
dengan bangunan-bangunan yang tinggi dan besar, istana khalifah, masjid, 
pejabat-pejabat kerajaan, perumahan kakitangan kerajaan dan juga perumahan 
rakyat, juga pusat pertukaran barang-barang keperluan hidup yang mencukupi 
dan mudah didapati. Ini menjadikan kota Baghdad sangat disukai dan diminati 
bukan sahaja oleh para peniaga atau saudagar-saudagar yang kaya raya tetapi 
juga oleh seluruh rakyat sehingga ramai dari kalangan lapisan rakyat yang 
datang dan menetap di sana. Tidak ketinggalan juga dari kalangan para alim 
ulama' sehinggakan kota Baghdad menjadi pusat pencarian berbagai-bagai jenis 
ilmu pengetahuan sama ada ilmu-ilmu agama mahupun ilmu-ilmu keduniaan. 


Sebab-Sebab Kemajuan Di Lapangan Ilmu Pengetahuan 


Di sini kita mahu membahaskan pula sebab-sebab yang menjadikan kota 
Baghdad muncul sebagai pusat ilmu pengetahuan dan tumpuan para guru dan 
pelajar dari berbagai-bagai ceruk negeri datang berkumpul padanya pada 
zaman pemerintahan Khalifah Harun ar-Rasyid. 


Sebagaimana yang telah dijelaskan di bawah tajuk Sebab-Sebab 
Perkembangan Perdagangan di atas, jelas ternyata bahawa kemajuan 
perdagangan dan perniagaan di kota Baghdad yang telah menarik ramai orang 
untuk membina kehidupan di sana itulah yang telah menyebabkan kepada 
pertumbuhan dan kemajuan ilmu pengetahuan di dalam berbagai-bagai bidang 
ilmu-ilmu agama dan keduniaan pada zaman pemerintahan Khalifah Harun ar- 
Rasyid. 


Para sahabat Rasulullah s.a.w. pada mulanya hanya bertumpu di kota 
Madinah dan di kota Mekah sahaja. Kemudian setelah Khalifah Umar bin al- 
Khattab berjaya membuka negeri Syam, Irag, Palestin, Farsi dan Mesir, mulalah 
ramai para sahabat Rasulullah s.a.w. menetap di kota-kota atau negeri-negeri 
tersebut. Khalifah Umar bin al-Khattab cuma menahan atau tidak 
membenarkan sahabat-sahabat Rasulullah s.a.w. yang besar-besar sahaja pergi 
menetap di tanah-tanah baru atau negeri-negeri yang dapat ditakluki oleh 
pemerintahan Islam. Kerana baginda sudah tahu kesan buruk akan timbul 

sekiranya para sahabat yang terkemuka pergi menetap di tanah-tanah baru itu. 


Tetapi setelah zaman Khalifah Umar bin al-Khattab berlalu, para sahabat 
yang terkemuka juga telah pergi untuk mendiami tanah-tanah baru untuk 
menetap di sana sehingga mereka telah menjadi tenaga penyebar ilmu 
pengetahuan kepada para murid mereka yang terdiri daripada para generasi 
kemudian daripada mereka yang dinamakan generasi Tabiin. 


Setelah kota Baghdad dibangunkan pada zaman pemerintahan kerajaan bani 
Abbasiyyah iaitu setelah berlalu masa kira-kira 135 tahun daripada masa atau 
zaman hidup Rasulullah s.a.w., para tabiin yang alim-alim itu dan para murid 
mereka yang dinamakan generasi tabi' tabiin serta murid-murid mereka telah 
bertumpu di kota Baghdad kerana mengajar dan belajar. Kota Baghdad menjadi 
daya tarik kepada manusia seperti lampu yang menjadi daya tarik kepada 
unggas-unggas yang terbang malam. 


Pada zaman pemerintahan Khalifah Harun ar-Rasyid telah muncul tokoh- 
tokoh ilmu di dalam bidang agama (tafsir, hadis, tauhid, fikah, tasauf, mustalah 
hadis, jarhi wa ta'dil dan lain-lain), bahasa (nahu, saraf, bayan dan lain-lain), 
kedoktoran, sejarah, kesusasteraan, falsafah, astronomi, matematik, ilmu alam 
dan lain-lain bidang ilmu. Dan perkembangan kemajuan ilmu-ilmu tersebut 
semakin berkembang maju pada zaman pemerintahan anakanda baginda iaitu 
Khalifah al-Ma mun. 


Usaha-Usaha Penterjemahan Dibuat Dengan Sederhana 


Prof Dr Ahmad Syalaby percaya Baitul Himah atau Rumah Ilmu 
Pengetahuan telah didirikan pada zaman pemerintahan Khalifah Harun ar- 
Rasyid, bukan pada zaman pemerintahan Khalifah al-Ma'mun. hujah-hujah 
beliau ini didasarkan kepada perintah Khalifah Harun ar-Rasyid kepada 
beberapa orang sarjana atau cerdikpandai India dan Farsi yang baginda 
arahkan supaya mereka membuat penterjemahan buku-buku bahasa India dan 
Farsi ke dalam bahasa Arab. 


Kenapa Prof Dr Ahmad Syalaby mengemukakan hujjah-hujjah sedemikian? 
Ini adalah kerana ahli-ahli sejarah tidak dapat memastikan bilakah atau 
siapakah di antara Khalifah Harun ar-Rasyid dengan Khalifah al-Ma'mun yang 
mendirikan Baitul Hikmah. 


Tetapi usaha-usaha penterjemahan buku-buku asing terutama di dalam 
bahasa India dan Farsi telah dilakukan pada zaman pemerintahan Khalifah 
Harun ar-Rasyid. Khalifah Harun ar-Rasyid pernah atau telah mengarahkan 
Abu Sahl al-Fadhl bin Naubakh bekerja (sebagai penterjemah - P) di Baitul 
Hikmah. Ini diceritakan oleh Ibnu Nadim. Ibnu Nadim menyebut, “Dia (Abu 
Sahl) telah banyak menyalin dari bahasa Farsi ke dalam bahasa 

Orang yang diberi tanggungjawab melaksanakan perintah Khalifah Harun 
ar-Rasyid itu ialah menteri baginda Yahya bin Khalid bin Barmak, seorang 
berketurunan Farsi. Yahya adalah seorang pencinta ilmu pengetahuan, dan 
beliau adalah seorang yang sangat pandai dan alim di dalam bermacam-macam 
ilmu pengetahuan termasuklah ilmu-ilmu agama. 


Yahya al-Barmaki telah meminta para sarjana dan cerdikpandai India datang 
ke kota Baghdad. Yahya bin Khalid mengarahkan kepada sarjana-sarjana India 
itu menterjemahkan buku-buku India ke dalam bahasa Arab. 


Ibnu Usaibiyah pula menyebut bahawa Khalifah Harun ar-Rasyid telah 
mengarahkan kepada Yuhanna bin Masawaih menterjemahkan buku-buku 
lama yang ditemui di kota Ankara, Ammuriyyah dan di tanah jajahan takluk 
Rom yang lain ke dalam bahasa Arab. Selain itu ada pula buku-buku lama yang 
dibawa dari pulau Cyprus atas perintah Khalifah Harun ar-Rasyid. Tetapi 
buku-buku yang dibawa dari pulau Cyprus tidak sempat diterjemah pada 
zaman pemerintahan Khalifah Harun ar-Rasyid. Ianya baru giat dilakukan 
setelah zaman pemerintahan Khalifah Ma'mun. 


Munculnya Tokoh-Tokoh Ilmu Yang Terkemuka 


Pada zaman ini telah muncul ramai sekali tokoh-tokoh ulama' dan 
cerdikpandai dalam berbagai-bagai bidang ilmu pengetahuan. Ketika Khalifah 
Harun ar-Rasyid mula-mula memegang teraju pemerintahan, hidup tiga orang 
tokoh ulama' pengasas mazhab empat yang terkemuka iaitu Imam Malik bin 
Anas, Imam asy-Syafie dan Imam Ahmad bin Hanbal. Ketika itu Imam Malik 
berusia 77 tahun, Imam asy-Syafie berusia 20 tahun, manakala Imam Ahmad 
bin Hanbal baru berusia 6 tahun. Manakala Imam Abu Hanifah sudah wafat 
pada tahun 150 hijrah/767 Masihi. 


Ulama'-ulama' hadis yang terkemuka seperti Imam Bukhari, Imam Muslim, 
Imam Tarmizi, Imam an-Nasa'i, Imam Abu Daud dan Imam Ibnu Majah masih 
belum dilahirkan pada zaman pemerintahan Khalifah Harun ar-Rasyid. Imam 
Bukhari dilahirkan pada tahun 194 hijrah/810 Masihi, sedangkan Khalifah 
Harun ar-Rasyid wafat pada tahun 193 hijrah/809 Masihi. Imam Abu Daud 202 
hijrah/817 Masihi. Imam Muslim dilahirkan pada tahun 206 hijrah/822 Masihi. 
Imam Ibnu Majah 209 hijrah/824 Masihi. Imam Tarmizi juga tahun 209 
hijrah/825 Masihi, dan Imam an-Nasa'i 214 hijrah/829 Masihi. Ini bermakna 
imam-imam hadis yang enam orang yang terkemuka itu hidup pada zaman 
pemerintahan Khalifah al-Ma'mun. 


Manakala ahli tasauf seperti Fudhail bin Iyadh dan Junaid al-Baghdadi juga 
hidup di zaman ini. 


Perhubungan Dan Persahabatan Dengan Kuasa Eropah 


Pada zaman pemerintahan Khalifah Harun ar-Rasyid telah terjalin 

perhubungan dengan dua negara Eropah iaitu kerajaan Rom Timur atau 
Byzentium yang berpusat di kota Constantinople, Turki dan kerajaan Perancis. 
Persahabatan dengan pihak kerajaan atau negara Perancis amat dialu-alukan 
antara kedua-dua belah pihak kerana masing-masing mempunyai kepentingan 
demi keutuhan negara masing-masing. Tetapi perhubungan kota Baghdad 
dengan kota Constantinople pada mulanya tidak begitu erat dan pernah terjadi 
peperangan antara keduanya kerana kedua-dua pihak tidak mempunyai 
kepentingan tidak sebagaimana kepentingan kerajaan bani Abbasiyyah dengan 
kerajaan Perancis. Mereka saling balas membalas hadiah. 


Perhubungan Dengan Negara Byzentium 


Perhubungan antara kerajaan bani Abbasiyyah pimpinan Khalifah Harun ar- 
Rasyid dengan kerajaan Rom Timur atau Byzentium mula terjalin setelah 
berlaku peperangan beberapa lama. Khalifah Harun ar-Rasyid telah berperang 
dengan tentera Rom sejak zaman pemerintahan kakanda baginda Khalifah al- 
Hadi lagi. Pada zaman pemerintahan Khalifah al-Mahdi, pihak Rom tidak 
pernah mengganggu sempadan negara Islam kerana mereka takut kepada 
keperkasaan Khalifah al-Mahdi dan juga disebabkan negara pada masa 
Khalifah al-Mahdi berada di dalam keadaan aman damai. Ini kerana Khalifah 
al-Mahdi yang telah melakukan kebaikan kepada seluruh rakyat baginda 
termasuklah terhadap kaum Alawiyyeen atau keluarga Ahlil Bait telah 
menyebabkan tidak timbul lagi huru hara di dalam negara yang memerlukan 
Khalifah al-Mahdi membuat persiapan yang besar untuk menghadapi 
pemberontakan dalam negeri. Inilah yang menyebabkan pihak kerajaan Rom 
Timur tidak berani membuka kuku di sempadan wilayah Islam pada masa itu. 


Tetapi sebaik sahaja Khalifah al-Hadi memerintah pada tahun 169 hijrah/ 785 
Masihi, baginda adalah seorang yang sangat benci kepada kaum Alawiyyeen, 
telah membuat penganiayaan dan kezaliman terhadap keturunan Sayidina Ali 
bin Abu Talib dan juga Sayidah Fatimah az-Zahra' rha. Maka timbul 
pemberontakan kaum Alawiyyeen yang dipimpin oleh Imam Husein bin Ali di 
desa Fark. Ini menyebabkan terjadi kekacauan di dalam negara yang telah 
memberi semangat kepada pihak kerajaan Rom Timur di sempadan untuk 
membuat pencerobohan ke atas wilayah Islam. 


Maka Khalifah al-Hadi telah mengarahkan kepada adinda baginda yang 
gagah perkasa iaitu (Khalifah) Harun ar-Rasyid untuk menghalau tentera Rom 
di sempadan negara itu. 


Setelah Khalifah Harun ar-Rasyid naik takhta khalifah, kerajaan baginda 
masih juga diancam oleh tentera Rom di sempadan yang menyebabkan baginda 
memimpin sendiri pasukan tentera Islam bagi menghadapi pihak penceroboh 
ini setelah menyerahkan kuasa pentadbiran kepada keluarga Barmaki yang 
diketuai oleh Yahya bin Khalid al-Barmaki. Khalifah Harun ar-Rasyid terus 
menerus memerangi atau berperang dengan kerajaan Rom Timur sehinggalah 

kerajaan itu diperintah oleh Ratu Irene yang menggulingkan puteranya sendiri 
Maharaja Constantine VI. Ratu Irene tidak mahu berperang dengan kerajaan 
bani Abbasiyyah yang di bawah pemerintahan Khalifah Harun ar-Rasyid 
kerana beliau mengakui kekuatan kerajaan bani Abbasiyyah ketika itu dan 
beliau membayar jizyah kepada Khalifah Harun ar-Rasyid. 


Tetapi menjelang tahun 187 hijrah/803 Masihi, Ratu Irene digulingkan oleh 
pihak tentera yang dipimpin oleh Panglima Nicephore. Panglima Nicephore 
mengisytiharkan dirinya sebagai Maharaja Rom Timur atau Byzentium. 
Panglima Nicephore asalnya seorang Arab keturunan suku Jafnah. Beliau 
menganggap kerajaan Rom Timur membayar jizyah kepada kerajaan Islam di 
bawah pemerintahan Khalifah Harun ar-Rasyid adalah kerana pemerintahnya 
seorang Wanita. Jadi sekarang pemerintah kerajaan Rom Timur sudah seorang 
lelaki. Beliau tidak mahu lagi membayar jizyah kepada Khalifah Harun ar- 
Rasyid. Beliau menulis surat kepada Khalifah Harun ar-Rasyid dengan nada 
menghina yang berbunyi, 


“Dari Nicephore Raja Rom kepada Harun Raja Arab. Kerajaan yang 
memerintah sebelumku berdiri di hadapan engkau seperti biduk catur. Aku 
(pemerintah Rom pada zaman Ratu Irene - P) memberi kepadamu hartanya 
(harta kerajaan Rom - P) yang aku sendiri tidak mampu membawa jumlah yang 
sebesar itu. Namun hal tersebut (terjadi) disebabkan oleh kelemahan dan 
kebodohan seorang wanita. Sekiranya kamu sudah membaca suratku, 
kembalikan semula harta (jizyah) yang telah diberikan kepadamu serta 
selamatkanlah dirimu dari harta yang akan kamu perolehi. Kalau tidak akan 
ada pedang di antara aku dengan kamu.” 


Sebaik sahaja Khalifah Harun ar-Rasyid membaca surat itu, murkalah 
baginda kepada Maharaja Nicephore dan baginda anggapnya sebagai seorang 
raja yang sangat biadab. Semua menteri, pegawai dan pengawal istana tidak 
berani mengangkat muka dan mengucapkan kata-kata di hadapan Khalifah 
Harun ar-Rasyid kerana takut Khalifah Harun ar-Rasyid akan mengucapkan 
kata-kata yang tidak baik terhadap mereka. Biarlah Khalifah Harun ar-Rasyid 
reda dari kemarahannya dulu. Khalifah Harun ar-Rasyid memanggil seorang 
Badwi dan menyuruhnya menulis sepucuk surat: 


“Bismillahir rahmani rrahim. Dari Harun Amirul Mu'minin kepada Nagfur 
(Nicephore) anjing Rom. Aku telah membaca suratmu wahai anak kafir. Aku 
sudah faham isinya. Jawapannya adalah apa yang akan engkau lihat, bukan apa 
yang engkau dengar. Selamat sejahtera ke atas sesiapa yang mengikut 
pertunjuk.” 


Kemudian Khalifah Harun ar-Rasyid terus menyiapkan sebuah angkatan 
tentera yang besar dan kuat dan terus memimpin sendiri untuk menyerang 
kerajaan Rom. Berlakulah pertempuran yang sengit antara tentera Islam yang 
dipimpin oleh Khalifah Harun ar-Rasyid itu dengan angkatan tentera Rom 

Timur di kota Hiragla yang dipimpin sendiri oleh Maharaja Nicephore. Tanda- 
tanda kekalahan mula terbayang di pihak tentera Rom. Maharaja Nicephore 
yang menyedari dia akan kalah itu terus mengangkat bendera putih meminta 
berdamai dengan Khalifah Harun ar-Rasyid. Baginda menerima pengakuan 
kalah dari Maharaja Nicephore itu dan membuat perjanjian yang mana syarat- 
syaratnya ialah setiap rakyat Rom dikenakan membayar jizyah kepada kerajaan 
bani Abbasiyyah sebanyak satu dinar seorang kecuali Maharaja Nicephore dan 
anaknya sahaja. Kemudian Khalifah Harun ar-Rasyid kembali semula ke kota 
Baghdad. 


Setelah Khalifah Harun ar-Rasyid pulang ke kota Baghdad, Maharaja 
Nicephore telah berkhianat dengan mencabul perjanjian. Berita pencabulan itu 
sampai kepada para pembesar kerajaan, tapi tidak sampai ke telinga Khalifah 
Harun ar-Rasyid. Para pembesar kerajaan bani Abbasiyyah tidak berani 
menyampaikan berita itu kepada Khalifah Harun ar-Rasyid kerana mereka 
sangat takut kepada kemurkaan baginda. Untuk menyampaikan perkara itu 
kepada Khalifah Harun ar-Rasyid, para pembesar kerajaan telah menyuruh 
seorang penyair yang bernama Abu Muhammad Abdullah bin Yusuf, riwayat 
lain mengatakan bernama al-Hajjaj bin Yusuf supaya memberitahu baginda 
melalui dendangan syair. 


Setelah Khalifah Harun ar-Rasyid mendapat tahu perkara itu, maka baginda 
sangat murka terhadap sikap Maharaja Nicephore itu. Lantas baginda set :li 
lagi mengumpulkan angkatan tentera yang besar dan menyerang kerajaan K:..n 
Timur. Jumlah tentera Islam kali ini mencapai bilangan 135,000 anggota. 
Peperangan meletus dengan hebatnya. Sekali lagi pihak tentera Rom Timur 
telah melihat tanda-tanda mereka akan menerima kekalahan. Sekali lagi 
Maharaja Nicephore telah meminta perdamaian dan telah diterima oleh 
Khalifah Harun ar-Rasyid dengan baik. Pihak kerajaan Rom Tirar pada kali ini 
perlu membayar jizyah secara pukal kepada kerajaan bani ALbssiyyah iaitu 
sebanyak 50,000 dinar setahun. Maharaja Nicephore dan aru:-nya juga 
dikenakan bayaran. 


Demikianlah sejarah perhubungan antara kerajaan bani Abbasiyyah di masa 
Khalifah Harun ar-Rasyid dengan pihak kerajaan Rom Timur atau Byzentium. 


Perhubungan Dan Persahabatan Dengan Kerajaan Perancis 


Persahabatan antara kerajaan bani Abbasiyyah pada masa pemerintahan 
Khalifah Harun ar-Rasyid dengan kerajaan Perancis bermula sebaik sahaja 
Khalifah Harun ar-Rasyid menjadi khalifah. Baginda sangat memerlukan untuk 
berbaik-baik dengan kerajaan Perancis kerana ketika itu di negara Sepanyol 
sudah teguh berdiri kerajaan bani Umayyah Sepanyol. Pihak kerajaan bani 
Abbasiyyah tidak mahu pihak kerajaan bani Umayyah berbaik-baik dengan 
kerajaan Perancis sehingga boleh mengancam kestabilan tanah jajahan kerajaan 
bani Abbasiyyah terutama di Afrika Utara dan Mesir. Demikian pula dengan 

kerajaan Perancis. Mereka bimbang kerajaan bani Umayyah akan berpakat 
dengan kerajaan bani Abbasiyyah yang akan menggugat kestabilan kerajaan 
mereka. 


Kedua-dua khalifah dan raja itu kerap bertukar hadiah-hadiah, pemberian- 
pemberian dan duta. Raja Perancis iaitu Charlemange telah menghantar hadiah- 
hadiah kepada Khalifah Harun ar-Rasyid. Manakala Khalifah Harun ar-Rasyid 
telah membalas pula dengan berbagai-bagai hadiah seperti barang-barang 
hiasan buatan timur yang cantik-cantik, gajah dan yang paling menakjubkan 
Raja dan para pembesar Perancis ialah sebuah hadiah berupa jam air yang 
disangkakan oleh mereka adalah satu perbuatan sihir. 


Kemunculan Kerajaan Kecil 


Satu sejarah baru yang terjadi pada zaman pemerintahan Khalifah Harun ar- 
Rasyid yang belum pernah terjadi sebelumnya ialah kewujudan kerajaan- 
kerajaan kecil yang mempunyai kuasa otonomi memerintah. Pada zaman 
Khalifah Harun ar-Rasyid telah muncul dua buah kerajaan kecil yang 
memerintah sendiri sebagaimana di bawah ini:- 


Kerajaan Idrisiyyah Di Maghribi 


Kewujudan kerajaan Idrisiyyah sudahpun diceritakan di dalam bahagian 
pemberontakan pada zaman pemerintahan Khalifah Harun ar-Rasyid ini. 
Kerajaan ini didirikan oleh Idris bin Abdullah bin Hasan bin al-Hasan bin Ali 
bin Abu Talib pada tahun 172 hijrah/788 Masihi. Idris bin Abdullah lari dari 
medan Fark yang terjadi pada tahun 169 hijrah/785 Masihi ke Mesir kemudian 
di Afrika Utara dan terus ke negeri Maghribi. Orang-orang Barbar yang 
mengetahui asalusul Idris telah bersepakat untuk melantik beliau menjadi 
khalifah memerintah di negeri Maghribi. Pemerintahan kerajaan Idrisiyyah 
berjalan selama kira-kira 50 tahun. 


Kerajaan Alghlabiyyah Di Afrika Utara 


Kerajaan Aghlabiyyah pula didirikan oleh Ibrahim bin al-Aghlab. 
Diriwayatkan Afrika Utara sentiasa bergolak sejak beberapa lama sehingga 
ramai gabenornya yang mati dibunuh. Setelah Muhammad al-Aki, gabenor 
Afrika Utara yang merupakan saudara sesusu Khalifah Harun ar-Rasyid yang 
berpusat di kota Gairawan melepas jawatan gabenor Afrika Utara dan 
melarikan diri ke kota Baghdad pada tahun 183 hijrah/799 Masihi, seorang 
tokoh bernama Ibrahim bin al-Aghlab telah mengambil alih pentadbiran yang 
ditinggalkan oleh al-Aki itu dan sangat berkeinginan untuk menjadi gabenor di 
sana. Lantas Ibrahim telah meminta kepada Khalifah Harun ar-Rasyid agar 
melantik beliau sebagai pentadbir di Afrika Utara dan beliau berjanji untuk 
memulihkan keadaan dan beliau tidak akan meminta bantuan mana-mana 

pihak sekalipun Mesir untuk membangunkan Afrika Utara. Bahkan beliau akan 
mengurus sendiri Afrika Utara dengan menggunakan hasil negara Afrika Utara 
dan berjanji untuk mengirim kekayaan kepada Khalifah Harun ar-Rasyid secara 
teratur. Khalifah Harun ar-Rasyid telah mengizinkan kepadanya. 


Pelantikan Putera Mahkota 
% Lantik Tiga Putera Mahkota 


Sebagaimana para khalifah sejak zaman bani Umayyah dan datuk serta 
ayahanda baginda yang memerintah sebelum baginda, Khalifah Harun ar- 
Rasyid juga telah menitik berat pada persoalan Putera Mahkota. Setelah 
memerintah selama kira-kira 3 tahun iaitu menjelang tahun 173hijrah/789 
Masihi, Khalifah Harun ar-Rasyid telah melantik putera sulung baginda iaitu 
Muhammad al-Amin menjadi Putera Mahkota untuk menggantikan tempat 
baginda selaku khalifah setelah baginda wafat kelak. Pelantikan al-Amin 
sebagai Putera Mahkota adalah dari kehendak permaisuri baginda iaitu Ummu 
Ja'far Zubaidah binti Ja'far bin Abu Ja'far al-Mansur juga. Meskipun tidak ada 
kenyataan sejarah yang mengemukakan demikian, tetapi berdasarkan kepada 
al-Amin itu adalah anak kepada Zubaidah. 


Para sejarawan percaya, sudah pasti Zubaidah amat menyayangi anaknya al- 
Amin kerana al-Amin adalah satu-satunya anak Zubaidah. Masakan Zubaidah 
mahu mempersia-siakan puteranya itu. 


Dan Khalifah Harun ar-Rasyid pula sangat mudah menurut kehendak isteri 
baginda ini kerana baginda sangat sayang kepadanya. Bukti Khalifah Harun ar- 
Rasyid sangat sayang kepada Zubaidah ialah kisah yang diceritakan oleh al- 
Jahsyiari di dalam kitabnya al-Wuzara' wal Kuttab di mana ketika kakanda 
baginda Khalifah al-Hadi beria-ia untuk melantik puteranya Ja'far sebagai 
Putera Mahkota dan diberitahu perkara ini kepada (Khalifah) Harun ar-Rasyid, 
(Khalifah) Harun ar-Rasyid menjawab, 


“Apabila aku berada di Haniyi atau di Mariyi serta berdua-duaan dengan 
sepupuku itu (Siti Zubaidah), tiada apa lagi yang aku mahu.” 


Tetapi Imam as-Sayuti menyatakan secara terang-terangan di dalam 
kitabnya Tarikh Khulafa' bahawa Khalifah Harun ar-Rasyid melantik al-Amin 
menjadi Putera Mahkota adalah di atas kehendak Zubaidah. 


Ibnu Athir di dalam kitabnya al-Kamil fi Tarikh mengatakan usaha untuk 
melantik al-Amin sebagai Putera Mahkota dilakukan oleh Isa bin Ja'far bin al- 
Mansur, saudara lelaki Zubaidah. 


Al-Amin dilahirkan kemudian daripada al-Ma' mun, iaitu enam bulan setelah 
kelahiran al-Ma'mun. Tetapi kedua-duanya dilahirkan pada tahun yang sama 
iaitu tahun 170 hijrah/786 Masihi. Ini bererti al-Amin ketika dilantik menjadi 
Putera Mahkota baru berusia 3 tahun. Ini menyebabkan lama setelah pelantikan 

itu Khalifah Harun ar-Rasyid merasa menyesal kerana melantik si adik sebagai 
Putera Mahkota dengan membelakangi si abang tambahan pula baginda 
mendapati al-Ma'mun lebih cerdik dan lebih bijaksana daripada al-Amin. Maka 
menjelang tahun 183 hijrah/799 Masihi, iaitu setelah berlalu masa 10 tahun dari 
tarikh baginda melantik al-Amin sebagai Putera Mahkota, Khalifah Harun ar- 
Rasyid telah melantik pula putera baginda yang kedua yang merupakan 
kakanda kepada al-Amin iaitu Abdullah al-Ma'mun sebagai Putera Mahkota 
yang kedua bakal menggantikan tempat al-Amin. Setelah itu baginda melantik 
pula putera baginda yang seorang lagi iaitu al-Qasim al-Mu'tamam sebagai 
Putera Mahkota yang ketiga. 


Kira-kira dua tahun setelah pelantikan Putera Mahkota yang ketiga itu, 
Khalifah Harun ar-Rasyid telah melantik al-Amin menjadi pemerintah di negeri 
Irag, Syam dan Mesir. Al-Ma'mun pula dilantik sebagai pemerintah di negara 
Farsi, Khurasan, Hamadan serta negeri-negeri di sekitarnya. Manakala al-Qasim 
al-Mu tamam pula dilantik memerintah wilayah al-Jazirah (semenanjung Arab). 


Untuk makluman para pembaca yang budiman semua, bahawa al-Amin 
adalah putera khalifah dari darah Arab sejati. Bahkan ibundanya adalah 
seorang wanita merdeka iaitu Permaisuri Zubaidah binti Ja'far bin Khalifah al- 
Mansur. Manakala Abdullah al-Ma'mun pula adalah berdarah campuran Arab- 
Farsi kerana ibunya ialah seorang perempuan jariah dari keturunan Farsi yang 
menjadi Ummul Walid yang bernama Marajil. Begitu pula dengan al-Qasim al- 
Mu tamam yang mana ibundanya juga adalah seorang perempuan jariah yang 
menjadi Ummul Walid sebagaimana ibunda al-Ma' mun juga bernama Oasyif. 


Oleh kerana al-Amin diberi kawasan atau wilayah yang merupakan bumi 
orang-orang Arab, ditambah pula ibu beliau seorang wanita Arab yang 
merdeka dan dari darah para raja juga iaitu Permaisuri Zubaidah binti Ja'far bin 
Khalifah al-Mansur, maka beliau mendapat sokongan yang kuat dari orang- 
orang Arab dan sangat mendatangkan pengaruh yang besar kepada mereka. 


Oleh kerana al-Ma' mun diberi kawasan atau wilayah yang merupakan bumi 
orang-orang Farsi, ditambah pula ibu beliau seorang jariah yang berdarah Farsi, 
maka orang-orang Farsi telah melengkungi beliau. 


Manakala al-Oasim tidak diperkatakan tentang pengaruhnya kerana beliau 
tenggelam setelah terjadi peristiwa persengketaan di antara Khalifah al-Amin 
dengan al-Ma mun. 


Keburukan Pelantikan Cara Ini 


Memang perbuatan khalifah melantik Putera Mahkota lebih daripada 
seorang akan menimbulkan kesan-kesan yang tidak baik terhadap kerajaan 
yang sebelum ini memerintah dengan aman damai. Ini terbukti apabila dilihat 
pada tindakan kaum bani Umayyah yang telah memutuskan khalifah setelah 
Marwan bin al-Hakkam ialah Khalid bin Yazid bin Mu'awiyah, kemudian 


172 


HARUN AR-RASYID 


Amru bin Said bin al-Ass bin Said bin al-Ass bin Umayyah bin Abdul Syams. 
Akibatnya apabila Khalifah Marwan bin al-Hakkam bercita-cita untuk mengisi 
jawatan Putera Mahkota sebagai calon khalifah sesudah baginda terdiri 
daripada putera-putera baginda, maka baginda telah menyingkir Khalid dan 
Amru. Ini menyebabkan setelah Khalifah Marwan bin al-Hakkam wafat, telah 
timbul penentangan yang hebat oleh Amru bin Said terhadap Khalifah Abdul 
Malik bin Marwan. Negeri menjadi huru hara menambahkan lagi huru hara 
lain-lain yang timbul. 


Begitu juga akibatnya yang berlaku apabila Khalifah Abdul Malik bin 
Marwan melantik dua orang putera baginda sebagai Putera Mahkota iaitu al- 
Walid kemudian Sulaiman. Bukankah terjadinya pembunuhan dan penyiksaan 
terhadap para pahlawan yang sangat berjasa di dalam memperluaskan tanah 
jajahan Islam dan penyebaran agama Islam ada kaitan dengan pelantikan dua 
orang Putera Mahkota oleh Khalifah Abdul Malik bin Marwan itu? 


Kalaulah Khalifah Abdul Malik bin Marwan tidak melantik Sulaiman 
sebagai Putera Mahkota yang kedua, sudah pasti Khalifah al-Walid bin Abdul 
Malik bebas untuk melantik sesiapa sahaja yang diingini oleh baginda sebagai 
khalifah sesudah baginda. Tidak akan ada penentangan terhadap keinginan 
Khalifah al-Walid yang mahu melantik putera baginda yang dikatakan bernama 
al-Abbas atau Abdul Aziz sebagai Putera Mahkota seterusnya khalifah, tidak 
akan terjadi peristiwa pembunuhan dan penyeksaan para pahlawan yang telah 
membuat jasa yang sangat besar terhadap peluasan tanah jajahan Islam. 


Begitulah juga yang telah terjadi kepada Khalifah Harun ar-Rasyid yang 
telah melantik Putera Mahkota yang terdiri daripada putera-putera baginda 
sampai berjumlah tiga orang, sudah tentu ianya memberi kesan yang tidak baik 
kepada putera-putera baginda itu seperti yang telah terjadi dalam sejarah 
sebelumnya. Ini terbukti setelah baginda wafat, persengketaan telah berlaku di 
antara al-Amin dengan al-Ma'mun, gara-gara al-Amin setelah dilantik menjadi 
khalifah telah cuba menyingkir al-Ma'mun daripada jawatan Putera Mahkota 
untuk diganti dengan puteranya. Ini telah menimbulkan kemarahan al-Ma'mun 
kerana dia telah dilantik menjadi Putera Mahkota kedua oleh ayahandanya. 


Kalaulah Khalifah Harun ar-Rasyid tidak melantik al-Ma'mun jadi Putera 
Mahkota yang kedua, sudah pasti al-Ma'mun tidak akan dapat memarahi al- 
Amin, adindanya yang menjadi khalifah itu. Jadi kemungkinan persengketaan 
yang telah membawa kepada terbunuhnya Khalifah al-Amin tidak akan berlaku 
dan pemerintahan Khalifah al-Amin berjalan dengan baik dan lancar. 


Kisah-Kisah Baginda Dengan Para Ulama' 
% Peristiwa Dengan Imam Malik Bin Anas 


Sebagaimana yang telah diketahui bahawa Khalifah Harun ar-Rasyid mula 
naik takhta khalifah pada tahun 170 hijrah/786 Masihi. Ketika itu baginda 

berusia 25 tahun. Manakala Imam Malik bin Anas pula sudah tua iaitu berusia 
77 tahun. Ini adalah kerana Khalifah Harun ar-Rasyid dilahirkan pada tahun 
145 hijrah/762 Masihi, manakala Imam Malik dilahirkan pada tahun 93 
hijrah/711 Masihi. Oleh kerana sikap Imam Malik bin Anas yang tidak suka 
kepada pemberontakan tidak sebagaimana Imam Abu Hanifah, maka para 
khalifah kerajaan bani Abbasiyyah termasuklah Khalifah Harun ar-Rasyid 
menyukai beliau. 


Bahkan dikatakan pada zaman pemerintahan Khalifah Abu Ja'far al-Mansur, 
baginda telah meminta kebenaran daripada Imam Malik bin Anas untuk 
memaksa rakyat jelata menganut mazhab beliau, tetapi Imam Malik bin Anas 
tidak bersetuju dengan perkara itu kerana tidak mahu menyekat kebebasan 
pemikiran dan keinginan manusia atau memaksa sesuatu yang manusia tidak 
suka atau tidak berpendapat benar tentang itu. Ini menyebabkan Khalifah Abu 
Ja'far al-Mansur tidak jadi melaksanakan cita-cita baginda itu. 


Perhubungan antara para khalifah bani Abbasiyyah khususnya Khalifah 
Harun ar-Rasyid telah berjalan dengan baik sehinggalah Imam Malik bin Anas 
wafat pada tahun 179 hijrah/795 Masihi ketika berusia 84 tahun. 


Marilah kita ikuti kisah bagaimana eratnya perhubungan khalifah Harun ar- 
Rasyid dengan Imam Malik bin Anas:- 


Imam Malik bin Anas tidak mempunyai rumah kediaman sendiri. Beliau 
hidup dengan menyewa. Alasan beliau berbuat demikian tentulah dapat 
difahami dengan mudah kerana beliau adalah seorang yang sangat alim 
terutama di dalam bidang hadis, sudah pasti beliau amat mengetahui dan 
menginsafi tentang sebuah hadis yang bermaksud supaya manusia memandang 
dunia ini sebagai tempat persinggahan untuk mengambil bekalan sementara 
menuju ke destinasi yang sebenarnya iaitu alam akhirat. 


Diceritakan pada suatu hari Khalifah Harun ar-Rasyid telah datang ke kota 
Mekah untuk menunaikan ibadat haji. Dalam perjalanan pulang ke kota 
Baghdad, baginda telah singgah di kota Madinah kerana mahu menziarahi 
makam Rasulullah s.a.w. dan juga untuk melihat-lihat keadaan penduduknya 
termasuklah Imam Malik bin Anas. Oleh kerana baginda juga mengetahui 
bahawa Imam Malik bin Anas tidak mempunyai rumah sendiri padahal ulama' 
terkemuka dan mufti kota Madinah itu sudah tua dan mempunyai keluarga 
yang besar, maka Khalifah Harun ar-Rasyid telah memberi hadiah sebanyak 
3,000 dinar supaya Imam Malik menggunakan wang itu untuk membeli sebuah 
rumah. Tetapi setelah Khalifah Harun ar-Rasyid pulang ke kota Baghdad, Imam 
Malik tidak menggunakan wang yang sebegitu banyak untuk membeli sebuah 
rumah, sebaliknya disedekahkan kepada orang ramai terutama kepada para 
murid beliau yang sangat memerlukan kepada wang untuk perbelanjaan makan 
minum mereka selama duduk belajar kepada beliau itu. Murid-murid Imam 
Malik bin Anas selain dari penduduk tempatan juga ramai yang datang dari 


174 


HARUN AR-RASYID 


berbagai-bagai kota dan negara seperti kota Mekah, Afrika Utara, Mesir dan 
Sepanyol, sudah tentu sangat memerlukan kepada perbelanjaan atau saraan 
mereka di tempat mereka belajar itu kerana kebanyakan mereka bukanlah 
orang-orang kaya atau anak-anak orang kaya. 


* Peristiwa Dengan Imam Asy-Syafie 


Pada masa Khalifah Harun ar-Rasyid dilantik menjadi khalifah, Imam asy- 
Syafie baru berusia 20 tahun (Imam asy-Syafie dilahirkan pada tahun 150 
hijrah/767 Masihi). Dan beliau adalah murid Imam Malik bin Anas yang 
terkemuka. Kalau Khalifah Harun ar-Rasyid begitu baik dan mesra dengan 
Imam Malik bin Anas sehingga baginda memberi wang yang banyak kepada 
ulama' kota Madinah itu meminta beliau supaya membeli sebuah rumah, 
berlainan pula perhubungan baginda dengan Imam asy-Syafie. Pada peringkat 
awal atau mula-mula, perhubungan Imam asy-Syafie dengan Khalifah Harun 
ar-Rasyid tidak berjalan baik bahkan Imam asy-Syafie hampir dibunuh oleh 
Khalifah Harun ar-Rasyid kerana satu fitnah. Setelah peristiwa atau ujian yang 
berat menimpa Imam asy-Syafie, barulah perhubungan mereka berjalan baik 
dan mesra. 


Ya, begitulah persoalannya. Imam asy-Syafie hampir-hampir menjadi 
mangsa pembunuhan Khalifah Harun ar-Rasyid kalau tidak kerana baginda 
dapat menerima alasan atau hujjah Imam asy-Syafie di dalam membela diri 
beliau setelah dituduh terlibat di dalam pemberontakan kaum Syiah di desa 
Fark pada tahun 169 hijrah/785 Masihi pada zaman pemerintahan Khalifah al- 
Hadi. Tetapi pemberontakan atau perjalanan pemberontakan itu merebak 
sehingga ke zaman pemerintahan baginda. Marilah kita ikuti kisahnya:- 


Sebaik sahaja Khalifah al-Mahdi wafat, tempat baginda telah diganti oleh 
putera sulung baginda iaitu Musa al-Hadi. Memang Khalifah al-Mahdi sangat 
berbuat baik kepada kaum Syiah Ahlil Bait atau kaum Alawiyyeen keturunan 
Sayidina Ali bin Abu Talib dari pihak isteri pertama beliau Sayidah Fatimah az- 
Zahra' rha. Tetapi berlainan dengan Khalifah al-Hadi. Baginda ini sangat 
memusuhi kaum Syiah atau kaum Alawiyyeen sehingga sebaik sahaja baginda 
dilantik menjadi khalifah, baginda terus menganiaya orang-orang atau keluarga 
Ahlil Bait atau Syiah Alawiyyeen dengan menyiksa, memenjara bahkan sampai 
membunuh mereka. 


Sebab itu kaum Syiah Alawiyyeen atau Ahli Bait telah berkumpul dan 
bangkit memberontak terhadap pemerintahan Khalifah al-Hadi pada tahun 169 
hijrah/785 Masihi. Pemberontakan itu meletus di desa Fark yang terletak tidak 
jauh daripada kota Mekah dan dipimpin oleh Imam Husein bin Ali bin Hasan 
bin Hasan bin al-Hasan bin Ali bin Abu Talib. Di antara tokoh Alawiyyeen yang 
turut di dalam pemberontakan itu ialah Yahya dan Idris yang mana kedua- 
duanya adalah saudara kepada an-Nafsuz Zakiyyah. 

Pemberontakan Fakh telah menghancurkan golongan Alawiyyeen. Tetapi 
Yahya dan Idris telah sempat menyelamatkan diri dengan melarikan diri, 
seorang (Yahya) ke negeri Daylam dan seorang lagi (Idris) ke Mesir, terus ke 
Afrika dan menetap di Maghribi. 


Entah bagaimana tiba-tiba sampai ke telinga Khalifah Harun ar-Rasyid 
bahawa Imam asy-Syafie turut terlibat di dalam pemberontakan itu dengan cara 
memberi sokongan moral dan mungkin dalam bentuk kewangan. Hendak 
mengatakan Imam asy-Syafie turut serta di dalam pemberontakan itu jelas 
menjadikan berita itu nyata-nyata palsu kerana ketika itu Imam asy-Syafie 
sedang berada di negeri Yaman. 


Imam asy-Syafie telah ditangkap dan dibawa ke kota Baghdad dengan 
dirantai kaki beliau. Setelah sampai di hadapan Khalifah Harun ar-Rasyid, 
baginda telah berkata kepada Imam asy-Syafie, “Sekarang apakah alasanmu 
untuk menolak tuduhan ke atasmu? Bukankah engkau seorang yang bersalah? 
Bukankah engkau mengetuai pemberontakan terhadap kami di atas nama 
sahabatmu Abdullah bin Hasan?” (Abdullah adalah ayah kepada Yahya dan 
Idris - P). 


Imam asy-Syafie telah menjawab semua tuduhan atau sebenarnya fitnah 
yang dilempar oleh orang-orang yang dengki kepada ketinggian pencapaian 
beliau di dalam bidang ilmu pengetahuan dan juga pangkat (ketika itu Imam 
asy-Syafie bekerja sebagai Setiausaha kepada seorang pembesar kerajaan di 
negeri Yaman - P). Khalifah Harun ar-Rasyid amat berpuashati dengan jawapan 
yang diberikan oleh Imam asy-Syafie di dalam usaha beliau membela diri 
beliau. 


Selepas Imam asy-Syafie bebas daripada tuduhan berkomplot melancarkan 
pemberontakan terhadap pemerintahan kerajaan bani Abbasiyyah, Khalifah 
Harun ar-Rasyid telah menghadiahkan kepada beliau wang sebanyak 2,000 
dinar. Tetapi Imam asy-Syafie telah menolaknya. Kemudian Imam asy-Syafie 
yang sudah menetap di kota Baghdad buat sementara waktu itu telah pergi ke 
istana untuk menghadap Khalifah Harun ar-Rasyid kerana sesuatu tujuan. 
Setelah selesai, Khalifah Harun ar-Rasyid menghadiahkan pula kepada beliau 
wang sebanyak 1,000 dinar. Kali ini Imam asy-Syafie mengambil wang hadiah 
itu. Ketika beliau keluar, beliau diintip oleh seorang pekerja istana bernama 
Siraj. Siraj melihat Imam asy-Syafie telah membahagi-bahagikan wang itu 
kepada para pekerja istana dan yang tinggal sedikit diberikan kepada Siraj 
setelah beliau menyedari Siraj mengintip beliau. Setelah itu Siraj melaporkan 
pula perkara itu kepada Kalifah Harun ar-Rasyi. Bertambahlah rasa yakin 
kepada Khalifah Harun ar-Rasyid bahawa Imam asy-Syafie adalah seorang 
yang berjiwa mulia dan suka kepada kebaikan dan hidup saling berkasih 
sayang dan tolong menolong, bukan suka kepada huru-hara dan kerosakan di 
dalam negara. 

Wafat 


Khalifah Harun ar-Rasyid wafat pada tahun 193 hijrah/809 Masihi di kota 
Tus. Ketika itu baginda sedang dalam perjalanan memimpin pasukan tentera 
untuk membasmi pemberontakan di negeri Khurasan yang dicetuskan oleh 
Rafi' bin Laith bin Nasr bin Saiyar, cucu bekas gabenor negeri Khurasan pada 
zaman pemerintahan Khalifah Marwan bin Muhammad. Baginda ketika itu 
berusia 48 tahun. 


Baginda memerintah selama kira-kira 23 tahun iaitu dari tahun 170 
hijrah/786 Masihi hingga ke tahun 193hijrah/809 Masihi. 


Keberangkatan baginda itu turut disertai oleh putera baginda al-Ma'mun, 
pengasuh atau pendidik al-Ma'mun iaitu al-Fadhl bin Sahl, menteri baginda 
yang menggantikan kaum Baramikah yang telah baginda hapuskan iaitu al- 
Fadhl bin ar-Rabi' bin Yunus, pembesar baginda Ismail bin Sabih dan lain-lain 
pembesar dan para pahlawan. Sementara menunggu baginda sembuh, Khalifah 
Harun ar-Rasyid telah menyuruh putera baginda al-Ma'mun supaya berangkat 
terlebih dahulu ke negeri Khurasan dengan memimpin sebahagian besar 
angkatan tentera berserta para pahlawan dan panglima perang. Dibawa juga 
sejumlah harta kekayaan yang besar. Turut menemani al-Ma'mun ialah 
pengasuhnya al-Fadhl bin Sahl, seorang berketurunan Farsi. Yang tetap 
bersama-sama Khalifah Harun ar-Rasyid di kota Tus ialah menteri baginda al- 
Fadhil bin ar-Rabi'. 


Setelah Khalifah Harun ar-Rasyid merasa sakit baginda bertambah berat 
bukan semakin sembuh, maka baginda telah membuat pesanan kepada menteri 
baginda al-Fadhl bin ar-Rabi' agar berangkat memimpin pasukan yang masih 
berbaki menyusuli putera baginda al-Ma'mun di negeri Khurasan sekiranya 
baginda wafat. Setelah Khalifah Harun ar-Rasyid wafat, al-Fadhl bin ar-Rabi' 
tidak menunaikan perintah Khalifah Harun ar-Rasyid agar berangkat 
menyusuli al-Ma'mun, sebaliknya dia telah membawa pulang tentera yang 
berbaki ke kota Baghdad semula atas arahan al-Amin dari kota Baghdad dan 
terus mengisytiharkan pelantikan Muhammad al-Amin sebagai khalifah 
menggantikan tempat ayahandanya yang telah wafat itu. 


Ini adalah perbuatan khianat pertama yang dilakukan oleh seorang menteri 
kepada seorang khalifah. 


Kenapa tindakan al-Fadhl bin ar-Rabi' itu dikatakan perbuatan khianat 
terhadap Khalifah Harun ar-Rasyid, padahal itu (kepulangan beliau bersama- 
sama tentera ke kota Baghdad - P) adalah perintah daripada al-Amin meskipun 
masih belum diisytiharkan sebagai khalifah, tetapi adalah merupakan bakal 
khalifah setelah Khalifah Harun ar-Rasyid? 

Ya, perbuatan al-Fadhl bin ar-Rabi' tidak membawa tentera menyusuli al- 
Ma'mun ke negeri Khurasan, sebaliknya pulang ke kota Baghdad setelah 
kewafatan Khalifah Harun ar-Rasyid dianggap menderhakai Khalifah Harun ar- 
Rasyid adalah disebabkan melanggari wasiat Khalifah Harun ar-Rasyid. 
Manakala perintah al-Amin ketika itu belum lagi wajib dipatuhi kerana beliau 
belum lagi dilantik menjadi khalifah. Jadi wasiat Khalifah Harun ar-Rasyid 
yang wajib dipatuhi, bukan perintah al-Amin. 


Jenazah khalifah Harun ar-Rasyid tidak dibawa pulang ke kota Baghdad, 
sebaliknya dikebumikan di Tus juga di mana tempat baginda jatuh sakit dan 
wafat itu. 


Keluarga 


Khalifah Harun ar-Rasyid mempunyai enam orang isteri, yang tentunya 
dikahwini oleh baginda tidak secara serentak kerana itu diharamkan oleh 
agama Islam, sebaliknya silih berganti setelah seorang daripada empat orang 
isteri baginda wafat atau diceraikan. Isteri yang pertama ialah Ummu Ja'far bin 
Jafar bin Khalifah Abu Ja'far al-Mansur, yang mana nama sebenarnya 
Zubaidah. Baginda berkahwin dengan Zubaidah pada tahun 165 hijrah/781 
Masihi. Ketika itu usia baginda ialah 20 tahun. Jelas ketika itu baginda belum 
menjadi khalifah. Perkahwinan itu dilangsungkan di rumah Muhammad bin 
Sulaiman bin Ali bin Abdullah bin al-Abbas, bapa tiga pupu Khalifah Harun ar- 
Rasyid. Setelah baginda wafat, Zubaidah berkahwin pula dengan al-Anbasah. 


Isteri baginda yang kedua ialah Ummah al-Aziz. Seorang Ummu Walid 
kepunyaan Musa. Musa ini mungkin Musa bin Ali bin Abdullah bin al-Abbas. 


Isteri baginda yang ketiga ialah Ummu Muhammad binti Salih al-Miskin. 
Beliau asalnya milik Ibrahim bin al-Mahdi, saudara Khalifah Harun ar-Rasyid 
sendiri. Apabila dia minta cerai (khulu') daripada Ibrahim bin al-Mahdi, maka 
barulah ia berkahwin dengan Khalifah Harun ar-Rasyid. Ibu beliau ialah Ummu 
Abdullah bin Isa bin Ali. Mungkin Isa bin Ali bin Abdullah bin al-Abbas. Kalau 
begitu Ummu Muhammad adalah ibu tiga pupu kepada Khalifah Harun ar- 
Rasyid. Khalifah Harun ar-Rasyid mengahwini beliau ketika baginda berada di 
Raggah pada tahun 187 hijrah/803 Masihi. Ketika itu baginda berusia 42 tahun. 


Isteri baginda yang keempat ialah al-Abbasah binti Sulaiman bin Abu Ja'far 
al-Mansur. Baginda berkahwin dengan al-Abbasah sama tarikh dengan 
perkahwinan baginda dengan Ummu Muhammad iaitu pada bulan Zulhijjah 
tahun 187 hijrah/803 Masihi. 


Isteri baginda yang kelima ialah Azizah binti al-Ghutrif. Sebelum berkahwin 
dengan baginda, Azizah adalah isteri kepada Sulaiman bin Abu Ja'far al- 
Mansur. Beliau adalah anak saudara kepada Khaizuran, ibunda Khalifah Harun 
ar-Rasyid kerana al-Ghutrif adalah saudara lelaki kepada Khaizuran. 

Isteri baginda yang keenam ialah al-Juraisyiyyah al-Uthmaniyyah, seorang 
wanita dari keturunan Khalifah Uthman bin Affan dan juga dari keturunan 
Ahlil Bait. Beliau adalah puteri kepada Abdullah bin Muhammad bin Abdullah 
bin Amru bin Uthman bin Affan. Manakala datuk dan nenek beliau dari pihak 
ayahnya ialah Hasan bin al-Hasan bin Ali bin Abu Talib dan Fatimah binti al- 
Husein bin Ali bin Abu Talib. Manakala bapa saudara ayah beliau ialah 
Abdullah bin Hasan bin al-Hasan bin Ali bin Abu Talib yang merupakan ayah 
kepada an-Nafsuz Zakiyyah yang amat terkenal itu. Beliau dinamakan al- 
Juraisyiyyah adalah kerana beliau dilahirkan di negeri Yaman di sebuah 
kampong bernama Juraisy. 


Ketika baginda wafat, Khalifah Harun ar-Rasyid meninggalkan empat orang 
isteri sahaja iaitu Ummu Ja'far, Ummu Muhammad, al-Abbasah dan al- 
Juraisyiyyah al-Uthmaniyyah. 


Isteri baginda Ummah al-Aziz dan Azizah binti al-Ghutrif mungkin telah 
wafat ketika baginda masih hidup atau baginda ceraikan. 


Selain itu Khalifah Harun ar-Rasyid juga memperoleh anak-anak daripada 
para jariah baginda yang dikatakan tidak kurang daripada 30 orang. Imam at- 
Tabari menyebut beberapa nama mereka tetapi yang paling terkenal ialah 
Marajil, seorang perempuan Farsi. Seorang lagi bernama Oasyif dan Maridah, 
seorang perempuan berbangsa Turki. 


Hasil dari perkahwinan dengan Ummu Ja'far, Khalifah Harun ar-Rasyid 
mendapat seorang putera yang dinamakan Muhammad. Beliaulah yang setelah 
menjadi khalifah terkenal dengan nama Khalifah al-Amin. 


Daripada isteri yang kedua iaitu Ummah al-Aziz, baginda mendapat seorang 
anak bernama Ali. 


Daripada isteri yang ketiga, keempat, kelima dan keenam, baginda tidak 
memperoleh seorang anakpun. 


Manakala dari jariah yang bernama Marajil, baginda mendapat seorang 
putera bernama Abdullah. Beliaulah yang setelah menjadi khalifah terkenal 
dengan nama Khalifah al-Ma mun. 


Daripada jariah yang bernama Oasyif, baginda mendapat seorang putera 
bernama al-Qasim yang terkenal dengan nama al-Mu'tamam. Dan seorang 
puteri bernama Sakinah. 


Manakala dari jariah yang bernama Maridah, baginda mendapat seorang 
putera bernama Muhammad. Beliaulah yang setelah menjadi khalifah terkenal 
dengan nama Khalifah al-Mu tasim. Dan seorang puteri bernama Ummu Habib. 


Daripada jariah yang bernama Rastam, baginda mendapat seorang putera 
bernama Salih. 


Dari jariah yang bernama Irabah, baginda mendapat seorang putera bernama 

Muhammad yang terkenal dengan panggilan Abu Isa. Dan seorang puteri 
bernama Ummu Hasan. 


Dari jariah yang bernama Syadzrah, baginda mendapat seorang putera 
bernama Muhammad juga yang terkenal dengan panggilan Abu Ya'qub. 


Dari jariah yang bernama Khubtis, baginda mendapat seorang putera yang 
juga diberi nama Muhammad. Beliau terkenal dengan gelaran Abul Abbas. 


Dari jariah yang bernama Rawah, baginda mendapat seorang putera 
bernama Muhammad juga, yang terkenal dengan panggilan Abu Sulaiman. 


Dari jariah yang bernama Dawaj, baginda mendapat seorang anak bernama 
Muhammad juga yang terkenal dengan panggilan Abu Ali. 


Dari jariah yang bernama Kitman, baginda mendapat seorang anak bernama 
Muhammad juga yang terkenal dengan panggilan Abu Ahmad. 


Dari jariah yang bernama Halwab, baginda mendapat seorang puteri 
bernama Arwa. 


Dari jariah yang bernama Hamdunah, baginda mendapat seorang puteri 
bernama Ummu Muhammad. 


Dari jariah yang bernama Ghusyasy yang nama asalnya Musaffa, baginda 
mendapat seorang puteri bernama Fatimah. 


Dari jariah yang bernama Rahig, baginda mendapat seorang puteri bernama 
Ummu Salamah. 


Dari jariah yang bernama Syajar, baginda mendapat seorang puteri bernama 
Khadijah. 


Dari jariah yang bernama Khazag, baginda mendapat seorang puteri 
bernama Ummu al-Oasim. 


Dari jariah yang bernama Haly, baginda mendapat seorang puteri bernama 
Ramlah yang terkenal dengan panggilan Ummu Ja'far. 


Dari jariah yang bernama Anig, baginda mendapat seorang puteri bernama 
Ummu Ali. 


Dari jariah yang bernama Samandal, baginda mendapat seorang puteri 
bernama Ummu Ghaliyyah. 


Dari jariah yang bernama Zinah, baginda mendapat seorang puteri bernama 
Ritah. 


Demikianlah kisah para isteri, para jariah dan anak-anak Khalifah Harun ar- 
Rasyid yang sedemikian ramai. 


Jelas Khalifah Harun ar-Rasyid mempunyai putera seramai 12 orang, 
manakala puteri seramai 13 orang. 

Kelebihan Dan Keistimewaan 


Harun ar-Rasyid adalah khalifah bani Abbasiyyah yang mempunyai 
beberapa kelebihan yang tidak terdapat pada khalifah-khalifah bani Abbasiyyah 
yang lain. Apakah kelebihan-kelebihan yang terdapat pada diri Khalifah Harun 
ar-Rasyid itu? 


Kelebihan yang pertama dari segi pentadbiran. Khalifah Harun ar-Rasyid 
sangat bijak mentadbir kerajaannya. Ketika baginda mengambil alih kerajaan 
dari tangan saudara atau kakanda baginda Khalifah al-Hadi, keadaan negara 
atau kerajaan bani Abbasiyyah belum lagi mencapai tahap keagungan dan 
kegemilangan di dalam perdagangan dan ilmu pengetahuan. Tetapi sebaik 
sahaja baginda dilantik menjadi khalifah, baginda telah berjaya menjadikan kota 
Baghdad sebagai pusat perdagangan antara bangsa dan pusat ilmu 
pengetahuan yang terkemuka. 


Kelebihan yang kedua ialah Khalifah Harun ar-Rasyid telah mengembalikan 
ciri-ciri kepimpinan Islam kepada ciri-ciri yang ditunjuk ajar oleh Rasulullah 
s.a.w. Apakah perkaranya? Iaitu baginda telah bertindak memimpin sendiri 
bala tentera untuk menghadapi musuh negara atau musuh kerajaan. Sehingga 
baginda wafat pun ketika sedang memimpin tentera. Ini adalah satu kelebihan 
yang diperlihatkan oleh Khalifah Harun ar-Rasyid di dalam mempamerkan ciri- 
ciri kepimpinan baginda. 


Kelebihan yang ketiga ialah sangat merendah diri pada ilmu dan kuat 
beribadat. Siapakah khalifah bani Abbasiyyah yang memiliki sikap begini? 
Diriwayatkan ketika baginda mahu belajar kitab Muwatta’ kepada Imam Malik 
bin Anas, baginda telah ditegur oleh Imam Malik agar baginda memuliakan 
ilmu terutama hadis-hadis Rasulullah s.a.w. Baginda terus turun dari tempat 
duduk baginda yang ditinggikan. Lantas bersila di atas lantai. Tentang 
banyaknya baginda beribadat, diriwayatkan baginda sembahyang sunat 
sehingga 100 rakaat sehari semalam. Mana ada khalifah yang beribadat seperti 
ini? 


Kelebihan yang keempat ialah baginda pergi menunaikan ibadat haji ke kota 
Mekah dari kota Baghdad dengan berjalan kaki (meskipun kerana menunaikan 
nazar - P). Apakah terdapat para khalifah lain yang berbuat demikian? Tidak 
ada para khalifah yang bersedia berjalan kaki ke kota Mekah untuk menunaikan 
ibadat haji melainkan khalifah itu adalah seorang yang salih dan takwa kepada 
Allah SWT. 


Kelebihan yang kelima ialah baginda mempunyai firasat yang tajam 
sehingga baginda dapat menangkap rahsia pihak-pihak yang mahu menukar 
kedudukan khalifah dari tangan bani Abbasiyyah ke tangan keluarga yang lain. 
Baginda dapat membaca gerak hati kaum Baramikah yang berkira-kira untuk 
mengalihkan jawatan khalifah kepada bani Alawiyyeen. Sebab itu baginda telah 
bertindak membunuh dan memenjarakan kaum Baramikah setelah mereka itu 

berkhidmat kepada pentadbiran baginda selama 17 tahun (meskipun para 
sejarawan tidak dapat memastikan sebab-sebab sebenar Khalifah Harun ar- 
Rasyid membunuh dan memenjara kaum Baramikah - P). 


Demikianlah beberapa keistimewaan dan kelebihan-kelebihan yang terdapat 
pada diri Khalifah Harun ar-Rasyid yang tidak terdapat pada khalifah-khalifah 
bani Abbasiyyah yang lain. 


Apakah Khalifah Harun Ar-Rasyid Seorang Yang Salih? 


Belum pernah saya baca di dalam sejarah Islam bahawa seorang khalifah 
telah mengerjakan sembahyang sehari semalam sebanyak 100 rakaat melainkan 
Khalifah Harun ar-Rasyid. Soalnya apakah cerita atau riwayat ini benar atau 
sekadar untuk berlebih-lebihan? 


Kalaulah benar bahawa Khalifah Harun ar-Rasyid berkemampuan 
melakukan sembahyang (sunat) sehingga 100 rakat sehari semalam, itu adalah 
satu perkara yang luar biasa pernah terjadi di dalam sejarah khalifah Islam. 
Sebab sesalih-salih Khalifah Umar bin Abdul Aziz, cuma mengerjakan 
sembahyang tahajjud sebanyak dua rakaat sahaja setiap malam. 


Begitu juga diceritakan bahawa Khalifah Harun ar-Rasyid melakukan 
amalan untuk mendekatkan diri kepada Allah SWT iaitu jihad dan mengerjakan 
ibadat haji berselang seli setiap tahun. Tahun ini berjihad, tahun hadapan 
menunaikan ibadat haji. Begitulah seterusnya sampai baginda wafat. 


Amalan-amalan yang sebegini hebat biasanya berdaya dilakukan oleh 
seorang yang bukan pemerintah dan bertaraf ulama' yang salih atau berdarjat 
Wali Allah. Tetapi Khalifah Harun ar-Rasyid telah berkesanggupan 
melakukannya. 


Berita tentang Khalifah Harun ar-Rasyid melakukan ibadat haji dan berjihad 
(tetapi tidak dinyatakan selang seli setahun) yang dapat penyusun paparkan di 
sini ialah yang diriwayatkan oleh seorang yang bernama Abu Ma'ali al-Kilabi 
katanya, “Barangsiapa yang mahu bertemu dengannya (Khalifah Harun ar- 
Rasyid - P), datanglah ke al-Haramaini atau wilayah yang dikuasai oleh 
musuh.” | 

(193-198 Hijrah-809-813 Masihi) 


Pengenalan 


Khalifah al-Amin ialah Khalifah kerajaan dinasti bani Abbasiyyah yang 
keenam menggantikan tempat ayahanda baginda Khalifah Harun ar-Rasyid 
yang wafat kerana sakit di kota Tus. Pemerintahan baginda berjalan tidak 
begitu lama hanya selama 4 tahun 6 bulan beberapa hari sahaja. Masa damai 
hanya 2 tahun satu bulan, selebihnya masa kacau bilau. Masuk tahun ketiga 
pemerintahan baginda, keadaan dalam negara telah bertukar rupa dari keadaan 
yang aman damai kepada keadaan huru-hara dan pecah belah akibat dari 
perbuatan Khalifah al-Amin yang cuba menyingkir kakanda baginda al- 
Ma mun dari jawatan Putera Mahkota untuk digantikan dengan putera baginda 
yang bernama Ja'far yang masih kecil. Ini dikira satu percubaan untuk 
berkhianat oleh Khalifah al-Amin terhadap wasiat ayahanda mereka yang telah 
menetapkan bahawa kakanda baginda al-Ma'mun sebagai Putera Mahkota 
kedua setelah baginda seterusnya khalifah. 


Ini adalah berpunca daripada sikap ayahanda mereka Khalifah Harun ar- 
Rasyid juga yang telah melantik mereka berdua sebagai penguasa di wilayah- 
wilayah yang sangat luas semasa baginda masih hidup. Al-Amin ditetapkan 
sebagai penguasa di bahagian barat, bermula dari negeri Irag, Syam dan terus 
ke negeri Mesir, manakala al-Ma'mun sebagai penguasa di bahagian timur 
bermula dari tanah Farsi, Khurasan, Hamdan dan negeri-negeri sekitarnya. Ini 
menyebabkan pengaruh kedua-dua bersaudara ini begitu kuat di kalangan 
penduduk di mana mereka menjadi penguasa ke atasnya. Rakyat terutama yang 
di bawah pemerintahan al-Ma'mun di belahan timur sangat kasih dan sayang 
kepada beliau kerana kebaikan dan keprihatinan beliau selaku pemerintah di 
kawasan tersebut terhadap seluruh rakyatnya. 


Selama pemerintahan baginda empat tahun lebih itu, Khalifah al-Amin tidak 
meninggalkan jasa-jasa yang dapat dijadikan kenang-kenangan kepada umat 
Islam pada masa pemerintahan baginda. Kalau orang bercakap tentang 
pemerintahan Khalifah al-Amin, mereka akan menyebut tentang persengketaan 
baginda dengan kakanda baginda al-Ma'mun. Tidak ada jasa, tidak ada 

kemajuan, tidak ada pembaharuan yang dapat dibangga-banggakan. Rakyat 
hanya mengenangkan kematian baginda yang secara tragis akibat dari 
persengketaan keluarga itu. 


Kelahiran Dan Peribadi 


Khalifah al-Amin dilahirkan pada bulan Syawal tahun 170 hijrah/785 Masihi 
di kota Rushafah. Mengikut riwayat para sejarawan baginda dilahirkan tepat 
ketika ayahanda baginda ditabalkan menjadi khalifah. Baginda lebih tua 
sebanyak enam bulan sahaja daripada kakanda baginda al-Ma'mun yang 
dilahirkan dari ibunda yang lain. Dikatakan baginda satu-satunya khalifah bani 
Abbasiyyah yang kedua-dua ayahanda dan bondanya dari keturunan Hasyimi. 


Menyentuh sifat-sifat fizikal Khalifah al-Amin dikatakan bahawa baginda ini 
adalah seorang yang insan yang kacak menawan mewarisi atau membakai 
wajah ayahanda dan bondanya, sangat tampan, mempunyai kulit yang putih, 
badannya tinggi, rambutnya terurai berwarna perang, jauh antara kedua 
bahunya dan mempunyai mata yang kecil. Baginda adalah seorang yang 
banyak bergurau senda dan bermain-main sehingga kurang memberi perhatian 
kepada soal-soal pemerintahan dan pentadbiran. 


Sifat-sifat peribadi Khalifah al-Amin yang paling menonjol adalah tiga iaitu 
baginda sangat gagah perkasa, sangat pemurah dan sangat fasih berbicara serta 
handal di dalam ilmu kesusasteraan. 


Tentang kegagahperkasaannya, Imam as-Sayuti menulis di dalam kitabnya 
Tarikhul Khulafa' bahawa Khalifah al-Amin adalah seorang lelaki yang sangat 
gagah perkasa sehingga pernah baginda membunuh seekor singa hanya dengan 
menggunakan tangan sahaja tanpa senjata. 


Tentang kepemurahan tangan baginda pula, al-Jahiz menulis di dalam 
kitabnya bahawa Ishag bin Ibrahim al-Mausuli, seorang penyanyi yang sangat 
terkenal bercerita bahawa dia menghibur Khalifah al-Amin dalam satu malam 
sahaja, baginda membayar kepadanya sebanyak 40,000 dinar (satu jumlah wang 
yang sangat besar pada ketika itu - P). 


Pada waktu yang lain pula Ishag juga mengatakan bahawa dia pernah 
melihat Khalifah al-Amin memberi kepada seseorang pelayan baginda 
sebanyak 30,000 buah pundi-pundi atau kantung yang mana setiap pundi- 
pundi itu berisi wang sebanyak 10,000 dirham supaya digunakan memberi alat- 
alat kebersihan untuk membasuh pakaian pelayan itu yang baginda lihat 
kurang bersih. 


Apakah ini satu sifat murah hati atau satu sifat suka membazir yang 
menyebabkan wang rakyat terbuang kepada orang-orang yang tidak layak 
menerimanya? 


Seseorang yang dikatakan pemurah adalah seorang yang memberi dari hasil 

miliknya sendiri. Kalau seseorang yang suka memberi harta kekayaan yang 
bukan miliknya kepada seseorang yang berhak menerimanya, ini sudah dikira 
bukan satu sifat pemurah, sebab siapakah yang merasa sayang untuk memberi 
hak orang lain yang bukan haknya kepada seseorang? Apatah lagi pula 
memberi harta yang bukan haknya kepada seseorang yang tidak berhak 
menerimanya. 


Tetapi terhadap tindakan seseorang penguasa negara seperti khalifah atau 
raja atau presiden atau perdana menteri atau pemerintah tempatan seperti para 
gabenor, apabila mereka membelanjakan kekayaan negara bertepatan kepada 
orang-orang atau tempat yang betul, maka itu adalah satu tindakan yang tepat 
dan diberi pahala. Tetapi tidak boleh dikatakan seseorang pemimpin negara itu 
seorang yang pemurah atau dermawan. Itu adalah tanggungjawab atau 
kewajipan seseorang pemerintah terhadap rakyat yang mereka perintah. Kalau 
tidak, mereka dikira berkhianat kepada rakyat. 


Berkaitan dengan perbuatan seseorang khalifah yang memberi sesuka hati 
kepada seorang yang sememangnya tidak berhak menerima pemberian itu, 
maka ianya dikira perbuatan pemurah yang tidak kena pada tempatnya, atau 
boleh dikira membazir wang rakyat. 


Salasilah keturunan Khalifah al-Amin selengkapnya ialah Muhammad (al- 
Amin) bin Harun (ar-Rasyid) bin Muhammad (al-Mahdi) bin Abdullah (Abu 
Ja far al-Mansur). 


Manakala salasilah keturunan baginda dari pihak ibunda pula yang 
selengkapnya ialah Muhammad (al-Amin) bin Zubaidah atau Ummu Ja'far binti 
Ja'far bin Abu Ja far al-Mansur. 


Zubaidah mempunyai tiga sifat yang sudah cukup memberi kelebihan 
kepadanya. Sifat pertama sangat cantik jelita sehingga Khalifah Harun ar- 
Rasyid berkata ketika saudaranya Khalifah al-Hadi mahu melucut jawatan 
Putera Mahkotanya untuk diganti dengan anaknya sebagaimana yang 
diriwayatkan oleh al-Jahsyiari di dalam kitabnya al-Wuzara' wal Kuttab “ Apabila 
aku berada di Haniyi dan Mariyi berdua-duaan dengan sepupuku itu 
(Zubaidah isteri baginda - P), tiada apa lagi yang aku mahu.” 


Sifat kedua sangat pemurah. Beliaulah yang telah berusaha membina telaga 
di sepanjang jalan sejak dari kota Baghdad ke kota Mekah untuk memudahkan 
orang-orang haji mendapatkan air. 


Sifat ketiga sangat sabar terutama ketika ditimpa musibah. Mengikut riwayat 
Ibnu Abdul Rabbih di dalam kitabnya al-Igdul al-Farid bahawa ketika putera 
beliau Khalifah al-Amin terbunuh, Zubaidah telah datang kepada anak tiri 
beliau Khalifah al-Ma'mun. Setelah Khalifah al-Ma'mun berkata bahawa dia 
tidak membunuh Khalifah al-Amin, Zubaidah berkata, “Wahai Amirul 
Mu'minin! Pada suatu hari nanti, engkau berdua akan berkumpul bersama. 

Aku mengharapkan Allah akan mengampuni kamu, mudah-mudahan insya 
Allah.” 


Ibnu Abdul Rabbih seterusnya bercerita bahawa Zubaidah berkata kepada 
Khalifah al-Ma'mun........... , “Segala puji bagi Allah yang telah mengurniakan 
kau kepadaku. Setelah Ia membuat anakku tiada (terbunuh), aku tidak begitu 
sedih meratapinya, kerana engkau telah menggantinya untukku.” 


Pemerintahan 


Khalifah al-Amin dilantik menjadi khalifah pada bulan Jamadil Akhir tahun 
193 hijrah/809 Masihi setelah ayahanda baginda Khalifah Harun ar-Rasyid 
wafat di kota Tus ketika sedang memimpin satu angkatan tentera menuju ke 
negeri Khurasan untuk menghapuskan pemberontakan yang meletus di sana 
yang dicetuskan oleh Rafi' bin Laith bin Nasr bin Saiyar. Ketika itu al-Amin 
sedang berada di kota Baghdad dan baru berusia 23 tahun. 


Para Pembantu, Menteri Dan Penasihat 


Sebelum kita memperkatakan tentang pemerintahan Khalifah al-Amin, ada 
baiknya kita terlebih dahulu memperkatakan sedikit sebanyak tentang para 
menteri baginda. Mengikut apa yang ditulis oleh ahli-ahli sejarah bahawa 
menteri Khalifah al-Amin hanya al-Fadhl bin ar-Rabi' seorang sahaja. Ia adalah 
bekas menteri dan penasihat kepada ayahanda baginda Khalifah Harun ar- 
Rasyid setelah Khalifah Harun ar-Rasyid menyingkir semua orang-orang 
Barmaki daripada pentadbiran baginda. Al-Fadhl bin ar-Rabi' adalah anak 
kepada ar-Rabi' bin Yunus, bekas pengawal peribadi kepada Khalifah Abu 
Ja far al-Mansur. 


Al-Fadhl bin ar-Rabi' bin Yunus adalah seorang yang bijak dan cerdik 
mewarisi atau membakai sifat-sifat ayahnya. Tetapi selain memiliki sifat-sifat 
yang mulia, al-Fadhl bin ar-Rabi' juga mewarisi sifat-sifat ayahnya yang buruk 
dan busuk iaitu sifat-sifat pendengki dan suka menghasut. Kedua-dua sifat 
yang terakhir ini telah menyebabkan terjadinya malapetaka ke atas Khalifah al- 
Amin kerana tercetus persengketaan dengan kakanda baginda al-Ma'mun yang 
akhirnya membawa kepada terbunuhnya Khalifah al-Amin. Disamping itu juga 
telah membawa dirinya binasa ketika sedang berada dikemuncak kebesaran 
dan kemewahan selaku menteri dan penasihat kepada Khalifah al-Amin. 


Selain al-Fadhl bin ar-Rabi', apakah Khalifah al-Amin masih mempunyai 
menteri atau penasihat yang lain? 


Para sejarawan tidak memperkatakan sangat tentang siapakah para menteri 
Khalifah al-Amin. Ini adalah kerana pemerintahan Khalifah al-Amin tidak 
memberi atau membuahkan jasa apa-apa tidak sebagaimana masa 
pemerintahan ayahandanya Khalifah Harun ar-Rasyid. Selama pemerintahan 
baginda, hanya peperangan saudara yang menonjol. Tidak ada jasa dan tidak 

ada pembaharuan. Rakyat hidup di dalam ketakutan kerana peperangan di 
antara Khalifah al-Amin dengan saudara tua baginda al-Ma'mun yang 
memerintah di wilayah timur meliputi negara Farsi, Khurasan dan negeri- 
negeri sekitarnya. 


Pusat Pemerintahan 


Sebagaimana ayahanda baginda yang menjadikan kota Baghdad sebagai 
pusat pentadbiran, Khalifah al-Amin juga telah berbuat demikian. Baginda 
tidak pernah bercita-cita untuk membangun kota lain untuk dijadikan pusat 
pentadbiran. Ini adalah kerana pada ketika itu kota Baghdad menjadi pusat 
perdagangan antarabangsa dan pusat ilmu pengetahuan yang berkembang 
maju. Dan pemerintahan baginda tidaklah lama dan penuh dengan berbagai- 
bagai persengketaan pula. 


Punca Persengketaan Dengan Al-Ma'mun 


Kita mulakan dengan benih pertama yang muncul yang mengakibatkan 
terjadi persengketaan di antara Khalifah al-Amin dengan kakanda baginda al- 
Ma'mun. 


Pada tahun 193 hijrah/809 Masihi, telah meletus pemberontakan di negeri 
Khurasan oleh cucu Nasr bin Saiyar bekas gabenor negeri Khurasan pada 
zaman pemerintahan Khalifah Marwan bin Muhammad iaitu Rafi' bin Laith bin 
Nasr bin Saiyar. Oleh kerana tentera kerajaan bani Abbasiyyah di Khurasan 
tidak mampu menundukkan Rafi dan para pengikutnya, maka Khalifah Harun 
ar-Rasyid yang sedang bersemayam di kota ar-Raggah telah menyiapkan 
sebuah angkatan tentera yang besar untuk berangkat ke negeri Khurasan untuk 
menghapuskan Rafi' bin Laith. Ketika itu baginda sedang mengalami penyakit 
kulit pada bahagian perutnya. Namun kerana semangat untuk membersihkan 
kekacauan di dalam negara, maka Khalifah Harun ar-Rasyid telah menguatkan 
semangat baginda dengan berangkat ke negeri Khurasan itu. Tentera yang 
baginda pimpin dianggarkan berjumlah seramai 30,000 orang perajurit dan 
sebahagian besarnya adalah orang-orang Farsi dari penduduk negeri Khurasan. 
Manakala tentera yang sedia ada di Khurasan sekitar 4,000 orang sahaja sebab 
itu sukar untuk mengalahkan pasukan Rafi bin Laith. 


Setelah melantik putera baginda al-Qasim al-Mu tamam sebagai pemerintah 
di ar-Raggah, maka Khalifah Harun ar-Rasyid terus berangkat memimpin 
pasukan tentera menuju ke negeri Khurasan. Turut bersama-sama baginda ialah 
menteri baginda al-Fadhl bin ar-Rabi', seorang pembesar negara iaitu Ismail bin 
Sabih, tiga orang putera baginda iaitu al-Amin, al-Ma'mun dan Salih, al-Fadhl 
bin Sahl, pengasuh atau pendidik al-Ma'mun dan lain-lain pembesar lagi. 
Setibanya angkatan itu di kota Baghdad, Khalifah Harun ar-Rasyid telah 
melantik putera sulung baginda iaitu al-Amin sebagai pemerintah di situ 

menggantikan baginda dan mengarahkan agar putera baginda al-Ma'mun juga 
tinggal di kota Baghdad bersama-sama al-Amin. Tetapi al-Fadhl bin Sahl telah 
menasihati al-Ma'mun supaya jangan mendengar perintah ayahandanya itu. Al- 
Ma'mun telah memujuk ayahanda baginda agar membenarkannya turut 
berangkat ke negeri Khurasan tetapi tidak dibenarkan oleh ayahanda beliau. 
Tetapi akhirnya al-Ma'mun dibenarkan juga mengikut pasukan ke negeri 
Khurasan setelah beberapa kali membujuk ayahandanya. 


Sebaik sahaja tiba di kota Tus, Khalifah Harun ar-Rasyid yang telah sakit itu 
benar-benar telah jatuh sakit. Sakitnya pula agak berat sehingga baginda tidak 
dapat meneruskan perjalanan ke negeri Khurasan. Baginda telah mengarahkan 
kepada putera baginda al-Ma'mun bersama-sama sebahagian tentera supaya 
berangkat terlebih dahulu ke negeri Khurasan, nanti setelah baginda sembuh, 
baginda akan menyusul di belakang nanti. Maka berangkatlah al-Ma'mun 
bersama sebahagian tentera ke negeri Khurasan. Turut bersama-sama al- 
Ma'mun ialah pengasuhnya al-Fadhl bin Sahl. 


Tetapi penyakit Khalifah Harun ar-Rasyid bukan akan sembuh, sebaliknya 
semakin parah dan membawa keadaan baginda menjadi tenat. Setelah 
merasakan hidup baginda sudah hampir menjelang ajalnya, Khalifah Harun ar- 
Rasyid telah mewasiatkan kepada menteri baginda al-Fadhl bin ar-Rabi' 
sekiranya baginda wafat, hendaklah beliau bersama-sama seluruh para 
pembesar yang lain, seluruh tentera yang masih berbaki, semua wang, hamba 
abdi, seluruh alat perkakas peperangan seperti kuda dan barang-barang 
seluruhnya berangkat ke negeri Khurasan untuk membantu al-Ma'mun di sana. 
Al-Fadhl bin ar-Rabi' dan semua pembesar berikrar untuk menunaikan wasiat 
Khalifah Harun ar-Rasyid itu. Tetapi setelah Khalifah Harun ar-Rasyid wafat, 
al-Fadhl bin ar-Rabi' tidak menunaikan wasiat baginda itu, sebaliknya beliau 
telah mengarahkan seluruh pembesar kerajaan dan tentera supaya pulang 
semula ke kota Baghdad untuk melindungi al-Amin di sana yang merupakan 
bakal khalifah. Sebenarnya al-Fadhl bin ar-Rabi' bertindak demikian adalah 
berkaitan dengan perintah daripada al-Amin di kota Baghdad juga. 


Sebenarnya ketika al-Amin di kota Baghdad mendapat tahu bahawa 
ayahanda beliau sedang sakit tenat di kota Tus, beliau terus menghantar 
seorang utusan beliau iaitu Bakar bin Mu'tamir untuk melihat kesihatan 
ayahanda beliau itu serta mendoakan kesembuhan ke atasnya. Al-Amin 
mengupah Bakar sebanyak 1,000 dinar sehari. Kepada Bakar bin Mu'tamir 
disertakan juga empat pucuk surat, satu untuk diserahkan kepada ayahandanya 
sekiranya baginda masih hidup dan tiga pucuk lagi ditujukan kepada al-Fadhl 
bin ar-Rabi', Ismail bin Sabih dan Salih bin ar-Rasyid. Tetapi ketiga-tiga pucuk 
surat yang ditujukan kepada al-Fadhl bin ar-Rabi', Ismail bin Sabih dan Salih 
bin ar-Rasyid hendaklah diserahkan kepada mereka bertiga sekiranya 
ayahandanya sudah wafat. Ketika Bakar bin Mu'tamir sampai di kota Tus, 
Khalifah Harun ar-Rasyid masih hidup lagi. Bakar lantas menyerahkan surat 

untuk Khalifah Harun ar-Rasyid diserahkan kepada Khalifah Harun ar-Rasyid, 
tetapi Khalifah Harun ar-Rasyid telah mengetahui tentang tiga pucuk surat 
rahsia yang ditujukan kepada al-Fadhl bin ar-Rabi', Ismail bin Sabih dan Salih 
bin ar-Rasyid itu. Baginda meminta kepada Bakar bin Mu'tamir supaya 
menyerahkan ketiga-tiga surat itu kepada baginda. Tetapi Bakar bin Mu'tamir 
menafikan dia ada membawa surat-surat yang tiga itu. 


Ini menyebabkan Khalifah Harun ar-Rasyid telah memerintah kepada al- 
Fadhl bin ar-Rabi' supaya memukul Bakar bin Mu'tamir untuk mendapatkan 
pengakuan daripadanya tentang surat-surat rahsia itu. Sekiranya Bakar 
mengaku, hendaklah dia dibunuh. 


Dalam pada itu Bakar bin Mu'tamir pula yakin al-Fadhl bin ar-Rabi' akan 
menyambut baik saranan yang diarahkan oleh al-Amin kepadanya itu. 
Takkanlah al-Fadhl bin ar-Rabi' masih mahu mengutamakan orang yang 
sedang naza' dengan membelakangkan seorang bakal khalifah? Sekiranya 
Khalifah Harun ar-Rasyid wafat, sudah pasti al-Fadhl bin ar-Rabi' akan terus 
mematuhi perintah al-Amin itu. Bakar bin Mu'tamir telah mengutus seseorang 
kepada al-Fadhl bin ar-Rabi' meminta kepadanya agar menangguhkan buat 
sementara waktu soal siasatan ke atasnya. Dan memberitahu kepada al-Fadhl 
bin ar-Rabi' bahawa ia ada membawa perutusan rahsia yang mengandungi 
kepentingan daripada al-Amin untuknya. Lantas al-Fadhl bin ar-Rabi' 
menangguhkan daripada membuat soal siasat ke atasnya untuk mendapatkan 
pengakuan tentang tiga pucuk surat daripadanya seperti yang diarahkan oleh 
Khalifah Harun ar-Rasyid yang sedang sakit tenat itu. 


Setelah Khalifah Harun ar-Rasyid wafat, al-Fadhl bin ar-Rabi' terus 
membebaskan Bakar bin Mu'tamir dari tempat tahanan dan membawa Bakar 
melihat jenazah Khalifah Harun ar-Rasyid bagi meyakinkan Bakar bahawa 
Khalifah Harun ar-Rasyid sudah benar-benar wafat. Agar Bakar bin Mu'tamir 
tidak ragu-ragu lagi untuk menyerahkan surat-surat rahsia yang dikatakan 
dibawanya dari al-Amin kepadanya kerana takut kepada Khalifah Harun ar- 
Rasyid. Setelah itu al-Fadhl bin ar-Rabi' meminta kepada Bakar bin Mu'tamir 
supaya menyerahkan surat yang dikirimkan oleh al-Amin kepadanya. Tanpa 
berlengah lagi Bakar bin Mu'tamir terus membuka sebuah peti kecil berkaki 
empat. Kaki-kaki yang kecil itu dipecahkan dan keluarlah tiga pucuk surat 
rahsia dari lubang kaki itu dan terus diserahkan kepada al-Fadhl bin ar-Rabi, 
Ismail bin Sabih dan Salih bin ar-Rasyid. Isi surat kepada al-Fadhl bin ar-Rabi' 
mengandungi arahan supaya beliau membawa pulang ke kota Baghdad semua 
harta benda, tentera dan semua barang-barangnya dan mengambil langkah 
yang patut untuk menghalang sebarang berita dari Tus sampai juga ke 
Khurasan. Manakala surat untuk Salih bin Khalifah Harun ar-Rasyid pula 
memerintahnya agar mendengar setiap arahan dari al-Fadhl bin ar-Rabi' 
sebelum melakukan satu-satu tindakan. 


Setelah ketiga-tiga pembesar itu selesai membaca surat-surat dari al-Amin 

itu, maka mereka bermesyuarat membincangkan apakah mereka perlu 
menyusuli al-Ma'mun di Khurasan atau pulang ke kota Baghdad sebagaimana 
yang diarahkan oleh al-Amin. Al-Fadhl bin ar-Rabi' dengan lantang memberi 
pendapatnya, katanya, “Aku tidak mahu mengenepikan raja yang ada untuk 
kepentingan amir yang aku masih belum tahu bagaimana keadaannya lagi. Aku 
hanya mahu menumpahkan taat setia kepada khalifah dan imam yang sekarang 
ini. 

Kemudian al-Fadhl bin ar-Rabi' memerintah supaya semua tentera dengan 
segala kelengkapannya kembali semula ke kota Baghdad dengan mengabaikan 
wasiat Khalifah Harun ar-Rasyid agar mereka menyusuli al-Ma'mun di negeri 
Khurasan. 


Setelah tiba di kota Baghdad, semua pembesar yang diketuai oleh al-Fadhl 
bin ar-Rabi' terus menabal al-Amin menjadi khalifah menggantikan tempat 
ayahandanya Khalifah Harun ar-Rasyid yang telah wafat itu. 


Setelah dia memilih sikap untuk kembali kepada al-Amin dan melantik al- 
Amin menggantikan tempat Khalifah Harun ar-Rasyid dengan meninggalkan 
al-Ma'mun, mulalah timbul di dalam hatinya bayang-bayang keresahannya 
sendiri iaitu perasaan takut kepada al-Ma'mun. Pada perkiraan al-Fadhl bin ar- 
Rabi sudah pasti al-Ma'mun akan marah kepadanya kerana tindakannya yang 
membawa pulang semula tentera di kota Tus ke kota Baghdad itu. Nanti setelah 
Khalifah al-Amin wafat dan al-Ma'mun yang akan menjadi khalifah, sudah 
pasti dia akan dihukum dengan seberat-beratnya oleh (Khalifah) al-Ma'mun. Ini 
sebenarnya perasaan ar-Fadhl bin ar-Rabi' sahaja. Dia belum mengenali 
peribadi al-Ma'mun dengan sedekat-dekatnya. Dia masih belum mengenali 
sifat-sifat pemaaf al-Ma'mun. Oleh kerana sangat takut itu, ar-Fadhl bin ar-Rabi' 
telah menghasut Khalifah al-Amin supaya melucutkan jawatan Putera Mahkota 
yang sedang disandang oleh al-Ma'mun dan digantikan dengan putera baginda 
Musa yang masih lagi kanak-kanak. 


Ketika itu al-Ma'mun di negeri Khurasan terus berusaha untuk berbaik-baik 
dengan adindanya Khalifah al-Amin di kota Baghdad. Beliau mengutus surat, 
memuji dan menghantar hadiah-hadiah buatan negeri Khurasan kepada 
Khalifah al-Amin. Tetapi sikap baik yang diperlihatkan oleh al-Ma'mun itu 
sedikitpun tidak mengubah fikiran dan perasaan Khalifah al-Amin untuk 
memecat jawatan Putera Mahkota al-Ma'mun seperti yang disarankan oleh 
menteri beginda al-Fadhl bin ar-Rabi' kerana baginda sudah termakan hasutan 
menteri baginda itu. Khalifah al-Amin tetap berazam untuk menyingkir al- 
Ma'mun daripada jawatan Putera Mahkota. 


Meskipun Khalifah al-Amin mahu menyingkir kedudukan kakandanya al- 
Ma'mun daripada jawatan Putera Mahkota, tetapi baginda masih lagi tidak 
mahu berbuat demikian. Baginda hanya menulis surat pelantikan putera 
baginda Musa sebagai Putera Mahkota mendahului al-Ma'mun dan al-Qasim 

dan mengarahkan kepada semua gabenor wilayah supaya mendoakan kebaikan 
dan keafiatan ke atas Musa sebelum ke atas al-Ma'mun dan al-Oasim. Jadi jelas 
ini adalah satu tindakan untuk menyingkir al-Ma'mun dan al-Qasim secara 
halus. 


Tidak lama kemudian Khalifah al-Amin telah mengambil langkah drastik 
dengan memanggil adinda baginda al-Qasim dari al-Jazirah dan terus 
melucutkan segala pangkat yang disandangnya. Setelah berita ini sampai 
kepada al-Ma'mun, tahulah beliau bahawa adindanya Khalifah al-Amin mahu 
menyingkir beliau daripada jawatan Putera Mahkota seterusnya khalifah. 
Seterusnya Khalifah al-Amin menulis pula kepada gabenor di kota Rayy yang 
sebenarnya berada di bawah kekuasaan al-Ma'mun agar menghantar 
sebahagian hasil wilayah itu ke kota Baghdad. Gabenor itu menurut kemahuan 
Khalifah al-Amin dan terus menghantar sebahagian hasil wilayah Rayy ke kota 
Baghdad. Apabila al-Ma'mun mengetahui perkara ini maka beliau terus 
memecat gabenor itu. 


Kemudian Ismail bin Sabih menasihati Khalifah al-Amin supaya menulis 
surat atas maksud muslihat kepada al-Ma'mun memintanya datang ke kota 
Baghdad kerana baginda sangat rindu untuk melihatnya, mahu berunding 
dengannya dan mendengar pandangan-pandangannya yang sentiasa bernas. 
Padahal maksudnya untuk menangkap al-Ma'mun dan memenjarakannya. 
Tetapi al-Ma'mun bukan seorang yang bodoh. Beliau adalah seorang yang 
berhati-hati di dalam apa jua perkara dan keadaan. Lantas al-Ma'mun 
membalas surat kepada Khalifah al-Amin dengan meminta kepada baginda 
supaya menghantar isterinya Ummu Isa binti al-Hadi dan kedua-dua anaknya 
yang beliau tinggalkan di kota Baghdad ketika beliau datang ke negeri 
Khurasan untuk memerangi pemberontakan Rafi bin Laith dahulu, serta 
meminta supaya Khalifah al-Amin menghantar kepadanya wang sebanyak 
100,000 dinar sebagai memenuhi wasiat ayahanda mereka dahulu. Tetapi 
Khalifah al-Amin tidak mahu mengirim wang itu dengan memberi alasan 
bahawa lebih baik ianya dibelanjakan untuk kepentingan umat Islam daripada 
menunaikan wasiat ayahanda mereka dan juga baginda tidak mahu 
menghantar isteri dan anak-anak al-Ma'mun kepada al-Ma'mun dengan alasan 
tidak mahu mereka menderita menempuh perjalanan jauh dan mereka pun 
bukan orang lain malah merupakan anak-anak saudara baginda juga. 


Khalifah al-Amin terus bertindak agresif. Baginda seterusnya telah menulis 
surat jawapan kepada al-Ma'mun memintanya supaya menyerahkan 
tanggungjawab beberapa buah wilayah atau daerah di negeri Khurasan 
kepadanya, dan melantik seorang pegawai bagi mengurus perkara surat 
menyurat yang akan menyampaikan berita-berita kepada Khalifah al-Amin dari 
wilayah atau daerah-daerah itu dan menghantar ke kota Baghdad setiap wang 
baki perbelanjaan tahunan di wilayah-wilayah tersebut. Al-Ma'mun 
bermesyuarat dengan para pembesar beliau dan mereka memutuskan untuk 

mengikut sahaja apa yang diinginkan oleh Khalifah al-Amin itu, lebih baik 
daripada membantah kerana akibat yang buruk yang akan timbul iaitu 
persengketaan dan perbalahan keluarga. 


Tetapi Ar-Fadhl bin Sahl dan saudaranya Hasan tidak bersetuju dengan 
keputusan itu. Pada pendapat keduanya, kalau diturutkan semua kehendak 
Khalifah al-Amin, jawabnya akhirnya tidak akan ada apa lagi yang akan tinggal 
kepada al-Ma'mun. Apa lagi upaya al-Ma'mun dan para penyokong beliau? Al- 
Ma'mun bersetuju dengan pendapat al-Fadhl dan menulis surat menolak 
permintaan Khalifah al-Amin dan mempertahankan sikapnya. 


Kemudian Khalifah al-Amin menghantar kepada al-Ma'mun empat orang 
utusan iaitu al-Abbas bin Musa bin Isa bin Musa, Isa bin Ja'far bin al-Mansur, 
Salih Sahibul Musalla dan Muhammad bin Isa bin Nuhaik dengan membawa 
sepucuk surat yang mengandungi permintaan dari Khalifah al-Amin supaya al- 
Ma'mun meletakkan dirinya selaku Putera Mahkota di belakang Musa bin al- 
Amin. Tetapi al-Ma'mun menyatakan keengganannya untuk berbuat demikian. 
Beliau memberitahu perkara itu kepada keempat-empat utusan Khalifah al- 
Amin itu. Lantas al-Abbas bin Musa menjawab, “Sebenarnya Tuan Amir, 
beginilah kebiasaannya. Datuk hamba Isa bin Musa juga sebelum ini telah 
dilucutkan dari gelaran Putera Mahkota.” Lantas al-Fadhl bin Sahl menengking 
al-Abbas, “Diam! Datukmu pada masa itu menjadi tawanan mereka.” 


Setelah selesai pertemuan itu, al-Fadhl bin Sahl dengan duduk berdua-duaan 
dengan al-Abbas bin Musa telah menawarkan jawatan amir di beberapa buah 
kawasan di Mesir kepada al-Abbas, seandainya al-Abbas menukar 
sokongannya kepada al-Ma'mun. Al-Abbas bin Musa berikrar untuk bersetia 
kepada al-Ma'mun dan berjanji akan menulis kepada al-Ma'mun mengenai 
peristiwa-peristiwa yang berlaku di kota Baghdad setelah dia pulang kembali 
ke kota Baghdad selaku perisik di pihak al-Ma'mun. Maka kembalilah keempat- 
empat utusan Khalifah al-Amin itu ke kota Baghdad memberitahu kepada 
Khalifah al-Amin tentang keengganan al-Ma'mun untuk mendahulukan dirinya 
ke atas Musa bin al-Amin di dalam persoalan Putera Mahkota. Malang bagi 
Khalifah al-Amin kerana baginda tidak mengetahui seorang utusan baginda 
kepada al-Ma'mun telah bertukar pendirian dengan menjadi perisik kepada 
pihak kakanda baginda al-Ma'mun. 


Ada ahli-ahli sejarah yang mengatakan ketika Khalifah al-Amin menyuruh 
al-Ma'mun menyerahkan jawatan Putera Mahkota kepada putera baginda 
Musa, al-Ma'mun sebenarnya mahu berbuat demikian. Tetapi penasihat beliau 
al-Fadhl bin Sahl telah menjanjikan kepada beliau jawatan khalifah sesudah 
Khalifah al-Amin. Al-Fadhl bin Sahl telah memberi beberapa alasan betapa 
sebenarnya kedudukan Khalifah al-Amin tidak begitu kuat. Pertama tentera 
Khurasan yang berada di negeri Irag pasti tidak selamanya setia kepada 
Khalifah al-Amin. Ini pastinya apabila terjadi pertempuran dengan pihak al- 
Ma'mun, tentera Khurasan itu akan kembali menyokong al-Ma'mun kerana di 

dalam pasukan al-Ma'mun terdapat ramai sanak saudara mereka. 


Kedua, penduduk di tiga-tiga kota iaitu Kufah, Basrah dan Madinah bukan 
menyokong pemerintahan Khalifah al-Amin. Penduduk di ketiga-tiga buah 
wilayah itu adalah terdiri daripada para penyokong Alawiyyeen yang kuat 
yang tentunya lebih menyenangi orang-orang Khurasan yang sangat setia dan 
menyebelahi keluarga Sayidina Ali bin Abu Talib. 


Ketiga, Khalifah al-Amin sendiri pula tidak begitu mempedulikan 
pemerintahannya kerana sifatnya yang suka berhibur dan berseronok-seronok 
itu. Lambat lain seorang khalifah yang bersikap begini akan dibenci oleh rakyat 
jelata dan akan memudahkannya diguling atau disingkirkan. 


Setelah keyakinan bahawa dia pasti akan dapat mengalahkan adindanya 
Khalifah al-Amin berdasarkan hujjah-hujjah yang dikemukakan oleh 
penasihatnya al-Fadhl bin Sahl, maka al-Ma'mun terus menutup sempadan 
wilayah di bawah pemerintahannya dengan Irag. Dan mengeluarkan perintah 
melarang semua rakyatnya melintasi sempadan itu. Kecuali setelah mendapat 
izin atau diperiksa oleh penjaga sempadan. Semua peristiwa yang terjadi di 
pihak Khalifah al-Amin semuanya sampai kepada beliau yang disampaikan 
oleh al-Abbas bin Musa. Manakala semua rahsia di pihak al-Ma'mun tidak 
dapat bocor kepada Khalifah al-Amin. 


Di atas nasihat dan tunjuk ajar daripada al-Fadhl bin Sahl yang pintar dan 
bijaksana itu, al-Ma'mun terus menumpukan perhatian dengan mendekati 
rakyat jelata, memberi bantuan kepada mereka, mendengar sendiri pengaduan- 
pengaduan daripada mereka dan menyelesaikan masalah rakyat dengan sebaik- 
baiknya. Ini menjadikan hati rakyat di negeri di bawah pemerintahan al- 
Ma' mun semakin sayang kepada al-Ma'mun. Sementara Khalifah al-Amin asyik 
dengan berseronok-seronok dan berhibur, yang menyebabkan rakyat semakin 
tidak suka kepada pemerintahan baginda. 


Al-Fadhl bin ar-Rabi' pula yang sangat takut kepada al-Ma'mun, sebaik 
sahaja mengetahui bahawa al-Ma'mun sudah menderhaka kepada Khalifah al- 
Amin dengan banyak mengabaikan perintah-perintah dan kehendak-kehendak 
Khalifah al-Amin dan menutup pintu sempadan wilayahnya dengan negeri 
Irag, maka beliau terus mencocok jarum hasutannya kepada Khalifah al-Amin 
supaya memecat terus al-Ma'mun daripada jawatan Putera Mahkota. Dan 
melantik anak baginda Musa sebagai Putera Mahkota yang baru. Khalifah al- 
Amin telah mendengar nasihat daripada menteri baginda itu dan terus 
mengisytiharkan perlucutan jawatan Putera Mahkota al-Ma'mun. Peristiwa ini 
terjadi pada bulan Safar tahun 195 hijrah/811 Masihi. Iaitu setelah dua tahun 
Khalifah al-Amin menjadi khalifah. Al-Fadhl bin ar-Rab' yang menulis surat 
pelantikan itu dan dikeluarkan surat larangan membaca doa ke atas al-Ma mun 
dan al-Qasim di dalam khutbah Jumaat. Kemudian dia menyuruh seorang 
petugas supaya mengambil kedua-dua pucuk surat wasiat yang digantung di 

Ka'abah oleh al-marhum Khalifah Harun ar-Rasyid dan terus diserahkan 
kepada al-Fadhl bin ar-Rabi' dan terus diserahkan kepada Khalifah al-Amin dan 
terus mengoyak-ngoyakkannya. 


Nampaknya tali silatur rahim di antara Khalifah al-Amin dengan al-Ma'mun 
sudah putus sama sekali. Pihak Khalifah al-Amin yang memulakan semua 
angkara sehingga tali persaudaraan itu putus, bukan oleh pihak al-Ma'mun. 
Dalam hal ini pihak Khalifah al-Amin yang dikira berdosa. Pihak al-Ma'mun 
tidak terkena dosa itu. Al-Ma'mun tahu pihaknya perlu mempertahankan diri. 
Tidak mustahil Khalifah al-Amin akan menyerangnya pada bila-bila masa 
sahaja. Maklumlah al-Amin adalah khalifah. Penguasa umat Islam ketika itu. 
Seluruh tentera berada di bawah kekuasaannya. Cuma bagi al-Ma'mun, beliau 
mampu menguasai tentera yang berada di bawah kawalannya iaitu tentera 
Farsi sahaja. Tetapi ketika itu tentera Farsi pun sedang ramai berada di kota 
Baghdad kerana al-Fadhl bin ar-Rabi' yang telah mengarahkan mereka pulang 
semula ke kota Baghdad sebaik sahaja Khalifah Harun ar-Rasyid wafat di kota 
Tus dulu. Dikatakan tentera di bawah pengawalan al-Ma'mun sedikit sahaja di 
bawah angka 10,000 orang. Tetapi tentera di bawah penguasaan Khalifah al- 
Amin dianggarkan 30,000 orang. 


Al-Ma'mun memang sangat waspada. Ditambah pula penasihat beliau ialah 
al-Fadhl bin Sahl. Seperti al-Fadhl bin ar-Rabi' bin Yunus juga, al-Fadhl bin Sahl 
adalah seorang yang sangat bijak di dalam soal-soal politik dan pentadbiran. 
Jadi al-Ma'mun selama bersengketa dengan Khalifah al-Amin telah mendengar 
setiap nasihat yang diberikan oleh al-Fadhl bin Sahl kepada beliau. Nampaknya 
peperangan saudara tidak dapat dielakkan lagi. Pada ketika itu pihak al- 
Ma'mun mempunyai dua orang pahlawan yang sangat handal dan perkasa 
ialah Tahir bin Husein dan Harthamah bin A'yun. 


Serangan akan dilancarkan pada bila-bila masa. Tetapi tidak dapat 
dipastikan pihak manakah yang akan melancarkan serangan terlebih dahulu? 
Apakah pihak Khalifah al-Amin atau al-Ma'mun? 


Peperangan Dengan Al-Ma'mun Dan Kewafatannya 


Mengikut apa yang dicatitkan oleh ahli-ahli sejarah, sebaik sahaja Khalifah 
al-Amin mendapat tahu yang kakanda baginda al-Ma'mun telah 
mengisytiharkan penderhakaan terhadap pemerintahan baginda, maka baginda 
terus mempersiapkan sebuah angkatan tentera yang besar berjumlah seramai 
30,000 orang anggota untuk memerangi al-Ma'mun di negeri Khurasan. Di sini 
terdapat mainan bijak oleh penasihat al-Ma'mun iaitu al-Fadhl bin Sahl. Beliau 
mahu Khalifah al-Amin melantik Ali bin Isa bin Mahan sebagai panglima yang 
akan memimpin pasukan Baghdad menyerang pasukan Khurasan. Ini adalah 
bertujuan supaya pasukan tentera Khalifah al-Amin cepat tewas. Ini adalah 
kerana sekiranya Ali bin Isa bin Mahan yang merupakan bekas gabenor 
Khurasan menjadi panglima pasukan tentera Khalifah al-Amin, sudah pasti 


194 


AL-AMIN 


tentera-tentera Khalifah al-Amin akan meninggalkan pasukan Ali bin Isa bin 
Mahan kerana Ali semasa menjadi gabenor negeri Khurasan pada zaman 
pemerintahan Khalifah Harun ar-Rasyid adalah seorang pentadbir yang zalim 
dan telah dipecat oleh ar-Rasyid kerana akhlaknya yang buruk dan zalim itu. 


Al-Fadhl bin Sahl menyuruh beberapa orang tokoh di negeri Khurasan 
supaya menulis surat kepada Ali bin Isa bin Mahan dengan mengatakan 
sekiranya dia yang dilantik mengetuai pasukan tentera Khalifah al-Amin, sudah 
pasti rakyat negeri Khurasan akan memberi sokongan penuh kepadanya. 
Sekiranya orang lain yang memimpin, maka tentera Khurasan akan menentang 
sehebat-hebatnya. 


Serentak dengan itu juga al-Fadhl bin Sahl telah menulis surat kepada 
perisiknya yang sentiasa menemani al-Fadhl bin ar-Rabi' iaitu al-Abbas bin 
Musa supaya memujuk al-Fadhl bin ar-Rabi' agar melantik Ali bin Isa bin 
Mahan sebagai jeneral untuk serbuan ke negeri Khurasan dengan alasan 
bahawa Ali bin Isa bin Mahan adalah seorang pahlawan yang mempunyai 
pengalaman yang luas dan sangat tahu selok belok dan kedudukan benteng- 
benteng di negeri Khurasan, di samping dia mempunyai hubungan yang baik 
dengan beberapa orang tokoh di sana. 


Setelah Khalifah al-Amin melantik Ali bin Isa bin Mahan menjadi pemimpin 
pasukan tentera Irag setelah mendengar nasihat dan pandangan yang diberikan 
oleh menteri baginda ar-Fadhl bin ar-Rabi', maka al-Fadhl bin Sahl terus 
mengheboh-hebohkan kepada penduduk negeri Khurasan bahawa seorang 
penindas sedang dalam perjalanan memimpin pasukan ke negeri Khurasan. 
Dan mereka hendaklah bersungguh-sungguh berjuang melawan Ali bin Isa bin 
Mahan. Ini adalah kerana sekiranya pihak Khalifah al-Amin menang, alamatnya 
sekali lagi penduduk negeri Khurasan akan ditimpa malapetaka sekiranya Ali 
bin Isa bin Mahan dilantik semula menjadi gabenor negeri Khurasan untuk kali 
kedua. Dengan ini maka penduduk negeri Khurasan benar-benar bersiap sedia 
untuk mempertahankan diri dan memastikan Ali bin Isa bin Mahan tidak 
menjadi gabenor di negeri Khurasan sekali lagi. 


Manakala al-Ma'mun pula bersiap-siap membentuk dua pasukan tentera 
yang tidak begitu besar untuk menghadapi tentera adindanya Khalifah al- 
Amin. Pasukan pertama dipimpin oleh Panglima Tahir bin Husin berjumlah 
kira-kira 2,000 anggota tentera. Pasukan ini dilancarkan dari arah selatan 
menuju ke kota Baghdad. Satu pasukan lagi di bawah pimpinan Panglima 
Harthamah bin A'yun juga berjumlah seramai 2,000 orang perajurit. Pasukan 
kedua ini menuju ke kota Baghdad juga tetapi dari arah utara. Jadi serangan 
tentera al-Ma'mun menuju ke kota Baghdad dihantar dalam dua posisi iaitu 
atas dan bawah. 


Pasukan tentera Khalifah al-Amin yang dipimpin oleh Panglima Ali bin Isa 
bin Mahan berjumlah kira-kira 30,000 orang anggota telah bertemu dengan 

tentera al-Ma'mun yang dipimpin oleh Panglima Tahir bin Husein kerana 
tentera pimpinan Panglima Tahir bin Husin telah bergerak lebih pantas 
daripada tentera pimpinan Panglima Harthamah bin A'yun menuju ke kota 
Baghdad. Kedua-dua pasukan tentera itu bertembung di kota Rayy. Berlakulah 
pertempuran yang hebat. Sebagaimana yang telah dinyatakan, disebabkan Ali 
bin Isa bin Mahan yang memimpin pasukan tentera Khalifah al-Amin, maka 
tentera Khurasan di dalam pasukan pimpinan Panglima Ali bin Isa bin Mahan 
tidak berjuang dengan bersungguh-sungguh kerana benci kepada Ali bin Isa. 
Manakala askar-askar yang di pimpin oleh Panglima Tahir bin Husin pula telah 
berjuang dengan penuh kegigihan kerana mereka sangat marah dan benci 
kepada Panglima Ali bin Isa bin Mahan dan mahu melihatnya terbunuh. 


Di dalam peperangan ini pasukan tentera Khalifah al-Amin telah mengalami 
kekalahan yang teruk dan Panglima Ali bin Isa sendiri turut terbunuh. 


Setelah itu Panglima Tahir bin Husin menulis surat kepada al-Fadhl bin Sahl 
memberitahunya tentang kekalahan tentera Khalifah al-Amin yang dipimpin 
oleh Panglima Ali bin Isa bin Mahan itu. Panglima Tahir bin Husin juga 
menyatakan kepada al-Fadhl bin Sahl bahawa dia ada menyimpan kepala Ali 
bin Isa sebagai bukti Ali bin Isa telah terbunuh. Setelah al-Fadhl bin Sahl 
menerima berita itu, maka dia terus menghadap al-Ma'mun dan menabalnya 
selaku khalifah menggantikan Khalifah al-Amin. 


Kerana kecewa ayahnya terbunuh, maka anak Panglima Ali bin Isa bin 
Mahan iaitu Husein bin Ali telah mengambil alih tempat ayahnya memimpin 
tentera Khalifah al-Amin dan telah bangkit memberontak terhadap Khalifah al- 
Amin pada tahun 196 hijrah/812 Masihi dan membuat ikrar memberi taat setia 
kepada al-Ma'mun. Al-Abbas bin Musa telah turut menyertai Husein bin Ali. 
Ini menyebabkan Khalifah al-Amin tidak mempunyai penyokong lagi dan 
terpenjara di dalam istana baginda. Sebenarnya tidak semua tentera menyetujui 
perbuatan Husein bin Ali itu. Ramai daripada mereka telah meninggalkan 
Husein bin Ali yang menyebabkan pemberontakan oleh Husein bin Ali itu 
mengalami kegagalan. Tentera-tentera yang setia kepada Khalifah al-Amin telah 
membebaskan Khalifah al-Amin dan mengembalikan semula baginda ke takhta. 
Tetapi sokongan terhadap Khalifah al-Amin kemudian merosot semula. 
Serangan oleh kedua-dua pasukan tentera al-Ma'mun semakin dekat untuk 
memasuki kota Baghdad. Pasukan Tahir bin Husin menyerang dari bawah 
(selatan), manakala pasukan pimpinan Harthamah bin A'yun menyerang dari 
atas (utara). 


Setelah Khalifah al-Amin merasa baginda sudah tidak selamat lagi, maka 
baginda telah menulis surat kepada Panglima Harthamah bin A'yun, pemimpin 
tentera Khurasan yang menyerang kota Baghdad dari arah selatan, tidak 
kepada Panglima Tahir bin Husin kerana Khalifah al-Amin percaya kepada 
Panglima Harthamah bin A'yun untuk bersedia menyelamatkan nyawa baginda 
berbanding dengan Panglima Tahir bin Husin, kerana Harthamah adalah 

seorang Arab, sedangkan Tahir adalah seorang Farsi. Khalifah al-Amin 
membuat tawaran akan menyerahkan diri dengan menyerahkan mohor 
kerajaan dengan syarat diberi jaminan keselamatan ke atas nyawa baginda. 
Panglima Harthamah bin A'yun telah menerima tawaran itu. Tetapi Panglima 
Tahir bin Husin mahu Khalifah al-Amin jatuh ke dalam tawanannya kerana dia 
mahu mendapat kehormatan daripada al-Ma'mun. Maka Panglima Tahir bin 
Husin telah berusaha menghalang perhubungan di antara Khalifah al-Amin 
dengan Panglima Harthamah bin A'yun. Khalifah al-Amin telah berusaha 
untuk menyerahkan dirinya kepada Panglima Harthamah bin A'yun dengan 
bersegera menuju ke tepi sungai Dajlah di mana ketika itu kapal tentera 
Panglima Harthamah bin A'yun sedang berlabuh di sana kerana menunggu 
kedatangan baginda. Anak-anak kapal Panglima Harthamah bin A'yun telah 
menyambut baik Khalifah al-Amin dan membawa baginda belayar menuju ke 
perkhemahan Panglima Harthamah bin A'yun. 


Tetapi Panglima Tahir bin Husin telah mengarahkan kepada tenteranya 
supaya segera mengejar, memanah serta melontar dengan batu-batu ke arah 
kapal yang dinaiki oleh Khalifah al-Amin sehingga kapal yang membawa 
Khalifah al-Amin tenggelam. Mereka terus menangkap Khalifah al-Amin dan 
terus membunuh baginda dan menyerahkan kepala al-marhum Khalifah al- 
Amin kepada Panglima Tahir bin Husin. Oleh Panglima Tahir bin Husin 
diserahkan kepala al-marhum Khalifah al-Amin kepada kakandanya al- 
Ma' mun. 


Khalifah al-Amin wafat dengan cara dibunuh itu pada hari Ahad 5 
Muharram tahun 198 hijrah/814 Masihi. 


Demikianlah berakhirnya pemerintahan Khalifah al-Amin. 


Membenci Fahaman Mu'tazilah 


Pada masa Khalifah al-Amin, telah muncul fahaman Mu'tazilah yang dibawa 
oleh seorang yang bernama Ismail bin Aliyyah. Mengikut Imam as-Sayuti di 
dalam kitabnya Tarikhul Khulafa' bahawa Imam Ahmad bin Hanbal bercerita 
setelah Khalifah al-Amin mendapat tahu bahawa Ismail bin Aliyyah bercakap 
tentang kemakhlukan al-Our'an, maka baginda memerintah supaya menangkap 
Ismail bin Aliyyah yang datang menghadap baginda. Kemudian baginda 
berkata kepada Ismail bin Aliyyah, “Wahai bangsat! Apakah engkau yang 
mengatakan bahawa al-Our'an itu makhluk?” 


Imam Ahmad bin Hanbal mengucapkan kata-kata sebagai mengharapkan 
Allah SWT mengampunkan Khalifah al-Amin setelah beliau mendapat tahu 
bahawa Khalifah al-Amin menangkap Ismail bin Aliyyah dan menolak fahaman 
Mu'tazilah, “Aku mengharapkan semoga Allah merahmati (Khalifah) al-Amin 
yang telah menolak pendirian Ismail bin Aliyyah................. E 

Keluarga 


Siapakah isteri kepada Khalifah al-Amin, dan siapakah pula anak-anak 
baginda? Berapa orangkah isteri baginda, begitu juga berapa ramaikah anak- 
anak baginda? Dan apakah Khalifah al-Amin ada mempunyai jariah? 


Ahli-ahli sejarah tidak memperkatakan tentang keluarga Khalifah al-Amin 
secara lengkap. Penyusun hanya mendapati maklumat tentang jariah baginda 
sahaja dan tentang dua orang anak baginda. Mengikut apa yang diceritakan 
oleh Ibnu Abdul Rabbih di dalam kitabnya al-Igdul al-Farid bahawa kedua-dua 
anak Khalifah al-Amin diperolehi daripada seorang jariah baginda yang 
menjadi Ummu Walad bernama Nazam. Khalifah al-Amin sangat sayang 
kepada jariah baginda ini. Ketika Nazam wafat, Khalifah al-Amin sangat 
berdukacita sehingga ibunda baginda Ummu Ja'far (Zubaidah binti Ja'far) 
datang membujuk dan meminta baginda bersabar. 


Kelebihan Dan Keistimewaan 
Apakah kelebihan dan keistimewaan yang dimiliki oleh Khalifah al-Amin? 


Inilah yang dikatakan tidak semua manusia itu bagaimana sekalipun 
dikatakan ianya seorang yang jahat dan tidak mempunyai akhlak yang baik dan 
mulia, namun sudah pasti ada sedikit sebanyak pada dirinya sifat-sifat yang 
baik dan mulia yang dikatakan suatu kelebihan dan keistimewaannya. 
Begitulah juga dengan seorang manusia yang dikatakan mempunyai akhlak- 
akhlak yang sangat mulia, pasti sedikit sebanyak ada padanya sedikit sifat-sifat 
yang tidak mulia dan tidak baik yang dikatakan kekurangan dan keburukannya 
(kecuali para nabi dan rasul sahaja). Begitulah juga dengan Khalifah al-Amin. 


Meskipun Khalifah al-Amin dikatakan oleh ahli-ahli sejarah sebagai seorang 
manusia yang memiliki moral yang rendah dan tidak memiliki akhlak yang 
mulia, tetapi masih terdapat pada diri baginda sifat-sifat yang mulia yang 
merupakan ciri-ciri kelebihan dan keistimewaan peribadi baginda. Marilah kita 
lihat kelebihan dan keistimewaan yang dimiliki oleh Khalifah al-Amin itu:- 


Kelebihan dan keistimewaan Khalifah al-Amin yang pertama ialah baginda 
adalah sebenar-benar anak raja atau putera raja. Ini adalah kerana selain 
ayahanda baginda seorang khalifah yang berdarah Arab, ibunda baginda juga 
adalah seorang Arab yang merdeka dan keturunan khalifah atau raja. 


Kelebihan dan keistimewaan Khalifah al-Amin yang kedua ialah baginda 
adalah seorang insan yang memiliki kegagahan dan keperkasaan yang luar 
biasa. Dikatakan baginda pernah mematah leher seekor singa dengan tangan 
baginda sahaja tanpa memakai pedang atau tombak. 


Kelebihan dan keistimewaan Khalifah al-Amin yang ketiga ialah baginda 
adalah seorang insan yang pemurah biarpun dikatakan sampai ke tahap suka 
membazir. Namun baginda terkeluar daripada senarai manusia-manusia yang 

kedekut atau bakhil. 


Demikianlah beberapa kelebihan dan keistimewaan yang terdapat pada diri 
Khalifah al-Amin, Khalifah kerajaan bani Abbasiyyah yang keenam yang 
merupakan putera kepada Khalifah Harun ar-Rasyid dari pihak isteri baginda 
Zubaidah atau Ummu Ja'far binti Ja'far bin Khalifah Abu Ja'far al-Mansur. 

(198-218 Hijrah-813-833 Masihi) 


Pengenalan 


Abdullah al-Ma'mun adalah khalifah kerajaan dinasti bani Abbasiyyah yang 
ketujuh menggantikan tempat adinda baginda Khalifah al-Amin yang wafat 
kerana terbunuh di dalam perkelahian dengan baginda juga. Baginda adalah 
salah seorang khalifah bani Abbasiyyah yang teragong di samping moyang dan 
ayahanda baginda Khalifah Abu Ja'far al-Mansur dan Khalifah Harun ar- 
Rasyid. 


Khalifah al-Ma'mun dilantik menjadi khalifah ketika sedang berada di kota 
Merw ibu kota negeri Khurasan. Ini adalah kerana selama masa pemerinta': an 
adinda baginda Khalifah al-Amin, baginda menetap di negeri Khurasan se: .u 
pemerintah di wilayah-wilayah timur bermula dari negeri Farsi sampaile!: ke 
negeri-negeri di seberang sungai yang terletak di utara negeri Khurssan. 
Baginda baru berpindah ke kota Baghdad setelah berlaku pemberontakan 
Baghdad pada pertengahan bulan Safar tahun 204 hijrah/819 Masihi. 


Pada zaman pemerintahan baginda, keadaan dalam negara amat dahsyat 
sekali dengan huru-hara kerana beberapa pemberontakan '-lah meletus 
terhadap pemerintahan baginda. Tetapi dengan berkat ketuihan dan 
kepintaran serta kecekapan baginda serta pembantu-pembantu baginda yang 
pintar-pintar dan handal-handal juga telah berjaya memadamkan semua 
pemberontakan yang timbul itu sehingga negara kembali aman dan makmur 
dan baginda dapat menumpukan usaha membuat jasa-jasa kepada rakyat dan 
membangun negara. 


Pada zaman pemerintahan baginda juga perkembangan ilmu pengetahuan di 
dalam berbagai-bagai bidang ilmu telah mencapai kemuncak kegemilangannya. 
Ramai cerdik pandai telah muncul dan bertumpu di kota Baghdad sebagaimana 
pada zaman pemerintahan ayahanda baginda dahulu juga dan lebih banyak 
lagi kitab-kitab atau buku-buku yang dikarang oleh berbagai-bagai bangsa dan 
dari berbagai-bagai negara telah dibawa masuk ke kota Baghdad untuk dibuat 
penterjemahan ke dalam bahasa Arab. Buku-buku dan kitab-kitab dari negara 
Yunani atau Greek, Farsi, Rom dan India yang paling giat diterjemahkan. Ini 

menyebabkan semakin ramai manusia termasuk para cerdikpandai dari negara- 
negara lain telah datang menetap di kota Baghdad. Bahkan tokoh-tokoh agama 
juga ramai menetap di kota Baghdad seperti Imam Ahmad bin Hanbal, Imam 
Syarik an-Nakha'ie dan lain-lain. Pendekata zaman pemerintahan Khalifah al- 
Ma'mun adalah zaman kegemilangan ilmu pengetahuan dalam berbagai-bagai 
aspek dan bidangnya. 


Pada zaman pemerintahan Khalifah al-Ma'mun, bermulalah kemerosotan 
pengaruh bangsa Arab dan diganti dengan pengaruh bangsa Farsi. Kenapa 
perkara ini? Ini adalah disebabkan Khalifah al-Ma'mun sebelum menjadi 
khalifah iaitu sejak zaman pemerintahan ayahanda baginda Khalifah Harun ar- 
Rasyid telah dilantik menjadi gabenor di seluruh wilayah-wilayah timur yang 
pusat pentadbirannya di kota Merw, ibukota negeri Khurasan, termasuklah 
seluruh negara Farsi dan negeri-negeri di sekitarnya. Negeri Khurasan adalah 
merupakan negeri orang-orang Farsi juga samalah dengan negeri Farsi sendiri. 
Al-Ma'mun telah mengambil orang Farsi menjadi menteri baginda. Pegawai- 
pegawai kerajaan dan panglima tentera ramai dari orang-orang Farsi. Bahkan 
tentera kerajaan boleh dikatakan terdiri daripada orang-orang Farsi semuanya. 
Pendek kata pengaruh bangsa Farsi telahpun mulai bertapak dan menjadi teguh 
sebelum al-Ma'mun menjadi khalifah lagi. 


Kejayaan al-Ma'mun memerangi saudara baginda Khalifah al-Amin adalah 
di atas kegagahan dan pertolongan kaum Farsi yang datang menyerang kota 
Baghdad dan membunuh Khalifah al-Amin. 


Sebagaimana pemerintahan Khalifah Harun ar-Rasyid, zaman pemerintahan 
Khalifah al-Ma'mun juga telah dibantu oleh menteri yang pintar dan 
berkebolehan di dalam pentadbiran dan sangat bijak mengatur muslihat politik. 
Boleh dikatakan kejayaan pemerintahan Khalifah al-Ma'mun adalah bergantung 
kepada peranan yang dimainkan oleh menteri baginda yang bernama al-Fadhl 
bin Sahl. Daripada ketika Khalifah al-Ma'mun belum dilantik menjadi khalifah 
sampailah setelah baginda dilantik menjadi khalifah, semuanya dikemudikan 
oleh menteri baginda yang sangat cerdik, amat bijaksana dan sangat cekap al- 
Fadhl bin Sahl ini. Daripada masalah menghadapi Khalifah al-Amin, masalah 
menghadapi pemberontakan dalam negeri, usaha mengamankan atau 
memulihkan kembali haru biru dalam negeri dan masalah pelantikan Putera 
Mahkota dan masalah kenegaraan yang lain, semuanya dikemudikan oleh al- 
Fadhl bin Sahl. Kita akan melihat peristiwanya secara detail satu persatu 
kemudian. 


Apa yang menyedihkan berlaku pada zaman pemerintahan Khalifah al- 
Ma'mun ialah bermulanya fitnah al-Qur'an itu makhluk. Ini adalah kerana pada 
masa pemerintahan Khalifah al-Ma'mun, pengaruh ilmu lojik mulai bertapak di 
dalam fikiran sebahagian cerdik pandai umat Islam. Kerana inilah lahirnya 
mazhab Mu'tazilah yang memperkatakan tentang kemakhlukan al-Qur'an dan 
telah dianuti pula oleh Khalifah al-Ma'mun. 

Tidak sebagaimana ayahanda baginda yang sentiasa memimpin pasukan 
menentang kaum pemberontak dan tentera-tentera Rom Timur yang 
menceroboh setiap dua tahun, Khalifah al-Ma'mun hanya mula memimpin 
pasukan tentera setelah baginda menjadi khalifah selama 17 tahun iaitu mulai 
tahun 215 hijrah/830 Masihi. Ketika itu usia baginda ialah 45 tahun. Sejak tahun 
itu Khalifah al-Ma'mun terus menerus memimpin pasukan tentera memerangi 
pemberontakan dan pencerobohan tentera Rom Timur di sempadan 
sehinggalah baginda wafat pada tahun 218 hijrah/833 Masihi. 


Kelahiran Dan Peribadi 


Khalifah al-Ma'mun dilahirkan di kota Baghdad pada malam Sabtu bertarikh 
14 Rabiul Awwal tahun 170 hijrah/786 Masihi. Mengikut ahli sejarah yang 
bernama as-Syuli bahawa pada malam ini juga bapa saudara baginda iaitu 
Khalifah al-Hadi wafat. Belum pernah berlaku di dalam sejarah Islam dan 
sejarah lain-lain umat pada hari atau malam seseorang khalifah atau raja wafat, 
tiba-tiba pada hari atau malam itu juga seorang bakal khalifah dilahirkan 
sebagaimana yang terjadi kepada Khalifah al-Ma'mun dan bapa saudara 
baginda Khalifah al-Hadi. 


Salasilah keturunan Khalifah al-Ma'mun adalah sama dengan salasilah 
keturunan adinda baginda Khalifah al-Amin iaitu Abdullah (al-Ma'mun) bin 
Harun (ar-Rasyid) bin Muhammad (al-Mahdi) bin Abdullah (Abu Ja'far al- 
Mansur). Manakala ibunda baginda bukan Ummu Ja'far Zubaidah binti Ja'far 
bin al-Mansur, tetapi seorang jariah berbangsa Farsi bernama Marajil. Jelas 
baginda berlainan ibu dengan adinda baginda al-Amin. Sebab itulah baginda 
diketepikan daripada jawatan khalifah setelah ayahanda baginda wafat. Ibu 
baginda menjadi Ummu Walad dan meninggal dunia ketika masih di dalam 
masa nifas. 


Tentang peribadi fizikal baginda pula, dikatakan bahawa Khalifah al- 
Ma'mun adalah seorang lelaki yang kacak menawan sebagaimana adinda 
baginda al-Amin juga. Ini adalah kerana kedua-dua ibubapa baginda adalah 
orang-orang yang kacak dan jelita. Manakala tentang peribadi kejiwaan baginda 
pula mengikut ahli-ahli sejarah menyebut bahawa baginda adalah seorang yang 
gagah berani, pintar, fasih, cintakan ilmu pengetahuan, berakhlak mulia, sangat 
pemaaf, bersopan santun, lemah lembut, baik hati, suka menolong orang-orang 
yang berada di dalam kesusahan dan mudah menurut nasihat daripada orang- 
orang bijak pandai terutama para menteri baginda. Baginda juga satu-satunya 
khalifah kerajaan bani Abbasiyyah yang mencintai keluarga Sayidina Ali bin 
Abu Talib dari pihak Ahlil Bait dari keturunan isteri baginda Sayidah Fatimah 
az-Zahra' rha. Sehingga dikatakan kerana Khalifah al-Ma'mun sangat mencintai 
anggota Ahlil Bait, baginda telah mengahwinkan dua orang puteri baginda 
dengan anggota keluarga Ahlil Bait iaitu Imam Ali ar-Redha dan puteranya 
iaitu Imam Muhammad al-Jawad. Puteri baginda yang sulung iaitu Ummu 

Habib telah dikahwinkan dengan Imam Ali ar-Redha, manakala puteri kedua 
baginda iaitu Ummu Fadhl telah dikahwinkan dengan Imam al-Jawad putera 
Imam Ali ar-Redha. Kerana sangat mencintai Ahlil Bait, atas nasihat al-Fadhl 
bin Sahl, baginda telah melantik Imam Ali ar-Redha sebagai Putera Mahkota 
bakal menggantikan tempat baginda sebagai khalifah. 


Pelantikan Dan Pemerintahan 


“« Para Pembantu, Menteri Dan Penasihat 


Sebelum kita memperkatakan tentang jalan pemerintahan Khalifah al- 
Ma'mun, marilah kita terlebih dahulu melihat siapakah para menteri 
merangkap penasihat baginda. 


Menteri dan penasihat kepada Khalifah al-Ma' mun ialah al-Fadhl bin Sahl, 
seorang berkebangsaan Farsi, kemudian saudaranya al-Hasan bin Sahl dan 
Ahmad bin Abu Khalid. Setelah al-Fadhl bin Sahl dibunuh oleh Khalifah al- 
Ma'mun secara rahsia, baginda telah melantik pula saudara al-Fadhl iaitu al- 
Hasan bin Sahl. Setelah al-Hasan bin Sahl jatuh sakit, Khalifah al-Ma'mun telah 
melantik pula sebagai menteri dan penasihat baginda iaitu wakil yang selalu 
dikirimkan oleh al-Hasan bin Sahl ketika beliau jatuh sakit iaitu Ahmad bin Abu 
Khalid. Tetapi Khalifah al-Ma'mun sangat memuliakan al-Fadhl dan al-Hasan 
bin Sahl melebihi Ahmad bin Abu Khalid. Ini adalah kerana kelebihan yang 
dimiliki oleh kedua-dua bersaudara berbangsa Farsi itu di dalam soal-soal 
pentadbiran dan juga ketenteraan. 


Apakah nasib al-Hasan bin Sahl sama dengan nasib yang telah menimpa 
saudara beliau al-Fadhl bin Sahl dan kaum Baramikah pada zaman 
pemerintahan ayahandanya Khalifah Harun ar-Rasyid? Sama-samalah kita lihat 
nanti. 


Al-Fadhl bin Sahl adalah seorang tokoh politik yang sangat bijak, licin 
(membuat sesuatu muslihat yang tidak dapat dibaca oleh musuh), licik (pintar 
membuat tipuhelah), cerdik, bijaksana dan bercita-cita tinggi. Beliau juga adalah 
seorang yang memiliki nasib yang malang dalam tempoh hidupnya. 


Selain tiga orang menteri itu, Khalifah al-Ma'mun juga sentiasa didampingi 
dan sentiasa mendengar nasihat daripada dua orang tokoh ulama' di dalam 
pemerintahan baginda iaitu Yahya bin Aktham dan Ahmad bin Abu Duad yang 
mana kedua-duanya adalah gadhi kerajaan pada masa pemerintahan baginda. 
Tetapi apa yang malangnya ialah Ahmad bin Abu Duad berfahaman Mu'tazilah 
dan Khalifah al-Ma'mun telah terpengaruh kepada fahaman kaum Mur'tazilah 
yang dibawa oleh Ahmad bin Abu Duad disebabkan kepintaran Ahmad bin 
Abu Duad mengemukakan hujjahnya di dalam mengemukakan hujah-hujahnya 
berkaitan al-Qur'an. Kaum Mu'tazilah berpendapat bahawa al-Qur'an adalah 
makhluk, bukan sesuatu yang gadim sebagaimana yang dipegang oleh kaum 
Ahlis Sunnah wal Jamaah yang diketuai oleh Imam Ahmad bin Hanbal. 

Pengaruh Bangsa Farsi Dalam Pentadbiran 


Pada zaman pemerintahan Khalifah al-Ma'mun, pengaruh bangsa Arab 
mulai merosot di dalam kerajaan dan dimasuki pula oleh pengaruh bangsa 
Farsi. Pengaruh bangsa Arab di dalam kerajaan bani Abbasiyyah bermula pada 
zaman pemerintahan Khalifah Abu Ja'far al-Mansur dan berakhir pada zaman 
pemerintahan Khalifah al-Amin. Lama masanya ialah kira-kira 62 tahun (tahun 
136 hijrah/753 Masihi - 198 hijrah/813 Masihi). 


Kenapakah pengaruh bangsa Farsi mulai menguasai kerajaan bani 
Abbasiyyah pada masa pemerintahan Khalifah al-Ma'mun? Ini adalah 
disebabkan oleh kedudukan Khalifah al-Ma'mun pada zaman pemerintahan 
ayahandanya dan zaman pemerintahan adindanya al-Amin. Tetapi punca yang 
sebenarnya dimulakan oleh Khalifah Harun ar-Rasyid kerana membahagi- 
bahagikan kekuasaan pentadbiran kepada tiga orang putera baginda sejak 
zaman kekuasaan baginda lagi. 


Al-Ma'mun yang ditetapkan sebagai pemerintah di wilayah timur bermula 
dari negara Farsi terus ke negara Khurasan dan negeri-negeri sekitarnya seperti 
negeri-negeri di seberang sungai oleh ayahandanya telah menanam pengaruh 
masyarakat Farsi yang kuat ke atas (Khalifah) al-Ma'mun. Lebih-lebih pula 
ibunda (Khalifah) al-Ma' mun adalah seorang berkebangsaan Farsi. 


(Khalifah) al-Ma'mun telah menguatkan pengaruh bangsa Farsi setelah 
baginda menjadi khalifah. Baginda mengambil penasihat baginda ketika 
baginda menjadi pentadbir di wilayah-wilayah Farsi iaitu al-Fadhl bin Sahl 
yang merupakan seorang Farsi sebagai menteri dan penasihat baginda. 


(Khalifah) al-Ma mun juga telah mengambil orang-orang Farsi untuk dilantik 
sebagai para pembesar kerajaan baginda dan menjadikan mereka panglima- 
panglima yang menguasai angkatan tentera. Tentera kerajaan bani Abbasiyyah 
pada zaman pemerintahan Khalifah al-Ma'mun pun adalah terdiri daripada 
orang-orang Farsi. Inilah punca kenapa pengaruh bangsa Farsi mulai bertapak 
pada zaman pemerintahan Khalifah al-Ma'mun dan menenggelamkan 
pengaruh bangsa Arab itu sendiri. 


Pusat Pemerintahan 


Ketika dilantik menjadi khalifah menggantikan tempat adinda baginda 
Khalifah al-Amin yang wafat kerana dibunuh itu, Khalifah al-Ma'mun sedang 
berada di kota Merw ibu negeri Khurasan kerana itulah pusat pemerintahan 
wilayah di bawah pentadbiran baginda sejak baginda dilantik oleh ayahanda 
baginda lagi selaku penguasa di bahagian timur. Baginda tidak terus berpindah 
ke kota Baghdad, sebaliknya terus bersemayam di kota Merw sehinggalah 
menjelang tahun 204 hijrah/819 Masihi iaitu setelah enam tahun baginda 
dilantik menjadi khalifah. Setelah berlaku pemberontakan penduduk kota 
Baghdad dan sesudah berlaku pembunuhan ke atas menteri baginda al-Fadhl 

bin Sahl dan Putera Mahkota baginda Imam Ali ar-Redha, barulah baginda 
meninggalkan kota Merw atau negeri Khurasan dan menjadikan kota Baghdad 
sebagai pusat pentadbiran. Ini bererti Khalifah al-Ma'mun menjadikan kota 
Baghdad sebagai pusat pentadbiran selama 14 tahun sahaja dari keseluruhan 
masa pemerintahan baginda yang selama 20 tahun. 


Kesulitan Ketika Akan Menjadi Khalifah 


Tidak sebagaimana semua khalifah-khalifah bani Abbasiyyah sebelum 
Khalifah al-Ma'mun, semuanya naik menduduki kerusi khalifah dengan aman 
dan damai, mengikut tertib perlantikan yang sempurna, meskipun terdapat 
juga usaha untuk menyingkir sebahagian mereka seperti yang terjadi kepada 
Khalifah Harun ar-Rasyid. Tetapi kenaikan Khalifah Harun ar-Rasyid ke kerusi 
khalifah berjalan dengan baik sekali. Berlainan dengan kenaikan puteranya 
Khalifah al-Ma'mun ini ke kerusi khalifah yang terpaksa mengharungi 
peperangan dengan adinda baginda sendiri Khalifah al-Amin. 


Khalifah al-Ma'mun dilantik menjadi khalifah bani Abbasiyyah yang ketujuh 
setelah berlaku peperangan dengan adinda baginda Khalifah al-Amin terlebih 
dahulu. Ini berpunca daripada usaha Khalifah al-Amin untuk menyingkir 
baginda daripada kerusi khalifah untuk digantikan dengan puteranya yang 
bernama Musa. Ini adalah tragedi berdarah merebut atau mendapatkan hak 
khalifah di dalam kerajaan bani Abbasiyyah yang pertama sekali berlaku. Kalau 
dikira ini sungguh malang kepada Khalifah al-Ma'mun. 


Terpaksa Berperang Dengan Khalifah Al-Amin 


Sebagaimana yang telah diceritakan di dalam sejarah Khalifah al-Amin, 
bahawa (Khalifah) al-Ma'mun telah berperang dengan adinda baginda Khalifah 
al-Amin. Akibatnya yang berakhir dengan terbunuhnya Khalifah al-Amin di 
tangan tentera (Khalifah) al-Ma'mun. Tetapi semua itu adalah salah Khalifah al- 
Amin kerana telah cuba berkhianat kepada kakanda baginda (Khalifah) al- 
Ma' mun yang telahpun ditetapkan oleh ayahanda mereka Khalifah Harun ar- 
Rasyid sebagai khalifah setelah adindanya Khalifah al-Amin. 


Tujuh Pemberontakan Terhadap Khalifah Al-Ma'mun 


Sungguhpun zaman pemerintahan Khalifah al-Ma'mun dianggap zaman 
keagongan dan keemasan pemerintahan kerajaan bani Abbasiyyah setelah 
zaman ayahanda baginda Khalifah Harun ar-Rasyid, tetapi pada zaman 
pemerintahan Khalifah al-Ma'mun juga sebagaimana pemerintahan ayahanda 
baginda banyak berlaku pemberontakan yang kalau dikira telah membantut 
pertumbuhan kemajuan pemerintahan baginda terutama dari aspek 
perdagangan dan perkembangan ilmu pengetahuan. Tetapi disebabkan kota 
Baghdad telah amat maju pada zaman pemerintahan ayahanda baginda 

Khalifah Harun ar-Rasyid, maka perkembangan dan kemajuan perdagangan 
dan ilmu pengetahuan pada zaman pemerintahan Khalifah al-Ma'mun tidak 
pernah terbantut perjalanan dan perkembangannya. 


Para sejarawan meriwayatkan setelah Khalifah al-Ma'mun selesai berperang 
dengan adinda baginda Khalifah al-Amin dan dilantik menjadi khalifah bani 
Abbasiyyah yang ketujuh, baginda terpaksa menghadapi beberapa 
pemberontakan dan kekacauan yang timbul di dalam negara. Sebahagian 
pemberontakan dan kekacauan itu baru muncul dan sebahagian yang lain 
adalah rentetan daripada pemberontakan yang meletus sejak zaman 
pemerintahan ayahanda baginda lagi. Terdapat lapan episod pemberontakan 
dan kekacaun yang dicetuskan oleh mereka-mereka yang tidak menyukai 
pemerintahan Khalifah al-Ma'mun. Masa terjadinya ada yang semasa dan ada 
yang awal meletus atau diletuskan, tetapi lambat berjaya dipadamkan. Dan ada 
pemberontakan atau kekacauan yang kemudian berlakunya, tetapi berjaya 
dipadamkan dengan cepat. Kelapan-lapan pemberontakan dan kekacauan yang 
dimaksudkan itu ialah pemberontakan oleh Nasr bin Sabath, pemberontakan 
oleh Abu Suraya, pemberontakan oleh Babuk Al-Khurrami, pemberontakan 
oleh penduduk kota Baghdad, pemberontakan oleh kaum Zatti, pemberontakan 
oleh penduduk negeri Mesir, pemberontakan kaum Syiah dan pemberontakan 
oleh kaum Khawarij. 


Jelas terdapat lapan pemberontakan yang meletus pada zaman pemerintahan 
Khalifah al-Ma'mun. Marilah kita lihat bagaimana Khalifah al-Ma'mun 
menghadapi pemberontakan itu satu persatu dan bagaimana cara baginda 
mengatasinya:- 


“ Pemberontakan Pertama Oleh Nasr bin Sabath 


Pemberontakan pertama yang meletus terhadap pemerintahan Khalifah al- 
Ma'mun ialah oleh Nasr bin Sabath. Beliau adalah seorang Arab dan 
merupakan salah seorang penyokong Khalifah al-Amin. Setelah beliau melihat 
Khalifah al-Amin tewas di tangan kakanda baginda (Khalifah) al-Ma' mun, dan 
melihat Khalifah al-Ma'mun mengutamakan orang-orang Farsi di dalam 
kerajaan baginda dengan meninggalkan orang-orang Arab, maka Nasr bin 
Sabath telah mengumpul kekuatan dan terus memberontak terhadap 
pemerintahan Khalifah al-Ma'mun. Pemberontakan Nasr bin Sabath ini metetus 
tepat pada tahun 198 hijrah/813 Masihi iaitu setelah al-Ma'mun dilantik 
menjadi khalifah bani Abbasiyyah yang ketujuh. 


Nasr bin Sabath memulakan dan melakukan pemberontakan di sebuah 
daerah yang terletak di utara negeri Syam bernama Yaksum (dekat kota Halab 
atau kota Allepo). 


Oleh kerana Nasr bin Sabath melaungkan slogan memperjuangkan 
pengembalian semula kemuliaan bangsa Arab ke takhta khalifah, maka 

ramailah orang-orang Arab yang menyokong perjuangan beliau. Setelah 
pengikutnya sudah benar-benar kuat, mereka mengesyorkan kepada Nasr bin 
Sabath supaya melantik salah seorang Alawiyyeen menjadi khalifah 
menggantikan tempat Khalifah al-Ma'mun. Tetapi Nasr bin Sabath tidak 
mengendahkan cadangan itu. Kemudian mereka mengesyorkan supaya 
melantik pula seorang dari keturunan bani Umayyah, tetapi Nasr bin Sabath 
tidak juga menyetujuinya. Beliau mengatakan perjuangan beliau bukan untuk 
menumbangkan kerajaan bani Abbasiyyah, tetapi adalah untuk bani 
Abbasiyyah juga, cuma beliau tidak menyukai pentadbiran Khalifah al-Ma'mun 
kerana mengutamakan bangsa asing (Farsi) di dalam pentadbiran baginda 
dengan mengetepikan bangsa Arab. 


Ketika itu Khalifah al-Ma'mun bersemayam di kota Merw, ibu negeri 
Khurasan. Al-Fadhl bin Sahl telah mengarahkan kepada Panglima Tahir bin al- 
Husein supaya memerangi Nasr bin Sabath. Tetapi Panglima Tahir bin al- 
Husein tidak bersungguh-sungguh menentang Nasr bin Sabath sehingga 
pasukan tentera kerajaan gagal untuk mengalahkan pasukan Nasr bin Sabath 
dalam masa yang singkat. 


Setelah Khalifah al-Ma'mun membunuh al-Fadhl bin Sahl pada tahun 202 
hijrah/817 Masihi, baginda memerintah pula kepada putera Tahir bin al-Husein 
iaitu Abdullah bin Tahir supaya memerangi Nasr bin Sabath. Dengan 
kegagahan dan keperkasaan serta kebersungguhan Abdullah bin Tahir 
memerangi pasukan Nasr bin Sabath, beliau telah berjaya melemahkan 
perjuangan Nasr bin Sabath sehingga Nasr bin Sabath telah merasa tidak tahan 
lagi dan telah meminta perdamaian dan bersedia menyerah diri kepada 
Khalifah al-Ma'mun. Khalifah al-Ma'mun telah memaafkannya. Peristiwa 
penyerahan diri Nasr bin Sabath terjadi pada tahun 209 hijrah/824 Masihi. Jelas 
pemberontakan Nasr bin Sabath berjalan selama kira-kira 11 tahun baru dapat 
dipadamkan. 


* Pemberontakan Kedua Oleh Abu Suraya 


Pemberontakan yang kedua meletus terhadap pemerintahan Khalifah al- 
Ma mun ialah pemberontakan oleh Abu Suraya. Siapakah Abu Suraya? Apakah 
dia seorang Arab atau seorang Farsi atau seorang Turki? Kenapakah Abu 
Suraya bangkit memberontak terhadap pemerintahan Khalifah al-Ma'mun? 


Pemberontakan Abu Suraya meletus pada tahun 200 hijrah/815 Masihi iaitu 
setelah dua tahun Khalifah al-Ma'mun naik takhta khalifah. Abu Suraya bukan 
nama sebenar pahlawan ini. Nama beliau yang sebenar ialah as-Sari bin al- 
Mansur asy-Syaibani iaitu seorang Arab dari suku Syaiban. 


Pada mulanya Abu Suraya adalah salah seorang pahlawan di dalam pasukan 
tentera Khalifah al-Ma'mun yang berperang melawan Khalifah al-Amin. 
Pemimpin pasukan itu ialah Panglima Harthamah bin A'yun, juga seorang 

Arab. Setelah Khalifah al-Amin tewas, menteri Khalifah al-Ma'mun iaitu al- 
Fadhil bin Sahl telah menyingkir Panglima Harthamah bin A'yun dan diganti 
dengan al-Hasan bin Sahl, saudara kepada al-Fadhl bin Sahl. Ini sangat 
mengecewakan Abu Suraya kerana kasih dan cintanya kepada Panglima 
Harthamah bin A'yun. 


Selain itu punca kenapa Abu Suraya bertindak keluar dari pasukan Panglima 
al-Hasan bin Sahl adalah dari masalah gaji. Dikatakan pihak tentera lambat 
menerima gaji bulanan. Jadi rasa tidak puas hati Abu Suraya terhadap 
kepimpinan Khalifah al-Ma'mun adalah berpunca dari dua perkara iaitu 
pertama dari rasa sakit hati kepada al-Fadhl bin Sahl dan kedua terhadap 
Khalifah al-Ma' mun sendiri. 


Keluarnya Abu Suraya dari tentera Khalifah al-Ma'mun bukan seorang 
dirinya sahaja, sebaliknya diikuti oleh sebahagian besar tentera yang lain 
sehingga ianya membentuk sebuah pasukan. 


Memang pasukan tentera yang dipimpin oleh Abu Suraya begitu kuat. Ini 
adalah kerana Abu Suraya adalah seorang pahlawan yang sangat perkasa. 
Beliau terus memimpin para penyokongnya menyerang kota Kufah dan 
kawasan sekitarnya seterusnya kota Mada'in. 


Al-Hasan bin Sahl telah berusaha untuk menangkis kebangkitan 
pemberontakan oleh Abu Suraya ini, tetapi gagal membendung kemaraan 
mereka. Al-Hasan bin Sahl telah meminta pertolongan kepada Panglima 
Harthamah bin A'yun. Panglima Harthamah bin A'yun terpaksa menyahut 
permintaan al-Hasan bin Sahl. Kalau tidak dia akan dikira menderhaka pula 
kepada pemerintahan Khalifah al-Ma'mun. Keadaan ini tak ubah dengan jalan 
cerita sejarah Hang Tuah dengan Hang Jebat. Hang Jebat menderhaka kepada 
Sultan Mansur Syah kerana kecewa di atas sikap Sultan Mansur Syah yang telah 
mengarah Hang Tuah dibunuh. Itulah sebabnya Hang Jebat bangkit 
menderhaka terhadap Sultan Mansur Syah. Tetapi akhirnya pihak kerajaan 
(Sultan) telah meminta pertolongan Hang Tuah untuk menghapuskan Hang 
Jebat yang menderhaka kepada sultan kerana membela darah sahabatnya Hang 
Tuah yang dikatakan telah dibunuh oleh Sultan Mansur Syah. Sesungguhnya 
sejarah pemberontakan Abu Suraya ini sangat mirip dengan peristiwa sejarah 
Hang Tuah itu. 


Panglima Harthamah bin A'yun telah memimpin pasukan kerajaan 
menentang pasukan Abu Suraya. Akibatnya pasukan Abu Suraya telah 
mengalami kekalahan yang teruk dan Abu Suraya sendiri telah melarikan diri 
dan dikejar oleh tentera Khalifah al-Ma'mun yang dipimpin oleh Panglima 
Harthamah bin A'yun itu. Di dalam pertempuran seterusnya, pasukan Abu 
Suraya telah mengalami kekalahan demi kekalahan dan Abu Suraya sendiri 
telah mengalami luka-luka yang berat yang membawa kepada tenaganya hilang 
dan dia telah ditawan oleh pihak tentera Panglima Harthamah bin A'yun. 

Abu Suraya telah dibawa ke hadapan al-Hasan bin Sahl. Beliau telah 
dijatuhkan hukuman bunuh oleh al-Hasan bin Sahl dan mayatnya disalib. 
Pemberontakan Abu Suraya berjalan selama kira-kira sepuluh bulan. 


“ Pemberontakan Ketiga Oleh Babuk Al-Khurrami 


Pemberontakan yang ketiga terhadap pemerintahan Khalifah al-Ma'mun 
ialah pemberontakan yang dilancarkan oleh Babuk al-Khurrami yang terjadi 
atau meletus di negeri Azerbaijan. Ketika itu ialah awal tahun 200 hijrah/815 
Masihi. Babuk dikatakan anak kepada Fatimah binti Abu Muslim al-Khurasani. 
Beliau membawa ajaran sesat yang jelas terkeluar dari ajaran Islam yang 
sebenar. Pemberontakan Babuk al-Khurrami disokong oleh kerajaan Rom Timur 
yang berpusat di kota Constantinopel, Turki. Babuk al-Khurrami menjalin 
perhubungan perdagangan dengan pihak kerajaan Rom Timur. Bahkan di 
dalam melakukan pemberontakan terhadap pemerintahan Khalifah al-Ma'mun, 
dikatakan mereka telah mendapat bantuan daripada kerajaan Byzentium. 


Khalifah al-Ma'mun telah memimpin sendiri angkatan perang untuk 
menghancurkan Babuk al-Khurrami. Setelah berjaya menghapuskan Babuk al- 
Khurrami, Khalifah al-Ma'mun baru masuk ke kota Baghdad untuk 
menyelesaikan masalah pemberontakan Baghdad. 


“ Pemberontakan Keempat Oleh Penduduk Kota Baghdad Sendiri 


Pemberontakan yang keempat yang berlaku pada zaman pemerintahan 
Khalifah al-Ma' mun ialah pemberontakan oleh penduduk kota Baghdad sendiri. 
Pemberontakan ini dinamakan Pemberontakan Baghdad. Kenapakah penduduk 
kota Baghdad sendiri bangkit memberontak terhadap pemerintahan Khalifah al- 
Ma'mun? Apakah yang telah menimbulkan kemarahan mereka terhadap 
Khalifah al-Ma'mun? Apakah kerana mereka adalah penyokong Khalifah al- 
Amin dan sangat sedih di atas kematian Khalifah al-Amin kerana berkelahi 
dengan Khalifah al-Ma'mun? Tentu para pembaca semua merasakan tindakan 
penduduk kota Baghdad memberontak terhadap Khalifah al-Ma'mun adalah 
sesuatu yang agak aneh. Tetapi apabila kita membaca kisahnya, kita tidak akan 
merasai keanehannya. 


Menjelang tahun 201 hijrah/816 Masihi, iaitu setelah Khalifah al-Ma'mun 
naik takhta selama 3 tahun, baginda telah melantik Imam Ali ar-Redha bin 
Imam Musa al-Kazim menjadi Putera Mahkota yang merupakan bakal khalifah 
kerajaan bani Abbasiyyah setelah kewafatan baginda. Tindakan baginda yang 
melantik Putera Mahkota bukan dari kalangan keluarga bani Abbasiyyah 
sebagai bakal khalifah bani Abbasiyyah telah menimbulkan kemarahan para 
penduduk di kota Baghdad kerana mereka telah lama berada di bawah 
pemerintahan kerajaan bani Abbasiyyah. Mereka tidak mahu bertuankan 
kepada sesiapapun biarpun ianya dari keturunan Sayidina Ali bin Abu Talib 

dari pihak isteri beliau Sayidah Fatimah az-Zahra' rha. Kebangkitan kemarahan 
penduduk kota Baghdad terhadap tindakan Khalifah al-Ma'mun membuat 
perlantikan Putera Mahkota yang dianggap songsang itu telah mencapai 
kemuncaknya menjelang tahun 202 hijrah/817 Masihi. 


Para penduduk di kota Baghdad telah melampiaskan rasa marah mereka 
terhadap Khalifah al-Ma'mun yang bersemayam di kota Merw negeri Khurasan 
itu dengan bersepakat untuk menyingkir Khalifah al-Ma'mun daripada jawatan 
khalifah dan menggantikannya dengan bapa saudara Khalifah al-Ma'mun iaitu 
Ibrahim bin al-Mahdi, seorang yang telah lama bergelumang di dalam bidang 
nyanyian kerana bakatnya yang sangat besar di dalam bidang itu. Sungguhpun 
Ibrahim bin al-Mahdi sangat berminat di dalam bidang seni suara, tetapi 
apabila dihulurkan kerusi khalifah kepadanya, beliau tetap tergiur juga. 
Maklumlah kerusi kedudukan tertinggi negara, siapa yang tidak tergiur? 


Meletusnya pemberontakan penduduk di kota Baghdad dan perlantikan 
Ibrahim bin al-Mahdi sebagai khalifah menggantikan tempat baginda tidak 
diketahui oleh Khalifah al-Ma'mun yang duduk bersemayam di negeri 
Khurasan. Ini adalah kerana negeri Khurasan sangat jauh daripada negeri Irag. 
Kekhalifahan Ibrahim bin al-Mahdi berjalan selama dua tahun iaitu dari tahun 
202 hijrah/817 Masihi hinggalah ke tahun 204 hijrah/819 Masihi. 


Sebenarnya kewujudan pemberontakan di kota Baghdad dan perlantikan 
Ibrahim bin al-Mahdi oleh penduduk kota Baghdad sebagai khalifah mereka 
yang baru telah diketahui sejak awal lagi oleh menteri al-Fadhl bin Sahl, tetapi 
al-Fadhl bin Sahl sengaja menyembunyikannya daripada pengetahuan Khalifah 
al-Ma'mun. Motif al-Fadhl bin Sahl sengaja merahsiakan pemberontakan 
penduduk kota Baghdad daripada pengetahuan Khalifah al-Ma'mun di atas 
maksud tidak mahu Khalifah al-Ma'mun menyingkir Imam Ali ar-Redha 
daripada jawatan Putera Mahkota. Ini adalah kerana al-Fadhl bin Sahl sangat 
cenderung hati kepada keluarga Ahlil Bait Rasulullah s.a.w., dan mahu jawatan 
khalifah berpindah kepada keluarga Sayidina Ali bin Abu Talib dari keturunan 
isteri beliau Sayidah Fatimah az-Zahra' rha. 


Setelah berlalu masa dua tahun, maka Putera Mahkota sendiri iaitu Imam Ali 
ar-Redha bin Imam Musa al-Kazim yang mengetahui tentang pemberontakan 
penduduk kota Baghdad terhadap Khalifah al-Ma'mun telah memberitahu 
sendiri perkara itu kepada Khalifah al-Ma'mun. Khalifah al-Ma'mun dapat 
membaca hati menteri baginda al-Fadhl bin Sahl dengan perbuatannya yang 
menyembunyikan tragedi pemberontakan penduduk Baghdad dari 
pengetahuan baginda itu sehingga masanya berlalu selama dua tahun. Kalaulah 
al-Fadhl bin Sahl membenci pemberontakan itu, sudah tentu dia akan segera 
memberitahu kepada baginda. Ini bererti al-Fadhl bin Sahl mempunyai agenda 
tertentu terhadap kaum Syiah, iaitu kecenderungan hatinya kepada kaum Syiah 
Alawiyyeen. Inilah yang diduga oleh Khalifah al-Ma'mun terhadap menteri 
baginda al-Fadhl bin Sahl. 

Menjelang awal tahun 204 hijrah/819 Masihi, Khalifah al-Ma'mun telah 
berangkat meninggalkan kota Merw menuju ke kota Baghdad dengan niat 
untuk menyelesaikan masalah yang tidak disukai oleh penduduk kota Baghdad 
terhadap tindakan baginda itu. Apabila baginda sampai di kota Tus, di mana 
ayahanda baginda wafat dan dikebumikan di situ, Khalifah al-Ma'mun telah 
mengatur satu rencana untuk menghapuskan al-Fadhl bin Sahl dan juga Imam 
Ali ar-Redha. Ini adalah kerana Khalifah al-Ma'mun berpendapat kerana dua 
orang inilah punca baginda hampir-hampir tercampak jatuh dari kerusi 
khalifah. Memang Imam Ali ar-Redha yang telah menyelamatkan baginda 
kerana memberitahu kepada baginda tentang perbuatan penduduk kota 
Baghdad yang memberontak terhadap pemerintahan baginda itu, tetapi punca 
meletusnya pemberontakan itu adalah berkaitan dengan persoalan pelantikan 
Imam Ali ar-Redha ke kerusi Putera Mahkota! 


Kemudian Khalifah al-Ma'mun telah menghantar seseorang untuk 
membunuh al-Fadhl bin Sahl dengan cara yang sangat rahsia, kemudian giliran 
Imam Ali ar-Redha pula dengan cara memasukkan racun di dalam 
makanannya. Khalifah al-Ma'mun adalah seorang yang sangat pintar dan 
sangat menjaga nama baik baginda. Seseorang yang baginda perintah supaya 
dibunuh seperti ke atas al-Fadhl bin Sahl dan Imam Ali ar-Redha, baginda akan 
berpura-pura sedih dengan peristiwa pembunuhan itu seolah-olah baginda 
tidak menginginkan pembunuhan itu berlaku, padahal bagindalah sebenarnya 
yang memerintahkan seseorang pesuruh supaya berbuat demikian. Ini juga 
disebabkan baginda adalah seorang manusia yang pemalu. Sifat baginda tidak 
mewarisi atau menuruti perangai ayahanda baginda yang tidak malu 
membinasakan orang-orang yang dianggap musuh kerajaan. Khalifah Harun 
ar-Rasyid tidak menyembunyikan tindakan baginda membinasakan kaum 
Baramikah yang telah menabur jasa yang sangat besar terhadap pemerintahan 
baginda. 


Setelah baginda membunuh al-Fadhl bin Sahl yang sebenarnya sangat 
banyak membuat jasa kepada pemerintahan baginda dan merupakan orang 
yang bertanggungjawab menaikkan baginda ke takhta khalifah, maka Khalifah 
al-Ma'mun terus menghantar surat kepada saudara al-Fadhl bin Sahl iaitu al- 
Hasan bin Sahl menyatakan kesedihan dan tangisan baginda terhadap peristiwa 
yang amat tidak disangka-sangkakan terjadinya itu. Baginda memperlihatkan 
kesedihan dan kekesalan baginda di atas pembunuhan al-Fadhl bin Sahl kepada 
al-Hasan bin Sahl dengan baginda memberi hadiah yang sangat berharga 
kepada al-Hasan bin Sahl, mengahwini puteri al-Hasan yang bernama Buran 
dan mengangkat al-Hasan bin Sahl menjadi menteri baginda di atas maksud 
mengganti tempat al-Fadhl bin Sahl yang dibunuh orang itu. 


Bagi membuktikan kepada al-Hasan bin Sahl bahawa baginda tidak terlibat 
langsung di dalam pembunuhan al-Fadhl bin Sahl, Khalifah al-Ma'mun telah 
memerintah para pengawal baginda supaya menangkap orang yang diketahui 

membunuh al-Fadhl bin Sahl. Apabila orang yang membunuh al-Fadhl bin Sahl 
ditangkap dan cuba membuka rahsia yang sebenarnya dengan berani 
mengatakan bagindalah yang memerintahkan perbuatan itu, Khalifah al- 
Ma'mun terus membunuh orang atau pesuruh itu dengan segera kerana tidak 
mahu rahsia baginda itu pecah kepada orang ramai. 


Kematian Imam Ali ar-Redha adalah setelah beliau memakan anggur dengan 
agak banyak. Inilah yang dikatakan kalau di dalam anggur itu tidak 
dimasukkan racun, masakan orang yang memakan buah anggur itu ditimpa 
kematian? Tetapi Khalifah al-Ma'mun telah menutup juga perkara ini dengan 
mengatakan memang sudah takdir Imam Ali ar-Redha kerana ajalnya sudah 
sampai. 


Setelah membunuh menteri dan Putera Mahkota baginda, maka Khalifah al- 
Ma'mun telah menulis surat kepada penduduk kota Baghdad yang berbunyi, 
“ Ali ar-Redha bin Musa sudah meninggal. Tidak ada lagi penghalang di antara 
aku dengan tuan-tuan. Kembalilah taat kepadaku.” (rujuk Buku Dinasti 
Abbasiyyah Oleh Dr Isy ms 92) 


Apabila Khalifah al-Ma'mun masuk ke dalam kota Baghdad, Khalifah yang 
dilantik oleh penduduk kota Baghdad iaitu Ibrahim bin al-Mahdi telah lari 
bersembunyi. Tetapi setelah para pengawal Khalifah al-Ma'mun menggelidah 
dan menemui Ibrahim bin al-Mahdi di tempat persembunyiannya, Khalifah al- 
Ma'mun tidak mengapa-apakan bapa saudara baginda itu, sebaliknya memberi 
kemaafan kepadanya. Ini adalah sifat Khalifah al-Ma'mun yang mulia sekali 
iaitu sentiasa memberi maaf kepada orang-orang yang mengaku berbuat salah 
dan meminta maaf kepada baginda. 


“ Pemberontakan Kelima Oleh Kaum Zatt 


Pemberontakan yang kelima yang dilancarkan terhadap pemerintahan 
Khalifah al-Ma'mun ialah pemberontakan oleh kaum Zatt. Mengikut Ibnu 
Khaldun, kaum Zatt berasal dari India. Mereka juga digelar kaum Mawar. 
Wujudnya mereka apabila mereka melihat Khalifah al-Ma'mun sedang sibuk 
menghadapi kaum pemberontak di seluruh negara. Mereka bukan bangkit 
memberontak, tetapi semata-mata untuk membuat kacau dan merompak sahaja. 
Mereka hanya membuat kerosakan ke atas perkampungan dan jalan-jalan raya 
menuju ke kota Basrah. 


Setelah Khalifah al-Ma'mun pulang ke kota Baghdad, baginda telah berusaha 
untuk menumpaskan mereka. Setelah mereka diserang oleh tentera kerajaan, 
mereka lari ke bukit-bukit dan menyelamatkan diri di atas sana. Apabila tentera 
kerajaan meninggalkan mereka, mereka kembali membuat kekacauan. 
Kumpulan Zatt ini tidak dapat dipadamkan oleh Khalifah al-Ma'mun. Dan 
ianya mengacau sehinggalah ke zaman pemerintahan Khalifah al-Mu tasim. 

“ Pemberontakan Keenam Oleh Penduduk Negeri Mesir 


Pemberontakan yang keenam terhadap pemerintahan Khalifah al-Ma'mun 
ialah pemberontakan oleh penduduk negeri Mesir. Puncanya adalah di antara 
dua suku kaum yang terbesar di sana iaitu suku Yaman dan suku Qais. Suku 
Qais memberi sokongan mereka kepada Khalifah al-Amin. Manakala suku 
Yaman menyokong Khalifah al-Ma'mun. Disamping itu para penduduk Mesir 
pula mengambil kesempatan dengan membuat kekacauan untuk menambah 
lagi kekacauan yang sedang berlaku itu. 


Maka Khalifah al-Ma'mun telah menghantar Panglima Abdullah bin Tahir 
bin al-Husein untuk memadamkan pemberontakan itu. Abdullah bin Tahir 
berjaya mengembalikan keamanan di Mesir. Tetapi setelah Abdullah bin Tahir 
kembali ke Syam, pemberontakan meletus semula. Kali ini Khalifah al-Ma'mun 
telah datang sendiri ke Mesir dan mengembalikan semula keamanan di sana. 


Bila pemberontakan ini berlaku? Ahmad Syalabi tidak menyebut tarikhnya. 


Pemberontakan Ketujuh Oleh Kaum Syiah 


Ketika Khalifah al-Ma'mun masih bersemayam di kota Merw, negeri 
Khurasan, menjelang tahun 200 hijrah/815 Masihi, telah meletus 
pemberontakan kaum Syiah oleh Ibnu Tabataba di kota Kufah. Dan 
mengisytiharkan dirinya imam kaum Muslimin. Tetapi pemberontakan Ibnu 
Tabataba ini telah dapat dipadamkan oleh Panglima Harthamah bin A'yun. 


Pada tahun 202 hijrah/817 Masihi, berlaku pula pemberontakan kaum Syiah 
di kota Raggah. Tetapi pemberontakan ini telah berjaya dipadamkan oleh 
Panglima Tahir bin al-Husein. 


“ Pemberontakan Kelapan Oleh Kaum Khawarij 


Sebaik sahaja Khalifah al-Ma'mun meninggalkan kota Merw, menuju ke kota 
Baghdad, kaum Khawarij di negeri Khurasan telah bangkit memberontak 
terhadap pemerintahan baginda. Tetapi Panglima Tahir bin al-Husein yang 
dilantik menjadi gabenor di negeri Khurasan telah dapat mengalahkan kaum 
Khawarij dengan mudah sahaja. Sebab itu sesetengah buku sejarah tidak 
menyebut tentang pemberontakan kaum Khawarij pada zaman pemerintahan 
Khalifah al-Ma'mun kerana tidak begitu meninggalkan kesan kepada 
pemerintahan Khalifah al-Ma'mun. 


Munculnya Kerajaan-Kerajaan Kecil Yang Memerintah Sendiri 


Sebagaimana zaman pemerintahan ayahanda baginda Khalifah Harun ar- 
Rasyid, zaman pemerintahan Khalifah al-Ma'mun juga telah berlaku 
pembentukan kerajaan-kerajaan kecil yang mempunyai kuasa otonomi 
memerintah sendiri bebas dari pengaruh dan kawalan kerajaan bani. 

Abbasiyyah atau kerajaan pusat. Pemerintahan yang pertama sekali muncul 
selaku satu pemerintahan berkerajaan sendiri pada zaman pemerintahan 
Khalifah al-Ma'mun ialah kerajaan Tahiriyyah, iaitu kerajaan di negeri 
Khurasan yang diperintah secara mutlak oleh keluarga Tahir bin al-Husein, 
seorang pahlawan berbangsa Farsi yang sangat berjasa kepada pemerintahan 
Khalifah al-Ma mun. 


Marilah kita lihat bagaimana kerajaan Tahiriyyah ini terbentuk:- 


Pembentukan Kekuasaan Tahiriyyah Di Khurasan Dan Syam 


Menjelang tahun 204 hijrah/819 Masihi, Khalifah al-Ma'mun meninggalkan 
negeri Khurasan dan berangkat ke negeri Irag untuk memadamkan 
pemberontakan oleh penduduk kota Baghdad sendiri. Untuk mentadbir negeri 
Khurasan, Khalifah al-Ma'mun telah melantik Panglima Tahir bin al-Husein 
sebagai gabenor di sana. Tahir sebagaimana Abu Muslim al-Khurasani juga 
adalah seorang Farsi yang sangat berpengaruh di negeri Khurasan. 
Pelantikannya selaku gabenor Khurasan oleh Khalifah al-Ma'mun ibarat 
melempar batu ke lubuk. Dikatakan sebaik sahaja dilantik menjadi gabenor 
negeri Khurasan, pengaruh Tahir bin al-Husein meningkat dengan mendadak 
sekali. Sudahlah seorang berkebangsaan Farsi, Tahir juga adalah seorang 
pahlawan yang sangat perkasa dan sangat berjasa kepada penduduk negeri 
Khurasan. Menjelang tahun 206 hijrah/821 Masihi, Panglima Tahir bin al- 
Husein tidak lagi membaca doa di atas mimbar Jumaat ke atas Khalifah al- 
Ma'mun, sedangkan semenjak dari tahun 204 hijrah/819 Masihi hingga akhir 
206 hijrah/821 Masihi, beliau tetap membaca doa untuk Khalifah al-Ma'mun di 
atas mimbar pada setiap hari Jumaat. Ini menunjukkan bahawa Tahir bin al- 
Husein sudah mula hilang pedoman hidup selaku seorang gabenor dan mula 
merasa dirinya besar dan bercita-cita menerajui kerajaan secara mutlak. 


Setelah Khalifah al-Ma' mun mendapat tahu perkara ini, baginda tidak lekas 
naik pitam, sebaliknya baginda bertindak dengan bijaksana terhadap Tahir bin 
al-Husein. Dikatakan Tahir bin al-Husein telah meninggal dunia pada tahun 207 
hijrah/822 Masihi lantas Khalifah al-Ma'mun terus melantik anak Tahir iaitu 
Talhah bin Tahir selaku gabenor negeri Khurasan. Dikatakan sebenarnya 
Khalifah al-Ma'mun sendiri yang memerintah Tahir diracun. Ada riwayat 
mengatakan ketika Khalifah al-Ma'mun meninggalkan kota Merw pada tahun 
204 hijrah/819 Masihi kerana pergi ke kota Baghdad, baginda telah melantik 
Tahir bin al-Husein sebagai gabenor negeri Khurasan dengan ditemani oleh 
salah seorang menteri baginda iaitu Ahmad bin Abu Khalid. Baginda berpesan 
kepada menteri baginda itu, “Sekiranya Tahir cuba bertindak sendiri, 
masukkanlah racun ke dalam makanannya.” (lihat Buku Dinasti Abbasiyyah 
Oleh Dr Isy ms 95). 


Talhah bin Tahir menjadi gabenor Khurasan dari tahun 207 hijrah/822 
Masihi hinggalah ke tahun 214 hijrah/829 Masihi selama kira-kira tujuh tahun 

kemudian wafat. Tempat beliau digantikan pula oleh saudaranya Abdullah bin 
Tahir yang juga adalah gabenor di negeri Syam. 


Semasa mentadbir negeri Syam, Abdullah bin Tahir telah memperlihatkan 
kemampuannya selaku pentadbir dan panglima perang. Ketika terjadi 
pemberontakan Mesir menjelang tahun akhir 199 hijrah/814 Masihi dan awal 
tahun 200 hijrah/815 Masihi, Khalifah al-Ma'mun telah memerintah kepada 
Abdullah bin Tahir supaya menyelesaikan masalah pemberontakan itu. Dan 
ternyata Abdullah bin Tahir berjaya menyelesaikannya. Tetapi sekembalinya 
Abdullah bin Tahir ke negeri Syam, pemberontakan telah meletus semula. 
Khalifah al-Ma'mun mengambil usaha sendiri untuk memadamkan 
pemberontakan itu dengan memimpin sendiri pasukan tentera ke Mesir dan 
baginda berjaya menyelesaikannya. 


Pembentukan Kekuasaan Ziyadiyyah Di Yaman 


Wujudnya kerajaan Ziyadiyyah di negeri Yaman apabila para gabenor yang 
mentadbir negeri Yaman tidak berdaya membendung kekacauan yang 
ditimbulkan oleh pemimpin-pemimpin kaum di sana termasuklah juga oleh 
kaum Syiah. Menjelang tahun 204 hijrah/819 Masihi, Khalifah al-Ma'mun yang 
sudah memerintah selama enam tahun telah menghantar seorang pahlawan 
dari keturunan Ziyad bin Abihi bernama Muhammad bin Ibrahim untuk 
menenteramkan keadaan huru hara di negeri Yaman. Setelah berjaya 
melenyapkan kaum Syiah dan membasmikan para pengacau di sana, maka 
Muhammad bin Ibrahim telah mendirikan kerajaan di sana dengan nama 
kerajaan Ziyadiyyah. Ibukotanya ialah Zabid, salah sebuah kota di negeri 
Yaman. Beliau bertindak itu tanpa terlebih dahulu memberitahu atau meminta 
izin daripada Khalifah al-Ma'mun, bahkan sebaliknya memulakan 
pemerintahan sendiri di sana. Khalifah al-Ma'mun membiarkan sahaja 
Muhammad bin Ibrahim memerintah Yaman sendirian tanpa bernaung di 
bawah pentadbiran kerajaan pusat atau pentadbiran baginda. Ini adalah kerana 
Khalifah al-Ma'mun lebih menyukai berdirinya sebuah kerajaan yang tidak 
memusuhi pentadbiran pusat, biarpun ianya sebuah kerajaan yang berkuasa 
atau memerintah sendiri berbanding sebuah kerajaan yang memusuhi 
pentadbiran pusat. Sebab itu Khalifah al-Ma'mun tidak mengambil apa-apa 
tindakan ke atas kerajaan Ziyadiyyah yang diterajui oleh Muhammad bin 
Ibrahim al-Ziyadi itu. Kerajaan Ziyadiyyah berjaya mengekalkan 
pemerintahannya di negeri Yaman sehingga tahun 412 hijrah/1021 Masihi. Ini 
bermakna pemerintahan Ziyadiyyah tegak di negeri Yaman selama 202 tahun 
iaitu hinggalah ke zaman pemerintahan Khalifah al-Oadir Billah, iaitu Khalifah 
kerajaan bani Abbasiyyah yang ke 25. 


Perkembangan Dan Kemajuan Berbagai-bagai Jenis Ilmu Pengetahuan 


Kalau pada zaman pemerintahan ayahanda baginda Khalifah Harun ar- 

Rasyid perkembangan ilmu pengetahuan begitu pesat sekali, maka pada zaman 
pemerintahan Khalifah al-Ma'mun, perkembangan dan kemajuan ilmu 
pengetahuan bertambah meningkat lagi sehingga mencapai kemuncak 
kemajuannya. Ini adalah kerana usaha-usaha yang telah dilakukan oleh 
Khalifah al-Ma'mun kearah memperluas dan memperkayakan khazanah ilmu 
pengetahuan dalam berbagai-bagai bidang, bukan sahaja di dalam bidang 
agama yang telah bermula sejak zaman Rasulullah s.a.w. lagi, bahkan juga ilmu- 
ilmu keduniaan yang baru dipindah dari negara-negara bukan Islam atau 
negara-negara asing yang sudah lama maju dan berkembang pengetahuan 
mereka di dalam ilmu-ilmu tersebut seperti negara Mesir, India, Farsi, Rom, 
Yunani (Greek) dan lain-lain. 


Kepesatan perkembangan di dalam berbagai-bagai bidang ilmu pengetahuan 
pada zaman Khalifah al-Ma'mun sebenarnya berpunca daripada sikap atau 
kecenderungan Khalifah al-Ma'mun sendiri kepada ilmu pengetahuan. Baginda 
adalah satu-satunya khalifah bani Abbasiyyah yang paling menyukai ilmu 
pengetahuan sehingga dikatakan baginda sendiri adalah seorang ulama dan 
intelek yang hebat dan sukar ditandingi. 


Usaha-Usaha Oleh Pihak Pemerintah 


Apakah usaha-usaha yang telah dibuat oleh Khalifah al-Ma'mun untuk 
meningkat dan menambah majunya ilmu pengetahuan sama ada dalam bidang 
ilmu-ilmu agama mahupun ilmu-ilmu duniawi? Kita tahu pada zaman 
pemerintahan Khalifah Harun ar-Rasyid, baginda sudah berusaha menjadikan 
kota Baghdad sebagai pusat ilmu pengetahuan dan juga perdagangan. Bahkan 
dikatakan pada zaman Khalifah Harun ar-Rasyid, kemajuan ilmu pengetahuan 
telah mengkagumi orang-orang Eropah sehingga mereka merasa pelik dan 
hairan dengan barang-barang yang dicipta oleh orang-orang Islam kerana 
ketinggian ilmu pengetahuan umat Islam. Tetapi pada zaman pemerintahan 
Khalifah Harun ar-Rasyid, kemuncak usaha membawa masuk buku-buku yang 
dikarang oleh cendikiawan-cendikiawan bangsa asing masih belum dilakukan 
secara bersungguh-sungguh. Begitu juga dengan usaha menterjemah buku- 
buku asing di dalam berbagai-bagai bidang ilmu tidak dilakukan dengan 
sesungguhnya kecuali setelah zaman pemerintahan Khalifah al-Ma mun. 


Di dalam usaha baginda untuk memperkembangkan ilmu pengetahuan di 
dalam semua bidang, Khalifah al-Ma'mun telah mengambil langkah pertama 
iaitu menyempurnakan Baitul Hikmah atau Rumah Ilmu Pengetahuan. Setelah 
Baitul Hikmah siap disempurnakan penyeliaannya, maka Khalifah al-Ma'mun 
telah menghantar para pakar yang berminat dan berkebolehan di dalam 
mencari ilmu yang baru terutamanya ke negara-negara yang sudah diketahui 
maju di dalam berbagai-bagai bidang ilmu pengetahuan seperti negeri Mesir, 
India, Farsi, Rom dan Yunani untuk membawa pulang buku-buku dari sana ke 
kota Baghdad untuk disimpan di Baitul Hikmah. 

Diriwayatkan oleh para sejarawan bahawa Khalifah al-Ma'mun telah 
mengetahui bahawa di pulau Cyprus terdapat banyak buku-buku ilmu 
pengetahuan yang dikarang oleh intelek-intelek Greek purba yang disimpan di 
pulau itu termasuklah buku-buku falsafah yang dikarang oleh ahli-ahli falsafah 
Greek kuno. Setelah pihak kerajaan bani Abbasiyyah mengadakan perdamaian 
dengan pihak penguasa pulau Cyprus, maka Khalifah al-Ma'mun telah 
meminta kepada pihak pemerintah di pulau itu agar sudi mengirim sebanyak 
mungkin buku-buku yang disimpan di perpustakaan di pulau Cyprus itu ke 
kota Baghdad untuk disimpan seterusnya dibuat kerja-kerja penterjemahan, 
tetapi pihak penguasa dan para pembesar kerajaan pulau Cyprus tidak sudi 
mendengar permintaan Khalifah al-Ma'mun itu. Namun segala-galanya 
berubah apabila paderi besar di pulau itu yang berpangkat Uskup Agong 
(Mutran) telah memberi pendapatnya kepada pemerintah dan para pembesar di 
pulau itu, katanya memberi pandangan, “Pendapat yang tepat ialah 
membenarkan buku-buku itu dikirim kepada Khalifah al-Ma'mun; kerana tidak 
ada sebuah kerajaan pun yang menggunapakai undang-undang syara', lantas 
diresapi oleh ilmu falsafah melainkan kerajaan itu dirosakkan oleh ilmu falsafah 
itu dan alim ulama'nya menjadi berpecah belah.” 


Setelah penguasa pulau Cyprus mendengar hujjah dan perjelasan yang 
diberikan oleh paderi besar mereka itu, barulah ia bersetuju untuk memenuhi 
permintaan Khalifah al-Ma'mun dan dipersetujui juga oleh para pembesarnya. 


Khalifah al-Ma'mun sangat gembira mendapat buku-buku di dalam 
berbagai-bagai bidang atau disiplin ilmu pengetahuan itu khususnya yang 
berkaitan dengan ilmu-ilmu falsafah, matematik, perubatan, kaji bintang, 
geografi, sejarah, muzik, kimia, bioloji, fizik dan sebagainya yang dikarang oleh 
ahli-ahli fikir Greek kuno atau Yunani purba itu. 


Ibnu Nadim bercerita, “Setelah Khalifah al-Ma'mun berjaya mengalahkan 
Kaiser Byzentium, maka baginda telah mengarahkan kepada Kaiser Rom Timur 
itu supaya mengirim buku-buku terplilih yang ditulis berkaitan ilmu 
pengetahuan lama yang disimpan di negeri Rom. Pada mulanya pihak kerajaan 
Rom enggan untuk memberinya, tetapi kemudian telah bersetuju memberi juga. 
Al-Ma'mun lalu mengirim al-Hajjaj bin Mattar, Ibnu Batrig, Salam pemimpin 
Baitul Hikmah dan lain-lain cendikiawan lagi untuk maksud tersebut. Maka 
berangkatlah utusan-utusan itu ke kota Constantinople dan mereka pilih buku- 
buku yang berharga di antara buku-buku yang mereka jumpai di sana, lalu 
dibawa pulang ke kota Baghdad. Al-Ma'mun memerintah agar buku-buku itu 
diterjemahkan ke dalam bahasa Arab lalu diterjemahkan.” 


Sedikit Tentang Ketua Penterjemah-Penterjemah Terkemuka 


Memperkatakan tentang para penterjemah pada zaman pemerintahan 
Khalifah al-Ma'mun, sebenarnya terdapat ramai orang-orang yang pintar atau 
cerdik pandai-cerdik pandai yang ahli di dalam beberapa ilmu bahasa seperti 

seseorang itu ahli di dalam bahasa Arab dan Farsi, atau ahli di dalam bahasa 
Arab dan Greek tua atau Yunani, atau ahli di dalam bahasa Arab dan Hindi dan 
Rom, Oibti (Mesir), Ibrani (Yahudi), Suryani dan sebagainya. Tetapi tokoh- 
tokoh penterjemah yang hendak dikemukakan tentang mereka di bawah tajuk 
ini ialah tokoh-tokoh penterjemah yang merupakan pemimpin-pemimpin 
mereka yang bekerja di Baitul Hikmah. Terdapat beberapa belas orang sahaja di 
kalangan mereka. Marilah kita ikuti riwayat sebahagian mereka ini secara 
ringkas:- 


Tokoh penterjemah yang paling terkemuka yang bekerja di Baitul Hikmah 
pada zaman pemerintahan Khalifah al-Ma'mun ialah Hunain bin Ishak. 
Sebenarnya beliau ini sangat muda pada masa pemerintahan Khalifah al- 
Ma'mun. Beliau dilahirkan pada tahun 194 hijrah/810 Masihi, ini bermakna 
ketika Khalifah al-Ma'mun wafat pada tahun 218 hijrah/833 Masihi, Hunain bin 
Ishak baru berusia 24 tahun. Ini bererti ketika Khalifah al-Ma'mun naik takhta 
pada tahun 198 hijrah/813 Masihi, Hunain bin Ishak baru berusia 4 tahun. 


Hunain bin Ishak dilahirkan di kota Baghdad ketika pemerintahan Khalifah 
al-Amin. Ketika itu Khalifah al-Amin baru menjadi khalifah selama setahun. 
Beliau seorang Arab, tetapi beragama Kristian. Khalifah al-Ma'mun sangat 
memandang tinggi kepada beliau kerana kebolehan beliau yang sangat baik di 
dalam ilmu bahasa yang membolehkan beliau muncul sebagai seorang 
penterjemah yang baik dan handal. Beliau adalah ahli di dalam empat bahasa 
iaitu Arab, Farsi, Suryani dan Yunani. Khalifah al-Ma'mun menjadikan beliau 
ketua kepada para penterjemah di Baitul Hikmah dan bertugas membaiki 
terjemahan-terjemahan oleh penterjemah yang lain. 


Di Baitul Hikmah, Khalifah al-Ma'mun menugaskan beliau menterjemah 
buku-buku Yunani dan Suryani ke dalam bahasa Arab. Selain membaiki mana- 
mana terjemahan-terjemahan yang telah dibuat oleh penterjemah-penterjemah 
lain yang kurang tepat makna atau erti terjemahannya. Meskipun sangat sibuk 
selaku Ketua Baitul Hikmah, Hunain bin Ishak masih berkesempatan 
menterjemahkan buku-buku karya Plato, Galen, Ecliud dan lain-lain ke dalam 
bahasa Arab. Selain pakar di dalam bahasa, Hunain bin Ishak adalah juga 
mempunyai keahlian di dalam tiga ilmu iaitu perubatan, falsafah dan sejarah. 
Khalifah al-Ma'mun membayar gaji kepada beliau emas seberat buku-buku 
yang telah diterjemahkannya. Tulisan Hunain bin Ishak sangat jelas dan cantik. 
Beliau menggunakan kertas yang baik dan tahan lama. Bentuk tulisan beliau 
adalah mengikut seni tulisan khat Kufi (sejenis tulisan yang termasyhur di kota 
Kufah). 


Hunain bin Ishak hidup sehinggalah ke tahun 260 hijrah/874 Masihi. Ini 
membolehkan beliau hidup di bawah sembilan khalifah bani Abbasiyyah dan 
menjadi doktor peribadi kepada Khalifah al-Mutawakkil. Beliau adalah seorang 
pengarang yang produktif atau prolifik. Banyak menghasilkan karya 
terjemahan sehingga mencapai lebih 100 buah. Selain bertekun melakukan 

kerja-kerja penterjemahan di Baitul Hikmah memimpin para penterjemah yang 
lain, Hunain bin Ishak masih berkesempatan membuat beberapa lawatan ke 
beberapa buah perpustakaan di negeri tanah jajahan Rom dan juga Farsi. 


Penterjemah kedua yang terkemuka pada zaman pemerintahan Khalifah al- 
Ma'mun ialah Yuhanna bin al-Batrig. Beliau juga terkenal dengan nama Yahya 
bin al-Batrig. Bergelar Abu Zakaria. Beliau juga seorang Nasrani seperti Hunain 
bin Ishak. Beliau pakar di dalam bahasa Latin dan bekerja sebagai penterjemah 
sejak zaman pemerintahan Khalifah Harun ar-Rasyid lagi. Pada zaman 
pemerintahan Khalifah al-Ma'mun, beliau telah dihantar ke negara Rom dan 
jajahan takluknya bersama-sama al-Hajjaj bin Mattar dan Salam untuk mencari 
buku-buku bermutu yang ditulis oleh intelek-intelek Yunani. Beliau ditugaskan 
menterjemahkan buku-buku Greek tua ke dalam bahasa Arab khususnya di 
dalam bidang falsafah dan kedoktoran. Beliaulah yang menterjemah buku karya 
Galen yang berjudul Tiryaf dan buku karangan Aristotle yang bertajuk al- 
Hayawan. 


Penterjemah terkemuka yang ketiga pada zaman pemerintahan Khalifah al- 
Ma'mun ialah Ishak bin Hunain juga seorang Keristian. Bergelar Abu Ya gub. 
Beliau bukan anak kepada Hunain bin Ishak kerana Hunain bin Ishak sangat 
muda pada zaman pemerintahan Khalifah al-Ma'mun. Ketika Khalifah al- 
Ma'mun wafat, Hunain bin Ishak baru berusia 24 tahun. Kalau Hunain bin 
Ishak berkahwin ketika berusia 15 tahun, anak sulung beliau ketika Khalifah al- 
Ma'mun wafat baru berusia 9 tahun. Selain bertugas sebagai penterjemah buku- 
buku asing ke dalam bahasa Arab, Ishak bin Hunain juga adalah seorang doktor 
dan hakim. Beliau juga ada mengarang beberapa buah buku seperti buku yang 
berjudul Kunnash al-Khif, Tarikh at-Tibba' dan al-Adwiyah al-Mufrad. Beliau wafat 
pada tahun 298 hijrah/911 Masihi pada masa pemerintahan Khalifah al- 
Mugtadi. 


Penterjemah terkemuka yang keempat ialah Yuhanna bin Masawaih. Beliau 
juga disebut dengan nama Yahya bin Masawaih. Beliau bertugas di Baitul 
Hikmah sejak zaman pemerintahan Khalifah Harun ar-Rasyid lagi sebagai 
ketua Baitul Hikmah. Beliau bukan seorang Arab, tetapi berbangsa Suryani. 
Beliau mahir di dalam bahasa Arab kerana beliau dibesarkan di kota Baghdad. 
Sebagaimana Hunain bin Ishak dan Ishak bin Hunain, Yuhanna bin Masawaih 
juga adalah seorang doktor. Beliau pakar di dalam penyakit mata. Khalifah 
Harun ar-Rasyid melantik beliau sebagai ketua penterjemah buku-buku 
kedoktoran Yunani ke dalam bahasa Arab. 


Pada zaman pemerintahan Khalifah al-Ma'mun, Yuhanna bin Masawaih 
pernah dihantar oleh baginda ke negeri Rom untuk mencari buku-buku yang 
bermanfaat di sana. Beliau telah menjadi doktor peribadi kepada Khalifah al- 
Mutawakkil. Beliau wafat pada tahun 243 hijrah/857 Masihi di kota Samarra' 
pada zaman Khalifah al-Mutawakkil. Beliau sempat menterjemah lebih 
daripada 40 buah buku. Beliau juga seorang Nasrani. 

Penterjemah terkemuka yang kelima ialah Allan asy-Syu'ubi. Berbangsa 
Farsi dan ahli di dalam sejarah asal usul bangsa-bangsa. Beliau ditugaskan 
menterjemah buku-buku bahasa Farsi ke dalam bahasa Arab. Di antara buku- 
buku masyhur yang beliau terjemahkan ialah buku Fadail Rabiah dan buku Nisab 
an-Namru bin Oasit. 


Penterjemah terkemuka yang keenam ialah Sahl bin Harun, saudara kepada 
Said bin Harun. Berbangsa Farsi. Selain pakar bahasa Arab dan Farsi, Sahl bin 
Harun juga adalah seorang pemidato, penyair, hakim dan sasterawan. Beliau 
banyak menterjemah buku-buku yang dibawa dari pulau Oubrus. Beliau wafat 
pada tahun 215 hijrah/830 Masihi pada zaman pemerintahan Khalifah al- 
Ma' mun juga. 


Penterjemah terkemuka yang ketujuh ialah al-Fadhl bin Naubakht. Digelar 
Abu Sahl, berbangsa Farsi dan ahli di dalam berbagai-bagai ilmu pengetahuan. 
Beliau mula berkhidmat sejak zaman pemerintahan Khalifah Harun ar-Rasyid 
dan menterjemah buku-buku dari bahasa Farsi ke dalam bahasa Arab. 


Penterjemah terkemuka yang kelapan ialah Yahya bin Abu Mansur. Digelar 
Abu Ali. Beliau ahli di dalam ilmu astronomi, ilmu kalam dan kesusasteraan. 
Beliau memeluk agama Islam pada zaman Khalifah al-Ma'mun. Beliau 
ditugaskan oleh Khalifah al-Ma'mun supaya mengkaji peredaran bintang- 
bintang dan mencipta alat penentu peredaran bintang-bintang. Penyelidikan 
dibuat di atas bukit Oasiyun di kota Damsyik dan bukit Syamsiah di kota 
Baghdad. Di dalam kesibukan membuat penyelidikan tentang bintang-bintang, 
Yahya bin Abu Mansur sempat juga menterjemah beberapa buah buku asing ke 
dalam bahasa Arab. 


Penterjemah terkemuka yang kesembilan ialah Jibril bin Bakhtisyo'. Beliau 
dilantik oleh Khalifah Harun ar-Rasyid menjadi doktor peribadi baginda dan 
juga berkhidmat kepada khalifah-khalifah kemudiannya sehinggalah beliau 
wafat pada tahun 213 hijrah/828 Masihi. 


Penterjemah terkemuka yang kesepuluh ialah Umar bin al-Farukhan. Beliau 
dilantik sebagai ketua penterjemahan di unit astronomi dan pernah bertugas 
sebagai penyelidik bintang-bintang pada zaman pemerintahan Khalifah Harun 
ar-Rasyid. 


Penterjemah terkemuka yang kesebelas ialah Muhammad bin Musa al- 
Khawarizmi. Beliau amat terkemuka dan sangat ahli di dalam bidang 
matematik terutama di dalam aljebra, astronomi, geografi, sejarah, ilmu-ilmu 
greek dan India. 


Penterjemah terkemuka yang kedua belas ialah al-Hajjaj bin Mattar. Bertugas 
sebagai ketua penterjemah di Baitul Hikmah. Beliau dilantik sejak zaman 
Khalifah Harun ar-Rasyid lagi. Khalifah al-Ma'mun menyambung tugas beliau 
itu. Beliau termasuk pakar yang dihantar oleh Khalifah al-Ma'mun ke negeri- 

negeri taklukan Rom untuk mencari buku-buku yang ditulis dalam bahasa 
Yunani di sana. 


Demikianlah maklumat beberapa belas tokoh-tokoh penterjemah yang 
handal yang merupakan ketua-ketua atau pemimpin-pemimpin kepada para 
penterjemah yang bekerja di Baitul Hikmah pada zaman pemerintahan Khalifah 
al-Ma'mun, dan setengah-tengahnya telah bertugas sejak zaman pemerintahan 
Khalifah Harun ar-Rasyid lagi. Mereka sangat cemerlang dan mempunyai 
kesungguhan dan kesanggupan bekerja yang luar biasa sekali dan sukar 
ditandingi oleh sesiapapun. 


Ilmu Agama Dan Ilmu Dunia 


Sebenarnya apabila membicarakan tentang ilmu pengetahuan, ianya 
meliputi ilmu-ilmu agama dan dunia. Ilmu-ilmu agama bersumberkan al- 
Ouran dan al-hadis, manakala ilmu-ilmu keduniaan bersumberkan kajian- 
kajian oleh cerdik pandai-cerdik pandai dan hasil pengalaman yang mereka 
perolehi. 


Kewujudan ilmu-ilmu agama telah lama bermula iaitu sejak penciptaan Nabi 
Adam as lagi. Tetapi penyempurnaan ilmu dan ketepatan maklumat adalah 
setelah kebangkitan Nabi Muhammad s.a.w. Sejak itu ilmu agama terus 
berkembang dan mencapai satu skop maklumat berkaitan dengannya yang 
teramat luas dan dalam. Sumber utama ilmu-ilmu agama ialah al-Our'an dan al- 
hadis. Jelas ilmu-ilmu agama bermula lebih awal daripada ilmu-ilmu duniawi 
di negara Islam khususnya di negara Arab. Meskipun ilmu-ilmu duniawi 
sebenarnya telah lama berkembang bermula sebelum tahun Masihi lagi iaitu di 
Mesir, Farsi, India, Yunani dan Rom, tetapi apabila dihubungkan dengan zaman 
pemerintahan Islam khususnya pada zaman pemerintahan Khalifah al-Ma'mun, 
maka nampaknya ilmu-ilmu agama jauh lebih awal bermula kerana ilmu-ilmu 
duniawi baru mula muncul dan memperkenalkan dirinya setelah zaman 
kerajaan Abbasiyyah yang mencapai kemuncaknya pada zaman pemerintahan 
Khalifah al-Ma'mun. 


Ilmu-ilmu agama sebenarnya teramat luas bidangnya. Ianya bermula dengan 
ilmu tafsir al-Qur'an, ilmu hadis, ilmu nahu atau tatabahasa, kemudian 
berpecah atau berkembang kepada ilmu-ilmu fikah, tauhid, tasauf, akhlak dan 
sebagainya. Pada zaman pemerintahan Khalifah al-Ma'mun, ilmu agama sudah 
berbagai-bagai. Tidak lagi pada ilmu tafsir, ilmu hadis dan ilmu fikah sahaja, 
tetapi juga sudah merebak kepada ilmu tauhid, tasauf dan sebagainya yang 
perbahasannya dibuat secara mendalam. 


Tokoh-Tokoh Ilmu Agama Pada Zaman Khalifah Al-Ma'mun 


Pada zaman pemerintahan Khalifah al-Ma'mun muncul ramai sekali tokoh- 
tokoh ulama' besar di dalam bidang ilmu agama khususnya di dalam bidang 

ilmu tafsir, hadis dan fikah. Tokoh-tokoh agama di dalam bidang tafsir al- 
Our'an, hadis dan fikah seperti Imam asy-Syafie rhm, Imam Ahmad bin Hanbal, 
Imam Ishak bin Ruhaiwah, Imam al-Auza'i, Imam Ibnu Abu Laila, Imam Lait 
bin Saad, Imam Yahya bin Hasan, Imam Abu Yusuf, Imam Muhammad bin 
Hasan asy-Syaibani dan ramai lagi. Manakala para ulama' di dalam bidang 
hadis pula seperti Imam Imam Bukhari, Imam Muslim, Imam Abu Daud, Imam 
ad-Darani, Imam Darugutni, Imam Ibnu Khuzaimah dan lain-lain. Manakala 
para ulama' atau ahli-ahli ilmu di dalam bidang tasauf pula seperti al-Harith al- 
Muhaisibi dan lain-lain. Dalam bidang falsafah seperti al-Kindi. Tidak 
ketinggalan juga tokoh-tokoh bahasa seperti Sibawaihi, Khalil bin Ahmad dan 
Kisa'i dalam ilmu tatabahasa atau nahu. 


Tokoh-Tokoh Ilmu Dunia Pada Zaman Khalifah Al-Ma’mun 


Yang dimaksudkan dengan tokoh-tokoh ilmu dunia atau sarjana ilmu-ilmu 
keduniaan ialah mereka-mereka yang ahli di dalam bidang-bidang ilmu selain 
ilmu agama seperti ilmu falsafah, matematik, kedoktoran, metafizik, lojik, 
geografi, muzik, astronomi, geometri, pembedahan, permakanan, sejarah, 
kimia, fizik, bioloji, geologi dan lain-lain. 


Kita sukar untuk mengatakan seseorang sarjana itu ahli di dalam satu-satu 
ilmu kerana kebanyakan sarjana-sarjana ilmu yang hidup pada zaman ini 
adalah merupakan ahli-ahli ilmu yang pakar di dalam banyak bidang ilmu. 
Mereka dikatakan sangat menonjol dalam satu-satu bidang ilmu, sedangkan 
mereka juga adalah pakar di dalam ilmu-ilmu yang lain. Sebab itu apabila 
disebut al-Kindi, beliau bukan sahaja ahli di dalam bidang ilmu falsafah, tetapi 
juga di dalam berbagai-bagai bidang ilmu yang lain. 


Tetapi kebanyakan ahli-ahli sejarah apabila menyebut al-Kindi, mereka 
maksudkan seorang ahli falsafah Islam Arab yang paling tekemuka. Begitu pula 
apabila disebut al-Khawarizmi, maksudnya seorang sarjana ilmu matematik 
yang sangat terkemuka, padahal al-Khawarizmi bukan sahaja pakar matematik, 
tetapi pakar di dalam berbagai-bagai bidang ilmu yang lain sebagaimana al- 
Kindi juga. 

Pada masa inilah hidup ahli falsafah Arab yang terkemuka iaitu al-Kindi 
(wafat tahun 252 hijrah/866 Masihi). Al-Kindi dilahirkan di kota Basrah pada 
tahun 185 hijrah/801 Masihi. Setelah ayahnya wafat, beliau berpindah ke kota 
Baghdad. Ketika itu beliau masih kanak-kanak. Ketika Khalifah al-Ma'mun 
dilantik menjadi khalifah, al-Kindi baru berusia 13 tahun. Ketika Khalifah al- 
Ma'mun wafat, al-Kindi baru berusia 33 tahun. Beliau bukan sahaja pakar di 
dalam ilmu falsafah, tetapi juga pakar di dalam ilmu kaji bintang (astronomi), 
geografi, sejarah, ilmu-ilmu Greek dan India. Beliau menulis kira-kira 270 buah 
buku di dalam bidang metafizik, matematik, lojik, geografi, muzik, astronomi, 
geometri, pembedahan, permakanan, ilmu tauhid, sejarah, kimia, geologi dan 
lain-lain. 

Pakar matematik (al-jebra dan geometri) Muhammad bin Musa al- 
Khawarizmi (wafat 232 hijrah/847 Masihi). Sebenarnya al-Khawarizmi juga 
adalah ahli di dalam ilmu kajibintang (astronomi), geografi, sejarah, ilmu-ilmu 
Greek dan India. 


Pada masa ini juga hidup ahli sejarah yang terkemuka ialah Saif bin Umar at- 
Tamimi. Saif bin Umar adalah ahli sejarah yang awal yang hidup di kota Kufah. 
Dikatakan Imam at-Tabari mencipta buku sejarahnya yang berjudul Tarikh 
Rasul wal Mulk adalah hasil ciplak dari buku Saif bin Umar at-Tamimi. Saif 
wafat pada tahun 180 hijrah/796 Masihi pada zaman pemerintahan Khalifah 
Harun ar-Rasyid. 


Pada masa ini juga hidup Musa bin Syakir yang melahirkan anak-anak yang 
menjadi intelek yang telah menabur jasa yang tidak berbeza dengan tokoh- 
tokoh intelek yang lain seperti para penterjemah yang telah disebutkan di atas. 
Musa berbangsa Farsi. 


Mengikut catitan ahli-ahli sejarah bahawa Musa bin Syakir adalah seorang 
penyamun. Kemudian bekerja sebagai ahli nujum nasib kepada Khalifah al- 
Ma'mun. Ketika Musa bin Syakir meninggal dunia, beliau meninggalkan tiga 
orang anak-anak yang masih kecil. Khalifah al-Ma'mun telah menyerahkan 
anak-anak Musa bin Syakir supaya dijaga oleh Ishak bin Ibrahim al-Mus'abi 
yang merupakan bekas gabenor kota Baghdad. Ishak bin Ibrahim al-Mus'abi 
telah menerima amanah yang diberikan oleh Khalifah al-Ma'mun kepadanya. 


Ishak bin Ibrahim kemudian mendidik ketiga-tiga anak Musa bin Syakir itu 
dengan menghantarnya belajar di Baitul Hikmah yang ketika ini diketuai atau 
dikelolai oleh Yahya bin Abu Mansur. Ketiga-tiga anak-anak Musa bin Syakir 
membesar di Baitul Hikmah dan telah muncul sebagai pemuda-pemuda yang 
pintar dan sangat pandai di dalam bidang ilmu pengetahuan. 


Anak Musa bin Syakir yang pertama bernama Muhammad. Muhammad 
pintar atau pakar di dalam ilmu astronomi, jurutera, geometri dan fizik. Anak 
kedua Musa ialah Ahmad. Ahmad pakar di dalam ilmu jurutera dan mesin. 
Anak ketiga atau bongsu ialah Hasan. Hasan pakar di dalam ilmu jurutera dan 
geometri. 


Menganut Mazhab Mu'tazilah 


Perkembangan ilmu pengetahuan di zaman pemerintahan Khalifah al- 
Ma'mun sebenarnya bukan sahaja telah memberi kebaikan kepada umat Islam, 
tetapi juga kesan yang buruk ke atas kerajaan dan rakyat. Ini adalah kerana 
usaha-usaha memperkembangkan ilmu pengetahuan dengan cara 
menterjemahkan buku-buku karangan cendekiawan-cendekiawan asing 
khususnya buku-buku falsafah dan lojik telah menyebabkan sebahagian umat 
atau ulama' atau cerdik pandai Islam telah menjadi manusia yang sangat 
mengutamakan akal di dalam semua persoalan termasuklah persoalan- 

persoalan agama yang sebenarnya tidak boleh didasarkan kepada kelogikan 
akal. Islam sebenarnya mendahulukan nas daripada akal. Tetapi orang-orang 
atau pakar-pakar atau cerdik pandai yang menamakan diri mereka kaum 
Mu'tazilah telah mengutamakan akal di dalam semua perkara termasuklah di 
dalam beberapa persoalan-persoalan agama sehingga mereka sampai kepada 
persoalan atau pertanyaan, apakah al-Our'an itu gadim atau makhluk? Mereka 
memutuskan al-Our'an itu makhluk. Alasan mereka ialah Allah SWT itu tidak 
mempunyai sifat atau tidak bersifat. Jadi tidak mungkin al-Our'an itu gadim 
sedangkan ianya terpisah daripada Allah SWT. Mereka memutuskan al-Qur'an 
itu adalah kejadian Allah SWT. Mereka juga beralaskan kepada ayat yang 
bermaksud, “Sesungguhnya Kami (Allah swt) menjadikan al-Qur'an itu dalam 
bahasa Arab supaya kamu memahaminya.” (Lihat al-Qur'an surah az-Zukhruf 
ayat 3). Dan ayat, “Dan sekiranya Kami jadikan al-Qur'an itu suatu bacaan 
dalam bahasa selain bahasa Arab, nescaya mereka akan 
mengatakan................. ” (Lihat al-Qur'an surah al-Fussilat ayat 44). Ini bukti 
bahawa al-Qur'an itu makhluk kerana ia dijadikan. Jadi salahlah kaum Ahlis 
Sunnah wal Jamaah yang menetapkan al-Qur'an itu qadim dikatakan sebagai 
satu dari sifat-sifat Allah SWT. 


Padahal ayat itu mahu mengatakan bahawa Allah SWT jadikan al-Qur'an 
dalam bahasa Arab bukan al-Qur'an itu dijadikan, tetapi dijadikan dalam 
bahasa Arab. Maka pendapat orang-orang Mu'tazilah yang mengatakan al- 
Qur'an dijadikan oleh Allah SWT adalah keliru. 


Satu lagi hujjah kaum Mu'tazilah bahawa al-Qur'an itu bukan qadim, tetapi 
makhluk ialah Allah SWT hanyalah zat tanpa sifat. Jadi bagaimana zat Allah 
boleh terlepas daripada zatNya? Bukankah zat Allah SWT itu qadim? 
Bagaimana zat Allah SWT (al-Qur'an) boleh terlepas daripada Zatnya? Tetapi 
golongan Ahlis Sunnah wal Jamaah mengatakan Allah SWT itu zat dan sifat, 
bukan zat sahaja. Dan al-Qur'an itu adalah terhasil dari kalam Allah SWT yang 
merupakan sifatNya yang tidak pernah terlepas daripada zat Allah SWT. 
Sebagai contoh satu lembaran pidato seseorang, apakah lembaran itu 
sebenarnya pidato seseorang itu? Tidak! Pidato seseorang itu tetap pada 
dirinya. Yang menjadi lembaran itu adalah terjemahan pidato seseorang itu. 
Jadi kalau dikatakan lembaran itu adalah pidato seseorang itu, maka itu adalah 
benar juga. Tetapi pada hakikatnya pidato seseorang itu tidak pernah terlepas 
daripada diri si pemidato. Ini terbukti sekiranya si pemidato itu mengulangi 
semula apa yang dia telah pidatokan, maka dia dapat berbuat demikian kerana 
isi pidato itu adalah dari dirinya. Begitu juga dengan al-Qur'an. Al-Qur'an itu 
tetap tidak pernah terlepas daripada zat Allah SWT kerana ianya adalah sifat 
Allah SWT iaitu kalam Allah. Adapun yang ditulis dalam bahasa Arab itu 
adalah terjemahan daripada kalam Allah SWT yang terbit dari zat Allah SWT. 
Kalam itu tetap berada di zat Allah SWT. Jadi kalau dikatakan lembaran itu 
adalah kalam Allah swt, maka itu adalah benar juga. Sebab itu Imam Ahmad 

bin Hanbal tidak mahu memperkatakan tentang lembaran al-Qur'an yang 
ditulis dengan dakwah di atas kertas dalam bahasa Arab itu melainkan tetap 
kalam Allah yang gadim. 


Peristiwa munculnya fahaman fitnah kemakhlukan al-Qur'an setelah 
menjelang tahun 215 hijrah/830 Masihi yang mana ketika Khalifah al-Ma'mun 
sedang (sudah setahun - P) berperang dengan pihak kerajaan Rom Timur atau 
Byzentium sehinggalah baginda wafat pada tahun 218 hijrah/833 Masihi, maka 
sebahagian tugas memperjuangkan fahaman kaum Mu'tazilah ditangani oleh 
gabenor kota Baghdad iaitu Ishak bin Ibrahim. 


Pada masa itu golongan yang berfahaman Mu'tazilah diketuai oleh seorang 
ulama' yang bernama Ahmad bin Abu Duad. Manakala kaum Ahlis Sunnah wal 
Jamaah diketuai oleh Imam Ahmad bin Hanbal. Terdapat tiga orang ulama' lagi 
yang menyertai Imam Ahmad bin Hanbal iaitu Imam Muhammad bin Nuh, 
Imam Abdullah bin al-Ghuwariri dan Imam Sajadah. Perdebatan berlaku di 
antara Ahmad bin Abu Duad dengan Imam Ahmad bin Hanbal. Khalifah al- 
Ma'mun pula lebih tertarik kepada hujjah-hujjah yang dikemukakan oleh kaum 
Mu'tazilah. Baginda mahu semua ulama’ Islam dan seluruh rakyat jelata 
menganut fahaman kaum Mu'tazilah yang berpegang bahawa al-Qur'an itu 
adalah makhluk. 


Imam Ahmad bin Hanbal telah mempertahankan pendapat kaum Ahlis 
Sunnah wal Jamaah yang berpegang bahawa al-Our'an itu adalah gadim. Sebab 
al-Qur'an adalah Kalamullah. Macam mana Kalam Allah itu makhluk? Sesuatu 
yang keluar daripada Zat Allah itu adalah sesuatu yang gadim. Tetapi Khalifah 
al-Ma'mun berpegang kepada pegangan kaum Mu'tazilah yang mengatakan al- 
Qur'an itu ciptaan Allah SWT serupa dengan seluruh ciptaan-ciptaan Allah 
yang lain seperti alam ini keseluruhannya. Tetapi Imam Ahmad bin Hanbal 
tetap berkeras mempertahankan bahawa al-Qur'an itu adalah gadim, kalam 
Allah SWT yang gadim. Dengan sebab mempertahankan al-Qur'an adalah 
gadim yang bertentangan dengan pegangan Khalifah al-Ma'mun, telah 
menyebabkan Imam Ahmad bin Hanbal dan ketiga-tiga ulama' yang menyertai 
beliau telah dipenjarakan di tempat yang sempit dan dipukul oleh pihak 
pemerintah. Beberapa hari kemudian keempat-empat ulama' Ahlis Sunnah wal 
Jamaah itu telah dibawa ke hadapan gabenor kota Baghdad iaitu Ishak bin 
Ibrahim. Mereka diminta memberi jawapan yang tegas terhadap persoalan 
tersebut. Kali ini dua orang ulama' iaitu Imam Ibnu al-Ghuwariri dan Imam 
Sajadah telah mengaku kalah dengan menurut kehendak pihak Khalifah al- 
Ma'mun kerana tidak tahan menanggung seksaan dipenjara dan dipukul. 
Mereka berdua dibenarkan pulang ke rumah. Tinggal lagi Imam Ahmad bin 
Hanbal dan Imam Muhammad bin Nuh yang tetap mempertahankan pendirian 
mereka tanpa mahu mengubah. Akibatnya Imam Ahmad bin Hanbal dan Imam 
Muhammad bin Nuh terus dipenjara dan diseksa. Imam Ahmad bin Hanbal 
dan Imam Muhammad bin Nuh masih berada di penjara dan diseksa 

sehinggalah Khalifah al-Ma'mun wafat dan digantikan dengan Khalifah al- 
Mu'tasim. 


Pelantikan Putera Mahkota 
% Tindakan Memindahkan Jawatan Khalifah Kepada Ahlil Bait 


Sebenarnya persoalan melantik Putera Mahkota oleh Khalifah al-Ma'mun 
adalah suatu tindakan yang amat luar biasa sekali. Belum pernah terjadi di 
dalam sejarah mana-mana khalifah atau raja-raja Islam seseorang khalifah atau 
raja cuba melantik seorang lain yang di luar daripada keluarga mereka sebagai 
khalifah atau raja yang akan menggantikan mereka kelak. Ini hanya berlaku 
pada zaman Khalifah al-Ma'mun sahaja. Siapakah tokoh yang dilantik oleh 
Khalifah al-Ma'mun sebagai Putera Mahkota baginda itu? Dia ialah Imam Ali 
ar-Redha bin Imam Musa al-Kazim, Imam Syiah kelapan di dalam mazhab 
Syiah Isna Asya'ariyyah. 


Bagaimanakah Khalifah al-Ma'mun boleh terfikir atau tertarik untuk 
melantik Imam Ali ar-Redha sebagai bakal khalifah sesudah baginda? 
Sebenarnya ini adalah idea atau buah fikiran dari menteri baginda juga. Al- 
Fadhl bin Sahl adalah menteri Khalifah al-Ma'mun yang cenderong kepada 
kaum Alawiyyeen. Al-Fadhl bin Sahllah yang telah memberi idea kepada 
Khalifah al-Ma'mun supaya melantik Imam Ali ar-Redha sebagai Putera 
Mahkota dengan mengemukakan alasan bahawa sebenarnya jawatan khalifah 
kaum Muslimin adalah hak keluarga Rasulullah s.a.w. dari pihak keturunan 
Sayidah Fatimah az-Zahra' rha, yang merupakan isteri pertama dan utama 
Sayidina Ali bin Abu Talib. Dan mengingatkan jasa-jasa Sayidina Ali bin Abu 
Talib ketika menjadi khalifah yang telah melantik moyang mereka Abdullah bin 
al-Abbas sebagai gabenor kota Basrah dan saudara Abdullah iaitu Ubaidullah 
bin al-Abbas sebagai gabenor di negeri Yaman. Hujjah-hujjah inilah yang telah 
menarik hati dan mempengaruhi fikiran Khalifah al-Ma'mun untuk memilih 
keturunan Sayidina Ali bin Abu Talib dari kalangan Ahlil Bait sebagai Putera 
Mahkota seterusnya bakal khalifah umat Islam yang akan memerintah dunia 
Islam setelah kewafatan baginda. 


Tetapi tindakan ini telah menimbulkan kekecohan besar di kalangan 
keluarga bani Abbasiyyah sehingga tercetus pemberontakan di kota Baghdad 
dan kaum keluarga bani al-Abbas bersama-sama penduduk Baghdad telah 
sepakat mengangkat Ibrahim bin al-Mahdi iaitu bapa saudara Khalifah al- 
Ma'mun sebagai khalifah yang menggantikan Khalifah al-Ma'mun yang 
bersemayam di negeri Khurasan itu. 


Kerana tidak mahu penolakan keluarga bani al-Abbas yang disertai oleh 
penduduk kota Baghdad terhadap kepimpinan baginda selaku khalifah umat 
Islam, maka Khalifah al-Ma'mun akhirnya telah menarik balik tindakan 
baginda melantik Imam Ali ar-Redha selaku Putera Mahkota itu. Caranya ialah 

dengan membunuh Imam Ali ar-Redha. 


Setelah Imam Ali ar-Redha dibunuh bersama-sama dengan al-Fadhl bin Sahl 
yang merupakan punca kepada perlantikan Imam Ali ar-Redha sebagai Putera 
Mahkota itu, maka Khalifah al-Ma'mun membujuk penduduk kota Baghdad 
(terutama kepada keluarga bani al-Abbas sendiri) agar kembali memberi baiat 
kepada baginda. 


Dengan itu berakhirlah pemberontakan penduduk kota Baghdad terhadap 
pemerintahan Khalifah al-Ma'mun yang terjadi sekitar tahun 202 hijrah/817 
Masihi. 


Keluarga 


Setakat yang penyusun memperoleh maklumat, bahawa Khalifah al-Ma' mun 
berkahwin dengan dua orang perempuan sahaja. Isteri baginda yang pertama 
ialah Ummu Isa bin Musa al-Hadi iaitu saudara sepupu baginda sendiri. 
Dengan isteri ini, baginda dikurniakan dua orang anak lelaki ialah Muhammad 
as-Sughra dan Ubaidullah. 


Isteri baginda yang kedua ialah Buran binti al-Hasan bin Sahl, anak saudara 
menteri baginda yang pertama al-Fadhl bin Sahl. Perkahwinan dengan Buran 
terjadi pada tahun 210 hijrah/825 Masihi. Para sejarawan mengatakan 
perkahwinan Khalifah al-Ma'mun dengan Buran dibuat secara besar-besaran 
sehingga mencapai ke tahap pembaziran. Bahkan Khalifah al-Ma'mun telah 
memberi wang kepada bapa mertua merangkap menteri baginda iaitu al-Hasan 
bin Sahl sebanyak 10 juta dirham dan kepada anak-anak al-Hasan masing- 
masing satu juta. Antara anak-anak al-Hasan bin Sahl selain Buran ialah 
Muhammad dan Ahmad. Perkahwinan Khalifah al-Ma'mun dengan Buran 
dibuat semata-mata untuk menutup pembunuhan al-Fadhl bin Sahl yang 
baginda lakukan. Penyusun masih belum menemui maklumat, apakah Khalifah 
al-Ma'mun memperoleh anak dari perkahwinan baginda dengan Buran binti al- 
Hasan bin Sahl. 


Khalifah al-Ma'mun dikatakan masih mempunyai anak-anak yang lain 
seperti al-Abbas dan al-Fadhl. 


Inilah dua orang isteri Khalifah al-Ma'mun. Penyusun masih belum 
mendapat maklumat siapakah jariah-jariah Khalifah al-Ma mun. 


Kemeriahan Perkahwinan Dengan Buran 


Khalifah al-Ma'mun melangsungkan perkahwinan baginda dengan Buran 
puteri menteri baginda al-Hasan bin Sahl dengan sangat meriah sekali. 
Perkahwinan ini berlangsung pada tahun 210 hijrah/825 Masihi iaitu setelah 
enam tahun terjadinya pembunuhan ke atas al-Fadhl bin Sahl. Al-Hasan bin 
Sahl telah mengeluarkan belanja yang sangat besar ketika mengadakan majlis 

perkahwinan puterinya Buran dengan Khalifah al-Ma'mun. Di antara atur cara 
yang dibuat ialah diselitkan sekeping kertas yang ditulis nama sebuah kebun 
milik beliau di dalam sebiji buah tembikai. Kepada sesiapa yang memperoleh 
buah tembikai yang mengandungi kertas yang ditulis estet itu, si bertuah itu 
diberi estet itu. Khalifah al-Ma'mun sendiri menganggap majlis perkahwinan 
baginda dengan Buran adalah suatu majlis yang membazir harta kekayaan. 
Ketika mahu menyambut Khalifah al-Ma'mun, al-Hasan bin Sahl telah 
membentang hamparan tenunan emas bertatah beribu butir mutiara. Demikian 
riwayat oleh Ibnu Tabatiba. 


Wafat 


Sejak dari tahun 214 hijrah/829 Masihi, Khalifah al-Ma'mun mula 
menerjunkan diri baginda ke medan perang sehinggalah tahun 218 hijrah/833 
Masihi iaitu sehingga ke wafat baginda. Masanya selama empat tahun. Sebelum 
itu baginda tidak pernah menceburkan diri memimpin angkatan tentera untuk 
menghapuskan musuh negara dan para pemberontak. Baginda hanya 
menghantar pasukan sahaja untuk menghadapi semua pemberontakan yang 
meletus. Tetapi apabila baginda sangat menyedari betapa bahayanya 
pemberontakan Babuk al-Khurrami yang telah dibantu oleh kerajaan Rom 
Timur atau Byzentium, maka hati Khalifah al-Ma'mun tidak dapat ditahan- 
tahan lagi untuk menerjunkan diri ke dalam medan perang. Ini berlaku setelah 
baginda memerintah selama 16 tahun. 


Khalifah al-Ma'mun berjaya dalam banyak pertempuran dengan tentera 
kerajaan Byzentium. Dalam pertempuran di kota Tarsus, tentera Rom Timur 
telah mengalami kekalahan yang teruk sehingga memaksa Maharaja Rom iaitu 
Kaiser Theophilus membayar jizyah kepada Khalifah al-Ma'mun. Setelah 
Khalifah al-Ma'mun sampai di sebuah kota bernama Budendun yang terletak di 
utara kota Tus pada tahun 218 hijrah/833 Masihi, baginda jatuh sakit dan wafat 
di situ. Ketika itu usia baginda baru 48 tahun. Sebelum wafat, Khalifah al- 
Ma'mun sempat menyebut nama saudaranya al-Mu'tasim sebagai pengganti 
baginda. 


Kelebihan Dan Keistimewaan 


Tentang kelebihan dan keistimewaan yang dimiliki oleh Khalifah al-Ma mun 
tentulah banyak. Kelebihan dan keistimewaan baginda di dalam bidang ilmu 
pengetahuan terutama di dalam lapangan ilmu agama dikatakan baginda telah 
diberi pendidikan di dalam bidang ilmu tatabahasa Arab, fikah dan sejarah oleh 
ayahandanya Khalifah Harun ar-Rasyid sejak masih kecil lagi. Ini adalah kerana 
Khalifah Harun ar-Rasyid yang dirinya adalah seorang yang sangat alim di 
dalam ilmu-ilmu agama terutama di dalam ilmu al-Qur'an, hadis dan fikah 
tidak mahu melihat anakanda baginda menjadi manusia yang tidak berilmu 
pengetahuan atau jahil tidak mengetahui ilmu apa-apa. 

Dikatakan guru Khalifah al-Ma'mun yang pertama ialah ayahanda baginda 
sendiri Khalifah Harun ar-Rasyid. Selain ini ialah Hisyam bin Urwah bin az- 
Zubair bin al-Awwam, Abbad bin az-Zubair bin al-Awwam, Yusuf bin Atiyyah, 
Abu Mu'awiyah adh-Dharir, Ismail bin Aliyyah, Hajjaj al-A'war dan ramai lagi. 
Ismail bin Aliyyah yang dikatakan telah menyimpang akidah Khalifah al- 
Ma' mun (daripada fahaman Ahlis Sunnah wal Jamaah kepada Mu'tazilah - P) 
kerana dialah yang mula-mula menyebar fahaman Mu'tazilah kepada Khalifah 
al-Ma'mun. 


Manakala murid baginda pula (ini tentunya yang belajar kepada baginda 
secara tidak resmi) ialah putera baginda sendiri yang bernama al-Fadhl, Yahya 
bin Aktham (yang baginda lantik menjadi gadhi kerajaan baginda), Ja'far bin 
Abu Sulaiman al-Tayalisi, Abdullah bin Tahir, gabenor Syam dan Khurasan, 
Ahmad bin al-Harith asy-Syi'i, Da'bal al-Khuza'i dan ramai lagi. 


Kelebihan dan keistimewaan Khalifah al-Ma'mun yang lain ialah baginda 
sangat cerdas, pintar mentabdir, bijaksana, berani, kepahlawanan, tajam akal 
fikiran, berkebolehan dan sangat pemaaf. 

(218-227 Hijrah-833-842 Masihi) 


Pengenalan 


Al-Mu’tasim adalah Khalifah kerajaan dinasti bani Abbasiyyah yang kelapan 
dan salah seorang daripada empat orang khalifah bani Abbasiyyah yang agung. 
Imam as-Sayuti memetik kata-kata Imam az-Zahabi yang berbunyi, “al- 
Mu'tasim termasuk khalifah yang agung dan berwibawa seandainya dia tidak 
terperangkap menguji ulama' tentang al-Our'an itu makhluk.” Baginda dilantik 
menjadi khalifah kerajaan dinasti bani Abbasiyyah menggantikan tempat 
kakanda baginda Khalifah al-Ma'mun yang wafat. Ketika itu baginda baru 
berusia 40 tahun. Tetapi baginda bukanlah salah seorang Putera Mahkota yang 
dilantik oleh ayahanda baginda Khalifah Harun ar-Rasyid sebagaimana 
kakanda baginda al-Amin, al-Ma'mun dan juga al-Oasim dan tidak pula diberi 
kawasan untuk memerintah sebagaimana ketiga-tiga saudara baginda yang 
tersebut itu. Ini adalah kerana ketika ayahanda baginda Khalifah Harun ar- 
Rasyid membuat perlantikan Putera Mahkota dan pembahagian kawasan 
pentadbiran kepada ketiga-tiga putera baginda itu, al-Mu tasim ketika itu baru 
berusia 5 tahun dan ketika Khalifah Harun ar-Rasyid wafat, al-Mu tasim baru 
berusia 15 tahun. Sebab itulah baginda tidak pernah diambil perhatian oleh 
ayahanda baginda untuk melantik baginda menjadi pentadbir wilayah 
sebagaimana ketiga-tiga kakanda baginda yang telah agak berusia itu. 


Khalifah al-Mu'tasim tidak sebagaimana ayahanda dan kakanda baginda 
Khalifah al-Ma'mun yang sangat meminati ilmu pengetahuan dan berusaha 
memajukan ilmu pengetahuan dengan memasukkan kitab-kitab dan buku-buku 
asing ke dalam negara serta menterjemahkannya, baginda hanya lebih berminat 
kepada soal-soal ketenteraan dan peperangan kurang sekali memberi 
penumpuan kepada soal-soal ilmu pengetahuan. Sebab itu baginda tidak 
terkenal sebagai seorang ahli ilmu pengetahuan sebagaimana moyang, datuk, 
ayahanda dan kakanda baginda yang merupakan orang-orang alim. Apa yang 
menyerupai baginda dengan mereka itu ialah berkaitan dengan keperkasaan 
selaku seorang pahlawan dan seorang pentadbir yang cekap dan berkebolehan. 


Pada masa pemerintahan kakanda baginda Khalifah al-Ma mun, al-Mu tasim 


231 


PEMERINTAHAN KERAJAAN BANI ABBASIYYAH 


dilantik menjadi gabenor di negeri Syam dan juga Mesir, di samping 
merupakan tenaga penting di dalam bidang ketenteraan. Pada zaman 
pemerintahan Khalifah al-Ma'mun, selain Tahir bin Husin, Harthamah bin 
A'yun, Abdullah bin Tahir, al-Mu'tasim adalah selalu diamanahkan untuk 
memimpin pasukan tentera menghapuskan pemberontakan dan pencerobohan 
pihak tentera Rom Timur di sempadan negara. Bahkan ketika Khalifah al- 
Ma'mun wafat dan baginda dilantik menjadi khalifah pun, (Khalifah) al- 
Mu'tasim ketika itu sedang memimpin angkatan tentera memerangi tentera 
Rom Timur di wilayah Tarsus, dalam negara Turki. 


Pada awal-awal pemerintahan baginda, telah terjadi usaha untuk menyingkir 
baginda dari jawatan khalifah oleh pihak tentera yang sebahagian besarnya 
adalah orang-orang Farsi, tetapi gagal kerana orang yang mahu dilantik 
menjadi khalifah iaitu al-Abbas bin al-Ma'mun telah memberi baiat kepada al- 
Mu'tasim untuk menjadi khalifah. Dan telah timbul juga beberapa kekacauan 
dan pemberontakan yang dicetuskan oleh rakyat dan juga pencerobohan oleh 
tentera kerajaan Rom Timur di sempadan wilayah. Tetapi semua usaha-usaha 
jahat dan pemberontakan serta pencerobohan itu telah berjaya dihapus atau 
dipadamkan oleh Khalifah al-Mu'tasim yang dibantu oleh tenaga-tenaga 
pahlawan berbangsa Turki yang handal dan perkasa. 


Perlu sangat disebut bahawa pada zaman pemerintahan Khalifah al- 
Mu'tasim, pengaruh orang-orang Arab terus merosot dan pengaruh orang- 
orang Farsi mulai pudar dari pentadbiran kerajaan, dan diisi pula oleh 
pengaruh bangsa Turki. Pada mulanya ketika baru-baru dilantik menjadi 
khalifah, Khalifah al-Mu'tasim masih memakai tenaga-tenaga bangsa Farsi di 
dalam pentadbiran kerajaan seperti dijadikan pengawal keselamatan peribadi, 
pengawal istana dan juga anggota tentera serta panglima perang, tetapi setelah 
baginda mengetahui sifat-sifat orang Farsi yang bukan mahu menguatkan 
kedudukan pemerintah, tetapi lebih kepada untuk kepentingan peribadi dan 
bangsa Farsi, dan baginda melihat orang-orang Arab tidak begitu menyukai 
baginda yang merupakan seorang yang berdarah kacukan Turki (dari pihak 
ibu), maka Khalifah al-Mu'tasim mula mengalihkan perhatian baginda kepada 
bangsa asing yang lain. Baginda mendapati bangsa Turki amat sesuai untuk 
diisi menggantikan tempat bangsa Arab dan Farsi untuk menguatkan kerajaan 
dan tentera baginda. Ini kerana amat sesuai dengan darah keturunan baginda 
dari pihak ibunda baginda itu. Akhirnya Khalifah al-Mu tasim memenuhkan 
para pegawai, pengawal peribadi dan istana, para gabenor serta tentera dan 
pemimpin-pemimpin tentera dengan orang-orang berbangsa Turki. Sehingga 
orang-orang Turki menjadi besar kepala kerana merasa mereka sangat 
diutamakan dan tenaga serta kebolehan mereka sangat diperlukan oleh yang 
baru memegang kuasa iaitu Khalifah al-Mu'tasim. 


Apa yang penting juga untuk disebutkan ialah pembinaan kota Samarra' 
oleh Khalifah al-Mu'tasim. Setelah kota Samarra' siap dibina, Khalifah al- 

Mu'tasim telah meninggalkan kota Baghdad dan diserahkan kepada putera 
baginda al-Wathig untuk mentadbirnya. Baginda menjadikan kota Samarra' 
sebagai pusat pentadbiran pemerintahan baginda yang baru sebagaimana 
ayahanda baginda Khalifah Harun ar-Rasyid yang membina kota ar-Raggah 
dan menjadikannya sebagai pusat pentadbiran yang baru setelah terjadi tragedi 
pembunuhan kaum Baramikah. 


Apa yang disesalkan terhadap diri Khalifah al-Mu'tasim ialah berkaitan 
dengan pegangan akidah baginda. Baginda sebagaimana juga dengan kakanda 
baginda Khalifah al-Ma'mun telah berpegang dengan teguh kepada mazhab 
Mu'tazilah terutama berkaitan dengan al-Ouran itu makhluk. Mazhab 
Mu tazilah turut dipegang pula oleh putera baginda al-Wathig dan mazhab ini 
hanya dapat dihapuskan daripada menjadi mazhab resmi kerajaan bani 
Abbasiyyah setelah Khalifah al-Mutawakkil dilantik menjadi khalifah 
menggantikan tempat Khalifah al-Wathig. Kalau setakat bermazhab Mu'tazilah 
untuk diri baginda sahaja tidaklah mengapa. Ini memaksa seluruh rakyat agar 
turut menganut sama. Mana boleh jadi demikian? Pada zaman baginda juga 
telah terjadi penyiksaan ke atas para ulama' Ahlis Sunnah wal Jamaah yang 
mempertahankan pegangan al-Our'an itu Kalamullah yang gadim termasuklah 
ke atas diri Imam Ahmad bin Hanbal yang merupakan kepala atau ketua 
ulama' Ahlis Sunnah wal Jamaah yang mempertahankan akidah yang benar itu. 


Kelahiran Dan Peribadi 


Khalifah al-Mu'tasim dilahirkan pada tahun 178 hijrah/794 Masihi ¿i » ta 
Baghdad ketika ayahanda baginda Khalifah Harun ar-Rasyid telah 1» jadi 
khalifah selama 8 tahun. Baginda adalah putera keempat kepada Khalifah 
Harun ar-Rasyid di belakang ketiga-tiga kakanda baginda iaitu al-Amin, al- 
Ma'mun dan al-Qasim. Selain keempat-empat mereka ini, K' »!ifah Harun ar- 
Rasyid masih mempunyai ramai lagi putera dan puteri. Ui::::k mendapat 
maklumat tentang saudara-saudara Khalifah al-Mu'tasim atau anak-anak 
Khalifah Harun ar-Rasyid, bolehlah dirujuk semula di bawah tajus keluarga 
Khalifah Harun ar-Rasyid. 


Salasilah keturunan Khalifah al-Mu'tasim secara lengkapnya dari pihak 
ayahanda baginda samalah dengan salasilah keturunan Khalifah al-Ma'mun 
iaitu Muhammad (bergelar al-Mu'tasim) bin Harun ar-Rasyid bin al-Mahdi bin 
Abu Ja'far al-Mansur bin Muhammad as-Sajjad bin Ali bin Abdullah bin al- 
Abbas bin Abdul Muttalib. Gelaran baginda ialah Abu Ishak. Manakala 
salasilah baginda dari pihak ibu pula ialah Muhammad al-Mu'tasim bin 
Maridah. Maridah adalah salah seorang jariah Khalifah Harun ar-Rasyid dan 
seorang wanita berbangsa Turki. 


Tentang sifat-sifat dan rupaparas Khalifah al-Mu'tasim, sebagaimana yang 
diriwayatkan oleh Ibnu Abdul Rabbih di dalam kitabnya Igdul Farid adalah 
baginda seorang lelaki yang tinggi tubuh badannya, kulit putih bersih, misainya 

diwarnakan dengan warna merah jadilah ianya kemerah-merahan, manakala 
janggutnya pula diwarnakan dengan pewarna perang jadilah janggutnya 
berwarna perang. Tenaga baginda sangat kuat dan baginda mampu membawa 
(memikul atau membimbit - P) sebuah pintu (besi atau tembaga - P) yang 
beratnya 750 kati. Pada lain riwayat dikatakan Khalifah al-Mu'tasim mampu 
memegang sebatang tongkat dari besi yang besar dan barang-barang besar yang 
tidak mampu diangkat oleh beberapa orang lelaki yang kuat-kuat. Sebagaimana 
yang telah disebutkan di atas, bahawa Khalifah al-Mu'tasim adalah seorang 
pahlawan yang sangat perkasa dan gagah. Ini tentunya kerana sudah menjadi 
ciri-ciri peribadi baginda yang dikurniakan oleh Allah SWT kepada baginda. 


Khalifah al-Mu'tasim terkenal sebagai seorang yang berperangai mulia, baik 
budi bahasanya dan seorang yang sangat pemaaf menuruti perangai kakanda 
baginda Khalifah al-Ma'mun. Baginda akan memaafkan sesiapa sahaja yang 
datang meminta maaf kepada baginda. Sebagai contoh orang-orang Zatt yang 
membuat kekacauan. Setelah mereka merasa akan hancur di tangan tentera 
Khalifah al-Mu'tasim, mereka segera datang kepada Khalifah al-Mu tasim 
untuk meminta maaf di atas perbuatan mereka membuat kekacauan di dalam 
negara yang telah menyusahkan khalifah dan kehidupan orang ramai itu. 
Khalifah al-Mu tasim telah memaafkan mereka. 


Sungguhpun begitu, Khalifah al-Mu'tasim tidak akan memberi kemaafan 
kepada sesiapa pun yang membuat kesalahan tetapi tidak mahu memohon 
kemaafan kepada baginda. Sebagai contoh ketika seorang penyair bernama 
Ibnu Yunus mengalunkan serangkap syair menghina baginda, Khalifah al- 
Mu tasim telah bernazar untuk membunuh Ibnu Yunus itu. Syair Ibnu Yunus 
itu berbunyi, 


Para penguasa bani Abbas ada tujuh dalam catitan, 

Tidak ada data pada kami yang menyatakan yang kelapan, 

Begitu pula tujuh penghuni gua dalam surah al-Kahfi dalam al-Qur'an, 

Mereka bersembunyi di dalam dan anjing yang kelapan. 

Setelah Ibnu Yunus mendapat tahu Khalifah al-Mu'tasim telah bersumpah 


mahu membunuhnya, maka dia terus melarikan diri sehingga ke negeri Mesir, 
kemudian lari lagi hingga sampai ke negeri Maghribi dan bersembunyi di sana. 


Perlantikan Dan Pemerintahan 
+% Para Pembantu, Menteri Dan Penasihat 


Sebelum kita memperkatakan tentang perjalanan pemerintahan Khalifah al- 
Mu'tasim, ada baiknya kita memperkatakan dahulu tentang siapakah para 
menteri atau penasihat baginda. Tokoh yang pertama dilantik oleh Khalifah al- 
Mu'tasim menjadi menteri dan penasihat baginda sebaik sahaja baginda naik 

takhta khalifah ialah al-Fadhl bin Marwan iaitu kerani baginda sendiri ketika 
baginda menjadi gabenor bagi wilayah atau negeri Syam dan Mesir pada zaman 
pemerintahan Khalifah al-Ma'mun. Penyusun belum memperoleh maklumat, 
apakah bangsa al-Fadhl bin Marwan ini? Apakah beliau seorang Turki atau 
Farsi atau Arab! Kalau mengikut selera hati Khalifah al-Mu'tasim, sudah pasti 
al-Fadhl bin Marwan adalah seorang Turki. Tetapi namanya adalah 
menunjukkan dia seorang Arab atau Farsi. Tetapi penyusun lebih yakin al- 
Fadhl bin Marwan adalah seorang Farsi kerana dia dilantik menjadi kerani al- 
Mu'tasim ketika zaman pemerintahan Khalifah al-Ma'mun. 


Al-Fadhl bin Marwan sebenarnya adalah seorang yang kurang elok 
perangainya dan tidak memiliki ilmu pengetahuan yang luas. Sebenarnya amat 
tidak sesuai menjadi kerani kepada Khalifah al-Mu' tasim yang sudah diketahui 
bukan seorang yang berpengetahuan yang luas. Sepatutnya kerani kepada al- 
Mu'tasim perlulah seorang yang memiliki pengetahuan yang luas dan berbagai- 
bagai untuk membantu pentadbiran beliau. Al-Mu'tasim menyenangi al-Fadhl 
bin Marwan adalah disebabkan kebolehan al-Fadhl di dalam soal-soal 
pentabdiran dan baik buah fikirannya. Ini (berkebolehan di dalam soal-soal 
pentabdiran dan baik buah fikirannya) adalah pendapat penyusun bukan 
dipetik dari mana-mana tulisan ahli-ahli sejarah baik dahulu mahupun 
sekarang apabila dikatakan bahawa al-Fadhl bin Marwan bukanlah seorang 
yang elok peribadi dan tidak luas pengetahuannya. 


Seorang sejarawan yang terkemuka iaitu Ibnu Tabatiba menulis di dalam 
kitabnya al-Fakhri bahawa Khalifah al-Mu'tasim tidak dapat menahan sabar 
baginda terhadap tingkahlaku menteri atau penasihat baginda ini. Lantas 
baginda terus memecatnya dan merampas seluruh harta kekayaannya. 


Pada pendapat penyusun yang sebenarnya amat cetek pemikirannya ini, al- 
Fadhl bin Marwan ketika menjadi kerani kepada al-Mu'tasim ketika al- 
Mu tasim menjadi gabenor negeri Syam dan Mesir, dia tidak membuat sebarang 
keputusan, hanya mengikut perintah dari al-Mu tasim sahaja tanpa membantah. 
Lebih-lebih lagi kerjanya sebagai kerani tidak memerlukan kepada memberi 
pandangan dan nasihat kepada bosnya, hanya lebih kepada melakukan kerja 
atau menyempurnakan tugas sahaja. Dan al-Fadhl bin Marwan telah 
memperlihatkan kecekapannya bekerja kepada bosnya al-Mu'tasim. Jadi sifat 
dan sikap kurang sopannya tidak begitu zahir kepada al-Mu'tasim ketika itu. 
Ini menyebabkan al-Mu'tasim merasa sayang kepada al-Fadhl bin Marwan 
kerana kesetiaan dan kebolehannya di dalam melaksanakan kerja-kerjanya. 
Tetapi apabila Khalifah al-Mu tasim melihat al-Fadhl bin Marwan yang perlu 
menasihati baginda dengan perlu mempamirkan adab sopan yang baik, barulah 
baginda nampak sifat-sifat dan sikap al-Fadhl bin Marwan yang ternyata 
kurang sopan itu. Inilah punca kenapa Khalifah al-Mu'tasim telah memecat al- 
Fadhl bin Marwan daripada menjadi menteri dan penasihat baginda. 


Setelah itu Khalifah al-Mu'tasim melantik pula Ahmad bin Ammar 

menggantikan tempat al-Fadhl bin Marwan. Kemungkinan sekali Ibnu Ammar 
ini adalah seorang Turki. Nama Ahmad digunapakai oleh semua umat Islam 
tanpa mengira kebangsaannya. Ahmad bin Ammar adalah seorang hartawan 
yang kaya raya dan seorang yang mempunyai budi yang mulia. Tetapi setelah 
dia melaksanakan kerja-kerja sebagai menteri dan penasihat kepada seorang 
khalifah, ternyata dia tidak begitu berkebolehan di dalam bidang pentadbiran, 
dan tidak mempunyai keahlian di dalam bahasa dan kesusasteraan. Khalifah al- 
Mu'tasim melantik Ibnu Ammar ke jawatan menteri atau penasihat baginda 
semata-mata melihat kepada kemuliaan budi dan harta kekayaan Ahmad bin 
Ammar, tidak kepada kebolehan dan keahliannya di dalam soal-soal 
pentadbiran. Jadi apabila Ahmad bin Ammar mula melaksanakan kerja- 
kerjanya di dalam soal-soal pentabdiran, nampaklah kepada Khalifah al- 
Mu'tasim kelemahan-kelemahan menteri baginda ini. Sudah tentu Khalifah al- 
Mu'tasim tidak dapat mengguna perkhidmatan seseorang yang tidak 
mempunyai kebolehan di dalam bidang pentadbiran. Oleh itu Khalifah al- 
Mu tasim terpaksa menyingkir Ibnu Ammar daripada jawatan menteri baginda. 


Tempoh masa al-Fadhl bin Marwan dan Ahmad bin Ammar berkhidmat 
selaku menteri dan penasihat kepada Khalifah al-Mu'tasim ialah kira-kira dua 
tahun. 


Kemudian Khalifah al-Mu'tasim telah berjumpa pula dengan seorang tokoh 
yang terkenal memiliki kekayaan yang besar atau seorang hartawan yang kaya 
raya bernama Muhammad bin Abdul Malik bin Zayyat yang lebih dikenali 
dengan panggilan Ibnuz-Zayyat. Ibnu Zayyat, di samping seorang yang 
kayaraya, adalah juga seorang yang bijak, pintar dan gagah perkasa. Yang 
buruknya dia juga adalah seorang yang sombong dan berani bertindak sendiri 
meskipun tanpa memohon restu terlebih dahulu kepada khalifah. Ada riwayat 
mengatakan beliau juga adalah seorang yang zalim. 


Setelah Ibnuz Zayyat bertugas sebagai menteri dan penasihat kepada 
Khalifah al-Mu'tasim, baginda mendapati memang Ibnu Zayyat adalah seorang 
yang berkebolehan malah sangat berkebolehan di dalam bidang pentadbiran. 
Khalifah al-Mu'tasim sangat berpuas hati mendapat menteri sebagaimana Ibnu 
Zayyat ini. Baginda merasakan kebolehan Ibnu Zayyat tidak boleh ditukar ganti 
sebagaimana baginda mengganti al-Fadhl bin Marwan dan Ahmad bin Ammar. 
Apabila Ibnu Zayyat mengetahui Khalifah al-Mu'tasim begitu sayang 
kepadanya, maka mulalah beliau besar kepala dan mahu memerintah pula. 
Sesuai dengan sifatnya yang sombong dan berani bertindak sendiri, 
diriwayatkan Ibnu Zayyat telah bertindak sesuka hatinya di dalam 
melaksanakan tugas-tugasnya yang sebenarnya hanya seorang yang berpangkat 
menteri dan penasihat kepada Khalifah al-Mu tasim sahaja itu, tanpa dia mahu 
bermesyuarat dengan khalifah terlebih dahulu. 


Penyusun masih belum menemui maklumat-maklumat tentang kezaliman 
yang dilakukan oleh Ibnu Zayyat selama beliau berkhidmat di bawah Khalifah 

al-Mu'tasim, tetapi penyusun ada menemui kisah dia bertindak mengikut 
kehendaknya sendiri tanpa mendapat izin dari Khalifah al-Mu'tasim iaitu 
tindakannya memansuhkan cukai kepada para nelayan yang menangkap ikan 
di perairan Teluk Farsi. Meskipun ini adalah suatu tindakan yang baik dan 
untuk meringankan beban nelayan, tetapi ianya mengakibatkan kekurangan 
hasil pendapatan negara dari jurusan cukai laut. Tetapi Khalifah al-Mu' tasim 
tidak mengambil apa-apa tindakan seperti memecat Ibnuz Zayyat dari 
jawatannya, kerana baginda memikirkan kebolehan, kekayaan, kepintaran dan 
pengaruhnya yang sangat besar ke atas rakyat. Muhammad bin Abdul Malik 
bin Zayyat menjadi menteri atau penasihat kepada Khalifah al-Mu tasim selama 
tujuh tahun iaitu sehingga khalifa al-Mu tasim wafat. 


Selain menteri atau penasihat yang khusus di dalam bidang politik, Khalifah 
al-Mu'tasim juga mempunyai seorang lagi menteri atau penasihat di dalam 
bidang agama khususnya berkaitan dengan persoalan akidah. Menteri atau 
penasihat agama yang dimaksudkan itu ialah Ahmad bin Abu Duad, seorang 
ahli agama di dalam bidang ilmu kalam atau usuluddin. Ahmad bin Abu Duad 
termasuk salah seorang tokoh yang sangat terkemuka dari kalangan ahli kalam 
bermazhab Mu'tazilah. Tokoh inilah yang telah mempengaruhi Khalifah al- 
Mu'tasim untuk menjadi seorang Mu'tazilah di dalam bidang akidah selain 
peranan kakanda baginda Khalifah al-Ma'mun yang mahu supaya baginda 
berpegang teguh pada fahaman al-Our'an itu adalah makhluk, bukan gadim. 
Berpunca dari tindakan Ahmad bin Abu Duad inilah yang menyebabkan imam- 
imam dari kalangan Ahlis Sunnah wal Jamaah seperti Imam Ahmad bin 
Hanbal, Imam Muhammad bin Nuh, Imam Abdullah bin al-Ghuwariri, Imam 
Sajadah (di masa al-Ma'mun dan al-Mu'tasim), Imam Ahmad bin Nasr al- 
Khuza'i, Imam Na'im bin Hamad dan Imam Abu Ya'gub Yusuf bin Yahya al- 
Buwaiti, salah seorang murid Imam asy-Syafie telah mengalami nasib hidup 
yang amat menyiksakan di masa pemerintahan Khalifah al-Wathig. 


Namun akhirnya pada zaman pemerintahan Khalifah al-Mutawakkil, 
Ahmad bin Abu Duad mengalami nasib yang sama seperti yang dialami oleh 
para ulama' dari kalangan Ahlis Sunnah wal Jamaah pada zaman pemerintahan 
Khalifah al-Ma'mun sampai Khalifah al-Wathig. Ahmad bin Abu Duad telah 
diseksa oleh Khalifah al-Mutawakkil yang berpegang kepada mazhab Ahlis 
Sunnah wal Jamaah dan telah membela Imam Ahmad bin Hanbal. 


Tentang bagaimana Khalifah al-Mu tasim dapat menuruti pegangan kakanda 
baginda Khalifah al-Ma'mun di dalam persoalan akidah iaitu telah turut 
menganut mazhab kaum Mu'tazilah yang berpegang bahawa al-Qur'an itu 
adalah makhluk, bukan gadim adalah disebabkan pengaruh dari Khalifah al- 
Ma'mun juga. Mengikut apa yang dicatit oleh para sejarawan bahawa Khalifah 
al-Ma'mun sangat berkeinginan untuk melantik adinda baginda al-Mu'tasim ini 
sebagai pengganti baginda ketika baginda sakit, tetapi Khalifah al-Ma' mun tahu 
tentang kelemahan al-Mu'tasim di dalam soal-soal ilmu khususnya ilmu-ilmu 

agama. Maka Khalifah al-Ma'mun telah menyediakan perlembagaan yang 
ditulis beberapa persoalan yang baginda mahu adinda baginda al-Mu'tasim 
mengikuti atau patuh kepada perkara-perkara yang dijadikan perlembagaan 
negara itu. Antara isi kandungan perlembagaan itu ialah baginda meminta al- 
Mu'tasim supaya menjadikan Ahmad bin Abu Duad seorang tokoh dan ulama’ 
kaum Mu'tazilah sebagai penasihat dan tok guru di dalam persoalan-persoalan 
agamanya khususnya di dalam persoalan akidah. Baginda dinasihatkan supaya 
mengikut semua tunjuk ajar yang diberikan oleh Ahmad bin Abu Duad dan 
terus mengekalnya sebagai menteri kerajaan. Ini adalah kerana Khalifah al- 
Mu'mun sangat yakin kepada kebenaran ajaran atau fahaman yang dipegang 
dan diyakini ulama'-ulama' Mu'tazilah terutamanya yang berkaitan dengan 
kemakhlukan al-Our'an, dan memaksa seluruh rakyat supaya turut berpegang 
atau menganut mazhab tersebut kerana itulah (mengakui al-Qur'an itu 
makhluk) adalah pegangan yang benar dan terkeluar daripada syirik. 


Dan satu lagi yang dicatit di dalam perlembagaan itu ialah al-Mu'tasim 
dikehendaki membasmi musuh-musuh negara terutama para pengikut Babuk 
al-Khurrami yang telah membuat kacau atau melakukan pemberontakan 
terhadap pemerintahan kerajaan bani Abbasiyyah. Marilah kita lihat sebahagian 
isi perlembagaan itu:- 


“ 


sesat Ikutilah langkah saudaramu berhubung dengan masalah al-Qur'an 
itu. Jalankanlah tugas khalifah sebagai seorang yang patuh kepada Allah swt, 
yang takut kepada hukuman dan seksaNya............. janganlah lalaikan urusan 
rakyat kerana adanya kerajaan ialah dengan mereka. Ambillah dari pihak yang 
kuat hak yang lemah dari kalangan mereka. Bersikap adillah antara satu dengan 
yang lain mengikut hak masing-masing. Perangilah gerakan Khurramiyyah 
dengan tegas dan keras......... janganlah berjauhan dari Abu Abdullah Ahmad 
bin Abu Duad. Ajaklah ia berunding dalam semua perkara kerana ia amat layak 
untuk sentiasa diajak berunding.” 


Ternyata Khalifah al-Mu'tasim telah benar-benar mematuhi semua isi-isi 
perlembagaan yang telah digariskan oleh kakanda baginda Khalifah al-Ma'mun 
itu. 


Pusat Pemerintahan 


Sebagaimana yang telah dijelaskan, al-Mu'tasim menaiki takhta khalifah 
pada tahun 218 hijrah/833 Masihi dan baginda dilahirkan pada tahun 178 
hijrah/794 Masihi. Ini bererti ketika dilantik menjadi khalifah, usia Khalifah al- 
Mu'tasim baru 40 tahun. Sedang berada dikemuncak kepemudaan. Baginda 
diakui sebagai seorang pemerintah yang berkebolehan, pintar dan cekap. 
Ditambah lagi sifat-sifat kepahlawanan yang menjadi ciri-ciri peribadi baginda. 
Sebagaimana yang telah dijelaskan di atas, ketika Khalifah al-Mu'tasim dilantik 
menjadi khalifah, baginda sedang berada di kota Tarsus kerana memimpin 
pasukan tentera memerangi tentera Rom Timur yang menceroboh sempadan 

negara Islam di sana. Setelah selesai menghancurkan tentera Rom dalam 
pertempuran di kota Tarsus, barulah al-Mu'tasim pulang ke kota Baghdad 
untuk menerima jawatan khalifah secara resmi. 


Ciri-ciri peristiwa ketika baginda akan menerima jawatan khalifah sama 
dengan ciri-ciri peristiwa yang terjadi kepada Khalifah al-Mahdi. Khalifah al- 
Mahdi datuk baginda ketika dilantik menjadi khalifah menggantikan tempat 
ayahandanya Khalifah Abu Ja'far al-Mansur sedang memimpin pasukan untuk 
memadamkan pemberontakan yang terjadi di negeri Khurasan yang bangkit 
memberontak terhadap gabenor negeri Khurasan iaitu al-Jabbar bin Abdul 
Rahman al-Azdi. 


Masalah Yang Dihadapi 
“ Usaha Pihak Tentera Menyingkir Baginda Dari Jawatan Khalifah 
Punca Al-Mu'tasim Hilang Kepercayaan Kepada Bangsa Arab 


Sebaik sahaja baginda dilantik menjadi khalifah bani Abbasiyyah yang 
kelapan menggantikan kakanda baginda Khalifah al-Ma'mun, Khalifah al- 
Mu'tasim telah menghadapi masalah kebencian pihak tentera kepada baginda. 
Memang ketika itu tentera kerajaan bani Abbasiyyah terdiri sebahagian 
besarnya adalah dari kalangan bangsa Farsi. Sedikit sahaja orang-orang Arab. 
Sedangkan Khalifah al-Mu'tasim adalah seorang yang berdarah Turki dari 
pihak ibunda baginda. Ini menyebabkan pihak tentera menjadi kurang percaya 
kepada Khalifah al-Mu'tasim akan melakukan kebaikan kepada mereka seperti 
mendengar keluhan mereka. Maklumlah khalifah tidak sedarah dengan mereka 
tidak sebagaimana Khalifah al-Ma'mun dahulu yang merupakan seorang Farsi 
dari pihak darah ibunda baginda. 


Kerana tidak mahu al-Mu'tasim menjadi khalifah, maka pihak panglima 
tentera telah merancang untuk melantik putera Khalifah al-Ma'mun iaitu al- 
Abbas yang merupakan salah seorang pemimpin tentera. Tetapi usaha atau 
rancangan itu telah gagal kerana al-Abbas sendiri tidak menyetujui perkara itu 
dan telah pergi kepada Khalifah al-Mu'tasim dan memberi baiat kepada 
baginda. 


Pengaruh Bangsa Turki Dalam Pentadbiran 


Setelah menduduki kerusi khalifah, Khalifah al-Mu'tasim tentunya telah 
mendapat tahu tentang ada usaha untuk menyingkir baginda daripada jawatan 
khalifah telah berusaha untuk meneguhkan kedudukan baginda di takhta 
khalifah. Baginda bimbang juga kalau-kalau terjadi sekali lagi usaha menyingkir 
baginda daripada kerusi khalifah yang akan dibuat oleh pihak tentera 
sebagaimana yang telah baginda dengar itu. Oleh itu baginda mahu bertindak 
cepat sebelum terlambat. Khalifah al-Mu'tasim melihat tiada bangsa lain lagi 
yang boleh menguatkan kedudukan baginda selain bangsa Turki. Diriwayatkan 

bahawa Khalifah al-Mu'tasim telah menghantar utusan untuk membeli orang- 
orang Turki di negeri Samarkand, Firghanah (kawasan Asia Tengah) seramai 
4,000 orang untuk dijadikan pegawai-pegawai tinggi, pengawal istana dan juga 
mengisi kedudukan tentera. Akhirnya dikatakan jumlah orang-orang Turki di 
dalam pentadbiran dan ketenteraan Khalifah al-Mu tasim mencapai jumlah 
70,000 orang. 


Membina Kota Samarra' 


Setelah memerintah selama kira-kira enam tahun, iaitu pada tahun 224 
hijrah/839 Masihi, Khalifah al-Mu'tasim telah membina kota Samarra’ yang 
terletak di bahagian utara kota Baghdad iaitu di pinggir sungai Dajlah (Tigris). 
Apakah yang telah mendorong Khalifah al-Mu'tasim membina kota Samarra'? 
Bukankah kota Baghdad sudah bagus untuk menjadi pusat pentadbiran 
kerajaan bani Abbasiyyah? 


Sebenarnya Khalifah al-Mu'tasim tidak pernah berniat untuk membina kota 
yang baru dengan meninggalkan kota Baghdad yang telah begitu maju dan 
makmur. Tetapi kerana terpaksa, maka baginda telah membina sebuah bandar 
baru untuk dijadikan ibu kota atau pusat pentadbiran. Kota itu ialah kota 
Samarra'. 


Punca Khalifah al-Mu'tasim membina kota Samarra’ ialah disebabkan satu 
peristiwa yang berlaku. Marilah kita lihat peristiwa itu:- 


Diriwayatkan bahawa setelah Khalifah al-Mu'tasim membawa masuk ramai 
sekali orang-orang Turki ke dalam kota Baghdad, dan menjadikan mereka 
pengawal istana, tentera-tentera dan juga pegawai-pegawai tinggi kerajaan, 
akhirnya mereka menjadi besar kepala dan ganas. Diceritakan pada suatu hari 
orang-orang Turki menunggang kuda di dalam kota Baghdad. Mereka 
menunggang dengan sombong dan bongkak sehingga pada suatu hari mereka 
telah memijak kanak-kanak dan orang-orang tua berbangsa Arab yang melintasi 
di hadapan mereka. Ini menyebabkan para penduduk kota Baghdad telah 
menghadap Khalifah al-Mu'tasim dan berkata kepada baginda: 


“Wahai Amirul Mu'minin! Sekiranya tuan tidak meninggalkan tempat ini 
bersama tentera-tentera tuan, nescaya kami akan bangkit memberontak 
terhadap tuan.” 


Khalifah al-Mu'tasim bertanya, “Bagaimanakah caranya kamu mahu 
melawan aku?” 


“Dengan menghala panah-panah pada waktu malam,” jawab penduduk kota 
Baghdad. 


“Hal itu sama sekali tidak menggoyahkan kekuatanku,” jawab Khalifah al- 
Mu tasim pula. 

Tetapi inilah puncanya Khalifah al-Mu'tasim cepat-cepat membina kota 
Samarra'. 


Pembinaan kota Samarra' siap dalam masa setahun. Baginda berpindah ke 
sana dan menyerahkan pentadbiran di kota Baghdad kepada putera baginda al- 
Wathig. Dan baginda memerintah kepada al-Wathig supaya menyambut 
kepulangan Panglima Afsyin yang menang menentang Babak al-Khurramiyyah 
dan tentera Rom Timur di utara negeri Syam dan al-Jazirah. Jadi Khalifah al- 
Mu'tasim sempat mentadbir kerajaan dari kota Samarra’ selama dua tahun lebih 
sahaja. 


Di kota Samarra’, Khalifah al-Mu'tasim tinggal bersama-sama orang-orang 
Turki yang merupakan penyokong-penyokong kerajaan baginda yang kuat. 
Ketua-ketua orang Turki yang paling terkenal ialah Itakh, Afsyin Asyinas dan 
Bugha al-Kabir. 


Apa yang berlaku atau terjadi ke atas kota Baghdad? Khalifah al-Mu'tasim 
melantik putera baginda al-Wathig sebagai penguasa ke atas ibukota kerajaan 
bani Abbasiyyah itu. 


Mengikut catitan para sejarawan Islam, bahawa kota Samarra' dilengkapi 
dengan kolam renang dan taman-taman yang indah, sehingga kota Samarra' 
dapat menandingi kegemilangan kota Baghdad pada zaman pemerintahan 
ayahanda baginda Khalifah Harun ar-Rasyid. 


Tokoh-Tokoh Turki Yang Terkemuka 


Pada masa pemerintahan Khalifah al-Mu'tasim, terdapat beberapa orang 
pemimpin-pemimpin bangsa Turki yang terkemuka. Tetapi yang paling 
terkenal hanyalah seorang sahaja iaitu Afsyin. Nama Afsyin yang sepenuhnya 
ialah Haidar bin Kaus. 


Semenjak Khalifah al-Mu'tasim mengambil orang-orang Turki sebagai 
pembantu baginda di dalam pentadbiran dan pasukan tentera, pengaruh Afsyin 
menjadi bertambah kuat dan berpengaruh. Khalifah al-Mu'tasim sangat 
mendambakan tenaga dan kepintaran Afsyin di dalam usaha baginda untuk 
menghapuskan musuh-musuh negara, baik musuh dalam negara mahupun 
musuh luar khususnya kerajaan Rom Timur atau Byzentium. Namun akhirnya 
Afsyin telah menerima nasib yang malang setelah memberi jasa yang sangat 
besar kepada kerajaan atau pentadbiran Khalifah al-Mu'tasim. Afsyin telah 
ditangkap dan dipenjarakan oleh Khalifah al-Mu'tasim sampai beliau 
meninggal dalam penjara. Mengikut apa yang ditulis oleh ahli-ahli sejarah 
bahawa sebab-sebab Afsyin ditangkap dan dipenjarakan sampai mati oleh 
Khalifah al-Mu'tasim ialah kerana beliau dituduh telah murtad dan telah cuba 
memerintah sendiri negara Asyrusanah (Turkistan). 


Kejadian seperti ini tidaklah aneh terjadi kepada tokoh-tokoh yang 

sebelumnya sangat berjasa kepada seseorang khalifah atau pemerintah, tetapi 
disebabkan tokoh-tokoh itu kemudiannya telah melakukan satu-satu tindakan 
yang boleh menimbulkan kemarahan khalifah, maka ianya dibunuh atau 
dipenjarakan atau disingkir seperti yang terjadi kepada Abu Salamah al-Khallali 
pada masa Khalifah Abul Abbas as-Saffah, kepada Abu Muslim al-Khurasani 
pada masa Khalifah Abu Ja'far al-Mansur, kepada Ya'gub bin Daud pada masa 
Khalifah al-Mahdi, kepada kaum Barmak pada masa Khalifah Harun ar-Rasyid 
dan al-Fadhl bin Sahl pada masa Khalifah al-Ma'mun. Maka ini tidaklah pelik 
terjadi ke atas Afsyin pada masa Khalifah al-Mu'tasim. 


Pemberontakan-Pemberontakan Dan Pencerobohan Serta Usaha 
Mengatasinya 


Pada zaman pemerintahan Khalifah al-Mu'tasim, telah meletus beberapa 
pemberontakan dalam negara oleh rakyat di samping pencerobohan oleh pihak 
tentera Rom Timur di sempadan yang tidak henti-henti. Pemberontakan dan 
kekacauan yang terjadi pada masa pemerintahan Khalifah al-Mu'tasim tidak 
semuanya terjadi sebaik sahaja baginda naik takhta, tetapi ada yang merupakan 
rentetan sejak zaman pemerintahan Khalifah al-Ma'mun lagi yang gagal 
dipadamkan. Pemberontakan-pemberontakan, kekacauan-kekacauan dan 
pencerobohan yang timbul itu ialah pencerobohan di sempadan negara Islam 
oleh pihak Rom Timur atau kerajaan Byzentium, pemberontakan oleh Babuk al- 
Khurramiyyah, kekacauan yang ditimbulkan oleh kaum Zatt dan 
pemberontakan oleh kaum Syiah Alawiyyeen. Marilah kita lihat bagaimana 
Khalifah al-Mu'tasim memadam pemberontakan-pemberontakan, kekacauan 
dan juga pencerobohan yang timbul atau terjadi pada masa pemerintahan 
baginda satu persatu:- 


Usaha Khalifah Al-Mu'tasim Memadam Pemberontakan 


Pencerobohan yang dilakukan oleh tentera Rom Timur atau kerajaan 
Byzentium bukan bermula pada zaman pemerintahan Khalifah al-Mu'tasim, 
tetapi sejak zaman pemerintahan kakanda baginda al-marhum Khalifah al- 
Ma'mun dan nenda baginda Khalifah Harun ar-Rasyid lagi. Pada zaman 
Khalifah al-Ma'mun, baginda telah mengarahkan adinda baginda (Khalifah) al- 
Mu'tasim supaya menghalau tentera Rom Timur yang mengacau di kota 
Tarsus. Turut serta di dalam pasukan tentera yang dipimpin oleh (Khalifah) al- 
Mu'tasim itu ialah Panglima Haidar bin Kaus yang lebih dikenali dengan 
panggilan Afsyin seorang pahlawan yang sangat gagah perkasa. Ketika al- 
Mu tasim sedang berperang dengan tentera Rom Timur di kota Tarsus, Khalifah 
al-Ma'mun telah wafat di kota Merw, iaitu pusat pentadbiran Khalifah al- 
Ma'mun. Jadi (Khalifah) al-Mu'tasim terpaksa pulang dengan segera ke kota 
Merw kerana baginda adalah bakal pengganti Khalifah al-Ma'mun yang wafat 
kerana baginda adalah Putera Mahkota Khalifah al-Ma'mun. Sedangkan pada 

ketika itu juga sedang berlaku pemberontakan yang ditimbulkan oleh Babak al- 
Khurramiyyah di negeri Azerbaijan. Pemberontakan Babak al-Khurramiyyah 
perlu dihapuskan segera. Agar pemberontakan Babak al-Khurramiyyah tidak 
merebak semakin luas, al-Mu'tasim telah memerintah kepada Afsyin agar 
memerangi Babak al-Khurramiyyah di negeri Azerbaijan itu. 


Babak al-Khurramiyyah berjaya ditewaskan oleh angkatan tentera kerajaan 
bani Abbasiyyah pimpinan Panglima Afsyin di negeri Azerbaijan pada tahun 
224 hijrah/839 Masihi. Ketika itu Khalifah al-Mu'tasim sudah memerintah 
selama enam tahun. Ini menunjukkan betapa kuatnya persatuan golongan al- 
Khurramiyyah dan kekuatan Babak di dalam mentalbiah para pengikutnya. 


Setelah Panglima Afsyin berjaya menghancurkan pemberontakan Babak al- 
Khurramiyyah setelah enam tahun berjuang, maka Khalifah al-Mu tasim 
mengarahkan pula kepada Panglima Afsyin agar mara untuk menghadapi 
tentera Rom Timur yang kembali membuat kacau di bahagian utara negeri 
Syam dan al-Jazirah. Ketika itu panglima atau pimpinan tentera Rom Timur 
ialah Kaiser Rom Timur sendiri iaitu Kaiser Theophilus. Dalam pertempuran 
ini, tentera Rom Timur telah tewas. Entah apa yang telah terjadi kepada Kaiser 
Theophilus, terbunuh atau melarikan diri. 


Salah satu pemberontakan yang meletus pada zaman pemerintahan Khalifah 
al-Mu'tasim ialah pemberontakan yang dilancarkan kaum Zatt atau Jat. 
Sebenarnya pemberontakan ini telah meletus sejak zaman pemerintahan 
Khalifah al-Ma'mun lagi, tetapi Khalifah al-Ma'mun tidak berjaya 
menghapuskan mereka sehinggalah baginda wafat. Pada zaman pemerintahan 
Khalifah al-Mu'tasim mereka telah berpindah pula ke kawasan di antara kota 
Basrah dengan kota Wasit. Untuk menghapuskan pemberontakan ini, Khalifah 
al-Mu'tasim telah menghantar sebuah angkatan tentera yang dipimpin oleh 
panglima berbangsa Turki bernama Ujaif bin Anbasah. Kumpulan atau Zatt 
tidak berdaya menghadapi serangan oleh pasukan tentera Turki yang dipimpin 
oleh Panglima Ujaif bin Anbasah ini. Agar mereka tidak musnah, mereka cepat- 
cepat meminta keamanan dan jaminan nyawa kepada Khalifah al-Mu tasim. 
Khalifah al-Mu tasim telah menerima permohonan mereka dan menempatkan 
mereka di suatu tempat bernama Ain Zarbah di negara Turki. Mereka hidup di 
sana dan tidak membuat kekacauan lagi. 


Satu pemberontakan oleh kaum Syiah Alawiyyeen juga telah meletus pada 
zaman pemerintahan Khalifah al-Mu tasim. Pemimpin atau tokoh Ahlil Bait 
yang bangkit memimpin pemberontakan pada masa itu ialah Muhammad bin 
al-Oasim bin Ali bin Umar bin Ali bin al-Husein bin Ali bin Abu Talib. Mula- 
mula Muhammad bin al-Qasim bangkit membuat kekacauan di sekitar kota 
Kufah. Kemudian beliau membawa para pengikutnya berpindah ke negeri 
Khurasan dan melakukan kekacauan di sana. Ketika itu gabenor di timur dari 
Farsi sampai ke Khurasan ialah Abdullah bin Tahir bin Husain. Abdullah 
berjaya menangkap Muhammad dan menyerahkan kepada Khalifah al- 

Mu'tasim dan dipenjara di kota Samarra’ dan berita tentangnya hilang begitu 
sahaja. 


Sebenarnya Khalifah al-Mu'tasim mencintai seluruh rakyat baginda asalkan 
tidak menentang pemerintahan baginda termasuklah mereka dari keluarga 
Rasulullah s.a.w. dan keturunan Sayidina Ali bin Abu Talib. Tetapi disebabkan 
ada terdapat tokoh Syiah yang bangkit menentang pemerintahan baginda, maka 
Khalifah al-Mu tasim terpaksa menghadapi dan menghancurkan mereka. Bukti 
bahawa Khalifah al-Mu'tasim mencintai seluruh rakyat baginda ialah satu 
peristiwa yang diriwayatkan oleh para sejarawan bahawa pada suatu ketika 
pihak tentera Rom Timur telah menceroboh kota Ammuriyyah yang terletak di 
sempadan wilayah Islam. Mereka memperkosa segala harta dan tempat 
kediaman penduduk Islam di situ. Di situ tinggal beberapa keluarga kaum 
Muslimin termasuklah juga anggota Ahlil Bait. Seorang perempuan telah 
memekik nama Khalifah al-Mu'tasim minta pertolongan kepada baginda, 
padahal ketika itu Khalifah al-Mu tasim sedang bersemayam di istana baginda 
di kota Samarra’. Entah keramat apa perempuan itu yang mana suaranya telah 
didengar oleh Khalifah al-Mu'tasim dan menjawabnya, labbaik, labbaik yang 
bererti aku menyambut aku menyambut panggilanmu. Maka Khalifah al- 
Mu'tasim lantas bergerak memimpin sebuah angkatan tentera yang besar mara 
ke kota Ammuriyyah dan menghalau tentera Rom dari situ. Seluruh umat Islam 
di kawasan itu berjaya diselamatkan. 


Menganut Mazhab Mu'tazilah 


Khalifah al-Mu tasim termasuk salah seorang khalifah bani Abbasiyyah yang 
menganut mazhab Mu'tazilah yang diasaskan oleh Wasil bin Ata’, salah 
seorang asalnya murid kepada Imam Hasan al-Basri, seorang ulama' tabiin 
yang terkemuka. Ini adalah kerana baginda menunaikan wasiat kakanda 
baginda Khalifah al-Ma'mun yang mahukan baginda berpegang kepada 
mazhab tersebut setelah ianya menjadi mazhab resmi kerajaan pada masa 
pemerintahan Khalifah al-Ma'mun. Di antara dasar-dasar pegangan mazhab 
Mu'tazilah di dalam akidah ialah mempercayai bahawa al-Qur'an itu adalah 
Kalam Allah yang bersifat makhluk, bukan gadim sebagaimana yang dipegangi 
oleh golongan bermazhab Ahlis Sunnah wal Jamaah. Dengan ini jelas bererti 
bahawa Khalifah al-Mu'tasim adalah terkeluar atau bukan penganut mazhab 
Ahlis Sunnah wal Jamaah sebagaimana kakanda baginda Khalifah al-Ma' mun 


juga. 


Menyeksa Ulama'-Ulama' Ahlis Sunnah Wal Jamaah 


Krisis mazhab usuluddin di kalangan umat Islam sejak pada zaman 
pemerintahan Khalifah al-Ma'mun terus menular ke zaman pemerintahan 
Khalifah al-Mu'tasim. Kerana sangat terhutang budi kepada kakanda baginda 
Khalifah al-Ma'mun dan kerana kurang mendalamnya baginda di dalam 

persoalan agama telah menyebabkan Khalifah al-Mu'tasim menerima segala 
arahan yang dilembagakan oleh Khalifah al-Ma'mun termasuklah tentang 
mazhab ini. Sokongan yang diberikan oleh pihak istana terhadap pegangan 
mazhab Mu'tazilah telah menyebabkan golongan umat Islam yang berpegang 
kepada akidah Ahlis Sunnah wal Jamaah terus terhimpit. Khalifah al-Mu tasim 
(sebelumnya Khalifah al-Ma'mun) bukan sahaja menganut mazhab Mur'tazilah, 
tetapi telah turut memaksa rakyat supaya turut menganut mazhab tersebut. 
Kalau tidak mahu, Khalifah al-Mu'tasim akan menyeksa mereka dengan 
memenjara dan menyeksa mereka di dalam penjara. Ini menyebabkan ramai 
ulama'-ulama' Ahlis Sunnah wal Jamaah terpaksa mengakui bersetuju kepada 
persoalan al-Our'an yang dibawa atau dipegang oleh golongan Mu'tazilah. 


Namun masih ada beberapa orang ulama' yang sejak dari zaman 
pemerintahan Khalifah al-Ma'mun tidak mahu mengakui al-Our'an itu adalah 
makhluk, biarpun untuk bermuslihat sahaja agar terhindar daripada diseksa 
oleh pihak pemerintah. Mereka rela diseksa di dunia, asalkan jangan diseksa 
oleh Allah SWT di akhirat. Golongan ulama' ini diketuai oleh Imam Ahmad bin 
Hanbal, pengasas mazhab Hanbali yang terkenal itu. Imam Ahmad bin Hanbal 
telah dimasukkan ke dalam penjara dan diseksa dengan dipukul badannya 
dengan belatan atau cemeti. Tetapi beliau tetap bersabar. Seorang lagi tokoh 
ulama' yang turut bertahan bersama-sama Imam Ahmad bin Hanbal ialah 
Imam Muhammad bin Nuh. Kedua ulama' besar ini tinggal di dalam penjara 
Khalifah al-Ma'mun sehinggalah Khalifah al-Ma'mun wafat. 


Ketika Khalifah al-Mu'tasim dilantik menjadi khalifah, Imam Ahmad bin 
Hanbal dan Imam Muhammad bin Nuh masih dipenjara dan diseksa. Khalifah 
al-Mu'tasim telah meneruskan sikap dan pegangan kakandanya Khalifah al- 
Ma'mun. Baginda meneruskan penyiksaan ke atas kedua-dua ulama' Ahlis 
Sunnah wal Jamaah yang gigih dan tabah itu sehingga kerana sangat teruk 
menanggung penyiksaan, Imam Muhammad bin Nuh telah menemui syahid di 
dalam penjara Khalifah al-Mu tasim. Orang-orang yang ditugaskan memandi 
jenazah Imam Muhammad bin Nuh menceritakan bahawa jenazah Imam 
Muhammad bin Nuh sangat kurus dan badannya penuh dengan luka-luka yang 
parah akibat sentiasa dipukul dengan cambuk sepanjang hari di dalam penjara 
itu. 


Perlantikan Putera Mahkota 


Tidak sebagaimana kakanda baginda Khalifah al-Ma'mun yang tidak mahu 
melantik anak sebagai Putera Mahkota untuk menggantikan tempat baginda, 
Khalifah al-Mu'tasim telah kembali kepada tradisi khalifah-khalifah bani 
Umayyah dan khalifah-khalifah bani Abbasiyyah sebelum Khalifah al-Ma' mun 
iaitu melantik Putera Mahkota dari kalangan anak sendiri. Baginda telah 
melantik putera baginda iaitu Harun al-Wathig sebagai Putera Mahkota bakal 
menggantikan tempat baginda selaku khalifah. 

Wafat 


Setelah menjadi khalifah selama kira-kira sembilan tahun bermula dari tahun 
218 hijrah/833 Masihi hingga ke tahun 227 hijrah/842 Masihi, maka wafatlah 
Khalifah al-Mu'tasim. Ketika itu baginda baru berusia 49 tahun. Baginda wafat 
kerana sakit biasa bukan kerana diracun atau dibunuh. Jenazah baginda 
dikebumikan di kota Samarra' di tempat baginda wafat itu. 


Keluarga 


Tentang keluarga Khalifah al-Mu'tasim iaitu tentang siapakah isteri baginda 
dan berapa orangkah perempuan yang telah menjadi isteri baginda, begitu pula 
tentang berapa orangkah jariah baginda, penyusun masih belum menemui 
fakta-faktanya. Apa yang penyusun memperoleh maklumat ialah jumlah anak- 
anak baginda. Dikatakan bahawa anak-anak Khalifah al-Mu'tasim adalah 
seramai 16 orang, lapan lelaki dan lapan perempuan. Salah seorang 
daripadanya ialah Harun al-Wathig yang beribukan jariah yang bernama 
Garatis. Seorang lagi ialah Ja'far al-Mutawakkil yang beribukan seorang jariah 
yang bernama Syuja'. 


Kelebihan 


Sebagaimana khalifah-khalifah bani Abbasiyyah yang lain juga, Khalifah al- 
Mu'tasim juga mempunyai keistimewaan dan kelebihan. Di antara 
keistimewaan dan kelebihan baginda ialah mempunyai tubuh yang sangat 
perkasa, yang luar biasa sekali kegagahannya. Selain juga baginda juga adalah 
seorang yang sangat pemaaf, bijak mentadbir dan sanggup berkorban 
kesenangan diri demi untuk membela rakyat yang ditimpa kesusahan seperti 
yang terjadi kepada seorang perempuan penduduk kota Amurriyyah yang 
dizalimi oleh tentera Rom sebagaimana cerita di atas. 


Sekian kisah Khalifah al-Mu tasim. 

Pengenalan 


Al-Wathig adalah khalifah penutup kepada zaman kegemilangan dan 
keagungan pemerintahan kerajaan bani Abbasiyyah yang memakan masa 
selama 100 tahun hijrah atau 96 tahun Masihi. Baginda adalah khalifah kerajaan 
bani Abbasiyyah yang kesembilan dan terakhir daripada sembilan orang 
khalifah kesemuanya. Baginda memerintah selama lima tahun sahaja. Satu 
jangka masa yang dikira pendek dan tidak berapa cukup untuk melakukan 
berbagai-bagai projek pembangunan dan juga peluasan wilayah Islam. Lebih 
kurang sama lama dengan masa pemerintahan Khalifah Ali bin Abu Talib. 
Tetapi sebagaimana para khalifah bani Abbasiyyah yang lain juga, Khalifah al- 
Wathig tidak memerlukan masa yang luas dan panjang untuk melakukan 
sebarang peluasan tanah jajahan kerana kerajaan Islam bani Abbasiyyah adalah 
sebuah kerajaan Islam yang sudah teramat luas tanah taklukannya. Sejak zaman 
pemerintahan Khalifah al-Walid bin Abdul Malik iaitu khalifah dari dinasti bani 
Umayyah yang keenam, wilayah kerajaan Islam sudah menjangkau bumi timur 
meliputi negara India dan China. Manakala disebelah barat pula sudah 
menggenggam negara Sepanyol, bahagian selatan negara Perancis dan seluruh 
negeri-negeri di Afrika Utara. 


Khalifah al-Wathig hanya duduk di atas singgahsana sahaja selaku seorang 
raja besar yang tidak diganggu-gugat pemerintahannya. Menjaga sempadan 
wilayah Islam terutama di bahagian yang bersempadan dengan kerajaan Rom 
Timur di belahan utara. Menjaga kebajikan rakyat dan menjaga keutuhan 
keagungan dan kebesaran negara agar ianya tidak luntur. 


Dengan sebab itu para penulis sejarah berkaitan kerajaan pemerintahan 
Khalifah al-Wathig tidak memperkatakan tentang projek-projek pembangunan 
dan penaklukan pada zaman pemerintahan baginda. Apa yang diperkatakan 
mereka hanyalah tentang pengaruh bangsa Turki di dalam kerajaan, tentang 
para menteri, tentang mazhab anutan khalifah atau lain-lain peristiwa yang 
tidak ada kena mengena dengan soal-soal pembangunan dan penaklukan. 


Sebagaimana yang telah disebutkan di atas, bahawa zaman pemerintahan 

Khalifah al-Wathig adalah merupakan zaman terakhir kemuncak kegemilangan 
dan keagungan pemerintahan kerajaan bani Abbasiyyah peringkat pertama. 
Dengan sebab itu kuasa-kuasa besar ketika itu terutama kerajaan Rom Timur 
yang berpusat di Turki dan kerajaan China di belahan timur laut tidak berani 
mengusik sempadan wilayah Islam. Jadi Khalifah al-Wathig tidak mempunyai 
masalah di sempadan tidak sebagaimana pada zaman pemerintahan datuk 
nenek baginda dahulu. 


Tentang pengaruh bangsa Turki ke atas kerajaan bani Abbasiyyah pada masa 
pemerintahan baginda, sesungguhnya kuasa orang-orang Turki semakin 
mencekam pentadbiran kerajaan. Ini adalah kerana sejak zaman pemerintahan 
ayahanda baginda lagi pengaruh Turki telah begitu kuat mencekam 
pentadbiran kerajaan kerana Khalifah al-Mu tasim sengaja menyerapkan bangsa 
Turki ke dalam pentadbiran kerajaan kerana sudah tidak percaya lagi kepada 
bangsa Arab dan Farsi. Jadi Khalifah al-Wathig sama ada baginda suka atau 
tidak terpaksa menggunakan khidmat tenaga orang-orang Turki kerana 
pengaruh bangsa itu sudah tidak dapat dibendung lagi dari kedudukan- 
kedudukan penting dalam kerajaan. 


Ketika ayahanda baginda selesai membina kota Samara', bagindalah yang 
ditugaskan mentadbir atau menjaga kota Baghdad. Dan ayahanda baginda telah 
mewakilkan kepada baginda untuk menyambut kepulangan Panglima Afsyin 
setelah pahlawan Turki itu berjaya menewaskan pemberontakan Babak al- 
Khurramiyyah di negeri Azerbaijan, seorang pahlawan Turki yang bangkit 
menderhaka terhadap pemerintahan Khalifah al-Mu'tasim. 


Kelahiran Dan Peribadi 


Khalifah al-Wathig dilahirkan pada hari Isnin bertarikh 10 hari bulan 
Sya ban tahun 196 hijrah/812 Masihi di kota Baghdad pada masa pemerintahan 
Khalifah al-Amin. Ketika baginda dilahirkan, ayahanda baginda berusia kira- 
kira 18 tahun. Ini adalah kerana Khalifah al-Mu tasim dilahirkan pada tahun 178 
hijrah/794 Masihi. Ketika baginda dilahirkan, datuk baginda Khalifah Harun 
ar-Rasyid sudah 3 tahun wafat. 


Salasilah keturunan baginda yang selengkapnya ialah Harun al-Wathig bin 
Muhammad al-Mu'tasim bin Harun ar-Rasyid bin Muhammad al-Mahdi bin 
Abu Ja'far al-Mansur bin Muhammad as-Sajjad bin Ali bin Abdullah bin al- 
Abbas bin Abdul Muttalib. Bergelar Abu Ja'far. Tetapi nama julukan yang lebih 
masyhur digunakan. 


Tentang ibunda baginda, Prof Dr Ahmad Syalabi di dalam bukunya Sejarah 
Dan Kebudayaan Islam (3) mengatakan namanya Oaratis dan bertaraf jariah 
berbangsa Rom. Sedangkan Prof Dr Mahayuddin Haji Yahya di dalam bukunya 
Sejarah Islam mengatakan nama ibunda baginda ialah Rumiyyah yang menjadi 
Ummul Walid dan seorang jariah. Manakala Syeikh Muhammad Raji Kinas di 

dalam bukunya Azwajul Khulafa’ (Isteri-Isteri Para Khalifah) mengatakan 
namanya juga Oaratis ar-Rumiyyah. Jelaslah nama ibunda Khalifah al-Wathig 
ialah Oaratis seperti yang dikatakan oleh Prof Dr Syalabi dan Syeikh Kanis dan 
berketurunan Rom. Prof Dr Mahayuddin tidak menyebut namanya dan hanya 
menyebut seorang yang bernama Rumiyyah yang dimaksudkannya seorang 
perempuan Rom. Tentang pengaruh Turki yang semakin kuat pada zaman 
pemerintahan Khalifah al-Wathig bukan menunjukkan bahawa ibunda baginda 
seorang Turki, tetapi disebabkan kedudukan kaum Turki telah kuat pada 
zaman pemerintahan ayahanda baginda lagi dan bertambah teguh pada zaman 
pemerintahan baginda. 


Tentang sifat-sifat peribadi Khalifah al-Wathig, Ibnu Abdul Rabbih menulis 
bahawa baginda adalah seorang yang tampan wajahnya dan kulitnya putih 
kekuningan. Manakala Ibnu Tabatiba pula menulis di dalam kitabnya al-Fakhri 
bahawa Khalifah al-Wathig adalah seorang khalifah yang terkemuka, cerdas, 
bijaksana, fasih dan seorang penyair. Baginda menyerupai bapa saudara 
baginda di dalam gerak-geri dan ketenangan. Setelah menyandang jawatan 
khalifah, baginda memperlakukan dengan baik saudara-saudara sepupu 
baginda dari keturunan Abu Talib.” 


Apa yang menyedihkan tentang Khalifah al-Wathig ialah baginda turut 
menganut mazhab Mu'tazilah sebagaimana ayahanda dan bapa saudara 
baginda Khalifah al-Ma'mun juga kerana baginda diwasiatkan oleh ayahanda 
baginda agar menganut fahaman tersebut. 


Perlantikan Dan Pemerintahan 
# Para Pembantu, Menteri Dan Penasihat 
Siapakah para menteri atau penasihat kepada Khalifah al-Wathig? 


Di antara para menteri dan penasihat kepada Khalifah al-Wathig ialah 
Muhammad bin Abdul Malik bin Zayyat yang lebih dikenali sebagai Ibnu 
Zayyat yang merupakan menteri yang terkemuka pada zaman pemerintahan 
ayahanda baginda Khalifah al-Mu'tasim. Dan seorang lagi ialah Ahmad bin 
Abu Du'ad yang juga merupakan gadhi kerajaan. Ahmad bin Abu Dw'ad juga 
yang memainkan peranan menjadikan Khalifah al-Wathig seorang Mu tazilah 
yang fanatik sebagaimana ayahanda dan bapa saudara baginda Khalifah al- 
Ma'mun. Jelas menunjukkan bahawa para menteri atau penasihat Khalifah al- 
Wathig adalah tokoh-tokoh pusaka sejak daripada ayahanda baginda lagi. 


Ibnu Zayyat sangat zalim. Beliau membunuh siapa sahaja yang disyaki 
sebagai musuh politik kerajaan bani Abbasiyyah. Peranan Ibnu Zayyat di dalam 
mengukuhkan kerajaan bani Abbasiyyah pada zaman pemerintahan Khalifah 
al-Wathig (dan al-Mu'tasim) serupa dengan peranan yang dimainkan oleh al- 
Hajjaj bin Yusuf ath-Thagafi pada zaman pemerintahan Khalifah Abdul Malik 
bin Marwan di dalam usaha mengukuhkan kerajaan bani Umayyah yang 

Pusat Pemerintahan 


Khalifah al-Wathig tidak kembali ke kota Baghdad, sebaliknya meneruskan 
apa yang telah ditetapkan oleh ayahanda baginda Khalifah al-Mu'tasim dengan 
menjadikan kota Samarra' sebagai pusat pemerintah atau ibukota kerajaan. 


Melaksanakan Pemerintahan Dan Masalah Yang Dihadapi 


Khalifah al-Wathig tidak menghadapi apa-apa masalah di dalam 
pemerintahannya. Ini adalah kerana pada masa pemerintahan baginda, keadaan 
dalam negara sudah stabil. Pembangunan material sudah sempurna. Para 
pemberontakan sudah tumpas kesemuanya. Ini adalah kerana ayahandanya 
Khalifah al-Mu'tasim adalah seorang pahlawan yang sangat perkasa. Jadi 
perjalanan pemerintahan kerajaan bani Abbasiyyah pada masa Khalifah al- 
Wathig berjalan dengan lancar dan gemilang sekali. Apa yang menjadi masalah 
kepada Khalifah al-Wathig ialah berkaitan dengan pengaruh kaum Turki di 
dalam kerajaan. Kerajaan bani Abbasiyyah menjadi begitu kuat adalah kerana 
kekuatan pemerintahan yang dikuasai atau dipegang oleh kaum Turki. Khalifah 
al-Wathig melantik ramai sekali tokoh-tokoh berbangsa Turki untuk memegang 
jawatan penting di dalam pentadbiran. Menteri orang Turki. Ketua tentera 
orang Turki. Para gabenor wilayah-wilayah adalah semua orang Turki. Para 
pegawai kanan kerajaan orang Turki. Semuanya dikuasai oleh bangsa Turki. 
Khalifah al-Wathig dapat berkuasa dengan teguhnya kerana pertolongan dari 
bangsa Turki. 


Zaman pemerintahan Khalifah al-Wathig dikira sebagai zaman terakhir 
kegemilangan bangsa Arab di dalam kerajaan bani Abbasiyyah. Juga zaman 
berakhirnya kegemilangan kerajaan bani Abbasiyyah. Kekuasaaan kaum Arab 
pada tangan Khalifah al-Wathig hanyalah pada nama sahaja. Sebenarnya 
kekuasaan kerajaan bani Abbasiyyah pada zaman Khalifah al-Wathig berada di 
dalam cengkaman bangsa Turki. Tokoh Turki yang paling berkuasa pada 
zaman Khalifah al-Wathig ialah Asyinas dan Itakh. Kedua tokoh Turki ini 
dilantik menjadi ketua tentera di barat dan seorang di timur. Asyinas di barat, 
manakala dan Itakh timur. 


Untuk mengimbangi pengaruh orang-orang Turki di dalam kerajaan 
baginda, Khalifah al-Wathig telah melantik pula Abdullah bin Tahir bin Husain 
sebagai gabenor di timur yang mana kuasanya meliputi kota Baghdad dan 
negeri Iraq seluruhnya. Setelah Abdullah bin Tahir wafat, Khalifah al-Wathig 
melantik pula putera Abdullah iaitu Muhammad bin Abdullah bin Tahir bin 
Husain sebagai gabenor di timur. Tetapi pengaruh Itakh tidak berkurangan 
juga. Ini adalah kerana pengaruh kaum Turki pada zaman ini telah begitu 
mendasar di dalam bumi kerajaan bani Abbasiyyah. 

Pengaruh Turki Dalam Kerajaan 
** Pengaruh Panglima Asyinas 


Asyinas adalah pahlawan Turki yang berkhidmat sejak zaman pemerintahan 
Khalifah al-Mu'tasim lagi. Setelah Khalifah al-Wathig menjadi khalifah, baginda 
telah menambahkan lagi kekuasaan Panglima Asyinas sehingga menjadi lebih 
besar dan luas. Khalifah al-Wathig telah membawa gelaran “Sultan kepada 
Panglima Asyinas yang memberi erti kekuasaan Panglima Asyinas telah 
melangkaui selain di bidang ketenteraan. Sehingga dikatakan hamba Panglima 
Asyinas juga diberi kekuasaan yang besar sehingga hamba Asyinas dapat 
melantik sesiapa sahaja untuk menjadi khalifah menggantikan Khalifah al- 
Wathig, lebih-lebih lagi Khalifah al-Wathig tidak mahu melantik Putera 
Mahkota sebagai pengganti tempat baginda. Kekuasaan Panglima Asyinas 
dapat dilihat apabila hambanya telah melantik Muhammad bin al-Wathig 
sebagai khalifah setelah Khalifah al-Wathig wafat, tetapi dengan segera telah 
diganti pula oleh adinda Khalifah al-Wathig iaitu Ja'far al-Mutawakkil. 


Demikianlah betapa tinggi dan berkuasanya Asyinas, seorang pahlawan 
Turki pada zaman pemerintahan Khalifah al-Wathig. Ertinya betapa kuat dan 
kukuhnya kekuasaan bangsa Turki pada zaman pemerintahan Khalifah al- 
Wathig. 


% Pengaruh Ibnuz Zayyat 


Muhammad bin Abdul Malik bin az-Zayyat adalah menteri kerajaan bani 
Abbasiyyah sejak zaman Khalifah al-Mu tasim lagi juga sebagaimana Panglima 
Asyinas. Kekuasaan Ibnuz Zayyat pada zaman Khalifah al-Mu'tasim sangat 
besar, sehingga Ibnuz Zayyat dapat melakukan apa sahaja yang 
dikehendakinya meskipun sebenarnya tidak dipersetujui oleh khalifah. Tetapi 
Khalifah al-Mu'tasim tidak membantah apa sahaja yang dilakukan oleh Ibnuz 
Zayyat kerana menjaga pengaruhnya yang sangat besar itu. 


Pada zaman Khalifah al-Wathig, kekuasaan Ibnuz Zayyat bertambah besar 
lagi sehingga dikatakan Khalifah al-Wathig pernah berkata kepada az-Zayyat, 
“Aku akan mengekalkan jawatanmu kerana bimbang kerajaan akan kehilangan 
orang sepertimu. Aku akan menebus semula sumpahku itu. Kerana aku 
mendapati kehilangan hartabenda boleh diganti, tetapi kehilanganmu tidak 
dapat diganti.” 


Kata-kata Khalifah al-Wathig ada kaitan dengan peristiwa antara ayahanda 
baginda dengan Ibnu az-Zayyat berhubung dengan baginda. Diriwayatkan oleh 
Ibnu Tabatiba dalam kitabnya al-Fakhri bahawa Khalifah al-Mu'tasim pernah 
menyediakan peruntukkan kewangan kepada putera baginda al-Wathig, yang 
ketika itu adalah Putera Mahkota. Ibnu az-Zayyat selaku menteri dan penasihat 
kepada Khalifah al-Mu tasim telah diserahkan oleh Khalifah al-Mu' tasim untuk 
melaksanakan urusan tersebut. Tetapi Ibnu az-Zayyat tidak melaksanakan 

amanah tersebut. Bahkan menasihatkan Khalifah al-Mu'tasim agar tidak 
membuat peruntukkan itu. Khalifah al-Mu'tasim telah menerima nasihat Ibnu 
az-Zayyat itu. Al-Wathig telah bersumpah untuk membunuh Ibnu az-Zayyat 
apabila baginda dilantik menjadi khalifah nanti. 


Sebelum bertindak membunuh Ibnu az-Zayyat, Khalifah al-Wathig telah 
mencari bakal menteri dan penasihat untuk kerajaan baginda. Baginda telah 
mengundang seberapa ramai jurutulis dan menguji kepintaran dan kebolehan 
mereka di dalam politik. Tetapi tidak seorang pun yang memuaskan hati 
baginda. Ini menyebabkan baginda memerintah agar dibawa Ibnu az-Zayyat ke 
hadapan baginda. Kata-kata di atas itulah yang diucapkan oleh Khalifah al- 
Wathig kepada Ibnu az-Zayyat. 


Pemberontakan 


Pada zaman pemerintahan Khalifah al-Wathig, tidak berlaku sebarang 
pemberontakan dan pencerobohan, baik oleh pihak luar seperti tentera Rom 
Timur di sempadan mahupun pihak-pihak dalam negeri seperti kaum Syiah 
dan tokoh-tokoh yang lain. Keadaan dalam negara pada zaman pemerintahan 
Khalifah al-Wathig aman damai serupalah dengan keadaan pada zaman 
pemerintahan kedua-dua moyang baginda iaitu Khalifah Abul Abbas as-Saffah 
dan Khalifah al-Mahdi. 


Menganut Mazhab Mu'tazilah 


Khalifah al-Wathig juga menganut mazhab Mu'tazilah sebagaimana bapa 
saudara baginda Khalifah al-Ma'mun dan ayahanda baginda Khalifah al- 
Mu'tasim. Kenapakah Khalifah al-Wathig cenderung kepada fahaman golongan 
Mu'tazilah, dengan mengetepikan fahaman Ahlis Sunnah wal Jamaah? Ini 
sudah tentu kerana ada wasiat daripada ayahanda baginda juga, sebagaimana 
wasiat Khalifah al-Ma'mun kepada ayahanda baginda Khalifah al-Mu'tasim. 
Memang orang-orang yang terlalu menggunakan logik akal akan mudah 
terpengaruh kepada fahaman kaum Mu'tazilah berkaitan dengan apakah al- 
Qur'an itu qadim atau makhluk. Akal lebih dapat menerima pendapat yang 
mengatakan bahawa al-Qur'an itu makhluk. Kenapa? Kerana Allah SWT sendiri 
di dalam al-Qur'an mengatakan: Dia menjadikan al-Qur'an itu dalam bahasa 
Arab. Lihat al-Qur'an surah az-Zukhruf ayat 3 dan surah al-Fussilat ayat 44. 
Jelas Allah SWT mengatakan al-Our'an itu dijadikan. Maka ia adalah makhluk. 
Padahal ayat itu mengatakan Allah SWT jadikan al-Qur'an dalam bahasa Arab 
bukan al-Qur'an itu dijadikan, tetapi dijadikan dalam bahasa Arab. Maka 
pendapat orang-orang Mu'tazilah yang mengatakan al-Qur'an dijadikan oleh 
Allah SWT adalah keliru. 


Satu lagi hujjah kaum Mu'tazilah bahawa al-Qur'an itu bukan qadim, tetapi 
makhluk ialah Allah SWT hanyalah zat tanpa sifat. Jadi bagaimana zat Allah 

boleh terlepas daripada zatNya? Bukankah zat Allah SWT itu gadim? 
Bagaimana zat Allah SWT (al-Our'an) boleh terlepas daripada Zatnya? Tetapi 
golongan Ahlis Sunnah wal Jamaah mengatakan Allah SWT itu zat dan sifat, 
bukan zat sahaja. Dan al-Our'an itu adalah terhasil dari kalam Allah SWT yang 
merupakan sifatNya yang tidak pernah terlepas daripada zat Allah SWT. 
Sebagai contoh satu lembaran pidato seseorang, apakah lembaran itu 
sebenarnya pidato seseorang itu? Tidak! Pidato seseorang itu tetap pada 
dirinya. Yang menjadi lembaran itu adalah terjemahan pidato seseorang itu. 
Jadi kalau dikatakan lembaran itu adalah pidato seseorang itu, maka itu adalah 
benar juga. Tetapi pada hakikatnya pidato seseorang itu tidak pernah terlepas 
daripada diri si pemidato. Ini terbukti sekiranya si pemidato itu mengulangi 
semula apa yang dia telah pidatokan, maka dia dapat berbuat demikian kerana 
isi pidato itu adalah dari dirinya. Begitu juga dengan al-Our'an. Al-Our'an itu 
tetap tidak pernah terlepas daripada zat Allah SWT kerana ianya adalah sifat 
Allah SWT iaitu kalam Allah. Adapun yang ditulis dalam bahasa Arab itu 
adalah terjemahan daripada kalam Allah SWT yang terbit dari zat Allah SWT. 
Kalam itu tetap berada di zat Allah SWT. Jadi kalau dikatakan lembaran itu 
adalah kalam Allah swt, maka itu adalah benar juga. Sebab itu Imam Ahmad 
bin Hanbal tidak mahu memperkatakan tentang lembaran al-Qur'an yang 
ditulis dengan dakwah di atas kertas dalam bahasa Arab itu melainkan tetap 
kalam Allah yang gadim. 


Menyeksa Ulama' Ahlis Sunnah wal Jamaah 


Pada zaman pemerintahan Khalifah al-Wathig, tradisi memaksa umat Islam 
supaya menganut fahaman kaum Mu'tazilah khususnya berkaitan dengan 
kemakhlukan al-Our'an diteruskan oleh pihak pemerintahan iaitu oleh Khalifah 
al-Wathig dan akan menyeksa sesiapa yang enggan menurut kemahuan pihak 
pemerintah khususnya terhadap para ulama' besar yang berpengaruh. Ini 
adalah kerana sebagaimana yang telah dijelaskan di atas bahawa Khalifah al- 
Wathig juga telah menganut mazhab kaum Mu'tazilah yang merupakan 
mazhab resmi negara sejak zaman pemerintahan bapa saudara baginda lagi 
iaitu Khalifah al-Ma'mun, yang merupakan pelopor atau pengasas menjadikan 
mazhab Mu'tazilah anutan pemerintah dengan mengetepikan fahaman 
golongan Ahlis Sunnah wal Jamaah yang berpegang bahawa al-Qur'an itu 
adalah Kalam Allah yang gadim. 


Di atas sebab-sebab itu menjelang tahun 231 hijrah/846 Masihi iaitu setelah 
memerintah selama kira-kira 4 tahun, Khalifah al-Wathig mula menulis surat 
kepada beberapa orang gabenor agar menghadapkan atau membawa kepada 
baginda semua para ulama' khususnya yang telah dikenal pasti sebagai 
pemimpin-pemimpin golongan Ahlis Sunnah wal Jamaah. Maka dengan itu 
-berulanglah berlakunya ujian yang teramat dahsyat ke atas beberapa orang para 
ulama' Ahlis Sunnah wal Jamaah iaitu dimasukkan ke dalam penjara dan juga 

dikenakan penyiksaan ke atas mana-mana ulama' yang menolak fahaman 
bahawa al-Qur'an itu adalah makhluk. Kalau pada zaman pemerintahan 
Khalifah al-Ma'mun dan Khalifah al-Mu'tasim, empat orang ulama’ yang telah 
menerima ujian ini yang mana dua orang ulama' besar telah menanggung 
penderitaan akibat di penjara dan diseksa dengan dipukul iaitu Imam Ahmad 
bin Hanbal dan Imam Muhammad bin Nuh dan Imam Muhammad bin Nuh 
telah meninggal dunia akibat diseksa itu, kini pada zaman pemerintahan 
Khalifah al-Wathig, tiga orang ulama' Ahlis Sunnah wal Jamaah pula yang telah 
menerima ujian yang sangat berat itu. Ulama'-ulama' yang dimaksudkan itu 
ialah Imam Ahmad bin Nasr al-Khuza'i, Imam Na'im bin Hamad dan Imam 
Abu Ya'gub Yusuf bin Yahya al-Buwaiti. Ulama' yang terakhir ini adalah 
merupakan salah seorang murid Imam asy-Syafie yang paling terkemuka. 
Imam asf-Syafie pernah di akhir hayat beliau meramalkan bahawa akan timbul 
fitnah kemakhlukan al-Our'an dan Imam al-Buwaiti adalah salah seorang yang 
akan menghadapi fitnah itu. 


Imam Ahmad bin Nasr al-Khuza'i telah dihukum pancung leher kerana 
kelantangannya menentang fahaman kemakhlukan al-Our'an. Imam Na'im bin 
Hamad meninggal dunia dalam penjara seperti Imam Muhammad bin Nuh 
juga akibat menerima seksaan yang dahsyat. Dan Imam al-Buwaiti, salah 
seorang murid terkemuka Imam asy-Syafie rhm juga telah dipenjarakan dan 
diseksa dengan teruknya sehingga syahid di dalam penjara. 


Tidak Melantik Putera Mahkota 


Dari seramai-ramai khalifah bani Abbasiyyah yang bermula dengan Khalifah 
Abul Abbas as-Saffah sehinggalah Khalifah al-Wathig, hanya baginda sahaja 
khalifah yang tidak melantik Putera Mahkota, bahkan lebih aneh daripada 
kedua-dua khalifah sebelum baginda iaitu Khalifah Abul Abbas as-Saffah dan 
Khalifah al-Ma'mun. Ini adalah kerana kedua-dua khalifah tersebut bukan tidak 
melantik Putera Mahkota, tetapi sekadar tidak melantik anak menjadi Putera 
Mahkota. Mereka berdua telah melantik saudara sebagai Putera Mahkota 
mereka. Soalnya kenapa Khalifah al-Wathig tidak melantik anak atau sesiapa 
sahaja sebagai Putera Mahkota untuk menggantikan tempat baginda sebagai 
khalifah setelah baginda wafat? Besar kemungkinan sekali Khalifah al-Wathig 
tidak melantik anak sebagai Putera Mahkota adalah disebabkan pada ketika 
baginda wafat, anak-anak baginda masih kecil-kecil lagi, tidak layak untuk 
menduduki kerusi khalifah yang sangat berat kerja dan tugasnya itu. 


Tindakan sebegini (tidak melantik pengganti sebagai Putera Mahkota - P) 
telah menyebabkan timbul kekeruhan di dalam istana kerana tidak ada 
pengganti khalifah yang wafat itu. Sehingga orang yang bertugas atau berdaya 
usaha untuk menentukan pengganti Khalifah al-Wathig terpaksa melantik 
sesiapa yang dia suka. Orang yang dimaksudkan itu ialah seramai enam orang. 
Mereka ialah Qadhi Ahmad bin Abu Duad, Wasif bin Ashnas, Itakh, kedua- 

duanya adalah pembesar dan pahlawan dan tiga orang pegawai kerajaan 
termasuklah menteri Muhammad bin Abdul Malik bin Zayyat. Mereka inilah 
yang telah bermesyuarat untuk memilih siapakah bakal pengganti Khalifah al- 
Wathig yang telah wafat tanpa melantik Putera Mahkota itu. Akhirnya majlis 
enam orang ini bersetuju untuk melantik saudara kepada Khalifah al-Wathig 
iaitu al-Mutawakkil sebagai Khalifah bani Abbasiyyah yang kesepuluh setelah 
sebelumnya melantik putera sulung Khalifah al-Wathig yang bernama 
Muhammad al-Muhtadi, tetapi kemudiannya dipecat untuk digantikan dengan 
Ja far al-Mutawakkil, adinda Khalifah al-Wathig. 


Wafat 


Mengikut riwayat Imam as-Sayuti, Khalifah al-Wathig wafat di kota 
Samarra' pada hari Rabu bertarikh 6 Zulhijjah tahun 232 hijrah/847 Masihi 
setelah memerintah selama lima tahun sahaja. Ketika itu usia baginda ialah 36 
tahun. Baginda dilantik menjadi khalifah bani Abbasiyyah yang kesembilan 
ketika berusia 31 tahun. Khalifah al-Wathig tidak ada putera yang sudah 
dewasa. Ketika baginda wafat, putera baginda masih lagi kanak-kanak. Baginda 
pula tidak menunjukkan siapakah bakal pengganti baginda. Inilah kali pertama 
dalam sejarah pemerintahan kerajaan Islam bani Abbasiyyah, seseorang 
khalifah tidak sempat atau sengaja tidak melantik Putera Mahkota sebagai bakal 
pengganti tempatnya sebagai khalifah. 


Keluarga 


Di dalam usaha penyusun mencari maklumat-maklumat berkaitan isteri, 
para jariah dan anak-anak dengan kata anggota keluarga Khalifah al-Wathig, 
siapa dan berapa orangkah mereka, penyusun masih belum menemui 
maklumat-maklumat yang terperinci tentang itu. Hanya penyusun ada 
membaca buku yang dikarang oleh seorang penulis yang bernama Syeikh 
Muhammad Raji Kinas yang menulis di dalam bukunya Isteri-Isteri Para Khalifah 
bahawa anak-anak Khalifah al-Wathig adalah seramai enam orang iaitu 
Muhammad al-Muhtadi yang dilahirkan oleh seorang jariah, Ourab, Abdullah, 
Ahmad yang lebih dikenali dengan panggilan Abul Abbas, Muhammad yang 
lebih dikenali dengan panggilan Abu Ishak dan Ibrahim juga dikenali dengan 
nama Abu Ishak. Ketika baginda wafat, kerana baginda tidak menentukan 
Putera Mahkota, maka para pembesar kerajaan yang terdiri daripada enam 
orang anggota panel telah melantik Muhammad al-Muhtadi sebagai pengganti 
ayahandanya, tetapi kemudian dipecat dan diganti dengan bapa saudara beliau 
iaitu Ja'far al-Mutawakkil sebagaimana yang telah diperkatakan di atas. 


Kelebihan 


Penyusun tetap menyentuh tentang keistimewaan dan kelebihan setiap 
orang khalifah bani Abbasiyyah setiap kali kisah mereka akan ditutup. Biarpun 

kelebihan dan keistimewaan seseorang khalifah itu tidak banyak, namun 
penyusun akan memperkatakan juga sekadar yang ada padanya. Kini 
sampailah masanya untuk memperkatakan pula tentang keistimewaan dan 
kelebihan yang dimiliki oleh Khalifah al-Wathig. Penyusun tidak berapa 
mempunyai maklumat dan pengetahuan tentang kelebihan dan keistimewaan 
yang dimiliki oleh Khalifah al-Wathig selain daripada dua perkara sahaja iaitu 
kebolehan baginda mentadbir negara sebagaimana beberapa orang khalifah 
yang terdahulu termasuklah moyang baginda dan juga ayahanda dan bapa 
saudara baginda, dan kegagahperkasaan dan kehandalan baginda selaku 
seorang pahlawan di medan perang. Mungkin masih banyak lagi keistimewaan 
dan kelebihan yang dimiliki oleh Khalifah al-Wathig yang penyusun masih 
tercari-cari di dalam buku-buku atau kitab-kitab yang belum didapati oleh 
penyusun kerana kelemahan penyusun di dalam membuat pembacaan dan 
pencarian. 


Demikianlah kisah sembilan orang Khalifah Dinasti Bani Abbasiyyah yang 
terkemuka dan teragong daripada seramai 37 orang khalifah kesemuanya. 
Mereka adalah para pemerintah yang terdahulu di dalam rentetan atau 
kedudukan para Khalifah bani Abbasiyyah. Semoga kisah-kisah hidup dan 
perjalanan pemerintahan khalifah-khalifah ini akan menjadi pedoman dan 
pengajaran kepada para pemimpin zaman kini yang menduduki kedudukan 
yang sama seperti mereka. Mana-mana yang baik, jadikan teladan, dan mana- 
mana yang tidak dan kurang baik, jadikanlah sempadan. Semoga apa-apa yang 
terkandung di dalam buku yang tidak sepertinya ini memberi manfaat yang 
berguna dan besar faedahnya kepada para pembaca yang budiman semua. 
Sekian terima kasih. Wassalam. 

